
        
            
                
            
        

    




	

	Jozef Karika pracoval ako redaktor v televízii. Zameriaval sa najmä na politické a investigatívne reportáže. Je držiteľom Ceny Literárneho fondu za publicistiku a niekoľkých ďalších novinárskych i literárnych ocenení.

	Debutoval knihou Zóny tieňa (2005), neskôr vydal publikácie Mágia peňazí (2007), KPMPZ (2007) a Brány meonu (2009). V Spojených štátoch vydal súbor esejí pod názvom Liber767 (2009).

	V roku 2010 mu vyšla kniha V tieni mafie, ktorá sa stala bestsellerom nielen na Slovensku, ale aj v Čechách.

	Aj jej voľné pokračovania – V tieni mafie II: Čas dravcov (2011) a Nepriateľ štátu (2011) – sa zaradili medzi najpredávanejšie slovenské romány.

	Za romány V tieni mafie aj Čas dravcov získal ocenenie Zlatá kniha, ktoré sa udeľuje za viac než pätnásťtisíc predaných výtlačkov.

	V roku 2012 vydal prvú časť skvelého príbehu Na smrť, v ktorom sa mu podarilo spojiť tri zdanlivo protichodné svety – prostredie židovskej mafie v New Yorku, Nemecko v období klíčiaceho nacizmu a Ružomberok.

	Niektoré Karikove texty vyšli v amerických antológiách The Best of Konton a Manifesting Prosperity.

	Autorove poviedky, novely, videá, novinky a ďalšie zaujímavosti nájdete na stránke www.karika.sk.




	Mrazivý príbeh o zrade, pomste a vykúpení.

	Dvaja bývalí kamaráti sa nečakane stretnú uprostred hrôz nemeckého koncentračného tábora, stoja však na opačných stranách. Kým bývalý židovský gangster Viktor sa zúfalo snaží zachrániť svojich blížnych, fanatický esesák Karí zodpovedá za ich vyhladenie.

	Kto prežije a kto kráča na istú smrť? Prečítajte si výnimočný akčný triler o ľudskosti v neľudských podmienkach od Jozefa Kariku, autora bestsellerov V tieni mafie, Čas dravcov a Nepriateľ štátu.

	Len čo vlak prešiel cez hranice nového Slovenského štátu, Viktor Hiler začal tušiť, že sa rúti v ústrety záhube. Zlá predtucha sa po prvý raz ozvala, keď v Hamburgu vystúpil zo zaoceánskeho parníka.

	Vo vzduchu cítil nevraživosť – akoby sa v povetrí vznášali drobné kvapôčky kyseliny. Stačilo by sa zhlboka nadýchnuť a zloba by mu rozleptala pľúca. Spolu s ňou vdychoval aj závan všadeprítomného strachu.

	Viktor bol presvedčený, že ušiel pred peklom (šialený pohľad Abea Relesa a kovové hučanie), no keď vystúpil z parníka, premkol ho pocit, že zostúpil do hlbšieho pekelného kruhu. Vládla tu otvorená a smrteľná nenávisť voči Židom. Aj keď sa odmalička stretával s prejavmi nevraživosti, čosi takéto nikdy nezažil. Navyše sa zdalo, že zdrojom krvilačnej zloby je samotná ríša – Hitler a jeho vláda. Od nej sa nakazil celý národ, ba – ako sa ukázalo na Slovensku – aj celé štáty.

	Hiler vstúpil do pece planúcej nenávisťou. Parník ho preplavil do iného sveta, na inú planétu. Pred desiatimi dňami bol ešte v Americkom Jeruzaleme, ako prezývali brooklynskú štvrť Brownsville, kde bol zázrak stretnúť Nežida. Teraz sa síce každým dňom blížil k domovu, no akoby sa vracal do čoraz vzdialenejšej cudziny.

	Po vylodení sa pobral rovno na železničnú stanicu. Chcel sa čo najskôr dostať na Slovensko. Ukázalo sa však, že tak rýchlo to nepôjde. Zranenia, ktoré utŕžil na úteku pred Abeom a jeho gangom, mu síce ošetril lodný lekár, no ešte stále sa nezahojili. Zlomené rebrá aj ľavá ruka boleli čoraz viac. Plavbu Viktor so zaťatými zubami ako-tak znášal, no natriasanie vo vlaku či v aute bolo na nevydržanie. Nemal ani poriadne oblečenie, v chladnom vetre a metelici prechladol.

	Inokedy by ho zima tak rýchlo nezlomila, no tentoraz nevládal vzdorovať. Odkedy parník vyplával, Hiler takmer nespal. Len čo zadriemal, prenasledovali ho hrôzostrašné snové obrazy – teta Amália, bratranec Eli a ujo Dávid. Rozrezaní, naporciovaní ako dobytok. Zo zakrvavenej vane, kam vrahovia napchali ich pozostatky, vyvaľujú mŕtve oči, ústa majú rozďavené, pripomínajú kapry lapajúce vzduch. V kúpeľni kvapká voda. Čľapnutie každej kvapky zaduní, až trhá bubienky. Odrezané hlavy odrazu pohýbu bledými perami. Zladia sa do jednotného rytmu, súzvučia s kvapkajúcou vodou. Čosi na Viktora kričia, určite je to dôležité (oči im takmer vypadávajú z jamiek), on však nič nepočuje, iba pišťanie ich vraha – Dina Petiru.

	Zakaždým sa prebudil celý prepotený. Z pohľadu na hodinky zistil, že nespal viac než hodinu, nanajvýš dve. Ani jediná noc mu nepriniesla vykúpenie, ani raz sa neprepadol do slastnej temnoty bez snov. Hlodala v ňom vina, príšerná vina. Vyžrala mu všetku miazgu, bol ako dutá bábka, preto ho mráz rýchlo premohol.

	Z posledných síl sa dotrmácal do nenápadného penziónu na predmestí. Najprv ho nechceli prichýliť – vyhovárali sa, že nemajú voľnú izbu, aj keď bol penzión takmer prázdny. Napokon mu recepčná na rovinu povedala, že vyzerá ako Žid a má aj židovské meno. Považovala to za konečný argument. Vyzeral ako Žid, na dokladoch mal židovské meno, tak prečo sa snaží ubytovať? Vari nevie, že je to zakázané? Nepresvedčili ju ani americké doklady, zabrali až doláre. Tie vytvorili most, ba priam kráľovskú cestu porozumenia medzi árijkou a Židom. Viktor sa dovliekol do izby a zvalil sa na posteľ.

	V penzióne strávil tri týždne. Konečne sa vyspal, aj horúčka ustúpila. Rebrá ani ruka ho už tak neboleli. Dostať zo seba mučivú vinu sa mu však nepodarilo. Stále ho zhrýzalo, čo spôsobil. Tisíc ráz si sľúbil, že čosi také už nikdy nedopustí. Už nikdy neohrozí svojich blízkych – práve naopak, odteraz urobí všetko pre to, aby ich ochránil. Zaprisahával sa, sľuboval to samému Bohu, aj keď v neho neveril. Jahve azda ani neexistuje, no pocit, aký Viktor zažil, keď v manhattanskom prístave so zavretými očami vyčkával na Abeov výstrel, presahoval všetko pozemské. Keď rana neprišla, bolo to ako druhá šanca. Od Jahveho alebo akejsi inej vyššej sily, na tom nezáležalo. Ešte pred mesiacom by sa sám sebe vysmial, no teraz vskutku pociťoval akýsi záväzok. Druhá šanca sa nedáva iba tak.

	Myslel na to, aj keď nastupoval do vlaku na Slovensko. Návrat domov si takto nepredstavoval. Keby sa neoháňal americkými dokladmi, nedovolili by mu ani nastúpiť. Zdalo sa mu, že čím bližšie je k Ružomberku, tým koncentrovanejšia kyselina sa vznáša v ovzduší. Cestoval sám, pretože ostatní pasažieri si od neho odsadli.

	Keď sa vlak vnoril do liptovských lesov, zovrel sa mu žalúdok. Bolo to už dávno, čo odišiel – viac než desať rokov. Necítil dojatie ani nostalgiu, zaplavila ho úzkosť. Čo nájde doma? Čo povie rodičom? Odkedy ušiel, neposlal im ani list. Spočiatku chcel, ale potom už nemal čas. Teta Amália im napísala, že býva u nich. To stačilo. Mladícka chladnokrvnosť a bezcitnosť, na ktoré bol kedysi pyšný, ho teraz zahanbovali. Bál sa návratu, nevedel, či neotvorí staré rany. Dúfal v zmierenie, no z očakávania plynula hrôza. Keď vlak s pískaním zastal na ružomberskej stanici, obavy sa rozpŕchli. Viktor chytil batožinu, prešiel cez vagón a vystúpil.

	

	Čakal studený vietor ako v Nemecku, ale ovanul ho príjemne teplý vzduch. Končil sa február, zima ešte udrie, dnes však svietilo slnko. Nebyť topiaceho sa snehu, mesto by vyzeralo ako na jar. Pohľadom preletel po okolitých horách. Doteraz myslel na rodisko iba ako na úkryt, no pri pohľade na známu scenériu sa v ňom prebudili spomienky. Zasnežené vrchy Mních, Choč a Čebrať aj masívy Veľkej Fatry a Nízkych Tatier stáli na svojich miestach. Od ticha, aké tu vládlo, mu zaľahlo v ušiach. Odvykol si od takého ticha, veď v Brooklyne panoval neustály ruch. Hučanie áut, vlakov, nadzemného metra, električiek i ľudský bzukot nepoľavili ani v noci. Aby v Brownsville o polnoci zavládlo také ticho, aké bolo v Ružomberku na poludnie, muselo by sa tam stať čosi príšerné.

	Zostúpil z vagóna a pobral sa k stanici. Prešiel cez mramorom vykladanú halu a ocitol sa na parkovisku pri Váhu. Opäť zastal a zahľadel sa na mesto. Silueta sa nezmenila – špicatá kostolná veža na Rínku, oblúky kovového mosta, kaštieľ sv. Žofie. Pribudlo však veľa poschodových budov, zástavba sa rozrástla. Napriek tomu mesto nebolo väčšie než jediná brooklynská štvrť.

	Vynikajúce miesto, presne také potrebujem, pomyslel si.

	Predsavzatie, že sa čoskoro vráti do veľkého sveta, ho však neopúšťalo. Práve naopak, len čo urobil zopár krokov a zachytil pomalé tempo malomestského života, ešte sa v ňom prehĺbilo.

	Prešiel po moste. Váh bol kalný a dravý, plávali v ňom kusiská ľadu. Popri starom kaštieli zamieril k synagóge. Vyzerala rovnako ako pred desiatimi rokmi. Keď prechádzal popri vchode, po prvý raz pomyslel na Sáru.

	Žije ešte v Ružomberku? Vydala sa? Vrece so spomienkami sa v ňom roztrhlo. Ako sa má Karol? Určite je už doktor.

	A čo ostatní? Izák Štern, Laura, Leo Narsky…

	Kráčal Panskou uličkou a každým krokom sa približoval k tomu, čoho sa najviac obával.

	Čo keď už rodičia nežijú? Čo keď sa niečo hrozné stalo aj im? A ak žijú, čo im vlastne povie? Dostal sa na ulicu Podhora. Popri Tmavých schodoch, kde sa so Sárou neraz ukrývali, zamieril k lekárni. Stretol zopár chodcov, nikoho však nespoznal. Ani oni si ho neprezerali, kráčali so sklonenými pohľadmi. Všadeprítomný strach prenikol aj do ružomberských ulíc. Zachrčal miestny rozhlas, z amplióna sa ozvalo hlásenie: „Hlavný stan nemeckej armády potvrdil ďalšie drvivé víťazstvo v severnej Afrike.“

	Viktor sa pohyboval ako vo sne – všetko pokrývala tenká vrstvička neskutočnosti. Došiel na horný koniec ulice. Dvere lekárne aj nápis nad vchodom boli ošumelé a vyblednuté. Akoby ten, kto ju prevádzkoval, stratil vôľu udržiavať ju. Lekáreň bola otvorená, no pôsobila veľmi nenápadne, ticho a bez duše.

	Srdce mu búšilo. Zaváhal, či sa predsa radšej neubytuje v hoteli. Po desiatich rokoch prísť za rodičmi s batožinou rovno z vlaku mu odrazu pripadalo surové. Bál sa stretnutia. Veď matke s otcom veľmi ublížil. Často sa s nimi hádal, to áno, ale ani raz nezapochyboval, že ho milujú. Útek bez rozlúčky bolo to najhoršie, čo im mohol urobiť. Okrem toho, ukradol im aj úspory.

	Zhlboka vydýchol a vošiel.

	Pani Hilerová stála pri pulte a čistila akúsi zelenú fľaštičku. Počula, že ktosi vstúpil.

	„Prosím, čo si…“ povedala a otočila sa.

	Fľaštička jej vypadla z rúk, rozbité sklo zarinčalo.

	„Viktor,“ šepla. Na viac sa nezmohla. Starecké ruky sa jej roztriasli, tvár stiahol kŕč. Nezavzlykala, no z očí sa jej vyvalili slzy.

	Zo zadného traktu vbehol do predajne starý Hiler: „Čo sa deje?“

	Zastal ako obarený. Tvárou sa mu mihli prekvapenie, bolesť i radosť.

	„Synček!“ usmial sa. Mal by sa tváriť prísne a odmerane, ale nedokázal to.

	„Mama!“ zachrčal Viktor cez stiahnuté hrdlo. „Otec! Vrátil som sa.“

	Pobehli k nemu a objali ho. Pustil kufor, ovinul ich rukami, pritisol sa k nim.

	Chvíľu iba tak stáli, zakliesnení do seba, ramená sa im chveli.

	„Prepáčte,“ šepkal Viktor.

	Mama ho hladila po vlasoch, plačúci otec tľapkal po pleci, akoby mu naznačoval, nech nič nehovorí, všetko je prebolené a odpustené, hlavne, že sú opäť spolu.

	Trochu sa odtiahli, navzájom sa prezerali.

	Viktora zabolelo, ako veľmi obaja zostarli. Mohol za to čas, ale aj čosi iné. Vyčítal to z ich zošúverených tvárí, ohnutých chrbtov a kostnatých pliec. Keď pred desiatimi rokmi ušiel, ešte len začínali starnúť, vtedy tomu nevenoval pozornosť. Teraz mal pred sebou chvejúcu sa starenku a starca.

	Prýštilo z nich šťastie, utápali sa v bezvýhradnej radosti, no prvá závratná chvíľa pomaly ustupovala. Matkin pohľad po ňom skúmavo kĺzal, aj otec si ho obzeral. Stále bol štíhly, ale už nebol chlapec. Dozrel, stal sa z neho muž. Musel sa poriadne pobiť so životom, lebo mal krivý zlomený nos. Kedysi čierne vlasy mu zosiveli, nad spánkami ich mal takmer biele. Najväčšmi sa mu však zmenili oči. Postrehli to obaja rodičia. Viktor, ktorý ich opustil, bol navždy preč. Navrátenec bol ich milovaný syn, no zároveň cudzinec.

	

	„Prišli nedobré časy,“ mávol rukou starý Hiler. „Chamraď sa dostala k moci. Nielenže nás nenávidia, ešte sa aj trasú za našimi peniazmi. Akoby nám len tak, bez roboty, spadli z neba.“

	Viktor sa usmial: „Nebojte sa, otec, to rýchlo pominie.“ Upokojoval ho, ako najlepšie vedel. Po desiatich rokoch v cudzine sa mu ťažko hľadali slovíčka a aj tie, na ktoré si spomenul, vyslovoval s cudzím prízvukom.

	„Rýchlo-nerýchlo, rozhodli sa, že nám klepnú po prstoch,“ pokrčil starec plecami. „Zákonmi určujú, kde Židia nesmú pracovať, zachcelo sa im našich pozemkov aj podnikov. Volajú to arizácia. Židovské podniky musia mať nežidovských správcov. Taká zlodejčina! Radšej sme si sami vybrali – pána Mrvu, je to dobrý chlap.“

	Viktor sa rozhliadol po priestrannej obývacej izbe, kde sedeli. Pekný nábytok, nový koberec, strieborné príbory. Stále sa mali dobre. Keby tak rodičia videli, ako v Amerike živorili nešťastní Stégerovci. Tí sa veru naozaj mohli sťažovať. Oproti Brownsvillu bolo Slovensko ešte stále rajom na Zemi.

	Zachmúril sa. Silene sa usmial, nechcel, aby si všimli, že ho čosi ťaží. Matke však nič neuniklo.

	„Radšej nám povedz, ako si sa mal ty. Čím si sa živil?“ opýtala sa.

	Na podobné otázky bol pripravený, v mysli si ich prehral aspoň tisíc ráz.

	„Pracoval som, kde sa dalo. Poriadna drina,“ odvetil, no neznelo to veľmi presvedčivo. Odpovedať na takúto otázku iba tak cvične bolo iné, než zaklamať do očí starej zošúverenej matke.

	„A čo Stégerovci, dobre sa majú?“ zaujímal sa otec.

	„Výborne, darí sa im,“ pokrčil Viktor plecom. „Ale radšej mi povedzte, čo je nové. Karol vyštudoval tú medicínu?“

	Starý Hiler pokrútil hlavou: „Nevieme. Schmidtovci odišli do Nemecka, ani raz nenapísali.“

	„Škoda,“ posmutnel Viktor. Dúfal, že sa s kamarátom stretne. „A Sára Bergártová? Stále je tu? Vydala sa?“

	„Stále. Bergártovci nikam neodišli. Predstav si, Laura – Sárino dvojča – sa vydala za Izáka Šterna. Majú už dvoch drobcov,“ zahovorila pani Hilerová.

	„Zajedz si, chudý si,“ dodal otec a posunul k nemu porcelánový tanierik s krémešom.

	Pre takýto tanierik so striebornou vidličkou by vás v Brownsville olúpili a zabili, pomyslel si Viktor. Sedel v rodičovskej obývačke, osemtisíc kilometrov od Ameriky, no kúsok Brownsvillu bol stále s ním. Abe Reles mu stále hľadel cez plece.

	Viktor vstal, prešiel do chodby, kde si zložil kufre, a čosi v nich hľadal. O chvíľu sa vrátil. Na stôl položil hrubý zväzok stodolároviek.

	„Mama, otec, vraciam vaše úspory, ako som sľúbil. Aj s úrokmi za desať rokov,“ povedal a usmial sa.

	Rozpačito naňho hľadeli. Mame sa v očiach znova zaleskli slzy.

	„Nebojte sa, poctivo som ich zarobil,“ doložil Viktor. „A aby bolo medzi nami jasno, vtedy tá vec s Antonom Griešom, tá streľba… Nemal som s tým nič spoločné.“

	

	
		II.



	

	Hneď ráno sa Viktor vybral na Mostovú ulicu za Leom Narskym. Od rodičov sa dozvedel, že kamarát z detstva, ktorého občas šikanoval, sa za desať rokov vypracoval na jedného z najbohatších miestnych podnikateľov. Spočiatku mu pomohol otec krčmár, no Leo zverený majetok nielenže neprehajdákal, ale aj poriadne zveľadil. Patrili mu už tri krčmy, zopár obchodov a štyri domy na Mostovej. V jednom z nich, majestátnom trojposchodovom činžiaku, mal kanceláriu.

	Viktor ho takmer nespoznal. Leo príliš nenarástol, zato však pribral. Bol malý a guľatý, pripomínal plyšového medvedíka. Len čo sa mu Hiler prizrel, prekvapili ho žiariace oči. Spoznal záblesk, aký v Brownsville vídaval často. Za takými očami sa jednostaj presúvali čísla a nápady na podnikanie – bol to lesk túžby po peniazoch.

	„Hiler!“ vykríkol Leo, keď ho uvidel. Vstal zo stoličky a prešiel okolo masívneho stola. Nezdal sa byť príliš prekvapený. Ľudia v jeho živote prichádzali a odchádzali, dôležité však boli čísla. „Dlho si sa neukázal. Poď, sadni si.“

	Prešli k starožitnému stolíku na balkóne. Po ulici pod nimi sa premávali konské povozy a zopár áut. Viktor si všimol, že sú to moderné modely. Prvý dojem po návrate bol teda klamlivý. Ružomberok bol možno malý, zato pulzoval životom a novinkami, aspoň na slovenské pomery. Na ulici už dokonca nestáli plynové, ale elektrické lampy.

	„Dáš si trochu škótskej whisky?“ ponúkol ho Leo.

	„Prečo nie?“

	Takýto chľast občas popíjali v Midnight’s Rose. Neveril by, že ho ním ponúkne Leo Narsky v Ružomberku.

	„Otka, trochu medicíny!“ zakričal Leo do kancelárie.

	O chvíľu slúžka priniesla fľašu a dva poháriky. Viktor si všimol, že Narsky už nie je ustráchaný Leo, akého kedysi poznal. Správal sa sebaisto, ba arogantne.

	„Ako si sa mal? Rozprávaj!“ súril ho, keď si štrngli a pripili.

	„Všetko ti porozprávam, bude dosť času. Najprv však čosi obchodné.“

	Leo sa zaškeril: „Obchodné? Rovno ti poviem, nepožičiavam. Zlé skúsenosti, iste chápeš. Potrebuješ čosi na odpich?“

	„Skôr naopak,“ povedal Viktor. „Zarobil som zopár dolárov a neviem, čo s nimi. Rodičia mi vraveli, že je zlá situácia, že Židom berú majetky. Myslel som si, či by si vedel…“

	„Dobre si si myslel,“ prikývol Leo a odpil si. „Zopár dolárikov, hovoríš? To je koľko? Tisíc, dvetisíc?“ prefíkane zažmurkal. „Alebo si riadne drel a doniesol spoza oceána zo päť, sedem tisícok, čo?“

	„Šesťdesiatpäťtisíc.“

	Leovi zabehlo, rozkašľal sa.

	„Nežartuj, veď toľko nemám ani ja!“ dostal zo seba. Hľadel na Viktora a čakal, kedy sa rozosmeje.

	Hiler nepohol ani kútikom úst. Pozeral na Lea a premýšľal, že v Brownsville by za podobné žartíky hockomu rozmlátil hlavu.

	Narskemu došlo – kamarát hovorí vážne. Tvár mu stuhla, oči sa rozžiarili. Počítal.

	„Čo si tam vykradol banku?“ zasipel. „Vieš ty vôbec, koľko máš? Kurz dolára ku korune je jeden k dvadsiatim piatim. Máš jeden a pol milióna! Tento dom ma stál tristotisíc.“ Hilera zamrazilo. Netušil, že kurz je až taký priaznivý. Ani o ceny nehnuteľností sa nikdy nezaujímal. Nedal však na sebe nič poznať. „Preto som prišiel za tebou,“ povedal.

	„Vymyslím niečo, vymyslím, aby sa peniažky nestratili, čoby nie,“ šomral Leo. Nevedomky si mädlil ruky, oči mu žiarili, Viktor preňho prestal existovať. V mysli sa mu mihali možné investície, nehnuteľnosti, podniky a malá fabrika. O pár minút sa strhol. Zarazene pozrel na Hilera, akoby ho prekvapilo, že tu ešte sedí.

	„Prvé pravidlo, nerozhadzuj príliš! Ľudácke svine nesmú vidieť, že máš majetok, inak ťa ošklbú. Všetko treba robiť nenápadne. Ak sa inak nedá, tak cez spoločníkov, Nežidov. Poznám zopár spoľahlivých. Už dávno nemám všetko napísané na seba. Vymyslím niečo, žiadne obavy. Peniaze budú naporiadku, v bezpečí, a pekne zarobíme,“ usmial sa.

	Viktor sa s ním chcel pozhovárať, zaujímali ho miestne novinky, chcel sa povyzvedať na Sáru, Lauru a Izáka. Nadhodil reč, no Leo v duchu už rátal.

	„Žijú, všetci žijú. Štern zdedil nejaké drobné po otcovi, ale hlúpy je, všetko chce čestne, podľa zákona. Akoby nevidel, kto píše tie zákony a s akým úmyslom. Somár je to,“ zašomral Narsky, viditeľne mysliac na niečo úplne iné.

	Viktor pochopil, že sa nič nedozvie.

	„Prídem zajtra,“ povedal, dopil pohárik a poberal sa.

	„Príď, príď, pustíme sa do toho,“ zamrmlal Leo. Odkedy Hiler prezradil, koľko má dolárov, Narsky sa alkoholu ani nedotkol.

	

	Viktor prešiel po Mostovej ulici, pristavil sa pri hoteli Kultúra a pobral sa k Hýrošovmu parku. Pomedzi stromy uvidel novú budovu múzea. Upútalo ho, aká je honosná, pýšila sa ozrutným vstupným schodiskom, balkónom aj mohutnými podpornými stĺpmi.

	Ktosi tu robí poriadne kšefty, pomyslel si.

	Vošiel do múzea, bol zvedavý, či ho ešte stále spravuje pán Kürti. Od vrátnika sa však dozvedel, že starý správca pred dvoma rokmi umrel. Viktor sa poprechádzal po expozíciách. Zaujala ho vitrína so vzácnymi mestskými pečatidlami. Bola to zbierka, ktorú si kedysi, ešte v starom múzeu pri kostole, prezerali spoločne s Karolom. Spomenul si, ako sa vtedy nudil. Zato Karol vyvaľoval oči, akoby im starý Kürti priniesol fotografie nahých tanečníc z kabaretu Renaissance. Zacnelo sa mu za kamarátom, škoda, že sa už nikdy neuvidia.

	

	Leo mu na druhý deň predostrel svoj plán.

	„Na začiatok ti odporúčam zopár investícií. Také nenápadné, môžeme byť spoločníci,“ vykladal so svietiacimi očami.

	„Počúvam.“

	„Premýšľal som, čo by sa k tebe hodilo. Pamätáš si na kabaret Renaissance, všakže?“

	„Bol to skôr bordel a herňa,“ doplnil Viktor.

	„Isteže, ako vravím, kabaret Renaissance, dobrý kšeft. Zlietali sa sem štamgasti až z Turca a Oravy. Lenže farárovi Ferenčíkovi sa nepáčili polonahé slečinky. Potiahol zopár motúzikov a kabaret zakázali. Teraz je to slušná reštaurácia.“

	Hiler nadvihol obočie: „A do tej mám investovať?“

	„Samozrejme! Slušná reštaurácia, chápeš. Bordel aj herňa fungujú ďalej. Čo si myslíš, že svätuškári si radi nezatrtkajú a nezahrajú? Neboj nič, dobrí štamgasti sú to.“

	„Aké hry sa tam hrávajú?“

	„Kartičky, kocky…“

	„Čo ruleta?“

	Leo posmutnel: „Tú nemáme.“

	Viktor sa usmial: „Nevadí, dokúpime!“

	Aj ďalšie Narskeho nápady boli vynikajúce. Odporučil kúpiť židovské rituálne kúpele nazývané mikwa.

	„Chodieva tam Klein, továrnici, dobrá spoločnosť,“ zdôvodňoval. Všetky kroky mal premyslené. „Daj niečo rabínovi ako dar na synagógu. Podporíš komunitu, musíme držať spolu,“ zdôraznil. „A hlavne, Viktor, zbytočne nerozhadzuj!“

	Hiler mávol rukou: „Jasné, žiadne obavy.“

	

	O dva dni si v Žiline kúpil auto – krásny novučičký červený packard. Predával ho židovský továrnik, ktorý sa zbavoval majetku a chystal sa vycestovať do Ameriky. Keď sa Hiler vrátil v packarde do Ružomberka, všetci za ním otáčali hlavy.

	Každý večer sa obliekol do elegantného saka a vybral sa do reštaurácie v hoteli Kultúra. Chodievala tam miestna smotánka. Vedel, že ak sa mu podarí nadviazať s nimi dobré vzťahy, bude sa mu dariť, nech by sa politická situácia vyvinula akokoľvek. Spočiatku sa obával, či naňho niekto nevytiahne doteraz nevyšetrenú vraždu Antona Grieša spred jedenástich rokov. Leo ho však uistil, že mu nič nehrozí.

	„Ľudia si budú všeličo šepkať, ale na to sa, milý môj, pokojne vykašli. Či si niečo urobil, alebo neurobil, ohovárať ťa budú rovnako, najmä keď sa ti darí. Vyšetrovať ťa nemá kto, Československo sa rozpadlo, polícia je nová, ľudia sú noví. Na prípad sa zabudlo už po jedenástich mesiacoch, nie až jedenástich rokoch. Teda, dúfam, že si nestrieľal?“

	„Nestrieľal,“ povedal Viktor. Potešilo ho, že aspoň raz nemusel klamať.

	

	
		III.



	

	Rýchlo sa osmelil, po meste chodieval čoraz sebaistejšie. Začiatkom marca v nedeľu zaparkoval pri Kultúre, vystúpil a pobral sa k vchodu.

	Na ulici postávalo zopár matiek, hŕstka detí kŕmila vyhladované holuby.

	Keď Viktor prechádzal okolo, jedna zo žien sa otočila, akoby vycítila jeho prítomnosť. Skĺzol po nej pohľadom, najprv ju nespoznal. Zbadal však, že sa jej od prekvapenia rozšírili oči.

	„Sára!“ vyhŕkol.

	Zarazene sa usmiala, vykročila k nemu.

	Zimný kabát mala rozopnutý, Viktor si premeral jej štíhlu postavu. Spod čiapky jej vykúkali ohnivočervené kadere.

	Hilera zaliala horúčava. Pocítil záchvev príťažlivosti, preskočila medzi nimi energia, akoby ktosi zapol dlho odstavené elektromagnety.

	„Počula som, že si sa vrátil,“ povedala a prebehla po ňom pohľadom.

	Viktor si pamätal na jej gestá, mal ich vypálené hlboko, no spomienky boli doteraz uspaté. Stačilo jediné pripomenutie, aby sa prebudili.

	„Som tu krátko, ešte som nič nestihol…“ zamrmlal.

	Naklonila sa a pozrela na parkovisko. „Pekné auto,“ poznamenala s vážnou tvárou. V hlase však zachytil známu posmešnú notu. Často sa s ním takto zhovárala, najmä keď chcel na ňu nenápadne zapôsobiť.

	Pozrel jej do očí, zbadal, že chce rozohrať slovnú hru – takú ako kedysi. Už dávno nebola bezstarostná, okolo očí a úst mala utrápené vrásky. Keď však uvidela Viktora, chcela byť iná, chcela sa preladiť na vlnu mladosti, dúfala, že jej v tom pomôže.

	Nepristal na doberanie sa.

	„Ako sa máš?“ opýtal sa vážne.

	Čosi v nej pohaslo, plecia poklesli.

	„Nesťažujem si.“ Dala si záležať, aby mu pritom hľadela do očí, no neoklamala ho.

	Zavládlo ticho.

	„Ak by si niečo…“ začal Hiler.

	Otočila sa k hlúčiku detí. „Markus, poď už!“ zavolala a vystrela ruku. Zo skupinky odbehol tmavovlasý chlapec. Nemal viac než päť-šesť rokov. Podišiel k Sáre, zovrel jej dlaň, veľkými hnedými očami zazeral na Hilera.

	Viktor nevedel, čo povedať.

	„Ahoj, ja som Viktor,“ dostal zo seba.

	Chlapec mlčal.

	„Predstav sa,“ dohovárala mu Sára.

	„Markus Eichel,“ povedal potichu.

	Sára ho pohladkala po vlasoch. „Môj syn,“ dodala.

	

	„To si mi nemohol povedať, že je vydatá a má syna? Bolo to trápne,“ osopil sa Viktor na Lea.

	Narsky pokrčil plecami: „Nepýtal si sa. Vydala sa už dávno. Dva-tri roky po tom, čo si zmizol.“

	„Za koho?“

	„Za Júliusa Eichela. Prisťahovali sa sem, otec robil advokáta, teraz majú putiku.“

	„Všetko v poriadku?“ vyzvedal Viktor.

	„Myslíš manželstvo? Neviem, nestarám sa. Tuším nemohli mať deti, až neskôr sa im pošťastilo. A ešte čosi – Július je tuším už dlho chorý či také voľačo.“

	Hiler nič nevravel. Nervózne sa pohrával s dymiacou cigaretou a obzeral si Leovu kanceláriu.

	Narsky sa uškrnul: „Čo si čakal? Neskoro si sa ukázal. Mala na teba vyčkávať desať rokov? Hádam ťa to neprekvapuje.“

	„Nie, len…“

	„No vidíš. Venujme sa radšej dôležitým veciam. Zajtra privezú ruletu, treba toho veľa zariadiť.“

	„Máš pravdu, venujme sa dôležitým veciam,“ prikývol Viktor a zahasil cigaretu.

	

	Myšlienky na Sáru mu však nedali pokoj. Ani nevedel, čo ho k nej priťahuje. Roky sa na nej podpísali, čoskoro bude mať tridsať. Vyzerala vyčerpane a strhane, bez iskry. Stále to však bola ona. Keď sa na ňu pozrel, videl sedemnásťročnú Sáru a mal pocit, akoby sa vrátil v čase. Aj keď bol marec, zacítil vôňu slnkom vyhriateho leta, spomenul si na veľa dobrodružstiev, ktoré spolu zažili. Stará partia – Sára, Laura, Karol, Izák, Leo… a Viktor.

	Azda to ho k nej priťahovalo. Mal pri nej pocit, že je stále sám sebou, že roky prežité v Amerike vôbec neboli. V Ružomberku žil iný Viktor než v Brownsville. Keď sa vrátil a mal vkĺznuť do starých koľají, akoby zrádzal sám seba. Uplynulé desaťročie sa nedalo iba tak poprieť, Amerika sa na ňom podpísala. Život v Ružomberku sa mu nezdal ako ozajstný život, lež živorenie. Ak tu zostane, stane sa z neho obyčajný kvetcher – chudák. Pred rodičmi, známymi, dokonca aj pred Leom sa ako kvetcher musel správať – slušne a uhladene. Chýbal mu zhon, akcia a – ako s prekvapením zistil – aj násilie. Veď sa celé roky pohyboval v prostredí, kde sa bez šarvátok nezaobišiel ani deň. Nečudo, že im privykol a bitky považoval za čosi normálne. Napriek podnikaniu s Leom, novému autu a ďalším zábavkám sa utápal v nude.

	„Nemôžem tu zostať, ani náhodou!“ hovorieval si.

	Za nemalé predplatné a poštovné si dával z cudziny posielať výtlačky novín New Yorker. Chcel, aby mu každý mesiac prišiel balík s poslednými číslami. Nepochyboval, že keď sa záležitosť s Lepkem a Relesom vyrieši, v novinách o tom napíšu. Potreboval vedieť, kedy sa vyčistí vzduch. Potom bude voľný a vráti sa. Možno zoberie aj rodičov, veď tu ich nič dobré nečaká. Keby prehovoril aj Lea, mohli by v Amerike založiť spoločný podnik, poriadne by sa vyšvihli.

	Zatiaľ však zostával tu, v diere, a zimomriavky pociťoval iba zo Sáry. Cítila pri stretnutí čosi podobné aj ona? Spočiatku sa mu zdalo, že sa s ním rozpráva tak ako kedysi. V jej hlase zachytil známu dráždivosť. Potom však ochladla, zavolala syna a po niekoľkých zdvorilostných vetách sa pobrala preč. Možno sa zahanbila, že sa tak pozabudla.

	Hiler dostal v Amerike do postele oveľa lepšie kusy než Sára. Bol by v tom čert, keby odolala. Dobre si pamätal, ako na ňu pôsobilo jeho kúzlo. Voči jeho bezstarostnosti a ľahkomyseľnosti bola kedysi bezbranná.

	Zažiadalo sa mu spestrenia, rozhodol sa, že si na ňu posvieti. Od jedného z Leových kumpánov zistil zaujímavú informáciu – Sára chodieva takmer každý podvečer na mestský cintorín.

	„Za otcom,“ zamrmlal Leo, keď sa ho na to Viktor opýtal. „Starý pred pár rokmi umrel na infarkt.“ Viac z neho Hiler nedostal. Narsky študoval účtovné výkazy – zázrak, že mu vôbec odpovedal.

	Viktor sa rozhodol počkať na ňu pri cintorínskej bráne. Dlhoročná práca v Murder, Inc. ho naučila trpezlivo vyčkávať. Nikdy by mu nenapadlo, že túto schopnosť využije aj pri ženách. Prechádzal sa popred bránu a pozoroval zasnežený Čebrať aj skalnaté Chočské vrchy.

	Objavila sa o necelú hodinku. Keď ho uvidela, prekvapene nadvihla obočie.

	„Dal si ma sledovať?“ opýtala sa.

	Viktor sa usmial: „Nie, nebolo treba.“

	„Čo si robil v Amerike?“

	Zaváhal. Istotne čosi vycítila. Prezradil ho zlomený nos, šedivé vlasy a zmenený pohľad. Nebola hlúpa ani naivná, dobre ho poznala. Rozprávky o poctivej a tvrdej práci mohol vykladať akurát tak rodičom, tí bájkam verili, pretože im chceli uveriť.

	Hľadel na ňu, no nepovedal nič.

	„Chápem,“ prikývla. „Chceš ísť so mnou?“

	„Ak ti to neprekáža.“

	Prešli cez bránu, kráčali cestičkou pomedzi hrobmi.

	Mlčali, no obaja mysleli na to isté. Kedysi sa sem chodievali spoločne prechádzať. Keď išli okolo hrobky veľkopodnikateľov Makovických, kde sa pred rokmi po prvý raz chytili za ruky, minulosť na nich doliehala s neodbytnou silou.

	Sára pridala do kroku.

	Mierili do zadnej časti cintorína. V posledných rokoch pochovávali Židov tam, pretože malý židovský cintorín v Políku bol už preplnený.

	Viktor nevedel, čo ďalej. Vybrať si za miesto stretnutia cintorín, navyše za marcového súmraku, nebolo najvhodnejšie. Akciu nepremyslel do detailov. V jeho predchádzajúcej práci sa stretnutie zvyčajne skončilo, len čo sa terč ukázal.

	„Je mi ľúto tvojho otca,“ povedal napokon.

	„Vedel, kedy má umrieť. Stihol to len tak-tak. Odchádzal s vierou. Nepriala by som mu zažiť, čo sa tu teraz deje.“

	„Neboj sa, nepotrvá to dlho.“

	„Ty sa možno nebojíš, vraj máš veľa peňazí…“

	Zachytil skrytú výčitku, zamrzelo ho to. Sára nezvykla takto rozprávať. Bývala plná snov, prekypovala nadšením. Teraz mu pripadala ubitá a bez iskry.

	„Ak potrebuješ…“

	„Radšej buď ticho,“ zahriakla ho.

	Zastali pri rade s detskými hrobčekmi.

	Hiler si myslel, že ju unavila rýchla chôdza. Podupkával a rozhliadal sa po okolitých horách.

	„Pekné miesto, takto na kopci,“ prehodil.

	Neodpovedala, stála so sklonenou hlavou.

	Začínala mu byť zima.

	„Pôjdeme?“

	Nechápavo naňho pozrela, oči sa jej leskli. „Kam?“

	„No… za otcom.“

	„Nechodím sem za otcom.“

	Hiler zneistel. „A za kým?“

	„Môj prvý syn,“ povedala a kývla hlavou k najbližšiemu hrobu.

	Viktor stŕpol. Hlupák! Po celý čas postávali pred detským náhrobkom s nápisom Maximilián Eichel a on si to nevšimol. Nevedel, čo má povedať. Najradšej by sa od hanby prepadol. Preklínal Lea a sľúbil si, že ho pri najbližšom stretnutí nakope do zadku. Teraz mu však zlosť nepomôže.

	„Prepáč,“ zašepkal.

	Trpko sa uškrnula a pokrútila hlavou. „Potratila som. Leo ti nepovedal?“

	„Prepáč,“ zopakoval a položil jej dlaň na plece.

	Striasla ju a odstúpila. „Choď preč, prosím.“

	Chvíľu mlčal, potom prikývol a pobral sa.

	Pozrela naňho, chcela za ním zakričať, no napokon sa znova sklonila nad náhrobkom.

	Viktorove kroky na zmrznutej štrkovej ceste slabli, až sa úplne stratili.

	

	
		IV.



	

	Najbližšie mesiace neboli zlé. Podnikanie sa obstojne rozbehlo. Viktor si nesťažoval, aj keď videl, že situácia sa pre neárijcov čoraz viac zhoršuje. Mnohých prepustili z práce, alebo im zakázali podnikať, lebo nové zákony regulovali, koľko miestnych Židov môže vykonávať niektoré profesie. Ak ich bolo viac, o prácu či podnikanie prišli.

	Hiler preto zašiel za rabínom a ponúkol mu peniaze pre rodiny, ktoré zostali bez zárobku.

	„Poznáš príslovie – ako si s ostatnými nakladal ty, tak Pán naloží s tebou?“ opýtal sa staručký duchovný.

	„Samozrejme,“ prikývol Viktor a usmial sa.

	Peniaze nosil do synagógy pravidelne. Preňho to boli drobné, no biedne rodiny si vďaka nim zachovali aspoň akú-takú dôstojnosť. V Brownsville sa naučil, že bez súdržnosti sa každá komunita rozpadne. Ak ich nepriatelia nemali zničiť, museli Židia aj tu držať spolu.

	Neobľúbili si ho všetci. Keď stretol Izáka Šterna a Lauru, vycítil napätie. Izák bol poctivec, vzorný otec a príšerný suchár. Aspoň Viktorovi sa taký zdal. Pre Šterna bol zas Hiler dobrodruhom, pochybnou existenciou, azda aj zločincom. Pozdravili sa a pozhovárali, no v stretnutí nebola žiadna srdečnosť. Izák s Laurou aj dvoma deťmi sa ponáhľali do synagógy, kde pri modlitbách trávili čoraz viac času.

	

	Prišla jar, všetko rozkvitlo. Začiatok mája bol výnimočne teplý a príjemný. Viktor sa často vozieval po okolí. Za desať rokov v Brooklyne takmer zabudol, aká krásna môže byť príroda. Teraz sa jej nevedel nabažiť. Premával sa po celom Liptove. Kúpil si aj novú motorku, ktorou chodieval do Demänovskej doliny a Nízkych Tatier.

	Život v Ružomberku bol síce nudný, no dočasne znesiteľný. Protižidovské nálady, ktoré ostatných Židov desili, boli pre Viktora len bezvýznamné hlúposti. Celé desaťročie strávil v prostredí, kde mu išlo denne o život, obklopený ozajstnými ľudskými predátormi. Oproti tomu boli vyhrážky nafúkaných ľudákov a gardistov len drobnou nepríjemnosťou. Driemala v nich zlosť i nenávisť, to áno, lenže o ozajstnom násilí nemali potuchy. Do Viktora nezapárali, tušili, že by mohli zle dopadnúť a radšej mu dali pokoj.

	Podnikom sa darilo, Hiler nemal núdzu ani o ženy. Keď zistili, že je bohatý, samy sa mu ponúkali. Židovky, evanjeličky, dokonca aj katolíčky. Pravda, do postele sa nehrnuli, panovali tu iné móresy než v New Yorku, ale aj tak sa nepostil.

	Na založenie rodiny či usadenie sa ani nepomyslel. Ružomberok nebol preňho. Každý mesiac nedočkavo prehliadal výtlačky New Yorkera, no zatiaľ nenašiel žiadnu zmienku o Lepkem či Relesovi. Bossovi sa možno napokon podarilo vyhladiť všetkých svedkov, ktorí proti nemu mohli svedčiť. Keďže sa vzápätí zbavil aj vykonávačov vrážd, azda už opäť vystupuje ako čestný, bezúhonný veľkopodnikateľ. Viktor dúfal, že to tak nie je. V takom prípade by sa do Ameriky nikdy nemohol vrátiť. Taká predstava ho desila.

	Keď sa v sobotné popoludnie vracal autom z obeda, uvidel pri Hýrošovom parku Sáru. Prechádzala sa s tromi deťmi. Pomaly k nim prišiel a zabrzdil.

	Malý Markus s druhým chlapcom vyvalili oči na nablýskaný červený packard. Dievčatko behalo pohľadom hore-dolu, akoby sa pred Viktorom hanbilo.

	„Ahoj, Viktor,“ pozdravila Sára. Zdala sa mu ešte vyčerpanejšia než v marci.

	„Ahojte, chcete sa previezť?“ opýtal sa chlapcov.

	„Jasné!“ vyhŕkol Markus.

	„Chceme!“ pritakal druhý chlapec.

	Sára pokrútila hlavou. „Nemôžeme.“

	Markus ju poťahal za ruku: „Mama, veď pôjdeš s nami!“

	„Iba kúsok, na chvíľku,“ dráždil ich Viktor a usmieval sa. Naschvál zavrčal motorom.

	„Mama, len kúsok!“

	„Teta Sára, nech nás prevezie,“ prosíkal chlapec.

	„Pekné auto,“ šeplo dievčatko.

	Sára prižmúrila oči a zazrela na Hilera s predstieranou zlosťou. Vždy sa vedel vynájsť a dostať ju. Ani nátlak cez deti mu nebol cudzí.

	„Dobre, ale naozaj iba kúsok,“ povedala. „Deti, to je pán Hiler.“

	„Dobrý deň,“ pozdravili ho.

	„Dobrý. Markusa poznám. A vy ste kto?“

	„Eugen a Adelka, Laurine deti,“ predstavila ich Sára.

	Keď nastupovali, Viktor nadvihol obočie. „Vpredu môžu sedieť iba dospelí,“ upozornil.

	Sára prevrátila oči a sadla si vedľa neho. Jej divadelné gesto ho potešilo. Bolo to lepšie než apatia a ustaranosť.

	„Ale len kúsok. A pomaly,“ povedala prísne, keď sa deti natlačili dozadu.

	„Samozrejme,“ uškrnul sa Viktor.

	

	Trielili po ceste medzi Ružomberkom a Liptovskou Teplou. Motor vrčal, dostával poriadne zabrať. Kľukatú cestu lemovali obrovské duby. Prebleskovali pomedzi ne slnečné lúče i zeleň okolitých polí. Deti od radosti a vzrušenia výskali. Viktor ich sledoval v zrkadle, tešil sa z ich smiechu. V poslednom čase si veľa radosti neužili. Keď videl, ako žiaria, tiež sa rozosmial.

	Sára naňho spočiatku pokrikovala, nech spomalí. Ešte nikdy sa nerútila takouto rýchlosťou. Navyše, viezli tri deti, nebolo to bezpečné. Keď však videla, že Viktor šoférovanie s prehľadom zvláda, zmĺkla. Držala si odstup, no jej chlad sa roztápal. Viktor na ňu hodil očkom. Všimol si, že sa od neho síce odvracia, ale usmieva sa.

	Pridal ešte viac.

	Červené kadere jej viali vo vetre, odrážali sa v nich slnečné záblesky. Detský smiech ju nakazil, pery zradili, roztiahli sa do úsmevu. Oddala sa vzrušeniu z jazdy, vychutnávala si chvíľkovú bezstarostnosť aj útek zo zachmúreného mesta medzi voňavé polia.

	Hiler na ňu úkosom pozrel, vrátila mu pohľad. Po prvý raz mala v očiach život, ozajstný život, nielen tupý smútok a prázdno. Stačil mu okamih a odrazu vedel, že aj v nej sa pri stretnutí rozhorel plameň. Nepotrebovali žiadne slová. Obaja odvrátili pohľady, povedali si všetko dôležité, vedeli, na čom sú.

	Keď sa vrátili naspäť k mestskému parku a vysadli, deti boli z dobrodružstva celé bez seba.

	„Vezmem vás do cukrárne,“ prisľúbila Sára. Už dávno ich nevidela také rozradostené.

	„Dokonalá chvíľa,“ poznamenal Viktor a zakýval im.

	Sáre neunikla dvojzmyselnosť jeho slov. Začervenala sa, vzrušenie z jazdy opadlo, trochu sa zahanbila.

	„Dovidenia, ujo Hiler,“ lúčili sa deti.

	„Dovidenia,“ povedal Viktor, znova im zakýval, pozrel na Sáru a chvíľu na nej zotrval pohľadom. Potom naštartoval a odfrčal.

	

	Na druhý deň ho navštívil Izák Štern.

	„Neželám si, aby si vyvážal moje deti, rozumieš?“ začal hneď odo dverí.

	Viktor ukázal na stoličku: „Posaď sa.“

	„Rozumel si?“ zopakoval Štern a zostal stáť.

	Hiler nechápal, čo ho tak rozhodilo.

	„Čo je s tebou, Izák? Potrebujú trochu radosti.“

	„Nehovor mi, čo potrebujú moje decká! Aj tak o tom nič nevieš. Prídeš si a zmizneš, ako sa ti zapáči. Ktovie, odkiaľ máš toľko peňazí. Nie si žiadny ľudomil, aj keď sa naňho hráš. Mňa neoklameš. Drž sa od mojich detí!“

	Viktora prekvapila prudkosť jeho slov. Poznali sa od detstva, nikdy neboli najlepší kamaráti, no nevychádzali spolu zle. Izák bol vášnivý športovec, svedomitý žiak a poctivec. Hiler vybadal, že za rozhnevanosťou sa skrýva strach. Prevaľovali sa v ňom mračná obáv, chcel ich od seba odohnať, preto bol taký zlostný. Keby ho Viktor dobre nepoznal, postaral by sa, aby po takomto výstupe nevyšiel z kancelárie po svojich. Takto s ním v Brownsville nesmel nikto hovoriť. Keby to nechal len tak, stratil by rešpekt.

	Pripomenul si, že už nie je v Brownsville a že sa rozpráva s Izákom Šternom, kamarátom z detstva, ktorý je vydesený z toho, čo sa v posledných mesiacoch deje.

	Pokýval hlavou. „Prepáč, Izák, ospravedlňujem sa. Nebude sa to opakovať.“

	Šternov hnev o čosi ustúpil. Celú noc sa úzkostlivo pripravoval na to, ako Hilerovi dohovorí. Vystrašilo ho, s akou radosťou mu deti rozprávali o rýchlej a nebezpečnej jazde. Nechcel, aby si Viktora obľúbili. Bol pre nich nebezpečný – pre všetkých. Izák si preto dôsledne pripravil, čo mu povie. Čakal, že Hiler sa naňho vyrúti, veď to býval známy zurvalec. Prekvapilo ho, keď mu tak mierne odpovedal. Odrazu nevedel, čo povedať. Nerozhodne prestúpil z nohy na nohu a radšej prešiel k ďalšej veci, ktorú mal na srdci.

	„A mal by si dať pokoj aj Sáre.“

	Viktor po ňom strelil pohľadom. Nič nepovedal, no Izákovi bolo jasné, že si má dávať pozor, lebo už balansuje na nebezpečnej hrane. Sadol si na ponúkanú stoličku, prevrátil do seba pohárik pálenky, čo mu Hiler medzičasom nalial. Zvyčajne nepil, no rozhovor ho úplne vykoľajil.

	Viktor podišiel k oknu a zachmúrene sa zahľadel na mesto.

	„Pokračuj,“ povedal.

	„Nemá to ľahké. Keď si zmizol, nejaký čas bola ako bez duše. Potom sa prisťahovali Eichelovci. Július po nej strašne išiel, bol vytrvalý. Vydala sa zaňho, ale skôr z voľajakého trucu a zlosti než z lásky. Aspoň si myslím. Potrat ju veľmi zobral,“ vykladal Izák, otáčal v prstoch prázdny pohárik a pohoršene naň hľadel. „Krátko potom, ako sa im narodil Markus, Július ochorel. Má niečo s pľúcami, bol aj v sanatóriu. Odvtedy polihúva, rýchlo sa unaví, nie je z neho veľký osoh. Prevádzkujú malú putiku na Nemeckej ulici, ale vieš, ako to je, žiadnemu z nás sa teraz príliš nedarí. Okrem teba a Lea…“

	„Mám sa za to cítiť previnilo alebo čo? Veď pomáham, ako sa dá. Vieš, koľko som…“

	„O to nejde. Chorý manžel, malý syn, starosti s podnikom… Má toho dosť aj bez teba. Zbytočne ju poblázniš, veď tu ani nechceš zostať.“

	„Ako vieš?“

	Izák mávol rukou. „Ružomberok nie je pre teba, nepatríš sem. Potrebuješ veľký svet, vzrušenie, zábavu. Ibaže my tu žijeme a snažíme sa udržať veci pokope. Nejde to ľahko, ver mi. Všetko jej rozsypeš a potom zmizneš. Znova jej ublížiš.“

	Viktor mlčal, ruky si založil za chrbát.

	„Skončil si?“ opýtal sa po chvíli. Stále hľadel z okna, na Izáka ani nepozrel.

	„Skončil,“ vydýchol Štern.

	„V poriadku.“

	Izák vstal, vyšiel z kancelárie a potichu za sebou zavrel dvere.

	

	Stretli sa v Čutkovskej doline za mestom. Hory zahaľoval súmrak, úzku cestu z oboch strán zvierali prudké svahy, zurčala popri nej chladná bystrina.

	Sára prišla pešky, nechcela, aby ju niekto videl. Nič nevraveli, plece pri pleci sa vybrali hlbšie do doliny. Kráčali popri potoku, došli až k hrádzi malej vodnej nádrže. Popod stavidlo prúdila spenená voda, padala po šikmom múre a s hučaním sa vlievala do bystriny.

	Stále nepovedali ani slovo. Hiler ju chytil okolo pása a pritiahol si ju bližšie. Nevzpierala sa, v očiach jej žiarili iskry. Chcela sa oddať chuti toho okamihu, chcela, aby bolo všetko ako kedysi. Lenže nebolo. Doma ju čakal chorý manžel aj malý syn.

	„Nemôžeme,“ šepla, ale chcela, aby pokračoval.

	Viktor ju pustil a odtiahol sa.

	Hlodali v ňom Šternove slová, vedel, že Izák má pravdu. Doteraz o tom pochyboval, bol presvedčený, že keď sa mu Sára oddá, nebude záležať na žiadnych slovách. Keď ju však mal blízko seba, videl jej krehkosť a zraniteľnosť.

	Prekliaty Štern!

	Všetko jej rozsypeš a potom zmizneš. Znova jej ublížiš.

	Rozpačito stáli, obaja si želali, aby ten druhý urobil rázny a rozhodujúci krok, stačil by jediný krôčik…

	Padajúca voda hučala, išiel z nej chlad.

	Viktor sa otočil a pobral sa naspäť k autu. Chcel Sáru aspoň pohladiť, no vedel, že keby to urobil, už by sa neovládol.

	Vykročila za ním, cítila sa rovnako, mlčky kráčali dolinou. Na čistej oblohe poblikávali prvé hviezdy.

	„Vieš, že všetko vzniklo z hviezdneho prachu? Aj naše telá. Nedávno som o tom čítala.“

	Hiler sa usmial: „Vždy si veľa čítala.“

	„Niektorí ľudia sú možno z prachu rovnakej hviezdy,“ povedala, upierajúc pohľad na oblohu.

	Viktor pridal do kroku. Stretnutie sa zmenilo na muky. Vzájomná príťažlivosť bola tým neznesiteľnejšia, čím viac sa od seba vzďaľovali.

	Odviezol Sáru na kraj mesta. Tušil, že je to naposledy, čo pri sebe sedia takto blízko.

	„Opatruj sa, Viktor,“ povedala, keď vystupovala. V hlase jej zaznievalo prázdno.

	„Aj ty.“

	Pridal plyn, rýchlo vyštartoval preč.

	Pozerala za ním, ako odchádza. Sklonila hlavu a pomalou chôdzou sa pobrala domov.

	Hiler zašiel na kalváriu nad mestom. Sedel v aute, hľadel na vysvietené ulice, oblohu aj temné siluety hôr. Položil dlaň na sedadlo, kde pred chvíľou sedela. Chcel ucítiť jej teplo. Prstami čosi zachytil. Zodvihol to a pozrel sa zbližša.

	Zväzoček zhnednutého suchého ihličia previazaný bielou niťou.

	Dva rovnaké zväzky si so Sárou rozdelili potom, ako sa prvý raz milovali v lese na úpätí Čebraťa. Ten jeho zostal v Amerike.

	Sára mu práve vrátila svoj.

	Viktor ho zovrel do dlane a päsťou tresol po prístrojovej doske.

	

	
		V.



	

	V lete sa všetko pokazilo. Führer bol vraj nespokojný, ako sa vyvíja situácia na Slovensku. Nepáčilo sa mu, že židovská otázka sa nerieši dostatočne razantne a niektorí politici sa snažia o autonómnu zahraničnú politiku. Predvolal si preto do Salzburgu prezidenta Tisa a prikázal mu, aby vykonal dôležité zmeny vo vláde. Rozhodujúcu moc získali najradikálnejší členovia Hlinkovej slovenskej ľudovej strany. Jeden z nich, minister vnútra Alexander Mach, začal okamžite a horlivo vydávať rôzne protižidovské vyhlášky.

	Viktor s Leom sa nestačili čudovať. Najprv Židom zrušili hostinské a výčapné živnosti, vzápätí im zhabali autá, motorky, fotoaparáty i písacie stroje. Odobrali im pasy, všetky peniaze aj cennosti museli povinne uložiť do banky bez nároku na úrok. Spolu s tým sa rozbehla druhá vlna arizácie, tentoraz oveľa tvrdšia, ráznejšia a nedobrovoľná.

	„Hovoril som ti, nerozhadzuj, buď nenápadný!“ zúril Leo. „Ale ty nie, musel si sa pretŕčať v aute, na motorke a ukazovať, že máš peniaze.“

	Viktor ho odbil mávnutím ruky. „Vybavil si to?“ opýtal sa.

	„O reštauráciu a krčmy prídeme, to je isté, nepomôžu žiadne fígle ani kontakty.“

	„Ako to? Klein si to zariadil. Aj zopár ďalších.“

	„Veď o tom hovorím,“ zavrčal Narsky. „Klein nemá nepriateľov ako ty. Nepretŕčal sa na novom aute, nedráždil. Teraz ma s tebou spájajú. Moje podniky považujú za tvoje, nič nevybavím!“

	„Nepreháňaj. Akých nepriateľov?“

	„Si strašne ľahkomyseľný, raz ťa to dorazí. Zaujímajú ťa hlúposti, nepremýšľaš, nevidíš dôležité veci. Nevravel som ti, že starý Grieš je síce jednou nohou v hrobe, ale stále v meste poťahuje za nitky?“

	„Čo s tým má starý Grieš?“ nechápal Hiler.

	„Myslí si, že si mu zastrelil syna!“ zrúkol obchodník. „Drží sa tej myšlienky, bude ti škodiť do posledného dychu.“

	„Nestrieľal som.“

	„To je jedno, nechápeš? Starý je o tom presvedčený a správa sa podľa toho. Bol aktívny ľudák, stále má skvelé kontakty. Vravím ti, na reštauráciu, herňu a krčmy môžeme zabudnúť. Radosť s tebou podnikať!“ Leo si zaboril hlavu do dlaní. Začínal si zúfať, dlhoročné kšeftovanie sa mu rozpadalo pod rukami.

	„A čo to ostatné?“ opýtal sa Viktor.

	„Peniaze si zatiaľ môžeme ponechať, úradníci privrú oko. Ale stálo to poriadny balík a ktovie, koľko máme času. Zmeňme peniaze na valuty alebo diamanty, zhrabnime, čo máme, a vyparme sa. Nič iné nám nezostáva!“

	Hiler naklonil nabok hlavu a chvíľu premýšľal.

	„Asi máš pravdu, Leo,“ prisvedčil napokon.

	„Jasné, že mám. Pripravím, čo treba. Vezmeme aj rodičov a ubzikneme tým sviniam.“

	„V poriadku. Priprav, čo treba.“

	

	Jeseň priniesla nové trápenia. Príval nových a nových nariadení, ktoré Židom osekávali životný priestor i dôstojnosť, nemal konca. K Machovým vyhláškam čoskoro priložili svoju trošku aj miestni ľudáci. Okrem vládnych vznikali aj lokálne protižidovské nariadenia – zákaz chodievať na kúpalisko, do kina, dokonca aj do parku. Hilerovi sa zdalo, že postávajú v miestnosti, ktorej steny sa čoraz viac približujú. Nechýbalo veľa a rozpučia ich. Za peniaze a vďaka Leovým konexiám sa mu síce podarilo vybaviť si zopár výhod, no išlo to čoraz ťažšie.

	Po novom nariadení museli Židia uvoľniť byty na hlavných mestských uliciach. Dostali náhradné – plesnivé kobky v chátrajúcej zástavbe na kraji mesta. Do ich príbytkov sa okamžite nasťahovali prominentní ľudáci a arizátori. Viktor však podplatil úradníkov, takže rodičia mohli aj naďalej bývať na Podhore. Aspoň na nejaký čas.

	Sám sa už dávnejšie odsťahoval do domu na Rínku. Zdalo sa však, že ani jednu nehnuteľnosť si dlho neudrží. Vrela v ňom zlosť. Zatiaľ sa mu darilo tlmiť ju, no išlo ho rozdrapiť. Počítal každý deň. Príprava úteku zabrala Leovi oveľa viac času, než predpokladal. Už dávno mali byť preč, lenže nájsť spoľahlivé kontakty a únikovú trasu nebolo ľahké. Situácia pritiahla veľa podvodníkov a udavačov, nejeden prevádzač bol nastrčený agent tajnej služby. Cez miestneho farára Ferenčíka sa vraj dali vybaviť rôzne výnimky, dokonca aj pokrstenie na katolíka. Ferenčík však za to bral nehorázne peniaze a Viktor mu nedôveroval.

	Podobne ako v Brooklyne aj tu začali Židia v nedobrých časoch držať silnejšie pohromade. Samozrejme, našli sa zradcovia a kolaboranti, no väčšina sa zomkla a dodávala si navzájom silu. Na významné sviatky bývala synagóga plnšia než kedykoľvek predtým. Aj Viktor tam zašiel osláviť Jom kipur. Sám rabín ho o to požiadal. „Ľudia potrebujú vidieť, že držíme spolu. Každý jeden, ktorého tam uvidia, im dodá silu,“ tvrdil.

	Hiler teda prišiel. Prekvapilo ho, aká je svätyňa natrieskaná. Tiesnili sa tam stovky ľudí. Rodičia zobrali aj malé deti. Všetci stáli a so zúfalou nádejou počúvali rabína. Upierali naňho vystrašené pohľady, hľadali v ňom silu i útechu.

	Duchovný ich vyzval k ešte väčšej zbožnosti, lebo tá jediná ich môže v časoch ťažkej skúšky ochrániť.

	Viktor cítil, že aj keď bol dlho preč, stále je s ostatnými prepojený, patrili k sebe.

	Pohľadom kĺzal po dave. Uvidel Lea s rodičmi, Izáka s Laurou a deťmi, zahliadol aj Sáru s malým Markusom a manželom. Július Eichel bol neduživý, bledý, neustále pokašliaval do vreckovky. Hiler chytil za ruku mamu i otca, snažil sa ich povzbudiť. Najradšej by všetkým povedal, nech sa neboja, veď všetko zlé raz prejde.

	

	Keď sa o niekoľko dní vybral navštíviť rodičov do lekárne, začul znútra krik. Zastal na schodíkoch a načúval.

	„Čo robíte?! Tržby klesajú. To ma chcete naschvál potopiť?“ dorážal ostrý hlas.

	„Nie, pán Mrva,“ tíšila ho matka.

	Viktor už to meno počul. O Stanislavovi Mrvovi mu rozprával otec. Býval to slušný a úctivý opravár rádií. Síce sa angažoval v strane, ale nikdy sa nesprával povýšenecky či arogantne. Keď prišla prvá vlna arizácie, Hilerovci ho sami požiadali, či by sa nestal správcom lekárne.

	„Radšej jeho ako nejakého blázna, je to slušný človek,“ vraveli si.

	Spočiatku bolo všetko v poriadku. Mrva sa stal správcom podniku a dal im čestné slovo, že ich nechá v lekárni pracovať. V podstate všetko povedú tak ako doteraz. Budú mu síce vyplácať odmenu, no keď sa veci vrátia do starých koľají, podiel im vráti. Potvrdil im to dokonca aj písomne.

	Keď sa však k moci dostali Mach a Tuka, z Mrvu sa stal tajomník miestnej Hlinkovej gardy. Začal chodievať v uniforme, krok aj reč sa mu zmenili. Odrazu znel ako vojak štekajúci príkazy. Neraz sa stalo, že prišiel do lekárne a zobral si z pokladnice peniaze. Otec to Viktorovi raz-dva razy spomenul, ale nesťažoval sa.

	„Aj tak sa máme lepšie než väčšina ostatných. Tí majú za arizátorov ozajstných gaunerov,“ hovorieval.

	Keď však Hiler zastal na schodíkoch a počul, ako sa Mrva s rodičmi rozpráva, stŕpol.

	„Tržby klesajú a vy prekvitáte. Asi sa na to lepšie pozriem! Príliš dobrý som bol, zneužívate moju dobrotu. Chcete u mňa ešte pracovať? Je to otázka jediného formulára. Rozumiete?“ vyhrážal sa gardista.

	Obaja rodičia mlčali. Viktor nazrel cez výklad. Stáli so sklonenými hlavami a chveli sa od hanby – v lekárni postávalo aj zopár zákazníkov.

	„Pýtal som sa, či rozumiete,“ zopakoval Mrva.

	„Áno, pán Mrva,“ odvetila matka potichu.

	„Myslím to vážne,“ zopakoval gardista. „Nič na mňa neskúšajte. Možno vám ten váš vydarený synček vybavil, aby ste sa nemuseli vysťahovať ako ostatní. Ale ak nebudem spokojný… pozriem sa aj na to.“ Výstražne zdvihol prst, pohrozil im a rázne vykročil k dverám.

	Do Viktora takmer vrazil.

	Hiler mu hľadel na poskakujúci ohryzok, no Mrva mal pocit, že pozerá cez neho. Zažil veľa výstražných pohľadov, lenže tento bol iný. Nesnažil sa vzbudzovať hrôzu. Viktor naňho jednoducho hľadel, akoby tam nebol, akoby s gardistom vôbec nepočítal.

	Zavládlo ticho.

	Pani Hilerová vycítila, k čomu sa schyľuje.

	„Viktor, nie!“ vykríkla. Videla, že v dverách stojí jej syn, no zároveň to bol cudzinec, hrozný cudzinec s tvárou vysekanou z ľadu.

	Dobehla k nemu a položila mu ruku na plece.

	„Nie, to nesmieš, prosím!“ mlčky kričala vystrašeným pohľadom. Zákazníci postávali pri pulte a sledovali, čo sa deje. Nech sa tu stane čokoľvek, o chvíľu sa o tom dozvie celé mesto.

	Viktor odstúpil, pohľad stále upieral šikmo nadol, Mrvovi ani raz nepozrel do očí.

	„No,“ zakoktal tajomník, rozpačito si uhladil zježené chlpy na zátylku a vyšiel von.

	„Ublížili by nám, ešte viac by nám ublížili,“ zašepkala matka. „Sľúb mi, že sa ho nedotkneš.“

	Cudzinec stál, bol ako z kameňa, napokon však so zaťatými zubami prikývol a pohladil ju po šedivých vlasoch. Utrela si slzy a vrátila sa za pult. Starý Hiler, červený od zlosti aj poníženia, odišiel dozadu, preč od ľudí, medzi milované fľaštičky a nádoby s liečivami.

	

	„Pôjdeme cez Galantu do Budapešti, tam je zatiaľ bezpečne. Všetko som zariadil,“ vykladal Leo. Natešene Viktora potľapkal po pleci. „Priprav rodičov a ideme!“

	„Nikam nejdem,“ odvetil Hiler.

	Narsky vyvalil oči: „Čo to melieš?“

	„Nikam nejdem, zostávam tu.“

	„Nechápem, vážne nechápem.“ Leo zvesil plecia a sadol si na rozvŕzganú stoličku. Už dávno sa nestretávali v kancelárii, ale v podkroví jeho domu.

	Hiler hodil rukou: „Ak chceš, choď. Nebudem vláčiť rodičov po únikových trasách ako zločincov. Sú starí a nezaslúžia si to.“

	„A toto si zaslúžia?“

	„Nespravím z nich štvancov, prepáč. Veď to nemôže trvať dlho. Okrem toho…“

	„Okrem toho čo?!“ vybuchol Narsky.

	„Vieš, ako sa tie svine správajú k našim ľuďom?“ opýtal sa Viktor.

	„Čoby som nevedel!“

	„Minule som počul, ako Mrva kričí na rodičov. Pred ľuďmi. V ich vlastnom obchode. A to bol vraj kedysi dobrý človek, slušný, sami si ho vybrali.“

	Leo stále nechápal: „Zmenil si sa na filozofa? Veď presne pre to, o čom hovoríš, treba zobrať nohy na plecia! Zmizneme, kým sa dá. Pôjdeme do Maďarska a potom sa uvidí, možno do Palestíny, tam budeme mať pokoj.“

	„A čo ostatní?“

	„Akí ostatní, preboha?“

	„Naši ľudia. Tí, ktorí tu zostanú, ktorí nemôžu ujsť.“

	„Čo s nimi?“

	„Kto ich ochráni?“ opýtal sa Viktor. Pred očami mu prebleskol obraz Stégerovcov rozrezaných vo vlastnej kúpeľni. Mŕtvi sa znova prebudili, posledných zopár nocí sa opäť nevyspal.

	„Preskočilo ti?!“ vzbĺkol Leo. „Sám takú cestu nezvládnem, v živote som odtiaľto nevystrčil nos. Ty si sveták, potrebujem ťa. Vezmime rodičov a poďme!“

	„Keď všetci majetnejší zmizneme, kto pomôže našim ľuďom? Veď si bol v synagóge, videl si ich. Máme peniaze, ak im niekto môže pomôcť, sme to my. Bez nás sú odpísaní.“

	Leo sa rozrehotal. „Aký ľudomil! Hiler ľudomil!“ vykrikoval pomedzi hysterický smiech.

	„Nikam nejdem,“ zavrčal Viktor.

	Narsky mu v hlase začul istotu a hnev – Hiler sa už rozhodol, nemá cenu prehovárať ho. Ešte viac sa rozrehotal. Bolo toho naňho priveľa. Hodnú chvíľu sa smial, potom sa od zúfalstva rozplakal.

	

	
		VI.



	

	„Čo, Židuľa, ideš si po medicínu? O chvíľu vás budeme liečiť my!“ zakričal za Sárou jeden z trojice gardistov.

	Často hliadkovali v uliciach, takže si všimli, že Sára chodieva do lekárne na Podhore. V presile a v čiernych uniformách boli na koni. Radi zapárali do Židov. Ak sa niektorý nedal urážať a čosi odvrkol, dostal poriadnu nakladačku. Podobné incidenty boli na dennom poriadku, nikto ich nevyšetroval ani netrestal.

	Sára stisla pery a pridala do kroku.

	„Mami, prečo na nás kričia?“ opýtal sa Markus cupitajúci vedľa nej.

	„Nevšímaj si ich,“ povedala, no najradšej by sa otočila a vynadala im. Na Podhoru chodievala nerada, v centre mesta pravidelne hliadkovali gardisti. Hilerovci jej však predávali lieky pre muža lacnejšie, občas čosi prihodili zadarmo.

	Gardisti sa rozhodli, že sa ešte pobavia – vykročili za dvojicou. Sára vedela, čo sú zač. Viedol ich Mikuláš Dorunský, poznali sa z gymnázia. Snaživý katolícky chlapec, nikdy sa s nikým nehrával, väčšinu voľného času trávil v kostole alebo na fare. Po vzniku Slovenského štátu odrazu dostal krídla, jeho ambíciám už nič nestálo v ceste. Rád striehol v uliciach a beztrestne urážal Židov. Jeho dvaja kumpáni, Jozef a Fero Vlachinskovci, neboli o nič lepší.

	„Čo tak trasieš riťou, zvádzaš nás?“ zakričal na ňu Mikuláš. Bratia sa rozrehotali. Fero pobehol, aby sa dvojici dostal tesne za chrbát. „Prasce židovské, čoskoro vás odtiaľto vypraceme, pijavice lakomé!“ nadával.

	Markusa vydesila zloba v ich hlasoch, od strachu posmrkával. Sára mu zvierala ruku.

	Aj Mikuláš Dorunský pribehol bližšie. „Všetky ryšane sú kurvy. Ty si navyše aj židovská sviňa,“ prihovoril sa Sáre.

	„Vši židovské,“ doložil Jozef, ktorý sa nechcel dať zahanbiť.

	Každý gardista stúpal hodnosťou rýchlejšie, keď zabezpečil poriadok. A s matkou s deckom bolo treba zatočiť, veď kráčali po ulici, akoby im to tu patrilo. „Staré časy sa skončili, Židáci hnusní!“ zakričal Jozef, aby ho počula celá ulica.

	

	Viktor postával pri lekárni na hornom konci Podhory. Obšmietal sa tam pre prípad, že by sa opäť ukázal Mrva. Keď začul, že poniže ktosi nadáva Židom, vybral sa pozrieť, čo sa robí.

	Trojica gardistov sa dostala do varu. Kráčali tesne za Sárou s Markusom a neprestajne im nadávali. Chlapec nikdy nepočul toľko oplzlých výrazov. Snažil sa neplakať, no po lícach mu tiekli slzy, občas potiahol nosom.

	Sára bola na tom podobne. Útrpne všetko znášala, lebo vedela, že keby im urážku vrátila, napadli by ju. Možno by zbili aj Markusa. Nestarali by sa, či im nedolámu kosti. Keby ich vážne zranili, bol by to koniec, skončili by na dlažbe. Júliusa morila choroba, stále sa zmenšujúci príjem zabezpečovala Sára sama.

	„Smrdíš, Židuľa, nevyspím sa s tebou, ani keď budeš prosiť,“ vykladal Mikuláš. Do reči sa mu už pred chvíľou vkradla chlipnosť. Vzrušoval ho pocit moci a nadradenosti. Chodci sa im vyhýbali, vystrašene odskakovali. Aj to sa mu páčilo. Všetku pozornosť sústredil na Sáru, páčilo sa mu trápiť ju hnusnými rečami.

	Do kohosi narazil. Pozrel na trúfalca, ktorý si dovolil neuhnúť sa gardistovi zabezpečujúcemu poriadok.

	Hiler mal na sebe elegantný oblek aj klobúk. Mikuláša to rozdráždilo ešte viac. Obzrel sa, či bratia Vlachinskovci stoja za ním. Keď zistil, že má krytý chrbát, rozohnil sa.

	„Nevieš, čo sa patrí, Židák?“

	Hiler nič nevravel, pozeral mu na hruď. Nestiahol sa, naopak, tesnejšie k nemu pristúpil.

	Dorunský mu reval priamo do tváre: „Všetci Židáci skapete, nič iné si nezaslúžite!“

	Sára na nich vystrašene hľadela. Videla, čo si gardisti nevšimli. Oni a Hiler nehrali rovnakú hru. Trojica gardistov sa naparovala a ukájala zastrašovaním, no Viktor bol až neprirodzene chladný. Zmenilo sa mu držanie tela, obklopilo ho čosi hrozivé.

	Gardista naňho vrieskal, no Hiler len mierne prikyvoval a uprene mu hľadel na hruď.

	Pustili si ho príliš blízko, napadlo jej.

	Viktor pozrel Dorunskému do očí.

	Gardistovi sa zasekol hlas v hrdle. Uvidel smrť. Žiadnu výstrahu či hnev – len čistú, krištáľovo priezračnú smrť.

	Hiler mu vrazil čelom do nosa. Zapraskalo to.

	Mikuláša prehlo, Viktor ho nenáhlivo, no rázne chytil za plecia a kopol mu kolenom do tváre. Pohyboval sa mechanicky, akoby bez života, rýchlo mu uštedril štyri kopance.

	Dorunský chrčal, na chodník dopadli chuchvalce krvi s niekoľkými vybitými zubami.

	Kopnutia sa zrýchľovali.

	Sára hľadela na Viktora s otvorenými ústami.

	Hiler za okamih rozmlátil gardistovu tvár na kašu. Zdalo sa, že v nej nezostala celá ani kostička.

	Bratia Vlachinskovci stuhli. Nebolo to iba zo strachu, ich mysle ani telá na čosi takéto neboli pripravené. Ešte nikdy sa nestretli s niečím podobným. Radi zastrašovali, občas niekoho zbili, no Hilerovi nešlo o bitku, ale o chladný vražedný útok.

	Jozef Vlachinský sa zmohol iba na to, že z vrecka vytiahol vyskakovací nožík. Len čo ho kŕčovito napriahol pred seba, Viktor ho zdrapil za ruku a prudkým trhnutím mu zlomil zápästie. Nôž nestihol dopadnúť, Hiler ho zachytil a bodol Vlachinského do slabín. Bodnutie zopár ráz zopakoval, páčilo sa mu, ako piští.

	„Fucking motherfucker!“ šomral si popod nos. Sára slovám nerozumela, no videla, že Viktor vkĺzol do akejsi podoby pre ňu cudzej, no preňho zrejme vlastnej.

	Fero Vlachinský sa pustil na útek, ale nohy, stŕpnuté od šoku, mu neslúžili. Hiler ho rýchlo dobehol. Vrazil mu do chrbta, gardista stratil rovnováhu a spadol do skleneného výkladu. Sklo sa nerozbilo, no tam, kde dopadla Vlachinského hlava, rozbehla sa pavučina prasklín. V jesennom slnku sa zaleskla krvavá machuľa. Fero sa zosunul na kolená, náraz ho omráčil. Viktor k nemu podišiel, zdrapil ho za golier a tresol mu tvár o výklad.

	„Nie! Nie!“ vykrikoval gardista.

	Hiler ho ťahal po dlažbe a obíjal mu hlavu po celej dĺžke výkladu. Každý úder zadunel, sklo praskalo, krvi bolo čoraz viac. Napokon sa výklad rozsypal, Vlachinského dorezali ostré črepiny. Padol na chodník, tvár jedna rana, zdalo sa, že mu vyteká oko.

	„V Brownsville by si bol mŕtvy,“ zavrčal Hiler, akoby to malo nejaký význam. Otočil sa k vydesenej Sáre a hlúčiku zvedavcov, ktorí si rukami zakrývali ústa. Takýto výbuch násilia ešte nezažili, bez ohľadu na to, čo sa v poslednom čase dialo. Markus tam nebol, od hrôzy sa rozbehol ukryť do lekárne.

	Všetko sa odohralo za malú chvíľu, Viktorovi sa zazdalo, že až teraz sa čas opäť rozbieha.

	Vrela v ňom zúrivosť. Keď popustil jej stavidlá, nedala sa ovládať. Tlmil ju, kým vedel, pridlho sa na kohosi hral, na kohosi, kým už dávno nebol. Teraz sa cítil dobre, konečne nemusel nič predstierať.

	Pozrel na trojicu zmasakrovaných gardistov. Oddychoval, nad čímsi premýšľal.

	„Jebať na to!“ povedal a odpľul si. Obrátil sa naspäť k Sáre.

	„Kde býva?“ zavrčal.

	„Kto?“ šepla vystrašene.

	

	Stanislav Mrva práve obedoval, keď mu mladá slúžka oznámila, že ho prišiel navštíviť akýsi pán.

	„Kto otravuje?“ zasyčal tajomník. „Povedz, že nemám čas. A tá polievka je príliš horúca, nedá sa jesť, varíš čoraz horšie.“

	Zdvihol lyžicu a starostlivo do nej fúkal. Nechcel si popáliť jazyk.

	„Vraj je to dôležité,“ nedala sa slúžka.

	„Nemám čas, chcem sa v pokoji najesť. Vypadni, sprostaňa, nerozumieš?!“

	Do jedálne vošiel Hiler.

	„Pekný byt. Po Židoch?“ opýtal sa.

	Mrva sa rozkričal: „Ty tu čo chceš? Prac sa, lebo uvidíš!“

	Viktor kývol hlavou, aby slúžka odišla. Nevedela, čo robiť, radšej sa pobrala. Keď prechádzala okolo neho, žmurkol na ňu a žiarivo sa usmial.

	Obrátil sa naspäť k Mrvovi, tvár mu stvrdla. Tajomník medzitým vstal, chystal sa židovského smrada vyhodiť. Keď pristúpil bližšie, všimol si, že Hiler je pofŕkaný krvou. Preľakol sa.

	„Vypadni,“ dostal zo seba.

	„Počul som, ako sa zhovárate s mojimi rodičmi,“ začal Viktor. Rozprával pokojne, dokonca mu vykal.

	„Keď nejdú obchody, treba pritlačiť,“ vykoktal Mrva. „Von,“ dodal ešte, no už to neznelo ako príkaz.

	„Treba, treba,“ súhlasil Hiler. Zložil si z hlavy klobúk, pristúpil k tajomníkovi a vrazil mu spodný hák.

	Gardistu prehlo, vyrazilo mu dych. Natiahlo ho, len tak-tak nezačal dáviť.

	Viktor ho schmatol za vlasy a ťahal k stolu.

	Tajomník pochopil, čo chce urobiť.

	„Nie, prosím!“ zvrieskol.

	Zakričal by toho viac, lenže nestihol. Hiler mu vrazil tvár do horúcej polievky.

	Mrva sa zmietal, kvílil, na dôvažok vypustil do taniera obsah žalúdka. Viktor držal, topil ho v horúcej žbrnde.

	„S mojimi rodičmi budeš hovoriť slušne, s rešpektom, rozumieš?“ opýtal sa nevzrušene.

	Gardista čosi zachrčal.

	„Pýtal som sa, či rozumieš.“

	„S reš-pek-tom!“ kvičal dusiaci sa Mrva.

	Hiler mu dožičil ešte chvíľu, chcel, aby si všetko dobre zapamätal. Napokon povolil zovretie.

	Tajomník sa zrútil na dlážku, lapal dych. Obarenú tvár mal červenú, začínala mu puchnúť.

	„Počul som, že ste slušný človek, pán Mrva,“ prihovoril sa mu Viktor, znovu mu vykajúc. „Preto s vami zaobchádzam aj ja slušne.“

	Pobral sa na odchod. Medzi dverami zastal a otočil sa k vzlykajúcemu gardistovi. „Rodičia sa o tomto nedozvedia. Nikto sa o tom nedozvie. Inak vás prídem znova navštíviť a už nebudem slušný.“

	Nasadil si klobúk, vyšiel a zavrel za sebou dvere.

	Zvlnenú litovskú krajinu zalievali ostré slnečné lúče, no teplota sa vyšplhala iba na príjemných dvadsaťtri stupňov. Karl sedel na korbe trojtonového nákladniaka Opel Blitz a hľadel na nekonečnú rovinu. Najvyššie kopce, okolo ktorých prešli, neboli vyššie než tristo metrov. Na všetky strany sa rozbiehali oblé trávnaté pahorky a polia.

	Z času na čas uvideli pri ceste vrak sovietskeho džípu alebo rozstrieľané bojové opevnenie. Ruské sily tu ani zďaleka nekládli taký odpor ako na Ukrajine. Aj tam však nemecké vojsko – wehrmacht – postupovalo bleskovým tempom, takmer päťdesiat kilometrov za deň. Plán operácie Barbarossa – drvivého útoku na Zväz sovietskych socialistických republík – zatiaľ vychádzal dokonale.

	Hauptsturmführer Schmidt vedel o chystanej ofenzíve už dlhšie, veď mnohé súčasti plánu zabezpečoval Heydrichov Hlavný ríšsky bezpečnostný úrad a tajná služba SD. Presné miesto vlastného nasadenia sa však Karl dozvedel iba pred niekoľkými týždňami.

	Začalo sa to na jar. Do komplexu policajnej akadémie v meste Pretzsch, osemdesiat kilometrov juhozápadne od Berlína, povolali z celej ríše niekoľko tisícok príslušníkov SS. Na výcvik a nové zaradenie, stálo v povolávacom rozkaze. Schmidt sa potešil, pretože tušil, o čo pôjde. Už dlhšie ho zhrýzali obavy, že po útoku na Rusko zostane kdesi v Berlíne a poveria ho analýzami prichádzajúcich správ. Odkedy pri operácii T4 ochutnal čaro nasadenia v ozajstnom teréne, bol ako vyhladovaný pes. Nasýtiť ho mohla iba poriadna akcia.

	Rozlúčka s rodinou nebola sentimentálna, u Schmidtovcov sa nepestovalo žiadne slabošstvo. Ingrid chápala vážnosť manželovho poslania. Bola naňho hrdá a podporovala ho v práci pre ríšu. Ešte väčšiu radosť mu však urobil päťročný Siegfried – nerozplakal sa pri rozlúčke, ani sa k nemu slabošsky netúlil. Namiesto toho chlapsky zahajloval a zaželal otcovi víťazstvo. Len malá Kirsten, do ktorej germánska výchova ešte nestačila zapustiť korene, bola smutná. Karl však vedel, že je to iba otázka času. Pokojne sa rozlúčil a s úsmevom rodinke zakýval zo služobného auta. Potom šoférovi prikázal, aby pridal. Hlad bol čoraz neodbytnejší.

	V Pretzschi sa zišla vyberaná spoločnosť. Okrem tisícok esesákov sa v neveľkom komplexe policajnej akadémie tiesnili aj spoľahliví chlapi z gestapa a kriminálnej polície. Schmidt vedel, že sem posielali iba tých najtvrdších. Tušil, že akcia súvisí s pripravovaným útokom na Rusko, kde mäkkýši nemali čo hľadať.

	Čoskoro sa dozvedeli viac. Zišli sa tu, pretože z nich zostavia nové einsatzgruppen – jednotky určené na plnenie špeciálnych úloh. Takéto útvary už boli nasadené pred dvoma rokmi v Poľsku. Vyčistili ho od židoboľševikov, banditov, nepriateľskej inteligencie a ďalšej hávede. Nečudo, že veľká časť esesákov v Pretzschi pochádzala práve z oddielov operujúcich v Poľsku.

	

	Pri prvej spoločnej večeri si Karl všimol v jedálni urasteného blondiaka v šedozelenej uniforme.

	„Máte tu voľné, pán hauptsturmführer?“ opýtal sa ho.

	Obidvaja sa rozosmiali. V bežnom služobnom styku by to bolo neprijateľné, no Schmidt a Jonas Brunberg sa poznali už od mníchovských vysokoškolských štúdií. Takmer päť rokov spolu bývali v internátnej izbe. Spoločne sa po prvý raz vybrali do Hnedého domu, hlavnej centrály Národnosocialistickej nemeckej robotníckej strany, kde sa začala ich práca pre ríšu. Naposledy sa videli pred dvoma rokmi v Poľsku. Jonas tam velil einsatzkommandu a Karla vyslali, aby načerpal skúsenosti na úspešné zavŕšenie operácie T4. Všetko dobre dopadlo, obaja svoje úlohy vzorne splnili – Generálny gubernát Poľsko bol vyčistený od nepriateľov ríše a program eutanázie T4 taktiež fungoval dokonale.

	„O čo ide, pán vševedúci, kam nás pošlú?“ vyzvedal Brunberg. V očiach mu žiarilo očakávanie. Zámer zaútočiť na Rusko bol síce prísne tajný, no medzi vojakmi sa už pošuškávalo všeličo.

	Schmidt nesmel nič prezradiť, takže sa iba usmial a žmurkol.

	„Vedel som to!“ vyhŕkol Jonas natešene. Vždy sa dal rýchlo strhnúť, nadchýnala ho práca pre dobrú vec.

	

	Trojtýždňový kurz v Pretzschi nezahŕňal veľa výcviku. Vykonali iba zopár terénnych cvičení, postup v rojnici a streľbu. Viac by toho aj tak nezvládli. Všetci podstúpili povinné očkovania, takže ich zmáhala slabosť a horúčky. Väčšiu časť prípravy tvoril ideologický výcvik.

	Neprezradili im, kde budú nasadení, no v prednáškach im kládli na srdce, aby boli čo najtvrdší.

	Zasvätili ich až tesne pred ukončením kurzu – ríša pripravuje bleskový útok na Sovietsky zväz. Operácia má krycie meno Barbarossa a je naplánovaná na nedeľu dvadsiateho druhého júna. Vzniknú štyri einsatzgruppen, ktoré budú postupovať tesne za wehrmachtom a čistiť dobyté územie od nepriateľských živlov.

	O význame tohto poslania ich prišiel poučiť sám obergruppenführer Reinhard Heydrich.

	„Boj, ktorý sa čoskoro rozhorí, bude najtvrdším a najtrpším, aký kedy musel nemecký národ vybojovať. Nebude to len boj ľudí proti podľuďom, ale duchovný stret ideológií. Židoboľševizmus necúvne pred použitím akýchkoľvek prostriedkov. Musíme byť tvrdí aj my, najmä k Židom. V stávke je všetko. Potvrdzujú to skúsenosti z Poľska,“ predniesol pred nastúpenými zástupmi.

	Pripravil ich, aby očakávali veľa náročnej, no záslužnej práce. Dobyté územia treba vyčistiť od židoboľševikov, nepriateľskej inteligencie, verejných predstaviteľov vyššej a strednej úrovne a iných nepriateľov.

	„Sieg Heil!“ vykríkli s nadšením.

	Karl v diaľke zazrel siluetu mesta s množstvom stredovekých veží. Vstal a pohľadom skontroloval kolónu nákladniakov, motocyklov s prívesnými vozíkmi i štábnych vozidiel. Všetko sa zdalo byť v poriadku. Ako vysokopostaveného člena SD ho nevčlenili do žiadnej einsatzgruppe. Jeho úloha bola oveľa komplexnejšia. Skúsenosti z Poľska a operácie T4 mal využiť pri kontrolovaní všetkých skupín špeciálneho určenia. Dostal oprávnenie presúvať sa po dobytom území a vykonávať inšpekcie.

	Velitelia einsatzgruppen ho cez hlavný štáb mohli požiadať o asistenciu alebo pomoc pri problémoch či obzvlášť náročných úlohách. Svoju misiu začal pri Einsatzgruppe A – najväčšej skupine s takmer deväťsto členmi, ktorá napredovala za wehrmachtom cez Pobaltie. Hneď po prekročení hraníc sa rozčlenila na menšie, samostatne operujúce einsatzkommandá. Schmidt sa pričlenil k einsatzkommandu 3, smerujúcemu cez mesto Kaunas do Vilniusu.

	Na korbe sedel vedľa Jonasa. Karl si ho vyžiadal cez ústredie SD. Okrem neho mu priradili troch mladých esesákov – Eldricha Ressa, Lukasa Mauera a Uweho Fleischera. Všetci traja boli nasadení v Poľsku a dobre sa osvedčili.

	Od prekročenia sovietskych hraníc sa zúčastnili iba na jednej poprave. V pohraničnom mestečku Gargždai chlapi postrieľali dvesto Židov. Úlohu vykonali vzorne, bez zaváhania, nepotrebovali žiadnu inštruktáž.

	Hauptsturmführer Schmidt hľadel cez mračná zvíreného prachu na zväčšujúce sa veže Kaunasu. V peknom stredovekom meste na sútoku riek Neris a Nemunas žilo takmer tridsaťpäťtisíc Židov. Tušil, že práve tam čaká na einsatzkommando prvá ozajstná skúška.

	

	
		II.



	

	Jazda cez ulice bola ako návrat do stredoveku. Cestu lemovali úhľadné jednoposchodové domy so sedlovými strechami postavené v historickom štýle. Kolóna prechádzala po širokých bulvároch, popri brehu krištáľovo čistej rieky i rozľahlých parkoch. Stáli tu katolícke aj pravoslávne kostoly, mesto sa hrdilo množstvom pamiatok. Horšie bolo, že v uliciach vyrástlo aj takmer štyridsať synagóg.

	Napokon dorazili do areálu strednej školy. Ubytovali sa a muži dostali voľno, aby po úmornej ceste načerpali sily.

	Schmidt sa posadil za stôl a študoval operačnú správu o situácii v meste, ktorú pripravil predsunutý oddiel. Dozvedel sa, že ruské jednotky opustili Kaunas pred niekoľkými dňami. Zobrali so sebou všetko, čo by sa im mohlo hodiť – zbrane, ťažkú techniku aj nákladné autá. Vo väzniciach zanechali množstvo litovských nacionalistov, ktorých nestihli popraviť. Stovky väzňov však pozabíjali. Obyvateľstvo Kaunasu je z viac než sedemdesiatich percent katolícke. Nálady voči Nemcom sú prevažne priateľské. Obyvatelia obviňujú Židov z kolaborácie s Rusmi, vinia ich z útlaku, ktorý tu v posledných mesiacoch zažili. Židoboľševizmus považujú za najväčšiu pliagu. V meste operujú štyri nacionalistické skupiny, ktoré by sa dali využiť.

	Karl spokojne pokýval hlavou. Jedným z prioritných rozkazov bolo, aby einsatzgruppen v čo najväčšej miere využívali miestnych dobrovoľníkov a nenápadne podporovali spontánne pogromy proti Židom. Pokiaľ to bolo možné, mali špinavú prácu prenechať im.

	Schmidt zdvihol pohľad od správy a zahľadel sa na svojich chlapov. Odhadoval ich, potreboval vedieť, koľko vydržia. O Jonasa sa neobával, likvidácia podľudí mu neprekážala. Oduševnene študoval najmodernejšie rasové teórie, takže vedel, že Židia, Cigáni a Slovania nie sú ozajstní ľudia.

	Uwe Fleischer sedel pri otvorenom okne. Aj keď jeho meno znamenalo „mäsiar“, zdal sa zo všetkých najkultivovanejší. Celú cestu si čítal Schopenhauerov filozofický spis O smrti, knihu vyfasovala každá jednotka.

	Čiernovlasý Eldrich Ress bol živý dvadsiatnik. Rád žartoval, hral karty, často vtipkoval. Takáto duševná vzpruha sa chlapom môže čoskoro hodiť.

	Lukas Mauer si najlepšie rozumel s Jonasom. Spájala ich záľuba v chove a výcviku bojových psov. Nebol síce vyštudovaný veterinár ako Brunberg, no zdal sa byť vecný a spoľahlivý. Karl si všimol, že mu na ľavej ruke chýba malíček a posledný článok prstenníka – zrejme daň, ktorú zaplatil za svoju psičkársku vášeň.

	Schmidt vstal. Oddych sa skončil, hlad sa už nedal vydržať.

	„Ideme!“ zavelil.

	Nechali všetko tak a vykročili za ním.

	

	Doviezli sa do väznice v štvrti Žaliakalnio. V operačnej správe stálo, že práve tu agenti ruskej tajnej služby NKVD uväznili najviac politických odporcov.

	Nemci ich zatiaľ neprepustili, čakali na rozkazy, čo s nimi.

	Schmidt sa preukázal strážmajstrovi a prikázal, aby mu predviedli zatknutých nacionalistov. O necelých dvadsať minút stálo v chodbe nastúpených osemdesiatdva trestancov.

	Karl pomaly kráčal pred zoradenými chlapmi, občas zastal, zodvihol pohľad a zahľadel sa niektorému do očí. Zdal sa zadumaný, akoby bol v tranze.

	„Tento,“ ukázal na väzňa, vychudnutého mladíka s dlhým nosom.

	Trestanec nevedel, o čo ide, no vystúpil o pol kroka vpred.

	Schmidt si ho už nevšímal, pokračoval ďalej. Jonas ho pozorne sledoval. Zdalo sa mu, že Karl postupuje ako lovecký pes. Väzňov nevyberal podľa rozumovej úvahy, veď o nich nič nevedel, ale zrejme inštinktívne podľa pachu, aký z nich zavetril.

	Hauptsturmführer už vybral dvadsiatku nacionalistov. Došiel takmer na koniec radu. Pri mladom blondiakovi so širokou tvárou zastal, zhlboka sa nadýchol a zazrel naňho ostrejšie než na ostatných.

	Strážmajster prekvapene pozrel na štvoricu esesákov. Jonas mu opätoval kamenný pohľad, aj keď sám nerozumel Karlovmu správaniu.

	„A určite aj tento,“ povedal Schmidt s pohľadom upretým do blondiakových očí. „Čo vás tak rozhnevalo?“ opýtal sa.

	Mladík čosi zašomral v litovčine. Mal smiešne šušlavý hlas.

	„Ustupujúci židoboľševici mu pred pár dňami popravili rodičov,“ objasnil strážmajster.

	„Výborne,“ Karl pokýval hlavou. „Tým, ktorých som vybral, povedzte, že sú voľní. Nech vyrazia do ulíc, spoja sa so svojimi skupinami a pomstia kamarátov, bratov, sestry a rodičov. Vedia, kto je ich nepriateľ.“

	

	O tri hodiny dostali správu, že na Vytautasovom bulvári v centre mesta sa čosi deje. Vybrali sa skontrolovať plody zasiatych semien. Výsledok prekonal očakávania.

	Na veľkom betónom parkovisku uvideli dav Litovčanov. Od radosti vrieskali, občas čomusi zborovo zatlieskali. Karl si s uspokojením všimol, že matky dvíhajú na ruky deti, aby sa taktiež pozreli. Navôkol postávali vojaci wehrmachtu, prizerali sa, do ničoho nezasahovali.

	Ress s Mauerom prekliesnili cestu, pätica prenikla až k centru diania. Uwe Fleischer zalapal po vzduchu. Naozaj to nebol pekný pohľad.

	Na parkovisku pred budovou s nápisom Lietūkisova garáž zabíjali Židov. Rozjarení mladíci z akejsi nacionalistickej skupiny s bielymi páskami na rukách ich sem priviedli aspoň stovku. Zlapali ich v okolitých uliciach a dovliekli na parkovisko. Židia stáli so sklonenými hlavami, nevládali sa dívať na hrôzu, aká sa pred nimi odohrávala. Puškami na nich mierilo desať chlapov.

	Mladíci zakaždým vytiahli päť-šesť Židov a pustili sa do nich oceľovými tyčami. Mlátili ich hlava-nehlava, až kým obete neležali bezvládne na zemi. Niektorí kričali od bolesti, iní omdleli. Tých polievali studenou vodou z hadice. Keď sa prebrali, masakra pokračovala. Dav jasal od radosti, ľudia nadšene tlieskali. Židáci konečne dostávali, čo im patrí.

	Na zakrvavenom betóne ležalo už aspoň tridsať umlátených mŕtvol.

	Dav na opačnom konci parkoviska sa rozostúpil. Vyšiel odtiaľ blondiak s hrubou oceľovou tyčou.

	Jonas ho spoznal najmä podľa nosa – bol to mladík, ktorý vo väznici zaujal Karla.

	Blondiak v bielej košeli mávol rukou, aby mu zo zástupu postrčili Žida. Strážca hlavňou popohnal akéhosi starca. Mladík k nemu priskočil a začal ho mlátiť. Najprv mu tyčou polámal nohy. Keď chlap ležal na zemi a snažil sa brániť rukami, blondiak mu rozdrvil aj tie. Napokon nevládnej vrieskajúcej obeti roztrieštil lebku.

	Zopár ráz zhlboka vydýchol a znova mávol rukou. Chcel ďalšieho Žida.

	Za hodinu ich umlátil takmer štyridsať. Niektorí vzdorovali dlho, iným rozmlátil hlavu hneď prvým úderom. Keď skončil, košeľu, tvár aj vlasy mal postriekané krvou. Tlieskajúci dav mu podal ťahaciu harmoniku. Chlapi ho pochvalne potľapkávali po pleciach. Blondiak vyliezol na kopu ubitých mŕtvol a pustil sa do hrania.

	„Litovská hymna,“ poznamenal Karl.

	Ani muži na opačnom konci parkoviska nezaháľali. Aj oni ubíjali Židov. Ten, čo polieval bezvedomých vodou, odrazu dostal nápad. Zohol sa k dolámanej obeti a zasunul jej striekajúcu hadicu hlboko do hrdla. Umierajúci Žid sa zvíjal a vypliešťal oči. Bol by si hadicu vytrhol, no smejúci sa mladíci ho pridŕžali na zemi. Prizerajúci šaleli od radosti. Mužovi sa z úst valila voda, čoskoro skrvavela, no napriek roztrhaným vnútornostiam stále žil.

	Keď Schmidt uvidel, akí sú miestni dobrovoľníci vynaliezaví, vyprskol od smiechu. Okamžite sa ovládol a nasadil kamennú tvár, no dobrý pocit mu zostal.

	Popravy pokračovali, zaznieval nárek, tupé údery aj výkriky radosti. Chlapi zistili, že trhanie vnútorností vodou je obzvlášť zábavné.

	Karl sa zrazu obrátil a zabodol pohľad do štvorice spoločníkov. Isteže, to, čo videli, nebolo príjemné, mohli byť trochu roztrasení. Každému pozrel do očí. Nesmelo v nich byť nič iné – žiadne zhrozenie či nesúhlas.

	Jonas mal rozšírené zreničky, ale nič viac – vedel, že nejde o ľudí. Mauer sa chladnokrvne prizeral s prižmúrenými očami. Na Ressa sa preniesla veselosť davu. Fleischer sa zdal zaskočený, akoby sa snažil vymyslieť nejaký koncept, do ktorého by uložil všetko, čo videl, aby to ospravedlnil. Zatiaľ sa mu to nedarilo. Schmidt na ňom zotrval pohľadom o čosi dlhšie. Musel si byť istý. Potreboval vedieť, koľko znesú. Potreboval to vedieť ešte predtým, než prídu naozaj nepríjemné veci, nie takéto drobnosti.

	

	Na druhý deň sa pustili do práce. Išla im pekne od ruky. Do pogromov a popráv zapojili nemalú časť obyvateľstva. Kaunasania rýchlo pochopili, že vybavením si účtov, či už oprávnených, alebo vymyslených, na tom nezáležalo, s miestnymi židoboľševikmi (každý Žid bol pre nich židoboľševik) si môžu privyrobiť. Veď po popravených zostávali byty a majetky. Navyše, Rusi pred ústupom zatkli a pozabíjali veľa Litovčanov. Bolo sa treba pomstiť, riadne sa vybúriť. Keď im členovia einsatzkommanda vysvetlili, kto je za všetky krivdy zodpovedný, nebolo ich treba poháňať.

	Karl, spolu s veliteľom einsatzgruppe Franzom Stahleckerom a ďalšími dôstojníkmi, vybrali šesťsto najvhodnejších dobrovoľníkov a zostavili z nich špeciálnu policajnú jednotku. Viedol ich miestny novinár Algirdas Klimaitis, ktorý sa horlivo pustil do diela. Už o pár dní podpálili zopár synagóg a šesťdesiat domov v židovskej štvrti. Židov najprv prinútili tancovať pred zabávajúcimi sa davmi a potom ich umlátili alebo postrieľali.

	Hauptsturmführer Schmidt bol nadmieru spokojný. Čísla hovorili samy za seba. Hneď v prvú noc zahynulo tisícpäťsto Židov. O deň neskôr sa Algirdas pochlapil a odpravil ich dvetisíctristo.

	Karl veril, že keby sa do popráv zapojilo einsatzkommando, dosiahli by ešte vyššie cifry. Lenže podľa rozkazov mali zatiaľ čistenie miest iba podnecovať a besniacim nacionalistom poskytovať čo najväčšiu, no nenápadnú podporu. V prvej fáze operácie mal vzniknúť dojem, že pogromy sú spontánne.

	Aby dianie neuviazlo na mŕtvom bode a posunulo sa na vyššiu úroveň, poveril Schmidt začiatkom júla chlapov spravodajskou úlohou. Rozšírili fámu, že Židia strieľali na nemeckých vojakov. Také čosi si vyžadovalo ráznu odvetu. Litovskí policajti vyľudnili židovské štvrte a stovky rodín odviedli do pevností, ktoré obopínali mesto. Boli to masívne stavby postavené na okolitých kopcoch pred prvou svetovou vojnou. Až keď sa za Židmi zamkli závory, bol Kaunas opäť bezpečný.

	

	Karl s Jonasom sa vybrali na inšpekciu do Pevnosti VII., ako označovali opevnenie na severovýchodnom predmestí. Prešli cez oplotenie s ostnatým drôtom i bránu osadenú v hrubých múroch s hradbami. Na vežiach stáli guľometné hniezda. Neušiel odtiaľto žiadny živel, pre bezpečnosť slušných občanov sa urobilo maximum.

	Dvojicu sprevádzal Algirdas Klimaitis spolu s ďalším aktivistom – doktorom Zigonysom. Vyšli na vysoký obranný val. V úžine medzi ním a múrmi vnútornej pevnosti sa tiesnili tisícky Židov.

	„Ženy s deťmi sú zamknuté v podzemí, chlapov sme nahnali sem,“ vysvetľoval Klimaitis.

	Kráčali po vale, prezerali si väzňov. Pražilo na nich slnko, niektorí sedeli na zemi, ďalší boli v bezvedomí. Z húfu zaznievalo aj smrteľné chrapčanie a zúfalé výkriky o pomoc.

	„Prečo kričia?“ opýtal sa Jonas.

	„Ešte sme im nedovolili napiť sa,“ usmial sa Algirdas. „Tamto je artézska studňa, no dostali zákaz priblížiť sa k nej. Keď niektorý poruší zákaz, musíme strieľať, nedá sa nič robiť,“ rozhodil rukami.

	Karl si prezrel guľometné hniezda. Bolo mu jasné, že do väzňov strieľajú v dávkach. Na jedného zabitého tak pripadalo zopár zranených, ktorí sa dlho zvíjali v prachu a pomaly umierali.

	„Aké s nimi máte plány?“ opýtal sa.

	„Počkáme ešte zopár dní a uvidíme,“ povedal doktor Zigonys.

	Schmidt pokrútil hlavou: „Zdá sa mi to neefektívne a nehumánne.“

	

	O dve hodiny sa brána otvorila. Z pevnosti vychádzal zástup žien a detí. Väčšina žien bola po trojdňovom pobyte v podzemí zoslabnutá, dobitá, mnohé znásilnili. Deti plakali, niektoré nevládali chodiť.

	Karl s Jonasom ich sledovali z veže nad bránou.

	„Ako hovorí reichsführer Himmler, aj pri ťažkých úlohách musíme postupovať čo najhumánnejšie,“ poznamenal zádumčivo Brunberg.

	„Moja reč,“ pritakal Schmidt. Prešiel na druhú stranu a zahľadel sa na väzňov natlačených pod valom.

	Len čo sa za ženami a deťmi zavrela brána, spustili guľometné hniezda paľbu. Dav vysmädnutých chlapov zasypali guľky. Rachot neutíchal, strelci kosili väzňov po stovkách. Rozkaz znel jasne – o polhodinu nesmie byť živý ani jeden. Keď dunenie utíchlo, lebo museli vymeniť pásy s nábojmi, ozývalo sa spod valu hotové pandemónium.

	„Moja reč,“ zopakoval Karl. Nechcelo sa mu tu postávať ani o sekundu dlhšie, než bolo potrebné. „Poď už, čaká na nás Pevnosť VIII.“

	

	Efektívne opatrenia prinášali ovocie, počet Židov utešene klesal, bezpečnosť obyvateľov stúpala. Schmidt s chlapmi sa preto premiestnil tridsať kilometrov juhovýchodne – do Vilniusu, ktorý volali aj Litovský Jeruzalem. Už zopár dní tu pracovalo einsatzkommando 9., no zatiaľ nedosahovalo také dobré výsledky ako einsatzkommando 3. v Kaunase. Vilnius bol totiž takmer dvadsať rokov pod poľskou správou a žilo v ňom viac Poliakov než etnických Litovčanov. Miestnych nacionalistov bolo preto málo, neboli ani príliš horliví. Keď Schmidt dorazil do mesta, operačné správy hlásili iba zopár stoviek odkrágľovaných Židov. Bolo to treba napraviť, nespokojnosť s nízkou výkonnosťou vo Vilniuse vyjadril z Berlína aj obergruppenführer Heydrich.

	Karl išiel na vec systematicky. Postupoval ako pri plánovaní bojovej operácie – od konca. Najprv dal preskúmať okolie a vyhliadnuť vhodné miesto. Ress mu čoskoro hlásil, že čosi našli. Zašli sa tam pozrieť.

	V borovicovom lese osem kilometrov od mesta chceli Rusi vybudovať skladisko pohonných hmôt. Stihli vykopať iba dve kruhové jamy na nádrže s benzínom.

	„Hneď povedľa vedie železnica,“ hlásil Ress.

	„Perfektné,“ konštatoval Schmidt.

	Teraz už stačilo iba dopraviť Židov na miesto. Vymysleli na to lesť. Miestne úrady chlapom oznámili, že ich nasadia do práce. Aj s batožinou sa mali dopraviť k vlaku. Každý deň odviezli päťsto mužov. Židia sa neodvážili neprísť, vlastní rabíni im kázali zbytočne neprovokovať.

	Litovskí policajti ich teda odviezli k jamám. Celú várku natlačili do jednej z nich. Mierili na nich zbraňami, prinútili ich vyzuť sa a vyzliecť. Potom ich po desiatich vodili do druhej jamy, kde už čakal pripravený guľomet. Zakaždým zaznela krátka dávka. Ak niektorý zo Židov priveľmi zavýjal, dorazil ho policajt pištoľou. Občas urobili prestávku, ktorú vyplnili popravami niektorej zo špeciálnych kategórií nepriateľov – poľskej inteligencie, učiteľov, lekárov alebo boľševických komisárov.

	Dianie vo Vilniuse zapadlo do správnych koľají, Heydrich poslal pochvalný telegram.

	Hauptsturmführer Schmidt sa s chlapmi vybral do Rigy. Finančné a priemyselné centrum Lotyšska i celého Pobaltia predstavovalo ozajstnú výzvu. V meste sa opäť stretli s Franzom Stahleckerom – veliteľom einsatzgruppe A. Predstavil im nového spolupracovníka – tridsiatnika Viktorsa Arajsa, ktorý sa ponúkol, že zabezpečí vyhladenie miestnych Židov. Arajs mal policajný výcvik a právnický diplom. Stahlecker si povedal, že skúsi, čo v ňom je. Poveril ho zostavením pomocného policajného oddielu a niekoľkými menšími akciami.

	Viktors ich prekvapil. Spolu s policajtmi, vojakmi a bývalými spolužiakmi z univerzity vyhladzoval Židov vo veľkom štýle. Za niekoľko týždňov ich v blízkom Bikernieckom lese postrieľal štyri tisícky. Mal však oveľa vzletnejšie plány. Keď ich Stahleckerovi a Schmidtovi predstavil, iba pokrčili plecami. Rozhodli sa, že mu nebudú klásť prekážky.

	Z Rigy začali do dedín po celom Lotyšsku vyrážať modré autobusy mestskej dopravnej spoločnosti. Sedeli v nich Arajsove komandá pripravené na akciu. Cieľom každého výjazdu bolo premeniť vytypovanú dedinu na judenfrei – očistenú od Židov. Keď dorazili na miesto, pustili sa do práce. Postrieľali všetkých Židov, na ktorých narazili – mužov, ženy aj deti. Z masakier sa stávali spoločenské podujatia, neraz pri nich vyhrávala kapela, do streľby sa často zapojili aj miestni dedinčania.

	Spolupráca s Arajsom bola osviežujúca, no Karla od nej čoskoro odtrhli ďalšie povinnosti. Na Ukrajine sa vyskytli problémy. Velitelia niektorých einsatzkommánd a sonderkommánd nezvládli svoje úlohy, zrútili sa alebo začali piť. Špeciálne skupiny sa ocitli bez velenia. V podaktorých vypukol zmätok, pretože záložní velitelia nevedeli, či podliehajú veleniu RSHA, miestnych jednotiek SS, alebo wehrmachtu. Dostávali rozličné, neraz aj protikladné rozkazy a nevedeli sa v nich zorientovať. Došlo aj na najhoršie – nastali vážne sklzy v plánovanom počte popravených.

	Schmidt dostal rozkaz, aby sa so svojou skupinou okamžite presunul na západnú Ukrajinu a zabezpečil splnenie úloh Sonderkommanda 4a. Jeho veliteľ, standartenführer Paul Blobel sa totiž psychicky zrútil.

	Pätica teda v Rige nastúpila do lietadla a vydala sa na cestu. Na ukrajinskom letisku Iziaslav ich čakal vojenský džíp, ktorý ich prepravil do Šepetivky, kde sa nachádzalo Sonderkommando 4a.

	Okolo prašnej cesty sa rozprestierali rozľahlé slnečnicové polia. Popraskané slnečnice sa knísali v horúcom, vysušujúcom vetre. Ukrajinu vojna poznačila oveľa viac než Litvu. Sovietske oddiely tu kládli silnejší odpor. Džíp prechádzal popri ruinách vypálených, zbombardovaných alebo vyrabovaných domov. Naokolo hnili mrciny, videli vraky tankov, nákladniakov, dokonca aj lietadiel. Mŕtve telá vojakov a civilistov nik nepochoval, v horúcom počasí sa rozkladali, rojili sa nad nimi mračná múch.

	„Velenie sonderkommanda dočasne prebral obergruppenführer Jeckeln – vrchný veliteľ SS a polície v tejto oblasti,“ vykladal šofér počas jazdy. „Standartenführer Blobel bol rázny a tvrdý, no nevedel naplniť požadované cifry. Bol som pritom, keď ho odvádzali. Vykrikoval, že toľko Židov nemožno postrieľať, treba ich vraj zaorávať do zeme.“

	„Predpokladal som, že pri likvidácii streľbou čoskoro narazíme na ekonomické, časové i ľudské limity,“ poznamenal Schmidt zamyslene.

	Cez pšeničné a slnečnicové lány dorazili do Šepetivky, dôležitého železničného uzla na trati Ľvov – Kyjev.

	„Sonderkommando pracuje za mestom, zaveziem vás priamo tam,“ oznámil šofér. Najradšej by si po úmornej ceste vydýchli, boli zmáčaní od potu a zaprášení lepkavým žltým prachom, no boli zvedaví, čo je príčinou miestnych problémov.

	Vysvetlenie prišlo, len čo sa ocitli kúsok za mestom – na trávnatej rovine s nevysokým pahorkom. Pred kopcom stál zástup Židov. Niekoľko esesákov a Ukrajincov na nich mierilo samopalmi. Spoza pahorka sa ozývala streľba. Pätica vystúpila z džípu a zarazene zastala. V rade čakajúcom na popravu nestáli iba chlapi, ale aj ženy a deti.

	Karl pochopil prvý – v tomto je háčik. Na Ukrajine čistia všetok židoboľševický odpad – mužov, ženy, deti aj starcov. Popravovať ich nebola ľahká úloha, nečudo, že to niektorí velitelia nezvládli.

	Jonasa s Fleischerom pohľad na zástup zarazil. Vzlykajúce ženy, plačúce deti, dokonca zopár batoliat… Mauer a Ress sa nezdali otrasení. Neboli hlúpi. Už keď reichsführer Himmler v príhovore na hrade Wewelsburg rozprával o totálnom vyhladení nepriateľov, o dvadsiatich až tridsiatich miliónoch mŕtvych Slovanov, už vtedy vedeli, že tým nemyslel len mužské obyvateľstvo.

	Keď prešli popri zástupe a zašli za kopec, čakalo ich ďalšie prekvapenie. Popravy nevykonávali miestni kolaboranti, ale členovia sonderkommanda. Brunbergom to otriaslo ešte väčšmi, než zistenie, že odstraňujú aj deti. Nemecká vojenská elita, novodobí rytieri s insígniami SS, strieľali do žien a detí.

	Nie sú to ľudia! pripomenul si, aby sa vzchopil. Poobzeral sa a postrehol, že Fleischer, stojaci vedľa neho, zbledol.

	Obergruppenführer Friedrich Jeckeln postával obďaleč. Čakal na nich, vyšiel im v ústrety.

	„Situáciu sa podarilo stabilizovať. Z najhoršieho sme vonku. Každý deň popravíme päť až šesť stoviek Židov,“ oznámil, keď sa pozdravili.

	„Vidím, že ste zaviedli novú metódu,“ poznamenal Schmidt s pohľadom upretým na prebiehajúce vraždenie.

	„Môj vynález,“ pochválil sa Jeckeln. „Máme pre to vlastný výraz sardinenpackung – balenie sardiniek. Postup sa rozšíril aj do ostatných jednotiek. Predtým sme Židov stavali pred jamy. Po streľbe do nej padli. Každý spadol inak, nebol v tom žiadny poriadok, dráždilo ma to. Navyše, niektorí sa vyhrabávali a bolo ich treba dorážať. Teraz je všetko inak – rýchlejšie, výkonnejšie a navyše aj úhľadnejšie, veď pozrite.“

	Za kopec práve dotiahli štvorčlennú rodinu. Rodičia boli v strednom veku, dcéra mohla mať dvanásť rokov. Matka držala asi trojročného chlapčeka. Keď uvideli hrôzu, ktorá ich čakala, stŕpli. Za pahorkom bola vykopaná obdĺžniková jama (Karl si s uspokojením všimol, že obdĺžnikový tvar je dôsledný a presný). Ležali v nej mŕtvoly popravených. Nebola to však obyčajná hŕba mŕtvol. Ležali v úhľadných radoch, jedna vrstva na druhej. Schmidt napočítal šesť poschodí mŕtvych tiel.

	Stŕpnutú rodinu doviedli k jame. Nekládli odpor, hrôza ich znehybnila, vygumovala im mysle. Chlapi zo sonderkommanda vedeli, že túto chvíľu treba využiť, inak sa situácia skomplikuje. Priskočili k rodine a kombináciou štuchania a úderov ich prinútili ľahnúť si na mŕtvoly tvárou nadol. Žena vrieskala od desu, dievčatko i chlapček rumázgali. Muž čosi vykrikoval. Odzadu k nim prikročil esesák, prešiel popri nich a každému strelil do zátylku.

	Štyri suché zapraskania a ticho.

	Priviedli ďalšiu rodinu, postup sa zopakoval.

	„Naozaj rýchle a efektívne,“ skonštatoval Karl. „Mauer a Ress, choďte si vyskúšať postup, nech máme skúsenosť. Možno prídeme na to, že sa dá ešte niečo vylepšiť.“

	„Rozkaz, pán hauptsturmführer!“ vyhŕkli esesáci a vybrali sa k jame.

	Najprv vykonal štyri popravy Ress, potom si pištoľ vymenili a strieľal Mauer.

	„Do zátylku strieľajú boľševici,“ ozval sa Uwe Fleischer. V hlase mu zaznel nesúhlas.

	Schmidt sa k nemu otočil a prevŕtal ho chladným pohľadom. „Hovorte, iba keď ste vyzvaný,“ napomenul ho úsečne. Chvíľu naňho hľadel, zdalo sa mu, že s Fleischerom čosi nie je v poriadku. Poznačil si do pamäti, že to bude musieť vyriešiť, a otočil sa naspäť k popravám.

	Jonas pristúpil k zhrbenému Uwemu, položil mu ruku na plece, podržal ju tam a stiahol.

	Mauer s Ressom sa vrátili.

	„Je to oveľa rýchlejšie než streľba na stojace terče. Stačí jediná guľka, netreba ich dorážať a plytvať strelivom,“ referovali.

	Schmidt pokýval hlavou. Pozrel na zástup, na rade bola starena s tromi deťmi, zrejme vnúčatami.

	„Scharführer Fleischer, choďte si to taktiež vyskúšať,“ rozkázal.

	

	Začiatkom septembra sa Jeckelnovi podaril husársky kúsok. Pomocou novej metódy v Kamenci Podolskom za tri dni vyhladil dvadsaťtritisíc šesťsto Židov. Schmidt užasol nad jeho výkonnosťou. Podrobne študoval jeho metódy a hľadal spôsoby, ako dosiahnuť ešte väčšie číslo. Veď tieto cifry znamenali všetko – slúžili ako dôkaz užitočnosti a nenahraditeľnosti, a ak neboli dostačujúce, aj neschopnosti či zbytočnosti. Potreboval čoraz vyššie čísla, nechcel byť zbytočný, nesmel byť nahraditeľný, spáchal by tým zradu na sebe samom, na svojich schopnostiach a potenciáli. Okrem toho bol hladný, príšerne hladný. Spôsobovali to podradné východné suroviny. Jedlo z nich ho nedokázalo zasýtiť. Iba čísla, záznamy akcií vykonaných pre vodcu, Heydricha a ríšu ho ako-tak nasycovali.

	

	
		IV.



	

	Akcia v Umani dopadla nad očakávanie dobre. Karl sedel so svojimi chlapmi a členmi sonderkommanda na spoločnej večeri a myslel na to, ako sa im dnes podarilo prekonať Jeckelnov rekord. Za všetkým stála vynikajúca organizácia a zopár nových nápadov. Prirodzene, išlo o jeho dielo. Inšpiroval sa Jeckelnovým prístupom, usilovne premýšľal, čo by sa dalo vylepšiť. Dnes sa potvrdilo, že hranice možného sa dajú posúvať.

	Schmidt prehltol kúsok mäsa a prebehol pohľadom po chlapoch. Nie každému chutilo tak ako jemu. Niektorí boli mĺkvi, iní zas neprirodzene veselí. Jonas, sediaci hneď vedľa, sa naňho síce usmial, ale nervózne bubnoval prstami po stole. Razila z neho pálenka.

	Mladý Ress vtipkoval, dobrá nálada ho neopúšťala po celý deň. Karl si dnes všimol, že čiernovlasý Eldrich je jedným z tých, ktorí sa radi fotografujú pri hŕbach mŕtvol. Tento zvyk sa rozmohol vo všetkých einsatzgruppen. Veľa vojakov, ale aj dôstojníkov sa fotografovalo pri popravených Židoch. Fotografie posielali domov – manželkám, deťom alebo rodičom, najmä na sviatky, aby ich povzbudili a ukázali im, že ich poslanie na východe má naozaj zmysel. Velitelia proti tomu najprv bojovali, veď išlo o vážne narušenie bezpečnosti, no neduh nedokázali potlačiť. Napokon privierali nad fotografovaním oči.

	Scharführer Ress sa pri popravených rád fotil v rozličných vojenských pózach. Založil si dokonca album s takýmito fotografiami a často v ňom listoval. Karlovi to neprekážalo. Keď mal vojak svoju prácu rád, robil ju lepšie, energickejšie, s nadšením. Keby nedodržiaval disciplínu a neplnil rozkazy, bolo by to čosi iné.

	Reichsführer Himmler rozkázal, aby velitelia sledovali, či sa u niektorého z chlapov nerozvíja sadizmus, či sa nevyžívajú v ponižovaní a trápení obetí. Takých mali okamžite sťahovať zo služby a posielať naspäť do ríše. Našťastie, Schmidt zatiaľ nič podobné nevidel, jeho chlapi boli v poriadku, napĺňali ho pýchou. Až na niektorých…

	Skĺzol pohľadom po Mauerovi (popri jedle si prezeral Ressov fotoalbum) a zahľadel sa na Fleischera. Tušil, že s Uwem budú čoskoro problémy. Niežeby neplnil rozkazy, aj dnes poslušne odpravil zo dvesto Židov. No keď skončil, pohyboval sa strhane, obrátil sa chrbtom, dlho hľadel na ukrajinskú rovinu a brezový lesík. Ešte aj teraz bol duchom neprítomný, vŕtal sa v jedle, zamyslený, s prázdnym pohľadom.

	Schmidt zhltol ďalšie sústo a v myšlienkach sa vrátil k akcii. V Umani, kolíske chasidského hnutia, potrebovali nemecké a maďarské jednotky, ktoré ho obsadili, pomoc. V meste a jeho okolí sa voľne pohybovalo takmer dvadsaťštyritisíc Židov. Zvládnuť takú masu vyžadovalo virtuózne naplánovanú akciu. Karl si dal na plánovaní záležať.

	Hneď ráno napochodovala k miestnemu letisku rota nemeckých záložníkov. Na opačnej strane sa rozostúpil oddiel vojenskej polície. Dorazila aj ukrajinská milícia. Na konci pristávacej plochy vykopali dve veľké jamy. V pravidelných rozstupoch pri nich rozmiestnili vrecia s nehaseným vápnom.

	K letisku čoskoro dorazil niekoľkotisícový zástup Židov z mesta a okolia. Kráčali v šesťstupe, spievali si, nečakali nič zlé. Zhromaždili ich tu predsa na sčítanie. Keby neprišli, riskovali by tvrdý trest. Schmidt myslel aj na detaily. Prikázal vojenskej polícii, aby na ploche rozostavila stolíky s prázdnymi papiermi, ktoré z diaľky vyzerali ako úradné formuláre.

	Všetko bolo v najlepšom poriadku. Scéna pripravená, čakali na hlavných aktérov. Len čo chladné septembrové slnko vystúpilo vyššie, ozval sa rev motorov. Na letisku pristáli tri dopravné lietadlá Junkers 52. Vystúpili z nich esesáci z niekoľkých einsatzkommánd. Židom prikázali, aby podišli ku stolom. Nechceli od nich žiadne údaje. Namiesto toho museli odovzdať peniaze a cennosti, čo mali pri sebe. Potom dostali rozkaz vyzliecť sa a odložiť šaty na hromadu. Esesáci s milicionármi ich prinútili postaviť sa ku jame. Spustili streľbu, muži, ženy a starci spadli do jamy. Akcia bola nákladná, Karl musel šetriť, kde sa len dalo. Deti do dvoch rokov preto zabíjali údermi pažbou alebo palicou. Keď bolo po všetkom, popohnali zástup dopredu. Mužom v prvom rade rozkázali, aby vystúpili, zobrali lopaty a posypali vápnom dožívajúce telá v jame. Keď to urobili, dotlačili ich k stolom, kde odovzdali peniaze, cennosti, zobliekli sa a šaty uložili na hromadu. Postup sa opakoval s mechanickou presnosťou, ani sekunda nevyšla nazmar.

	Schmidt sledoval akciu z neďalekej vyvýšeniny. Do zápisníka si značil postrehy a návrhy na ďalšie vylepšenia. Sčitoval si tiež počty popravených, zapisoval dôležité časové intervaly. Zaujalo ho, že Židia sa vôbec nebúria. Až na pár výnimiek kráčali na smrť tupo a odovzdane. Naozaj nemali vôľu žiť. Keby sa všetci rozbehli oproti hlavniam, rozdupali by jeho chlapov na kašu. Toho sa obával. Ukázalo sa však, že zbytočne. Väčšina Židov stŕpla od hrôzy, ďalší len nariekali, hrešili, alebo sa modlili, nezmohli sa na žiadnu spoločnú akciu.

	Keď skončili s prvou várkou, bolo jasné, že sú na správnej ceste. Čísla v zápisníku neklamali, jasne svedčili o Karlovej užitočnosti. Také čosi by nedokázal hocikto.

	Predpoludním dorazil na sčítanie ďalší zástup Židov. Čoskoro nebolo koho počítať. Postup zopakovali ešte štyri razy.

	Keď skončili, nastúpili esesáci do lietadiel a odleteli naspäť na základňu. Karl z okienka hľadel na prázdne zmenšujúce sa letisko. Vyľudnenosť je dôkazom jeho triumfu. Prepočítal záznamy, aby sa uistil, že naozaj nie je zbytočný. Všetko sedelo. Dlhý číselný stĺpec uzatvárala cifra osemnásťtisíc dvestošesť.

	Súčet dva razy podčiarkol.

	„Za jediný deň,“ zašomral spokojne.

	

	Neskorá večera sa chýlila ku koncu. Chlapi pri stoloch stíchli, trávili jedlo i dnešný deň. Jonas sa prihlúplo usmieval, prstami bubnoval čoraz rýchlejšie. Mauer vrátil fotoalbum Ressovi a tupo hľadel do prázdneho taniera. Duchom neprítomný Fleischer si pohmkával.

	Karlom prebehol záchvev úzkosti. Vytiahol zápisník a skontroloval čísla. Všetko sedelo, uvoľnil sa.

	Uwe odrazu vyskočil zo stoličky, vytiahol služobnú pištoľ a začal strieľať.

	„Mamka! Mamka!“ vykrikoval, keď stláčal spúšť.

	Vrhli sa pod stôl. Nestihli to všetci. Esesákovi, sediacemu oproti, Fleischer prestrelil hlavu. Otočil sa k Mauerovi a strelil doňho.

	„Mamka!“

	Zarachotili ďalšie štyri výstrely. Karl podľa výkrikov usúdil, že niektoré guľky zasiahli cieľ.

	„Nie, nie!“ zavýjal Fleischer.

	Potom si priložil hlaveň k spánku, ešte raz zašepkal „mamka“ a vystrelil.

	

	
		V.



	

	Streľba všetkými otriasla. Uwe zabil seba a dvoch vojakov, Mauera ťažko zranil. Nebolo to nič nezvyčajné, podobné incidenty sa množili vo všetkých jednotkách. Karla však zhrýzalo, že čosi také spôsobil práve jeho chlap. Mrzelo ho, že problém s Fleischerom podcenil a nevyriešil dosť rýchlo. Zodpovedal však za dôležité veci, takáto drobnosť mu unikla. Bolo to preňho upozornenie, aby sa ešte viac sústredil. Veď práve detaily a drobnosti sú rozhodujúce.

	Starosti mu robil aj Jonas. Popíjal, jeho odhodlanosť i nadšenie sa vyparili. Schmidt sa ho preto rozhodol výraznejšie zapojiť do akcií, veril, že mu to prospeje a kamarát pookreje. Viac preňho urobiť nemohol.

	Vyslal ho do mesta Belaja Cerkov, osemdesiat kilometrov južne od Kyjeva, aby tam dohliadol na vyhladzovanie, ktoré vykonávala malá jednotka vyčlenená zo Sonderkommanda 4a. Akciu riadil mladý obersturmführer August Häfner, ktorému po prvý raz zverili samostatné velenie. Jonas mal skontrolovať, či všetko prebieha bez problémov a zádrhov.

	Brunberg sa potešil príležitosti dostať sa od Karla čo najďalej. Rýchlo vycestoval, bál sa, že si to Schmidt rozmyslí. Len čo po hlavnej ceste dorazil do mesta, bez záujmu si pozrel rutinnú popravu stošesťdesiatich Židov, vrátil sa do kasární a opil sa tak, že štyri dni nevyšiel z izby.

	Páčilo sa mu, že je konečne mimo Schmidtovho dohľadu, nevedel sa takých chvíľ nabažiť. Roztrhal stolový kalendár, ktorý mu pripomínal, že o necelý týždeň sa musí vrátiť. Bez preverenia skutočného stavu napísal o Häfnerovej práci pochvalnú správu a odoslal ju do hlavného štábu. Voľný čas venoval prechádzkam po meste. Po krátkodobom ochladení sa znova oteplilo, vládli neznesiteľné horúčavy. Pozrel si miestny park s jazerom aj vychýrenú organovú halu. Na pár dní sa akoby vrátil naspäť do bezstarostnej mladosti – nebola vojna, SS ani prekliaty hauptsturmführer Schmidt.

	Dva dni pred odchodom ho zavolali k telefónu. Zľakol sa, že ho z inšpekčnej cesty predčasne stiahnu. S obavami zodvihol slúchadlo.

	„Heil Hitler, tu podplukovník Helmuth Groscurth zo štábu dvestodeväťdesiatej piatej pešej divízie,“ ozval sa rázny hlas.

	„Heil Hitler,“ na viac sa nezmohol, bolela ho hlava, potreboval si vypiť.

	„Pán hauptsturmführer, nepoznáme sa, no chcem vás požiadať o pomoc. Počul som, že dozeráte na priebeh tunajších akcií.“

	„Dozerám,“ zašomral Jonas. „Prišli za mnou dvaja kňazi. Nahlásili špeciálnu udalosť.

	Žiadajú prešetrenie a zákrok. Zostavujem inšpekčnú skupinu, s ktorou pôjdem záležitosť preveriť. Potom spíšem správu a pošlem ju vyššie. Mohli by ste sa dostaviť?“

	Brunberg rýchlo premýšľal. Nechcel sa do ničoho zapliesť, posudzovať akúsi špeciálnu udalosť bolo to posledné, po čom túžil. Lenže ak Groscurth napíše správu a spomenie v nej, že inšpektor odmietol byť nápomocný, Schmidt bude zúriť. V jeho očiach to bude lajdáctvo, odťahovanie sa od práce a povinností – prehrešky, na ktoré bol obzvlášť citlivý.

	„V poriadku, počítajte so mnou,“ povedal napokon. „Vynikajúco,“ potešil sa podplukovník. „Pošlem po vás džíp, chcem čo najrýchlejšie vyraziť.“

	

	O pätnásť minút zastali pred kasárňami dva džípy. Z prvého vystúpil Groscurth a zašiel po Jonasa. V druhom sedeli dvaja kňazi a esesáci. Len čo Brunberg (posilnený dvoma pohárikmi pálenky) nasadol, džípy sa odpichli a zamierili na predmestie.

	Cesta trvala dobrú polhodinu. Potom zišli z hlavnej cesty a ponorili sa do lesov obopínajúcich mesto.

	Jonas si všimol, že Groscurth je nervózny. Nepokoj sa preniesol aj naňho. Nepýtal sa, o čo ide, bol si istý, že to čoskoro uvidí na vlastné oči. Lesná cesta sa končila pri drevenom poschodovom dome. Len čo motory stíchli, začuli z domu detský nárek. Desiatky tenkých hláskov plakali, fňukali a kvílili. Jonas nikdy nepočul čosi podobné.

	„Takže je to pravda,“ konštatoval sucho podplukovník. Kňazi prikývli.

	„Čo sa tu deje?“ nechápal Brunberg.

	„Istotne viete, že tento týždeň došlo k popravám židovských rodín…“ začal Groscurth.

	„Nie sú to ľudia,“ zamrmlal Jonas bezmyšlienkovito. Podplukovník ho počúval len na pol ucha, mnohohlasný nárek ho uhranul.

	„Isteže, nie sú. Obersturmführer Häfner však zjavne nie je pripravený na detské popravy, preto dal deti previezť sem, kým čosi vymyslí.“

	„Poďte dnu, páni, nech to vidíte na vlastné oči,“ nabádal ich kňaz.

	Vykročili k domu. Jonas hľadel na drevenú stavbu, do ktorej sa opierali prudké slnečné lúče.

	Nechoď tam, nechoď tam! vystríhal ho varovný hlas.

	Zatackal sa, bol podnapitý, no odrazu mu všetko pripadalo neznesiteľne ostré. Detský plač, svetlo, zrnká prachu i lesklé kúsky pavučín poletujúce v ovzduší.

	Z kríkov sa vynoril ukrajinský milicionár s puškou. Keď uvidel, že sú z SS, usmial sa.

	„Pištia ako opice,“ prehodil.

	„Otvorte!“ rozkázal Groscurth.

	„No, neviem,“ zaváhal strážnik. „Povedali, aby som…“

	„Otvorte!“ zvrieskol Jonas.

	Milicionár pokrčil plecami. „Ako si panstvo želá.“

	Vytiahol kľúč, odomkol a roztvoril vchodové dvere.

	Ovanula ich horúčava ako z rozpálenej pece a príšerný smrad.

	Brunberga naplo, no vykročil priamo do pekla.

	Nechoď tam!

	Prízemie bolo prázdne – zopár vyprataných izieb s prachom víriacim v slnečných lúčoch.

	Rev, neprestajný rev, akoby tu nariekali desiatky detských duchov.

	Došlo mu, že sú na poschodí.

	Pustil sa po vŕzgajúcich schodoch. Keď vyšiel nahor a otvoril dvere, všetky zmysly sa mu vypli.

	Nič nevidel ani nepočul, ocitol sa v prázdnote a tichu.

	„Ježišikriste,“ zašepkal Groscurth.

	Jonasovi sa vrátilo vedomie.

	Desiatky detí – batoľatá, trojročné, päť- aj sedemročné deti.

	Niektoré ležali na zemi pokryté výkalmi a malátne sa oháňali, po ďalších lozili mračná múch. Skupinka v rohu zoškrabovala zo steny omietku a jedla ju. Ďalšie deti sa tisli pri odchýlenom okne, aby sa nadýchali chladnejšieho vzduchu.

	Na Brunberga sa upierali desiatky očí, vystrašených aj apatických, v tých malých vodných jazierkach sa zrkadlilo peklo.

	Plač, zápach i horúčava premohli jedného z kňazov. Povracal sa, zbehol po schodoch a kamsi zmizol. Druhý sa pustil do počítania detí.

	„Ako dlho sú tu?“ dostal zo seba Jonas.

	„Popravy sa začali pred piatimi dňami. Podaktoré azda už odvtedy.“

	Vyšli pred dom, nič nevraveli, potrebovali prekonať otras z hrozného pohľadu.

	„Dajte im priniesť aspoň vodu, preboha,“ povedal Brunberg po chvíli.

	„Áno, áno,“ prikývol Groscurth a náhlivo vykročil k džípu s vysielačkou.

	Pri dome zastalo ďalšie auto. Vystúpil z neho poddôstojník z Häfnerovej jednotky.

	„Čo sa tu deje?“ opýtal sa.

	„To nám povedzte vy,“ zavrčal Groscurth. „Prečo sú tu deti? Čo s nimi bude?“

	„Ich príbuzní boli zastrelení, aj deti musíme zlikvidovať.“

	Podplukovník nepovedal nič, nastúpil do džípu a zlostne tresol dverami.

	Jonas k nemu dobehol. „Kam idete?“

	„Za feldkommandantom, toto sa musí prešetriť.“

	„Idem s vami,“ povedal Brunberg a prisadol si.

	

	Feldkommandant iba pokrčil plecami. „Navštívil ma veliteľ sonderkommanda a informoval ma o popravách dospelých aj detí. Rozkaz je nevyhnutný a správny.“

	Groscurth bol vojak od kosti, nie člen einsatzgruppe, takže tomu nemohol uveriť. Vybrali sa na veliteľstvo divízie. Tam ich odkázali na veliteľstvo šiestej armády. Operačný dôstojník si ich vypočul a povedal, že platnosť rozkazu môžu potvrdiť až na druhý deň.

	Vrátili sa do Groscurthovej kancelárie, aby sa poradili, čo ďalej. Telefón na stole sa rozdrnčal.

	Podplukovník zodvihol slúchadlo, chvíľu počúval, potom sa rozkričal: „Nakladajú ich do nákladniakov? Nech počkajú, dočerta! Rozkaz nie je potvrdený!“

	Tresol slúchadlom.

	„Idem tam! Häfnerovi chlapi ich kamsi odvážajú, chcú vykonať rozkaz, odmietajú počkať.“

	Vybehol z kancelárie a buchol dverami.

	Jonas sa chvíľu nerozhodne prechádzal. Hlava sa mu stále krútila, potil sa.

	Nie sú to ľudia.

	Deti pokryté mračnami múch.

	Nie sú to ľudia!

	Zoškrabovali zo stien omietku a jedli ju. Horúci vzduch, zopár dní bez vody.

	Šúchal si bradu, prehraboval si mastné vlasy, obzeral si prsteň SS s posvätnými germánskymi runami. Videl už veľa popráv, nič nemohol zmeniť, nič…

	„Dopekla!“ zanadával, sadol si k telefónu a vytočil číslo.

	„Pán feldkommandant? Tu Brunberg. Okamžite zastavte deportáciu a popravu detí. Je to rozkaz hauptsturmführera Karla Schmidta!“

	

	Karl vošiel do kancelárie, posadil sa za stôl a prepočítal číselné výkazy za posledný týždeň aj mesiac. Rituál vykonával každé ráno. Niekedy mu poslúžil namiesto raňajok. Ak boli čísla obzvlášť vysoké, nasýtili ho oveľa lepšie než vojenská strava. Čoskoro mal vyraziť na akciu do Žytomyra. Bol plný očakávania, chcel vyskúšať zopár nových nápadov. Produktivita bolo kľúčové slovo.

	Zazvonil telefón.

	Karl, s očami upretými na číselné stĺpce, zodvihol slúchadlo a započúval sa.

	„Sabotácia rozkazu?“ uškrnul sa. „A čo s tým mám spoločné? Ak niekto sabotuje rozkaz, postavte ho pred vojenský súd. Ja tu mám…“

	Zmĺkol, druhá strana ho prerušila.

	„Môj chlap?“ vyhŕkol zhrozene. „Nemožné! Kto?“ Zvyčajne sa dobre ovládal, no predstava, že by ktorýsi z jeho chlapov sabotoval rozkazy, ho zasiahla.

	„Hauptsturmführer Brunberg…“ hlas mu prešiel do priškrteného šepotu. „Sfalšoval môj rozkaz? Zatknutý? V cele?“

	Zatočila sa mu hlava.

	„To musí byť… To musí byť…“ opakoval. „Vyrážam, už vyrážam!“ dostal zo seba a chvejúcou sa rukou položil slúchadlo.

	

	Jonas sa nevyspal. Nadránom ho prišli zatknúť. Nič nezapieral, ani nekládol odpor. Keď ho odvádzali, cítil vzdorovitú hrdosť. Vedel, že popravu sa mu podarilo zastaviť. Deti, naložené do nákladniakov, vrátili naspäť do domu. Rozhodujúce bolo potvrdenie alebo zamietnutie rozkazu z veliteľstva šiestej armády.

	Zavreli ho do cely ako nepriateľa. Pohrával sa s čestným prsteňom SS, prsty sa mu triasli, potreboval sa poriadne napiť. Vedel, že nemá bohvieaké vyhliadky. Sfalšovanie rozkazu znamenalo trest smrti alebo koncentračný tábor. Kým v ňom horela zlosť, nezdalo sa mu to také zlé. Keď trochu vychladol, došlo mu, do akých sračiek sa pre chvíľkové vzplanutie dostal.

	Trest smrti alebo koncentračný tábor.

	Nie sú to ľudia.

	Vernosť je moja česť.

	Chytil si hlavu do dlaní, knísal sa dopredu a dozadu. Najhorší nebol trest, ale zmätok, ktorý cítil. Odrazu poriadne nevedel, kto je. Prečo chránil židovské decká a prečo ich predtým pomáhal zabíjať? Má cítiť hrdosť, vzdor, hanbu alebo strach? Akoby stratil meter udávajúci základnú mierku, od ktorej sa odvodzoval všeobecný zmysel. Bez mierky sa všetko rozpadlo, utopilo v besniacom chaose.

	Vstal, prešiel do stredu cely a zdvihol ruky nad hlavu do tvaru písmena V.

	„Elhaz, elhaz, elhaz,“ opakoval zvuk posvätnej runy života.

	

	Karl pozrel na väzňa cez priezor v hrubých väzenských dverách. Videl, že cvičí runovú gymnastiku – ako kedysi v spoločnej internátnej izbe. Mytologickými poverami sa chránil pred všetkým, čoho sa bál a čo ho mohlo ohroziť.

	Schmidt vošiel dnu. Už sa opäť ovládal, sršal z neho chlad.

	Jonas sa neobzrel, vedel, že je to on, vytušil to. Spustil ruky, prešiel k tvrdej lavici a posadil sa. Nič nevravel, hľadel na špinavú dlažbu.

	Schmidt zostal stáť a znechutene naňho civel. Pokrútil hlavou, stále tomu nemohol uveriť.

	„Sú to deti…“ nevydržal Brunberg.

	„Môj rozkaz,“ vypľul Schmidt. „Ja vydávam rozkazy na zastavenie popráv židovských deciek? Ja?! Ako si mi to mohol urobiť?!“ vrieskal v amoku.

	Zhrbený Jonas mykol ovisnutým plecom.

	„Čaká ťa vojenský súd! Budem trvať na najprísnejšom treste!“ vyhrážal sa Karl.

	Brunberg sa ešte o čosi zmenšil – na lavici sedel schúlený drobný uzlík.

	Schmidt sa začal nervózne prechádzať po cele. „Ako si mohol?“ vykrikoval.

	Po chvíli sa trochu upokojil a posadil sa vedľa Brunberga.

	„Jonas, si môj priateľ a mám ťa rád,“ oslovil ho tichým, dýchavičným hlasom. „Naozaj ťa mám rád. Bolo toho na teba priveľa, plníme ťažké úlohy, viem.“

	Mlčali, chvejúci sa Jonas potiahol nosom.

	Karl mu položil ruku na plece. „Urobím, čo sa bude dať.“

	Vstal, pobral sa na odchod.

	Pri dverách zastal a otočil sa. „Veliteľstvo šiestej armády potvrdilo rozkaz. Popravu vykonáme dnes, budeš jej osobne veliť.“

	Jonas naňho pozrel, hruď sa mu rozochvela, oči mu zvlhli.

	„Musí to byť bezchybná akcia,“ pokračoval Schmidt pevným hlasom nepripúšťajúcim námietky. „Buď to zvládneš, alebo pre teba nemôžem nič urobiť. Musím mať istotu, že sme naozaj priatelia.“

	Vyšiel, dvere sa pribuchli.

	Jonas sa dovliekol do stredu cely a rozpažil ruky do tvaru ochrannej runy.

	„Elhaz, elhaz, elhaz,“ opakoval. Triasol sa, po lícach mu tiekli slzy.

	Popravu vykonali o štyri hodiny.

	Ťažké vysúvacie dvere sa s rachotom pribuchli. Nákladný vagón sa ponoril do tmy, cez okienka s mrežami ovinutými ostnatým drôtom prenikalo slabé šero. Zahrkotali reťaze, šťukla zámka – sú definitívne uväznení.

	Viktor od hrôzy takmer necítil krvácajúce rany na tvári. Masa natlačených tiel ho odniesla do kúta pri okne. Nevzpieral sa, vôbec nevnímal, čo sa s ním robí. Nervy v ňom vibrovali, telo sa mu triaslo, vedomie toho, čo spôsobil, ho omračovalo. Stále tomu nemohol uveriť.

	„Ako to…?“ šepkal si popod zakrvavený nos.

	Krútila sa mu hlava, srdce mu búšilo. Ocitol sa v dobytčiaku smerujúcemu kamsi do neznáma. No to, že je dobitý a tiesni sa s ďalšími šesťdesiatimi Židmi, nebolo ešte najstrašnejšie.

	Podlomili sa mu kolená, zviezol sa na špinavú dlážku. Odvrátil sa, nechcel, aby ostatní videli, že sa mu roztriasla brada. Rýchlo si utrel slzy a oprel sa o kufor.

	„Ako to…?“ opakoval.

	Vedel, že musí pozbierať sily, veď ďalší vzlykajúci slaboch bolo to posledné, čo jeho súputníci potrebovali. Mnohí nariekali, ďalší sa modlili, alebo tupo hľadeli do prázdna. Takých, čo ostatných povzbudzovali, bola len hŕstka. Chcel medzi nich patriť, chcel byť silný, no vedomie nešťastia, ktoré privolal, ho rozvrátilo. Nech robil čokoľvek, nevedel sa ovládnuť. Sklonil sa nad kufor a rozplakal sa. Nemohol prísť na to, kde urobil chybu, ktorá viedla k najhoršej nočnej more, akú si len človek môže predstaviť.

	Nový rok sa nezačal najhoršie. Viktorov stret s gardistami napokon ututlali sami ľudáci. Jediný Žid zmlátil troch vysokopostavených gardistov – také čosi nepôsobilo dobre. Navyše, dobre vedeli, že to Hilerovi tak či tak zrátajú. Veď už dva mesiace po bitke vyšiel Židovský kódex – vládne nariadenie, ktoré konečne poriadne zatočilo so Židmi.

	Životný priestor im ešte viac obmedzili. Keďže nesmeli pracovať ani poberať žiadne štátne dávky, zmenili sa na armádu sociálne odkázaných. Mladý štát vo vojnovej situácii si však nemohol dovoliť živiť takúto masu. Bolo s nimi treba čosi urobiť, veď slušní občania nebudú predsa pracovať na parazitov. Sám prezident Tiso zdôrazňoval, že pre Slovákov je aktom kresťanskej lásky k sebe samým, keď sa Židov zbavia. Zatiaľ nebolo jasné, ako sa situácia vyrieši, no nikto nepochyboval, že rázne riešenie musí prísť čo najskôr.

	Viktor pomáhal, povzbudzoval rodičov, Lea aj Sáru.

	„Takéto bláznovstvo predsa nemôže trvať dlho,“ presviedčal ich. Keď bolo najhoršie, vypomáhal aj finančne, ale už veľmi opatrne, lebo aj medzi Židmi bolo veľa udavačov. Keby zistili, že väčšinu dolárov napriek všetkým zákazom a vyhláškam ukrýva, okamžite by ho nahlásili. O peniaze, ktoré vložil do podnikania, už dávno prišiel. Všetky podniky boli zarizované alebo zrušené. Stále mu však zostávala hotovosť, za ktorú by získal viac než pol milióna slovenských korún. Bolo mu jasné, že sa zídu, veď každý deň prichádzali nové opatrenia a nemilosrdne ukrajovali zo zvyškov voľnosti, ktorá Židom zostala. Keby Hiler pred pár mesiacmi vedel, čo sa tu bude diať, vykašľal by sa na súcit s blížnymi a zdupkal by. V slabých chvíľkach si vyčítal, že nepočúvol Lea. Teraz bol útek oveľa riskantnejší.

	Začiatkom marca sa prihodilo čosi, čo bolo istotne znamením od neexistujúceho Jahveho, aby konečne zobral nohy na plecia. V Amerike nevedeli o Židovskom kódexe, takže Viktorovi stále posielali výtlačky New Yorkera. Ružomberský poštový úradník mu ich, napriek zákazu, potajme nosieval, lebo vedel, že dostane tučné prepitné. Viktor si rád čítal o živote za hranicami, noviny boli ako okno, cez ktoré sa díval zo žalára, kde uviazol. Dozvedal sa z nich, že šialenstvo besnie po celom svete, nikde nie je bezpečne, akoby sa bojovalo na každom kúsku planéty.

	Keď sa prehrabával zväzkom februárových výtlačkov, strhol sa. Ruky mu zdreveneli, noviny zleteli na dlážku. Zodvihol ich a chvejúcimi sa prstami nalistoval stránku, ktorá ho vydesila.

	Bolo to tam, po chrbte mu prebehla elektrina, naskočili mu zimomriavky.

	Štvrtinu stránky zaberala fotografia usmiateho Abea Relesa.

	Koniec veľkých gangstrov! hlásal titulok.

	Ešte teraz, v Ružomberku, sa Hilerovi pri pohľade do Relesových očí tak roztriasli ruky, že nemohol čítať. Písmenká mu poskakovali pred očami. Položil noviny na stôl, trochu sa upokojil a zahĺbil sa do článku.

	

	Keď minulý rok prokuratúra obvinila Abrahama Relesa z účasti na niekoľkých vraždách, netušila, aký úlovok jej spadne do lona. Reles sa pod hrozbou usvedčenia a trestu smrti rozhodol svedčiť ako korunný svedok. Sudcovia aj vyšetrovatelia vyjadrili prekvapenie, pretože doteraz s úradmi odmietal spolupracovať. Reles vypovedal na vlastnú žiadosť až dvanásť dní.

	Na základe výpovede boli obvinení jeho bývalí kumpáni: Harry „Pep“ Strauss, Martin „Bugsy“ Goldstein, Frank Abbandando a Harry „Happy“ Maione. Všetkých štyroch korunný svedok usvedčil. Pri jeho výpovedi sa Goldstein rozplakal a Strauss predstieral šialenstvo, no nepomohlo im to. Za vraždu Irvinga „Puggyho“ Feinsteina ich odsúdili na trest smrti. Rovnaký rozsudok si vypočul aj Maione a Abbandando. Všetky štyri popravy vykonali vo väznici Sing Sing.

	Vzápätí Reles šokoval úrady aj verejnosť dobrovoľnou žiadosťou o ďalšiu svedeckú výpoveď. Ako priamy účastník otvorene opísal fungovanie takzvaného Syndikátu, pričom menoval jeho vedúcich členov. Odhalil tiež existenciu vraždiaceho gangu známeho v podsvetí ako Murder, Inc. Na základe novej výpovede boli odsúdení na smrť nájomní vrahovia Emanuel „Mendy“ Weiss, Charles „Chrobák“ Workman a Louis Capone.

	Reles sa však ani teraz nezastavil a chcel vypovedať ďalej. Pomohol usvedčiť veľkého bossa židovského podsvetia Louisa Buchaltera, prezývaného Lepke. Buchalter bol za vraždu Josepha Rosena odsúdený na trest smrti. Popravu vykonajú na elektrickom kresle vo väznici Sing Sing. Z Relesovej výpovede vyplýva, že Buchalter vydal príkaz zlikvidovať všetkých svedkov, ktorí by proti nemu mohli v budúcnosti svedčiť. Rosen bol jednou z takýchto obetí. Iróniou osudu je, že žalobcom sa nepodarilo Buchalterovi dokázať žiadnu z pôvodných vrážd, z ktorých bol obvinený. Elektrické kreslo si vyslúžil až za jednu z popráv, ktorou sa snažil zahladiť stopy predošlých zločinov.

	Reles vzápätí požiadal o ďalšiu svedeckú výpoveď. Vyhlásil, že zadávateľom vrážd bol Albert Anastasia – vysokopostavený člen Cosa Nostry. Súdny proces ohlásili na dvanásteho novembra. Abraham Reles zostával pod dvadsaťštyrihodinovou ochranou šiestich detektívov v hoteli Half Moon na Coney Island. Ráno pred procesom však vypadol z okna a zabil sa. Okolnosti jeho smrti doteraz nie sú vyšetrené. Polícia sa domnieva, že išlo o nešťastnú náhodu. Trajektória pádu však naznačuje, že korunného svedka z okna na šiestom poschodí ktosi vyhodil. O Relesovi sa dnes nehovorí inak, než ako o kanárikovi, ktorý spieval, ale nevedel lietať.

	

	Viktor sa pri čítaní spotil, bolo toho priveľa. Najprv nerozumel, čo to všetko znamená. O chvíľu mu to došlo – všetci, ktorých sa obával, boli mŕtvi, alebo sedeli v celách smrti. Netušil, prečo ich Reles potopil, prečo rozmetal celé impérium. Azda nezniesol pohľad na svoje dielo, na chobotnicu, ktorej pomohol na svet.

	Alebo mu preskočilo, snažil sa zachrániť si krk, ktovie… Hiler nešpekuloval, nech boli Relesove pohnútky akékoľvek, bol mu vďačný. Dvere, ktoré boli doteraz zavreté, sa otvorili – mohol sa vrátiť. Vezme rodičov, Lea a vypadne. Nech to stojí čokoľvek!

	Lenže práve vtedy sa začali deportácie. Spočiatku neveril, že čosi také je možné. Čoskoro sa však ukázalo, že vláda sa naozaj rozhodla riešiť problém so Židmi ich násilným vysťahovaním. Nakladali ich do dobytčích vagónov a odvážali kamsi do nemeckých pracovných táborov v podmanenom Poľsku. Spočiatku odchádzali čisto ženské alebo mužské transporty, no prezident Tiso čoskoro vyhlásil, že vláda prejaví kresťanské milosrdenstvo a nebude rozdeľovať rodiny, začali teda vyvážať všetkých. Rozradostení gardisti ich natlačili do nákladných vagónov iba s ľahkou batožinou a zakývali im na rozlúčku. Opustený majetok aj byty si rozdelili medzi sebou. Bol to dobrý obchod, veď náklady na deportácie a poplatky Nemcom sa platili z peňazí, ktoré Židia museli vložiť do bánk.

	Aj z Ružomberka odišlo zopár transportov. O deportovaných rodinách už nikto z blížnych nepočul. Medzi Židmi sa šírila panika, z Poľska prichádzali protichodné správy. Podľa niektorých to v tamojších táboroch nie je až také zlé. Isteže, musia pracovať, no majú dostatok stravy, strechu nad hlavou, dokonca aj teplú vodu. Ďalšie správy však boli oveľa desivejšie. Deportovaných vraj zabíjajú – strieľajú, dusia plynom alebo spaľujú. Židom sa to zdalo neuveriteľné, túžili uveriť opaku, viseli na každom slove útechy.

	Nebolo tajomstvom, že za nemalé peniaze sa dajú vybaviť rôzne výnimky. Viktor tomu dobre rozumel. V Amerike zažil čosi podobné. Reles a jeho kumpáni to volali „kúpenie si ochrany“. Mnohí tunajší gangstri v čiernych sutanách praktizovali čosi podobné. Najvplyvnejší bol miestny farár, župný predseda Hlinkovej strany a poslanec snemu Ján Ferenčík. Bol síce fanatický ľudák a nedal si ujsť žiadnu príležitosť na verejné oslavovanie Hitlera, no zároveň sa nebránil výhodným obchodom. Cez svoje kontakty vedel vybaviť výnimku či pokrstenie, zopár židovských rodín už bolo pod jeho ochranou.

	Pravda, stálo to nemalé peniaze, nemohol si to dovoliť hocikto, najmä keď väčšina miestnych Židov zostala bez práce i hotovosti. Sára s chorým manželom a malým Markusom chodili takmer po žobraní. Šternovci na tom neboli oveľa lepšie. Leo vložil všetky peniaze do podnikov a nehnuteľností. Keď mu ich zobrali, zostali mu len drobné. Spolu s rodičmi sa tiesnil v plesnivej kutici a bol rád, že si môžu dovoliť aspoň trochu jedla.

	Hiler vedel, že ak ich tu, v Ružomberku, nechá, vyriekne nad nimi ortieľ smrti. Nešlo len o peniaze, režim ich zlomil, potácali sa ako bezduché bábky. Dokonca aj rabín rezignoval do otupenej odovzdanosti. Čakali na popravu, opustili sa, vyčkávali, kedy príde posledný úder. Keď sa niekto takto správal v Brownsville, onedlho bol mŕtvy. Ľudské supy, čo okolo neho krúžili, ho zdolali, zlietli sa a uďobali ho.

	Viktor premýšľal nad spoločným útekom, ale čosi také sa nedalo uskutočniť. Nie s toľkými malými deťmi a starcami. Blížilo sa leto a čoraz hlasnejšie sa šuškalo, že transporty sa čoskoro zastavia. Aj postup nemeckých vojsk na východe sa spomalil. Propaganda to nepripúšťala, no dalo sa to vyčítať medzi riadkami. Navyše, do vojny sa zapájali Američania. Zdalo sa, že sa blíži zvrat, vo vzduchu visela zmena. Stačilo vydržať, možno len zopár mesiacov, prečkať najhoršie časy kdesi v závetrí. Viktor dlho váhal, no napokon sa rozhodol.

	

	„O koľko výnimiek by ste mali záujem?“ opýtal sa Ferenčík.

	Tváril sa zúčastnene, vážne, ako sa na stav duchovného patrí.

	Hiler pokrčil plecami: „Koľko stojí jedna?“

	„Nie sme na trhu, sú to vážne veci!“ pohrozil kňaz. „Stotisíc korún za jednotlivca, dvestotisíc za rodinu, najviac štvorčlennú,“ doložil a preplietol si prsty ako pri modlitbe.

	„Tak veľa?“ zhrozil sa Viktor. „Veď to je celý majetok!“

	„Nuž, úradníci sú drahí, riskujú. Aj ja riskujem. Verte mi, mne nezostáva ani koruna.“

	„Isteže, kresťanské milosrdenstvo.“

	Farár pozdvihol zopnuté ruky: „Hádam nebudete cynický. Tak koľko výnimiek potrebujete?“

	„Pre štyri rodiny, lenže na štvrtú nemám dosť peňazí,“ priznal Viktor.

	Ferenčík sa zamyslel, ešte viac zvážnel, akoby sa pohrúžil do meditácie.

	„Nejako sa už dohodneme. Koľko dáte?“

	„Sedemstotisíc, za štyri rodiny.“ Viac nemal, keď kňaza vyplatí, zostanú mu iba drobné.

	Ferenčík pokýval hlavou. „Hádam by to išlo.“ Vytiahol pero a papierik. „Diktujte teda, o koho pôjde?“

	Hiler mlčal, zaváhal, boli to všetky jeho peniaze…

	Stégerovci. Amália, Dávid, bratranec Eli. Ty si ich zabil!

	Druhá šanca sa nedáva iba tak.

	Odkašľal si a pustil sa do diktovania: „Leo Narsky s rodičmi, Július Eichel s manželkou a dieťaťom, Izák Štern s manželkou a dvoma deťmi, Viktor Hiler s rodičmi. Nech to zostane medzi nami, otče, nemusia vedieť.“

	„V poriadku. Čím neoficiálnejšia výnimka, tým lepšie,“ prisvedčil kňaz a zastrčil si papierik kamsi za golier sutany.

	

	Výnimky zafungovali. Prešlo leto aj začiatok jesene. Z mesta vypravili ešte zopár transportov, no nikoho zo štyroch rodín neodviezli. Vláda priznala, že deportácie čoskoro pozastaví. Nepodarilo sa síce vyviezť všetkých Židov, iba čosi vyše päťdesiattisíc, no Slováci nemusia zúfať – zvyšných vyvezú o pár mesiacov. Niekoľkomesačný odklad znel Viktorovi ako rajská hudba. Veď za pár mesiacov sa môže prihodiť všeličo.

	Začínalo sa októbrové daždivé obdobie. Mrholilo takmer stále, z času na čas sa poriadne rozpršalo, najmä v noci. Viktor spal hlbokým spánkom, prvé údery na dvere vôbec nepočul. Prebudil ho až hurhaj v predsieni. Ktosi reval na matku, starý Hiler mu chabo odporoval. Viktor vyskočil z postele a rozbehol sa k dverám.

	V chodbe postávalo päť gardistov.

	„Zbaľte sa, hovädá, o dve hodiny odchádzate!“ vykrikoval veliteľ.

	„Kam? Kam odchádzame?“ opakovala vystrašená Agáta.

	Chlapi sa rozrehotali: „Kam asi? Do transportu!“

	Viktor si všimol, že je medzi nimi aj Fero Vlachinský, ktorého pred dvoma rokmi otĺkol o sklenený výklad. Dorezaná tvár sa mu nezahojila, zostali mu na nej červené jazvy.

	„Nikam nejdeme, máme výnimku, bol som za farárom!“

	Gardisti sa znova rozosmiali.

	„Zbaľte sa, najviac päťdesiat kíl, viac vám netreba,“ upresnil veliteľ. „Pohni, stará, lebo pôjdeš v nočnej košeli.“

	„Svine!“ zasyčal Viktor a vrhol sa na nich. Tentoraz ich však bolo priveľa a dobre sa pripravili. V rukávoch mali skryté obušky, len čo sa priblížil, skočili naňho a začali ho mlátiť. Spadol na dlážku, zaplavili ho údery.

	„Nie! Prestaňte!“ kričala Agáta, no odsotili ju. Otec mu priskočil na pomoc. Fero Vlachinský ho schmatol za golier a dal mu obuškom po hlave. Ostatní mlátili Viktora. Skrútil sa do klbka, vedel, že je to jediné, čo môže urobiť. Veľa možností mu nezostávalo.

	„Dobre, stačí,“ prikázal veliteľ. „Transport musí vydržať.“

	Poslúchli ho, otočili sa naspäť k rodičom. „Rýchlo, zbaľte sa, vláčik už čaká!“ zavrčal Fero a popohnal Agátu obuškom.

	Dovliekli ich na stanicu. Rodičia sa chveli od strachu aj zimy, cestou poriadne premokli. Viktorovi sa krútila hlava z výprasku. Otupene kráčal a vypľúval krv.

	Pri koľajach postávala hŕstka židovských rodín. Gardisti ich obkľúčili a strážili, aby sa nikomu nepodarilo vyšmyknúť. Zmoknutí Židia sa krčili, ani nepomysleli na útek či odpor. Bolo ešte tma, v lúčoch z reflektorov sa mihali padajúce kvapky. Keď sa priblížili, Viktor si všimol, že niektoré rodiny sú na cestu dôkladne prichystané. Oznámenie o deportácii zrejme dostali vopred, a tak sa stihli pripraviť. Iné skupinky však postávali pri hŕbke tašiek a kufrov – museli sa zbaliť narýchlo, presne ako Hilerovci.

	Do očí mu stekala dažďová voda zmiešaná s krvou z roztrhnutého obočia. Zastal a chcel sa poutierať. Gardista ho postrčil, aby pokračoval. Urobil ešte zopár krokov, ľudské klbko bolo už iba kúsok od neho. Vtedy spoznal Lea. Bývalý podnikateľ objímal oboch rodičov a držal nad nimi roztvorený čierny dáždnik. Plecia sa mu natriasali, plakal.

	Hilerovcov dostrkali k okraju zástupu.

	„Vláčik už čaká, tamto,“ ubezpečil ich Vlachinský a ukázal na siluetu vlakovej súpravy. Samé nákladné vagóny. Väčšina z nich bola zapečatená, z okienok sa občas vystrčila ruka a nabrala trochu dažďovej vody. Dva vagóny boli otvorené, rozďavovali hranaté ústa, rozlievala sa z nich temnota.

	„Viktor!“ zakričal známy hlas.

	Otočil sa a uvidel Sáru. Stála obďaleč, upierala naňho vystrašené oči, Markus ju objímal okolo pása. Július sedel na kufri, pritláčal si k ústam vreckovku a kŕčovito kašľal.

	Neodpovedal jej, nemal na to dosť síl. Hlava sa mu ešte viac rozkrútila, všetko sa rozmazávalo a prudko zaostrovalo. Zazdalo sa mu, že zazrel Izáka Šterna, Lauru a ich dve deti.

	Niečo sa stalo, niečo zlé, príšerne zlé.

	Zatackal sa a odvrátil na opačnú stranu, aby sa nadýchol čerstvého vzduchu.

	Pod strieškou nástupišťa ktosi stál. Keď zbadal, že sa k nemu Viktor otočil, veselo mu zamával.

	Hiler zaostril, oproti svetlu dobre nevidel. Neznámy čosi kričal, usmieval sa a ukazoval naňho.

	Odrazu mu svitlo. Stanislav Mrva – gardistický tajomník a arizátor ich lekárne. Odkedy ho Viktor navštívil, ani raz sa nestretli.

	Mrva vykrikoval, Hiler sa nahol, aby ho v bubnovaní kvapiek počul.

	„Starý pán Grieš pozdravuje!“ zopakoval tajomník a znova mu zakýval.

	Viktor chvíľu nechápal, no napokon mu to došlo. Podlomili sa mu kolená.

	Leo s rodičmi, Sára a Laura s rodinami, jeho mama a otec… Sú tu všetci, ktorých označil!

	Ferenčík ho prezradil, Mrva a Grieš sa dostali k menám, zistili, kto je mu najbližší a najcennejší.

	Zmoknutá Sára s vyplašeným Markusom.

	Všetkých zaradili do transportu, zozbierali ich dnes v noci, narýchlo, aby nič netušili a nestihli sa ani poriadne pobaliť.

	Leo, držiaci nad rodičmi trasúci sa dáždnik. Laura s bezradným Izákom a dvoma premočenými deťmi.

	Všetci, ktorých mal rád a chcel ich ochrániť…

	Druhá šanca sa nedáva iba tak.

	Vlastní rodičia tisnúci sa v zúfalstve jeden k druhému.

	Mrva sa veselo usmial, chutila mu takáto pomsta, starý Grieš to dobre vymyslel.

	Zaznel ostrý rozkaz, gardisti Židov popohnali k vlaku a tlačili dnu.

	Vagón bol vyprázdnený, neboli v ňom ani lavice, iba vedro s vodou a druhé, prázdne, na výkaly. Ľudia sa ledva pomestili, bolo ich zo šesťdesiat, stáli natlačení jeden vedľa druhého.

	Viktor na to nedbal a popri stene sa zosunul na zem.

	Dostal si ich sem, kvôli tebe ich zobrali!

	Zaplavilo ho čierne zúfalstvo, odvrátil sa a rozplakal.

	Vysúvacie dvere sa s rachotom pribuchli, zacengali reťaze, cvakla zámka. Lokomotíva zapískala, vlak zavŕzgal a rozbehol sa do noci.

	

	
		II.



	

	Takmer všetci mlčali, každý bol pohrúžený do vlastného strachu, hnevu či úzkosti. Niektorých sa zmocnila apatia, ďalší posmrkávali, alebo odriekali modlitby. Les ľudských tiel s vystrašenými, plačúcimi i mĺkvymi deťmi. Najhoršie na tom boli starci, ktorí nevládali stáť. Ostatní sa k nim správali ohľaduplne a poodstúpili, aby im vytvorili miesto. Posadiť sa na kufre bolo najvyšším luxusom, nič lepšie neexistovalo.

	Vonku sa rozvidnievalo, šero bolo čoraz redšie. Stále pršalo, no aspoň rozpoznali krajinu. Mierili na západ. Vzduch vo vagóne hustol, natlačené telá sa v hrubých kabátoch potili. Židia sa vyzliekali, no príliš im to nepomohlo. Čoskoro ich zahalil mrak štipľavého telesného pachu.

	„Musí to byť vôľa Božia,“ opakoval krajčír Grunwald. Nikto si ho nevšímal, vieru v spravodlivého Hospodina väčšina z nich dávno stratila.

	Július Eichel v jednom kuse pokašliaval, zväčša potichu, no občas ho schytil prudký záchvat a vtedy kašeľ vybuchol s prekvapujúcou silou.

	„Kam nás vezú? Kam nás to vezú?“ pýtala sa dokola osemdesiatročná Hilda Trauberová. Okolostojaci ju spočiatku utišovali a odpovedali jej, no starenka tvrdohlavo opakovala jedinú otázku.

	Vlak často zastavoval na staniciach, neraz aj na hodinu. Predpoludním sa dotrmácali do Žiliny. Stáli tam celé tri hodiny. Zápach potu a výkalov bol neznesiteľný, všetkých zmáčal pot, niektorí sa neudržali na nohách. Ďalší kričali na gardistov postávajúcich pri stanici, aby aspoň na chvíľu otvorili dvere a dovolili naplniť vedro s vodou, no tí sa len škodoradostne smiali.

	O tretej popoludní sa konečne pohli, zamierili do Poľska, ktoré Nemci volali Generálny gubernát.

	Ohľaduplnosť vo vagóne ustupovala nervozite. Deti čoraz častejšie plakali, dospelí boli nevšímavejší a zlostnejší. Eichelov kašeľ im trhal nervy.

	„Prejdi sem, k oknu,“ navrhol mu Viktor, keď sa ako-tak spamätal zo šoku. Eichel usúdil, že v kúte mu bude lepšie a pustil sa do náročného presunu. Hiler mu uvoľnil miesto a usadil ho na batožinu.

	„Eichel,“ predstavil sa Sárin manžel, keď chytil dych. Potriasli si rukami. Viktor pocítil, že Július má horúčku. Cez zamrežované okno vystrčil vreckovku, navlhčil ju dažďovou vodou a poutieral mu spotenú tvár. Pozrel na Sáru, kŕčovito hladila Markusa a civela do prázdna. Šternovci na tom boli o čosi lepšie, každý sa venoval jednému dieťaťu. Viktor skontroloval aj rodičov – sedeli na kufri, stále zakliesnení jeden do druhého, akoby im to dodávalo odvahu.

	Vagón sa natriasal, za oknami sa už znova stmievalo. Hiler utieral Júliusa čoraz častejšie – bol rozhorúčený, teplota nepoľavovala. Sára sa k nim pretlačila a podala manželovi akési tablety. Keď ich prehĺtal, otupene na ňu hľadel, oči sa mu zatvárali.

	„Vydrž, len vydrž, už sme skoro tam, oddýchneš si,“ povzbudzoval ho Viktor.

	Cestovali však ďalšie štyri hodiny. Voda sa dávno minula, všetci boli vyprahnutí. Keď sa vonku rozpršalo, podávali tým, čo stáli pri oknách, hrnčeky a oni ich napĺňali kvapkami. Ani zďaleka to však nestačilo. Zopár žien a starcov od vysilenia či smädu omdlelo. Aj stará pani Trauberová spadla na dlážku, chrčala a nevládala sa zodvihnúť.

	V noci zastali na akejsi stanici. Lokomotíva tentoraz zapískala, k vlaku sa rozbehli nemeckí vojaci.

	Viktor sa vytiahol k okienku. Na staničnej budove uvidel veľký nápis v švabachu: Auschwitz. Nikdy o takom meste nepočul.

	„Auschwitz!“ zakričal ostatným.

	„Bože, to je Osvienčim!“ zabedákal ktosi. „Nemci premenovali Osvienčim na Auschwitz.“

	Vagónom prebehol vystrašený šepot. O koncentračnom tábore v Osvienčime sa šírili hrôzostrašné fámy.

	„Neverte všetkému, čo počujete,“ utešoval Leo nariekajúcich rodičov.

	Izák Štern sa k nemu pripojil. „Presne tak,“ pritakával. „Potrebujú nás na prácu, na čo iné by nás sem vozili? Sme pre nich dôležití.“

	Vlak sa znova pohol, presúval sa ďalších dvadsať minút. Z okna nebolo nič vidieť, tmu iba sem-tam preťalo svetlo reflektorov nasmerovaných na koľajnice. Napokon zastali.

	Zvonku sa ozvalo trieskanie otváraných dvier, krik a brechot psov.

	„Von! Všetci von, rýchlo!“ jačal ktosi po nemecky.

	Prestrašene sa k sebe zomkli.

	Začuli štrkot kľúčov aj cvendžanie reťazí. Dvere sa s rachotom otvorili, vagón zalialo nepríjemné bodavé svetlo. Ovanul ich chladný nočný vzduch.

	„Von! Von!“ reval vojak a mieril na nich samopalom. Keď zaváhali, pretlačili sa dovnútra traja ozbrojení Nemci a začali ich vystrkávať z vagóna. Sácali starcov aj deti, alebo ich štuchali hlavňami.

	Július sa postavil, no urobil iba zopár krokov. Nohy sa mu podlomili, keby ho Viktor nezachytil, spadol by na dlážku. Sára sa za ním natiahla, no Nemec ju vysotil z dverí. Hiler nevedel, čo sa deje vonku, počul však krik a nárek. Chcel ísť za rodičmi, no Eichel ho zvieral za golier a snažil sa postaviť. Nedarilo sa mu to, bol vyčerpaný, ruky aj nohy mu zdreveneli. Vo vagóne už okrem nich a vrieskajúcich vojakov nikto nezostal. Obďaleč ležala Hilda Traubnerová, Nemec do nej kopol, a keď sa nepohla, vyskúšal, či žije.

	„Mŕtva, vo vagóne jedna mŕtva!“ kričal na dvojicu vojakov. Jeden z nich vytiahol zápisník a čosi si doň poznačil.

	Potom pristúpili k Júliusovi a Viktorovi, zasypali ich kopancami. Hilerovi sa podarilo postaviť, kričal na nich, že Eichel je chorý a potrebuje pomoc.

	„Tubera?“ opýtal sa jeden z vojakov.

	„Nie, žiadna tubera,“ pokrútil hlavou Viktor.

	„Len trochu oddychu a budem v poriadku,“ dychčal Július a pokúsil sa úslužne usmiať.

	Mladý Nemec chápavo prikývol, vytiahol z puzdra pištoľ a strelil mu do hlavy. Ozvalo sa slabé zapraskanie, v hurhaji celkom zaniklo.

	Eichel sa sklátil na špinavé dosky.

	„V tomto vagóne dvaja mŕtvi,“ zakričal strelec na kolegu so zápisníkom, akoby práve vybavil byrokratickú položku.

	Hiler stál s otvorenými ústami a civel na Júliusovu mŕtvolu, ktorou prechádzali posmrtné záchvevy. Šokovalo ho, čo sa stalo, šokovala ho ľahostajnosť, s akou mladík zhasol človeka. Čosi také nevidel ani v Brownsville.

	Chcel sa na nich vrhnúť, no namierili naňho hlavne samopalov. Všimol si ich pohľady, stál milimeter od smrti, azda ani to. Vojaci s dvojitými bleskami na prilbách neboli ako slovenskí gardisti. Stál pred troma chladnými strojmi na zabíjanie, ktoré ho bez mihnutia oka odpíšu, ako pred chvíľou odpísali nebohého Júliusa.

	„Von!“ zavrčal vojak. „Nič si nevidel!“

	Vysotili ho z vagóna. Keď sa Viktor rozhliadol, uvidel ozajstné peklo.

	Pri vlaku boli rozostavení vojaci, mierili na Židov a vytvárali koridor, z ktorého sa nedalo vyšmyknúť. Niektorí držali brechajúce psiská, zdalo sa, že nechýba veľa, aby ich pustili.

	Všetky vozne boli otvorené, vyvalila sa z nich záplava rodín. Zbedačení ľudia sa potácali a snažili sa plniť nemecké rozkazy.

	Viktor sa rozhliadol. Stáli na dlhej vykladacej rampe. Fúkal tu studený vietor, okolie zahaľovala tma. V asi polkilometrovej diaľke zazrel ozrutnú bránu so strážnou vežou, plot osvetlený reflektormi a zástavbu nízkych drevených barakov.

	„Zaraď sa!“ prikázal vojak a postrčil ho k ostatným.

	Na rampe vládol nepredstaviteľný hluk. Muži a ženy kričali, deti nariekali, vojaci ziapali príkazy, psiská besneli.

	Hiler pochopil, že Nemci oddeľujú mužov od žien a detí.

	Lauru so synom a dcérkou natisli do jedného radu, Izáka zahnali do druhého.

	„Ocko! Ocko!“ kričala s plačom Adelka a naťahovala za ním rúčky. Štern sa za ňou rozbehol, pokúsil sa preraziť uniformovanú hradbu, no vojaci ho rýchlo zdolali. Ušlo sa mu zopár úderov obuškom, spadol na zem.

	„Vstaň, sviňa!“ vrieskal naňho akýsi dôstojník.

	Otrasený Viktor priskočil k ležiacemu kamarátovi. Preľakol sa, že ak okamžite nevstane, zabijú ho ako Júliusa.

	Chytil ho za plecia a ťahal na nohy, lenže Izák bol ako bez života. Zízal za vzďaľujúcou sa Laurou s deťmi a naťahoval za nimi ruku.

	„Vzchop sa! Vstaň, doboha!“ vrčal Hiler.

	Napol sily, podarilo sa mu zdvihnúť ho a odvliecť naspäť do zástupu. Než ho pohltila záplava spotených mužských tiel, ešte raz pozrel na ženy. Prebehol po nich pohľadom, hľadal červené kadere. Zazrel Sáru; otočila sa, akoby pocítila jeho pohľad. Oči sa im stretli, Viktor zaváhal. Napokon rázne pokrútil hlavou. Pochopila, odvrátila sa a ešte silnejšie zovrela Markusa. Hiler nevedel, či urobil správne, azda jej mal ponechať trochu nádeje. Lenže ak má prežiť, musí vedieť, na čom je; od prvej chvíle musí chápať, na akom mieste sa ocitli.

	Zástup postupoval k vrčiacim nákladniakom. Keď sa priblížili, Viktor si všimol, že majú na korbách namaľované veľké červené kríže.

	„Starých a nevládnych naložte do auta Červeného kríža, dostanú zdravotnú starostlivosť!“ vykrikoval dôstojník.

	Hiler uvidel, že Leo poslúchol rozkaz a pomáha rodičom vyliezť na korbu. Premkla ho hrôza.

	„Leo, nie!“ zakričal. Výkrik však zanikol v okolitej vrave.

	Zrak mu padol na vlastných rodičov. Stáli v zástupe čakajúcom pri nákladniakoch, zberali sa nastúpiť. Obzerali sa a hľadali ho.

	Rozbehol sa k nim, pretískal sa pomedzi chlapov, zopár ich zúrivo odstrčil.

	„Mama!“ dostal zo seba, keď sa priblížil. Agáta začula známy hlas. Pozrela naňho, tvárou jej preletel chabý úsmev.

	„Je tu Červený kríž, postarajú sa o nás,“ vykladala synovi.

	„Nie, nesmiete im veriť! Nepustím vás tam!“ dychčal.

	Starý Hiler mu položil ruku na plece. „Nemaj strach, nejako bude. Tí, čo nenastúpia, vraj budú musieť pracovať. Sme starí, nevládzeme…“

	Viktor chcel vyhŕknuť, že zabili Júliusa, no zahryzol si do jazyka. Videl ich strhané tváre a prázdne unavené pohľady. Takúto správu by nezniesli, ešte nie, pravdu im treba dávkovať, priveľká porcia by ich zabila.

	„Musíte! Musíte pracovať!“ zakričal a postrkával ich naspäť k hlavnému zástupu.

	„Zbláznil si sa?“ nerozumel starý lekárnik.

	Viktor sa zatvrdil, šok sa zmenil na chlad, odrazu nič necítil, robil to, čo bolo treba. Až keď rodičov dotisol k rampe, trochu sa upokojil. Matku síce odtrhli a poslali do ženského zástupu, no aspoň obaja žili.

	Oddýchol si. Oprel sa do nich prudký nápor vetra, od tábora sa dovalil dráždivý zápach. Napínalo z neho, Viktorovi čosi pripomínal, no nevedel, čo presne.

	„Preboha,“ zamrmlal starý Hiler a potiahol nosom. „To je akrolein. Uvoľňuje sa pri pálení mäsa. Cítiť ho, keď horia sviečky vyrobené zo zdochlín. Prečo…? Žeby…?“

	Nedopovedal, obaja mysleli na to isté – na hrozivú šuškandu, že Židov v Poľsku spaľujú.

	Na konci nástupišťa stáli dvaja vojaci, na uniformách mali pripnutý odznak s palicou ovinutou hadom.

	Doktori, pomyslel si Hiler.

	Jeden z dvojice zbežne prezeral prichádzajúcich mužov, druhý kontroloval ženy.

	Triedili ich, niektorých posielali doľava, iných doprava. V ľavom zástupe končili starci, mrzáci, chorí a najmenšie deti.

	Ostatných postrkovali doprava.

	Prvá prišla na rad Agáta. Doktor na ňu ani poriadne nepozrel a poslal ju vľavo.

	Ani starý Hiler ich nepresvedčil, že dokáže poriadne pracovať. Doktor ukázal naľavo.

	Viktor nevedel, či je to dobre, alebo zle, no rýchlo otca objal a pohladil po šedivých vlasoch.

	„Zbohom, môj,“ zašepkal starček, otočil sa a vykročil k skupine. Plakal. Viktor sprvu nechápal, prečo sa otec tak rozlúčil, no vzápätí vyhŕkli slzy aj jemu.

	Doktor ho poslal doprava, ale on stále hľadel za rodičmi, až kým sa ako dve kôpky nešťastia nestratili v tme.

	

	Keď chlapov oddelili a zoradili do štvorstupu, nechali ich stáť neďaleko od rampy. Nákladniaky s červenými krížmi medzitým zmizli, Nemci kamsi odviedli aj Židov, ktorých zhromaždili na ľavej strane. Všetku batožinu vojaci nahádzali na jednu kopu, odkiaľ ju postupne odvážali.

	„Svoje veci dostanete až v tábore,“ oznámil im jeden zo strážnikov.

	Nevedeli, čo sa bude diať, nikto nič nevravel. Viktor stál pri schudnutom Leovi a Izákovi, odrazu tu zostali len oni. Poznali síce zopár židovských chlapov z Ružomberka, no oddelení od rodín sa cítili ako na vyľudnenej púšti.

	„Birkenau!“ zaznel strohý príkaz a vojaci ich popohnali smerom k táboru. Prešli cez bránu pod strážnou vežou. Okolo tábora sa tiahol osvetlený plot z ostnatého drôtu. Podľa keramických izolátorov a tichého bzučania Viktor usúdil, že cez drôty preteká elektrina. Každých tridsať metrov stála pri oplotení strážna vežička s ozbrojenou hliadkou. Na niektorých vežiach boli aj guľometné hniezda.

	Blížilo sa ráno, no viditeľnosť sa nezlepšila, okolo budov sa ovíjala prízemná hmla. Videli len siluety nízkych barakov, žiaru reflektorov a lámp. Vládlo tu dusivé ticho. Keď zafúkal vietor, zakaždým privial zo zadnej časti tábora neznesiteľný smrad.

	Došli k murovanej budove. Žiara z okien osvetľovala chuchvalce hmly plávajúce v ovzduší. Nahnali ich dovnútra. V prvej miestnosti sa museli vyzliecť donaha a poprechádzať sa pred ďalším doktorom. Ak sa mu niečo nepozdávalo, chlapa zo skupiny vylúčil. Tí, čo prešli výberom, postupovali do druhej izby. Stálo tam zopár väzňov s holiacimi strojčekmi. Bez zaváhania im oholili nielen vlasy, ale aj podpazušie a všetko ochlpenie. Nepoužívali mydlo ani kožu nenavlhčili, takže po procedúre všetci krvácali z množstva raniek. Zástup holohlavých naháčov zamieril do veľkej kúpeľne. Zo stropu viseli sprchovacie hlavice. Prikázali im postaviť sa pod ne a nepohnute stáť. Mladý Nemec, ovládajúci kohútiky, mal zmysel pre humor, bez výstrahy striedal ľadovú vodu s horúcou. Ak niektorý z chlapov odstúpil spod padajúceho prúdu, dozorcovia ho zmlátili.

	Z kúpeľne prešli do tetovacej miestnosti. Každý musel pristúpiť k stolíku, pri ktorom sedel väzeň s tetovacím perom, a nastaviť ľavé predlaktie. Ostrý hrot sa zabodával hlboko do kože a vstrekoval tam atrament. Príšerne to pálilo, no strážcovia striehli na každý náznak odporu. Ak sa niekto odtiahol, použili drevené obušky.

	Keď väzeň skončil s tetovacou procedúrou, Hiler si pošúchal predlaktie. Videl na ňom len krvavo atramentovú machuľu. Keď ju však naslinil a zotrel, ukázalo sa kostrbaté číslo 44070. Napadlo mu, že určite neznačí poradie väzňa, v obrovskom tábore sa ich nepochybne tiesnilo mnohonásobne viac, muselo ísť o akýsi kód.

	V poslednej miestnosti im vydali oblečenie – nohavice, košeľu, ponožky a topánky. Niektoré boli zodraté a deravé. Handry páchli dezinfekčným prostriedkom, určite ich nosili starší väzni. Ktovie, čo sa s nimi stalo.

	Pri vydávaní oblečenia nikto neprihliadal na veľkosť, takže väčšina chlapov dostala buď primalé, alebo priveľké kusy. Leovi bola košeľa natoľko úzka, že sa do nej nijako nevedel navliecť. Pristúpil k pultu, za ktorým stál väzeň rozdávajúci šatstvo.

	„Nesedí mi, mohli by ste mi ju, prosím, vymeniť za väčšiu?“ opýtal sa.

	Chlap ho ignoroval, akoby ho nepočul.

	„Môžete mi dať väčšiu?“ zopakoval Leo.

	Väzeň za pultom sa zvrtol a tresol ho päsťou do tváre. Narskeho prehlo, chytil sa za sánku a vyjavene na útočníka pozrel.

	Viktor porozumel – všetci tu bojovali o život, aj väzni medzi sebou. Všetko muselo klapať ako hodinky, akékoľvek porušenie poriadku sa trestalo. Už drobný problém alebo zdržanie znamenalo koledovať si o výprask.

	Odtiahol rozochveného Lea a pokúsil sa vymeniť košeľu medzi ostatnými chlapmi. Proti tomu nikto nič nenamietal. Ďalšie ponaučenie – ak vznikne problém, musíš si ho vyriešiť sám, bez toho, aby si obťažoval starších väzňov, dozorcov či vojakov. O chvíľu boli všetci navlečení v ako-tak sadnúcich handrách. Viktor pozrel na Lea a Izáka. Vyzerali ako preľaknutí holohlaví strašiaci s nepochopiteľnými číslami na predlaktiach. Stiahlo mu hrdlo. Hoci z toho, čo sa dnes udialo, bol tento obrázok najmenej hrôzostrašný, prišlo mu nevoľno. Vedel, že sám nevyzerá o nič lepšie.

	Odviedli ich do jedného z barakov. Bol prázdny, dnu ich čakala len holá drevená dlážka.

	„Ubytujeme vás až zajtra,“ povedal dozorca. „Do rána platí v tábore zákaz pohybu. Porušenie sa trestá smrťou.“

	Zostal s nimi jeden zo starších väzňov – Slovák. Vysvetlil im základné táborové pravidlá. Keď odchádzal, Viktor naňho počkal pri dverách.

	„Čo je s našimi rodinami? Odviedli rodičov, malé deti aj starcov. Kde sú?“ opýtal sa potichu.

	Očakával úder, no väzeň nebadane kývol hlavou k zadnej časti tábora, odkiaľ prichádzal smradľavý dym. „Tí sa už vyslobodzujú, zabudni na nich,“ šepol a odišiel.

	Sára sa prevaľovala na tvrdej zemi. Barak pripomínajúci konskú stajňu, do ktorého ich zavreli, nemal dlážku, len udupanú hlinu. Vystupoval z nej chlad a prenikal uzimenými telami. Niektoré ženy od vysilenia či šoku zaspali, ďalšie posmrkávali, ľahostajne hľadeli do stropu alebo sa prehadzovali z boka na bok.

	Pritláčala si k telu nepokojne driemajúceho Markusa, aby ho aspoň trochu zahriala. Sama chlad nevnímala, stále bola ako omráčená. Za jediný deň sa ocitla v inom, neľudskom svete, stratila manžela aj samu seba. Po príchode ich všetky oholili a ostrihali im vlasy. Keď videla, ako Laurine červené kadere padajú na obrovskú kopu cudzích vlasov, zaliali ju slzy. Ona skončila rovnako. Bez dlhých vlasov, holohlavé, sa sestry takmer nespoznali, aj keď boli dvojičky. Každá vyjavene hľadela na vlastný živý odraz, no nespoznávala sa v ňom.

	Navyše, oholili ich na celom tele, aj na najintímnejších miestach – pred všetkými. Dokonca sa museli podrobiť aj necitlivej gynekologickej prehliadke. Vraj preto, aby sa vylúčilo, že do tábora pašujú cennosti. V skutočnosti ich chceli čo najväčšmi ponížiť a potupiť. Sárin odhad sa potvrdil v sprchách, okrem dozorkýň v miestnosti postávalo aj zopár esesákov. Ukazovali na ženy a dievčatá trasúce sa pod studenou vodou, pokrikovali na ne a smiali sa. Napokon im na predlaktia vytetovali čísla. Číslo sa mali naučiť naspamäť, odteraz je to ich jediný identifikačný znak. Väzenkyniam zobrali mená, odteraz sa stali len ciframi. Vydali im väzenské šaty, páchli po dezinfekcii a boli na nich viditeľné stopy po krvi, výkaloch i zvratkoch.

	Keď ich odvádzali do drevenej stajne, Laura sa takmer zosypala. Kráčala kŕčovito, ruky sa jej chveli, svalmi na tvári mykalo.

	„Nesmieš!“ zasyčala jej Sára do ucha a pozrela na vystrašeného Eugena s Adelou, vlečúcich sa za mamou. Nech sa deje čokoľvek, ich dve nesmú zlomiť, už kvôli deťom.

	Aj teraz, na chladnej zemi, hladkala Markusa, aby mal aj v spánku pocit, že mama je pri ňom. Prinútila sa nemyslieť na Júliusa, nesmela naňho myslieť, veď jediná trhlina v mysli môže znamenať koniec.

	Neležali ani hodinu a barak zalialo ostré svetlo. Dvere sa rozleteli, dnu vbehli dozorkyne v uniformách a začali trieskať obuškami po stene.

	„Apel! Ranný apel! Všetky von, rýchlo!“ vrieskali.

	Ženy najprv nechápali, čo od nich chcú. Väčšina z nich rozumela aspoň čosi po nemecky, no unikala im podstata. Keďže sa nezviechali dosť rýchlo, dozorkyne ich začali mlátiť a sácať z dverí. Sára vyskočila, hlava sa jej divoko rozkrútila, no aj tak pomohla na nohy Markusovi aj Adelke. Nevedeli, čo ich čaká, automaticky zamierili ku dverám a vyšli von.

	Mohli byť štyri, najviac päť hodín nadránom. Ešte nesvitalo, no na východe sa už rozlievalo slabé šero.

	Hnali ich uličkou pomedzi stavby. Zo všetkých barakov vychádzali zástupy vychudnutých žien. Niektoré z nich sa sotva vliekli. Sára si všimla, že ich nebijú iba nemecké dozorkyne v uniformách, ale aj spoluväzenkyne so zelenými trojuholníkmi na šatách. Pokrikovali na ženy v rôznych jazykoch – v poľštine, ruštine, chorvátčine i češtine. Pri jednom baraku sa vŕšila akási hromada. Sára si najprv myslela, že v šere zle vidí, no keď podišla bližšie, ustrnula hrôzou. Rýchlo zakryla Markusovi oči, no Adela s Eugenom sa rozpišťali od zdesenia. Pri dverách ležali štyri vycivené mŕtvoly. Veľké oči na kostnatých tvárach upierali do oblohy, v rozďavených ústach zívala tma.

	Kým zástup došiel na veľké priestranstvo, uvideli ešte zopár takých hromád. Staršie väzenkyne si mŕtve telá nevšímali.

	Keď dorazili na rovný pľac, zoradili ich do zástupov podľa jednotlivých blokov. Adela stále nariekala, Laura ju nevedela utíšiť.

	„Urob s ňou niečo, lebo pôjde,“ zavrčala jedna z dozorkýň.

	Nevedeli, kam by Adela mala ísť, no z tónu, akým to žena povedala, išiel strach. Dievčatko vycítilo nové nebezpečenstvo, odrazu stíchlo, ešte viac zbledlo a zahľadelo sa do zeme.

	Začalo sa počítanie, prikázali im, aby stáli a ani sa nepohli. Počet väzenkýň musel sedieť. V ich bloku bolo všetko v poriadku, no kdesi nastala chyba. Počítanie sa opakovalo. Tma redla, odkrývala čoraz viac z okolia, všade stáli nastúpené ženy. Na nohách musel byť celý tábor. Zástupy sa strácali v šere, no Sáre sa zdalo, že tam musia byť tisícky väzenkýň.

	Stáli už hodinu, triasli sa od zimy aj vysilenia, veď už druhý deň takmer nič nejedli. Dozorkyne i ženy označené zelenými trojuholníkmi boli čoraz zlostnejšie. Pobiehali hore-dolu, čosi vykrikovali, privolali aj zopár esesákov so psami. Zúrivé psiská ňuchali, cvakali zubami, ak sa niektorá z nastúpených žien pohla, zúrivo sa na ňu rozštekali. Keby im vojaci popustili vodidlá, roztrhali by ju na kusy. Zdalo sa, že podaktorí Nemci k tomu nemajú ďaleko.

	Apel trval už dlho, tma celkom vybledla. Sáre sa naskytol nevídaný pohľad. Tábor stál uprostred nekonečnej roviny, ktorá sa tiahla k obzoru, iba na jednej strane v diaľke vystupovali nízke kopce. Všetkými smermi sa rozbiehali bloky drevených murovaných barakov. Stáli v úhľadných radoch, žiadny nevybočoval z priamej línie. Pripomínali starorímske vojenské tábory, o ktorých kedysi čítala. V zadnej časti uvidela rozostavané obrovské bloky, azda ešte väčšie než tie, čo už stáli. K nebu sa dvíhali aj základy oveľa väčších stavieb, pripomínali fabriky alebo výrobné haly. Vpravo aj vľavo za táborom stáli dve farmy, ktoré však prestavali na čosi iné, lebo z lesa za nimi sa dvíhali čierne chuchvalce dymu. Keď zafúkal vietor, páchnuci dym zahalil celý tábor. Bol to zvláštny zápach, lepkavý, dvíhal sa z neho žalúdok.

	Z neďalekého baraku zaznel krik. Dozorkyne odtiaľ vyvliekli ženu. Nebola stará, no vychudnutá na kosť, nevládala stáť na nohách – to ona pri sčítaní chýbala. Asi sa ukryla, aby nemusela na apel.

	Musela byť zúfalá, veď bolo jasné, že na to prídu.

	Nemky vytiahli obušky a začali nešťastníčku mlátiť. Pribehli k nim aj tri väzenské pomocníčky a pridali sa k výprasku. Zoslabnutá obeť sa nebránila, odovzdane znášala údery, kvílila od bolesti, no ani len nezodvihla ruky, aby si chránila zakrvavenú hlavu.

	Sára chcela Markusovi zašepkať, aby sa nedíval, no slová jej uviazli v hrdle. Čosi ju prinútilo mlčať, akási časť v nej si bola istá, že čím skôr Markus nasiakne všetkým, čo sa okolo nich deje, tým väčšia bude šanca, že prežije. O nič iné, než o holé prežitie, už nešlo. Pochopila to, keď uvidela Viktorovo rázne zavrtenie hlavou na vykladacej rampe.

	Bitka vrcholila, päť žien väzenkyňu umlátilo takmer na smrť. Ležala v krvavej kaluži, občas sa zatriasla, šklbalo jej rukami i nohami. Z vedľajšieho bloku prišla ďalšia dozorkyňa. Sára si všimla, že je mladučká, určite nemala ani dvadsať. Bola krásna, plášť uniformy za ňou povieval, čižmy sa jej leskli, sukňa odhaľovala pekne tvarované lýtka.

	„Prestaňte,“ prikázala rozvášneným kolegyniam.

	Poslúchli ju, aj keď boli staršie. Dievča pozrelo na dobitú trosku a prihovorilo sa jej: „Vstaň a zaraď sa, už ťa nebudú biť.“

	Žena sa ani nepohla.

	„Vstaň a zaraď sa.“

	Väzenkyňa sa pokúsila o nemožné, vztýčila sa na rukách, no údy sa jej roztriasli a rozpleštila sa naspäť do kaluže krvi. Sára videla, že plače.

	Mladá dozorkyňa pokrčila plecami, vytiahla pištoľ a strelila jej do temena.

	Nastúpenými ženami myklo, niektoré z nových sa od preľaknutia pomočili. Sára zaťala zuby a pozrela na chvejúceho sa Markusa. Rýchlo sa učil, neplakal, namiesto toho si zahryzol do pery a snažil sa stáť v pozore. Laura s Eugenom sa taktiež držali, no Adela sa opäť rozvzlykala.

	„Tíško, musíš byť tíško,“ dohovárala jej Laura. Dievčatko ju však nepočúvalo, nevnímalo už vôbec nič, iba hrôzu z okolitej zloby.

	„Začnime s rannou selekciou,“ povedala mladá dozorkyňa, keď si zastrčila pištoľ naspäť do puzdra. Sára postrehla, že jej na opasku visí skrútený kožený bič na dobytok.

	Ženy v uniformách sa rozdelili pomedzi zástupy. Prezerali si väzenkyne, najmä staršie ženy, mladučké dievčatá a deti. Tie, na ktoré ukázali, esesáci okamžite odviedli nabok. Niektoré zo žien nariekali, iné sa zaraďovali bez odporu. Najhoršie to bolo s vybratými deťmi, plakali a naťahovali sa za matkami. Vojaci ich rýchlo utíšili bitkou. Keď deti zbili, prestali sa vzpierať, odrazu boli ako bledé bábky s prestrihnutými lankami – kam ich postavili, tam poslušne stáli. S matkami to bolo horšie, tie najzúfalejšie esesáci vybrali a preradili k deťom.

	„Tíško, musíš byť tíško,“ opakovala Laura. Chcela Adelu zobrať na ruky, no vedela, že by tým pritiahla pozornosť. Navyše, matku stojacu opodiaľ, ktorá tak urobila, okamžite vybrali a zaradili do zástupu – vraj porušila rozkaz nehýbať sa.

	Dievčatko smrkalo, každý vzlyk sa zdal ohlušujúco hlasný.

	„Adelka, neplač,“ šepkala Sára.

	Vracala sa dozorkyňa, bola to tá, čo Lauru upozornila, aby malú utíšila.

	„Buď tíško, prosím,“ naliehala vydesená Laura.

	Dievčatko zmĺklo, no plecia sa mu nebezpečne chveli.

	Nemka kráčala pomaly, rozvážne sa rozhliadala, z času na čas kohosi vybrala. Prešla okolo nich, zavadila o ne chladným pohľadom.

	„Mamka!“ vykríkla Adela a šialená od strachu pritisla sa k Laure. Dozorkyňa sa zvrtla, zdrapila dievčatko za golier a odhodila k esesákom.

	„Nie, preboha!“ zaplakala Laura, no Nemka ju udrela päsťou, a keď spadla na zem, začala do nej kopať.

	„Sviňa, zostaneš tu!“ revala a pľula na ňu.

	Adela vrieskala, no jeden z vojakov ju kopol ťažkou čižmou tak silno, že z malého telíčka vyrazil dych.

	Sára ustrnula, chcela pomôcť sestre i dievčatku, no zároveň umierala od strachu, aby Adelku nešiel brániť Markus alebo Eugen. Paralyzovaná stála a s hrôzou hľadela, ako Adelu odvádzajú. Dobitú Lauru prinútili postaviť sa do pozoru. Bola v šoku, všetko sa v nej vyplo, postávala ako bez duše. Po chvíli precitla, chcela sa rozbehnúť za dcérou, ale zakrútila sa jej hlava a v bezvedomí padla na zem.

	

	
		IV.



	

	Viktor zaťal zuby, trasúcimi sa rukami uchopil ťažký trám a nadvihol ho. Vzduch, čo vydýchol, sa okamžite zmenil na paru. Mrzlo. Chladná inovať pokrývala neútešnú rovinu, riedky lesík aj základy stavby, na ktorej pracovali. Vedeniu tábora bolo jedno, že teplota klesla pod nulu. Rozkaz bol jednoduchý – na jar musí pri tábore stáť nový, oveľa väčší láger. Znamenalo to desiatky, ba stovky nových barakov. Transporty boli naplánované s matematickou presnosťou. Len čo sa trochu oteplí, začnú do konzentrationslagru Auschwitz-Birkenau, ako volali ozrutný láger vzdialený tri kilometre od osvienčimského hlavného tábora, prúdiť státisíce väzňov z celej Európy.

	Pracovný ruch preto neutíchal, stavalo sa na zmeny. Viktor sa rozhliadol, drevené trámy vláčili robotníci, lekári, právnici, vojaci, profesori i požiarnici. Spoločne, plece pri pleci. Rozdiely zmizli už dávno, dva mesiace strávené v tábore sa o to postarali. Všetci pripomínali vycivené kostry.

	Pracovali, pretože každé zaváhanie esesáci tvrdo trestali, no ich pracovné výkony boli mizivé. Sotva sa vliekli. Nečudo, veď denný prídel stravy pozostával z pollitra kávy, čo boli raňajky, obeda v podobe riedkej polievky s kúskami zhnitej zeleniny a kúska tvrdého chleba s odpornou salámou, margarínom či zatuchnutým džemom. To bolo všetko. Aj tí najodolnejší mali prežiť nanajvýš zopár mesiacov. Distingvovaní nemeckí doktori to presne vypočítali. Samozrejme, smrť na podvýživu a upracovanie bola zriedkavým šťastím. Zoslabnutých väzňov kosili choroby, úrazy i zranenia utŕžené pri dennodenných trestoch.

	Viktor pozrel na Lea s Izákom lopotiacich sa vedľa neho. Od prvej noci v tábore, keď ich vydezinfikovali, ostrihali a oholili, až po holé prežívanie bez jediného chlpu (tak to zhodnotil Narsky v jednom z filozofických záchvatov) prešli dlhú cestu. Keď im došlo, na akom mieste sa ocitli – ešte aj vo vagóne dúfali, že sa to napokon skončí aspoň prijateľne – zostali šokovaní. Presne ako ostatní. Mučivá starosť o blížnych, absencia akýchkoľvek ľudských pravidiel a hrubosť esesákov v elegantných, čistých a vždy upravených uniformách, ich celkom vykoľajila. Izák prvú noc prehorekoval nad zdanlivou banalitou – zobrali mu aj obrúčku, ktorú si od sobáša nezvliekol z prsta. Jej strata ho bolela najväčšmi.

	Viktor mu rozumel – Štern sa zo všetkých síl snažil udržať si aspoň symbolické spojivo s predchádzajúcim životom. Prvé ráno v tábore však znamenalo hrubú deliacu čiaru, pred ňou neexistovalo nič, vôbec nič, žiadna minulosť. Hiler to poznal z Ameriky. Prvá vražda, ktorú tam spáchal, bola podobnou čiarou. Všetko, čo zažíval v tábore, mu pripomínalo Brownsville – Relesove výprasky, gangstrova chladnokrvná hra s jeho životom, každodenná prítomnosť smrti, nevyhnutné odhodenie ľudskosti, súcitu či rozhorčenia…

	To všetko ho dokonale pripravilo. Oproti ostatným väzňom bol vo výhode. Jeho brownsvillská výchova trvala desať rokov, tu to museli zvládnuť za niekoľko dní. Buď sa to naučili, alebo umreli. Ako prví zomierali tí, ktorých bolela nespravodlivosť či nezmyselnosť. Dozorcovi stačilo malé previnenie, vybočenie z radu, zaváhanie alebo, naopak, prílišná horlivosť. Všetko sa trestalo. Každý dozorca mal v hlave iné pravidlá. Nedali sa dodržiavať naraz, nešlo vyhovieť všetkým, a tak nastupovali tresty. Bolo sa treba obrniť necitlivosťou. Kto to nedokázal, kto sa tvrdohlavo pridŕžal starého života a jeho pravidiel, umrel. A pritom ho dozorcovia nemuseli umlátiť na smrť. Ich údery ho rozsypali znútra, rozpadol sa mu svet aj duša. Len čo smrť zacítila šancu, len čo zacítila, že jej odomkol brány, využila príležitosť a dostala ho.

	Viktor vedel, že tak to funguje všade – v Brownsville i v Birkenau, nebol v tom žiadny rozdiel. Všetko, čo platilo v tábore, platilo aj v obyčajnom živote, ibaže mnohonásobne rozriedené. Život alebo smrť záviseli od náhody, slabší boli vydaní napospas silnejším, každý skôr či neskôr hľadel iba na seba. V Brooklyne označovali chudákov, čo sa opustili, vzdali a vlastne už boli mŕtvi, len o tom nevedeli, výrazom kvetcher. V tábore ich volali musulmani. Potácajúce sa vyhasnuté trosky čakajúce na smrť. Rozdiel bol jedine v tom, že zatiaľ čo kvetcheri (pre Abea to bola väčšina ľudí) prežívali neraz aj desaťročia – viedli takzvaný bežný život – musulmani umierali nanajvýš do dvoch mesiacov. Birkenau všetko urýchľoval, každý deň tu znamenal jeden samostatný život.

	Po prvom šoku nastupovala apatia, zaclonenie duše. Otupenosť len občas prerušil údiv nad tým, čo všetko organizmus znesie. Nedostatok jedla, spánok v nevykúrených barakoch bez periny i vankúša, hodiny státia na apeloch v daždi či mraze, vysiľujúca práca, psychický teror, katastrofálna hygiena, neustály pach smrti… Napriek tomu prežívali, prispôsobili sa okolnostiam. Prežitie spočívalo v maličkostiach. Dôležité bolo napríklad holiť sa prinajhoršom aj kúskom skla. Oholení väzni vyzerali zdravšie, upravenejšie, líca im od driapania očerveneli. Takých mužov esesáci zvyčajne nevyraďovali pri selekciách.

	Životu tiež prospievalo neprejavovať žiadne príznaky ochorenia, nekrívať a chodiť vzpriamený. Slabé kusy museli stádo opustiť. Výber prebiehal každodenne. Ak sa dozorcom ktosi nepozdával, odviedli ho. Ostatní už dávno vedeli, kam smerujú vyselektované zástupy – do Bieleho a Červeného domu, ako budovy volali. Boli to bývalé farmy prerobené na plynové komory. Ich kapacita však už nestačila. Esesáci preto niektoré skupinky nešťastníkov zatvárali do špeciálneho bloku, kde čakali, kým sa dostanú na rad. Niekedy to trvalo aj zopár dní.

	Problémy splynovania mali vyriešiť výkonnejšie zariadenia, priestory pre ne Viktor so spoluväzňami stavali v novej časti tábora. Boli štyri a pripomínali továrenské haly s výrobnými linkami a komínmi.

	Pri stavbe nerozprávali – ústa by do mrazivého vetra otváral iba blázon. Zopár slov si povedali pri obede alebo pred spaním. Väčšina rozhovorov sa točila okolo jedla. Vyhladované telá nútili myseľ zaoberať sa výhradne potravinami, fantazírovaním o nich a vymýšľaním, ako sa k nejakým dostať.

	Myslieť na čokoľvek iné bolo takmer nemožné. Tí, čo to dokázali, boli vo výhode. Patril k nim aj Leo. Viktor ho neraz pozoroval a trochu mu závidel. Keď sa obchodník dostal z prvého šoku, čoraz častejšie sa ponáral do vlastného vnútra. Plánoval budúce transakcie, viedol si v hlave fiktívne účtovníctvo, detailne si predstavoval, ako po vojne znova rozbehne podnikanie.

	Premýšľaním znášal Birkenau lepšie než hromotĺci, ktorí síce boli zvyknutí na fyzickú prácu, no nevedeli ani na chvíľu uniknúť z táborovej reality. Zotrvávali na povrchu, nemohli vkĺznuť do štrbiny vlastnej duše, kde by ich čakala aspoň dočasná úľava. Nemali kam ujsť, zostávali uväznení v skutočnosti, ktorá ich každým dňom čoraz väčšmi mliaždila. Napokon umierali – dostala ich choroba, zranenie, selekcia alebo išli dobrovoľne na drôt – tak volali samovraždu hodením sa na plot z ostnatého drôtu, ktorým pretekalo vysoké napätie.

	Viktor, Leo a Izák to videli hneď pri druhom či treťom apeli. Esesáci si chceli spestriť ráno. Vybrali niekoľkých väzňov a prikázali im, aby sa navzájom hádzali do blata, ktorého bolo medzi barakmi požehnane. Novší z väzňov vydržali dosť dlho. Tí starší a zoslabnutí sa však už čoskoro nevládali zodvihnúť. Dozorcovia tým mocnejším povedali, že ak slabochov nepostavia na nohy, aby pokračovali, skončia všetci v Červenom dome.

	Väzni začali spolutrpiteľov mlátiť, krutá zábava pokračovala. Trvalo to hodinu, možno dve. Ostatní stáli nastúpení na pľaci a museli sa prizerať. Leo s Izákom odvracali pohľady (teraz, po dvoch mesiacoch, by to už nerobili), Viktora také divadlo príliš nerozrušilo. Niektorí zo zablatených mužov od vysilenia kvílili, alebo prosili dozorcov, aby súboj ukončili. Tí sa len rehotali a pridávali im ďalšie minúty.

	Ktorýsi z väzňov v zadnom rade to nevydržal, zareval a rozbehol sa oproti plotu. Ozvala sa streľba, no dávka zo samopalu ho neskosila. Chlap sa s výkrikom vrhol na drôty, zmĺkol, telo sa mu skrútilo v prudkom kŕči. Zacítili spáleninu, väzeň sa stále chvel, no nevydal už ani hláska, prúd ho zovrel a piekol zaživa. Odkväcol, až keď na chvíľu vypli napätie. Sčernetá mŕtvola padla na zem a skrútila sa do klbka. Hiler vedel, že je to obyčajný svalový reflex, podobne sa skrúcal aj Puggy Feinstein, keď ho upaľovali.

	Zážitok poznačil najmä Izáka. Dokonca poľavil v modlitbách, ku ktorým sa dovtedy utiekal. Viktor mal oňho starosť, videl, že Štern sa opúšťa. Stával sa z neho musulman. Ostatní väzni vycítili, že páchne smrťou, a začínali sa od neho odvracať. Musulman bol tesne pred smrťou vždy sám. Všetci sa od neho odťahovali, akoby bol nakazený leprou.

	Raz sa Hiler prebudil, lebo Izák, ležiaci vedľa neho (spávali natlačení na úzkej posteli), sa neustále prevaľoval a čosi vykrikoval. Trápila ho nočná mora, bol spotený a mykal sa. Viktor ním chcel zatriasť, už-už naťahoval ruku, no zháčil sa. Aká nočná mora mohla byť horšia než skutočnosť, do ktorej chcel kamaráta prebudiť? Napokon ruku stiahol a nechal ho zmietať sa v hrozivých snoch. Aspoň spal a naberal silu – bude ju potrebovať.

	Izák si napokon ako-tak privykol, no Viktor videl, že je z trojice najslabší. Už dva razy pri návrate do tábora zakopol, čo znamenalo smrteľné nebezpečie. Práve pri návratoch prebiehala najprísnejšia selekcia. Kto sa zdal čo i len trocha nevhodný na ďalšiu prácu, musel ísť. Hilerovi bolo jasné, že je otázka času, kedy z nich niekoho vyberú. Kvárili ich horúčky, hnačky aj opuchy z nedostatku jedla. Pripomínali chodiace kostry. Keď podvyživené telá spotrebovali zásoby tuku, stravovali samy seba – požierali vlastné bielkoviny, čo sa prejavovalo stratou svaloviny.

	Viktor vedel, že musí konať a čosi vymyslieť, inak zomrú. Na rozdiel od Lea aj Izáka vliekol totiž závažie navyše – dusila ho vina, pri každom pohľade na kamarátov si pripomínal, že sú tu kvôli nemu. Nikdy im to však nepovedal, nemal silu čokoľvek im naznačiť. Prinútil sa nemyslieť na rodičov, Sáru, Lauru a deti, zabilo by ho to.

	Musím čosi vymyslieť, musím! opakoval si každý deň.

	S maximálnym vypätím zameral pomätenú myseľ aj na čosi iné než na predstavy o jedle. Vymyslieť plán, ktorý by siahal viac než deň dopredu, sa však zdalo byť nemožné…

	

	Hiler a spoluväzni zasyčali od námahy. Drevený trám zapadol na svoje miesto. Keby im zo skrehnutých holých rúk vykĺzol, čakal by ich krutý trest. Vybrali sa po ďalší, otáľanie sa tiež trestalo. Viktor prebehol pohľadom po stavbe. Upriamil sa na chlapa postávajúceho obďaleč. Bol to kápo, ten nepracoval, iba na nich dohliadal. Esesáci občas naverbovali niektorého z väzňov, aby sa stal ich pomocníkom. Vyberali iba najtvrdších a najbezohľadnejších chlapov, väčšinou z kriminálnikov označených zelenými trojuholníkmi.

	Kápovia vykonávali špinavú robotu – trestali spoluväzňov, hnali ich do práce, dbali, aby všetko klapalo. Ak bolo treba, utĺkli previnilca na smrť. Bývali otrlí, veď v boji o prežitie zapredali vlastnú dušu. Výmenou za ňu získali moc, aspoň trochu moci – moc a šťastné náhody boli v Birkenau, tak ako všade, kľúčom k prežitiu. Všetci tu súperili o moc, každá jej omrvinka mala cenu zlata. Veliteľ tábora bojoval so svojimi zástupcami, dôstojníci medzi sebou, takisto dozorcovia a dokonca aj väzni. Sila dozorcov sa ukazovala v tom, koľkých kápov ovládali. Kápovia sa zas hodnotili podľa toho, koľkých spoluväzňov kontrolovali a aké pracovné tempo z nich vydolovali. Oni totiž esesákom odporúčali väzňov vhodných na rozličné pracovné pozície.

	Viktor už zistil, o ktoré zóny je najväčší záujem. Väzni sa medzi sebou predbiehali, súperili a neraz aj vraždili pre umiestnenie v táborovej nemocnici, potom v bloku, kde sa vydával materiál a pracovné náradie, a v Kanade – tak volali zónu, kde triedili majetok a oblečenie privezených obetí.

	Každý, kto pracoval v niektorom z týchto oddelení, bol v relatívnom bezpečí. Z toho vyplývala moc kápov, zadelením mužov rozhodovali o živote a smrti svojich zverencov.

	Hiler práve sledoval jedného z nich – Jarika Kosinského. Vedel o ňom, že ovláda výdajňu materiálu a Kanadu. Patril teda k najmocnejším židovským kápom a podľa toho sa aj správal. Nosil vojenskú košeľu a jazdecké nohavice dôstojníka rakúskouhorskej armády. Vybaviť si v tábore takúto úľavu značilo priam nadpozemskú moc. V ruke stále zvieral bičík. Keď sa mu niečo nepozdávalo, neváhal ho použiť. Bezohľadne mlátil Slovákov, Čechov, Rusov, Grékov, Chorvátov aj vlastných – Poliakov. Na tých sa vybíjal najväčšmi. Nebolo to nič nezvyčajné. Stačilo totiž jediné zaváhanie, jediný prejav mäkkosti či súcitu a esesáci kápa degradovali. A keď sa z neho znova stal radový väzeň, mal len mizivú šancu na prežitie. Spoluväzni, ktorých donedávna terorizoval, ho zvyčajne chytili a zabili špicatým kusom drôtu, ostrou črepinou alebo inou primitívnou zbraňou. Častým spôsobom vybavovania si účtov bolo aj zámerné nakazenie škvrnitým týfom či inou pliagou.

	Kosinski o tom vedel, a preto nič neponechával na náhodu. Brutálne do väzňov kopal, šľahal ich bičíkom, vymýšľal pre nich sadistické tresty a zopár tvrdohlavcov dal odstrániť. Obklopovala ho totiž suita oddaných poskokov, ktorí preňho vykonali čokoľvek.

	Za lojalitu získavali drobné, no dôležité výhody. Napríklad počas apelov stáli v prvom rade a čo najbližšie pri kápovi. Výrazne to znižovalo pravdepodobnosť, že ich vyberú na splynovanie. Jednoducho, lojalita voči nadriadenému sa oplácala.

	Viktor to dobre poznal, veď v podobnom gangu prežil desať rokov. Isteže, v Brownsville to bolo trochu iné, no princíp fungoval rovnako. Nedal sa oklamať – medzi väzňami sa hrali obdobné mocenské hry, platili tu rovnaké pravidlá.

	Viktor zvažoval, ako svoju výhodu využiť. Vedel, že Izákovi, Leovi i jemu samému nezostáva veľa času. Ak zostanú na stavbe, mráz a hlad ich čoskoro zabijú. Hľadel na Jarika Kosinského a zúrivo premýšľal.

	

	
		V.



	

	Návrat do tábora bol zakaždým rovnaký. Prebiehala počas neho najprísnejšia selekcia. Markus zovrel ústa, vystrel sa a zadržal dych, aby nezakašľal. Zvládnuť bezchybný prechod cez bránu bola otázka života a smrti. Na hlúčik detí vracajúci sa z pracovného nasadenia svietili dva reflektory, esesáci striehli na najmenší náznak choroby či slabosti.

	Pri bráne postávala aj nová veliteľka ženského tábora Mária Mandelová. Markus si pamätal, ako sa volá, pretože často navštevovala baraky. Predchádzajúca veliteľka to nerobievala, no Mandelová mala rôzne zvláštnosti. Napríklad hneď po nástupe do funkcie zostavila z väzenkýň ženský orchester. Starostlivo si spomedzi nich vyberala najlepšie hudobníčky. Bola vášnivá milovníčka hudby, takže sa rozhodla obohatiť otupný táborový život trochou umenia. Orchester vyhrával najmä pri selekciách, popravách, ranných pochodoch do práce a večerných návratoch. Mandelová úzkostlivo načúvala, či žiadna z väzenkýň nekazí hru. Ak zachytila falošný tón, vinníčka putovala do Bieleho alebo Červeného domu.

	Len čo sa Markus ocitol za bránou a nedopadalo naňho prudké svetlo, schúlil sa a rozkašľal. Trápila ho horúčka, no zároveň striasala zimnica. Každým dňom sa cítil horšie. Mama sa mu snažila pomôcť, v noci ho zahrievala, ako len mohla, no príliš to nepomáhalo, lebo baraky bývali nevykúrené. Najtuhšie mrazy udreli práve teraz, vo februári. Z pôvodného detského oddielu nezostala už ani polovica. Väčšinu skosil mráz, choroby či tresty, alebo umreli od vysilenia. Pracovali každý deň, zmena sa začínala nadránom a končila neskoro večer. Ak bolo treba, pretiahla sa až do noci. Zahriali sa len počas krátkej obednej prestávky, keď im dozorcovia dopriali pollitra horúcej polievky.

	Chlapcov zvyčajne zapriahali namiesto koní, aby ťahali zásobovacie vagóny zo železničnej rampy. Niekedy to nebolo až také zlé, najmä keď ťahali ľahšie náklady. No keď dorazili zásoby potravín, práca sa zmenila na muky. Celý deň ťahať vagóny naložené bochníkmi chleba, zemiakmi či zeleninou. Byť vyhladovaný na kosť a nesmieť si zobrať ani kúsok, bolo na nevydržanie. Niektorí to nezvládli. Skúšali si nepozorovane uchmatnúť aspoň za hrsť jedla. Aj Markus to skúsil. Mal šťastie – nikto si ho nevšimol.

	Iní chlapci také šťastie nemali. Esesáci ich zmlátili, zapriahli pred obzvlášť ťažký vagón, alebo pristúpili k najbolestivejšiemu trestu. Chlapcovi zviazali ruky za chrbtom a zavesili ho za ne na lampu. Nechali ho tak zopár hodín, ak sa chceli pobaviť, štuchali doňho, aby sa rozkýval. Detský rev bol neznesiteľný, no niektorým dozorcom sa páčil. Trest sa zvyčajne skončil vykĺbením oboch ramien, čo sa v tábore rovnalo rozsudku smrti.

	Hudba ženského orchestra postupne slabla, deti sa vliekli k barakom. Po krátkom oddychu ich čakal večerný nástup a počítanie väzňov. Markus dúfal, že dnes bude všetko sedieť, pretože niekoľkohodinové státie na pľaci by nevydržal. Striasala ho zimnica aj kašeľ, necítil si ruky ani nohy, krútila sa mu hlava.

	Len čo vošiel dnu, zamieril k trojposchodovej posteli pri okne. Uvidel na nej mamu s tetou Laurou a Eugenom, ktorého pridelili do iného pracovného oddielu. Chúlili sa k sebe, zahrievali sa navzájom, pretože cez škáry v drevených stenách prenikal mráz. V baraku boli dve piecky, no pre nedostatok dreva a uhlia sa v nich kúrilo iba raz či dva razy do týždňa. Chlad vystupoval aj zo zeme, veď tu nebola žiadna podlaha, iba udupaná hlina.

	Markus sa pridal k trojici. Mama si ho privinula k vyziabnutému telu a začala ho láskať. Nič nevraveli, všetko sa odohrávalo bez slov. Chlapec zavrel oči a oddal sa Sáriným dotykom. Aspoň na chvíľu nechcel vidieť desiatky kostlivcov, čo sa tiesnili v baraku, mamu bez vlasov, s vypúlenými očami a s preriedenými zubami. Teta Laura na tom bola ešte horšie. Odkedy jej zobrali Adelu, bola duchom neprítomná, sliepňala do prázdna a pohybovala sa ako stroj.

	O Eugena sa starala Sára, no nežnosti poskytovala iba synovi, viac citu na rozdávanie nemala. Markus pokašliaval, ale nežaloval sa, vedel, že by to bolo zbytočné. Lieky nemali, prinajhoršom mohol ísť do ošetrovne a dať sa vyšetriť. Keby uznali, že je chorý, získal by dva dni šetriaceho režimu. Počas neho väzeň síce nemusel pracovať, no zároveň nedostával žiadne jedlo. Navyše hrozilo, že doktori ho vyhodnotia ako nepoužiteľného na ďalšie práce. Čosi také znamenalo okamžitú eskortu do Bieleho alebo Červeného domu, preto len potajomky odkašliaval a teraz nechal mamu, aby mu z čela jemnými pohladeniami stierala kropaje potu. Sárina ruka sa triasla. Bála sa oňho, videla, že už dlho nevydrží, ničila ju vlastná bezmocnosť. Markus by mamu rád utešil a rozveselil, no keď otvoril ústa, zakaždým sa rozkašľal. Radšej zostal ticho, chvíľu pred večerným apelom bolo treba využiť na načerpanie síl. Uvoľnil sa, išli naňho driemoty.

	Dvere sa prudko roztvorili, do baraku vošli štyri dozorkyne a zopár esesákov. Ženy aj deti ako na povel vyskočili do pozoru.

	„Vizita!“ zakričala jedna z uniformovaných Nemiek.

	Dnu rozvážne vstúpila veliteľka Mandelová.

	Zopár žien od úzkosti zavzlykalo. Medzi veliteľkine zvláštnosti patrili aj osobne vykonávané selekcie. Zameriavala sa najmä na deti, akoby jej to prinášalo uspokojenie. Navštevovala baraky v celom ženskom tábore a vyberala, kto pôjde ešte v ten deň do plynu.

	Aj teraz sa vybrala cez uličku pomedzi postele. S jemným úsmevom kráčala popred nastúpené väzenkyne i deti.

	„Chlapček pôjde,“ ukázala občas prstom. Esesáci a dozorkyne dieťa okamžite schmatli a vyvliekli na dvor.

	Markus sa preľakol, do pliec sa mu zaryli matkine prsty. Pred apelom býval čas trochu sa dať do poriadku, utrieť si z čela pot, prefackať sa, aby boli líca červenšie a pozbierať zvyšky síl. Teraz sa už nič z toho nedalo podniknúť. Stál v pozore, bledý, spotený, pod očami mal tmavé kruhy.

	„Dievčatko pôjde,“ začul hlas blížiacej sa Mandelovej.

	Odrazu stála pred ním, videl jej upravenú uniformu aj vyleštené čižmy, vyššie sa pozrieť neodvážil. Ruka v koženej rukavici sa pohla, vnímal ju spomalene, no výsledok nemohol zmeniť.

	Ukázala naňho prstom.

	Srdce sa mu roztĺklo, v ušiach mu hučalo.

	„Tento chlapček pôjde,“ doľahlo k nemu cez šumiace more.

	Mama mu zovrela plecia ešte silnejšie, prsty mu zavŕtala až do mäsa.

	„Nie, nejde!“ zašepkala cez stiahnuté hrdlo.

	Začali sa oňho naťahovať, no netrvalo to dlho. Začul silné plesknutie, mamin stisk povolil, zastonala a spadla na posteľ. Dozorkyne dobre vedeli, že na zoslabnuté väzenkyne stačí poriadna facka.

	Ťahali ho na dvor, vystrel ruky za matkou, no nepomohlo to. Zazrel ešte, ako naňho čosi kričí a driape sa za ním. Dozorkyňa ju znova udrela, Sára spadla. Markusa vysotili von, vyletel z dverí a dopadol na zmrznutú zem. Vyrazilo mu dych.

	„Vstaň, ty zasran!“ zvrieskol esesák. Markus vedel, že ak sa okamžite nepostaví, vojak doňho kopne. Videl to veľa ráz. Pozviechal sa, potichu plakal, potláčal krik, lebo na ten bývali dozorcovia citliví.

	Aj ostatné deti iba posmrkávali, nedovolili si žiadny hlasnejší prejav. Hrôza z obrovitých uniformovaných vojakov bola priveľká. Nestáli tam dlho. Z baraku vyvliekli ešte dvoch chlapcov a jedno dievčatko. Markus si vydýchol, aspoň Eugena ušetrili.

	Esesák zakričal akési príkazy a ubiedený detský zástup vyrazil do zadnej časti tábora. Kráčali tmavými uličkami medzi barakmi, ponárali sa do smradu, ktorý sa valil z lesíka na okraji tábora. Čím bližšie boli, tým bol hustejší a neznesiteľnejší, zdalo sa, že sa cezeň budú musieť brodiť. V lese, za hradbou stromov, horeli ohne a svetielkovali rozžeravené uhlíky. Cez húštinu videli, že tam ktosi vykopal obrovské jamy a nakládol v nich vatry. Pred plameňmi sa občas mihla postava a vrhla tieň so strašidelnými pavúčími nohami.

	Markus vedel, kam idú, nemusel sa ani dívať. Keď napokon zodvihol hlavu, Biely dom sa týčil priamo pred nimi, svetlé múry vystupovali z tmy, ožaroval ich neďaleký oheň. Okná mal zamurované, jediným otvorom boli hrubé oceľové dvere. Pred budovou sa tiesnil zástup ľudí, mohlo ich byť zopár stoviek. Strážili ich vojaci so samopalmi. Esesák sprevádzajúci deti sa vybral za druhmi, o čomsi sa dohadovali. Markus nerozumel, no zachytil slová „celý nový transport“ a „bezodkladne“. Dozorca sa vrátil, nerozhodne postával pri hlúčiku, radil sa s ďalšími esesákmi.

	„Do bloku!“ zavelili napokon.

	Otočili sa a zamierili naspäť do tábora. Neďaleko od Bieleho domu stál špeciálny blok obohnaný vysokým múrom. Markus vedel, o čo ide – väzni si o ňom rozprávali desivé príhody. Zatvárali sem všetkých, ktorí museli čakať, kým sa dostanú na rad v Bielom alebo Červenom dome. Markus netušil, prečo by to malo byť také hrozné, no keď prešli cez bránu a ocitli sa na dvore, srdce mu zamrelo.

	Blok bol plný žijúcich mŕtvol. Všetci väzni v tábore vyzerali príšerne, tu však postávali ozajstné živé mŕtvoly. Vyhasnuté, ale stále živé telá so strnulými pohľadmi aj pohybmi. Zápach stúpajúci z ohnivých jám v lese odrazu ustúpil ešte horšiemu smradu. Nebol až taký lepkavý ani mastný, ale zasahoval každú bunku. Vychádzal zo všetkých, čo tu čakali; po niekoľkých nádychoch ho Markus zacítil aj zo seba.

	Rozhliadol sa po dvore. Ľudia mali sivé tváre, postavy splývali s okolím, akoby sa vyparovali. Postávali tu, knísali sa z nohy na nohu, a zároveň tu už neboli, mizli, každou sekundou sa strácali. Zazdalo sa mu, že po múre prebehli tiene aj tam, kde nikto nestál.

	Biely dom bol milosrdný, nech sa v ňom dialo čokoľvek, netrvalo to dlho. Stráviť niekoľko hodín či dokonca dní v bloku živých mŕtvol bolo oveľa horšie. Chlapec sa posadil k múru, čo najďalej od ostatných. Po lícach mu tiekli slzy. Chcel si ich utrieť, no keď zodvihol ruku, videl, že dlaň má šedivý odtieň, je neprirodzene ľahká a zapácha, akoby bola z dymu.

	

	
		VI.



	

	Viktorovi pomohla šťastná náhoda. Už zopár dní nenápadne zhromažďoval informácie o Kosinskom. Potreboval zistiť, ako naňho ísť. Vedel, že s kápom sa mu podarí pozhovárať iba raz. Ak túto šancu nevyužije, ďalšia už nepríde a dôsledky budú hrozivé. Leo na stavbe nevládal, Hilerovi s Izákom sa to zatiaľ darilo skrývať, urobili aj časť jeho roboty. Dlho však nevydržia, dozorcovia na to čoskoro prídu, Narsky pôjde do plynu a ich dvoch potrestajú. Každý z vysilených väzňov pracujúcich na stavbe, ktorého dozorcovia zmlátili, skončil o pár dní v Bielom alebo Červenom dome. Jediný úder mohol znamenať hranicu medzi životom a smrťou.

	Viktor od spoluväzňov zistil, že Kosinski je recidivista a nebezpečný kriminálnik. V Poľsku niekoľko ráz sedel – za výtržnosti, bitky i zabitie. Najčastejšie sa však vo väzení ocital pre svoju úchylku – bol totiž na malých chlapcov, obťažoval ich, zopár dokonca znásilnil. Kým väzňov táborové pomery rýchlo pripravili o akékoľvek sexuálne chúťky, kápovia vzhľadom na svoje privilégiá neboli úplne asexuálni. Ani Kosinski nebol výnimka. Keď niekto žiadal o pracovné nasadenie, ktoré by mu zachránilo život, a nemal čím zaplatiť, Jarik sa ho opýtal, či tu má deti. Ak nešťastník prisvedčil, Kosinski mu prikázal, aby ich priviedol. Za noc strávenú s pekným malým chlapcom bol ochotný vybaviť čokoľvek. Deti sa do mužskej časti tábora dostali málokedy, takže boli žiadaným tovarom.

	Hiler odhalil aj ďalšiu zaujímavosť. Podobne ako brooklynskí gangstri aj táboroví kápovia medzi sebou bojovali o nové teritóriá. V Brownsville išlo o podniky, ulice, herne a kasína, v Birkenau sa zvádzali neľútostné boje o kontrolu nad väzenskými blokmi, skladmi, pracovnými oddeleniami, kúpeľňami, ba dokonca záchodmi. Obstojné ubytovanie, strava, práca a hygiena – to všetko rozhodovalo o živote alebo smrti väzňov.

	Najväčším Kosinského sokom bol Martin Eschner – nemecký kápo v susednom bloku. Kontroloval ošetrovňu a ambulanciu, preto mal u väzňov takmer posvätnú úctu. Drsniak a tiež kriminálnik sa Kosinského nebál. Oproti nemu mal totiž dôležitú výhodu – pôvod. Všetci v tábore vedeli, že k Eschnerovi sú dozorcovia o čosi zhovievavejší. Veď boli rovnaká krv. Nad jeho prešľapmi privierali oči a Martin ich preto zahŕňal rôznymi pozornosťami. Nikto z Kosinského bitkárov si naňho netrúfol. Zaútočiť na Eschnera znamenalo koledovať si o okamžité splynovanie, možno aj čosi horšie. Martin neraz zariadil, aby esesáci doviedli väzňa, ktorý ho urazil, zavreli ho do skladu a nestarali sa o jeho osud. Sklad potom navštívil spoločne so svojou suitou. Zakaždým vyslal zrozumiteľnú správu – nešťastníkove výkriky zaznievali spoza múrov po celé hodiny.

	Keď Viktor pred jedným z večerných apelov vychádzal na dvor, uvidel neobvyklú scénu. Kosinski zvyčajne bičíkom poháňal väzňov, no tentoraz stál pri rohu jedného z barakov a zdalo sa, že na kohosi čaká. Postávali pri ňom dvaja poskokovia.

	Hiler sa poobzeral, a keď nablízku neuvidel žiadneho dozorcu, na chvíľu sa pristavil. Bol zvedavý, na koho Jarik vyčkáva. Spoza rohu sa vynoril krivkajúci chlapík. Mal na sebe väzenské háby, no podľa vzpriamenej chôdze bolo jasné, že patrí k niektorému z kápov. Všetci väzni bez priamej ochrany totiž chodievali nahrbení.

	Zastal pri Kosinskom a čosi mu vykladal. Dokonca naňho ukázal prstom. Takú drzosť by Jarik inokedy kruto potrestal. Tentoraz však zaťal zuby a počúval. Hiler vykročil a prešiel popri nich, dlhšie postávať sa neodvážil.

	„Martin ti dáva dva dni,“ vykladal chlapík. Viac Viktor nezačul, no rýchlo pochopil, o čo ide. Eschner si brúsil zuby na niektorý z Kosinského blokov. Podľa vyjednávačovej drzosti bolo zrejmé, že má v rukáve akési eso. Určite to vedel aj Jarik, pretože zanadával, zvrtol sa a od zúrivosti mlátil zoraďujúcich sa väzňov. Chlapík sa spokojne zaškeril a odkrivkal do tmy.

	Na druhý deň bolo obzvlášť mrazivo. Niekoľkí väzni pri práci nariekali. Opuchliny vyvolané hladom, ktoré mali všetci, im zasiahli nohy, takže si nedokázali obuť topánky. Pre dozorcov to však nič neznamenalo a vyvliekli ich na apel bosých. Dvojhodinové státie na zmrznutej zemi zvládli iba niektorí. Tých, čo so zaťatými zubami vydržali, čakala celodenná pracovná šichta. Nohy im najprv zbledli, potom zmodreli a napokon začínali černieť. Väzni kvílili, no esesáci aj kápovia ich bitkou poháňali do práce.

	Nikto zo spoluväzňov im nepomohol, rozšírilo sa okolo nich prázdno. Všetkým bolo jasné, že sú odsúdení na odpis. Viktor si všimol, že Izákovi hrozí rovnaký osud. Nohy mu opuchli, topánky si navliekol iba s vypätím všetkých síl. Nemohol si ich ani zaviazať. Ak sa večer vyzuje, zajtra na tom bude rovnako ako nariekajúci nešťastníci.

	Dnešná práca bola nadmieru vysiľujúca. Vedúci stavebných prác sa nezaťažovali tým, aké je počasie. Mali neobmedzený prísun pracovných síl, takže ich zaujímali iba termíny. Do konca týždňa musel Viktorov oddiel dokončiť dvojkilometrový výkop na umiestnenie potrubia. Inak hrozilo, že nové zariadenie pripomínajúce malú továreň nezačne na jar pracovať podľa plánu. Čosi také bolo nepredstaviteľné.

	Hilera ktosi bolestivo tresol do pleca. Otočil sa a uvidel esesáka. Pripravil sa na trest. Nepremýšľal, čím si ho vyslúžil. Všetci, čo príliš premýšľali, boli už mŕtvi.

	„Jarik chce s tebou hovoriť, padaj!“ zavrčal Nemec a ukázal na neďalekú chatku, kde skladovali náradie.

	Viktora striaslo, odrazu prestal cítiť mráz, v ušiach mu utíchlo aj kvílenie väzňov. Ocitol sa v úplnom tichu – vedel, že teraz sa rozhoduje o všetkom. Bola to posledná šanca, no prišla rýchlejšie než čakal, nebol na ňu pripravený. Azda sám sebe klamal a otáľal preto, že sa bál čokoľvek podniknúť – všetky doterajšie pokusy dopadli katastrofálne. Vysilený Leo aj potichu sa modliaci Izák mu to nevedomky pripomínali.

	Nadýchol sa ľadového vzduchu a vykročil k chatke. Zaklopal (kápovia si potrpeli na prejavy úcty), otvoril dvere a vošiel dnu. Zalialo ho teplo, až ho rozbolelo skrehnuté telo, no prinútil sa stáť vzpriamene. Pri poličke s náradím postával Jarik s dvoma chlapmi, ktorých si vybral za strážcov.

	Nič nevravel, podišiel k Hilerovi a vyťal mu šťavnaté zaucho. Viktor zaťal zuby, no ani sa nepohol. Dobre to poznal, ozrutný Pep v Brownsville s obľubou používal podobný postup. Volal to „bitch slap“. Facka rýchlo nastolila, kto je šéf a kto podriadený. Preverila aj posluhovačovo sebaovládanie a oddanosť. Ak čo i len cekol, alebo na Pepa trúfalo zazrel, vyslúžil si bitku a o ďalšej spolupráci nemohlo byť ani reči.

	Viktor preto nereagoval, pokorne hľadel do zeme a vyčkával.

	„Vraj si sa na mňa pýtal, chłopiec,“ utrúsil Kosinski a švihol mu bičíkom tesne popri tvári. Hiler sa ani nepohol.

	„Asi patríš k tým hajzlom, čo?“ pokračoval kápo.

	„Nie, pane.“

	„Tak prečo čmucháš? Aj včera som ťa videl, ako načúvaš.“

	Viktor vedel, že ak odpovie nesprávne, možno z chatky nevyjde živý. Utlčú ho lopatami, nikomu z dozorcov nebude chýbať. Odpíšu ho ako smrteľný pracovný úraz alebo smrť z vyčerpania – stávalo sa to často. Nebol pripravený, slová sa mu zasekli v hrdle, váhal.

	„Nepočuješ?“ zasyčal Jarik a švihol ho po líci.

	Hiler sa roztriasol, nie však od úderu, ale od strachu.

	Ty si ich sem dostal, sú tu len kvôli tebe! Leo a Izák sú na tom zle, no stále žijú, čo keď zase všetko pokašleš?

	Ďalšie švihnutie bičíka, koža na líci nevydržala a roztrhla sa.

	On ich sem dostal, buď im pomôže, alebo zomrie, bolo to jednoduché. Zostáva preňho jediná možnosť – robiť to, čo vie najlepšie. Všetko iné, čo skúsil, dopadlo príšerne. Kovové peklo ho neopustilo, odišlo z Ameriky spolu s ním. Doteraz odmietal načúvať jeho monotónnemu duneniu a cítiť jeho pachuť, preto sa mu pomstilo. Na chvíľu privrel oči, rozhodol sa, nemohol ho viac odmietať.

	„Zabijem Eschnera,“ povedal a pozrel na Jarika.

	Kosinski zaváhal. Prekvapila ho väzňova ráznosť aj tón, akým to povedal. Poznal taký tón, dobre vedel, akí ľudia takto hovoria. Jeho chlapi boli zväčša bitkári, výtržníci a kriminálnici, nie však chladnokrvní vrahovia. Dokázali síce niekoho umlátiť, no na Eschnera si žiadny netrúfol, ani zúfalstvo ich k tomu neprinútilo. Navyše, kápa bolo treba odpratať elegantne, bez prílišného rozruchu. Ak by to urobil jeden z jeho chlapov, mohlo by to pre Jarika zle dopadnúť – Martin mal medzi esesákmi priveľa dobrých kontaktov.

	Kosinski sa uškrnul, pred sebou nemal obyčajného zúfalca, prečítal mu to v očiach. Boli takmer vyhasnuté, chladné a driemalo v nich čosi nedobré. Tento chlapík bol poriadny vtáčik. Kápo nemal čo stratiť, hodilo by sa mu, keby sa Eschner odobral na večný odpočinok. Martin bol nebezpečný, mať ho ustavične za krkom nebolo bohviečo. Keby zmizol zo scény, uvoľnila by sa aj ošetrovňa a ambulancia.

	„Ak to poserieš, zabijú ťa,“ skonštatoval.

	Viktor prikývol, bolo mu to jasné.

	„Čo za to chceš?“ opýtal sa kápo.

	„Tri miesta v Kanade.“

	Tentoraz po chvíli nebadane prikývol Jarik.

	„Ak ťa chytia, budú ťa mučiť, aby si povedal, kto ťa poslal. Musím mať poistku, že ich neprivedieš ku mne. Takže ak to poserieš a niekto na mňa čo i len krivo pozrie, pôjdu tvoji dvaja kamoši na druhý svet za tebou.“ Zaškeril sa. „A poriadne si to užijú.“

	„V poriadku,“ prisvedčil Viktor. Bolo mu jasné, že nemá na výber, pravidlá určoval Jarik.

	„Premyslím to. Keď bude vhodný čas, dostaneš inštrukcie, inak o ničom neviem,“ zašomral kápo a bičíkom ukázal na dvere.

	Hiler vyšiel do mrazu, rozkašľal sa a zamieril naspäť k výkopu. Izák zodvihol hlavu, no Viktor nezniesol jeho pohľad, chytil lopatu a začal kopať. Započúval sa do rytmických kovových nárazov na zmrznutú zem.

	

	
		VII.



	

	Sára sedela na drevenej posteli a tupo hľadela do steny. Nevnímala hurhaj v baraku. Inokedy bývalo ráno najhoršou časťou dňa – dozorkyne ich budili ostrým pískaním, nadávkami, občas aj údermi. Prepracované a vyhladované telá odmietali vstať, každý pohyb neznesiteľne bolel, ľahký spánok sa trhal a do vedomia prenikala úzkosť z nového dňa.

	Prežijem dnešok alebo je to posledné ráno? pýtala sa v duchu každá väzenkyňa.

	Sáry sa dnes nič z toho nedotýkalo. Bola už hore, no stále ako v mrákotách. Necítila ani studený prievan, ktorý jej striasal telo. Odkedy Markusa odvliekli, prešli dva dni. Stratila však pojem o čase. Keby jej povedali, že to bolo pred rokom, uverila by. Ukradli jej dušu, jej život stratil význam. Isteže, bola tu ešte Laura s Eugenom, no v týchto chvíľach nič neznamenali. Keď Sára pred rokmi potratila, bola na tom podobne. Myslela si, že nič nemôže byť horšie. Strata sedemročného syna ju však zničila, už nič nemalo zmysel…

	Laura sa o sestru bála, ale nevedela jej pomôcť. Keď odvádzali Markusa, pripomenulo jej to Adelku. Znova prežívala tú hroznú chvíľu, keď od nej dievčatko odtrhli. Nebyť Eugena (a občasných myšlienok na Izáka), už dávno by išla na drôty. Každá žena, ktorá tu prežívala, odolávala iba pre iný život – kvôli dieťaťu, sestre či matke. Keď druhý život zmizol, stratilo zmysel aj vlastné živorenie. Takéto väzenkyne umierali do niekoľkých týždňov. Buď ich skolila nemoc, vyčerpanie, alebo ich vybrali do plynu.

	Laura dúfala, že do apelu sa sestra aspoň trochu spamätá. Ak si dozorkyne všimnú, v akom je stave, nič ju nezachráni. Ženské bez ducha podávali mizivý pracovný výkon. Neužitočnosť – druhé meno pre smrť.

	Bolo treba ísť, barak sa už takmer vyprázdnil. Sára však stále sedela, ani sa nepohla.

	„Poď, prosím,“ zatriasla ňou Laura.

	Sestra na ňu ani nepozrela.

	„Sára, prosím ťa, vieš, ako trestajú neskorý nástup!“

	Eugen nerozhodne postával. Nechcel, aby kvôli tete Sáre potrestali aj jeho.

	Pri východe sa tiesnila posledná hŕstka väzenkýň. Všetky ostatné už boli vonku.

	Laury sa zmocnilo zúfalstvo, pochopila, že sestrou nepohne. Sára sa rozhodla zomrieť.

	Eugen chytil mamu za ruku. „Poďme už!“

	Laura zaváhala, pokúsila sa sestru zvliecť z postele, no bola príliš slabá.

	Ak odíde a nechá ju tu…

	„Mama, poďme už!“

	„Sára, prosím ťa, prosím!“ zakvílila.

	Nič, žiadna zmena.

	Laura si utrela slzy (na apeli sa nesmelo plakať), silnejšie zovrela Eugenovu rúčku a vykročila k dverám.

	Sára sedela ďalej skrčená na posteli.

	Ženy pri východe sa odrazu rozostúpili. Odskočili, akoby medzi ne ktosi hodil hada. Na prahu sa objavil esesák.

	„Detské dvojičky a dospelé dvojičky s deťmi! Sem!“ zareval.

	Laura stŕpla. Prečo zhromažďujú dvojičky, čo s nimi chcú urobiť?

	„Rýchlo!“ ziapal vojak.

	Laura zvažovala možnosti. Je to dobré alebo zlé? Ak sa prihlási, pomôže im to alebo ešte viac uškodí? Čo keď sa zatají?

	Jediný pohľad na Sáru ju presvedčil. Ak sa zatají a nechá sestru sedieť na posteli, čoskoro ju zmlátia a zabijú.

	„Tu! Dvojičky!“ zakričala na esesáka a náhlila sa k nemu. „Dospelé dvojičky. Ja a sestra,“ ukázala na posteľ. „Máme deti.“

	„Za mnou!“ prikázal vojak.

	„Odviedli jej syna,“ trúfla si Laura. Inokedy by takéto oslovenie dozorcu znamenalo bitku, no tentoraz esesák zaváhal.

	„Kedy?“ opýtal sa.

	„Pred dvoma dňami.“

	Chlap sa zamyslel. Pri inej príležitosti by nestrácal čas preverovaním, no dnešný rozkaz prichádzal z vysokých miest a bol veľmi dôrazný. Netrúfol si nesplniť ho do bodky.

	„Počkajte v baraku, nikam nevychádzajte, ani na apel,“ prikázal, popohnal ostatné ženy a zabuchol dvere.

	Sestry s Eugenom osameli.

	Laura sa bála, čo sa stane, keď dozorkyne zistia, že trojica nie je na pľaci. Esesák ich však musel informovať, pretože sa nič nedialo. Čakali hodinu, azda aj dve. Sára za celý čas neprehovorila, stále len strnulo sedela a pozerala do steny.

	Zvonku sa konečne ozvali kroky. Dvere sa otvorili, Laura vydýchla, ruka jej vyletela k ústam.

	„Mama!“ zakričal Markus a rozbehol sa k Sáre.

	Keď začula synov hlas, trhlo ňou, zmätene otočila hlavu. Chvíľu jej trvalo, kým pochopila, že Markus naozaj žije a uteká k nej. Tvár jej skrivila grimasa, plakala a zároveň ňou otriasal záblesk nespútanej radosti. Roztiahla ruky, vykročila synovi v ústrety. Objali sa zo všetkých síl, akoby sa chceli vtlačiť jeden do druhého, aby ich už nikdy neoddelili. Markus bol rozpálený od horúčky, videla na ňom, že je strhaný, musel zažiť čosi príšerné, dokonca aj na táborové pomery. Tešil sa z návratu, no nebola to prirodzená detská radosť, oči mal vyhasnuté a prázdne.

	„Poďme, rýchlo!“ zavrčal vojak, ktorý Markusa priviedol.

	Nepočúvali ho, vôbec pre nich neexistoval.

	„Už aj!“ zakričal. Keď nereagovali, priskočil k nim a začal matku so synom mlátiť obuškom. Necítili však žiadne údery, boli šťastní aj uprostred bitky. Napokon sa poddali jeho kriku a úderom, kráčali, kam ich viedol, no stále boli oddelení od pekla – aspoň na chvíľu sa im podarilo uniknúť.

	

	Prešli cez tábor, došli až do cigánskeho bloku. Na jeho okraji stálo zopár vyčlenených barakov a drevených budov. Od okolia ich oddeľoval vysoký plot.

	Vošli dnu a ocitli sa v inom svete. Barak bol plný dvojičiek. Niektoré prišli z čerstvých transportov – tábor sa na nich ešte nestihol podpísať. Mnohé z nich ani neoholili dohola. Sára si cez závoj očarenia z Markusovho návratu uvedomila, že veľa z týchto detí by inak neprešlo ani prvou selekciou. Ktosi mal záujem, aby prežili bez ohľadu na vek, silu a pracovný výkon. Dvojičky posedávali na posteliach, niektoré mrnčali, no väčšina z nich sa nezdala vystrašená. Čosi cmúľali, v rukách žmolili papieriky od cukríkov. Lesklé obaly s pestrými farbami pôsobili v Birkenau ako útržky zo sna. Bolo to také neskutočné, až sa Sára preľakla, že stále sníva, a silnejšie stisla Markusa. Pohľad na desiatky dvojičiek pôsobil prízračne. Okrem detí a dospievajúcich v kúte postávalo aj zopár dospelých ženských dvojíc.

	Esesák ich postrčil k nim, prikázal, aby čakali, a odišiel.

	„Prečo nás vybrali?“ opýtala sa Laura akejsi Poľky, ktorá za ruku držala dcérku.

	„Prišiel nový doktor. Vraj zachraňuje dvojičky. Pred chvíľou rozdal deťom cukríky, upokojoval ich, aby sa ničoho nebáli.“

	Sára počúvala iba jedným uchom, nebola hlúpa, nečakala nič dobré – veď boli v Birkenau, tu sa nič dobré nemohlo udiať. Lenže pred chvíľou jej vrátili syna, ktorého považovala za mŕtveho. Možno bol dnešný deň iný, výnimka potvrdzujúca pravidlo. Bolo by krásne uveriť tomu.

	Z kancelárie na konci baraku vyšla sestrička v bielom plášti a podišla ku skupinke dospelých.

	„Pán doktor chce s vami hovoriť. Deti zatiaľ nechajte tu,“ povedala. Keď si všimla, že zaváhali, usmiala sa a doložila: „Nemáte sa čoho báť.“

	Sára ešte viac zbystrila pozornosť. Úsmev a vľúdna reč neboli normálne. Ani za nič nechcela pustiť Markusa. Sestrička na ňu hľadela a čakala.

	„Iba pred chvíľou jej ho vrátili,“ šepla Laura, akoby sa za svoje dvojča ospravedlňovala.

	Markus ani nemukol, iba sa tesnejšie pritisol k mame.

	Žena v bielom plášti napokon prikývla: „No dobre, poďte aj s ním, nechceme tu cirkus.“

	Prešli cez zástup dvojičiek, sestrička otvorila dvere a voviedla ich do kancelárie.

	Za stolom sedel doktor a čosi písal. Keď ich začul, položil pero a otočil sa. Prekvapila ich jeho elegancia, vôbec sem nepasoval. Nebol starý, mohol mať okolo tridsiatky, hnedé vlasy upravené do bezchybného účesu, pekná tvár uvoľnená, dokonca sa pousmial.

	„Vitajte,“ povedal sýtym hlasom a predstavil sa, no Sáre meno uniklo, pretože uhranuto skúmala jeho dokonalý zovňajšok. Mal oblečenú esesácku uniformu, na hrudi sa mu hompáľali štyri metále. Cez vyžehlený vojenský odev si ležérne prehodil biely plášť žiariaci čistotou. Vystupovala z neho príjemná vôňa drahej kolínskej.

	Rozprával pomaly, nenáhlivo, akoby mu patril všetok čas na svete.

	„Vrátil som sa z východného frontu. Sám som si vybral práve tento tábor. Viem, že žijete v poľutovaniahodných podmienkach a mrzí ma to,“ poklesli mu plecia aj kútiky. Vzápätí sa však usmial. „Ale sľubujem vám, že všetkých svojich ľudí ochránim. Kým pracujete pre mňa, ničoho sa nemusíte báť. Vyžadujem však bezchybnosť a ozajstné nasadenie.“ Na chvíľu stíchol a zahľadel sa na ženy očarené jeho prívetivou rečou. „Prejdime k veci. Som doktor, zaujíma ma akademické skúmanie. Tábor je výnimočný v tom, že sa tu sústreďuje veľa dvojičiek. Práve o tie sa vedecky zaujímam. Ale nebojte sa, ide len o neškodné pozorovania. Chcem v tomto bloku zriadiť detskú škôlku. Vybraté deti tu budú bývať v dobrých podmienkach, hrať sa, budú mať dostatok stravy. Vašou úlohou bude starať sa o ne. Aj vaše vlastné deti sa začlenia do kolektívu, chcem pozorovať ich správanie. Potomstvo dvojičiek je z hľadiska dedičnosti veľmi zaujímavé. Do svojich blokov sa už nevrátite, v poriadku?“

	Mlčali, stále nemohli uveriť, že ich postretlo takéto šťastie.

	Niektoré zo žien sa od vďačnosti a prekvapenia rozplakali, iné doktorovi ďakovali.

	Znova sa usmial a kývol na Markusa.

	„Chceš cukrík?“ opýtal sa. Nečakal na odpoveď, vstal, prešiel k chlapcovi a čupol si k nemu. Podal mu dva žlté cukríky a postrapatil mu vlasy. „Má krásne oči. Predpíšem mu lieky na horúčku,“ povedal Sáre, keď sa energicky postavil.

	Kývla hlavou, nezmohla sa na slovo, no konečne si prečítala menovku na jeho plášti.

	Keď odchádzali do vykúrenej chaty, kde mali bývať, napadlo jej, že Boh azda existuje. Ako inak by uprostred pekla mohli naraziť na takéhoto človeka? Kto iný, ak nie Boh zariadil, že sa doktor Josef Mengele ocitol na takomto hroznom mieste?

	

	
		VIII.



	

	Viktor sa zakrádal nočným táborom. Nečakal, že sa príležitosť naskytne tak rýchlo. Od rozhovoru s Jarikom prešli len štyri dni. Kápo mal naponáhlo. Nevyhovel Eschnerovej ponuke, aby mu dobrovoľne odstúpil teritórium, takže sa obával jeho hnevu. Bol si istý, že Martin proti nemu čosi šije, bolo len otázkou času, kedy udrie.

	Keď sa dnes Hiler po večernom nástupe zberal do baraku, pristúpil k nemu akýsi väzeň.

	„Skladisko v bloku B IIc, Eschner je tam,“ zašepkal a čosi mu strčil do ruky.

	Viktor zacítil nahrubo opracovanú drevenú rúčku. Nemusel sa ani pozrieť, aby vedel, čo to je – primitívna bodná zbraň. Z dreva vytŕčal zabrúsený kus hrubého drôtu. Spomenul si na Abeov obľúbený bodec na ľad. Niektoré nástroje boli všade rovnaké.

	„Pohni sa, my zabavíme stráže,“ zašomral väzeň polohlasne a postrčil ho.

	Hiler neváhal, pritisol sa k stene a vykročil k skladisku. Nebolo ďaleko, no v tábore platil nočný zákaz vychádzania. Ak ho prichytia, je po všetkom. Okolo skladu sa, našťastie, nepotulovalo veľa dozorcov. Eschner ich určite podplatil, aby privreli oči.

	Medzi privilégiá kápov patrilo aj vyberanie náradia. Svojim posluhovačom dávali nové a kvalitné pracovné nástroje, takto sa pri práci zbytočne nenadreli a uchovali si viac sily.

	Dvere do skladu boli pootvorené, Hiler vkĺzol dnu. Stáli tam dlhé police s pracovnými nástrojmi, pomedzi ne sa tiahli úzke uličky. Zo vzdialeného kúta vychádzala žiara, zaznieval odtiaľ lomoz a nadávky.

	Viktor skryl bodec do rukáva a vybral sa za svetlom. Keď sa vynoril z uličky, uvidel dvoch chlapov. Nad hlavami sa im hojdala rozsvietená žiarovka, takže mal dobrý výhľad. Eschner čupel pri hŕbe náradia, hrabal sa v nej a vyberal najlepšie kusy. Postával pri ňom vysoký pomocník vo väzenskej uniforme s plnou náručou lopát. Musel byť nový, ešte neprišiel o svalovú hmotu, práve preto si ho Martin vybral za strážcu.

	Hiler k ním vykročil. „Prišiel som po tie krompáče,“ povedal a roztiahol ruky.

	„Aké krompáče, ty hajzel?!“ zrúkol Eschner.

	Strážca sa postavil pred svojho pána, no lopaty nepustil. Spoliehal sa na svoju výšku a mohutnosť, bol zvyknutý, že každého zastraší.

	Viktor sa úctivo uklonil, ruky držal tak, aby na ne videli, a prikročil ešte bližšie.

	„Mám zobrať krompáče pre pána Eschnera.“

	„Idiot,“ zasyčal Martin. „Ja som Eschner! Kto ťa poslal?“

	Hiler zmätene pokrútil hlavou. „Mám zobrať krompáče pre pána Eschnera,“ zopakoval. Urobil pritom ďalší krok. Strážca sa nad ním týčil, no on hľadel na kápa.

	„Tieto krompáče!“ ukázal na hŕbu. Druhú ruku spustil nadol, drevená rúčka mu skĺzla do dlane.

	„Hajzel sprostý!“ zanadával Eschner.

	Viktor priskočil k strážcovi a z celej sily mu bodol do hrdla. Chlap vydal pridusený zvuk a pustil lopaty. Kým spadli na zem, Hiler ho bodol ešte tri razy. Vedel, že jedna rana nestačí, bolo ich treba aspoň desať. Abe kedysi usporiadal súťaž v bodaní. Chlapci súperili, ktorý z nich zasadí zviazanej obeti najviac úderov za jedinú sekundu. Väčšina stihla štyri bodnutia, Pep šesť a Abe neskutočných osem.

	Presne tak teraz Viktor pracoval, ruka mu kmitala šialenou rýchlosťou. Kým sa šokovaný strážca rozohnal, mal hrdlo rozbodané na kašu. Liala sa z neho krv, no napriek tomu Hilera tvrdo udrel do tváre. Viktor sa zatackal, vedel, že strážca bude pri vedomí aspoň pol minúty. Nemal však čas na premýšľanie, vrhol sa na Eschnera, podarilo sa mu bodnúť ho, no kápo neváhal a začal ho mlátiť. Zvalili sa na zem, Martin ho udieral do tváre, umierajúci strážca ho zdrapil za hrdlo a škrtil.

	Zbraň mu vyletela z ruky, kápove údery ním otriasli, v krku mu zapraskalo. Zašmátral po zemi, na čomsi sa porezal, z dlaní sa mu vyvalila krv. Zdrapil kus ostnatého drôtu, dostal ďalší úder, no ovinul ho Eschnerovi okolo hrdla a z posledných síl utiahol.

	Zranený strážca sipel čoraz hlasnejšie, zovretie slablo.

	Martin ho stále mlátil do tváre, Viktor sa odvracal a rozrezanými dlaňami uťahoval slučku. Kápo prestal udierať, rukami si zovrel hrdlo, chrčal a pokúšal sa odtiahnuť drôt, čo sa mu zarezával do mäsa.

	Dobodaný chlap konečne omdlel, zvalil sa na Viktora, umieral. Hiler neudržal takú váhu, mohutné telo ho pritislo k Eschnerovi, tváre mali tesne pri sebe. Kápo vypliešťal oči, mal v nich čoraz viac hrôzy. Viktor prudko mykol rukami, ostrý drôt prerezal krčné tepny i žily. Do tváre mu vybuchol krvavý gejzír. Slučku držal stále utiahnutú, nedal sa rozptýliť červenými prívalmi, ktoré rýchlo slabli. Eschner chrčal, no už mlel z posledného, dusil sa vlastnou krvou, ktorá mu zaplavila dýchaciu trubicu. Nestratil vedomie, do poslednej chvíle vyvaľoval na Viktora vydesené oči.

	Keď napokon utíchli aj drobné telesné záchvevy, Hiler pustil drôt. Dlane a prsty mal dorezané až do kosti. Ak Jarik nesplní sľub a neumiestni ho do Kanady, čoskoro umrie. V prudkom mraze sa smrteľne zapálili aj oveľa menšie zranenia.

	Ledva sa pozviechal na nohy, zápas ho vyčerpal, pre zoslabnuté telo znamenal taký prudký výdaj energie smrteľné riziko. Vytackal sa pred sklad. Mrazivý vietor mu ovanul rozmlátenú tvár, krvácajúce dlane aj pomliaždené hrdlo. Na jedno oko nevidel, druhé mu čoraz viac opúchalo. Prikrčil sa a krívajúc vyrazil naspäť k barakom.

	

	
		IX.



	

	Dva mesiace v špeciálnom bloku boli po prežitých hrôzach ako život v inom svete. Táborová realita síce prenikala spoza plotu, ktorým bolo obohnané bezpečné územie, no mysle väzenkýň aj detí sa rýchlo prispôsobili novým podmienkam. Pobyt v tábore, hrozné mesiace pred tým, než sa objavil doktor Mengele, im odrazu pripadali ako nočná mora, ktorá im už nemôže ublížiť. V doktorovom bloku im dovolili nechať si narásť vlasy. Obliekli ich do nových šiat, aj hygiena bola na oveľa lepšej úrovni. Keďže dostávali poriadne jedlo, čoskoro pominuli hnačky aj opuchy z vyhladovania. Stále vyzerali ubiedene, strach ich prenasledoval naďalej, no keď Sára pozrela na sestru, videla už aspoň čosi podobné žene.

	Najväčšmi ju však tešilo, ako vynikajúco sa tu starajú o deti. Mohli sa vyšantiť v miestnosti s hračkami, vybehnúť na dvor s hojdačkami alebo sa ísť poprechádzať po bezpečnom území. Staršie deti pomáhali v tábore, no všetci dozorcovia vedeli, že ich nesmú biť, týrať ani preťažovať. Na čosi také bol Mengele háklivý. Ak niektorému z jeho dvojčiat ublížili, rozzúril sa a vybavil vinníkovi prísny trest. Mohol si to dovoliť, jeho konexie siahali vysoko. Napokon, sám mal hodnosť hauptsturmführera, bol nositeľom veľmi vážených vyznamenaní – dokonca dvoch Železných krížov – a jeho autorita nemala hranice. Každé dieťa, ktoré malo na predlaktí vedľa čísla vytetovanú aj značku ZW – z nemeckého slova zwillinge, dvojčatá – bolo nedotknuteľné.

	Deti doktora milovali. Často im nosieval nielen cukríky alebo čokoládu, ale aj nové oblečenie a dievčatkám mašle. Mal rád, keď dvojičky chodievali v čistých bielych šatách s ružovými stuhami vo vlasoch. Raz sa oboril na Lauru, keď malo jedno dievčatko nerovnomerne uviazané mašle.

	„Dbajte na poriadok, deti nemôžu chodiť neupravené!“ karhal ju. Nijako ju však nepotrestal, naopak, každým dňom sa ukazovala dobrotivosť jeho povahy. Hrával sa s deťmi, niektoré brával do svojho kabrioletu a vozil ich po tábore.

	Medzi väzenkyňami o ňom kolovali strašidelné reči, no Sára výmyslom neverila. Čudovala sa, že namiesto vďačnosti ktosi o dobrodincovi rozširuje nepekné chýry. Ženy si šepkali, že Mengele má v Birkenau aj v Osvienčime niekoľko podobných blokov, ako bol ten ich. Vraj zhromažďuje všetky dvojičky – niekde deti, inde dospelých a v hlavnom tábore vraj aj starcov. Sára chápala, prečo to robí – zachraňoval im životy. Veď inak by ani deti, ani starci nemali šancu prežiť. Jej vieru v Mengeleho dobro potvrdzovali aj reči, že si nevyberá iba dvojičky, ale aj trpaslíkov, znetvorených ľudí a mrzákov. Aj ich chcel zachrániť, inak by išli okamžite do plynu.

	Keď doktor nebol nablízku, dozorcovia ich blok prezývali zoo. Uškŕňali sa pri tom a vykladali si kruté vtipy. Sára ich nepočúvala, vedela, že to nie sú ľudia. Z dozorcov cítila príšerný smrad, horší než všadeprítomný zápach v tábore. Smrdeli im duše. Doktor Mengele príjemne voňal, vyberal si najlepšie značky kolínskej. Bol veľmi citlivý na zápach, čistota a hygiena boli preňho všetkým.

	Sára ho neraz pozorovala, dobre sa naňho dívalo. Pôsobil rozvážne, iba občas sa ho zmocnilo vedecké nadšenie alebo hnev, keď s jeho dvojčatami nezaobchádzali dostatočne pozorne. Mal príjemný hlas, peknú tvár a uhrančivé zelenohnedé oči s obrovskými dúhovkami. Keď prišiel do baraku, bolo to, akoby vyšlo slnko. Vždy bol uvoľnený, usmieval sa, veselo si pískal. Sára spoznala niektoré melódie. Najradšej mal Wagnera, Verdiho a Straussa.

	Naozaj rozzúreného ho videla iba dva či tri razy. Zakaždým to bolo rovnaké. V kancelárii zazvonil telefón, doktor ho zodvihol a započúval sa. Potom zanadával, vyskočil a hnal sa preč. O chvíľu začula, ako štartuje kabriolet alebo motorku a kamsi uháňa. Raz pri takejto divokej jazde dokonca havaroval, našťastie sa mu nič nestalo.

	Sára najprv nevedela, o čo ide, no keď sa scéna zopakovala, svitlo jej – Mengelemu ktosi telefonicky oznámil, že na železničnú rampu dorazil nový transport a pri selekcii nikto nevyberá dvojčatá. Čosi také doktor považoval za najväčší prehrešok. Ak jeho ľudia transport neprekontrolovali a nevylúčili, že v plynovej komore neskončili žiadne dvojičky, bol z toho celý týždeň nešťastný.

	Po mesiaci, keď si deti zvykli, uvoľnili sa a zmocneli, začali sa prvé pozorovania. Mengele si v jednej z budov zriadil ambulanciu s laboratóriom a kanceláriou. Niektorá zo žien tam doviedla dvojicu detí, chvíľu počkala a odviedla dvojčatá, ktoré už absolvovali vyšetrenie. Ženy sa striedali, každý deň mala službu iná. Keď prišla na rad Sára, zarazilo ju, čo sa v ambulancii deje. Deti sa museli vyzliecť donaha, postaviť sa tesne vedľa seba a nehýbať sa. Neraz to trvalo aj dve hodiny. Mengele s asistentmi ich premeriavali a porovnávali získané hodnoty. Každé vyšetrenie sa zameriavalo na inú telesnú partiu. Pri prvej návšteve Sára sledovala, ako doktor skúma dvojičkám oči. Každý rozmer i vzdialenosť premeriaval na milimetre a navzájom porovnával.

	Najviac ho fascinovali identické dvojičky. Pozorovaním jedinej dvojice neraz strávil aj celé dopoludnie. Sára čakala v predsieni a načúvala, ako sa s nimi zhovára. Niektoré dvojičky si boli také podobné, že sa im nedali rozoznať hlasy. Pri počúvaní takýchto rozhovorov, kedy sa Mengele rozprával s dvoma bytosťami s úplne rovnakým hlasom, Sáru striasalo od strachu. Po prvý raz si uvedomila, že v doktorovej posadnutosti zdvojovaním je čosi mrazivé a neprirodzené.

	Vyšetrenia neboli príjemné, deti museli postávať nahé a na záver im zakaždým zobrali veľkú dávku krvi, no oproti táboru za plotom bola takáto troška nepohodlia ako prechádzka rajom.

	Niekedy Mengeleho výsledok pozorovaní natoľko rozrušil, že ukončil ďalšie vyšetrenia, zobral si hŕbu formulárov a zamkol sa v kancelárii za ambulanciou. Sedával tam celé noci, žiadna zo žien nevedela, čo sa tam nachádza. Občas ho niektorá zahliadla, ako si do kancelárie nosí stohy papierov alebo hŕby papierových škatúľ. Ktorási z väzenkýň tvrdila, že doktor tu má centrálny archív, kde zhromažďuje výsledky pozorovaní zo všetkých blokov. Keď do ambulancie priviedli deti, neraz si v chodbe všimli poštové balíky pripravené na expedovanie do Berlína. Bývala na nich nálepka s výkričníkom a nápisom Lekárske vzorky.

	

	Začiatkom apríla sa konečne oteplilo. Deti boli oveľa nepokojnejšie, žiadalo sa im čerstvého vzduchu a slnečných lúčov.

	Ženy ich preto častejšie vodievali na dvor, kde sa hrali na naháňačku, stavali si zámky z piesku (priviezli ho na doktorov príkaz), alebo sa hojdali na hojdačkách. Mengele ich úzkostlivo pozoroval a premýšľal, ako by ich hry spestril. Krátko nato odišiel do susedného cigánskeho tábora. Starostlivo prezrel asi tridsať tamojších detí, a keď sa uistil, že nemajú vši ani príznaky týfu či inej choroby, priviedol ich k dvojičkám, aby sa hrali spoločne. Ani na chvíľu však nepoľavil v ostražitosti, ustavične striehol, ako sa dvojčatá správajú pri stretnutí s cudzími deťmi. Každá zo skupín sa hrala oddelene. Mengele preto priniesol balík cukríkov a začal ich rozhadzovať po dvore. Vzápätí deti spoločne zbierali sladkosti.

	Doktor sa usmieval, rozhadzoval im priehrštia sladkostí a pohvizdoval si motívy z Wagnerovej opery Valkýra.

	Sáre sa to zdalo kruté, no deťom sa takáto zábava páčila, výskali od radosti i vzrušenia. Dokonca aj Markus s Eugenom sa zapájali do hry – doktora si obľúbili už od prvých dní.

	Vyhladovaní cigánski chlapci sa pri pohľade na farebné cukríky správali čoraz agresívnejšie. Hra sa rýchlo menila na bitku. Keď si to Mengele všimol, pokýval hlavou, akoby sa mu potvrdil akýsi predpoklad. Podišiel k drevenej stene, zodvihol kameň a vo výške pása do nej vyryl vodorovnú čiaru.

	„Zahráme sa novú hru. Kto hlavou dočiahne túto čiaru, dostane cukrík,“ prihovoril sa deťom.

	Okamžite sa nahrnuli ku stene a napäto skúšali, či sú dostatočne vysoké.

	„Žiadne podvádzanie, žiadne podvádzanie!“ pokrikoval Mengele pomedzi pískanie. Stále sa usmieval, pohľad na šantiace deti ho rozveselil. „Kto nedočiahne, pôjde na dobrodružnú cestu!“ doložil nadšene a rozhodil hrsť cukríkov.

	Deti sa potešili, prestali pod čiarou poskakovať, niektoré sa dokonca prikrčili, aby na ňu nedočiahli, chceli zažiť sľúbené dobrodružstvo.

	Keď sa vystriedali všetky, Mengele ich roztriedil. Drobcov zhromaždil na jednu stranu, väčšie deti na druhú.

	„Vyberte dvojičky a vráťte ich do baraku,“ prikázal ženám.

	Pretriedili ich, takže v skupine zostali iba malé cigánske deti.

	„Ideme, banda!“ zavelil doktor a smiešnym pochodovým krokom ich odviedol z dvora. Sára ho sledovala cez plot. Bola zvedavá, kam s rozradostenými deťmi zamieri. Vyrazil priamo k novej fabrike, ktorá cez zimu vyrástla v zadnej časti tábora a z vysokého komína chrlila hustý čierny dym.

	

	
		X.



	

	Onedlho prišla nečakaná pohroma. Medzi podvyživenými deťmi v cigánskom baraku sa rozšírila neobvyklá choroba – nóma. Jej symptómy boli príšerné. Deťom sa najprv na vnútornej strane líc vytvorili vredy, ktoré každým dňom rástli. Rozširovali sa a zažierali čoraz hlbšie do tkaniva, cez svaly až ku kostiam. Napokon prenikli aj na tvár a postupne ju rozožierali, strovili ústa, nos aj oči. Deti v záverečnej fáze ochorenia pripomínali desivé prízraky bez tváre. Umierali dlho a bolestivo.

	Mengele bol ako bez duše. Vo výskume dvojčiat síce nepoľavil, no dlhé hodiny trávil v cigánskom bloku, dokonca ani nespával – všetky sily vkladal do liečenia chorých detí. Všemožne sa usiloval uľaviť im od bolesti, vyliečiť ich a zastaviť ďalšie rozširovanie nómy. V bloku žilo asi sedemsto Cigánčat, zatiaľ ich ochorela necelá stovka.

	Sára doktora často pozorovala. Správal sa čoraz roztržitejšie, akoby aj jeho požierala akási sneť. Predstava, že deti v bloku, za ktorý zodpovedá, kosí choroba, ktorú nedokáže vyliečiť, mu nedávala spávať. Každú noc trávil s nakazenými pacientmi, potom sa zatváral v kancelárii, kam okrem neho nesmel nikto vstúpiť. Dokonca aj vzorky a množstvo škatúľ, ktoré mu tam privážal pomocný personál, zostávali naukladané pred dverami, až kým ich osobne neprevzal.

	Neochaboval však ani v skúmaní milovaných dvojičiek. Väčšina z nich si ho obľúbila, volali ho „strýčko“, tešili sa aj na nepríjemné vyšetrenia.

	Sára si nahovárala, že mu azda predsa len ublížila, keď ho podozrievala z čohosi nekalého. Veď toľkú obetavosť by nikto nedokázal predstierať. Čakala v predsieni ambulancie, čochvíľa mala odviesť vyšetrované deti. Z ošetrovne zaznieval Mengeleho smiech a radostné detské výskanie. Prerušilo ich hlasné zadrnčanie telefónu. Doktor zodvihol slúchadlo a započúval sa.

	„Čože?!“ vykríkol zhrozene.

	Sára začula ostré zaškrípanie stoličky. Zaduneli kroky, tresli dvere do zadnej kancelárie. Po chvíli sa znova otvorili, Mengele náhlivo vybehol do predsiene a sestrička cupitala za ním.

	„Odveďte deti!“ zavrčal na Sáru, keď prechádzal okolo.

	„Päťročné, zrejme identické, vezú do krematória!“ vykladal sestričke. „Toto mi robia naschvál, dopekla!“ zanadával a vyšiel na dvor. O chvíľu zavrčal motor, auto sa odpichlo a vyrazilo na plný plyn.

	Sára vošla do ošetrovne. Dvaja navlas rovnakí chlapci neisto postávali pred stoličkou, kde ešte pred chvíľou sedel Mengele. Nevedeli, čo sa deje. Báli sa, či ho nerozčúlili.

	„Nebojte sa, občas sa to stáva, keď z nového transportu nevytriedia dvojičky. Doktor po ne zájde osobne,“ upokojovala ich.

	Váhavo sa začali obliekať.

	Odvrátila pohľad, dvere do kancelárie boli odchýlené. Mengele nimi v rozčúlení prisilno tresol, takže sa poriadne nezavreli.

	Rozbúchalo sa jej srdce. Vedela, že by ju štrbina v dverách nemala lákať, no vychádzala z nej tajomná zelená žiara, akoby doktor nepoužíval obyčajné, ale farebné žiarovky.

	Ak ma chytia, bude to koniec, mihalo sa jej hlavou. Napriek tomu urobila dva kroky ku kancelárii.

	„Počkajte na mňa v predsieni,“ zavelila chlapcom. Poslúchli bez zaváhania a zbytočných otázok, dávno si odvykli od neposlušnosti i vyzvedania.

	Keď odišli, váhavo zamierila k odchýleným dverám. Vedela, že robí hlúposť, neodpustiteľnú hlúposť, no zhrýzali ju pochybnosti o Mengelem. Nemohla odolať možnosti poodhaliť závoj, ktorý ho zakrýval. Veď Markus si ho tiež nesmierne obľúbil, zbožňoval každú chvíľu s dobrým strýčkom a často sa naňho pýtal. Musela vedieť, čo je doktor zač.

	Štrbina sa blížila, Sára už dočiahla na dvere. Zaváhala, no potom ich rázne roztvorila.

	Z kancelárie sa vyvalilo nepríjemné zelené svetlo, naozaj tam svietili dve farebné žiarovky.

	Myklo ju, lebo sa jej zazdalo, že Mengele sedí za stolom otočený chrbtom k dverám. Bol to však len jeho plášť, ktorý v náhlivosti nechal prehodený cez operadlo. Podišla k stolu a obrovskej kartotéke, no upútala ju zadná stena posiata akýmisi loptičkami. Sára sa uškrnula, lebo v ich nepravidelnom rozmiestnení spoznala doktorovu hravosť.

	Pristúpila bližšie, aby sa lepšie prizrela. Najprv si neuvedomila, na čo hľadí, no mozgu to bolo okamžite jasné. Stŕpla, ruka jej vyletela k ústam, stiahol sa jej mechúr, na stehnách pocítila chladné kvapky.

	Hľadela na stenu plnú ľudských očí. Pokrývali celú plochu, boli k nej pripichnuté špendlíkmi ako motýle. Pri každom bol lístok s číslom a písmenom. Muselo ísť o akýsi pomätený experiment, pretože oči mali neprirodzené farby – od bledožltej cez jasnozelenú, fialovú až po krikľavo červenú. V prízračnom zelenom svetle sa na ňu upierali desiatky mŕtvych pohľadov.

	Už-už by sa rozkričala, keď si všimla, že v rohu sú naukladané veľké sklenené nádoby. Vo formaldehyde plávali detské hlavy rozožraté nómou.

	Výkrik jej zamrzol v hrdle, zaspätkovala a narazila do stola.

	Vdýchla vôňu Mengeleho kolínskej, začula jeho dych.

	Prudko sa otočila.

	Nikto tam nebol, stolička bola prázdna, no Sára sa nemohla zbaviť pocitu, že doktor tam sedí, aj keď pred chvíľou odišiel. Akoby sa rozdvojil, akoby z kancelárie nikdy nevychádzal a bol všadeprítomný. Odrazu ju omráčilo poznanie, jeho absurdita jej zalomcovala mysľou. Doktor bol samotný tábor, naozaj bol všade, bol zhmotnenou dušou Birkenau. Navonok uhladený a dôsledný – presne ako tábor, bol s ním v dokonalom súlade. Obklopovala ho rovnaká aura dokonalosti a výkonnosti. Tábor mu prepožičiaval krásu. Už dávnejšie si všimla, že keď je Mengele zopár dní mimo Birkenau, v normálnom svete, po návrate sa jej nezdá až taký pekný. Musel istý čas pobudnúť v tábore, aby znova opeknel.

	Pod rukou jej zašušťal papier. Zdvihla si ho pred tvár, inak by neodtrhla pohľad od hypnotizujúcich očí. Boli to doktorove záznamy. Uvidela množstvo odborných výrazov, chemických vzorcov a zložitých diagramov. Pod nimi číhala bohatá obrazová príloha. Samé detské dvojičky – vykastrované, prišité jedno k druhému, mŕtve vedľa živého…

	Sára stisla viečka, ak sa bude dívať čo i len ďalšiu sekundu, definitívne zošalie. Kancelária s chladným zeleným svetlom nebola z tohto sveta, bol to kúsok cudzieho priestoru, srdce tábora.

	V ušiach počula Mengeleho pohvizdovanie. Znelo tlmene, akoby prichádzalo spoza hrubej sklenej steny, no bolo tam, rozliehalo sa v prázdnej kancelárii.

	Celá sa roztriasla, ledva vrátila papiere na stôl. Vytackala sa z miestnosti, odrazu sa jej zazdalo, že ani vzduch v nej nebol dýchateľný. Nešlo len o zápach formaldehydu šíriaci sa z pripichnutých očí, sklenených nádob a množstva ďalších vzoriek. Kancelária dýchala, pulzovala, vytvárala si vlastné ovzdušie. Keď Sára vyšla, zhlboka sa nadýchla. Dnu nebol žiadny kyslík, keby tam zostala ešte chvíľu, udusila by sa.

	Doktor tam sedáva celé hodiny.

	Tackavo vyšla z ošetrovne. Bez slova odviedla dvojičky do baraku, ľahla si na posteľ a tvrdo zaspala. Chvíľa v kancelárii z nej vytiahla všetky sily, ocitla sa na pokraji smrti z vysilenia.

	

	O niekoľko dní prišiel Mengele s vynikajúcou správou. Podarilo sa mu vyliečiť nómu, vynašiel spoľahlivý liečebný postup. Všetkým nadšene rozprával, že tajomstvo spočíva v správnej kombinácii neosalvarsanu a očkovania proti malárii. Zachránil aj malých pacientov v pokročilom stupni ochorenia. Vznášal sa od radosti, dvojčatám rozdal neobvyklé množstvo cukríkov. Potom poslal všetky deti z cigánskeho tábora do plynu. Vyliečenú stovku aj zvyšných šesťsto.

	Už ho nič nerozptyľovalo. Všetku pozornosť upriamil na dvojičky a deti vo svojom pokusnom bloku.




	CHARKOV
JÚL 1943

	Bývalú školskú triedu zalievala mäkká Brahmsova hudba. Politický agitátor pridelený k einsatzgruppe postával pri tabuli a vykladal o Goethem. Nikto ho nepočúval. Chlapi potichu diskutovali, počúvali gramofón, čítali noviny alebo odchádzali z miestnosti, aby si na chodbe vypili.

	Karl sedel pri zadnej stene, žmúril na list papiera a snažil sa dopísať pozdrav pre Ingrid, Siegfrieda a Kirsten. Manželka aj deti mu chýbali, veď od jeho poslednej návštevy v ríši uplynulo viac než pol roka. Pred necelým mesiacom mu doručili aj smutnú správu, že v Mníchove na starobu skonala jeho matka. Otec umrel pred dvoma rokmi, upracoval sa, nikdy neodpočíval. Karlovi zostávala už iba vlastná rodina, okrem manželky a detí nemal nikoho blízkeho. Pre hustnúce šero takmer nevidel na papier, no list by dopísal aj poslepiačky. Pozdravy posielal v pravidelných intervaloch, ich rytmus nesmelo nič narušiť. Ani v kritických časoch, aké nastali, si nemohol dovoliť poľaviť.

	Podelil sa s rodinou o ťarchu, čo mu ležala na pleciach. Ingrid pomedzi riadky iste pochopí, ako ho drví váha povinností. Isteže, bolo preňho cťou, že práve on môže pre ríšu plniť takéto úlohy, no cena, akú za to platil, sa mu občas zdala privysoká. Z toho, že nadriadení spochybnili jeho výkonnosť a spoľahlivosť, sa mu krútila hlava. Nekritizoval ich rozhodnutie, práve naopak – bol si vedomý, že urobil chybu. Práve to ho trápilo najviac. Pochybil. Síce v záujme splnenia rozkazu, no tým sa prehrešok nedá ospravedlniť. Porušil predpisy, rozhodol sa pre neštandardný postup, konal na vlastnú päsť.

	Zachvela sa mu ruka, Ingrid z roztraseného písma určite vyčíta, v akom je stave. Keď ho dnes ráno predvolali na oblastné veliteľstvo SS, tušil čosi nedobré. Očakával pokarhanie, azda aj drobný trest, no z toho, čo prišlo, sa mu podlomili kolená.

	„Pán hauptsturmführer, rozkazy ste plnili s príkladnou oddanosťou a tvrdosťou,“ pochválil ho veliteľ. Potom však pokračoval: „Služba v einsatzgruppen je veľmi vysiľujúca a vy ste tu už nasadený pridlho. Budete preto prevelený. Vy aj vaša skupina.“

	Stiahli ho z operácie! Nech už svoje rozhodnutie zamaskovali akýmikoľvek pochvalami, veľmi dobre vedel, čo to znamená. Stratil dôveru velenia. Pre jedinú chybu! Po tom všetkom, čo dokázal. Po akciách v Babom jare, Poltave, Mogiľove či v Gomeli.

	Neuveril, že ho sťahujú pre jediné zaváhanie. Muselo za tým byť čosi viac. Rýchlo si domyslel, o čo ide. Keď pred dvoma rokmi úspešne zorganizoval vyhladenie kyjevských Židov v Babom jare, kde v kamennej rokline za dva dni zlikvidovali úctyhodných tridsaťtritisíc sedemsto sedemdesiatjeden osôb, zverilo mu velenie takmer neobmedzené právomoci aj zdroje. Vďaka tomu sa vydarili ďalšie výnimočné podujatia. Spolu so svojou skupinou lietal po celom Ostlande od Tallinnu až po Odesu. Niekedy stihli za týždeň aj štyri veľké akcie. Čísla utešene rástli, s hrdosťou si ich značil do zápisníka, ktorý chcel po návrate venovať synovi.

	Lenže potom prišlo minuloročné leto a stalo sa čosi nepredstaviteľné. Katastrofa, z ktorej sa Schmidt doteraz nespamätal – v Prahe zavraždili Reinharda Heydricha. Karl hroznej novine dlho odmietal uveriť. Ani porážka nemeckých síl pri Stalingrade ním tak hlboko neotriasla. Bolo to, akoby ho presviedčali, že zem nie je guľatá. Rozsypal sa mu svet. Dovtedy mu bol jasný každý ďalší krok. Obergruppenführer Heydrich vytváral siločiary, ktoré ho dokonale navádzali a smerovali ako strelku v kompase. Keď odrazu zmizol, Karl sa ocitol uprostred chaosu. Nevedel, kde je sever, všetky smery sa mu pomiešali, stratil pevný orientačný bod.

	Aby toho nebolo málo, na Heydrichovo miesto zasadol jeho dlhoročný sok Kurt Daluege. Dôverníci zabitého obergruppenführera upadli do nemilosti. Nové velenie im nedôverovalo, striehlo aj na najmenšie prehrešky a snažilo sa ich odstaviť. Karl sa držal, vzdoroval všemožným tlakom, napínal vôľu, aby nedopustil žiadnu chybičku. Vydržal vyše roka.

	Potom však prišiel osudný deň. Rozkaz bol jasný. V okolí Pskova mali za dva dni zlikvidovať desaťtisíc Židov. Nič veľké, žiadna ozajstná výzva. Azda preto Karl úlohu podcenil. Nachytal sa na hlúposti, pochybil pri plánovaní. Obete likvidovali štandardnou metódou sardinenpackung. Popoludní druhého dňa boli takmer hotoví, na popravu zostávalo už len tisíc kusov. Odrazu však došla munícia. Jednoducho sa minuli zásoby, Schmidt urobil školácku chybu vo výpočtoch.

	Jonas, ktorý bol od incidentu v Beloj Cerkvi až prehnane poslušný, mu to oznámil so škodoradosťou v očiach.

	Čo teraz? premýšľal Karl.

	Nachádzali sa v pustine, nablízku nebola žiadna vojenská posádka. Blížil sa večer, zásielka z najbližších kasární by dorazila až na druhý deň. Čakať však nemohli, pretože na ďalší deň mali naplánovanú veľkú akciu v Litve.

	Schmidt sa zúrivo prechádzal popri vlaku, ktorým Židov doviezli. Nič sa nedalo robiť, musel improvizovať, aj keď to znamenalo priznať chybu v plánovaní. Prešiel sa po popravisku. Na lúke sa tiesnili židovské rodiny. Vedeli, čo ich čaká, veď ich súkmeňovcov postrieľali iba o kúsok ďalej. Karl sa tam zašiel pozrieť. V poliach za lesom boli vyhĺbené veľké jamy, väčšinu z nich už zaplnili mŕtvolami. Stáli pri nich sudy s nehaseným vápnom, ktorým mŕtve a dožívajúce telá posýpali.

	Odrazu mu čosi napadlo. Vrátil sa k vlaku a skontroloval dve cisterny s vodou, čo vozili so sebou. Boli takmer plné. Spomenul si na hodiny chémie. Isteže, takýto postup bol neštandardný, lenže inak nesplní rozkaz. Tisíc Židov nemôžu ubiť rukami. Chlapom zostáva zopár nábojov. Ak na to Židia prídu, čo sa môže stať, keď budú čakať pridlho, môžu sa dokonca vzoprieť. Taká predstava Karla vydesila. Nielenže by nesplnil rozkaz, ešte by prišiel aj o chlapov. Za to by ho čakal vojenský súd a čo je horšie, možno aj degradácia. Musel konať, musel splniť rozkaz!

	Zavolal Ressa a Brunberga.

	„Vysypte všetko nehasené vápno do prázdnych jám, vytvorte z neho súvislú vrstvu. Židov nažeňte do jám, natlačte ich tam, ako to len pôjde. Nahusto, nech sa nemôžu ani pohnúť. Potom prineste cisterny s vodou,“ prikázal.

	Jonas pochopil prvý. „Chemická reakcia,“ zašepkal. Škodoradosť bola odrazu preč, opäť sa zmenil na poslušnú bábku.

	Karl sa uškrnul a potľapkal ho po pleci.

	Dvojica odišla za chlapmi, aby im odovzdala rozkaz a dohliadla na jeho splnenie.

	Schmidt zostal pri vlaku. Celé hodiny počúval šialený rev, ktorý sem doliehal od jám. Až keď nadránom všetko utíchlo, vybral sa skontrolovať svoje dielo.

	Presne ako predpokladal – Židia, stojaci na vrstve nehaseného vápna, sa po pokropení vodou zaživa uškvarili. Vojaci ich do jám natlačili presne podľa rozkazu. Obhorené mŕtvoly ešte aj teraz stáli plece pri pleci, jedine hlavy im ovisli.

	Karl bol ako-tak spokojný, v daných podmienkach urobil, čo mohol. Ani v najmenšom nečakal, že mu vlastní chlapi vrazia dýku do chrbta. Niektorí však podali sťažnosť a veleniu opísali neštandardný spôsob popravy. Vraj trvala dlho, nebola v súlade s reichsführerovými inštrukciami, aby bol výkon popráv čo najhumánnejší, a nedobre vplývala na vojakov.

	Za dobrotu na žobrotu, pomyslel si Schmidt. Spočiatku z udania podozrieval Brunberga, no napokon usúdil, že Jonas by sa mu nevzoprel. Odkedy velil poprave detí v Beloj Cerkvi, stratil vôľu vzdorovať. Karl ním preto opovrhoval ešte väčšmi.

	Nasledovali nepríjemné procedúry, Schmidt musel vypovedať pred inšpekčnou komisiou, ktorá spochybňovala jeho výkonnosť a užitočnosť. Niesol to ťažko, no našťastie mal podrobne zaznačené všetky čísla. Viedol si vlastné účtovníctvo, v ktorom živých Židov premieňal na mŕtvych. Konečná súvaha dokonale sedela. Proti tomu nemohla nič namietať ani komisia. Prípad sa teda uzavrel bez trestu. Napomenuli ho však, aby lepšie dbal na zabezpečenie logistiky. Bol to bolestivý škrabanec. Prevelenie, o ktorom sa dozvedel dnes ráno, s tým určite súviselo.

	Dopísal list a pozrel na chlapov. Nevyzerali byť smutní z toho, že odtiaľto odchádzajú. Brunberg z miestnosti často vychádzal na chodbu, kde si zakaždým potajomky dožičil poriadny dúšok vodky. Reichsführer Himmler totiž prísne zakázal užívanie alkoholu na družných posedeniach, ktoré museli povinne organizovať po namáhavých popravách. Himmler presne určil, ako majú také večierky vyzerať – mala ich sprevádzať nemecká hudba, prednášky o germánskom duchovnom dedičstve a príjemné rozhovory.

	Lukas Mauer sedel za jednou z lavíc, mračil sa a nevraživým pohľadom sledoval prednášajúceho agitátora. Fleischerove výstrely mu poškodili pľúca a bedrový kĺb. Dlho sa dával dokopy, no napokon sa k skupine vrátil. Zranenia ho však zmenili. Nevydržal veľa námahy, rýchlo sa zadýchal, na pravú nohu viditeľne kríval. Schmidt postrehol, že mladého vojaka zožiera sebaľútosť i zlosť, najmä voči zdravým a urasteným chlapom. Aj na agitátora zazeral práve preto, že mal mohutnú vyšportovanú postavu.

	Eldrich Ress čímsi zabával skupinu vojakov. V rozprávaní vtipných príhod ho nikto neprekonal. Chlapi ho mali radi, lebo ich vedel aj v ťažkých chvíľach rozveseliť a povzbudiť. Rozvíjal aj svoju fotografickú záľubu, vytváral zaujímavé série. Najradšej sa fotil so skupinami židovských žien, keď ich nakladali do transportov a ešte netušili, čo ich čaká. Správal sa priateľsky, usmieval sa a veselo kýval do objektívu. Niektoré z nich sa pridali, taktiež sa kŕčovito usmievali a mávali. Ďalší záber bol s rovnakou skupinkou, no tesne pred popravou. Židovky už vedeli, že idú na smrť. Tentoraz sa žiadna nesmiala ani nemávala. Veselý zostával iba Ress. Posledná snímka ho zvyčajne zachytávala pri hromade mŕtvych ženských tiel. Bolo to obscénne, no inak bol Ress maximálne spoľahlivý a výkonný. Schmidt vedel, že keby ho príliš dusil, pripravil by mladíka o nadšenie, preto mu toleroval drobné výstrelky.

	Navyše, niektoré Ressove zábery boli dojímavé, veď ukazovali, aké obete musia na východnom fronte prinášať. Karl zatiaľ rodine žiadnu z takýchto fotografií neposlal, aj keď už neraz zaváhal. Chcel sa podeliť o to, čo prežíva. Nepochyboval, že Ingrid aj deti by pochopili, že to robí pre ríšu. Azda by boli naňho dokonca pyšní. Lenže zakaždým si spomenul na Heydrichovu opatrnosť. Nesmel rozširovať nič, čo by ho mohlo skompromitovať. Dokonca aj drobnosť ako takáto fotografia by mohla byť v budúcnosti zneužitá proti nemu. Najmä teraz, keď velenie odstavuje Heydrichových verných.

	Otvoril zápisník s číslami. Na prvých stranách ho privítali Siegfriedove a Kirstinine veselé kresby. Zápisník mu kedysi darovali k narodeninám, preto sa rozhodol značiť si čísla práve doň. Raz im ho vráti spolu so záznamami o diele, ktoré vykonal pre ich budúcnosť.

	Prelistoval na poslednú stranu, kde si zapisoval konečné súčty. Pohľadom prebehol po číslach. Napriek všetkej nespravodlivosti, ktorá naňho doliehala, pocítil záblesk zadosťučinenia. Cifry hovorili samy za seba. Bola to pocta Heydrichovi a jeho odkazu. Očami skĺzol až k posledného súčtu. Označoval pracovný výsledok všetkých štyroch einsatzgruppen od začiatku vyhladzovacích operácií. Karl sa nezúčastnil na všetkých akciách a konečné číslo nebolo len jeho zásluhou, no hrial ho pocit, že priložil ruku k takémuto gigantickému výkonu.

	Prešiel prstom po čísle milión dvestotisíc a pomyslel si, že toto mu žiadna inšpekčná komisia nikdy nevezme.

	

	
		II.



	

	V kupé vládla zničujúca horúčava. Nepomohli ani otvorené okná, vonku sa prevaľoval ešte rozpálenejší vzduch. Na rozľahlej rovine, cez ktorú sa vlak trmácal, nezafúkal ani vetrík, bolo tam ako v peci.

	Karl mal prepotenú uniformu, no nevšímal si to. Monotónne natriasanie vagóna ho uspávalo. V polospánku sa vrátil k rozhovoru s oblastným veliteľom SS.

	„Budete prevelený,“ zopakoval nadriadený, keď sa od Schmidta nedočkal žiadnej reakcie.

	„Kam?“ dostal zo seba otrasený Karl.

	„Do SS sektora Vratislav v Generálnom gubernáte. Vyžiadali si vás tam.“

	Schmidt nadvihol obočie: „Vyžiadali? Kto?“

	„Netuším,“ veliteľ pokrčil plecami. „Presné miesto nasadenia sa čoskoro dozviete.“

	Na druhý deň prišiel telegram s detailnými inštrukciami. Nebolo to až také zlé, ako sa Karl obával. Jeho doterajšie výkony nemohlo ignorovať ani nové velenie. Aj keď mu ako Heydrichovmu chlapovi nedôverovali, spočítali si, že pre nich môže byť užitočný. Bola to aspoň slabá náplasť na škrabanec, ktorým mu pošpatili sebaúctu.

	Karl si pretrel oči, natiahol sa a podišiel k oknu. Cestou si všimol, že aj Mauer s Brunbergom zadriemali. Ress si natešene prezeral fotoalbumy – vzrušenie z nového nasadenia mu nedovolilo zaspať.

	Schmidt sa vyklonil z okna, spotenú tvár mu ovanul horúci vzduch. Horizont nezdobili žiadne pohoria, iba trepotajúca sa horúčava. Zahľadel sa v smere jazdy, rukou si zaclonil oči. Na oblohe v diaľke uvidel čiernu bodku. Vedel, čo to je, blížili sa k cieľu. Čierny dym, ktorý sa neprestajne valil zo štyroch komínov v koncentračnom tábore Birkenau, bol viditeľný až na päťdesiat kilometrov. Karl si pred cestou zistil čo najviac podrobností. Štyri nové krematóriá uviedli do chodu iba nedávno. Dovtedy sa vyhladzovacie úlohy plnili v dvoch plynových komorách, prerobených zo starých poľských fariem. Tábor sa nachádzal iba jeden a pol kilometra od hlavného lágru v Osvienčime, ktorý označovali ponemčeným menom Auschwitz.

	Stále netušil, čo presne sa od neho očakáva, vedel však, že v tábore plnia dôležité úlohy. Birkenau bol ústredným vyhladzovacím táborom, azda preto ho potrebujú. Pôsobilo tam tiež niekoľko vynikajúcich doktorov SS, ktorí pracovali na tajných experimentálnych programoch. Keď si na to Karl pomyslel, ozvala sa v ňom stará vášeň pre medicínu. Bol zvedavý, o aké programy ide. Zaujímal ho aj proces splynovania, veď základy pre túto metódu položil projekt T4, na ktorom sa osobne zúčastnil. Chcel vedieť, ako záležitosť pokročila.

	O polhodinu sa už dali rozoznať obrysy tábora. Štvorica sa nahrnula k oknu. Obrovská rozloha lágra ich omráčila. Jednotlivé sektory sa tiahli všetkými smermi do vzdialenosti niekoľkých kilometrov. Tábor sa rozrastal každým dňom. Začiatkom roka pribudla nová zóna BII. Celý pôvodný tábor sa zmenil na zónu BI, kde sa ledva pomestili všetky väzenkyne.

	Karl sa zahľadel na štyri vysoké komíny. Valil sa z nich mastný čierny dym, z ústia šľahali plamene. Pohľadom prebehol po drobných postavičkách pracujúcich väzňov. Vedel, že sa ich v tábore tiesni viac než stotridsaťtisíc. To znamená viac než tridsaťdvatisíc na jedno krematórium. Samozrejme, iba pri súčasnom stave. Lenže aj v tejto chvíli sa sem z celej Európy aj Ostlandu zbiehali vlaky s ďalšími desaťtisícami. Birkenau bola zaujímavá logistická výzva. Všetko, každý proces, musel fungovať maximálne efektívne.

	Schmidt zazrel vstupnú bránu stojacu neďaleko od koľajníc. Rozhodol sa prijať hodenú rukavicu. V Birkenau sa dokonale očistí, sebe aj veleniu dokáže, že je spoľahlivý a výkonný. Dostal druhú šancu. Sľúbil si, že tentoraz nezaváha, nepripustí ani najmenšiu chybičku.

	Nech budú rozkazy akékoľvek, pustí sa do ich plnenia s ešte väčším nadšením než doteraz.

	

	Viktor vliekol dva ťažké kufre, sťažka oddychoval, no nedovolil si spomaliť. Práca v aufraumungskomande, ktoré pri železničnej rampe nakladalo batožinu čerstvo privezených Židov a vozilo ju do skladov v Kanade, patrila medzi najlepšie. Bola to namáhavá drina, no relatívne bezpečná. Spolu s Izákom a Leom si ju museli zaslúžiť. Keď ich Jarik Kosinski pred polrokom priviedol do Kanady, bolo to ako zázrak. Sektor bol obohnaný vysokým plotom, tvorili ho desiatky skladísk.

	„Vitajte v obchodnom srdci tábora,“ zažartoval Jarik a previedol ich cez bránu. Ocitli sa na rozľahlom dvore. V každom rohu stála vysoká strážna veža s guľometným hniezdom. To, čo uvideli, im vyrazilo dych. K nebu sa týčili obrovské kopy predmetov. Najprv prešli okolo vysokej hŕby detských kočíkov. Boli ich tam nazhromaždené stovky. Jednoduché a otlčené, ale aj krásne vyzdobené kočíky boháčov. V Birkenau skončili na jednej kope, podobne ako ich majitelia.

	Hneď vedľa stála ozrutná hora kufrov, kufríkov, tašiek, ruksakov, lodných kufrov a balíkov. Zatieňovalo ju pohorie z rozličných prikrývok.

	Aspoň päťdesiattisíc, pomyslel si Viktor.

	Leo premýšľal podobne, skúseným okom prebehol po prikrývkach a zašepkal: „Osemdesiattisíc.“

	Izák kráčal s vypleštenými očami, hory opustených predmetov naňho pôsobili omnoho skľučujúcejšie, veď kdesi v tábore mal ženu a dve deti; aspoň v to dúfal.

	Okolo každej hŕby pobiehali väzni a odnášali predmety do skladísk, kde ich dôsledne triedili.

	Viktor uvidel aj zopár väzenkýň – triedili šatstvo, látky, panvice a hrnce. Nevyzerali ako živé kostry, boli síce pochudnuté, ale pôsobili zdravo a vitálne.

	„Tu to nie je ako vonku. Esesáci potrebujú, aby väzni naozaj makali, veď ide o kšefty,“ zasmial sa Jarik.

	„Čo sa s tým všetkým stane?“ opýtal sa Leo.

	Kápo mykol plecom: „Predá sa, vykšeftuje alebo odošle do ríše.“

	Prešli okolo skupinky žien vytláčajúcich zubnú pastu z tisícok naukladaných túb.

	V Leovi sa prebudil obchodnícky duch, ožil, odkedy sa ocitli v tábore, neprejavoval toľko záujmu ako teraz. „Prečo to robia?“

	„Zhruba v každej desaťtisícej sa nájde ukrytý diamant,“ zašomral Jarik a pozrel na Viktora, aby svojho kamaráta umlčal. Zbytočné otázky mu liezli na nervy.

	Hiler potľapkal Lea po pleci a usmial sa naňho. Dorezané ruky mal obviazané hrubou vrstvou obväzu od Jarika. Nech už prežili čokoľvek, teraz sa budú mať lepšie.

	Prvé mesiace boli ťažké – pracovali ako nosiči. Celé dni vláčili kufre z dvora do skladiska. Po dvoch mesiacoch ich povýšili na triedičov. Už nemuseli pobiehať hore-dolu. Pracovali v skladisku, otvárali prinesenú batožinu a jej obsah triedili na niekoľko kôp.

	Kosinski sa za Viktora prihovoril, takže ho presunuli do špeciálnej skupiny. Jazdil k železničnej rampe, nakladal batožinu privezených Židov a vozil ju do Kanady. Dalo sa pri tom ukradnúť jedlo a odpočinúť si počas prevozu. Viktor zásoboval aj Izáka s Leom, bol rád, že sa mu ich podarilo aspoň trochu vykŕmiť. Dozorcovia v Kanade neskúmali, prečo väzni priberajú. Pokiaľ riadne dreli, bolo všetko v poriadku. Samozrejme, ak niekoho pristihli pri krádeži, nasledoval trest. Keď ukradol chlieb, dostal poriadny výprask. Ak si však trúfol na čosi cennejšie, napríklad na konzervu sardiniek, umlátili ho na smrť.

	Nevýhodou práce na rampe bolo, že väzni prichádzali do kontaktu s čerstvo privezenými Židmi. Videli, ako vystupujú z dobytčích vagónov, hľadeli na nich a vedeli, čo ich čaká. Museli počúvať nielen ich nárek a plač, ale nevyhli sa ani otázkam a zúfalej túžbe po štipke nádeje.

	

	Viktor naložil kufre na nákladniak, utrel si z čela pot a vybral sa po ďalšiu várku. Hľadel k vlaku, ktorý práve dorazil, sledoval prebiehajúcu selekciu. Zdanlivo sa nedialo nič hrozné. Esesáci zoradili privezených do zástupu a odviedli k doktorovi, ktorý ich zbežne prezrel a zaradil doprava alebo doľava. Hiler to zažil na vlastnej koži, spočiatku mu každá selekcia pripomínala rodičov. Už dávno nedúfal, že sú nažive. Bolo to tak ľahšie, postupom času sa obrnil. Ľahostajne hľadel, ako trhajú rodiny, ako matky nariekajú, keď im berú deti, starci od hrôzy upadajú do mdlôb a otcovia sa z posledných síl snažia utešiť svojich blížnych. Viktor vedel, že je to zbytočné. V tábore neboli voľné kapacity, drvivú väčšinu ľudí z transportov čakala smrť. Nesmel im však nič naznačiť, práve naopak, rozkázali mu, aby väzňov upokojoval a chlácholil. Spočiatku mu z toho bolo zle, no zvykol si. Inak sa prežiť nedalo.

	V poslednom čase vykonával selekciu čoraz častejšie doktor Mengele. Viktorovi sa zdalo, že je na rampe stále. Videl ho tam cez denné aj nočné služby, akoby doktor vôbec nespal. Všetci v tábore ho poznali, rozprávali sa o ňom strašidelné legendy. Samotní dozorcovia občas žartovali, že Mengele je najväčší zásobovač krematórií. To však nebolo najhoršie. Ešte príšernejšie chýry sa šírili o jeho pokusoch. Dostať sa na ošetrovňu a padnúť Mengelemu do oka znamenalo to najhoršie, čo sa mohlo väzňovi v Birkenau prihodiť.

	Hiler nevedel, či je to pravda, no z toho, čo neraz videl na rampe, mu bolo jasné, že doktor to v hlave nemá v poriadku. Zakaždým, keď prichádzal vlak s novým transportom, stál v dokonalom pozore. Každý sval mal napätý, akoby očakával slávnostnú udalosť. Niekedy býval zlostný a nevrlý, z času na čas kruto dokopal ženu, ktorá sa domáhala, aby mohla zostať so svojím dieťaťom. Inokedy sa správal opačne. Usmieval sa, galantne pomáhal Židovkám vystúpiť z vagóna, dokonca ich upozorňoval, že v tábore je ostrý vzduch, aby neprechladli. O niekoľko minút ich s úsmevom zaradil do zástupu na okamžité splynovanie. Raz či dva razy sa pri selekcii dostal do tranzu, poskakoval popri Židoch tanečnými krokmi, nahlas hvízdal a paličkou ukazoval na tých, ktorých mali vyradiť. Inokedy celé hodiny dokola vykrikoval jediné slovo: „Dvojičky!“ Ak v zástupe nejaké zazrel, vrhol sa do davu, mlátil všetkých hlava-nehlava, až kým sa nepretlačil k vytúženej dvojici. Vtedy bol obrazom dokonalého šťastia.

	Viktor došiel k hŕbe batožiny pri nástupišti. Zohol sa, uchopil dva kufre a pobral sa k nákladniaku. Vrava pri vlaku postupne utíchala, selekcia sa chýlila ku koncu. Z osobného vagóna za lokomotívou vystúpila štvorica esesákov. Hiler spomalil, aby im neskrížil cestu. Síce bol vzdialený dobrých dvadsať metrov, no skúsenosť ho naučila, že je to nebezpečné. Nezízal, sklonil hlavu, sledoval ich kútikom oka. Veliteľ kráčal vpredu, práve čosi povedal trojici chlapov, otočil sa a pozrel k vstupnej bráne.

	Viktor stŕpol a zachvel sa. Skamenel uprostred kroku, kufre mu vypadli z rúk.

	To nemôže byť… Nemôže…

	Zakrútila sa mu hlava, zatmelo pred očami. Odrazu vnímal svetlo cez krátke pulzujúce záblesky medzi čiernočiernou tmou.

	Karol…

	Tma.

	Keď sa černota rozptýlila, Viktor uvidel vlastnú ruku, ktorou mu pomätene zakýval.

	Sivozelená esesácka uniforma, dôstojník…

	Ešte skôr, než si uvedomil, čo to znamená, ho opäť obostrela tma.

	

	Schmidt rázne vykračoval po prašnom nástupišti. Cítil za sebou Brunberga, Mauera a Ressa, dodávali mu silu. Monumentálnosť tábora ho uhranula, rozhliadal sa na všetky strany.

	Odrazu kohosi zazrel, od prekvapenia zastal.

	To hádam nie! pomyslel si.

	V prvom momente nevedel, ako sa zachovať.

	Lepšie sa prizrel, či dobre vidí, no oči ho neklamali. Naozaj videl starého kamaráta, ktorý naňho zakýval. Nevideli sa už roky, neveril, že sa ešte niekedy stretnú, navyše, práve za takýchto okolností.

	Prekvapenie pominulo, prevládla radosť. Rozosmial sa a vykročil k nemu.

	

	Viktorovi sa zazdalo, že Karol sa usmieva. Nebol to klam, kamarát vykročil, aby bol pri ňom čo najskôr.

	Na druhú koľaj s rachotom dorazil vlak.

	Hilerovi v ušiach dunelo splašené srdce, z očí sa mu vyvalili slzy, tvár mu skrivil kŕč.

	Karol je tu.

	Karol je esesák.

	Myšlienky sa nie a nie ustáliť, nevedel, čo má cítiť, ani čo si má myslieť.

	Nech je Karol čokoľvek, je hlavne Karol, kamarát, nerozlučný kamarát, ktorý mu pomôže. Nielen jemu, aj ostatným – Leovi, Izákovi, Laure a Sáre, ak ešte žijú. Karol ich zachráni, Karol…

	Hauptsturmführer prešiel okolo chodníka, ktorý by ho doviedol k Viktorovi, vôbec si ho nevšimol, mieril kamsi inde, usmieval sa na kohosi iného.

	Z druhej koľaje doliehal čoraz neznesiteľnejší piskot brzdiaceho vlaku.

	Viktorovi sa zúžilo videnie, vnímal len Karolovu vysmiatu, no vzďaľujúcu sa tvár, všetko ostatné sa utopilo v tme.

	Štvorica esesákov došla k posledným Židom čakajúcim na selekciu.

	Hvízdanie vlaku stíchlo.

	„Beppo!“ vykríkol Schmidt a objal doktora Mengeleho.

	

	
		III.



	

	Prvý týždeň v tábore mu ubehol ako jediné mrknutie oka. Karl sa zoznamoval s novým pôsobiskom. Nevychádzal z úžasu – napriek obrovskej koncentrácii väzňov fungovali takmer všetky sektory s ukážkovou efektivitou. Láger mal vlastný rytmus, nikto nevybočoval z radu, ani nepredvídateľné udalosti nenarúšali pravidelný a hladký chod.

	„Osvienčim aj Birkenau sú ako dokonalý biomechanizmus,“ poúčal ho Beppo. „Myslel som si, že by ťa to mohlo zaujímať.

	Keď som sa dopočul, že Heydrichovi verní upadli do nemilosti a sťahujú ich z akcií na východe, požiadal som, aby ťa prevelili sem. Potrebujem schopných doktorov.“

	„Aký výskum tu prebieha?“ opýtal sa Schmidt.

	„Výskum?“ Beppo nadvihol husté obočie a rozosmial sa. Karl si všimol, že medzera medzi prednými zubami sa mu od vysokoškolských čias ani trochu nezmenšila, práve naopak – akoby sa zväčšila a rozdeľovala kamarátovu tvár na dve rozdielne polovice.

	Keď Mengele opäť zvážnel, dobrosrdečne pokračoval: „V Osvienčime a Birkenau momentálne pôsobí dvadsať doktorov SS. Pomáhajú im stovky špičkových lekárov vybratých z transportov. Prebieha tu zopár desiatok experimentálnych výskumov. Tieto tábory sú pre medicínu a genetiku darom z nebies. Sme šťastlivci, takéto čosi sa nezopakuje celé storočia!“

	„Rozumiem,“ prikývol Schmidt. „Na čom teda pracuješ?“

	„Vediem alebo spolupracujem na desiatich výskumných programoch. Neboj sa, zajtra začneme s prehliadkou,“ zažmurkal Mengele. Rozlúčil sa a nechal Karla, aby sa poprechádzal po tábore.

	

	Na druhý deň ráno vyrušil Schmidta pri raňajkách. „Práve idem zo selekcie,“ vykladal so zápalom. Karlovi sa zazdalo, že sa od včera neprezliekol, akoby ani nespal. Napriek tomu však žiaril čistotou a uhladenosťou, šírila sa z neho príjemná vôňa. Schmidt mu kývol, aby si prisadol. Miesta bolo dosť, lebo Brunberga, Mauera a Ressa pridelili k oddielu dozorcov, aby im poukazovali tábor. Už nadránom odišli dohliadať na každodenný apel.

	„Poď, kašli na raňajky, na také hlúposti tu rýchlo zabudneš!“ súril Karla Mengele.

	„Ty si nedáš? Spal si vôbec?“

	Beppo sa rozosmial, akoby sa zhováral s hlupákom.

	„Jedlo? Spánok?“ mávol rukou a stále sa rehotal. „Poď už!“

	Vyšli z jedálne, nasadli do Josefovho elegantného opelu a vyrazili do jeden a pol kilometra vzdialeného tábora v Osvienčime. Cez bránu s nápisom Arbeit macht frei prešli bez najmenšieho zdržania. Keď stráže spoznali Mengeleho, okamžite zdvihli rampu a gestom mu naznačili, aby ani nespomaľoval. Karl si všimol, že centrálny láger vyzerá ešte úhľadnejšie než Birkenau. Nestáli tu núdzové drevené baraky, ale murované poschodové domy. Netlačilo sa v nich toľko väzňov ako vo vyhladzovacom tábore.

	„Je to tu civilizovanejšie, takže väčšina doktorov, mimochodom, univerzitných profesorov, pracuje tu,“ poznamenal Beppo, keď zastali pred blokom označeným veľkou desiatkou. Vošli do ústrednej budovy s hrubými múrmi. Josef kráčal rýchlo, Schmidt mal čo robiť, aby sa prispôsobil jeho tempu. „Ukážem ti to zatiaľ len v skratke, dnes toho musíme veľa postíhať,“ prekypoval Beppo nadšením.

	Ako prvého navštívili doktora Clauberga experimentujúceho so sterilizáciou podradných rás. Pozreli si pokusy so vstrekovaním chemikálií do ženských vagín, chirurgické odstránenie semenníkov a pod vedením doktora Schumanna aj novú technologickú nádej – rádioaktívne ožarovanie. V rýchlosti nazreli do niekoľkých miestností, kde práve vrcholil experimentálny program doktora Kremera, ktorý sa zaoberal skúmaním smrti z vyhladovania. V suteréne budovy pracoval tím doktora Hirta – vytváral dôležitú zbierku ľudských kostier pre Výskumnú spoločnosť nemeckého dedičstva. Obzvlášť sľubné a zaujímavé sa Karlovi zdali pokusy doktora Karla Gebhardta s regeneráciou kostí, svalov a nervov, ako aj jeho výskumný projekt operácií bez anestetík.

	Navštívili ešte zopár zdravotníckych pracovísk. Karl pochopil, čo mal Beppo na mysli, keď hovoril o príležitosti, aká sa len tak nezopakuje. Osvienčim a Birkenau boli pre medicínu ozajstným požehnaním. Doktori mali neobmedzený prísun živých i mŕtvych tiel. Neplatili pre nich žiadne obmedzenia ani pseudohumanistické zákony. Ak zodpovedne usúdili, že ich výskum si vyžaduje obete, nikto im nezväzoval ruky. Navyše, dobre vedeli, že väčšina pokusných objektov sú Židia, Cigáni či Slovania. Boli to živé organizmy na chlp podobné ľuďom, lenže nešlo o naozajstných ľudí. Doktorov preto pri experimentoch netrápilo svedomie či výčitky, nebol na to dôvod.

	Karl si všimol, že Beppo už dávno nie je ustráchaný mladík, akým býval, keď spolu študovali v Mníchove. Ostatní doktori pred ním poklonkovali, každé jeho prianie im bolo rozkazom.

	„Máš autoritu,“ poznamenal s uznaním.

	Mengele si odhrnul plášť a ukázal na dva Železné kríže pripnuté na uniforme. „Waffen SS, východný front, pancierová divízia Wiking,“ povedal, akoby sa tým všetko vysvetľovalo.

	Keď konečne vyšli z desiateho bloku, Schmidtovi už poriadne škŕkalo v žalúdku.

	„Pôjdeme na obed?“ opýtal sa.

	„Obed,“ zopakoval Beppo, no znelo to duto, akoby vyslovil cudzie slovo. Naštartoval a vyrazil. Nešli ani minútu, keď sa opäť rozhovoril: „Teraz niečo uvidíš! Ukážem ti môj vlastný výskum,“ sršalo z neho nadšenie.

	Došli k bloku obohnanému vysokým plotom. Keď vošli dnu, Karl od prekvapenia zastal. Na rozľahlej ploche sa tiesnili desiatky trpaslíkov. Niektorí sa zhovárali, iní sa hrali, ďalší apaticky postávali.

	„Perfektné, čo?!“ vyprskol Mengele. „Vyberajú mi ich z transportov. Toto je najlepšia príležitosť na skúmanie nanizmu, aká sa kedy vyskytla. No poď, ešte ti čosi ukážem!“

	Navštívili ďalších sedem blokov. Podobne ako väzňov s trpasličím vzrastom Beppo zhromažďoval aj tých, čo trpeli opakom – gigantizmom – a vyrastali do obrovitánskych rozmerov. V ďalšom bloku experimentoval s hrbáčmi, inde hromadil postihnutých rôznymi deformáciami. Dokonca vytvoril špeciálny blok, kde sústreďoval hermafroditov.

	„Toto všetko sú židovské genetické poruchy. Ich rasa je pôvodcom takýchto anomálií, výskum to dokazuje,“ vysvetľoval, keď sa podvečer vracali do Birkenau. Len čo prešli cez bránu, Beppo zabočil k blízkemu krematóriu. „Tu mám pitevňu a laboratórium, na večer mám naplánovaný experiment, poď, budeš mi asistovať.“

	Karlovi sa už krútila hlava, pred očami mu poskakovali iskry. Mengele sa od rána ani na chvíľu nezastavil. Schmidt ho nevidel vypiť čo i len dúšok vody alebo prehltnúť jediné sústo. Pri predstave, koľko dní už takto funguje, ho zamrazilo.

	Okolo krematória viedli cestičky posypané jemným pieskom, rástli tam pekné smrekové háje. K budove bolo pristavené laboratórium. Keď vošli, Schmidt uznanlivo pokýval hlavou nad elegantným lešteným nábytkom, pracovným stolom potiahnutým šedým súknom, troma špičkovými mikroskopmi a veľkými policami plnými najnovšej odbornej medicínskej literatúry.

	Beppo ani nespomalil, trielil do ďalšej miestnosti.

	„Vzadu je pitevňa,“ prehodil.

	Vošli do studenej vykachličkovanej sály. Pri jednom z troch pitevných stolov postával zavalitý lekár s plešinou.

	„Miklós Nyiszli, vynikajúci patológ,“ predstavil ich Mengele. Karl si všimol, že rumunský Maďar má na ľavom predlaktí vytetované číslo. Bol teda väzeň, zrejme Žid, no jeho schopnosti a renomé museli byť skvelé, že prevýšili aj vážny rasový nedostatok. V miestnosti postávalo i zopár asistentov.

	„Priveďte subjekty,“ prikázal Beppo, keď si prečítal akési formuláre v bledomodrých doskách.

	Asistent priviedol dvoch vystrašených dospievajúcich bratov. Mohli mať šestnásť-sedemnásť rokov. Schmidt hneď vedel, čo na nich Josefa zaujalo. Boli to dvojčatá, podľa všetkého jednovaječné.

	„Zoblečte sa,“ prikázal im Beppo, usmial sa a ponúkol ich cukríkom. Zaváhali, no nedovolili si neposlúchnuť. O chvíľu už stáli nahí, bosými chodidlami prešľapovali na chladných kachličkách, v ústach prevaľovali sladké cukríky.

	„Ty si Jan a ty Stanislaw, však?“ opýtal sa doktor a čosi skontroloval vo formulári.

	Prikývli.

	Beppo sa dobrosrdečne rozosmial a potľapkal Jana po pleci.

	Otočil sa k asistentom, Nyiszlimu a Karlovi: „Vidíte, aj jednovaječné dvojčatá sa dajú rozoznať!“

	Experiment pokračoval dlhým rozhovorom, premeriavaním telesných partií a vzájomným porovnávaním zistených mier. Chlapci sa postupne osmeľovali, Beppo sa k nim správal milo, štedro ich ponúkal sladkosťami. Pýtal sa ich na podmienky v tábore. Keď mu povedali, že prišli o matku aj otca, posmutnel.

	„Ani ja nemôžem zachrániť všetkých,“ opakoval a skláňal hlavu, akoby sa hanbil.

	Po úmorných meraniach zaznačil všetky výsledky do špeciálneho formulára. Zdalo sa, že je spokojný, dokonca žartoval, povzbudil dvojičky a snažil sa ich rozveseliť.

	„Prejdeme k druhej fáze, poprosím o znehybnenie,“ povedal. Asistenti chytili oboch chlapcov. Mengele pristúpil najprv k Janovi a vpichol mu do hrude fenolovú injekciu. Keď Stanislaw videl, čo robia s jeho bratom, rozkričal sa, no doktor si pokojne naplnil injekciu ďalšou smrtiacou dávkou, vpichol mu ju do hrude a vstrekol do srdca.

	Obe mŕtve telá položili na pitevné stoly a patológ sa pustil do práce.

	Všetky orgány aj telesné procesy dôsledne porovnávali, podobne ako pred chvíľou, keď chlapci ešte žili.

	„Neveril by si, ako sa niektoré posmrtné procesy odlišujú aj u jednovaječných dvojčiat,“ vysvetľoval Mengele sklonený nad vyoperovanými žalúdkami.

	Karl prikývol, zapôsobila naňho kamarátova chladnokrvnosť, disciplína a vedecký zápal. Nikdy by nepovedal, že Beppo dokáže čosi takéto. Lenže toto nebol starý Beppo, aspoň nie teraz. Schmidt by si ho už netrúfol osloviť prezývkou.

	Keď skončili s pitvou, odviezli telá a dôkladne vyčistili stoly aj nástroje. Mohlo byť čosi pred deviatou, exkurzia trvala už štrnásť hodín.

	„Priveďte subjekty,“ povedal doktor. Asistenti doviedli ďalšie dvojičky, tentoraz dospievajúce sestry. Beppo sa na ne kamarátsky usmial a ponúkol ich cukríkom.

	Proces sa zopakoval, po hodinovom rozhovore (Josefa zaujímala najmä ich menštruácia a sexuálne záležitosti), Mengele vstal a obom sestrám vpichol smrtiacu injekciu.

	Keď sa chystali k pitve, z blízkeho krematória k nim doľahli výkriky a výstrely.

	Karl nevedel, čo sa deje, no kamarát mávol rukou: „To nič, dorážka prebytkov, čo sa nedostali do komory. Každý deň takto k večeru. Ruší to, viem, ale rámus našťastie netrvá dlho, takých sedemdesiat-osemdesiat výstrelov.“

	Pitva teda pokračovala, v oboch telách objavili podozrivo zväčšený týmus, čo Josefa rozrušilo a podnietilo na zdĺhavú diskusiu s patológom.

	Skončili až pred polnocou, telá odviezli, vyčistili pitevné stoly aj chirurgické nástroje.

	„Priveďte subjekty,“ povedal Mengele.

	Všetko sa opakovalo.

	Keď sa o druhej v noci lúčili, Beppo dychtivo sledoval kamarátovu tvár. Videl, že na Karla zapôsobil a tešil sa z toho.

	„Dnes už viac nestihneme, musím ísť na rampu, prídu nočné transporty,“ posmutnel. Vzápätí sa mu tvár roztiahla do úsmevu a v očiach mu zaiskrilo: „Ale počkaj zajtra, ukážem ti moju srdcovú záležitosť, to budeš pozerať!“

	Keď sa Schmidt vrátil do izby, s prekvapením zistil, že celkom zabudol na hlad. Vytiahol zásoby a čosi prehltol, no cítil sa sýty, akoby mal plný žalúdok. Ani spať sa mu nechcelo, nebol ustatý ani uťahaný, hneď by sa pustil do ďalších experimentov. Napokon zadriemal, no o tri hodiny sa prebudil oddýchnutý a svieži.

	

	Beppo už čakal v jedálni. Postával pri stole a netrpezlivo prešľapoval z nohy na nohu.

	„Pripravený?“ vyhŕkol na Karla, len čo ho zazrel. „Dnes niečo uvidíš!“

	Schmidt do seba stihol nahádzať iba ľahké raňajky, aj Mengele prehltol zopár súst, no Karl sa nevedel zbaviť pocitu, že iba napodobňuje ostatných. Podobne sa správal už počas štúdií, keď úzkostlivo sledoval, do akých politických spolkov vstupuje najviac spolužiakov, aby sa napokon pridal na správnu stranu.

	Doobeda navštívili tri bloky, kde Beppo zhromažďoval dvojičky. V každom komplexe sústreďoval iné vekové kategórie. Zaujímali ho súrodenecké dvojice starcov, dospelých aj dospievajúcich.

	„Toto je najväčší genetický výskum v histórii! Chápeš, aké možnosti nám prináša?“ opakoval ako obohratá platňa. Karlovi pripadal ako nadrogovaný. Bol si však istý, že Beppo neužíva žiadne chemické látky, nikdy ho nevidel vypiť čo i len pohárik tvrdého alkoholu.

	„Stačí malá genetická úprava a každá germánska matka môže rodiť dvojičky či trojičky!“ pokračoval doktor v tiráde.

	„Samozrejme, deti by sa rodili s tými najlepšími árijskými predpokladmi. Zodpovedajúca farba vlasov, očí, telesná konštitúcia, žiadne genetické poruchy či anomálie!“

	Schmidt prikyvoval, predstieral rovnaké nadšenie, no už sa pri ňom cítil čoraz nepríjemnejšie, dávno si totiž osvojil Heydrichov chladný, uvážlivý a racionálny prístup. Blúznenie, aj keď sa týkalo správnej veci, ho odpudzovalo. Zaujímalo ho plnenie jasných a merateľných úloh, pri akých sa dalo rýchlo a objektívne posúdiť, kto je pre ríšu naozaj užitočný. Beppove pokusy so zmenou farby očí, o ktorých mu rozprával, boli v skutočnosti zbytočné, nech sa ukrývali za akékoľvek vzletné frázy. Čudoval sa, že to Josef nechápe a utápa sa v bezvýznamných drobnostiach.

	Popoludní sa znova terigali po hrboľatých cestách v Birkenau. Beppo konečne stíchol, iba občas hodil po Karlovi očkom, akoby sledoval, ako zareaguje na to, čo uvidí.

	Zastali pri budovách neďaleko cigánskeho bloku. Od okolia ich oddeľoval vysoký plot z ostnatého drôtu. Karl na dvore uvidel malé ihrisko so šantiacimi deťmi.

	„Moja srdcová záležitosť,“ vysvetľoval Mengele. „Detské dvojičky.“

	Než vstúpili do komplexu, Schmidt zaváhal. Zmocnilo sa ho nedobré tušenie, akoby mu čosi našepkávalo, nech nejde ďalej. Nevedel prečo, no mal pocit, že mozog mu signalizuje akúsi dôležitú správu. Uniklo mu niečo? Ešte raz pohľadom preletel po dvore. Nič podozrivé – iba hrajúce sa deti a zopár dospelých žien, čo na ne dohliadali.

	Žiadne nebezpečenstvo, uvoľnil sa a prešiel cez bránu.

	Beppo ho previedol po ambulancii, dokonca mu dovolil nazrieť do svojej najtajnejšej svätyne. Keď videl, že vypreparované oči kamaráta nijako neohromili, posmutnel. Zdalo sa mu, že Karl neprejavuje dostatok nadšenia. Ich bývalý tretí spolubývajúci – Jonas Brunberg – ho vyložene sklamal. Pamätal si ho ako nadšeného národného socialistu a vzorného esesáka. Keď sa však zvítali, došlo mu, že má pred sebou iba vyhasnutú a prepitú trosku. Jonas bol ako handrová bábka, pajác navlečený do uniformy, ešte aj stisk ruky mal žalostne slabý a mdlý.

	„Poď, ukážem ti subjekty,“ povedal Mengele, aby preťal nepríjemné myšlienky, a odviedol Karla do ubytovne.

	Schmidt odhadol, že sa tu hrá, drieme alebo sa rozpráva aspoň sedemdesiat párov dvojčiat. Niektoré so smiechom pribehli k Beppovi, objímali ho a poskakovali, aby ich zobral na ruky. Doktor ich hladkal, pýtal sa, ako sa majú, občas niektorého sopliaka zdvihol do výšky a so smiechom s ním zatočil. Vyžarovala z neho jemnosť a úprimná láska. Karlovi, ktorého stovky výsluchov naučili všímať si detaily, však neuniklo, že aj v takýchto chvíľach city odzrkadľuje najmä pravá polovica Josefovej tváre. Tá druhá, ľavá, zostávala meravá a chladná, akoby pozorne striehla a vyčkávala.

	Práve prechádzali do zadnej časti ubytovne, keď im za chrbtom čosi zarinčalo. Obaja sa prudko obrátili, bojová skúsenosť v nich vypestovala ostražitosť.

	Jedna zo žien dohliadajúcich na deti prevrhla kanvice s čajom.

	„Dávajte pozor! Nieže niekoho obaríte!“ zavrčal Mengele.

	Žena vystrašene prikývla, sklopila pohľad a chvejúcimi sa rukami dvíhala kanvice.

	Karl stál ako primrazený.

	Červené vlasy, vysoká štíhla postava…

	Len čo sa Beppo otočil naspäť k deťom, žena pozrela Schmidtovi do očí.

	Zvyčajne sa dokonale ovládal, no tentoraz mu zašklbalo lícom aj obočím. Zalial ho studený pot, výskanie detí sa utopilo v hučaní.

	Laura Bergártová!

	Vyzerala strhane, bola pochudnutá, no bola to ona. Spoznal by ju kedykoľvek, vždy ju vedel rozoznať od Sáry, aj keď boli dvojičky.

	Laura prežívala rovnaký šok. Videl, že v prvom okamihu k nemu takmer vykročila, no zháčila sa, zaregistrovala jeho uniformu a uvedomila si, že ich oddeľuje neviditeľná stena.

	„Budeme mať veľa zábavy!“ vykrikoval detským hlasom Mengele, dvíhal deti do výšky a upieral na ne nehybné ľavé oko. „Budeme sa spolu hrať!“

	Čo teraz?! Čo robiť, ako sa správať? bleskovo premýšľal Karl. Ak ukáže, že on, hapsturmführer SS, má čosi so Židovkami, nevzbudí veľa dôvery. Najmä nie teraz, keď to má u velenia nahnuté a všetci striehnu na jeho zaváhanie.

	Vzápätí mu napadla ďalšia hrozná myšlienka, takmer ho omráčila.

	Čo keď sú tu aj ostatní? Čo keď ho spoznajú, budú sa k nemu hlásiť, prosiť ho o pomoc? Čo keď vyjde na povrch, že boli kedysi priatelia, že sa s nimi hrával, že vyrastal so Židmi?! Viacerých vysokopostavených dôstojníkov, ktorí sa ocitli v nemilosti, už degradovali a potrestali za oveľa menšie prehrešky.

	„Čo je, zahľadel si sa do Židovky?“ opýtal sa Beppo, ktorému neunikla náhla zmena kamarátovej nálady. Rybí pohľad ľavého oka sa Karlovi zabodával až do mozgu.

	Schmidt sa rozosmial, zo všetkých síl sa snažil, aby to vyzeralo úprimne. Sám si však pripadal nemožne kŕčovitý. Potom s náznakom výčitky doložil: „Dovolíš väzenkyniam, aby si nechávali narásť vlasy?“

	„Viem, je to proti predpisom,“ mykol Mengele plecom. „Lenže na deti to dobre pôsobí. Nechcem, aby boli vystrašené, práve takéto detaily sú dôležité.“

	„Máš pravdu,“ pripustil Karl a vykročil za ním.

	Keď odchádzali, akási sila ho proti jeho vôli znova otočila.

	Laura naňho vypliešťala oči, stŕpnuto stála, v ruke zvierala otlčenú kanvicu a ani necekla. Napriek tomu naňho kričala tak silno, až mu to trhalo bubienky.

	„Preboha, zachráň nás!“ volali jej vlhké naširoko roztvorené oči.

	Schmidtovi sa prudko rozbúchalo srdce – čosi také sa mu už dávno nestalo. Zaťal zuby, zahanbilo ho, že vôbec registruje akúsi Židovku. Hauptsturmführer SS sa nesmel správať mäkko ani sentimentálne.

	Zazdalo sa mu, že zacítil vôňu hôr a polí rozohriatych letným slnkom. Rázne zahnal spomienku na rodné mesto i detskú partiu, otočil sa a vyšiel za Beppom.

	

	
		IV.



	

	„Karol?!“ vydýchla Sára. Dostala strach o sestru, bola si istá, že Laura sa pomiatla. Nebolo by to nič nezvyčajné, šialenstvo postihlo už veľa väzenkýň. Mnohé blúznili, trpeli halucináciami či klamlivými predstavami. Birkenau bol zákerný. Skutočnosť tu bola neznesiteľná, no každý, kto s ňou stratil kontakt, čoskoro umrel. Najdlhšie prežívali tí, ktorí balansovali medzi neprijateľnou skutočnosťou a vnútorným svetom. Ak sa však zasekli na ktorejkoľvek strane, znamenalo to smrť.

	Schmidtovci pred rokmi odišli do Nemecka, kde mal Karol študovať medicínu. Azda tieto okolnosti sa Laure spojili do preludu, že mladý Schmidt sa vrátil ako doktor a záchranca. Trpko sa uškrnula pri myšlienke, aká bola sestrina halucinácia cynická, keď aj domnelého spasiteľa zobrazila v esesáckej uniforme.

	Dosvedčovalo to jediné – tábor im prenikol až do špiku kostí, ovládol im nielen mysle, ale aj podvedomie. Pomaly ich vstrebával, stravoval zaživa, slúžili mu ako potrava. Keď sa nimi dokonale nasýti, keď nimi prenikne skrz-naskrz, vezme si aj to posledné, čo im zostane – ich holé životy.

	Pohladkala sestru po červených vlasoch a pokúsila sa o úsmev: „Určite sa ti to zdalo.“

	„Nezdalo,“ krútila hlavou Laura.

	Do Sáry vstúpila zlosť. Už dávno preklínala osud, nacistov i svoj vlastný pôvod, no teraz sa rozhnevala sama na seba. Napriek všetkému totiž pocítila záblesk nádeje. Čosi v nej chcelo Laure uveriť, aj keď vedela, že je to nezmysel.

	„Prestaň fantazírovať!“ rozkričala sa. „Žiadny Karol tu nie je, nikto nás nezachráni!“

	„Ale… ale…“ habkala sestra.

	„Eugen ťa potrebuje, tak prestaň blázniť. Eugen aj Markus, obaja nás potrebujú, to je jediný dôvod, žiadne fantazírovanie, rozumieš?!“ nechýbalo veľa a takmer dvojča udrela. Planá nádej bola najnebezpečnejšia. Ešte keď živorili mimo pokusného bloku, videla, koľko spoluväzenkýň zabilo oddávanie sa falošným nádejám. Takmer každý deň sa rozšíril nejaký blud – že Hitler zomrel, vojna sa čoskoro skončí, ríša sa rozpadáva… Každý deň priniesol zopár podobných nezmyslov. Ženy, ktoré im uverili a začali dúfať, nezniesli duševný otras, keď sa ukázalo, že nič z toho nie je pravda. Veriť znamenalo zomrieť, neveriť taktiež. Život a smrť tu boli jedným, Sára nepochybovala, že ani ony dve by už dávno neboli medzi živými, nebyť Markusa a Eugena. Nemohli ich tu nechať samých, nesmeli, aj keby sa mali vrátiť až zo záhrobia.

	

	Karl si hrýzol do pery, sledoval svojich chlapov, ktorí práve dovečerali, a zúrivo premýšľal. Potreboval zistiť, kto všetko z ružomberských Židov je v tábore. Inak si nebude na istom, čo mu vlastne hrozí. Nepríjemnosti mohli číhať hocikde, môžu ho zastihnúť nepripraveného a v najnevhodnejšej chvíli.

	Lenže keby sa prehrabával záznamami o transportoch, vzbudil by podozrenie. Musel postupovať nenápadne. Keby aspoň približne vedel, kedy sem sestry Bergártové priviezli, nemusel by sa prehrýzať stohmi dokumentov. Stačilo by skontrolovať dané obdobie. Ak sa mu so sestrami podarí pozhovárať, zistí všetko podstatné. Viac by ich nepotreboval, už nikdy by ich nemusel vidieť a vyhol by sa nebezpečenstvu.

	Vstal a pobral sa k skupine pri stole. S Brunbergom, Ressom a Mauerom dnes posedel aj Beppo. Nočné selekcie sa začínali až o jedenástej.

	Karl si prisadol a preletel po nich pohľadom. Jonas a Mengele sedeli vedľa seba. Brunberg bol skleslý, líca aj nos mal červené, popíjaním si koledoval o nepríjemnosti. Reichsführer Himmler neznášal pijanov a robil všetko, čo mohol, aby od nich oddiely SS vyčistil. Beppo bol, naopak, príkladným hauptsturmführerom. Sršala z neho rozhodnosť a ráznosť, no zároveň nebol prehnane hrubý, udržiaval si dokonalý vzhľad i uhladenosť. Schmidt si spomenul, že kedysi to bolo opačne. Na univerzite bol utiahnutý a nesmelý Josef a Brunberg vyzeral ako Himmlerov vysnívaný ideál. Teraz sa ukázalo, kto z nich dvoch je hoden služby čiernemu slnku. Jonasovi nebolo pomoci, Karl už dávno rezignoval, veď pre kamaráta urobil všetko, čo mohol. Keďže si nevážil podanú ruku, nedalo sa s ním nič robiť, bol stratený prípad. Beppo o tom nevedel, takže sa Jonasa so záujmom vypytoval na jeho zdravotný stav a kládol mu na srdce, aby za ním čo najskôr prišiel do ambulancie.

	Zato Ress neprejavoval žiadne známky súcitu, práve naopak. Rýchlo si získal rešpekt medzi ostatnými dozorcami aj väzňami. Hneď v prvý deň prichytil dvoch Židov, ktorí opustili pracovné pozície a prehrabávali sa v odpadkoch. Hľadali jedlo, vôbec ich netrápilo, že práca kvôli nim stojí. Ress sa zachoval tvrdo, no správne, oboch opovážlivcov zmlátil tak, že skapali. Na ostatných to pôsobilo ako odstrašujúci príklad, pracovná disciplína sa ihneď zvýšila.

	Aj Mauer trochu pookrial, medzi vychudnutými väzňami sa so svojím krívaním a dýchavičnosťou cítil lepšie než medzi urastenými členmi einsatzgruppen. Všetko by bolo v poriadku, nebyť prekliatych Bergártoviek. Keby neboli pod Mengeleho ochranou, mohlo by sa im všeličo prihodiť. Aj na to Schmidt pomyslel, no rýchlo také myšlienky zahnal. Nešlo o zhovievavosť (bol o tom presvedčený) – taký postup by však nebol rozumný. Nezistil by totiž, kto všetko je ešte medzi väzňami a v ktorom sektore sa môžu nachádzať nejakí jeho známi. Unáhlenosť by sa mu mohla vypomstiť. Služba v Heydrichovej SD ho naučila, že podobné drobnosti sa neoplatí podceňovať. Aj vypočúvaných bolo treba najprv vyťažiť do poslednej kvapky, až potom sa ich mohol zbaviť. Karl sa rozhodol, že v Birkenau bude postupovať rovnako.

	„Tak čo, kam by si najradšej išiel?“ vyhŕkol Beppo nedočkavo a pretrhol mu myšlienky.

	Určite dúfa, že ma nadchli tie jeho prekliate dvojčatá, pomyslel si Karl. Nesmiem byť pri nich, musím sa dostať čo najďalej!

	„Veľmi ma zaujal program doktora Gebhardta. Regenerácia kostí, svalov a nervov. Môžeš ma k nemu odporučiť?“ opýtal sa.

	Mengeleho úsmev pohasol: „Určite nechceš pracovať tu, v Birkenau? Myslel som, že budeme spolupracovať, mám tu toho veľa a…“ zarazil sa.

	Schmidt mlčal, tváril sa, že nepochopil Josefovo nabádanie, aby si to ešte rozmyslel.

	„Ako myslíš,“ ustúpil Beppo. „Veda je veda, človek si nevyberie, čím ho privábi. Zajtra zájdem za Gebhardtom a odporučím ťa.“

	

	
		V.



	

	Sára postávala za hlavnou budovou a dohliadala na deti hrajúce sa na ihrisku. Veselý džavot ostro kontrastoval s hlbokým tichom susedného cigánskeho bloku, odkiaľ nezaznel ani jediný detský hlások.

	Markus s Eugenom sa aj pri hre držali pri sebe. Nevzdialili sa jeden od druhého ani na pár krokov, úzkostlivo dbali, aby si boli nablízku.

	Aj z nich sa stávajú dvojčatá, pomyslela si.

	Spoza rohu zaznel mužský hlas: „Nevideli ste hauptsturmführera Mengeleho?“

	Zdal sa jej povedomý, no nepremýšľala, odkiaľ ho pozná. Nadmerné premýšľanie bolo v tábore nebezpečné.

	Začula kroky blížiace sa po štrkom vysypanej cestičke. Nepozrela sa, kto prichádza, radšej uprene hľadela na deti.

	„Nevideli ste hauptsturmführera Mengeleho?“ opýtal sa Karl. Vedel, že Beppo odfrčal do Auschwitzu pozrieť si akýsi zaujímavý výsledok z pokusov so sterilizáciami. Práve preto sa sem vybral – nehrozilo, že sa tu ukáže niekto nepovolaný.

	„Nie, pán…“ šepla Sára a skĺzla po ňom pohľadom, aby z výložky vyčítala jeho hodnosť.

	Na okamih mu pozrela do tváre, no okamžite sklonila pohľad a roztriasla sa.

	Laurino šialenstvo sa prenieslo aj na ňu! Stávalo sa to, šialenstvo sa tu šírilo veľmi rýchlo.

	Schmidt sa zahľadel na deti, aj v ňom Sárina prítomnosť čosi rozochvela. Chvíľu postávali bez slova, plece pri pleci, akoby sa započúvali do detského džavotu.

	Obom sa v mysli vynorila rovnaká predstava. Keď sa naposledy videli, stáli na nástupišti ružomberskej stanice, objali sa a kývali si, až kým vlak nezmizol za ohybom Váhu.

	„Sára, nemám veľa času, chcem vám pomôcť,“ zašepkal.

	Tentoraz rozprával po slovensky. Nebolo to nutné, vedel, že Sára v nemčine vynikala už na gymnáziu, no potreboval vybičovať jej emócie. Poznal to z výsluchov. Dych sa jej ešte viac zrýchlil a on vedel, že uspel – pripomenul jej dávne časy, keď boli blízki priatelia, azda aj čosi viac než priatelia, aspoň z jeho strany. Príjemná spomienka vyvolávala u vypočúvaných dôveru.

	„Urobím pre vás, čo sa dá, no potrebujem vedieť, kedy vás sem priviezli. Podľa toho zistím, kde sú ostatní,“ šepkal nástojčivo.

	Váhala, prvé prekvapenie pominulo. Veľmi si priala, aby to bola pravda, aby tu Karol naozaj bol a chcel im pomôcť, no premkla ju nedobrá predtucha. Veď bol oblečený v esesáckej uniforme, mal vysokú hodnosť a obklopovalo ho čosi… nedobré. Úkosom naňho pozrela. Vyzeral inak, než si ho pamätala, no tváril sa úprimne, zreničky mal trochu rozšírené, akoby v nich bol ozajstný záujem.

	Napriek tomu sa jej zdalo, že ho obklopuje akési prázdno.

	„Sára, rýchlo, kedy vás doviezli? Veľa tým riskujem.“ V tomto neklamal – keby ktosi zistil, že sľuboval pomoc väzenkyni, čakal by ho okamžitý vojenský súd. Himmlerova mašinéria v takýchto prípadoch postupovala neúprosne. Súcit so Židmi bola v reichsführerových očiach tá najzhubnejšia choroba, urobil by čokoľvek, aby zabránil jej rozšíreniu. Zopár dôstojníkov SS už pre takéto pochybenia odvislo alebo skončilo pri stene.

	Rýchlo premýšľala, srdce jej išlo vyskočiť z hrude, zdalo sa jej, že sa dusí. Čo mohla stratiť? Možno je Karolova prítomnosť znamenie či šanca. Ak ju nevyužije…

	„Koncom októbra štyridsaťdva,“ povedala so sklonenou hlavou.

	„Vynikajúco, neboj sa, urobím, čo sa bude dať,“ prisľúbil. „Ak sa tu ešte ukážem, nesmú zistiť, že sa poznáme, rozumieš? Povedz to aj Laure.“

	„Rozumiem,“ prikývla.

	„Vydržte, postarám sa o vás,“ uistil ju a odišiel.

	Načúvala jeho ráznemu nemeckému kroku, v ktorom odrazu zaznievala nádej, až kým ho neprekryl detský smiech.

	

	„Polož to a poď sem,“ bezchybná nemčina sa Viktorovi zaryla do mozgu. Po chrbte mu prebehli zimomriavky. Odkedy pred pár týždňami uvidel Karola na vykladacej rampe, dúfal, že táto chvíľa nastane. Zároveň sa jej obával, pretože ním otriasla srdečnosť, s akou kamarát objal doktora Mengeleho. Nevedel, ako sa zachová, keď sa stretnú. Pri pomyslení, že Karol z tábora odíde a nenarazia na seba, ho však striasalo ešte viac. Leovi ani Izákovi o svojom objave radšej nepovedal, nechcel im dávať nádej.

	Teraz bol Karol tu, priamo za jeho chrbtom, sám ho vyhľadal.

	Viktor položil kufor, poobzeral sa, či sa nikto nedíva, a prešmykol sa za nákladniak. Schmidt tam stál ako vytesaný z mramoru, uniformu mal bezchybne upravenú, bol krajší než zamlada, ale vial z neho chlad.

	„Nezdáš sa prekvapený,“ začudoval sa Karl.

	„Videl som ťa na rampe, keď si prišiel.“

	Schmidt pokýval hlavou: „Teda tak… aspoň si nemusíme nič vysvetľovať.“

	„Vôbec nič.“

	Karl sa potešil, mal obavu, že Viktor mu bude čosi vyčítať, čudovať sa, že je z neho esesák, alebo sa správať hlúpo. Keď mu však pozrel do očí, ihneď uvidel, že po kamarátovej mladíckej naivite niet ani stopy. Hiler sa díval chladne, bez emócií, akoby bol vojak či čosi podobné.

	Musím byť opatrný, pomyslel si Schmidt. Odhadol, že s Viktorom to nebude také ľahké.

	„V Kanade nie je najhoršie…“ prehodil.

	„Nie je,“ súhlasil Hiler. Aj hlas mal neosobný, nezaznievala v ňom srdečnosť ani nevraživosť, Schmidt mal pocit, akoby sa rozprával s jedným zo svojich chlapov. „Kam si vtedy ušiel?“ Podobne ako pri Sáre, aj teraz chcel vyvolať spomienky na spoločnú mladosť.

	„Do Ameriky.“

	Karl uznanlivo pokýval hlavou. „Čo si tam robil?“

	Viktor mlčal, akoby otázku prepočul. Hľadel však úctivo do zeme, držal sa dobrých táborových zvykov a neurážal hauptsturmführera SS tým, že by naňho vyvaľoval oči.

	Ticho naberalo na váhe, začínalo byť ťaživé.

	„Vyštudoval si tú medicínu?“ opýtal sa Hiler a pozrel naňho.

	Tentoraz zaváhal Karl, mierne sa uškrnul. „Vyštudoval, aj vďaka tebe. Keby si tú nepríjemnosť s Griešom nezobral na seba…“ nedopovedal a stíchol. O chvíľu však pokračoval: „Aj preto som prišiel. Dlhy splácam, nech je situácia akákoľvek,“ ukázal na seba, svoje výložky, okolitý tábor aj na Viktora.

	„Potrpíte si na česť, čo?“

	Karl naňho pozrel s ľútosťou, akoby sa rozprávali o čomsi, čo Viktor nemôže ani pri najlepšej vôli pochopiť. Nechcel, aby sa zaplietli do vzájomných výčitiek, ničomu by to nepomohlo. „Ty, Leo a Izák nie ste jediní, kto je z vašich stále nažive,“ povedal zmierlivo, pričom zvýraznil slovíčko „stále“.

	„Kto ešte?“ vyhŕkol Hiler. Trochu sa zahanbil, že sa neovládol, no napriek tomu visel Karlovi na perách.

	„Sára, pred pár dňami som s ňou hovoril. Spolu s Laurou a deťmi sú v špeciálnom lekárskom bloku, žijú a majú sa obstojne. Okrem Laurinho dievčatka,“ pokrčil plecami s esesáckymi výložkami, akoby ho to mrzelo, no nemohol s tým nič urobiť.

	„Čo moji rodičia?“ opýtal sa Viktor, aj keď dobre vedel, ako hlúpo to vyznelo.

	Schmidt otázku nijako nekomentoval – poskytol mu tým najjasnejšiu odpoveď. Hiler prikývol, necítil smútok, už dávno necítil takmer nič. Prekvapilo ho, že mu dokonca trochu odľahlo. Bol presvedčený, že rodičia sú mŕtvi, no pokiaľ mu to nikto nepotvrdil, nemohol si byť na istom. Hlodajúca nádej bola horšia a vyčerpávajúcejšia než najčernejšia istota.

	„Z Ružomberka sem priviezli takmer päťsto Židov. Prežíva ešte stovka, väčšina z nich sú muži umiestnení v bloku B IId,“ pokračoval Karl. „Preto som tu. Ako som povedal, svoje dlhy splácam. Odpustime si zbytočné reči, okolnosti sú také, aké sú, nezmeníme to. Ale môžem ti pomôcť. Nielen tebe, vám všetkým.“

	Viktor počúval. Snažil sa ovládať, aby nepôsobil príliš slabošsky, no vnútornosti sa mu roztriasli.

	„Pomôcť? Môžeš nám pomôcť, Karol?“ vyprskol. Zdalo sa mu, že kamarát žije v inom svete a nevníma skutočnosť. Vari nevidí, čo sa tu deje? Ako im chce pomôcť? Veď je esesák, sám je jedna zo svíň, ktoré tu všetko riadia, vraždia, posielajú do plynu, likvidujú Židov po tisíckach. Ako im chce, preboha, pomôcť?

	Hrýzol si do jazyka, aby naňho neskočil a nezačal ho mlátiť, aby mu všetko nevykričal, ale vydržal stáť a počúvať.

	„Žiadne Karol!“ zavrčal Schmidt. „Volám sa Karl. Nepoznáme sa, to je najdôležitejšie. Ty, Izák, Leo, ktokoľvek – keby ste ma stretli, nepoznáme sa, jasné? Nemysli si, že je to pre mňa zábavka, riskujem život, nechápeš? Môžem pre vás odvisnúť!“

	„V poriadku, nepoznáme sa.“

	„Dobre. Blok IId spadá pod kápa Jarika Kosinského, poznáš ho?“

	„Mali sme spolu niečo dočinenia,“ prikývol Viktor.

	„Dozorcovia mi povedali, že vykonáva rôzne… Že je na malých chlapcov a znásilňuje ich, je to pravda?“

	Hiler prikývol.

	„Čosi také je v príkrom rozpore s Himmlerovými rozkazmi. Isteže, podmienky sú tu tvrdé, nerieši sa každá drobnosť. Ale keby som to oficiálne vytiahol, keby som povedal, že som dostal takúto sťažnosť od viacerých pacientov a z pozície hauptsturmführera trvám na tom, aby sa veci riešili…“ zmĺkol, vyčkával, či Hiler pochopí, kam mieri.

	„Nerozumiem,“ zašomral Viktor.

	Niektoré veci zostávajú rovnaké, pomyslel si Karl. Voči Hilerovi naozaj cítil akýsi záväzok, ktorý by rád vyrovnal. Bol to síce obyčajný Židák, ale pred rokmi sa zachoval prekvapivo obetavo, vinu za Griešovu smrť zobral na seba a zmizol, sňal z neho veľkú ťažobu, ktorá by ho čoskoro donútila priznať sa. Pokazil by si tým celý život. Všetko, čo dosiahol, bola síce jeho vlastná zásluha, lenže nebyť Hilera…

	Prečo teda nesplatiť dlh, naozaj išlo o česť. Navyše, aj tak tu všetci Židáci skapú, o to sa postará (efektivita bolo kľúčové slovo), ide len o natiahnutie času, o nič viac. Kým prídu na rad, nesmú nič prezradiť, preto nechcel, aby Viktor naďalej pracoval v špeciálnej skupine a motal sa okolo vykladacej rampy. Zdržiaval sa tam Mengele, čoskoro bude ako lekár vykonávať niektoré selekcie aj on sám. Mať za chrbtom Viktora by bolo nebezpečné. Ktovie, čo by mu mohlo v ohrození napadnúť, čo by spravil, alebo, nebodaj, vykrikoval.

	Velenie striehne na najmenšiu chybičku, najmenšie zaváhanie či škvrnu na jeho bezchybnosti.

	Hilera bolo treba od rampy nenápadne stiahnuť. Ak to šlo spojiť so splatením starého dlhu, bolo to ešte lepšie a presvedčivejšie. Okrem toho, Viktor mu bude zaviazaný, nebude robiť hlúposti a dohliadne, aby sa aj Leo, Izák a ostatní ružomberskí Židia správali ako treba. Žiadny z nich nebude Karla Schmidta poznať.

	„Akože nerozumieš?“ nadvihol obočie. „Kosinski porušuje reichsführerove smernice. Neprístojnosť a morálne poklesky netolerujeme ani vo vlastných radoch, pri väzňoch už vôbec nie. Keď záležitosť predložím a budem trvať na riešení, Kosinského degradujú. Stane sa z neho obyčajný väzeň. A niekto ho bude musieť nahradiť…“

	Hiler konečne pochopil. „Ja?!“

	„Vyžadujeme tvrdosť, vieš, čo sa čaká od kápov. Musel by si zabezpečiť poriadok a disciplínu, musel by si aj trestať. Naozaj trestať, Viktor, bez milosti, inak ohrozíš aj mňa. Je to na tebe. Ak budeš rázny a spravíš všetko, čo treba, udržíš sa v pozícii. Rozumieš, čo to znamená? Môžeš svojim ľuďom nenápadne pomáhať, môžeš na nich dozerať, dokonca ich chrániť. Samozrejme, len v rámci možností. Všetko závisí od tvojej šikovnosti.“

	„Lenže ako to spravíš?“ habkal Hiler. Predstava, že by sa mal stať nenávideným kápom a práve tým ochrániť svojich ľudí, mu vyrazila dych.

	„Zabezpečím, aby ťa niektorý z dozorcov navrhol. Vyskúšajú si ťa, a ak sa osvedčíš, budeš kápo. Ak si budeš plniť úlohy, udržíš sa. Postaráš sa o svojich ľudí. Výhoda tu, výhoda tam…“

	„Čo Sára s Laurou?“

	„Zatiaľ sa majú obstojne. Ak nebudú robiť hlúposti, nemusí sa to zmeniť. Tak čo?“

	„Ja… neviem,“ vydýchol Viktor.

	„Príliš neváhaj. Nič viac pre teba nemôžem urobiť, naozaj. Už týmto poriadne riskujem. O deň-dva sa zastavím, rozmysli si to. Či už prijmeš, alebo neprijmeš, budeme vyrovnaní. Už nikdy sa nebudeme rozprávať, nepoznáme sa, nikdy ma neoslovíš, nič také, rozumieš?“

	Hiler mlčky prikývol.

	„Dobre,“ povedal Schmidt a pobral sa na odchod. Po niekoľkých krokoch sa zarazil a otočil. „Ešte raz ti hovorím, ak to prijmeš, musíš byť tvrdý. Ak na to nemáš žalúdok, radšej to ani neber. Keď zlyháš, vyvolá to otázky, ohrozíš aj mňa,“ výstražne zdvihol prst.

	Viktor stál so zvesenými plecami, hľadel na hroziaci prst bývalého kamaráta a necítil vôbec nič.

	

	
		VI.



	

	„Zbláznil si sa? Hádam o tom neuvažuješ!“ vyhŕkol Izák. Správa o Karlovi ho spolu s Leom prekvapila, najprv si mysleli, že Viktor blúzni. Napokon sa mu ich podarilo presvedčiť. Keď im povedal, že Sára s Laurou a deťmi žijú, Izák sa od radosti rozplakal. Viktor mu chcel povedať aj o Adelke, no keď videl kamaráta plačúceho od radosti a ďakujúceho Bohu za toľkú milosť, nenašiel na to silu. Po dlhom otáľaní sa odhodlal povedať im aj o Karlovej ponuke. Šternov búrlivý odpor ho prekvapil. Pre Izáka bola predstava, že by sa Viktor mohol stať kápom, úplne neprijateľná.

	„Naši ťa budú nenávidieť a ty budeš pomáhať tým hovädám!“ vykrikoval tak hlasno, až sa k nim otáčali ostatní väzni, čo obďaleč hltali biednu večeru.

	„Pokoj, len pokoj,“ tľapkal ho Leo po pleci. Nereagoval až tak výbušne, obchodnícky zmysel mu našepkával, že nesmú robiť žiadne unáhlené závery.

	„Vieš, čo budeš musieť robiť? Všetko, čo ostatní kápovia. Mlátiť vlastných ľudí, týrať ich, možno aj zabiť,“ pokračoval Izák o čosi tichším hlasom.

	„Jedlo, výhody, lepšie podmienky, ochrana pred selekciami,“ vyratúval Viktor. „To všetko môže kápo zabezpečiť.“

	„Lenže nie pre všetkých!“

	„Nie pre všetkých, máš pravdu. Ale aspoň pre niektorých. Keď to neprijmem, bude kápom naďalej Kosinski, ktorý na našich ľudí serie, alebo ešte ktosi horší. Čo tým dosiahneme? Karl mi už druhú možnosť nedá.“

	„Aspoň niektorí sa budú mať lepšie,“ prisvedčil Leo.

	Štern krútil hlavou. „Pomáhať tým sviniam, byť s nimi jedna ruka… Vraždia nás, skántrili mu rodičov a on im ide pomáhať. Vieš, kto sa bude mať lepšie? On sám, drahý pán Hiler, o to mu ide!“

	„Izák,“ brzdil ho Narsky.

	Viktor premáhal zlosť, no nepodarilo sa mu to. Zbledol, hrdlo sa mu stiahlo, hlasno sipel. Ukazovákom ďobol do Šterna: „Dostal som ťa do Kanady, inak by si už dávno zdochol kdesi na stavbe! Netušíš, čo ma to stálo, tak drž hubu!“

	„Čo ťa to stálo? Povedz konečne, ako si to zariadil?! Tiež si sa s niekým dohodol?“

	„Prestaňte!“ Leo skočil medzi nich, videl, že veľa nechýba a pobijú sa. Ruvačky medzi väzňami bývali časté. Neraz sa na smrť umlátili aj najlepší priatelia.

	Hiler poodstúpil, sťažka dýchal, aj v rozhorčení chápal, že Izák má v čomsi pravdu. Neprezradil im, akým spôsobom ich všetkých troch vykúpil. Nazdával sa, že si sami domyslia, o čo išlo. Nebol si istý, či by pobožný Izák zniesol predstavu, že sa do Kanady dostal vraždou, že jeho výhody boli vykúpené niečou smrťou. Radšej mlčal.

	Narsky naňho hľadel, sledoval, či ho už prešla najprudšia zlosť. Hiler napokon chytil dych, Leo sa mu pozrel do očí, nič nepovedal, len dôrazne prikývol.

	

	Karl sa v Kanade objavil o dva dni. Odľahlo mu, keď zistil, že Viktor s ponukou súhlasí. Potešilo ho, že Hilera dobre odhadol a zahral uňho na správnu strunu. Ďalšie plány, ako sa zbaviť nepohodlných známych, ktoré mal v zálohe, boli oveľa drastickejšie. Bol rád, že k nim, aspoň zatiaľ, nemusel pristúpiť.

	

	Nadránom prišli po Viktora dvaja dozorcovia a odviedli ho z Kanady.

	„Tak ty chceš byť náš?“ škeril sa jeden z nich. „Uvidíme, vyskúšame si ťa.“

	Vošli do bloku B IId, kde práve prebiehal ranný apel. Na rovnej ploche stálo bezchybne zoradených niekoľko stoviek zúbožených väzňov. Hiler po nich prebehol pohľadom a okamžite rozoznal zopár musulmanov, ktorým zostávalo nanajvýš zopár dní života. Nevšimol si žiadnych známych, no vedel, že medzi nastúpenými je rozptýlená aj zostávajúca stovka ružomberských Židov.

	Na začiatku prvého radu stál Jarik so svojimi vernými. Tváril sa spokojne, zrejme o ničom nevedel. Veliaci esesák ho vyvolal z rady. Prekvapený kápo urobil krok dopredu. Netušil, čo ho čaká.

	„Väzeň číslo 38288, si zbavený funkcie blockältestera,“ oznámil mu Nemec.

	Nastúpení Židia zašumeli, Jarik vyvalil oči. Zazdalo sa mu, že azda prepočul.

	„Čože?“ vytisol zo seba.

	„Si zbavený funkcie, zaraď sa k ostatným väzňom. Po apeli budeš pridelený do bloku B IIb.“

	Kosinski dychčal, od prekvapenia sa zatackal. Chcel dôstojníkovi čosi pošepkať, veď doteraz spolu vychádzali, no esesák ho udrel do žalúdka.

	„Zaraď sa, židovská sviňa!“ reval, rukou ukazoval na zástup, druhou siahal po služobnej pištoli.

	Jarik pochopil, že keď sa okamžite nezaradí, zastrelí ho za neuposlúchnutie rozkazu. Prehnutý v páse sa dovliekol k zástupu. Väzni, ktorí boli doteraz jeho nohsledmi, od neho poodstúpili. Mať čosi spoločné s degradovaným kápom znamenalo smrteľné nebezpečenstvo.

	Jeden z dozorcov pristúpil k dôstojníkovi a podal mu akýsi formulár.

	„Novým blockältesterom je väzeň číslo 44070,“ prečítal esesák.

	Na Viktora sa uprelo zopár stoviek nevraživých pohľadov. Väzni sledovali nového mučiteľa so zmesou strachu a nenávisti. Vedeli, že Nemci si ho nevybrali iba tak, určite je to hajzel.

	Hilera ovalila vlna tichej zloby. Doteraz bol jeden z nich, no práve medzi nimi vyrástla ľadová hora. Keď sa lepšie prizrel, zazdalo sa mu, že spoznal zopár chlapov. Nevedel, ako sa volajú, no matne si spomínal na ich tváre. Boli mu povedomí z Ružomberka alebo zo spoločného transportu. V očiach sa im odrážalo prekvapenie zmiešané s hnevom. Bol pre nich ďalší zradca, čo sa pridal k nacistickým vrahom.

	„Zaraď sa!“ prikázal dôstojník a ukázal na začiatok prvého radu. Väzni poodstúpili, vytvorili voľné miesto.

	Hiler sa postavil vedľa chvejúceho sa Jarika. Bývalý kápo dýchal trhane a plytko. Dochádzalo mu, čo sa stalo a čo to preňho znamená. Kápov síce po degradácii zvyčajne umiestnili do iného bloku, no aj tam ich čoskoro dohnala vlastná povesť. Len čo sa väzni dozvedeli, že ide o bývalého mučiteľa, jeho život sa zmenil na peklo, dokonca aj v rámci táborových pomerov.

	„Ty hajzel, skurvený hajzel!“ šepkal popolavými perami Kosinski, keď dozorcovia vykonávali rannú selekciu. Viktor mu v hlase počul smrteľnú nenávisť. Vedel, že nechýba veľa a Jarik sa naňho vrhne, aj keby ho mali na mieste zastreliť.

	„Pomohol som ti,“ zakňučal Poliak ľútostivo. Vzápätí ho však znova ovládla zúrivosť. „Skapeš! Skapeš, ty zmrd, zabijem ťa!“ vypľúval zo seba, keď si bol istý, že ho nezačuje žiadny esesák.

	Viktor nereagoval, hľadel priamo pred seba a dúfal, že apel sa čoskoro skončí. Trvalo to však ďalšiu hodinu. Až potom Kosinského vyhrážky konečne utíchli. Keď ho odvádzali, ešte raz prebodol Hilera vražedným pohľadom a tackavou chôdzou sa pobral za dozorcom. Po niekoľkých krokoch Nemec zastal a pozrel na Jarika, akoby ho videl po prvý raz.

	„Čo to máš na sebe?“ opýtal sa zarazene. Vojenská blúza a nohavice, ktoré im doteraz neklali oči, boli po degradácii priam smrteľnou urážkou.

	„Ja…“ zahabkal Jarik a bezradne rozhodil rukami.

	„Zobleč sa, ty prasa! Už aj! Rýchlo!“ rozkričal sa esesák a začal ho mlátiť obuškom. Prinútil ho vyzliecť sa donaha pred nastúpenými väzňami. Kosinski sa od šoku a poníženia rozplakal. Utieral si slzy a odvracal sa od chlapov, lebo niektorí sa neovládli a škodoradostne sa škerili. Najväčšmi jeho bývalí nohsledi.

	Hiler sa nesmial, vôbec ho netešilo, čo spôsobil. Kosinski bol odporná kreatúra, no keď sa dohodli, dodržal slovo a pomohol im dostať prácu v Kanade. Viktor nepochyboval, že im zachránil životy. Nechcel ho takto ponížiť, netušil, ako prebieha degradácia kápa. No aj keby to vedel, zrejme by sa nerozhodol inak. Veď mu išlo nielen o vlastný život, ale aj o životy jeho ľudí. V tábore znamenal život jedného smrť pre druhého, také boli pravidlá, Hiler ich už dávno prijal a hral podľa nich.

	Nemal však čas na úvahy.

	„Zabezpečíš poriadok pri výdaji stravy,“ oznámil mu dôstojník. „Tento týždeň je znížený prídel,“ dodal a vložil mu do ruky konský bičík. „Vyber si štyroch pomocníkov.“

	Viktor nechápal, o čo pôjde a načo mu bude bičík, no nedal na sebe nič poznať. Spomenul si na Brownsville, na Abeovu kamennú tvár. Keď sa prijímali a vykonávali tvrdé rozkazy, bolo sa treba tváriť takto – nad vecou, tvrdo, neľútostne.

	Zahľadel sa na chlapov, snažil sa ich odhadnúť. Odteraz bol kápo, čosi ako brooklynský boss, a musel sa podľa toho správať. Zameral sa na otrlé, mocné typy so zelenými trojuholníkmi na prsiach. Vedel, že kriminálnici mu poslúžia najlepšie. Vylúčil tých, ktorým sa v pohľade odrážala bystrosť. Potreboval poslušné svaly a päste, nič viac, len hrubú silu, ktorá bude ochotne vykonávať jeho vôľu výmenou za výhody. Veľa svaloviny však nevidel ani na najurastenejších chlapoch. Jeho poskokovia budú podobné vycivené kostry ako ostatní väzni, nemôže sa na nich príliš spoliehať. Narýchlo si vybral štyroch, čo sa mu najviac pozdávali. Keď zistili, že sa dostali pod jeho ochranu, najradšej by pred ním pokľakli a bozkávali mu nohy. Hiler nepochyboval, že ich oddanosť potrvá iba do chvíle, kým ho nedegradujú. Ak sa tak stane, zmenia sa na jeho najväčších nepriateľov, možno ho aj sami zabijú.

	Dozorcovia mu ukázali vrecia pri baraku.

	„Je v nich chlieb. Každému nanajvýš jeden krajec. Nevyjde na všetkých, oni to vedia,“ dôstojník mávol na vyhladovaný zástup. „Musíš ich umravniť.“

	Viktor stále nechápal, no len čo dozorcovia vyhlásili, že sa idú rozdávať raňajky, rýchlo porozumel. Medzi väzňami sa strhla búrka. Dostali rozkaz zoradiť sa do dvojradu. Dobre vedeli, že tým, ktorí zostanú na chvoste, sa nič neujde. Podaktorí nejedli už dva dni. Zúfalo sa vrhali na mocnejších spoluväzňov derúcich sa dopredu. Strhlo sa zopár bitiek, vychudnuté kostry sa navzájom škriabali a hrýzli v smrteľnom boji o kúsok chleba.

	Hiler postrehol, že ho dozorcovia sledujú, nesmel zaváhať.

	Priskočil k väzňom a začal ich šľahať bičíkom. Najprv ich mlátil len zľahka, dúfal, že sa spamätajú. Boli však ako bez zmyslov, hlad im pomiatol myseľ. Kým ich švihnutie pekelne nebolelo, nevenovali mu pozornosť. Viktor zaťal zuby a ťal zo všetkých síl. Trhal im ovisnutú kožu na chrbtoch i ramenách, kvílenie sa mu zarývalo až do miechy. Začul aj zopár slovenských výkrikov, mlátil teda aj svojich. Nič sa však nedalo robiť, zatvrdil sa, švihal čo najsilnejšie a v mysli ich prosil o odpustenie.

	Napokon väzňov utíšili a zoradili. Na konci sa vliekli najslabší a skapínajúci musulmani. Niektorí nariekali, prosíkali spoluväzňov, dozorcov i Viktora, aby ich pustili dopredu. Všetci ich nárek ignorovali – boli to slabé kusy určené na odpis, kúska chleba sa dočkali iba silnejší.

	Po raňajkách vyrazili do východnej časti tábora. Vznikal tam nový obrovský sektor prezývaný Mexiko. Väzni kopali priekopy pre potrubia, planírovali terén a hĺbili jamy na osadenie základov najväčších budov.

	Hiler s pomocníkmi mal jednoduchú úlohu – žiadny z väzňov nesmel ani na chvíľu poľaviť. Skúsenejším stačilo ako napomenutie jediné švihnutie bičíkom. Tých, ktorí boli tvrdohlaví, alebo sa sotva vliekli, bolo treba povzbudiť kopancami či skupinovým výpraskom.

	Ak ani to nepomohlo a väzeň mlel z posledného, Viktor ho musel označiť ako vhodného na selekciu. Bolo to jednoduché, keď už z človeka nešlo vyžmýkať ani trocha energie na prácu, putoval do plynu. Ak si ho dozorcovia nevšimli, mal ho nahlásiť kápo. Keby ho zatajil, išiel by do plynu on.

	V prvý deň Hiler nahlásil štyroch úbožiakov. Ak totiž väzeň nepracoval tak, ako mal, museli zaňho až do konca zmeny makať najbližší spoluväzni. Nadmerná práca ich neraz priviedla ku kolapsu, preto bolo dôležité objaviť čo najskôr každé slabé ohnivko. Viktor si všimol, že keď smrteľne vysileného väzňa nahlásil, tí, čo dreli vedľa neho, to prijali s úľavou. Dvaja či traja mu kývli hlavou, akoby boli vďační, že z nich sňal ťaživé bremeno.

	Dozorcovia si povedali, že nového kápa v prvý deň poriadne vyskúšajú. Pozorne dohliadali, či chlapov mláti dostatočne silno, či si od väzňov nenechá skákať po hlave a či neprejavuje súcit. Keď videli, že ani raz nezaváhal, podrobili ho ďalšej skúške. Dvaja z nich si vybrali neboráka a rozhodli sa, že ho počas zmeny utýrajú na smrť. Nechali ho samého vláčiť ťažké brvná, kopať hlbokú priekopu a potom znova nosiť materiál. Poháňali ho kopancami i buchnátmi, nedopriali mu ani chvíľu oddychu.

	Viktor ich sledoval, videl, že chlapa, ktorý mohol byť pred vojnou vyššie postaveným úradníkom či právnikom, chcú uštvať ako zver. Odsúdenec spočiatku iba namáhavo dychčal, no potom sa rozvzlykal. Napokon zúfalo ručal a prosil, aby sa zmilovali, no oni sa smiali a poháňali ho do ďalšej namáhavej práce. Výkriky postupne prešli do chrčania, chlap zopár ráz odpadol, no keď sa prebral, čakali ho už ďalšie úlohy.

	Hiler nemohol nič robiť, nevšímavo prechádzal okolo trojice, akoby sa nedialo nič zvláštne. V duchu ďakoval Abeovi, že ho takmer zabil, keď ako mladík prejavil súcit pri krutom týraní Meyera Shapira. Druhý raz už takú chybu nezopakoval, naučil sa byť ľahostajný k utrpeniu – čosi také tu znamenalo obrovskú výhodu.

	„Dobrý Žid! Vzorný!“ pokrikovali naňho dozorcovia, rehotali sa a ďalej týrali jeho súkmeňovca.

	Podvečer chlap skolaboval, neprebrala ho ani skupinová bitka. Ostatní väzni ho odvliekli na apel, kde ležal a pridusene chrčal, až kým ho po večernej selekcii neodtiahli na splynovanie.

	Keď chlapi odchádzali do barakov, Viktor z nich cítil priam hmatateľnú nenávisť. Aj keby im odteraz pomáhal, navždy ho budú nenávidieť. Nešlo len o to, že sa spriahol s Nemcami, mláti ich a bezohľadne poháňa do práce. Výmenou za dušu získal privilégiá, aké oni nikdy nedostanú. To bola pre nich najhoršia zrada, veď zapredal vlastnú krv.

	

	Po niekoľkých dňoch Hiler pochopil, ako systém funguje, a našiel v ňom drobné trhliny, cez ktoré mohol niektorým väzňom pomôcť. Prirodzene, všetko sa muselo odohrávať v tajnosti nielen pred dozorcami, ale aj ostatnými väzňami. Viktor počul o niekoľkých prípadoch, keď sami väzni udali kápa, ktorý sa im snažil pomáhať. Dúfali, že si tým u esesákov vybavia nejakú výhodu či úľavu. Osud udaného kápa býval mimoriadne krutý. Ak ho okamžite obesili, mohol to považovať za šťastie. Po tábore sa šírili chýry, že Nemci tých, ktorí sklamú ich dôveru, zaživa upaľujú v krematóriách. Jednoducho ich zviazali a nohami napred zasunuli do rozžeravenej pece.

	Hiler preto postupoval nanajvýš opatrne. Väzeň, ktorého sa pomoc týkala, často ani netušil, že nejde o náhodu či šťastie. Pri výdaji polievky sa nový kápo dohodol s jedným z poskokov, že keď nebadane kývne rukou, nohsled naberie polievku zospodu hrnca. Pre väzňa to znamenalo oveľa väčší prídel zemiakov, ba niekedy aj kúskov mäsa. Rozdiel medzi životom a smrťou neraz spočíval v takýchto detailoch. Vycivenému väzňovi sa zopár ráz ušiel výživnejší kúsok a vďaka tomu prežil. Iný, ktorý nemal toľko šťastia, od vysilenia umrel.

	Viktor pomáhal najmä svojim – Slovákom a ružomberským Židom. Voči ostatným sa obrnil krutou ľahostajnosťou. Nedalo sa pomôcť všetkým, keby sa o to snažil, nepomohol by nikomu.

	Pri ranných selekciách si všimol, že dozorcovia málokedy vyberajú väzňov stojacich blízko kápa. Miesta okolo neho mali teda nesmiernu cenu. Stávali tam najoddanejší kumpáni.

	Viktor sa snažil, aby sa jeho ľudia pri zoraďovaní zakaždým dostali do predných radov. Z tých zadných totiž esesáci pravidelne vyberali väzňov do špeciálneho komanda pracujúceho v krematóriách. Nebolo tajomstvom, že každé takéto komando skončí po istom čase v plynovej komore.

	Keď sa Hiler vo funkcii zabehol, prišiel na spôsoby, ako vybaviť rôzne úľavy. Pre obzvlášť vysilených súkmeňovcov vedel získať povolenie na dvojdňový šetriaci režim, počas ktorého nemuseli pracovať. Zvyčajne by vtedy nedostávali žiadne jedlo, no po kápovom príhovore sa im ušiel aspoň krajec tmavého chleba. Väzni ani netušili, že im pomáha nenávidený kápo. Bol pre nich tyran, čo ich nemilosrdne mlátil a zaobchádzal s nimi ako s dobytkom, len aby sa zapáčil dozorcom a udržal sa v privilegovanej funkcii. Najväčšmi ho nenávideli tí, čo ho poznali z Ružomberka. Priam sa zadúšali zhnusením a odporom. Pokiaľ nemuseli, neprehodili s ním ani slovo, nanajvýš po ňom strelili nevraživým pohľadom.

	Výhodou funkcie bolo, že Hiler sa mohol aspoň na chvíľu zavrieť v kutici a byť sám. Čosi také bol v tábore luxus. Odkedy ich sem priviezli, nebol sám ani minútu. Keď sa prvý raz ocitol osamotený medzi štyrmi stenami, rozplakal sa. Všetko naňho doľahlo, v mysli mu vybuchli spomienky na rodičov aj výčitky za všetko, čo spôsobil ostatným.

	Odrazu nevedel, kto vlastne je. Všetko, čo mu doteraz dávalo aký-taký zmysel, sa mu zdalo falošné. Naozaj prijal postavenie kápa, aby mohol chrániť svojich ľudí a pomáhať im? Alebo mu išlo o seba, vlastné výhody a prežitie? Mláti väzňov preto, že musí, alebo preto, že mu vyvýšenie sa nad nich pridáva aspoň štipku na zničenom sebavedomí?

	Keď bol sám, nič mu nebolo jasné. Pripadal si ako mŕtvy, všetko, celý svoj život videl iba v minulosti, prítomnosť ani budúcnosť neexistovali, utopili sa v šedivej neurčitosti. Nevedel si ani predstaviť, že za táborovým plotom existuje normálny svet. Akoby Birkenau obklopovala nepreniknuteľná hmla. Svet prestal existovať, odcudzil sa mu. Keby sa teraz roztvorili táborové brány a mohol by ujsť, asi by ustrnul na mieste. Vrátiť sa do sveta mu pripadalo neprirodzené – ako návrat nebožtíka zo záhrobia.

	V tábore sa nedalo zamerať na žiadny budúci cieľ, čas tu strácal zmysel a krivil sa. Deň trval nekonečne dlho, no týždne leteli. Aj Leo mu kedysi povedal, že jediný deň je tu dlhší než celý týždeň, platila tu iná fyzika.

	Po niekoľkých dňoch mu dozorcovia dôverovali natoľko, že mu sem-tam podpísali dvojhodinovú priepustku na návštevu iného bloku. Zakaždým sa vybral do Kanady, aby zistil, ako sa majú Izák s Leom a ubezpečil sa, či im niečo nechýba. Oproti väzňom, nad ktorými Hiler dohliadal, sa mali priam rozprávkovo. Pracovali ako triediči, poriadne sa nadreli, no dostávali obstojnú stravu a nehrozilo, že umrú od vysilenia.

	Leo sa na Viktora zakaždým pozrel s nádejou. V hĺbke duše stále dúfal, že jeho rodičia žijú a Hiler ich jedného dňa objaví. Nikdy sa na nič nepýtal, dobre vedel, že o nádeji nesmie ani ceknúť, lebo mu Viktor plápolajúci plamienok nemilosrdne sfúkne. Kamarát sa mu zdal čoraz strhanejší a strohejší – podpisovali sa na ňom povinnosti kápa. Hiler o tom nikdy nerozprával, no Leo cítil, že robí, čo môže, a nepochyboval, že v bloku IIb za uplynulé týždne zachránil nejedného Žida.

	Izák nebol ani zďaleka taký zhovievavý. Považoval ho za zradcu a dával to otvorene najavo. Nerozprával sa s ním, vyhýbal sa mu, ani naňho nepozrel. Pri poslednej návšteve bol obzvlášť nepríjemný, čosi si šomral popod nos a nezodvihol pohľad, ani keď sa mu Hiler prihováral. Napokon si s odporom odpľul.

	Viktor pokrčil plecami a zhrbil sa. Nevraživosť od priateľa ho zasahovala oveľa bolestnejšie než nenávisť väzňov v tábore. Veď preto sem chodieval. Dúfal, že aspoň tu, s Leom a Izákom, trochu pookreje, aspoň občas potreboval cítiť, že ku komusi patrí, bolo to ako vynoriť sa nad hladinu ľadového bazéna a nadýchnuť sa vzduchu.

	Narsky ho odtiahol ďalej, aby ich šomrajúci Izák nezačul.

	„Nič si z toho nerob, aj na mňa je taký,“ šepkal Leo.

	„Prečo? Čo mu je?“ opýtal sa Viktor, akoby pobyt v Birkenau nestačil na zatvrdenosť.

	„Blíži sa koniec augusta.“

	„No a?“ nerozumel Hiler.

	„V slabej chvíľke mi to prezradil. Dvadsiateho šiesteho má Laura narodeniny. Myslel som si, že teraz, keď vie, že žijú, sa bude držať lepšie. Lenže práve naopak, je celkom bez seba, bojím sa oňho. Minule postával pri plote a díval sa na drôty.“

	Viktor nadvihol obočie: „Myslíš, že by mohol…?“

	„Neviem, ale bojím sa.“ Leo naňho nástojčivo hľadel, akoby na čosi čakal. Hiler netušil, o čo ide, radšej zmenil tému. Až keď sa vrátil do svojho bloku, došlo mu, čo od neho Narsky pohľadom žiadal.

	

	
		VII.



	

	Štern pracoval ako bez duše. Od rána bol skleslý, no akoby to nestačilo, dostal za úlohu roztriediť hŕbu detských hračiek z nočného transportu. Na prvú kopu odkladal jednoduché drevené hračky – vyrezávané bábiky, koníky či drevené skladačky. Vedľa zhromažďoval miniatúrne autíčka a figúrky, ktoré obsahovali kovové súčiastky. Na tretiu hromadu prekladal drahé alebo obzvlášť pekné kúsky – tie sa posielali naspäť do ríše – strana nimi odmeňovala vzorné nemecké deti.

	Desať mesiacov v tábore spravilo svoje. Keď nastúpili do Kanady, Izák každé ráno nesmierne trpel. Pohľad na hory predmetov zhromaždených z transportov ho zraňoval. Viktor s Leom sa z nového umiestnenia tešili, oproti dovtedajšej drine si výrazne polepšili. Pre Izáka to bolo naopak. Tvrdá práca na mraze, maximálne vyčerpanie a ubíjajúca monotónnosť ho ponárali do slastnej ľahostajnosti. Dokonca sa mu zdalo, že koniec utrpenia už nie je ďaleko. Predstava konca chutila sladko a opojne.

	Po preložení do Kanady nabral sily, myseľ mu opäť začala pracovať. Ostré hrany zúfalstva a beznádeje, ktoré sa na stavbe vybrúsili a neskôr otupili, ho teraz bolestivo rezali. Viktorovi a Leovi sa tu azda páčilo – veď ani jeden z nich nemal manželku a deti. Izákom však prebehla bolesť pri každom dotyku s kuframi a predmetmi, ktoré triedili. Každý hrniec, kočík, dáždnik, klobúk či hračka skrývali des a beznádej svojich majiteľov. Každý predmet bol pre Šterna akousi dierou v prirodzenosti sveta, pľuvancom do tváre Boha, ktorého vzýval. Keď musel triediť obzvlášť zraňujúce kúsky – napríklad stovky svadobných prsteňov – zdalo sa mu, že dobrotivý Boh sa zmenil na diabla. Ako inak mohol čosi podobné dopustiť? Izák sa svojej viery držal zubami-nechtami, no práve dni ako ten dnešný ho najväčšmi zraňovali.

	Aký je zmysel takejto skúšky? pýtal sa v duchu. Prečo Boh zariadil, aby práve na deň Lauriných narodenín musel triediť obrovskú horu hračiek od detí, ktoré sú už mŕtve, alebo sa práve zvíjajú pod nápormi jedovatého plynu?

	Do spytovania sa zahĺbil tak silno, že ani nepočul, kedy do haly vošli dvaja dozorcovia.

	„44074!“ zakričal jeden z nich. Ozvena číslo zopakovala.

	Izákom myklo. 44074 – jeho číslo! Mal ho nielen vytetované na predlaktí, ale aj vypálené v mysli. Keby ho niekto potichu zašepkal uprostred noci, Štern by sa od hrôzy s trhnutím prebudil. Keď zaznelo väzňovo číslo, neveštilo to nič dobré. Najčastejšie to znamenalo zaradenie medzi vybratých na splynovanie.

	Chvejúcou sa rukou položil handrovú bábiku a odklusal k dozorcom – nechať ich čakať čo i len sekundu mohlo znamenať krutý výprask.

	„44074 sa hlási, pán scharführer,“ povedal so sklopeným pohľadom.

	Triasol sa, aj keď bol už celé mesiace pripravený umrieť, blízkosť konca mu rozbúchala srdce.

	Dozorca nič nepovedal, iba mu do ruky strčil akýsi papierik.

	Štern po ňom strelil pohľadom, no prsty sa mu chveli, takže nemohol prečítať, čo je tam napísané.

	„Poď! Hýb sa!“ štuchol doňho Nemec.

	Izák stále nechápal, kam ho vedú, za pár sekúnd sa celý spotil.

	Priepustka, prečítal konečne.

	Zakrútila sa mu hlava, ničomu nerozumel. Vydal sa za dozorcami, no stále študoval papierik s niekoľkými slovami. Dostal dvojhodinovú priepustku na návštevu ženského sektora B I.

	„Nežiadal som o opustenie bloku, pán scharführer,“ priznal sa. Veril, že keď sa dozorcom prizná, nezmlátia ho za vlastný omyl v administratíve.

	„Si 44074?“ vyštekol Nemec.

	„Áno, som.“

	„Tak drž hubu a poď. Dostal si priepustku, asi máš dobrých známych.“

	Štern sklonil hlavu a odovzdane kráčal za nimi.

	Leo, pracujúci obďaleč, taktiež stŕpol, keď dozorca vyvolal Izákovo číslo. Napäto pozoroval, čo sa bude diať. Len čo začul, že hovoria o priepustke, odľahlo mu. Nenápadne sledoval odchádzajúceho Izáka a usmieval sa. Tušil, o čo ide – Viktor pochopil, čo sa mu pri poslednom stretnutí snažil povedať.

	

	Eskorta prechádzala cez dlhé pasáže popri oplotených blokoch. Leto sa končilo, no ešte stále bola horúčava. Vo vzduchu sa vznášal prach a ťaživý zápach zo štyroch dymiacich komínov. Izáka z neho spočiatku napínalo, no postupne si privykol. Birkenau si vytváral vlastnú atmosféru, bol to iný svet, a preto potreboval iné ovzdušie. Keby sa Štern alebo ktorýkoľvek dlhodobý väzeň dostal náhle z tábora, asi by sa zadusil.

	O polhodinu došli k cigánskemu bloku, Izák o ňom počul, lebo Cigáni dostali výnimku a mohli bývať spolu s rodinami. Pri bloku stál oplotený pozemok s niekoľkými budovami a detským ihriskom. Dozorcovia kráčali práve tam. Štern sa vliekol za nimi. Pri bráne uvidel čakajúceho esesáka. Nervózne sa prechádzal, vyzeral, akoby si rád zapálil cigaretu, lenže nemohol. Keď išli okolo, esesák si ho premeral od hlavy po päty. Izák sklonil pohľad, no aj tak sa mu zazdalo, že z Nemca vyšľahol záblesk nevôle. Netušil, čím ho vyvolal, veď nijako neprovokoval. Dozorcovia sa s esesákom pozdravili a kráčali ďalej. Štern tušil čosi nedobré. Nedovolil si však vypytovať sa alebo otáľať. Dal sa doviesť až k jednej z budov.

	„Počkaj tu,“ prikázal Nemec a vošiel dnu.

	„O hodinu a pol vyjdeš pred bránu bloku a počkáš na nás, odvedieme ťa naspäť,“ vysvetlil mu druhý dozorca, kým čakali.

	

	Laura mechanicky prezliekala najmenšie dvojičky. Myseľ sa jej túlala. Najradšej by zabudla, že má dnes narodeniny, lenže nešlo to. So Sárou si v tento deň už od detstva navzájom želali všetko dobré. Dávali si aj darčeky – väčšinou rovnaké alebo podobné. Vymenili si obľúbené hračky alebo, keď boli staršie, navzájom si darovali rovnakú sumu peňazí. Aj preto volali narodeniny „zrkadlový deň“. Od narodenia žili v zrkadlovom svete a takmer každodenne sa dívali na vlastný živý odraz, no pri vzájomnom obdarovávaní to bývalo najvýraznejšie.

	Dnes si nevymenili žiadne darčeky, ani si nič nezaželali, iba sa objali a obe sa rozplakali. Sára myslela na Júliusa, Laura na Adelku a Izáka. Pred rokom ešte oslavovali všetci spoločne, síce im bolo ťažko, no vzájomná prítomnosť im dodávala silu, dúfali, že situácia na Slovensku sa čoskoro upokojí.

	Odvtedy sa veľa zmenilo. Július a Adelka boli mŕtvi, o Izákovi nemali žiadne správy, Markus s Eugenom balansovali na hrane života a smrti (Mengeleho výstrelky sa nedali predvídať) a Laura so Sárou si pripadali ako prízraky zaseknuté na prahu zatratenia.

	Najradšej by preto zabudli, že majú narodeniny. Hneď ráno ich však prekvapili synovia. Chlapci ich chceli potešiť, strhané tváričky rozťahovali do úsmevov. Dokonca im darovali najväčšiu vzácnosť – cukríky od doktora Mengeleho. Sestry striaslo, cez deti im cynicky gratuloval sám duch tábora – Birkenau vynikal perverznou vynaliezavosťou. Zobrali do dlaní žlté cukríky, ktoré si synčekovia odriekli iba s vypätím všetkých síl, no mali pocit, akoby chytali kúsky ľadu. Z cukríkov vystupoval chlad, ba priam mráz, zdalo sa im, že im vypália diery do mäsa. Markusovi a Eugenovi sa v očiach zračilo detské očakávanie, veď nepochutiť si na sladkostiach pre nich znamenalo najvyššiu obetu. Verili, že žiadne gesto by nevyjadrilo lepšie, ako veľmi milujú svoje mamky.

	Laura so Sárou zaváhali, no napokon skrehnutými prstami každá rozbalila jeden cukrík a vložila si ho do úst.

	„Mhm, vynikajúce!“ rozplývala sa Sára a zo všetkých síl sa premáhala, aby sa nepovracala. Mala pocit, akoby cmúľala žlté oko pripichnuté na stene Mengeleho kancelárie. Markus si, našťastie, nič nevšimol, priam sa nadnášal od pýchy a spokojnosti, akú radosť mame urobil.

	Aj Laura v ústach prevaľovala kúsok ľadu z cudzieho vesmíru, jazyk aj podnebie už mala celkom spálené, no radosť v Eugenových očiach jej nedovoľovala cukrík vypľuť.

	Po raňajkách a lekárskej vizite odišli chlapci so staršími deťmi pomáhať do okolitých skladov. Mengele chcel, aby pracovali, vraj to prospieva ich organizmu. Nedopustil však žiadnu ťažkú prácu, prílišnú námahu či nebodaj bitky.

	V baraku zostali iba malé deti, tie strávia doobedie hrami na ihrisku. Laura práve doobliekala poslednú dvojicu, keď vošiel dozorca.

	„Číslo 55083, rodinná návšteva,“ oznámil. V bloku dozorcovia nesmeli kričať, Mengele na tom trval, krik mohol deti vystrašiť a znervózniť.

	Laure sa v mysli rozoznel poplašný tón, čosi z toho, čo Nemec povedal, sa týkalo jej, no žiadnu návštevu nečakala. Niektorí z lepšie postavených väzňov si občas vedeli vybaviť priepustky na stretnutie s rodinou. Aj sem už prišli dvaja či traja otcovia. Mengelemu to neprekážalo, práve naopak – tvrdil, že občasný kontakt s otcami deťom prospieva.

	„55083, rodinná návšteva!“ zopakoval dozorca takmer pošepky, no dôrazne. Znervóznilo ho, že sa nikto nehlási, nebol na to zvyknutý. Z lôžka v zadnom rade vstala červenovlasá žena a neisto k nemu zamierila.

	„Pán scharführer, som číslo 55083, ale nečakám žiadnu návštevu,“ oznámila Laura. Myslela si, že jej rozkáže, aby sa vrátila k práci. Ani jej nenapadlo, že nemusí ísť o omyl.

	„Rodinná návšteva,“ zdôraznil Nemec. „Dokonči pracovné úlohy a potom choď von,“ ukázal na dvor. Viac jej nevenoval pozornosť, vybral sa do kancelárie, aby návštevu ohlásil správcovi bloku.

	Laure zaľahlo v ušiach. Najprv bola presvedčená, že je to omyl, no teraz sa do nej vkradla nádej. Žeby naozaj? Stŕpla na mieste, bála sa vykročiť z dverí. Nádej v nej rástla. Keby sa teraz ukázalo, že sa dozorca zmýlil, zlomilo by ju to. Pozrela na sestru, Sára ju napäto pozorovala z opačného kúta miestnosti. Prikývla a rukou ukázala na dvere. „Nestrácaj čas!“ kričala na ňu pohľadom.

	Laura sa horko-ťažko odlepila od zeme. Urobila prvý krok a všetko sa zmenilo – rozbehla sa a rozrazila drevené dvere.

	Izák stál ako obarený. Z dverí vybehla Laura a stuhla od prekvapenia. Trvalo to sekundu, možno dve, no bola to najkrajšia chvíľa, akú kedy zažili. Akoby sa temná obloha rozhrnula a cez štrbinu prenikol žiarivý lúč.

	Padli si do náručia, objatie im vyradilo zmysly, stáli uprostred Birkenau, no preniesli sa kdesi inde, ostnaté drôty praskajúce elektrinou odrazu nič neznamenali, žiadna bariéra ich nemohla zastaviť.

	Do prítomnosti sa vrátili až o pätnásť minút, keď znova začali vnímať, že stoja na prašnom dvore, vdychujú zapáchajúci vzduch, pery ich pália od bozkov a obaja čosi habkajú. Závistlivé pohľady väzňov, ktorým sa nepodarilo uniknúť do raja, skĺzali po nich ako drobné pichľavé kvapky nečakaného dažďa.

	Hľadeli jeden na druhého, každú sekundu stretnutia si vypaľovali do najhlbšej pamäti. Vedeli, že spomienka im pomôže prežiť ďalšie hrôzy.

	Izák až teraz zbadal, že Laura má vlasy a nie je strašidelne vychudnutá. Ona myslela na to isté – manžel sa určite nelopotil ako väčšina väzňov, nevyzeral tak zničene, istotne sa mu podarilo dostať na niečo lepšie. Azda sa o to postaral milosrdný Boh, jeho skúšky sú ťažké, no predsa dbá, aby napokon všetci prežili. Azda sa zachránila aj Adelka, veď zázraky sa dejú, dnešné narodeniny sú dôkazom. Začali ako najhorší deň v jej živote (tak sa začínal každý deň v Birkenau) a končia ako najkrajší sviatok, aký kedy zažila.

	Izák jej čítal myšlienky. „Čo deti?“ opýtal sa. Hlas sa mu triasol, v očiach mu zazrela strach z odpovede.

	Stretnutie ho odzbrojilo, všetky ochranné vrstvy, ktorými sa obalil, aby prežil, z neho skĺzli. Stál tam obnažený až na dreň, Laura nepochybovala, že keby mu teraz do srdca vrazila ľadový klin, zabila by ho.

	„Sú v poriadku! Eugen aj Adelka sú v poriadku,“ usmiala sa a pobozkala ho.

	„Chvalabohu! Chvalabohu!“ opakoval, na mokré líca mu sadali zrnká zvíreného prachu.

	„Chodia pracovať do skladov, žiadna ťažká práca, máme sa tu znesiteľne,“ ubezpečovala ho.

	Sára ich sledovala cez okno. Sestrino šťastie ju napĺňalo, bolo to, akoby sa aj ona stretla s Júliusom. Nevedela, ako sa Izákovi podarilo získať priepustku, no tušila, že je za tým Karol. Veď sľúbil, že im pomôže, preto sa jej pýtal na ostatných. Vybavením priepustky dokázal, že minulosť nie je úplne mŕtva, že mu na nich stále záleží, aj keď sú Židia.

	

	Oberscharführer Lukas Mauer postával pri bráne do Mengeleho bloku a potichu zúril. Motal sa tu už viac než hodinu. Prekliaty Brunberg prednedávnom pristal na doktorovo naliehanie, aby sa prišiel dať vyšetriť. Odvtedy za Mengelem chodieval pravidelne. Ich stretnutia bývali súkromné a veľmi dlhé. Mauer tušil, že nejde len o zdravotné prehliadky. Museli sa zhovárať aj o čomsi inom. Podozrieval Jonasa, že doktorovi donáša. Nevedel síce, aké informácie o Schmidtovi a jeho chlapoch by mohli Mengeleho zaujímať, veď tu nerobili nič zlé, no aj tak cítil k Brunbergovi čoraz silnejší odpor.

	Spočiatku si obstojne rozumeli. Spájala ich záľuba v bojových psích plemenách. Mauer pred vojnou choval na rodičovskom statku nielen nemecké ovčiaky, ale aj rotvajlery. Brunberg síce nebol chovateľ, no vynikal vo veterinárčine a pri psoch bol ako chodiaca encyklopédia. Na začiatku operácie Barbarossa prejavoval zdravé nadšenie i energickosť, práve tým si Lukasa získal. Lenže keď začali s vyhladzovaním na Ukrajine, Jonas každým dňom mäkol. Stále plnil Schmidtove rozkazy, no mechanicky, bez energie a nadšenia. Navyše začal popíjať, opúšťal sa, menil sa na chodiacu trosku.

	Lukas by mu to prepáčil, veď nie každý má oceľové nervy, no definitívne ich rozdelil incident s pomäteným Uwem Fleischerom. Keď sa Mauer dlhé týždne zotavoval v nemocnici, prehrával si v mysli celú udalosť stále dokola. Najprv si na veľa nespomínal, no postupne sa mu vynárali nové detaily.

	Fleischer vyskočil, zakričal „Mamka!“ a siahol po zbrani. Lukas sedel za ohybom stola, nemal ho ako zastaviť, no Brunberg naňho po celý čas vyvaľoval oči a mal ho priamo v strelnej dráhe. Keby pohotovo zareagoval ako ozajstný hauptsturmführer SS, mohol Uweho zneškodniť. Kým sa však v podnapitosti spamätal, Fleischer už tasil zbraň. Vtedy sa Brunberg zachoval ako zbabelec – vrhol sa pod stôl ešte skôr, než sa strhla streľba. Uwe zabil dvoch chlapov. Mauer nezaváhal a vrhol sa naňho. Aj jeho sa zmocnil strach, no ovládol ho, správal sa tak, ako sa od vojaka SS očakáva. Nebol čas na vyťahovanie zbrane, skočil na Fleischera a zastavil ďalšiu streľbu vlastným telom. Stálo ho to prestrelené pľúca a rozdrvený bedrový kĺb, prežil len zázrakom.

	Za udatnosť ho síce povýšili na oberscharführera, lenže to nestačilo. Až postupne zisťoval, ako mu zranenia strpčujú život. Nevydržal žiadnu dlhšiu námahu, už po chvíli dychčal, akoby trpel suchotinami. Dokonca aj súložiť musel pomaly – ako nejaký zženštený poeta. Kedysi si potrpel na ráznu a rozhodnú chôdzu. Teraz sa iba pomaly šmatlal. Nepripadal si ako poriadny chlap, najmä nie medzi ostatnými esesákmi. Nikdy mu nič zlé nepovedali, ani si ho nedoberali, no aj tak cítil, že sa od neho odťahujú. Bol poškodený kus, báli sa, aby aj na nich nepritiahol podobné nešťastie. Spôsobil to Fleischer, lenže na toho sa už nemohol hnevať, veď si sám zobral život. Aspoň nebol zbabelec.

	Leví podiel na jeho nešťastí mal však aj prekliaty Jonas Brunberg.

	Len čo sa Lukas vrátil naspäť k jednotke, prebehla medzi nimi vlna nevraživosti. Odvtedy naberala na sile. Jonas to vycítil a trestal Mauera drobnými nepríjemnosťami. Napríklad mu rozkázal, aby ho sprevádzal pri návštevách v Mengeleho bloku. Musel mu robiť zasratú eskortu! Prirodzene, Brunberg ho nezobral dnu, nakázal mu strážiť pri bráne. Zopakovalo sa to už tri razy. Zakaždým postával dve hodiny v horúčave a prachu. Keby sa vzdialil, Jonas by to mohol nahlásiť ako neuposlúchnutie rozkazu od vyššej hodnosti.

	Lukas si chvejúcimi prstami utrel spotené čelo. Mokrá uniforma sa mu lepila na chrbát, bol smädný, najradšej by si zapálil. Lenže fajčenie mu doktori prísne zakázali. Napriek tomu to skúsil a dopadlo to katastrofálne. Poranené pľúca reagovali na dym veľmi zle. Druhý raz už šťastie nepokúšal. Nervózne si hrýzol do pery a prešľapoval z nohy na nohu. Zničený kĺb ho pri dlhšom postávaní neznesiteľne bolel.

	Prekrivkal zopár metrov, aby si uľavil, no príliš to nepomohlo. Okrem toho čižmami rozvíril prach, ktorý mu vnikol do pľúc. Dráždivo sa rozkašľal, záchvat nie a nie prejsť, od prudkého kašľa sa až prehýbal.

	Za chrbtom mu zaškrípala brána. Otočil sa, dúfal, že sa konečne vracia Brunberg. Namiesto neho uvidel vysokého Židáka. Všimol si ho, už keď ho pred hodinou priviedli dvaja dozorcovia. Zdal sa mu akýsi vypasený, kráčal rezkou, ohybnou chôdzou. Väzni by takto nemali vyzerať, Lukasovi sa to ani trochu nepáčilo. Okrem toho, Židák sa na dvore objímal s akousi červenovláskou. To už Mauera poriadne vytočilo. Židáci si užívajú ešte aj na dvore koncentračného tábora? Aj tu sú spokojní, šťastní a vysmiati? On by mal byť spokojný a vysmiaty, lenže nie je!

	Väzeň sa rozhliadol, asi čakal na eskortu.

	Mauer k nemu pristúpil. „Športovec?“ opýtal sa.

	Izák pokorne sklonil hlavu: „Áno, pán oberscharführer, kedysi som športoval.“

	Do Lukasa vstúpila zlosť. Dobre začul, že ho tá židovská sviňa oslovila hodnosťou iba tak – ironicky. Určite skláňa hlavu, lebo sa uškŕňa. Asi mu je on, Lukas Mauer, na smiech.

	Hlas sa mu zachvel: „Aký šport?“

	„Najmä lyžovanie, pán oberscharführer.“

	Nedá si pokoj, stále provokuje! Povýšili ho za to, že zastavil streľbu vlastným telom, za to, ako teraz vyzerá. Musí mu to tá židovská sviňa stále pripomínať? Určite to robí naschvál, azda niečo začul.

	No ako myslíš, dostaneš, čo si pýtaš, pomyslel si.

	„Keď si taký športovec, trochu si zacvičíš. Ruky pred seba a drepuj! Hýb sa!“

	Izák naňho vyjavene pozrel. Nerozumel, čo od neho esesák chce.

	„Hýb sa, ty hajzel!“ zreval Mauer. „Drepuj! Už aj!“

	Štern poslušne vystrel ruky a spustil sa k zemi. Rýchlo sa zodvihol, dúfal, že Nemec sa upokojí.

	Izákova úslužnosť Lukasa ešte väčšmi rozzúrila. Poctivé plnenie rozkazov, no jasné! Aj on poctivo plnil rozkazy a povinnosti. A kam ho to dostalo? Je z neho mrzák, postáva už hodinu pri skurvenej bráne a uťahuje si z neho Židák, ktorý si práve užil pekné chvíle s akousi kurvou.

	Mauer vytiahol služobnú pištoľ, namieril na Izáka a kopol ho špičkou čižmy.

	„Rýchlejšie! Rýchlejšie!“ vrieskal.

	Štern zatínal zuby, už ho boleli nohy, na cvičenie nebol vo forme. Spotil sa a nahlas dychčal.

	Lukas bol už celkom nepríčetný: „Čo dychčíš? Robíš si zo mňa žarty?! Smeješ sa zo mňa? Rýchlejšie, smrad, ešte rýchlejšie!“

	Izákovým telom prenikala ostrá bolesť, hlava sa mu krútila, srdce búšilo.

	„Prosím, pán oberscharführer!“ vydýchol.

	„Hajzel skurvený!“ Mauer mu priložil hlaveň k spánku. „Makaj! Rýchlejšie!“

	Štern si v panike uvedomil, že esesák sa ho rozhodol utýrať. Občas sa to stávalo. Keď prestane cvičiť, zastrelí ho, alebo ho prinúti pokračovať, až kým nepadne od vysilenia a neumrie priamo na ceste.

	„Prosím, pán oberscharführer!“ dychčal.

	„Rýchlejšie, ty sviňa, rýchlejšie! Teraz ukáž, aký si športovec!“ rehotal sa Mauer.

	

	Sára začula, že pred bránou ktosi kričí. Nechala deti aj ostatné opatrovateľky na ihrisku a odbehla sa pozrieť, čo sa deje. Keď vyšla spoza baraku, zatajil sa jej dych.

	Esesák v uniforme mieril pištoľou na Izáka a nútil ho drepovať. Laurin manžel mlel z posledného. Tackal sa, sipel, no stále poslušne cvičil, aj keď pri tom kvílil od bolesti.

	„Čo sa deje?“ začula za sebou Laurin hlas. Sestra sa stále vznášala od šťastia, oči mala zasnené, myseľ omámenú.

	„Nič, to nič!“ vyhŕkla Sára a pokúsila sa ju odviesť preč.

	Laura sa jej vyšmykla. „Akože nič, veď ktosi kričí.“

	„Nie, nedívaj sa!“

	Sestra však vyzrela spoza rohu. Ľahký úsmev jej zmizol z tváre, v zasnených očiach sa mihlo zdesenie.

	„Preboha,“ zašepkala stŕpnutá od hrôzy.

	Mauer štuchal hlavňou do Izákovho temena. „Rýchlo, športovec, rýchlo!“ pokrikoval.

	„Preboha,“ zopakovala Laura. Ruky zopäla na hrudi, príšerne zbledla, brada sa jej roztriasla.

	Sára sa rozhliadla, no nezazrela nikoho, kto by pomohol. Musí niečo urobiť, musí!

	Rozbehla sa do baraku a vtrhla do vyšetrovacej ambulancie. Inokedy by si netrúfla nezaklopať, no teraz nebol čas na okolky.

	Mengele sedel za vylešteným stolom s akýmsi esesákom, o čomsi sa zhovárali. Keď rozrazila dvere, prekvapene na ňu pozreli. V doktorových očiach zazrela hnev, nedisciplinovanosť ho rozčuľovala.

	Nevedela, čo robiť, nemala čas na vysvetľovanie, hlas sa jej zasekol v hrdle. Od zúfalstva padla na kolená a vzopäla ruky.

	„Pomôžte nám, prosím vás, pomôžte!“ zavzlykala.

	Mengele naklonil hlavu, akoby ho bizarná situácia zaujala.

	„Čo sa deje?“ opýtal sa esesák. Vyzeral zanedbane, tvár mu pretkávala sieť červených žiliek, no hľadel na ňu so záujmom. „Pri bráne! Prosím vás!“ Obaja vstali a pobrali sa z ambulancie. Chlap v uniforme vyšiel rezkou chôdzou, Mengele v bielom plášti sa knísal za ním, no neodtŕhal z nej pohľad. Sára by prisahala, že sa mu v očiach zablyslo pobavenie a zvedavosť.

	

	Izák už nevládal, bolesť bola priveľká. Dychčal, no nemal žiadny vzduch. Z posledných síl sa pokúsil zodvihnúť, no roztrasené nohy ho zradili. Zachrčal a zrútil sa na cestu.

	Zdvihlo sa mračno prachu.

	Lukas sa rozkašľal, Židák mu škodí do poslednej chvíle! Priložil mu hlaveň k temenu a stlačil spúšť.

	Ozvalo sa cvaknutie. V rozčúlení zabudol pištoľ natiahnuť. Rýchlo to napravil, náboj vkĺzol do komory.

	„Prasa,“ zavrčal a zamieril.

	„Čo sa tu deje?“ zakričal Brunberg. „Čo to robíš?!“

	„Neuveriteľné!“ vyprskol Mauer a otočil sa. Všetci nepriatelia sa proti nemu spriahli.

	„Čo to robíš, oberscharführer?“ zopakoval Jonas otázku.

	Lukas mykol plecom: „Tento Židák ma pred chvíľou napadol, máš s tým problém?“

	Zbadal, že spoza plota naňho civia dve Židovky s červenými vlasmi. Skvelé, teraz ho bude Brunberg ponižovať pred dvoma židovskými kurvami!

	Jonas pozrel na chrčiaceho Izáka. Stále sa triasol, pokúšal sa postaviť, no nedarilo sa mu.

	„Nenapadol, pán…“ vydýchol a pozrel na Brunbergove výložky, aby ho správne oslovil.

	Odrazu na mňa ani nepozrie, napadlo Mauerovi. Už nie som preňho dôležitý.

	„Takže Židák tvrdí, že klamem, fajn. Čo urobíš, hauptsturmführer, poženieš ma pred vojenský súd?“ škeril sa.

	Brunberg pokrútil hlavou. „Toto nemôžeme, Lukas. Nie takto.“

	Mauer neveril vlastným ušiam: „Brániš Žida, čo ma napadol?“

	„Nebránim! Ale nemôžme to robiť takto. Je to proti reichsführerovým rozkazom,“ šomral Jonas. Zaplietol sa do chúlostivej situácie. Brániť Židov sa nevyplácalo, najmä nie tu. Ak sa to dostane k Schmidtovi… Brunberga striaslo. V duchu zanadával, že sa dal strhnúť vyplašenou Židovkou. Lenže keď videl zúfalú ženu na kolenách, konal ako nemecký rytier – taká bola jeho mladícka predstava o službe v SS, ktorej sa napriek všetkému stále nezbavil. Dúfal, že si práve nevyrobil ďalšie problémy.

	„Aha, máme byť humánni aj pri vyhladzovaní,“ zasmial sa Mauer. Vycítil, že získal prevahu, prudká zlosť trochu pominula. Strieľať Žida iba tak na ceste naozaj nebolo najrozumnejšie. Ktovie, čo je zač, keď má aj priepustku. Aj tak možno do večera skape od vysilenia. Okrem toho bude mať Lukas dobrú páku na Brunberga. Ak bude hauptsturmführer znova vyskakovať, má ho čím uzemniť.

	„Dobre, máš pravdu,“ pripustil a zastrčil pištoľ do puzdra.

	Jonas si vydýchol. Chcel to mať čo najskôr za sebou.

	„Poď, pôjdeme,“ povedal a vykročil.

	„Maj sa, športovec!“ zakýval Mauer a pobral sa za ním.

	Izák sipel, no postupne sa mu vracal dych. Roztrasené nohy ho neposlúchali, ledva sa postavil. Zatackal sa, takmer spadol. Pred očami mu blikali hviezdy, všetko sa mu rozmazávalo.

	Sára s Laurou sa uvoľnili zo stŕpnutia, do očí sa im nahrnuli slzy. Laura si rozhrýzla pery, stále bola bledá, doteraz ani nedýchala.

	„Ďakujem, ďakujem ti,“ zašepkala a objala sestru.

	Stáli, chveli sa a hľadeli na tackajúceho sa Izáka.

	Esesáci sa vzďaľovali, prešli už zo desať krokov, o čomsi sa zhovárali. Mauer počúval Jonasa, pritakával, dokonca sa zasmial. Potom sa otočil, vytasil pištoľ a strelil Izákovi do chrbta.

	Šterna prehlo, s krátkym výkrikom sa zrútil na cestu.

	„Nie!“ vykríkli sestry.

	Lukas pozrel na vyjaveného Brunberga a rozhodil rukami, akoby za nič nemohol.

	„Zase ma napadol, videl si?“ uškrnul sa.

	Zranený Izák sa zvíjal, kašľal a vypľúval krv.

	„Čo už teraz? Idem ho doraziť, musíme byť humánni,“ prehodil Mauer, posmešne pozrel Jonasovi do očí a pobral sa k zranenému.

	Potešilo ho, že tie dve kurvy za plotom šialene vrieskajú. Už nevyzerali spokojné ani šťastné, presne tak to má byť.

	Došiel k mužovi stonajúcemu od bolesti a šoku. Z chrbta mu vytekala hustá krv. Určite vedel, že čochvíľa umrie. Plakal ako dieťa a vystieral ruku k červenovlasej Židovke.

	„Euge… Ade…“ chrčal slabnúcim hlasom.

	„Je to smrteľné, hauptsturmführer!“ zakričal Lukas a bezradne pokrútil hlavou. Nič sa nedá robiť, nemôže ho nechať trápiť sa.

	Znova pozrel na pološialené sestry, priložil pištoľ k Izákovej oholenej hlave a prestrelil mu mozog.

	

	
		VIII.



	

	Miestnosť zaplavovali príjemné klavírne tóny sprevádzané tichým praskaním gramofónovej platne, no Karl ich nepočúval. V ušiach mu pišťalo, výhľad sa mu zúžil do úzkeho lievika, vnímal len skupinku chlapov, všetko ostatné sa mu rozmazalo. Posedenia kolegov boli povinné aj v táboroch, veď práve tu sa vykonávali najťažšie úlohy. Iba pred chvíľou do sály nakukol Mengele a s natešeným úsmevom Karlovi oznámil, že stojí na rampe a vykonáva selekciu mimoriadne veľkého transportu. Potom opäť zmizol. Schmidt by sa inokedy pozastavil nad nezmyselnosťou jeho slov, no tentoraz iba chabo prikývol. Správa o Izákovej smrti ním otriasla. Nedal na sebe nič poznať, no vydesili ho vlastné pocity. Prečo ho Šternov skon rozhodil? Čo keď si to ktosi všimne?

	Hľadel na Mauera, ktorý chlapom nadšene vykladal, ako zvládol útok zákerného Žida, a silno zatínal čeluste.

	S Izákom boli kedysi kamaráti, často sa spolu zabávali alebo športovali.

	Bol to len Židák, obyčajný Židák, nič viac!

	Chodievali spolu lyžovať na kalváriu za mesto. Okolité hory zasypával sneh, kopce pokrývali ľadové kryštáliky, no oni nevnímali chlad, naopak – bolo im veselo, vtipkovali, zahrievala ich družnosť.

	Hnusný špinavý Židák!

	Prijali Karla medzi seba, Izák ho mal rád pre jeho zásadovosť a nedal naňho dopustiť. Schmidt niekam patril – aj keď mal nemeckých rodičov a nebol Žid, zapadol medzi nich. Vždy túžil kamsi patriť, miestne deti sa s ním nechceli hrávať, bol pre ne príliš hĺbavý. Cítiť spolupatričnosť, byť užitočný – po tom prahol najväčšmi. Keď sa v Mníchove ocitol sám, ťažko znášal pocit vylúčenosti a zbytočnosti. Preto medicína, preto SS. Užitočnosť a bratstvo – dve najdôležitejšie slová.

	Mysľou mu preletel záblesk spoločných letných výletov do hôr v okolí Ružomberka. Zacítil prenikavú vôňu ihličia.

	Hanbil sa, veľmi sa za to hanbil, najradšej by si plesol po líci a zabával sa spolu s chlapmi, lenže nešlo to.

	„Napadol ma, tak som mu dal príučku!“ vystatoval sa rozrehotaný Lukas.

	Brunberg sa utiahol do kúta, hrbil sa na stoličke a hľadel kamsi do prázdna. Keby aspoň zakričal: „Nie sú to ľudia!“, ako ziapal kedysi. Namiesto toho bol mĺkvy, povädnutý, energický duch ho dávno opustil.

	Schmidt si pošúchal studené čelo. Cez tenký piskot v ušiach k nemu doľahol smiech.

	„A keby ste počuli, ako kvičal!“ vykrikoval Mauer. „Celý čas kvičal ako prasa!“

	Klavírne tóny, ďalší výbuch smiechu, neznesiteľné hvízdanie.

	Schmidt vstal, ako v mrákotách došiel k Lukasovi a vylepil mu silné zaucho.

	Hvízdanie v ušiach stíchlo, akoby uťal.

	Vyjavené pohľady zarazených chlapov. Šok v Mauerových očiach, neveriaci výraz v Jonasovej tvári – Brunberg od prekvapenia vyskočil zo stoličky. Čakal, že Karl bude zúriť, že ho potrestá za to, že chránil Žida. Preto nechal Lukasa, nech si užije svoj triumf. Schmidt sa však zachoval opačne a zastal sa ho. Jonas nechápal, čo sa deje.

	Aj Karla zaplavil úľak. Odrazu sa prebral z omámenia, všetko vnímal jasne, od úľaku sa mu takmer podlomili kolená. Ešte nikdy neudrel vlastného chlapa. Nebol to žiadny prehrešok, veliteľ to mohol urobiť, lenže teraz sa naňho upierali desiatky očí a čakali na vysvetlenie.

	Urobil to, lebo sa zastal Žida.

	Nesmie dopustiť, aby to vyzeralo takto!

	Mauer stál vystretý v pozore, líce mal červené, z nosnej dierky sa mu rozbehol pramienok krvi. V očiach mal zmätok, dobre si pamätal, ako hauptsturmführera pobavili vynaliezavé spôsoby likvidovania Židov. Vôbec nerozumel, prečo ho teraz udrel. Rovnaká otázka sa odrážala vo všetkých pohľadoch.

	„Oberscharführer Mauer, plníme dôležité úlohy pre ríšu,“ zachrčal Karl cez zovreté hrdlo. „Žiadny smiech ani zábava. Reichsführerove rozkazy sú presné. Riaďte sa nimi, postupujte tvrdo, ale už nikdy o tom nežartujte.“

	„Rozkaz, pán hauptsturmführer!“ vykríkol Lukas. Veliteľove slová boli preňho posvätné, pomyslel si, že azda naozaj prestrelil. Nedalo mu však nevychutnať si Brunbergovo poníženie.

	Schmidtovi sa opäť rozkrútila hlava, stiahlo mu hrudník, slová zo seba ledva vypľúval. Najlepšie by bolo, keby mu uviazli kdesi v hrdle. Počul, čo hovorí, no každá hláska ho trhala na kusy, akoby ju vyslovoval proti vlastnej vôli. „Neprajem si žiadne náhodné incidenty. Pracujte efektívne a disciplinovane. Pokiaľ väzni z bloku B IId neporušia žiadne predpisy, nijaká svojvoľná likvidácia, až kým rozkaz neurčí inak. Rozumiete?“

	„Áno, pán hauptsturmführer!“

	Napätie poľavilo, chlapi sa uvoľnili. Niektorým sa zdalo, že Schmidt zbytočne preháňa. Počuli, že mu už raz povolili nervy, a práve preto sa ocitol v Birkenau. Reči boli očividne pravdivé, hauptsturmführerovi začína preskakovať. Príliš sa tým však nezaoberali, veď nebol prvý ani posledný.

	Jonas chladnými očami sledoval, ako sa Karl zberá na odchod. Poznal ho pridobre, aby uveril, že sa neovládol pre takúto drobnosť. Muselo v tom byť čosi iné. Brunberga stále drásali spomienky na detskú popravu v Beloj Cerkvi. Schmidt ho k tomu donútil iba preto, aby si overil jeho oddanosť. Prečo teraz vyvádza, keď Mauer preukazuje nadšenie?

	„Pokiaľ väzni z bloku B IId neporušia žiadne predpisy, nijaká svojvoľná likvidácia,“ zneli mu v ušiach hauptsturmführerove slová. Prečo to povedal, preriekol sa? Prečo mu záleží práve na Židoch z bloku IId?

	Jonas sa poškriabal na brade a začal si z pamäti dolovať všetko, čo mu o sebe kedysi Karl prezradil v spoločnej internátnej izbe.

	

	
		IX.



	

	S príchodom jesene začali väzni umierať ako muchy. V lete ich morili neznesiteľné horúčavy, no začiatkom októbra povieval od rieky Sola čoraz chladnejší vietor. V kombinácii s neprestajným dažďom znamenal pre zoslabnutých Židov smrteľné nebezpečenstvo. Istou záhubou neboli iba zápal pľúc či chrípka, ale aj obyčajné prechladnutie. Vyčerpané organizmy nevládali bojovať, vzdávali dlhotrvajúci zápas o život, kolabovali v čoraz väčších počtoch. V lete sa každý pracovný deň končil selekciou niekoľkých trosiek, ktoré už nemohli ďalej. Teraz však väzni každodenne ubúdali po desiatkach.

	Hiler čoskoro pochopil, že jeho pomoc je zbytočná. Z času na čas za cenu obrovského rizika zachránil väzňa, no každý deň musel aspoň desiatich (taká bola najnižšia povinná kvóta) označiť za vhodných na splynovanie. Chuť pomáhať ho opúšťala, Izákova smrť ho obrala o posledné zvyšky vôle. Napokon už pomáhal iba tým, že do plynu vyberal čo najmenej Slovákov a ružomberských Židov.

	Napriek tomu sa topil v mori nenávisti, väzni by ho najradšej utĺkli na smrť. Obrnil sa, prijal úplnú samotu a správal sa k nim ako oni k nemu. Zaujímal sa už len o seba a najbližších. Pri návštevách v Kanade sa mu zdalo, že ani Leo ho už nevidí rád. Kamarát chápal, že Viktor za Šternovu smrť nemôže, no aj tak stále myslel na priepustku, ktorú mu Hiler vybavil. Sám ho k tomu postrčil, preto sa cítil vinný.

	Aby si uľavil, potreboval vinu rozriediť. Keby sa Viktor nebratríčkoval s Nemcami, nedali by mu priepustku. Nebyť tej nešťastnej priepustky, Izák by tu stále bol. Za to, čo sa stalo, mohol oveľa viac Viktor než on.

	Hiler vedel, prečo k nemu Narsky ochladol. Nemal mu to za zlé, veď v tábore sa každý správal podobne. Za uplynulé týždne si získal dôveru niekoľkých dozorcov. Dozvedel sa, že Laura a Sára v detskom bloku sú na tom veľmi zle. Videli Šternovu popravu, Laura sa vraj úplne zosypala. Viktor by sa najradšej vybral za nimi, lenže nezniesol predstavu, že by pred ne predstúpil ako kápo. Čo by im povedal? Ako by to vyzeralo, ako by ich utešil? Veď vlastne pomáhal Izákovým vrahom.

	Sára ho nesmela vidieť ako kápa, čosi také nemohol pripustiť. Pokiaľ o tom nevedeli, stále na ne mohol myslieť ako na blízke osoby, vzťah k nim zostal zakonzervovaný ako v jantári. Keď mu bolo najhoršie, mohol k nim zaletieť aspoň v myšlienkach a cítiť trochu tepla. Keby prišli na to, čo je zač, všetko by sa skončilo.

	Namiesto stretnutia im radšej z času na čas po spoľahlivom dozorcovi poslal kúsok chleba, salámy alebo čokolády. Kápo sa neraz dostal k cennostiam či cigaretám, ktoré väzni kdesi ukradli – zorganizovali –, ako to medzi sebou volali. Výmenou za ne sa od dozorcov dali kúpiť rôzne úľavy i drobné služby. Hiler to využíval a posielal sestrám Bergártovým, Markusovi aj Eugenovi balíčky jedla.

	Jeden z dozorcov mu v polovici októbra zašepkal dôležitú informáciu. Jarik Kosinski v bloku B IIb stále žije. Dostal už zopár tvrdých výpraskov, no zatiaľ ešte dýcha. Nie všetci Nemci sa k nemu otočili chrbtom. Zopár dozorcov s ním udržuje styky. Vedia, že čoskoro skape, a nechcú, aby sa dovtedy rozhovoril o ich bývalých kšeftoch. Stačilo, aby sa o čiernom obchode dozvedel niektorý z fanatických esesákov, a mohli by mať vážne opletačky.

	Viktor počúval, no stále nechápal, prečo mu dozorca o Kosinskom hovorí.

	„Začul som, že sa na teba vypytuje. Kde sa zdržiavaš, aký máš režim a tak,“ povedal odrazu chlap. „Podľa mňa čosi chystá. Kým skape, chce sa ti pomstiť.“

	„Rozumiem, vďaka,“ prikývol Hiler a daroval dozorcovi dve cigarety.

	Výstrahu nepodceňoval. Dobre si pamätal, že v Brownsville zarevalo zopár chlapov iba preto, lebo sa vysmievali z podobných hrozieb. Zdalo sa im nemožné, že by si na nich trúfol nejaký kvetcher. Lenže ak obeť zahnali do kúta, alebo až príliš ponížili, neraz sa odhodlala k zúfalým činom.

	Ak má Jarik Kosinski stále naklonených zopár dozorcov, môže sa stať čokoľvek. Stačí sekunda nepozornosti a môže byť po všetkom. Vraždy v lágri neboli nič výnimočné. Niekoľko bodnutí ostrým drôtom, kusom skla či nejakou inou primitívnou zbraňou mohlo prísť kedykoľvek a z ktorejkoľvek strany. Viktor sa radšej obklopil nohsledmi a nepohol sa bez nich ani na krok.

	

	
		X.



	

	Jarik bol už zopár dní mrzutý. Nebol hlúpy, rýchlo pochopil, čo sa stalo – niektorý zo všivavých dozorcov hral na dve strany. Určite Hilerovi prezradil, že sa naňho chystá. Kosinski tým prišiel o jedinú výhodu – moment prekvapenia. Žiadne ďalšie eso v rukáve nemal.

	Dobre vedel, že rýchly a nečakaný útok je jeho jedinou šancou. Zostával mu posledný pokus, ďalšiu príležitosť už nedostane. Väzni mu vymlátili zuby a dolámali prsty na ľavej ruke. Neumlátili ho hneď pri prvom výprasku – vedeli, že nemá kam ujsť, chceli sa s ním pohrať. Celé dni sa po bloku zakrádal schúlený od strachu. Spoza ľavého pleca ustavične počul kroky. Smrť sa blížila, čoraz viac mu dýchala na chrbát. Nezostávalo mu veľa času, preto sa sústredil na posledný úder. Stiahne so sebou pôvodcu svojho nešťastia. Jarik sa zaprisahal, že Hiler ho neprežije ani o minútu, nech by sa dialo čokoľvek.

	Využil služby niekoľkých dozorcov, ktorí sa s ním ešte rozprávali. Nerobili to zo súcitu, chápal, že iba vyčkávajú na jeho skon. Bývalý kápo im mohol spôsobiť problémy. Možno proti nemu potajme huckajú ostatných väzňov, aby všetko urýchlili. Kým však dýcha, vychádzajú s ním aspoň naoko priateľsky. Prezradili mu, kde sa Hiler najviac zdržuje, aj to, kedy býva sám. Zdalo sa, že Jarikov cieľ je čoraz bližšie. V zabití nenávideného súkmeňovca objavil posledný zmysel existencie. Hnusný zradca, ktorému pomohol a ktorý mu za to vrazil dýku do chrbta, čoskoro zdochne.

	Kosinski si zohnal jednoduchý nôž vyrobený z kusu hrdzavého plechu. V noci, keď striehol, či sa ho ostatní väzni nechystajú znova zmlátiť, ho celé hodiny potichu brúsil. Keď sa na chvíľu roztrhli ťažké dažďové mračná a do baraku vniklo mdlé mesačné svetlo, Jarik sa kochal jaganím čepele v striebristých lúčoch.

	Plán vychádzal, jeden z dozorcov (ten, ktorý s Jarikom kedysi najviac obchodoval) sa dokonca dal uprosiť, aby ho pustil na krátku návštevu do bloku IId. Samozrejme, len na vlastné riziko. Ak Kosinski pritiahne pozornosť tamojších strážcov, nikto mu nepomôže. Jarikovi to bolo jedno. Potreboval sa dostať k Hilerovi, všetko ostatné mu bolo ukradnuté.

	Keď sa už zdalo, že je na dosah k splneniu svojho posledného želania, všetko sa pokazilo. Ktorýsi dozorca musel Hilera vystríhať. Nenávidený kápo sa totiž obklopil väzenskými poskokmi a bez nich sa nepohol ani na krok. Predtým sa po bloku neraz prechádzal sám, no teraz sa od strážcov nevzdialil ani na minútu.

	Jarik zúril, od zúfalstva si takmer sám podrezal žily. Väzni vycítili jeho slabosť a znovu ho poriadne zbili. Tentoraz mu, okrem iného, natrhli obe uši. Nové utrpenie ho vybičovalo do posledného pokusu. Sviňa, čo mu to spôsobila, musí skapať! Ak nie skapať, tak aspoň trpieť rovnako, ako trpí on! Zrazu mu napadlo, že Hilerovi môže ublížiť aj inak, dokonca ešte bolestivejšie, než keby ho zabil. Určite v tábore nie je sám, bezpochyby tu má nejakých blízkych. Ublížiť niekomu, na kom väzeň lipol, bolo preňho niekedy horšie než smrť. Kosinski znovu rozhodil siete. Tentoraz sa naňho usmialo šťastie – azda sa ho uľútostilo samotnému Bohu. Dozorca mu s úškrnom prezradil, že Hiler z času na čas posiela potraviny do detského lekárskeho bloku pri cigánskom tábore. Jarikovi nebolo viac treba, začal sa nenápadne vypytovať. To, čo zistil, ho naplnilo radosťou. Už dávno sa tak neradoval. Boh mu pred smrťou dožičil dvojnásobnú dávku slasti.

	

	Markus prešiel do zadnej časti skladu, zohol sa a začal zbierať náradie pre detskú pracovnú skupinu. Snažil sa vyberať čo najzachovalejšie rýle. Zanesie ich na neďaleké pole a bude pracovať s ostatnými. Na rozdiel od nich však po obede skončí a vráti sa do svojho bloku. Ostatné deti, ktoré nemali také šťastie, že si ich do opatery vybral doktor Mengele, museli pracovať až do noci.

	Markus si zvykol na množstvo výhod, nezdali sa mu ničím výnimočné. Nevšímal si závistlivé pohľady vrstovníkov, ktorí si obzerali jeho zánovný odev či vlasy. Nechcel mať s nimi nič spoločné, páchli vyhladovaním a smrťou, inštinktívne sa od nich odťahoval. Ich, práve naopak, lákal život, čo v ňom pulzoval. Keď pracovali na poli, snažili sa k nemu dostať čo najbližšie. Závideli mu, niektorí chlapci ho nenávideli, lenže aj tak chceli byť blízko pri ňom a pookriať v lúčoch života, aké vyžaroval.

	Markusovi to inokedy neprekážalo, no v posledných týždňoch nemal veľa síl na rozdávanie. S mamou aj tetou Laurou sa čosi stalo. Nevedel, o čo išlo, no muselo sa to udiať v deň ich spoločných narodenín. Ráno bolo ešte všetko v poriadku. Spolu s Eugenom darovali mamám zopár drahocenných cukríkov. Obe sa potešili, pochutili si na sladkostiach, mali dobrú náladu. Keď sa však chlapci poobede vrátili do bloku, našli dve zlomené stareny. Markus nad tým často premýšľal. Mama s Laurou za teň deň akoby zostarli o dvadsať rokov. Ráno sa ešte usmievali, večer boli celé vráskavé, pohľady mali mŕtve a ťažké.

	Nepovedali chlapcom, čo sa stalo, no Laura odvtedy každú noc plakala alebo sa triasla a čosi nezrozumiteľne mrmlala. Černota, ktorá ju obklopovala, čoskoro pohltila aj Eugena. Aj keď bol od Markusa o dva roky starší a mal už desať rokov, čoraz častejšie si v noci cvrkol do nohavíc. Laura sa o to nestarala, akoby to ani nezbadala. Mama sa mu najprv pokúšala pomôcť, no aj jej čoskoro došla sila a zaujímala sa už len oňho. Eugen bol s nimi, zostal však stratený – akoby v tesných medzerách, čo sa medzi nimi roztvárali, keď spali natlačení na tvrdých posteliach, vyrástol neviditeľný labyrint, v ktorom nenávratne zablúdil.

	Markus mal už plnú náruč náradia, keď začul, že zavŕzgali vstupné dvere. Nevenoval tomu pozornosť. Dozorca kontroloval sklad, alebo vošiel ďalší väzeň. Ktosi prechádzal do zadnej časti. Markus v kradmých krokoch zachytil čosi nedobré. Obzrel sa práve vo chvíli, keď spoza regálov vystúpil znetvorený chlap. Mal zlomený nos, krvavé uši, škľabil sa bezzubým úsmevom. Najhoršie však boli jeho oči, z ktorých vyžarovala neprirodzená radosť a potešenie. Markus v nich zazrel aj čosi iné a neznáme. Zazdalo sa mu, že ho ovanulo voľačo slizké, akási neviditeľná, no lepkavá pavučina.

	Srdce sa mu rozbúšilo, od strachu stŕpol. Ohyzdný chlap zdvihol ruku – zvieral v nej nôž z hrdzavého plechu.

	„Ani sa nepohni,“ zasyčal Jarik. Pri pohľade na vystrašeného chlapca sa mu slabiny priam vzdúvali od žiadostivosti. Vedel, že je to naposledy, preto si chcel náležite vychutnať každú sekundu. Navyše, ide o pomstu Hilerovi, ktorý malému posielal čokolády. Na toto ten sviniar nezabudne, toto si Hiler zapamätá do smrti!

	Priložil čepeľ k Markusovmu hrdlu, trochu ho poškriabal. V chlapcových očiach sa objavili slzy, ústa sa mu roztriasli, vystrašene dychčal.

	Kosinski si olizol pery a bezodným pohľadom nasával detskú hrôzu.

	„Otoč sa!“ prikázal. Markus zaváhal, no Jarik mu pichol hrotom do hrdla. Chlapec, stŕpnutý od desu, sa mechanicky otočil. V náručí stále zvieral rýle.

	Kosinski neváhal, skĺzol mu čepeľou po chrbte až k nohaviciam a prerezal motúz slúžiaci namiesto opasku. Látka zašušťala, nohavice skĺzli k zemi, odhalili chudé detské nohy bez jediného chĺpka.

	„Nechajte ma, prosím,“ zapišťal Markus. Telíčko sa mu mykalo od zadržiavaných vzlykov.

	Jarik doteraz nevedel, či bude schopný užiť si chvíľu s chlapcom naplno. Vzrušenie a pôžitok z pomsty však presvedčili zúbožené telo, že takúto príležitosť musí využiť. V penise pocítil príjemné mravčenie, slabiny mu zalialo teplo.

	„Na zem, ľahni si na zem!“ zavrčal a postrčil plačúceho Markusa na udupanú hlinu. Nemá veľa času, každú chvíľu sem môže niekto prísť, nesmie stratiť ani okamih!

	Priľahol ho, čepeľ mu podložil pod hrdlo. „Ani necekni,“ zašepkal chlapcovi do ucha a vnikol doňho.

	Najviac ju desili synove prázdne vyvalené oči. Ležal v ošetrovni lekárskeho bloku už dva dni, no za celý čas neprehovoril ani slovo. Uprene hľadel do stropu, ani sa nepohol, dokonca aj potrebu vykonal priamo do postele. Keď sa ho Sára pokúsila pohladkať, rozochvel sa, dych sa mu zrýchlil, čelo mu zarosili studené kvapky. Ani vtedy na ňu nepozrel, mysľou bol kdesi inde, útočník ho síce nezabil, no odniesol si jeho dušu.

	Sára skĺzla pohľadom z Markusovej nehybnej tváre a prezrela si obväzy, ktoré mu obopínali dorezaný krk. Tá beštia, čo mu to urobila, mu po celý čas pritláčala čepeľ o hrdlo. Určite by ho podrezala, nebyť toho, že do skladu vošiel dozorca čakajúci na náradie. Útočník Markusovi zarezal do krku a ušiel cez okno. Chlapec bol v takom šoku, že si ani nedržal ranu. Vytekala mu z nej krv, no čepeľ našťastie nezasiahla žiadnu dôležitú žilu.

	Keď sa Mengele dozvedel, čo sa stalo, nesmierne sa rozzúril. Markus síce nebol z dvojičiek, no aj tak patril medzi jeho deti, a preto mal byť nedotknuteľný. Doktor nareval na dozorcov, nahlásil ich veliteľovi strážnej služby a trval na ich potrestaní. Zneužitého a zraneného chlapca sa ujal s nesmiernou starostlivosťou. Vybavil mu lôžko v ošetrovni, osobne mu vydezinfikoval rany po hrdzavej čepeli, dokonca ho zaštepil proti tetanu. Pacienta pravidelne navštevoval.

	„Je v šoku, po prežitej traume sa to stáva. Ale nebojte sa, bude v poriadku,“ utešoval Sáru. Jej však utešovanie nestačilo. Páchateľa nechytili, ani sa o to nikto nesnažil. Okrem Mengeleho bol Markusov osud každému z personálu aj dozorcov ukradnutý. Sára si myslela, že Birkenau ju už nemá čím prekvapiť, bola si istá, že ju už zrazil až na samé dno, no každý pohľad do synových vyhasnutých očí ju presviedčal, že to tak nie je. Vybuchovala v nej nenávisť k beštii, čo mu to spravila. Zúrivé erupcie však sprevádzali záplavy horúcej bezmocnosti, ktorá ju rozleptávala ešte väčšmi. Prepadávala sa do hlbín tým viac, čím dlhšie Markus hľadel do stropu bez jediného žmurknutia. Musela čosi urobiť, musela.

	

	Keď vošla do ambulancie, Mengele zvedavo zodvihol hlavu. Sára mu v očiach zazrela pobavenie. Slzy jej rozmazali pohľad, zazdalo sa jej, že za stolom sedia dvaja doktori. Jeden Markusovi nezištne a obetavo pomáhal, zatiaľ čo druhý sa bavil na bizarnej situácii a s potešením ju sledoval.

	„Čo pre vás môžem urobiť?“ opýtal sa galantne Mengele. „Chlapec bude v poriadku, napriek tomu, že penetrácia bola veľmi hlboká a určite aj bolestivá,“ doložil dvojník so zábleskom sadistického pobavenia.

	Sára sa otočila k tomu noblesnému. „Potrebovala by som…“ sklonila pohľad, bála sa, že keď vysloví svoju žiadosť, pohár doktorovej trpezlivosti pretečie. Keď naňho znova pozrela, rozštiepenie zmizlo, za stolom už sedel jediný človek.

	„Počúvam, nebojte sa,“ povzbudil ju.

	„V Kanade mám známych. Blízkych známych. Musím sa s nimi stretnúť!“ vyhŕkla a znovu sa rozplakala.

	Mengele pokýval hlavou: „Potrebujete priepustku.“

	„Áno, sú to blízki, chcem sa s nimi stretnúť, aspoň na chvíľu.“

	„Chápem. Viete, že priepustky zvyčajne nepodpisujem,“ mykol plecom. „Ale vzhľadom na situáciu…“

	Otvoril zásuvku, chvíľu sa v nej prehraboval, napokon vytiahol zväzok prázdnych formulárov. Jeden z nich vypísal, opečiatkoval a podal Sáre.

	„Ďakujem vám,“ dostala zo seba, plač ju stále zadúšal.

	Mengele prikývol, no pozorne ju sledoval, čosi jej pohľadom signalizoval. Pochopila, že nesmie sklamať jeho dôveru.

	Keď odchádzala, obzrela sa a ešte raz poďakovala. Doktorov pohľad ju presvecoval ako röntgenové lúče. Čosi sa mu na nej nepozdávalo, no prevládla v ňom prirodzená hravosť. Povedal si, že sa nechá prekvapiť, ako sa situácia vyvinie.

	Sára kráčala po rozbahnenej ílovitej ceste a nevnímala chladné dažďové kvapky. Spočiatku chcela útok nahlásiť Karlovi (tak ho pri občasných návštevách oslovoval personál, žiadny Karol). Určite by čosi urobil, veď to musel byť on, kto im pravidelne posielal balíčky s jedlom, záležalo mu na nich, k nemu však nemala prístup. Navyše, Karl ju pri stretnutí upozornil, aby ho radšej nekontaktovala, mohla by mu spôsobiť problémy. Také čosi si neželala, aj keď šalela od zúrivosti z toho, ako niekto ublížil Markusovi. Karl si však nezaslúžil, aby mu uškodila.

	Keď Lauru navštívil Izák (pri spomienke na príšerné narodeniny ju striaslo), spomenul, že pracuje v Kanade spolu s Leom a Viktorom. Sára si nerobila veľké nádeje, že jej pomôžu, no nikoho iného už v tábore nemala. Nepremýšľala jasne, bezmocná zúrivosť a zúfalstvo jej zastreli myseľ. Azda by Leo s Viktorom mohli urobiť zázrak, možno aspoň zistiť, kto to urobil. Dobre si pamätala, ako Hiler v Ružomberku zmlátil trojicu gardistov, čo ju obťažovali. Nikdy nezabudla, ako sa pri tom tváril, akého násilia bol schopný bez mrknutia oka. Nepochybovala, že v Amerike sa živil čímsi nedobrým. Možno by…

	„Stáť! Máš priepustku?“ zavrčal strážca postávajúci pri vstupe do Kanady.

	Rýchlo sa preukázala formulárom a číslom vytetovaným na predlaktí. Strážca pohľadom preletel po priepustke a bez slova ju pustil ďalej. Mengeleho meno otváralo všetky brány.

	

	„Bude to dobré, neplač,“ habkal Leo. Sára mu pomedzi prerývaný nárek vyrozprávala, čo sa stalo. Keď skončila, hodila sa mu do náručia a usedavo sa rozplakala.

	„Môj synček, môj synček,“ opakovala.

	Narsky ju hladkal po neučesaných ryšavých vlasoch, pritláčal si ju k sebe, a keď cítil jej blízkosť, mal čo robiť, aby sa sám nerozplakal. Bola príšerne ľahučká, iba vzlykajúci tieň.

	Odrazu stuhla a napla sa. Odtiahla sa od neho, pozrela mu do očí.

	„Kde je Viktor?“

	„Pri rampe, chodí vykladať batožinu,“ zaklamal Leo. Nemal silu povedať jej, že z Viktora je kápo. Videl, že by to nezniesla, veď balansovala na pokraji šialenstva.

	„Musíte niečo urobiť, musíte to prasa nájsť!“ zasyčala. Oči jej pokryla blanka nepríčetnosti.

	„Áno, samozrejme, lenže…“

	„Izák dostal priepustku, viem, že si ich viete vybaviť!“ skočila mu do reči. „Musíte niečo, Viktor musí…“

	Stíchla uprostred vety a skrčila sa. Narsky si pomyslel, že jej prišlo nevoľno. Odrazu sa však vystrela, čosi sa jej zalesklo v ruke.

	„Musíte, rozumieš?!“ prskala pomedzi zlostný uškľab. V slzách, ktoré jej zalievali tvár, sa zablýskal odraz skalpelu ukradnutého z Mengeleho ambulancie.

	

	Hiler sa do Kanady vybral o týždeň. Len čo uvidel Lea, bolo mu jasné, že čosi nie je v poriadku. (Bežný táborový život sa mu už zdal normálny.) Nestihli sa ani zvítať a Narsky ho ťahal za hŕbu kufrov.

	„Čo je? Čo sa deje?“ opýtal sa Viktor znepokojene.

	Narsky sa pustil do náhlivého vysvetľovania, ďaleko sa však nedostal.

	„Znásilnil?!“ zavrčal Hiler a zdrapil Lea za golier, akoby za to mohol on. V očiach mu nebezpečne iskrilo. „Kto, povedz mi kto!“ Predstava, že Markusovi ktosi ublížil, ho celkom rozhodila. Nevídali sa, no zakaždým, keď mohol, posielal chlapcom kúsok čokolády.

	„Nevedia, kto to urobil. Vraj si na Markusa počkal, znásilnil ho a chcel ho zabiť,“ vykladal Leo. Hiler ho odrazu pustil, čosi mu preletelo mysľou. Oči sa mu rozšírili.

	Narsky naklonil hlavu: „Čo je?“

	Viktor si prstami zovrel bradu, odvrátil sa, urobil zopár neistých krokov. Leo začul, že sa mu roztriasol dych.

	„Kosinski,“ zasyčal a s prudkým výdychom dosadol na lodný kufor.

	„Myslíš, že to bol on? Prečo by to robil?“

	Hiler si Lea nevšímal, zavrel oči, snažil sa upokojiť. Jarik sa k nemu nedostal, lebo si posilnil ochranu. Hľadal teda iné cesty, vyzvedal a ktorýsi dozorca… Balíčky s jedlom pre Sáru, Lauru a chlapcov…

	Nie, to nie!

	Prehrabol si krátke vlasy, zaťal päste.

	„Kurva!“ zareval a celý sa rozochvel.

	Leo naňho vyjavene hľadel, takéhoto ho nepoznal, ešte nikdy nevidel, že by sa Viktor zosypal. Šokovalo ho to, Hiler bol predsa odjakživa tvrdý chlap a opora, nemohol, nesmel byť takýto, nesmel sa triasť ako huspenina!

	„Viktor,“ položil mu ruku na plece.

	„Nechaj ma!“ vykríkol a vyskočil na rovné nohy. „Nerozumieš! Ničomu nerozumieš! To kvôli mne! Kvôli mne ste…“

	Zarazil sa, do očí sa mu nahrnuli slzy, tvárou mu zašklbalo.

	Leo videl, že mu chce čosi povedať, no príšerne sa bojí, bojuje sám so sebou, chce to dostať von, chce sa mu zveriť s akýmsi hrozným bremenom.

	Už-už sa zdalo, že to zo seba vypľuje, ústa sa mu roztvárali, no napokon mu tvár skrivil kŕč, čupol si na zem, schúlil sa a usedavo sa rozplakal.

	„Odpustite mi, odpustite,“ vzlykal, zvierajúc si hlavu.

	Leovi v hrdle navrela hrča, naozaj ničomu nerozumel, nevedel, čo má robiť. Chcel Viktora utíšiť, bál sa, že jeho nárek privolá esesáka, no zakaždým, keď k nemu natiahol ruky, znova ich stiahol, lebo sa obával, že dotyk vyvolá ďalšiu búrku.

	Vzlyky aj chvenie postupne utíchli, schúleným telom už iba občas prudko šklblo. Hiler sa pozviechal, no otočil sa chrbtom, akoby sa hanbil a nevládal pozrieť Leovi do očí.

	Narsky vyčkával. Keď sa mu zazdalo, že Viktor je už opäť pri zmysloch, kamarát sa prudko otočil.

	„Čo chcela? Určite niečo chcela!“

	„M-myslíš Sáru?“ zakoktal sa Leo. Najradšej by rozhovor nechal na inokedy, videl, že Hiler nie je v stave rozumne uvažovať. „Potrebovala niekoho vidieť a…“

	Viktor pristúpil bližšie: „Neklam mi.“

	Chvíľu na seba hľadeli.

	
Leo sa vzdal. „Počkaj tu,“ zašepkal, odbehol k hŕbe hračiek, ktorú dozorcovia príliš pozorne neprezerali, poprehrabával sa v nej, čosi vytiahol a vrátil sa.

	„Je z toho úplne vyšinutá. Chce, aby tá sviňa skapala. Nevie, že si kápo, nepovedal som jej to. Takže netuší, že si vieš zohnať zbraň. Preto ukradla toto,“ ukázal Viktorovi skalpel. „Myslím, že z toho bude zle. Takáto vecička bude niekomu chýbať,“ dodal.

	„Daj mi to,“ povedal Viktor.

	„Hádam len nechceš…“ vydýchol Narsky a pozrel mu do očí. Mal ich rovnako nepríčetné ako Sára. „To nesmieš! Určite nie s týmto!“

	„Daj mi to!“

	„Preboha, Viktor, spamätaj sa,“ habkal Leo. Kamarát sa mu pred očami rozpadal na kusy. „Nepremýšľaš jasne, prosím ťa, toto smrdí plynom, pritiahneš…“

	Hiler ho zdrapil za ruku, bolestivo mu ju vykrútil a zobral si skalpel. Nič nepovedal, otočil sa a pobral sa preč. Narsky sa za ním díval, sledoval, ako sa bezducho vlečie so sklonenou hlavou, a bol si istý, že ho vidí naposledy.

	„Je tam?“ opýtal sa Viktor.

	Dozorca, podplatený najtvrdšou táborovou menou – cigaretami, iba kývol hlavou ku sprchám, kam pred chvíľou spolu s kumpánmi odviedli Kosinského. Jarik sa na nič nevypytoval, ani sa nevzpieral, pokorne s nimi kráčal. Nebol hlúpy, rýchlo pochopil, o čo ide. Cestou hľadel na zatiahnutú oblohu, nastavoval tvár dažďu a zhlboka vdychoval vzduch presýtený ľudským popolom.

	„Pohnite si,“ zavrčal strážca na Viktora a pobral sa k vedľajšiemu bloku.

	„Počkajte tu, nikoho nevpustite,“ prikázal Hiler dvom nohsledom. Otvoril drevené dvere prebíjané doskami a vošiel dnu.

	Za prezliekarňou sa roztvárala veľká sprchovacia miestnosť. Z deravých potrubí pod stropom kvapkala studená voda, po rovnej streche bubnoval dážď. Viktorovi to pripomenulo čľapot v Demänovskej jaskyni, ktorú kedysi navštívil. Spomienku rázne odohnal, patrila do iného sveta aj života.

	Kosinski sedel na lavici pri zadnej stene. Bol k nemu otočený chrbtom, hlavu mal zvesenú, akoby sa modlil. Keď začul kroky, vystrel sa, ruky si položil na stehná, vyčkával.

	Hilerom zmietala zúrivosť. Odkedy pominul prvý šok z toho, čo Jarik vykonal, vzdúvala sa v ňom prudká zlosť. Za dva dni Viktora takmer rozožrala, nedarovala mu ani hodinu spánku, zajala mu myseľ, zovrela ju rozžeraveným prstencom, nedovolila uniknúť ani jedinej myšlienke.

	Reles Viktora dobre priučil, ako obeť pred smrťou potrápiť. Hiler nemal veľa času, no aj tak nechcel Kosinskému uľahčiť posledné chvíle. Musí trpieť za to, čo urobil, musí príšerne trpieť! Pripravil si skalpel (dlžil to Sáre) a vykročil k nemu.

	Jarik sa otočil a pozrel naňho. Viktor od zhrozenia zastal uprostred kroku. Nesedel pred ním človek, ale akýsi zúbožený živočích. Z pôvodného Jarika, bývalého mocného kápa, nič nezostalo. Tvár mal pokrytú modrinami a sinkami, nos na dvoch miestach zlomený, uši natrhnuté a zahnisané. Zaškeril sa, pery odhalili dolámané kýpte vymlátených zubov.

	Hiler zaváhal, no Jarik naňho nástojčivo hľadel, v krvavých očiach sa mu odrážalo očakávanie – Viktor bol jeho vykupiteľ, to k nemu sa pred chvíľou modlil.

	Hilerom zmietala zlosť, no živočíchove oči ho uhranuli. Smrť ani utrpenie preňho nebudú trestom, práve naopak. Jarik bol dávno mŕtvy, dávno nič necítil, zasekol sa v prázdnote medzi životom a smrťou, pohyboval sa medzi živými, no nepatril tam. Nič horšie sa mu už nemohlo prihodiť. Skúšal na ostatných volať, lenže nepočuli ho. Presvedčil sám seba, že azda pomsta mu pomôže, že ho vymaní z tej prázdnoty, no keď znásilnil chlapca, uviazol v nej ešte hlbšie. Posledné záchranné lano sa pretrhlo, vôbec mu nepomohlo.

	Viktorovi po chrbte prebehli zimomriavky. Poznal taký pohľad, príliš dobre ho poznal. Žiadne zrkadlo tu síce nebolo, no Hiler sa cítil, akoby hľadel na vlastnú zmrzačenú dušu. Cítil sa presne tak, ako Kosinski vyzeral, presne to zo seba urobil. Nepotrvá dlho a naberie rovnakú podobu.

	Ruka so skalpelom sa mu roztriasla. Odrazu nemal odvahu pustiť sa do diela. Bývalý kápo veril, že pomsta na Markusovi bude jeho záchranným lanom. Čo keď sa ukáže, že aj Hilerova viera o pomste Jarikovi je rovnako mylná? Čo keď si spolu s Kosinského žilami a mäsom prereže aj posledný zväzok, ktorý ho drží nad priepasťou? Zrúti sa do hlbín, stane sa z neho musulman, rovnako ako sa stal zo živej mŕtvoly sediacej na lavici.

	Myslel na Markusa, snažil sa vyvolať v sebe čo najprudší hnev, no ani zúrivosť sa nevyrovnala náhlemu strachu. Bez slova hodil skalpel k Jarikovým nohám. Kosinski mu ešte chvíľu hľadel sklamane do očí. Potom sa zohol, rukou s nedolámanými prstami zodvihol nástroj a zarezal si do zápästia. Zo žíl vytryskla krv. Živočích pokračoval, mechanicky si vložil skalpel do úst, zovrel ho bezzubými ďasnami a podrezal si aj druhé zápästie.

	Hiler otupel, myšlienky mu vyšumeli do pichľavej hmly, nedalo sa mu premýšľať. Kosinského telo sa čoraz viac krčilo, akoby z neho unikal vzduch. Dve krvavé mláky sa zlievali do veľkej kaluže. Viktorovi bolo odrazu všetko jedno, na ničom už nezáležalo. Nechal Jarika umierať osamote a vyšiel zo sprchy.

	Z rany na pacientkinom predkolení sa vyvalil odporne zapáchajúci hnis. Karl v duchu zahrešil, no nepoľavil v sústredení. Nechal vytekať hustú žltkastú tekutinu, potom ranu roztiahol a vyčistil. Niektoré tkanivá sa od minulotýždňovej operácie zrástli, takže ich musel nanovo rozrezať. Narazil na holennú kosť, no nezastavil sa a pokračoval ešte hlbšie. Prenikol až k spongióze – hubovitej časti kostného tkaniva. Pred týždňom z nej, presne podľa inštrukcií doktora Gebhardta, kúsok vyrezal a nahradil ho kostným štepom od inej pacientky. Ako sa však ukázalo, štep sa neujal, takže ho bolo treba vyoperovať.

	Gebhardtove idey vynikali vzletnosťou, lenže v praxi sa málokedy ukázali ako prínosné. Podobne tomu bolo aj pri experimentoch s transplantáciami končatín. Skupine väzenkýň amputovali nohy v bedernom kĺbe alebo ruky spoločne s lopatkou. Následne ich prišili k cudzím telám. Pokus si vyžiadalo velenie wehrmachtu, ktoré potrebovalo zmrzačených vojakov opäť zapojiť do bojov. Transplantované končatiny sa neujali, telá ich odmietali, všetky väzenkyne umreli.

	Oveľa sľubnejšie sa Karlovi javil výskumný projekt, v rámci ktorého pokusným subjektom odoberali celé svalové skupiny alebo zväzky nervov. Bolo to časovo náročné, veď jeden pacient si neraz vyžiadal aj šestnásť operácií, no pozorovania, ako si telo zbavené svalov s takouto stratou poradí, prinášali veľmi cenné poznatky.

	Schmidt neľutoval, že si vybral práve Gebhardtovo oddelenie. Doktor mal rozbehnutých množstvo ďalších výskumných programov. Zaujímal sa o operácie bez anestetík (zásoby éteru aj barbiturátu evipan, ktoré na fronte bežne používali, už nestačili), transplantácie kostí aj liečbu opakovaných fraktúr na rovnakom mieste. Jeho najväčšou mániou však boli pokusy so sulfanilamidom. Bol to pomerne nový liek javiaci sa ako nádej pri liečbe mnohých bakteriálnych ochorení. Gebhardt s ním masívne experimentoval – zvyčajne subjektu narezal lýtkový sval, infikoval ho plynnou gangrénou, baktériami stafylokoka alebo tetanom. Následne aplikoval sulfanilamid a sledoval, ako si s infekciou poradí.

	Karl si čoskoro všimol, že Gebhardt považuje pokus za úspešný vtedy, keď liek nezabral a subjekt umrel. Bolo to zvláštne, no Schmidt čoskoro objavil dôvod. Uznávaného doktora Gebhardta, prezidenta nemeckého Červeného kríža, totiž pred jeden a pol rokom v Prahe povolali k Reinhardovi Heydrichovi zranenému pri atentáte. Gebhardt ho začal úspešne liečiť, pacientov stav sa zlepšoval. Doktor napriek odporúčaniam niektorých asistentov nenasadil sulfanilamid, ktorému nedôveroval. Chvíľu sa zdalo, že Heydrich sa zotaví, no potom uňho prepukla infekcia z nečistôt, čo sa pri útoku dostali do rany. Hnis prenikol do krvného obehu, pacientovi už nebolo pomoci. Na Gebhardtovi spočinul tieň podozrenia. Obviňovali ho z profesionálneho zlyhania a obergruppenführerovej smrti. Bol preto priam posadnutý túžbou dokázať, že sulfanilamid by tak či tak nepomohol.

	Keď zistil, že Schmidt bol Heydrichov človek, správal sa k nemu s prehnanou úctou. Obával sa, že ho nasadili, aby striehol na každé jeho zaváhanie v práci pre ríšu a hlásil, či Gebhardt nefalšuje výsledky pokusov so sulfanilamidom. Do experimentovania so Schmidtovou asistenciou sa pustil s ešte väčším zápalom.

	Karlovi to vyhovovalo. Čím viac mal práce, tým menej sa ukazoval v Birkenau. Najradšej by bol, keby sa vyhladzovaciemu táboru mohol úplne vyhnúť. Odkedy sa po Izákovej smrti neovládol, cítil sa neistý. Čo keď nad jeho výbuchom niekto nemávol rukou a začal sa v záležitosti vŕtať?

	Z úst mu vtedy vykĺzla hlúpa a neuvážená veta o tom, že väzňov z bloku IId nemajú svojvoľne likvidovať. Schmidt bol dokonale zmätený. Myslel si, že spomienky na dávne priateľstvá a city už pochoval, no ony klíčili ako zákerné semiačka. Bol presvedčený, že keď z Viktora urobí kápa, splatí dlh a zároveň udrží nepríjemnosti čo najďalej od seba.

	Ukázalo sa, že je to presne naopak. Kto iný, ak nie Viktor, vybavil Šternovi priepustku? Izák sa nemal čo potulovať po tábore. Čo keby naňho Karl narazil, keď sa prechádzal s Mengelem? Ktovie, ako by dávny kamarát zareagoval. Stačilo málo a všetko mohlo vyplávať na povrch – že sa rozprával s väzenkyňami v lekárskom bloku a sľuboval im pomoc, že navrhol Hilera za kápa, pokarhal vlastného chlapa za Šternovu vraždu, chránil Židov z bloku IId… Bolo toho dosť, nešikovne sa zamotal, slučku by si vyslúžil aj za polovicu. Keby si niekto spojil všetky náznaky, priviedlo by ho to k jeho, Schmidtovej, minulostia pôvodu. Odrazu by bolo jasné, že vyrastal so Židmi, priatelil sa s nimi a ešte aj dnes, ako hauptsturmführer SS, im pomáha. Na čosi také radšej nemyslieť.

	Pinzetou z kosti odobral štep, ranu ešte raz vyčistil a priložil k nej obväz. Za chrbtom začul kroky.

	„Pán hauptsturmführer, volajú vás do Birkenau,“ oznámila mu sestrička.

	Na okamih znehybnel, no rýchlo sa spamätal a pokračoval v obväzovaní. „Mám veľa práce, o čo ide?“

	„Doktor Mengele vás žiada, aby ste urýchlene prišli. Zdôraznil, že je to dôležité.“

	Karl zaťal zuby. Z Beppa mal čoraz väčší strach, čosi s ním nebolo v poriadku. Schmidt mal pevné nervy a odolný žalúdok, no v Mengeleho prítomnosti sa ho zmocňovala triaška. Všimol si, že je to skôr fyziologická než psychická záležitosť. Čosi v jeho organizme neznášalo Josefovu prítomnosť. Podobne naňho reagovali aj ostatní. Beppo nezapáchal, naopak – príjemne voňal, väčšinou bol milý a vľúdny –, no ľudia si od neho najradšej udržiavali aspoň dvojmetrový odstup.

	„V poriadku, sestra, dokončím zákrok a vyrazím,“ pokýval hlavou.

	

	Len čo vošiel do ambulancie v lekárskom bloku, premklo ho zlé tušenie. Mengele sedel za stolom a bol biely od zlosti. Stáli pred ním nastúpení pomocní doktori, personál bloku i zopár dozorcov.

	„Poď sem,“ mávol na Karla, len čo ho uvidel. Schmidt s obavami pristúpil. Po usmievavom Beppovi nebolo ani stopy. Doktor naňho výhražne civel, zreničky mal od zúrivosti celkom stiahnuté.

	Čo sa stalo, dozvedel sa niečo? vírilo Karlovi hlavou. Na chrbte pocítil studený pot. Pozrel na nastúpený zástup, no videl iba poblednuté a vystrašené tváre. Niekoľkým dozorcom sa na čelách perlili kvapky.

	„Pozri sa na to,“ zavrčal Josef a ukázal na stôl.

	Na vyleštenej drevenej ploche ležal chirurgický skalpel. Schmidt na ňom zazrel zopár zaschnutých kvapiek od krvi. Nerozumel, o čo ide.

	„Môj nástroj,“ zašomral Beppo a bezradne pokrčil plecami.

	„Nerozumiem…“ začal Karl, no Mengele ho nepočúval. „Si chirurg, povedz týmto hovädám, čo to znamená, keď ti niekto ukradne nástroj!“ hlas mu preskakoval v amoku. „Nielen ukradne, ale podhodí hnusnému židovskému prasaťu, aby sa ním zarezalo! Môj skalpel skončil kdesi v zasratých sprchách bloku IIb. Rozumieš?“

	„Nie,“ pokrútil hlavou Schmidt, ale vedel, že musí predstierať viac účasti. „Ako sa to mohlo stať, kto ho vyniesol?“

	Mengeleho výbuch ho vydesil, no v duchu si vydýchol. S ním to, našťastie, nijako nesúviselo.

	Beppo sa odrazu uškrnul, akoby sa delili o akési tajomstvo.

	„Vieš, kto ho vyniesol?“ začal s úsmevom. „Jedna Židovka. Priamo tu, z môjho bloku. Sám som jej podpísal priepustku. Prišla za mnou a nariekala, že musí za blízkymi do Kanady. Iba na krátku návštevu. A hádaj čo? To mŕtve prasa, pri ktorom našli môj skalpel, jej znásilnilo syna.“

	Schmidta opäť premkla obava, Beppo sa naňho aj naďalej sprisahanecky usmieval.

	Tuší niečo?

	Karl nevedel, čo povedať. Mlčal a hľadel na doktora.

	„Zistil som si aj meno – Sára Eichelová, rodená Bergártová,“ doložil Mengele a úsmev mu náhle zmizol z tváre.

	Schmidtovi sa zatmelo pred očami.

	Vie to! Určite všetko vie! Pritlačil na Sáru a ona ho vyzradila, dúfala, že si tým zachráni život.

	Zo všetkých síl sa snažil udržať kamennú tvár. „Stráže ju neprehľadali?“ dostal zo seba.

	„Vidíš,“ nadvihol Beppo obočie. „A preto som ťa zavolal. Nezaprieš sa, dobre ťa v SD vycvičili! Nič podobné sa nesmie zopakovať. Postaráš sa o to, vysvetlíš týmto hovädám,“ ukázal na dozorcov a personál, „ako majú postupovať, aby k tomu už nikdy nedošlo.“

	Schmidt mu neveril ani slovo. Mengele ho prepaľoval skúmavým pohľadom a stále sa uškŕňal. Určite niečo vedel, alebo aspoň tušil. Karlovi stiahlo žalúdok. Beppo bol fanatik, oveľa väčší fanatik, než bol kedysi Jonas. Kamarátstvo preňho nič neznamenalo, pokiaľ išlo o kariéru. Schmidt už dávno pochopil, že aj svoj rasový výskum prispôsobuje očakávaniam reichsführera. Práve z toho vyplývala jeho moc aj hrozba. Urobil by všetko, len aby zotrval v Himmlerovej priazni.

	„Čo myslíš, ako by som mal potrestať takýto prečin a sklamanie mojej dôvery?“ opýtal sa Josef zmierlivo. „Navrhol som pre Židovku trest smrti. Väzni majú v mojom bloku veľa výhod. Pokiaľ však sklamú dôveru, musím byť tvrdý. Súhlasíš?“

	Karlovi sa zakrútila hlava. Beppo ho sleduje a vyčkáva, či potvrdí trest smrti pre Sáru. Srdce mu búšilo, až ho bolel hrudník, nemohol poriadne myslieť. Stačilo by prikývnuť a bolo by po probléme. Išlo by to ľahko, ani by si nemusel špiniť ruky.

	„Áno, súhlasím s tebou,“ vydralo sa mu pomedzi bledé pery.

	Lenže bola to Sára, dopekla! Sára, vôňa ihličia a pocit spolupatričnosti. V ušiach mu zaznieval detský smiech a zároveň ho čosi pichlo – veď s ním nechcela chodiť. Zákerné semiačka, už dávno mali byť mŕtve.

	Odkašľal si, vyschlo mu v ústach. „Áno, súhlasím s tebou, tvrdosť je namieste. Nepoznám však podrobnosti, vravel si, že jej to prasa znásilnilo syna?“

	Josef prikývol: „Áno, rozumiem, kam mieriš, nebola pri zmysloch.“

	Schmidt pokrčil plecami: „Matka, ktorej znásilnia syna…“

	„Mimochodom, urobil to Jarik Kosinski, bývalý kápo. Degradovali ho vraj na tvoj podnet,“ prehodil Beppo s úsmevom.

	„Ko-kosinski?“ vykoktal Karl. „Áno, niektorí pacienti v Auschwitzi sa sťažovali, že je to násilný pederast. Také čosi je v protiklade k reichsführerovým rozkazom, takže som…“

	„Samozrejme,“ prikývol Mengele, mávol rukou, akoby sa tým nechcel zaoberať. Zvážnel. „Takže, čo navrhuješ?“

	„Nepoznám podrobnosti, ťažko niečo…“

	„Čo navrhuješ?“

	„Ak bola bez seba a v šoku… Možno návrat do ženského tábora. Je to tvrdý trest, veď vieš, aká je tam životnosť.“

	Mengele sa zamyslel. „Matka v šoku… Inak si povinnosti plnila príkladne…“ šomral. „Azda máš pravdu, ešte si to premyslím,“ povedal napokon. „Tie bezpečnostné pravidlá chcem mať čo najskôr. Začnite na tom ihneď pracovať. Choďte.“

	Zahajlovali a pobrali sa na odchod. Karlovi sa ešte stále krútila hlava. Nerozumel, prečo sa Sáry zastal, a nevedel, či si tým definitívne neutiahol okolo hrdla slučku. Po tvári mu stiekla kvapka potu, ledva čakal, kedy vyjde z ambulancie, zostávalo mu už len zopár krokov.

	„Karl!“ zavolal za ním Mengele.

	Rýchlo zmenil výraz tváre a otočil sa. Doktor sa znova tváril milo.

	„Mimochodom, keď som ošetroval jej syna, všimol som si, že má naozaj prekrásne oči. Zaradil som ho do svojho experimentálneho programu. Budeš mi asistovať,“ usmial sa a kamarátsky na Schmidta žmurkol.

	Personál i sestričky na ňu od rána ani nepozreli. Sára tušila, o čo ide. Mengele zistil, že z ambulancie zmizol skalpel a určite si domyslel, kto ho ukradol. V kútiku duše dúfala aj v inú možnosť. Azda Viktor a Leo naozaj čosi podnikli. Ak sa to stalo, prijme akýkoľvek trest, hlavne, aby tá beštia pykala za to, že ublížila Markusovi.

	Myšlienky sa jej v hlave ešte stále lenivo prevaľovali, šok zo synovho nešťastia bol priveľký, preto sa ani nepreľakla, keď po ňu predpoludním prišli dvaja dozorcovia.

	„Vraciaš sa do ženského tábora,“ uškrnul sa jeden z nich.

	Čakala, že pôjde rovno do plynu, ľahostajne pokrčila plecami. Všetko jej bolo jedno, hlavne, že sviňa poriadne trpela.

	Až keď vychádzali z bloku, zmätene zastala. Nerozlúčila sa s Laurou, ktorá bola na prechádzke s deťmi. To však nebolo najdôležitejšie.

	„Kde je Markus?“ opýtala sa.

	„Čože?“ zavrčal Nemec a postrčil ju.

	„Môj syn.“

	„Žiadny syn, máme odviesť len teba.“

	„Ale…“ vyhŕkla. Ďalej sa nedostala, dozorcovi došla trpezlivosť, udrel ju päsťou. „Hýb sa!“ zjačal.

	Hlava sa jej krútila, chcela sa vrátiť za Markusom, no obchádzali ju mrákoty. Poddala sa pokrikom a úderom, ktorými ju popoháňali. Zopár ráz spadla a udrela sa o namŕzajúcu zem. Nevnímala bolesť ani chlad, obklopilo ju zvláštne šumenie, zdalo sa jej, že sa topí v hustom oleji.

	Dostrkali ju do ženského tábora, odkiaľ sa jej zázrakom podarilo pred ôsmimi mesiacmi dostať. Všetky bývalé spoluväzenkyne boli už dávno mŕtve, dozorcovia ju vsotili medzi neznáme nepriateľské tváre. Ženy si ju prezerali s nevraživosťou, veď nebola vychudnutá na kosť ako ony, nezdala sa až taká strhaná a navyše mala dlhé ryšavé vlasy. Práve tie ich najväčšmi dráždili, musela sa mať dobre, keď jej Nemci dovolili nechať si také pekné vlasy. Asi bola kurva, určite sa s nimi kurvila, veď o ryšavých sa to hovorí. Odvrátili sa od nej, nechceli s ňou mať nič spoločné. Aj tak čoskoro vyrazia na poobednú pracovnú zmenu.

	Sára sa tackala po dvore, nevedela, kam má ísť, všetko jej pripadalo ako vo sne. Odrazu ju zdrapli čiesi ruky.

	„Fľandra ryšavá!“ zasmial sa tupý ženský hlas.

	„Veď si s ňou poradíme,“ doložila druhá ženská.

	Tri kriminálničky so zelenými trojuholníkmi dostali za úlohu oholiť ju. Odtiahli ju do kúpeľní, strhli z nej šaty a necitlivo jej oholili prirodzenie. Najmä tej s tupým hlasom sa to páčilo, naschvál jej ostrým strojčekom zarezávala do kože.

	„No čo, fľandra, už budeš s nami, skončili sa ti dobré časy!“ smiala sa.

	Napokon jej ostrihali vlasy, červené kadere padali studeným vzduchom, lúčili sa s ňou, navždy ju opúšťali.

	Odovzdane hľadela do zeme, cez šumenie v ušiach k nej doliehala energická hra orchestra vyprevádzajúceho väzenkyne do práce. Sára si spomenula na veliteľku Mandelovú – nadšenie z hudby a snaha skultúrniť pochody na smrť ju stále neopustili.

	„Tak, už si s nami!“ konštatovala kriminálnička a zahľadela sa na ňu, akoby hodnotila svoje dielo. Kritickým okom prebehla po vyholenom rozkroku aj hlave, pohľadom sa popásla na krvi vytekajúcej z raniek. Asi nebola úplne spokojná, lebo zacmukala, nahla sa k Sáre a hrotom nožníc ju poškriabala na líci.

	„Teraz si naša!“ rozosmiala sa a nahú ju vystrčila na dvor, aby vyfasovala väzenské oblečenie, žiadne pekné handry, aké mala na sebe doteraz.

	Mama ho neprišla pozrieť už zopár dní. Markus dúfal, že sa naňho nehnevá pre to, čo sa mu stalo. Hanbil sa, veľmi sa hanbil a mrzelo ho, koľko starostí jej spôsobil. Keď za ním ešte chodievala, chcel ju poprosiť, aby sa nehnevala, no nedalo sa – myseľ mu zaľahol čierny mrak, telo mal bez života, stále ním prechádzali prudké vlny desu, hnevu aj zahanbenia.

	Prečo mu neznámy chlap tak ublížil? Spočiatku si bol istý, že ho chce zabiť. Nepochyboval, že útočník bol rozhodnutý urobiť to. Keď mu však stiahol nohavice a urobil mu tú hroznú vec, odrazu zaváhal. Odhodlanie ho opustilo, čosi zmätene mrmlal, čepeľ mu už o hrdlo nepritláčal s takou silou. Vtedy do skladu vošiel dozorca, chlap začul zavŕzganie dvier, vyskočil na nohy a ušiel cez okno.

	Markus si pamätal jednotlivé záblesky, neustále sa mu vynárali pred očami, ani na chvíľu sa nestrácali. Chcel mame povedať, že je rád, keď je pri ňom, no nedostal zo seba ani slovo. Hrdlo, zovreté od úľaku, ho neposlúchalo. Mama sa pri ňom snažila neplakať, no nešlo jej to, celá sa triasla, z času na čas jej z úst unikol ston. Potom ho prestala navštevovať – asi sa nahnevala, že sa s ňou nezhovára. Markus veľmi chcel, ale telo ho začalo poslúchať až neskôr. Každú chvíľu sa rozplakal, no postupne sa spamätával, rád by už išiel za mamou a ospravedlnil sa jej. Sestričky ho však nechceli pustiť.

	Jedinou útechou bolo, že ho čoraz častejšie navštevoval doktor Mengele. Vždy sa usmieval, sršala z neho dobrá nálada, správal sa pozorne. Markus sa zakaždým rozveselil, keď sa doktor zaujímal o jeho oči. Dôkladne ich premeriaval, svietil mu do nich okrúhlym zrkadielkom s dierou uprostred, kvapkal mu do kútikov akési kvapky. Nebolo to príjemné, no vždy pri tom žartoval, a keď Markus vyšetrenie zvládol, odmenil ho sladkosťou.

	„Mama sa na mňa hnevá?“ pýtal sa chlapec.

	Mengele pokrútil hlavou: „Kdeže, neboj sa, už čoskoro sa stretnete.“

	„Kedy?“

	„Už o pár dní, už o pár dní,“ opakoval doktor.

	Svoj sľub naozaj dodržal. O necelý týždeň prišiel do izby, skontroloval Markusovi oči a s úsmevom mu rozstrapatil vlasy: „Poď, ideme za mamou!“

	Markus zvýskol od radosti, zhodil zo seba pyžamo, o chvíľu bol pripravený na cestu. Mengele ho chytil za ruku, spoločne vyšli z lôžkového oddelenia a cez dvor zamierili k doktorovej ambulancii. Chlapec veselo poskakoval, už sa nevedel dočkať. Zdalo sa mu, že aj doktor je čoraz natešenejší. Určite bol rád, že sa Markus stretne s mamou.

	Vošli do ošetrovne. Čakal v nej plavovlasý lekár, no ten sa vôbec netváril veselo. Náhlivo si Markusa premeral, hľadel naňho, akoby sa poznali. Keď sa mu chcel chlapec lepšie prizrieť do očí, odvrátil tvár. Bolo to zvláštne, Nemci nikdy neodvracali pohľad, práve naopak. Neznášali, keď si niekto z väzňov trúfol pozrieť im do očí, taký prehrešok zúrivo trestali.

	„Karl, to je Markus Eichel,“ predstavil ho Mengele a zasmial sa. „Markus, toto je doktor Karl. Počkáme spolu na mamu.“ Znova sa rozosmial, smial sa dosť hlasno, no chlapcovi to bolo jedno. Cmúľal dva cukríky a netrpezlivo sa prechádzal pri okne. Karl sa mu ani trochu nepáčil, zdal sa byť nervózny. Keď ich doktor Mengele predstavil a zažartoval, že spolu počkajú na mamu, Karl naňho zazrel. Markus nerozumel, prečo škaredo zazerá na dobrého doktora, a ešte viac sa mu znepáčil.

	Mengele si na uniformu obliekol biely plášť a prehraboval sa medzi fľaštičkami s liekmi. Keď štrnganie utíchlo, otočil sa k Markusovi.

	„Poď sem, ľahni si, kým príde mama,“ ukázal na vyšetrovacie lôžko.

	„Nie som ustatý.“

	„Poď, trochu si ľahneš,“ žmurkol naňho Mengele. „Čo by dal Karl za to, keby si mohol ľahnúť namiesto teba.“ Znova sa rozosmial, odhalil medzeru medzi prednými zubami, Markusovi sa zazdalo, že sa roztvára a že je širšia než zvyčajne. Nechcel doktora sklamať ani byť neposlušný, tak prešiel cez ambulanciu a ľahol si.

	„Príde už mama?“ opýtal sa.

	„Áno, o chvíľočku tu bude,“ prisvedčil doktor. „Karl, poprosím o znehybnenie.“

	Plavovlasý muž k nemu pristúpil, a kým sa chlapec spamätal, pritiahol mu okolo ruky kožený remeň. Poriadne ho stiahol, Markusa to zabolelo.

	„Au!“ vykríkol, no Karl nebral naňho ohľad, so skloneným pohľadom prešiel na opačnú stranu a priviazal mu aj druhú ruku.

	„Neboj sa, to je len taká hra. Uvidíš, bude sa ti páčiť,“ upokojoval ho Mengele.

	Markusovi sa to ani trochu nepáčilo. Nemohol hýbať rukami, cítil sa bezbranný.

	„Zahráme sa na včielku,“ povedal Mengele a otočil sa. V ruke držal injekčnú striekačku naplnenú modrou tekutinou.

	„Pridrž hlavu,“ prikázal úsečne.

	Karl mu pevne zovrel lebku, Markus sa preľakol ešte väčšmi.

	„Pustite ma, nechcem sa hrať, zavolajte mamu!“

	Nepočúvali ho.

	„Ujo doktor, zavolajte mamu!“

	Karl odvrátil pohľad, ruky sa mu roztriasli, no držal pevne. Mengele si Schmidta chvíľu skúmavo prezeral, potom prikročil k Markusovi.

	„Nič sa neboj, iba to trochu pichne,“ utešoval ho.

	Chlapec sa metal, ako mu remene a Karlovo zovretie dovoľovali, no nestačilo to. Mengele mu dvoma prstami naširoko roztiahol viečko.

	„Trošku to pichne, dostaneš cukrík,“ šepkal.

	Markus zazrel lesklú a tenkú ihlu. Blížila sa, na hrote sa jej chvela malá kvapka.

	„Nie!“ skríkol, no pohyb sa nezastavil.

	Ihla sa zaleskla, bola už blízko oka, tak blízko, že na ňu nedokázal zaostriť.

	Od hrôzy sa rozkričal, zacítil prudké pichanie. Mengele pritlačil, ozvalo sa tiché puknutie, ihla sa vnorila do mäkkého sklovca.

	Markus tenko zavzlykal, bolesť ho premohla.

	Doktor stlačil injekciu a vstrekol jej obsah do oka.

	Chlapca zaliala páľava, akoby mu v hlave podpálili petrolej. Kvílivo nariekal od bolesti aj hrôzy, pohľad sa mu zahmlil a stmavol až do nepriehľadnej černoty.

	Mengele vytiahol ihlu.

	„No vidíš, ešte druhé očko a sme hotoví.“ Otočil sa a prešiel k stolíku s fľaštičkami.

	Markus nič nevidel, oslepnuté oko ho príšerne pálilo, no cítil, že kým sa Mengele nedíva, Karl ho trasúcimi sa prstami hladí po spotenom čele.

	„Ideme na to, chceš ďalší cukrík, nie?“ začul doktorov hlas. „Čo je, Karl? Voľáko sa potíš, je ti teplo?“ zažartoval Mengele, roztiahol Markusovi viečko a zopakoval procedúru.

	

	Prebral sa do úplnej tmy. Najprv nechápal, kde sa ocitol, roztvoril oči, no temnota neustúpila.

	„Už sa preberá,“ začul známy hlas. Kedysi ho mal rád, no teraz ho zachvátila hrôza. Vdýchol vzduch zapáchajúci dezinfekciou. Odrazu si spomenul. Je v ambulancii, doktori mu ublížili, čosi mu urobili s očami a on teraz nevidí.

	„Tak, ukáž,“ povedal Mengele. Bol celkom blízko, chlapec zakvílil a mykol sa, no remene ho stále držali. Oči ho príšerne pálili, v hlave mu vybuchovali plamene.

	Začul šťuknutie doktorovej baterky, ktorou mu veľa ráz svietil do zreničiek. Aj teraz svietila, no svetlo muselo dopadať kamsi inde, lebo tma ani trochu neustúpila.

	„Hm, nevyzerá to dobre, pozri sa.“ Doktorov hlas znel sklamane. Markusovi pri hlave zašušťala látka, zrejme sa k nemu nahol druhý lekár a roztiahol mu viečka.

	Chlapec začul, ako sa Karlovi zrýchlil dych.

	„Nastala atrofia terča zrakového nervu, koncentrát bol príliš silný. Nabudúce budeme múdrejší,“ konštatoval Mengele. Stál už o čosi ďalej, zrejme pri stole s liekmi. Ambulanciou sa rozľahlo štrngotanie, hľadal akúsi fľaštičku. Keď stíchlo, Markus začul slabý, no známy zvuk. V ambulancii ho počul veľa ráz – doktor prepichol vrchnák ampulky s liekom a naberá do injekcie obsah.

	„V takýchto prípadoch ordinujem evipan,“ zasmial sa, v medzere medzi zubami zahvízdal vzduch. Na gumou potiahnutej dlážke zavŕzgali kroky, vracal sa.

	Karl nič nevravel, no dýchal čoraz rýchlejšie.

	Kroky odrazu zastali.

	„Tu máš,“ povedal Mengele. Karlov dych sa na okamih zastavil. Zavládlo ticho, asi na seba hľadeli, plavovlasý muž si nechcel zobrať, čo mu Mengele podával.

	„Problém?“ ozval sa doktorov hlas.

	Karl odpovedal priškrtene: „Nie, vôbec, len som nečakal…“

	„Tu máš, idem zaznamenať výsledky,“ skočil mu do reči, otočil sa a vrátil sa ku stolu.

	Markus začul, že druhý chlap sa k nemu naklonil a rozopol mu košeľu. Zrýchlený dych sa mu roztriasol.

	Chlapcovi sa zazdalo, že tma ešte viac hustne, naplo ho na vracanie. Čosi ho bodlo do hrude, Karl mu tam vrazil ihlu.

	Potichu zjojkol, na viac nemal síl. Zacítil, že hrudník mu zaliala akási tekutina. Ani nevedel, kedy Karl ihlu vytiahol. Telo mal odrazu ľahké, všetky svaly sa uvoľnili, zdalo sa mu, že pláva v sladkom sirupe. Mengele čosi povedal, no zvuky sa príšerne ozývali, slová sa zlievali, iba občas zachytil krátky útržok.

	„Do minúty… po ňom…“

	Pochopil, že sa zhovárajú o ňom, no už sa nebál. Hustý sirup ho zalial a vyplnil. Na hrudi pocítil dotyk chladného kovu. Akoby mu tam prikladali okrúhlu kovovú pečiatku.

	„Už spomaľuje,“ zadunel Karlov hlas s mnohonásobnou ozvenou.

	Markus nemohol dýchať, pľúca ho neposlúchali, začul vlastné chrčanie. Čas sa natiahol, zazdalo sa mu, že prešli tisícky rokov.

	„Je koniec,“ zaznelo mu v ušiach z obrovskej diaľky.

	Chcel vstať a vykročiť za mamou, no prepadol sa do bezodnej čiernočiernej tmy.

	Začiatkom decembra sa chladný vietor pofukujúci od Soly zmenil na mrazivý severák. Nesnežilo, no baraky, cesty aj táborové ploty pokryla suchá námraza. Väzni chodievali pracovať do východnej časti tábora, kde vznikal obrovský sektor prezývaný Mexiko, a skupiny väzenkýň každé ráno osekávali ľad z najvyťaženejších chodníkov a ciest.

	Viktor sa prechádzal po dvore bloku IId. Obďaleč stálo nastúpené družstvo, ktoré čakalo na dnešné pracovné určenie. Zo zadnej časti priestranstva sem doliehali údery a klopkanie – asi tridsiatka vychudnutých žien mlátila do čerstvej vrstvy ľadu na cestičke. Používali tupé kusy plechu, nevyfasovali žiadne poriadne náradie.

	Hiler si zvykol, že prichádzajú každé ráno a celé uzimené namáhavo pracujú, aby na cestách nezostal ani kúsok ľadu. Blok sa síce každé ráno vyľudnil – väzni odišli pracovať –, takže po chodníkoch nikto nechodil, no dôsledná čistota a bezpečnosť patrili k nemeckej dôkladnosti. Inak by sa mohlo stať, že by sa večer niektorý z nešťastníkov kráčajúcich do plynu pošmykol a vyvrtol si členok.

	Viktor pozrel na nastúpených chlapov a zopár dospievajúcich chlapcov. Mali na sebe tenké väzenské uniformy, triasli sa od zimy, pery im už sfialoveli. Aj jemu bolo chladno, hoci mal na sebe hrubú vojenskú bundu, na hlave pletenú čiapku a na nohách teplé baganče. Funkcia kápa prinášala mnohé výhody. Nenávistné pohľady si už dávno nevšímal. Po tom, ako skoncoval s Jarikom, sa prestal zaoberať mnohými vecami. Ohľady boli zbytočné, v tábore sa každý prejav dobra menil na ešte väčšie a vynaliezavejšie zlo. Hiler síce stále dozeral na svojich a pokiaľ mohol, pomáhal im, no už nie z presvedčenia, iba z akejsi tupej zotrvačnosti.

	V rannej hmle zazrel siluetu postavy – po dvore kráčal esesácky dozorca. Viktor vedel, o koho ide, nebola to jeho prvá návšteva. Dokonca si zistil aj meno – scharführer SS Eldrich Ress prichádzal takmer každé ráno. Prvý raz sa objavil pred dvoma týždňami. Mal na starosti dozor v okolí niekoľkých barakov, ktoré obchádzal celý deň. Hliadkovanie v bloku IId si výnimočne obľúbil. Hiler rýchlo pochopil prečo. Keď sa incident odohral prvýkrát, myslel si, že išlo o nehodu. Lenže na druhý deň sa všetko zopakovalo.

	Vedľa baraku v zadnej časti dvora stálo zopár odpadkových košov. Zhromažďovali sa tam odpadky z celého okolia. Väzni nádoby denne vyprázdňovali, no zavčas ráno bývali ešte plné. Takmer z každej várky žien, čo sem chodievali čistiť chodníky, hŕstka väzenkýň neodolala pokušeniu. Čo keď tam objavia kúsok zmrznutého chleba, zemiaka alebo zeleniny? Podchvíľou sa niektorá vykradla z radu a začala sa prehrabávať v odpadkoch. Ženy vedeli, že riskujú život, no bolo im to jedno. Za kúsok jedla by obetovali polovicu sveta.

	Len čo ich scharführer Ress pri prvej rannej prehliadke uvidel, rozžiarili sa mu oči. Porušovali pravidlá! Nepozorovane sa prikradol až ku kontajnerom a so zúrivými výkrikmi vyskočil na trojicu žien. Dve stihli ujsť, tretia také šťastie nemala. Kopol ju ťažkou čižmou a s uspokojením začul, že jej zlomil odvápnenú stehennú kosť. Žena s výkrikom spadla, Ress priskočil a znova si kopol – ďalšie zapraskanie. Páčilo sa mu kopať do živého vrieskajúceho klbka a pri každom kopnutí počuť aj cítiť, ako špička okovanej čižmy drví krehké kosti. Výkriky postupne slabli, o pätnásť minút zaľahlo na dvor potiahnutý inoväťou vzorové ticho. Scharführer Ress nastolil poriadok.

	Na druhý deň prišiel znova, tentoraz si priniesol aj kožený bičík. Ženy sem chodievali pracovať z rôznych blokov, takže o včerajšej vražde nevedeli. Odpadové koše opäť prilákali zopár obetí. Eldrich napäto vyčkával ukrytý za rohom. Len čo uvidel, že porušujú pravidlá, pustil sa do udržiavania disciplíny.

	Hiler napočítal, že za dva týždne zabil scharführer osem žien. Keď ho dnes uvidel zakrádať sa hmlou, čosi z jeho pohybov mu pripomenulo Dina Petiru. Obaja sa hýbali s podobnou záludnosťou, vyžarovala z nich radosť a vzrušenie z lovu. Ress bol podobný ako Petira, aj jemu robilo zabíjanie dobre.

	Viktor sa obzrel k nastúpeným chlapom. V dohľade nebol žiadny ďalší esesák, takže na pracovné zaradenie si ešte počkajú. Pobral sa za Ressom, čosi na jeho konaní ho priťahovalo, nevedel odolať.

	Hiler sledoval Ressovo konanie, skúmal ho a odhadoval. Eldrich sa zameriaval výhradne na ženy. Hocikedy mohol zabiť muža, no vtedy by asi necítil také uspokojenie ako pri umlátení ženy. Scharführer však nikdy nezaútočil na väzenkyňu, pokiaľ neporušovala táborové pravidlá. Zrejme dostal taký rozkaz a úzkostlivo ho dodržiaval. Len čo však došlo k porušeniu pravidiel, vedel, že má voľné ruky. Vtedy v ňom prepukla túžba po vraždení, vrhol sa na obeť, stuhnutý od prudkej rozkoše. Čím bližšie bola smrť, tým viac sa rehotal. Umierajúcim ženám sa prihováral, raz či dva razy im povedal vtip, na ktorom sa rozosmial, a kopancami ich nútil, aby sa smiali tiež.

	Aj tentoraz sa pritisol k stene, aby si ho skupinka väzenkýň nevšimla, a zakrádal sa k nim. V kontajneroch sa prehrabovali štyri ženy. Hiler sa priblížil z druhej strany, ľahostajne na ne hľadel, vedel, že Ress čoskoro udrie a ukojí sa pri zabití jednej a možno aj dvoch z nich.

	Otupenosťou, ktorá sa mu prevaľovala v mysli, však prenikol ostrý tón. Čosi ho akoby porezalo, niečo v ňom chcelo, aby spozornel. Nevedel, čo mu uniklo. Pozornejšie prebehol pohľadom po dvore, ženách aj zakrádajúcom sa Ressovi.

	Ostrý tón zaznel ešte silnejšie.

	Čo je to, dopekla?!

	Štyri kostry s vyholenými hlavami, odpadkové koše, mrazivá inovať, lepkavá hmla…

	Prizrel sa lepšie, niečo mu unikalo, niečo ho rušilo, znepokojovalo, no stále mu to unikalo.

	Väzenkyne… Čosi povedomé a dôverne známe.

	Strhané pohyby, profil, postava…

	„Panebože!“

	Bola to Sára. Bola aj nebola. Už dávno nepripomínala samu seba, šesť týždňov v ženskom tábore si vybralo svoju daň.

	Tenkými trasúcimi sa rukami hrabala v zmrznutých odpadkoch, vyholená hlava na tenkom krku jej smiešne poskakovala, vyzerala ako vyhladované divé zviera.

	Viktor prudko vydýchol obláčik pary, roztriasli sa mu kolená. Prekvapenie z toho, že vidí Sáru, a šok z jej zbedačeného výzoru vystriedala nástojčivá obava. Pozrel na Ressa.

	Scharführer zastal pri rohu, prikrčil sa a so záľubou hľadel na skupinku. Čochvíľa sa k nim rozbehne.

	Čo keď si vyberie Sáru? Je zoslabnutá, nestihne ujsť. Čo keď mi ju umláti pred očami? mihalo sa Viktorovi mysľou.

	Vidieť vraždenie neznámych väzňov či väzenkýň bolo v Birkenau bežné, každodenné, nebolo to nič, čo by vybočovalo zo všednosti. Lenže toto je Sára!

	Kútikom oka pozoroval Ressa, ešte viac sa prikrčil, každú sekundu vyštartuje.

	Sára hrabkala ako v tranze, mala ho za chrbtom, keď sa k nej rozbehne, neunikne mu.

	Hilerovi sa zakrútila hlava. Scharführer je rozbesnený, túži po krvi. Ak sa ich Viktor zastane, zabije ho bez mihnutia oka a potom si ich tak či tak podá.

	Nevedel, čo robiť.

	Ress vykročil, napriahol bičík, oči mu žiarili.

	„Svine skurvené!“ zakričal Hiler a rozbehol sa k nim. Ženy naňho ohúrene pozreli, v očiach mali hrôzu, no stále čupeli pri odpadkoch.

	Dobehol k prvej a kopol ju do zadku: „Practe sa! Naspäť do roboty, kurvy, vypadnite odtiaľto!“

	Eldrich zmätene zastal – rozzúrený kápo, ženúci väzenkyne naspäť do práce, mu nezapadal do zaužívaného scenára. Nerozhodným krokom sa pobral k skupinke. Nechcel sa vzdať ranného potešenia, no židovské suky sa už zberali preč, nebude to také, ako keby ich pristihol.

	Hiler pristúpil k Sáre, cítil na sebe scharführerov pohľad.

	„Viktor,“ vydýchla, kútiky úst jej na okamih vyleteli nahor, myseľ pracovala pomaly, nestihla spracovať, čo sa deje.

	Ress bol čoraz bližšie, zúrivo hľadal skulinku, nedokonalosť či kápovu slabosť, ktorú by mohol rázne napraviť.

	„Do práce, sviňa!“ zvrieskol Hiler a vylepil jej facku.

	Odhodilo ju, kopol do nej, aby ju dostal čo najďalej od Ressa. Postavil sa medzi nich, snažil sa ju údermi čo najrýchlejšie odohnať.

	Vzhliadla k nemu ako zranené zviera, oči sa im stretli. Uvidela jeho oblečenie – Viktor je kápo! Strhaná tvár s fialovými perami zbledla, nozdry sa jej zachveli. Vo vyjavenom pohľade mala toľko bolesti, sklamania a hrôzy, že to Viktor nevydržal a znovu ju udrel. Tentoraz silnejšie, nech sa naňho, preboha, už nedíva!

	Otočil sa k Ressovi: „Prepáčte, pán scharführer, už sa to nestane!“

	Eldrich sklamane prikývol. Kápo stál medzi ním a utekajúcimi Židovkami. Prišiel o moment prekvapenia, naháňať ich po dvore by bolo nedôstojné.

	Roztrasený Viktor sa obzrel za Sárou. Chvíľu sa habkala po štyroch, no spamätala sa, vstala a prehnutá, akoby dostala silný kopanec do žalúdka, krivkajúc sa rozbehla preč.

	Kovová posteľ zaškrípala, Karl sa prehodil na druhý bok. Prevaľoval sa už zopár hodín, spánok nie a nie prísť. Opakovalo sa to každú noc, nespomínal si, kedy sa naposledy poriadne vyspal. Od usmrtenia Sárinho syna mal nervy na prasknutie. Čo to malo znamenať? Prečo mu to Mengele urobil? Tušil niečo (či dokonca vedel) a hral sa s ním ako mačka s myšou, alebo išlo o náhodu?

	Otázky mu nedali spávať. Celé noci hľadel na temné okenné tabuľky pokryté ornamentmi, ktorými ich pomaľoval mráz. Temnota za nimi ho znervózňovala. Mohlo z nej vyliezť všeličo, napríklad hliadka, ktorá ho zatkne a odvedie pred vojenský súd. Napäto pozoroval okno, takmer nežmurkal, oči mal vysušené a pretkané červenými žilkami.

	Znova sa ocitol sám, stalo sa presne to, čoho sa už od detstva najväčšmi obával. Nemohol veriť nikomu. Odkedy Sárinmu synovi vstrekol do hrude evipanovú injekciu, Beppo sa správal priateľsky a pozorne, napätie poľavilo. Lenže Karlovi sa zdalo, že ho stále potajme pozoruje. Nielen Mengele, aj ostatní chlapi sa správali akosi podivne. Podozrievavo naňho pozerali, keď sa nedíval, sprisahanecky na seba žmurkali. Nikdy ich pri tom nepristihol, no cítil to.

	Nervozita a nedostatok spánku sa prejavila na jeho práci. Pri operáciách na Gebhardtovom oddelení už dva razy prerezal svalový zväzok, ktorý mal vypreparovať. Gebhardt si naňho netrúfol, presvedčený, že je nasadený agent, no mohol sa ísť sťažovať veliteľovi tábora, alebo čosi naznačiť Mengelemu.

	Karl bol čoraz nervóznejší. Kedykoľvek uvidel ozbrojenú hliadku či skupinku esesákov, rozbúchalo sa mu srdce. Idú poňho? Vojenský súd býval krátky, rozsudok neraz vykonali hneď po vynesení. Aj teraz, v tejto chvíli, ho mohla od smrti deliť iba necelá hodina. Nešlo len o jeho osud. Pri predstave, akú potupu a byrokratické šikanovanie by to znamenalo pre Ingrid s deťmi, sa mu zvieralo hrdlo, veď s rodinami zradcov sa v ríši nemaznali.

	Ako by mohol spať? Ako by mohol čo i len prižmúriť oko? Už dávnejšie sa pristihol, že pri vstupe do miestnosti úzkostlivo sliedi po únikových trasách. Nepríjemnosť s prekliatym Sáriným synom ako-tak zvládol, aj keď mal namále. Ibaže čosi podobné sa mohlo kedykoľvek zopakovať. Mengele vedel, že to bol on, kto Hilera navrhol za kápa. Znamenalo to, že Josef si všetko preveroval – ktovie, čo zistil, alebo čoskoro zistí. Karl azda rozptýlil podozrenia, lenže – dokedy?

	Celé telo mal napäté, bolela ho už sánka, čo toľko zatínal zuby. Nedostatok spánku a ustavičné horúčkovité premýšľanie spôsobili, že bol čoraz zmätenejší.

	Znova sa prehodil na druhý bok.

	Musí čosi vymyslieť. Keď ho sem prevelili a stretol kamarátov z detstva, zaváhal. Urobil chybu, ďalšiu chybu, no musí sa dostať naspäť do sedla. Prišiel sem, aby velenie presvedčil o svojej spoľahlivosti, a nie aby odvisol pre hlúpy sentiment. Napokon, svoj dlh splatil, už im dosť pomohol, dostali šancu. S precitlivenosťou je koniec! Odteraz sa bude správať tak, ako sa od hauptsturmführera SS očakáva!

	Ráznosť však trvala krátko, čoskoro ho opustila, rozplynula sa ako para. (Prekliata vôňa ihličia!) Prevalil sa na druhú stranu a zahľadel sa na tmavé okno. Rozsvietil lampičku, vstal a podišiel k nemu. Vo svetle miestnosti uvidel iba odraz samého seba. Vystrašené oči, ovisnuté kútiky úst. Mal toho dosť, videl na sebe, že už dlho nevydrží. Priveľa svetla zastiera výhľad, nechcel sa dívať na svoju tvár s porazenecky poklesnutou bradou, chcel vidieť, čo je za oknom. Podišiel k posteli a šťukol vypínačom, žiarovka zhasla. Vrátil sa naspäť k oknu. Svetlo mu viac nebránilo v rozhľade, zmizol aj odraz vlastnej strhanej tváre – akoby doteraz stál sám sebe v ceste.

	„Spôsobujete si problémy bránením nesprávnych ľudí,“ povedal mu kedysi Heydrich.

	Karl si oprel čelo o studenú okennú tabuľu a zadíval sa do tmavej ničoty za sklom.

	Krematórium číslo dva každým krokom rástlo. Bola to nízka dvojkrídlová budova z červených tehál. Zo sedlovej strechy sa k olovenému nebu týčil pätnásťmetrový komín. Valil sa odtiaľ štipľavý mastný dym, z ústia so štyrmi hromozvodmi šľahali plamene.

	Prevádzka je v plnom prúde, pomyslel si Viktor.

	Vedel, že jedno zo štyroch táborových krematórií, ku ktorému ho odvádzajú, ukrýva čierne tajomstvo. Práve tu sa nachádzali nové plynové komory, o ktorých sa šepkalo po celom tábore – Biely a Červený dom totiž minulý rok vyradili z prevádzky. Nahradili ich moderné krematóriá, kde končila väčšina transportov. Čo presne sa tam nachádza, však Hiler netušil. Nikto z tých, ktorí vkročili za bránu vo vysokom betónovom plote obopínajúcom krematórium, sa už do tábora nevrátil. Brána zarachotila, Viktor začul šťuknutie dvoch masívnych zámok. Cesta naspäť sa uzavrela, jeden z dozorcov ho postrčil. Hiler pozrel na ozrutný začiernený komín a vykročil k budove.

	Ešte sa nespamätal z prekvapenia. Vedel, že koniec raz musí prísť, no keď sa ráno prebudil, nenapadlo mu, že to bude práve dnes. Ani na rannom apeli ešte nič netušil. Väzni sa zoradili na dvore, Viktor sa, ako vždy, postavil na začiatok prvého radu. Začala sa ranná selekcia. Esesáci najprv vybrali nevládnych a tých, čo už nemohli skrývať prejavy ochorenia. Potom zo zadných radov doplnili počty do zvláštneho komanda. Hiler rannú rutinu nevnímal. Stál síce v ukážkovom pozore, no myseľ mal ponorenú v polospánku.

	„44070, končíš,“ oznámil dozorca.

	Viktorovi sa podlomili kolená. Aj keď bol duchom neprítomný, okamžite spoznal vlastné číslo. Omráčene pozrel na Nemca.

	„Čo čumíš, hovädo! Zaraď sa k vybratým, odchádzaš!“ zhúkol naňho strážca. Hiler si všimol, že v ruke drží akýsi papier. Panika mu zostrila zmysly, pohľad sa mu zúžil, teraz vnímal aj detaily. Na bielom papieri zazrel zopár cifier zo svojho čísla.

	Ktosi sa postaral, aby ma vybrali, napadlo mu, no nemal čas na premýšľanie. Dozorcov krik privolal dvojicu esesákov. Viktor sa radšej rýchlo zaradil k vytriedenej hŕstke. Až keď sa lepšie rozhliadol, uvedomil si, že to nie sú väzni určení na splynovanie, ale chlapi vybratí do zvláštneho komanda. Nebol medzi nimi veľký rozdiel. Každý, koho vybrali do komanda, zmizol bez stopy. Vedelo sa len toľko, že títo muži pracujú v krematóriách, sú dôsledne izolovaní od ostatných väzňov a po čase zmiznú. Približne každého štvrť roka vytvárali esesáci nové komandá. O tom, čo sa prihodilo pôvodným skupinám, sa väzni iba dohadovali.

	Viktor si prezrel svojich súputníkov – osem chlapov s úzkostlivými pohľadmi. Neisto vykročili vpred, nevedeli, čo ich čaká. Určite však čosi nedobré, veď počty do zvláštneho komanda sa dopĺňali každé ráno. Rovnako rýchlo teda museli aj ubúdať.

	Hiler kráčal po štrkom vysypanej cestičke, hľadel na zväčšujúci sa komín a čoraz jasnejšie si uvedomoval, že už nie je kápo. Každý krok sa mu zdal ľahší, až teraz pocítil, ako ho nenávisť väzňov ťažila. Za múrom krematória odrazu nič z toho neplatilo.

	Z budovy vyšla partia chlapov, aby prevzala nováčikov, boli oblečení v civilných šatách. Žiadne väzenské košele a nohavice.

	Každý člen komanda mal na sebe slušné zánovné oblečenie. Hiler už vedel, ako Birkenau funguje, takže mu rýchlo došlo, o čo ide – chlapi nosili oblečenie po mŕtvych z transportov.

	Pri ľavom krídle krematória stáli naukladané desiatky plných vriec. Viktor ich poznal – nákladniaky ich každý deň privážali do Kanady. Boli v nich tisícky košieľ, nohavíc, šiat, topánok, hračiek, sponiek, okuliarov, dokladov a ďalších predmetov, ktoré si čerstvo privezení väzni zobrali so sebou.

	Keď esesáci vyplnili preberací formulár, eskorta odišla. Jeden zo starších členov komanda podišiel k nováčikom.

	„Som Henryk Taunhaub, kápo,“ povedal so zvláštnym prízvukom, ledva mu rozumeli. „Pokým sa zaučíte, pridelím vás na ľahšie práce. Vy pôjdete k peciam, vy dvaja budete zubári a ďalší dvaja holiči,“ roztriedil ich. Netušili, o čom rozpráva, no pripomínal im predáka z továrne. Viktorovi sa ušla funkcia holiča. Nezdalo sa mu to také zlé. Asi bude strihať vlasy a brady chlapom z komanda alebo novo privezeným väzňom.

	„Šlomo,“ predstavil sa mladík, ktorý ich viedol po schodoch do podzemného suterénu. Zastali v širokej chodbe pri dvoch nákladných výťahoch. Vládlo tu ticho, jedna zo žiaroviek poblikávala. Šlomo kamsi odbehol, a keď sa vrátil, niesol dvojo nožníc a zopár prázdnych vriec. Mlčky ich podal Viktorovi a druhému holičovi. Nechápavo naňho pozreli, nožnice boli pridlhé, dalo sa nimi strihať iba oboma rukami, nehodili sa na úpravu vlasov.

	„Práve skončila prvá várka, musíme upratať,“ oznámil mladík lámanou nemčinou, ktorej tu rozumel takmer každý. „Telá potiahneme z komory k výťahom. Chlapi ich naložia a vyvezú nahor. Nad nami sú spaľovacie pece. Strihajte najmä ženy, čím dlhšie vlasy, tým lepšie. Najcennejšie sú dlhé vrkoče,“ vykladal prázdnym hlasom, neprejavoval žiadne emócie. Budeme teda strihať mŕtvoly, pomyslel si Viktor. Mladíkova tvár ho odrazu desila. Chodbou prešla skupina väzňov, všetci sa tvárili rovnako – akoby im ktosi vypol mysle a oni sa zmenili na bezduché automaty.

	„Strihajte poriadne, inak si vás Nemci podajú, robia námatkové kontroly,“ varoval ich Šlomo a pobral sa za ostatnými chlapmi.

	Viktorov spoluväzeň naňho ani nepozrel – vedel, že Hiler bol až dodnes kápo, neraz od neho utŕžil kopanec či nadávku. Nožnice sa mu v rukách triasli, vystrašené zelené oči behali po chodbe. Viktor začul, že sa potichu modlí, a pochopil, čo ho tak vydesilo. Nešlo iba o mŕtvoly, tie sa v tábore váľali na každom kroku. Chlapík vyznával judaizmus a to, čo im prikázali robiť, znamenalo prísne porušenie náboženského kódexu – znesvätenie mŕtvych tiel.

	„Nemáš inú možnosť,“ zamrmlal.

	Chlap naňho pozrel a opovržlivo sa zaškeril. Nepovedal ani slovo, no Hiler vytušil, čo si myslí. Mal pravdu – Viktor si často opakoval, že nemá inú možnosť, aby o tom presvedčil sám seba. Veľmi to síce nepomáhalo, no keď si vetu opakoval ako zaklínadlo, všetko, čo robil, sa zdalo o čosi prijateľnejšie.

	V miestnosti na konci chodby zaškrípali kovové pánty. Dvere museli byť hrubé a ťažké. Chodbu zaplnil odporný zápach. Hilera naplo, poznal telesné pachy, no tento zápach mu pripadal ako odporná zmes výkalov, zvratkov, moču, krvi a čohosi štipľavého, čo prudko dráždilo pľúca i hrtan. Obaja sa rozkašľali, hrdlá sa im stiahli, nedalo sa im nadýchnuť. Chodbou sa rozľahlo hučanie, ktosi zapol ventiláciu a zápach poľavil.

	Začuli šuchot, z miestnosti vyšli prví chlapi, čosi za sebou ťahali.

	Spoluväzeň vydesene zakvílil, Viktor čakal niečo príšerné, no aj tak stŕpol a neveriacky zízal na výjav. Každý z mužov vliekol nahé mŕtve telo. Používali opasky alebo zahnuté vychádzkové palice, ktorými mŕtvoly zachytili pod bradou a otočené tvárou nahor ťahali po betónovej dlažbe. Kráčali bezducho, zrejme si už privykli. Najprv vyvliekli mŕtvych mužov. Prešli okolo vyjavených holičov a začali telá nakladať na plošiny výťahov. Každý výťah uniesol najviac desať mŕtvych. Po naložení ho vypravili nahor. Prázdna plošina sa o chvíľu spustila naspäť.

	Tváre mŕtvych boli znetvorené kŕčmi, mnohí mali rozbitú hlavu, z nosa im vytekala krv, pokrývali ich škrabance či hlboké odtlačky zubov. Väčšina bola pošpinená aj pomočená, v posledných chvíľach im povolili zvierače. V prednej časti chodby, odkiaľ mŕtvoly ťahali, sa z telesných tekutín vytvorila klzká vrstva, po ktorej sa telá šmýkali. Bližšie k výťahom jeden z chlapov oblieval dlažbu vodou, aby druhom uľahčil prácu. A tí sa čoskoro vrátili s ďalšími nahými telami. Hiler odhadol, že z komory vytiahli už aspoň päťdesiatku chlapov. Dúfal, že hrôza sa čoskoro skončí.

	Spoluväzeň zúfalo vykríkol. Keby do chodby nebol nazrel jeden z esesákov, určite by sa rozbehol preč, no pod Nemcovým pohľadom stŕpol a prešľapoval z nohy na nohu. Viktorovi sa zazdalo, že sa pomočil.

	Chlap, ktorý sa k nim blížil, ťahal mŕtvolu ženy. To však nebolo najhoršie. V druhej ruke sa mu hompáľalo telíčko kojenca. Držal ho za nožičku, detská hlávka pri každom kroku udierala o dlažbu.

	Došiel k dvojici a zastal.

	„Strihajte! Rýchlo!“ zavrčal na nich.

	Od šoku stŕpli, Hiler pozrel na druha, ktorý sa ani nepohol, zaslzenými očami hľadel na mŕtve dieťa a trasúcimi sa perami šepkal akési modlitby. Viktor zaťal zuby, čupol si k telu, uchopil vlhké vlasy a pustil sa do strihania. Zažil už všeličo, no teraz sa mu žalúdok stiahol a takmer to nevydržal. Prižmúril viečka, mŕtvolka dieťaťa sa otáčala, upierala naňho vyčítavý pohľad za to, čo robí mame.

	Keď skončil, odhodil kadere do vreca. Nestačil si však vydýchnuť, už prichádzal ďalší chlap, tentoraz s dievčenskou mŕtvolou.

	Procedúra trvala päť hodín. Hiler najprv počítal, koľko tiel naložia na výťahy, no pri štvrtej stovke s tým prestal, upadol do apatie, svalstvo na tvári sa mu ani nepohlo. Keď ich popoludní prišiel skontrolovať kápo Taunhaub a uvidel, že Viktor je dokonale otupený, pokýval hlavou. Videl, že prijatie zvládol, vyčítal to z jeho mechanických pohybov. Druhý väzeň bol strhaný a čosi habkal. Bolo to jednoduché – buď sa v najbližších dňoch spamätá, alebo zomrie. Zatiaľ nemal čo vystrájať, veď ako nováčikovia dostali najľahšiu prácu, aby si privykli.

	Skončili až podvečer, zdanlivo nekonečný prúd mŕtvych mužov, žien, starcov i detí sa napokon zastavil. Chlapi začali čistiť chodbu aj komoru. Pri dvojici sa pristavil Šlomo a prikázal im, aby zobrali vrecia naplnené vlasmi.

	„Ideme do sušiarne,“ zavelil. Vyviedol ich z podzemia, prešli popri halách so spaľovacími pecami a vystúpili do podkrovia nad nimi.

	Len čo sa ocitli v rozľahlej miestnosti pod sedlovou strechou a rozhliadli sa, spoluväzeň sa zdesene odvrátil. Naplo ho, týraný žalúdok to už nevydržal, z úst sa mu vyvalila riedka spŕška žalúdočných štiav.

	Hiler sa nepovracal, neveriackym pohľadom si prezeral podkrovie, peklo mu odhalilo ďalšie zákutie. Miestnosť mohla mať stopäťdesiat metrov štvorcových, pretínali ju napnuté sušiace šnúry. Viseli na nich tisícky prameňov ženských vlasov – čierne, hnedé, blonďavé i šedivé. Ďalšie vlasy ležali rozprestreté na teplej dlážke vyhrievanej pecami. Pokrývali každý kúsok podlahy, vzduch bol preniknutý zápachom miliónov vlasov. V podkroví pracovalo aspoň pätnásť väzňov, niektorí máčali vlasy v akomsi roztoku, ďalší ich vešali na šnúry, v kúte stáli dva stoly, na ktorých rozčesávali vyschnuté kadere a balili ich do papierových vreciek.

	„Vymáčajte vlasy v salmiaku a vráťte sa do suterénu,“ prikázal Šlomo.

	

	Do bloku číslo trinásť, kde bývali členovia všetkých zvláštnych kománd, sa dovliekli až pred polnocou. Okrem areálu krematória a vlastného baraku sa nesmeli nikam pohnúť. Jedinou príležitosťou, ako sa dostať za vysoké múry, boli občasné pátracie výjazdy po utečencoch, na ktoré ich brávali esesáci, pretože oproti ostatným väzňom vynikali fyzickou silou a kondíciou.

	Viktor podopieral vyčerpaného spoluväzňa, ktorý sa tackal a bľabotal. Čelo mal mokré od potu, dnešné príšernosti v ňom vyvolali horúčku.

	„Samuel, volám sa Samuel Haas,“ predstavil sa Hilerovi. Po prežitých hrôzach mu bolo už jedno, že Viktor bol ešte ráno kápom – potreboval sa s niekým zhovárať, cítiť aspoň akú-takú ľudskú blízkosť.

	Hiler s ním príliš nediskutoval, tušil, že Samuel sa čoskoro zmení na musulmana, bol prislabý na prežitie. Sám sa prepadol ešte hlbšie, doteraz veril, že funkcia kápa je najhoršia práca, no dnešný deň ho presvedčil o opaku. Chápal, že strihanie vlasov bola úloha, ktorou v krematóriu poverovali úplných nováčikov. Zajtrajšok bude oveľa ťažší.

	

	V noci napriek únave nemohol zaspať. Strašili ho desiatky tvárí skrivených smrteľným kŕčom. Ešte nikdy nevidel toľko mŕtvol. Neustále cítil zápach špinavých vlasov, aby zahnal príšerné predstavy, prinútil sa premýšľať, čo sa vlastne stalo. Ako to, že sa z ničoho nič ocitol v zvláštnom komande? Dozorca pri rannom apeli držal papier s jeho číslom. Komusi záležalo na tom, aby ho odviedli do krematória. Znamenalo to izoláciu od ostatných väzňov a neodvratnú smrť. Neurobil žiadny priestupok, neprejavil slabosť, nešlo teda o štandardné odvolanie. Žeby Kosinski pred smrťou stihol potiahnuť za nejaké špagáty? Lenže Jarik bol už dávno mŕtvy, prečo by ho prevelili až teraz? Aj keby to Kosinskému nejaký Nemec prisľúbil, určite by sa po Jarikovej smrti neobťažoval s vypĺňaním želania poľského Žida. Musel to byť ktosi iný, ktosi s vplyvom…

	Okamžite mu napadol Karl. Lenže prečo by to robil? Veď ho sám nabádal, aby sa stal kápom. Viktor neporušil žiadne pravidlo z ich dohody, prečo by ho Schmidt dal odveliť ku komandu? Nedávalo to zmysel. Hiler v unavenej mysli ešte chvíľu prevaľoval nejasné myšlienky, no nedospel k žiadnemu záveru. Napokon sa prepadol do krátkeho nepokojného spánku.

	

	„Dnes budete zubári,“ oznámil im Henryk, keď ráno prideľoval prácu.

	Chlapi sa rozišli, Viktor so Samuelom mali počkať na dvore, kým Šlomo v suteréne zaučí holičov.

	Haas bol nevyspatý a strhaný, odvčera neprehltol ani sústo. Hiler sa najedol, raňajky boli v trinástom bloku oveľa výživnejšie než v ostatných sektoroch, dokonca ešte lepšie než v Kanade. Nemci vedeli, že členovia komanda musia byť sýti, inak by svoju prácu nezvládli.

	Samuel mlčal, no držal sa pri Hilerovi, nevzdialil sa od neho ani na krok. Zo suterénu vyšiel Šlomo a zaviedol ich k spaľovacím peciam. Krematóriá pracovali bez prestania, chlapi pracovali na zmeny. Práve dokončovali nočnú várku a pripravovali sa na prvý doobedný transport.

	V hale stálo päť ozrutných pecí, na každej z nich boli tri oceľové dvierka. Hmýrilo sa tu aspoň sedemdesiat väzňov. Dva nákladné výťahy vyvážali mŕtvoly zo suterénu. Nosiči ich dotiahli k peciam a roztriedili ich. Dbali na to, aby pri každej peci nechali rovnaký počet ženských i mužských mŕtvol.

	„Ženy horia lepšie než muži, majú viac tuku,“ vysvetlil Šlomo. „Preto sa spaľujú dve mužské telá s dvoma až troma ženskými. Deti spaľujeme v skupinách, najlepšie šesť až sedem spoločne s jedným dospelým.“

	Pri peciach stála strážnica, v ktorej vysedávali dvaja esesáci a cez okno kontrolovali, či sa nikto neulieva. Šlomo k nim zašiel, a keď sa vrátil, podal Viktorovi aj Samuelovi zubárske kliešte, zrkadielko a porcelánovú nádobu.

	„Prezriete ústa každému telu, keď nájdete protézu, vytiahnete ju a hodíte do tamtej debničky,“ ukázal na drevenú debnu. „Keď nájdete zlatý zub, vytrhnete ho a dáte do misy.“

	Hiler prikývol, Samuel iba zhlboka vydýchol. Vytrhávanie zubov bolo ešte horšie než včerajšie strihanie.

	„Dávajte si pozor!“ varoval ich Šlomo. „Nemci striehnu na zlato. Telá musíme pred spálením dokonale vyťažiť. Každú chvíľu kontrolujú, či ste niečo neprehliadli, alebo si nejaký zub neukradli. Ak čosi nájdu, je po vás.“

	Viktor si výstrahu zobral k srdcu, nepochyboval, že pokiaľ ide o zlato, treba byť obzvlášť opatrný. Samuel bedákal, vôbec nepočúval, čo Šlomo hovorí.

	Pustili sa do práce. Rýchlo zistili, že to nebude ľahké. Nešlo len o prirodzený odpor, ktorý pri tom cítili, ani o dusivý zápach, čo vychádzal mŕtvolám z úst. Najhoršie bolo, že telá tuhli a čeľuste sa im roztvárali čoraz ťažšie. O necelú hodinu ich už museli vylamovať.

	Výťahy privážali nové a nové mŕtvoly, aby zubári stíhali spracovávať nápor, museli sa rozdeliť. Hiler pracoval mechanicky – trhnutím roztvoril čeľuste, vnoril medzi ne zrkadielko a pozorne skontroloval všetky zuby. Ak narazil na lesknúci sa kov, bez zaváhania ho zovrel kliešťami a vyšklbol. Obrnil sa voči zápachu, pohľadom sklenených očí aj nepríjemnému chrupnutiu, čo sprevádzalo každý zákrok. Upadol do tranzu, pracoval ako automat.

	Z otupenia ho vytrhli výkriky. Obzrel sa a uvidel dvoch esesákov kontrolujúcich mŕtvoly. V chrupe jednej z nich museli čosi objaviť, lebo sa rozkričali na vydeseného Samuela. Jeden z Nemcov k nemu prikročil a začal ho mlátiť. Druhý z plných pľúc fúkal do píšťalky. Do haly vbehlo zopár dozorcov.

	„A je po ňom,“ zašepkal jeden z nosičov.

	Vrhli sa na Samuela, kričali naňho, že je sabotér a lenivá židovská sviňa. Vystrašený Haas nariekal, no nepomohlo mu to, obstali ho a vliekli k peciam. Väzňovi z komanda prikázali otvoriť dvierka. Okamžite poslúchol, akoby to nebolo nič nezvyčajné.

	Samuel najprv prosíkal, no keď si uvedomil, čo sa chystajú urobiť, rozkričal sa ako zviera. Ostatní chlapi nerušene pracovali, podobné scény tu bývali na dennom poriadku, vedeli, že poľavenie v práci je nebezpečné.

	Nemci zdrapili metajúceho sa Haasa za ruky a nohy, nadvihli ho a hlavou napred strčili do rozpálenej pece. Príšerný rev ešte viac zosilnel, z dvierok trčali len kopajúce nohy, no esesáci ich postrčili dovnútra. Chlap z komanda pribuchol dvierka a pokračoval v nakladaní mŕtvol na podperu.

	Jeden z esesákov odišiel do suterénu po nového zubára, ďalší kontrolovali mŕtvoly. Pri tých, ktoré spracovával Viktor, neobjavili žiadne nedostatky. Nechali ho teda pracovať a vrátili sa do strážnice.

	

	Ďalšie dni a týždne splynuli do jedinej nejasnej šmuhy. Viktor postupne vystriedal všetky pracovné pozície. Taunhaub ho najprv nasadil ako spaľovača k peciam. Hiler stál spolu s ďalšími dvoma väzňami pri rozpálených dvierkach. Na oceľové nosidlá naukladali štyri až päť mŕtvol, zodvihli ich a zasunuli do plameňov. Vyžadovalo to šikovnosť, mŕtvoly museli rýchlo skĺznuť do ohňa, inak sa nosidlá rozžeravili a horiace telá sa k nim prilepili. V takom prípade ich bolo treba zostrkovať vidlami, no na nosidlách aj tak zostávali priškvarené kusy kože. Práca bola namáhavá, chlapi si nestihli ani vydýchnuť, lebo okrem mŕtvol z plynovej komory nákladniaky ustavične privážali aj telá väzňov, ktorí umreli na choroby, vyhladovanie, nevydržali lekárske pokusy alebo ich popravili.

	Keď sa kápovi zdalo, že Viktor je už dosť otrlý, prevelil ho k plynovej komore. Hiler spoločne s ostatnými vyťahoval mŕtvoly a ťahal ich k nákladnému výťahu. Najhoršie bývali prvé chvíle po otvorení komory. Dusiaci sa nebožtíci bojovali do poslednej chvíle, hrôza z blížiacej sa smrti ich pripravila o rozum. Keď sa otvorili hrubé oceľové dvere, mŕtvoly stáli natlačené jedna k druhej ako soľné stĺpy. Niektoré boli fialové, iné červené a ďalšie úplne bledé. Väčšina však bývala pošpinená výkalmi, močom i zvratkami. Ak bol transport menší a v komore zostalo miesto na pohyb, bol pohľad ešte horší. Obete sa v predsmrtných kŕčoch navzájom doškriabali a dohrýzli. Keď komando otvorilo dvere, našlo súdržnú vrstvu zakliesnených tiel. Keďže plyn stúpal od podlahy, snažili sa neboráci dostať čo najvyššie. Neraz vytvorili ľudskú pyramídu. Najnižšie zostali deti a starci, ostatní sa nahrnuli na nich. V strede bývali ženy, ktoré v smrteľnej panike neraz rozdupali vlastných potomkov. Úplne najvyššie sa dostali silní chlapi, vybojovali si pozíciu na telách svojich príbuzných, žien i detí, no ani to im nepomohlo, plyn napokon dorazil až k nim.

	Dvakrát sa stalo, že uprostred masy objavili živú bytosť – prvý raz dieťa, druhý raz dospievajúce dievča. Obom plyn zničil sliznice, na chlapov z komanda vypliešťali vydesené oči a nemo pohybovali údmi. V oboch prípadoch ich esesáci odniesli do prezliekarne a popravili výstrelom do hlavy.

	Po vynosení mŕtvol nasledovalo čistenie komory, aby si nasledujúci transport nevšimol nič podozrivé. Pri splachovaní litrov zapáchajúcich telesných výlučkov, ktorými bola pokrytá podlaha i steny, väzňov napínalo a prichádzalo im nevoľno. To všetko ešte nebolo to najhoršie, práca sa dala vykonávať bezmyšlienkovito a mechanicky. Chlapi si medzi sebou hovorili, že nasadenie v komande trvá iba dva dni – prvý, keď nastúpili, a posledný, keď umrú. Medzi nimi nebolo nič, len bezduché hmlisté prázdno. Aj najodolnejší členovia komanda však mali panickú hrôzu z najťažšej pracovnej pozície.

	Začiatkom januára prišiel kápo za Viktorom čistiacim chodbu pri výťahoch.

	„Odteraz budeš sprievodca,“ oznámil mu.

	Hiler sa zarazil, nič nepovedal, no dôrazne pokrútil hlavou.

	„Nemám tam dosť chlapov, včera sa premiestnili ďalší dvaja,“ povedal Taunhaub.

	Premiestniť sa znamenalo umrieť. Chlapi z komanda sa každú chvíľu premiestňovali – páchali samovraždy, zbláznili sa (esesáci ich v takom prípade okamžite priradili k transportu na splynovanie), alebo sa pokúsili pomôcť niektorému z odsúdencov, čo sa pri odhalení rovnalo istej smrti upálením. Okrem toho, každé zvláštne komando sa približne každého štvrťroka premiestnilo a roztriedilo – opäť slangové označenie pre likvidáciu celej skupiny. Esesáci nechceli, aby pre nich pracovali príliš skúsení veteráni, čo pridobre poznali pracovný kolobeh v krematóriách.

	Viktor pozrel na kápa a znova pokrútil hlavou. Vedel, že sprievodcovia bývajú najviac na odpis. Máloktorý z chlapov túto prácu vydržal. Spočívala v priamom kontakte s novo privezenými obeťami idúcimi na smrť. Sprievodcovia ich prijímali na dvore krematória, museli ľudí upokojovať a odviesť do prezliekarní. Tam im pomáhali vyzliecť sa, presviedčali ich, aby nekládli odpor a spolupracovali. Napokon ich odviedli do plynovej komory. Bolo to ešte horšie než o polhodinu neskôr vynášať ich zohavené mŕtvoly.

	Kápa Hilerov nesúhlas rozzúril: „Zajtra nastúpiš k sprievodcom, žiadna diskusia!“

	Čakal, že Viktor vybuchne, väčšina väzňov sa takémuto nasadeniu bránila zo všetkých síl. Hiler však nepovedal ani slovo, akoby ho odmietavé pokrútenie hlavou celkom vyčerpalo. Ešte väčšmi sa zhrbil a drhol krvavú dlažbu.

	„Neboj sa, vydrž ešte, pracujeme na riešení,“ zašepkal Taunhaub sprisahanecky, otočil sa a odišiel.

	

	Na druhý deň ráno Viktor pochopil, prečo ho kápo nasadil do skupiny sprievodcov. Krematórium totiž očakávalo zmiešaný česko-poľský transport. Aby čo najviac oklamali budúce obete a dosiahli ich spoluprácu, vymysleli Nemci množstvo psychologických trikov. Jedným z nich bolo, že privedenému transportu sa prihovoril esesák, no príhovor prekladal niektorý z väzňov do jazyka, ktorému obete dobre rozumeli. Pôsobilo to na ne upokojujúco.

	Na dvore sa tiesnilo viac než tisíc ľudí, väčšinou kompletných rodín, dokonca aj so starými rodičmi. Veliaci esesák sa postavil na vyvýšené pódium, Viktor a poľský väzeň mali prekladať, čo povie.

	„Váš transport bude zaradený do rodinného tábora. To znamená, že zostanete spolu,“ začal Nemec.

	Hiler úvodnú vetu zopakoval v češtine. Hľadel pritom na vyčerpaných a vystrašených ľudí. Viditeľne im odľahlo, vydýchli si, niektorí sa od radosti objali.

	„Než sa ubytujete, musíme vás podľa predpisov vydezinfikovať. Pôjdete do spŕch a umyjete sa,“ pokračoval esesák. Viktor aj Poliak inštrukciu preložili.

	Nemec vzápätí vytiahol ďalšie psychologické eso: „Spolupracujte a nezdržujte. Po sprchovaní na vás čaká spoločná káva a dobré raňajky.“

	Hilerovi preklad vykĺzol z úst, ani nevedel ako. Vyhladované rodiny ešte viac pookriali. Pri pohľade na ich ustupujúci strach sa mu zakrútila hlava. Stovky ľudí, stovky vydesených ľudí zúfalo túžiacich uveriť potrebovali počuť presne takéto slová, chytili sa ich ako podanej ruky. Boli mu vďační, že im tie slová povedal, stal sa pre nich poslom nádeje, že to v tábore azda nebude také hrozné.

	Hľadeli naňho s vďakou, zopár sa ich dokonca usmialo. Opätoval im úsmev, veď naokolo stáli Nemci so samopalmi, keby vznikol nepokoj, bez zaváhania by spustili streľbu do davu. Keby ľuďom povedal pravdu, nič by im neuľahčil. Zároveň však myslel na to, že pred časom možno práve tu stáli jeho rodičia a s nádejou počúvali iného väzňa, ktorý ich upokojoval, ako on teraz týchto.

	Esesák ho postrčil, aby sa pripojil k prvej skupine kráčajúcej do prezliekarní. Zmestilo sa tam nanajvýš päťsto ľudí, ostatní čakali v rade na dvore.

	Hiler sa pretlačil do suterénu a preložil výzvu ďalšieho dozorcu, aby si ľudia dobre zapamätali číslo vešiaka, kam si odložia vyzlečené veci. Nemec im tiež kládol na srdce, aby si zviazali topánky šnúrkami. Tváril sa, akoby im dával dobrú radu, akoby mu osobne záležalo, aby si po osprchovaní rýchlo našli svoj pár obuvi. Viktor vedel, že so zviazanými topánkami sa lepšie manipuluje, keď ich prevážajú do Kanady, a rýchlejšie sa tam triedia. Aj tak však dohliadol, aby obete odporučenie splnili.

	V kútoch prezliekarne stáli iba štyria Nemci s obuškami (väčší počet by pôsobil znepokojujúco) a dávali pozor, či sú sprievodcovia dostatočne presvedčiví. Ak sa im niektorý nepozdával, obvinili ho zo sabotáže, čo znamenalo rozpálenú pec. Keby ľuďom čo i len naznačil pravdu, všimli by si to na ich správaní. Zapískali by, dovnútra by sa nahrnuli po zuby ozbrojení esesáci a prezliekareň by sa zmenila na jatky. Pokiaľ však mohli, robili Nemci všetko pre to, aby odsúdení na smrť nevytušili nebezpečenstvo, bolo to tak pohodlnejšie.

	„Naozaj to bude v poriadku?“ opýtal sa Viktora roztraseným hlasom akýsi chlap. Mohol mať vyše päťdesiat rokov, bol už prešedivený, no oči mal prenikavé, živé. „Viete, ja som učiteľ,“ doložil, akoby to čosi znamenalo.

	Viktorovi sa po chrbte spustila kvapka studeného potu.

	„Áno, bude, ničoho sa nebojte,“ prikývol.

	Učiteľ trochu pookrial, ukázal na svoju rodinu – dve dospievajúce dcéry, manželku a rodičov.

	„Sme tu všetci, som rád, že budeme spolu.“

	„Budete, len sa vyzlečte,“ povzbudil ho Hiler. Nechcel už nikomu pomáhať, nemal na to sily, nestál o žiadne problémy. Napriek tomu nepochyboval, že takéto klamstvo zoči-voči ľuďom, ktorým zostáva nanajvýš hodina života, nabudúce už neznesie. Povie im pravdu, ako to už urobilo zopár väzňov. Lenže čo tým získali? Esesáci obete do krvi zmlátili a nahnali do komory násilím. Neboráci pochopili, že ich čaká smrť, namiesto pokojnej nevedomosti prežívali posledné minúty v mučivej hrôze. Väzňa, ktorý ich varoval, potom dozorcovia vytiahli k peciam a pred nastúpeným komandom zaživa upálili. Viktor to za posledné týždne zažil niekoľkokrát.

	Prvú várku natlačili do komory a prikázali čakať. Vraj kvôli nevyhnutnému šetreniu s vodou. Do prezliekarne vpustili ďalšie obete. O necelú hodinu bola už komora plná, tiesnila sa v nej viac než tisícka nahých chlapov, žien, detí, dospievajúcich i starcov.

	Hiler sedel na lavici v prázdnej prezliekarni, všade naokolo sa vŕšilo množstvo šiat, čo zo seba odsúdenci zvliekli ako poslednú vrstvu života a dôstojnosti. Dlane si pritláčal na uši, vedel, čo bude nasledovať, nechcel počuť vydesené výkriky, keď v komore zhasnú svetlo. Robilo sa to tak zakaždým, obete stáli posledné minúty v úplnej tme.

	Zo schodov sa ozvali kroky. Schádzali po nich dvaja Nemci s plechovkou smrtonosného plynu Cyklon B. Spočiatku nosievali plynové masky, no časom zistili, že je to zbytočné.

	Keď jeden z nich uvidel Viktora, ukázal naňho prstom: „Poď s nami, pomôžeš podržať kryt.“

	Hiler vstal a dovliekol sa k nim ako bábka. Nevládal vzdorovať, bezduchosť znamenala aj totálnu poslušnosť.

	Došli k hrubým oceľovým dverám s okrúhlym priezorom. Nemec nazrel dnu, prikázal, aby na chvíľu rozsvietili. Ozvalo sa šťuknutie, ľudia uľavene vydýchli, stále dúfali, že ich čaká sprchovanie a výpadok svetla bol iba technickou poruchou.

	Keď po nich esesák prebehol pohľadom, rozkázal, aby opäť zhasli. Zdnuka sa tentoraz ozvali vystrašené výkriky, medzi natlačenou masou sa šírila panika. Vojak opatrne otvoril plechovku s jemným práškom. Stačí ju vysypať, plyn sa začne uvoľňovať z drobných kryštálov. Druhý Nemec vystúpil na schodíky a odkrútil matice držiace ťažký kryt na vhadzovacom priezore.

	„Pomôž mi!“ štekol na Hilera.

	Viktor k nemu pristúpil, chytili uvoľnený kryt a odsunuli ho nabok. Zívalo za ním čierne ústie priezoru do komory. Zaznievalo odtiaľ vystrašené mrmlanie, plač a posmrkávanie.

	Na schodíky vystúpil aj druhý Nemec, v rukách s koženými rukavicami opatrne držal plechovku. Zasunul ju do otvoru, prevrátil, chvíľu počkal, aby sa obsah vysypal, a pustil ju. Začuli, ako skĺzla do komory. Rýchlo pribuchli kryt a tesne ho primontovali.

	Spoza oceľových dvier sa začali ozývať výkriky. Hiler vedel, že to potrvá aspoň dvadsať minút. Krik sa postupne zmení na neľudský rev a zavýjanie, až prejde do zvukov, aké hrdlo nikdy nevydá, kým nie je poškodené plynom.

	Zovrel ruky do pästí, zo všetkých síl si ich pritisol na uši, aby nepočul príšernú kakofóniu, a aj keď naňho esesáci čosi kričali, pomätene sa rozbehol do prezliekarne.

	Karl sedel v kancelárii plnej registrov a odpisoval z nich väzňov, ktorí umreli pri experimentoch. V posledných dňoch sa cítil oveľa lepšie. Cez týždeň podnikol prvé kroky, aby sa opäť dostal do sedla. Už žiadne nepredvídateľnosti a nepríjemné náhody. Postaral sa, aby sa nič podobné nezopakovalo, napravil chyby, čo narobil zo slabošského sentimentu. Hneď mu bolo lepšie, mal dojem, že opätovne získava kontrolu. Do Birkenau sa dnes z hlavného tábora vybral po prvý raz bez obáv. Bol si istý, že nedôjde k žiadnemu nečakanému stretnutiu, Hiler už nikomu nevybaví priepustku.

	Bol asi v polovici číselného zoznamu, keď ho vyrušilo zaklopanie na dvere. Otočil sa, aby videl, kto prichádza. Dnu nazrel Beppo, tvár mal vysmiatu, oči mu iskrili.

	„Všimol som si, že máš pred budovou auto. Iba ťa pozdravím, musím letieť, celý deň som dnes na rampe. Strašný nával, nepohol som sa odtiaľ ani na krok,“ oznámil a zamával čiernou tabuľkou, na ktorú si pri selekciách kriedou značil najdôležitejšie počty.

	Schmidt sa usmial a ukázal mu, nech sa posadí oproti. Odkedy Mengelemu asistoval pri pokuse so Sáriným synom, Josef sa správal priateľsky, podozrievavosť sa rozplynula. Navyše, Sáru odviedli do ženského tábora, možno už bola mŕtva. O Hilera sa Karl taktiež postaral – dostal ho do izolácie od ostatných väzňov bez možnosti návratu. Už sa naozaj nebolo čoho obávať.

	„Na čom pracuješ?“ prehodil.

	Beppo rozhodil rukami, akoby ani nevedel, čím začať. Bol na roztrhanie.

	„Dnes som zašiel do hlavného tábora, mám nové vzorky, siamské dvojčatá. Zopár som si ich aj vlastnoručne vyrobil,“ zasmial sa a posunkom naznačil zošívanie ihlou a niťou.

	Karl prikývol, nad Josefovými nápadmi sa už dávno nepozastavoval. Neznepokojilo ho ani to, že Beppo pred chvíľkou horekoval, ako sa celý deň nepohol zo železničnej rampy, a teraz rozpráva, že bol zároveň v hlavnom tábore.

	„Veľa roboty, veľa,“ konštatoval Mengele, vstal a poberal sa na odchod. „Ty pracuješ na čom?“ opýtal sa cez plece.

	„Stále rovnako, regenerácia kostí, svalov a šliach.“

	„Začul som, že robíš aj na čomsi inom,“ usmial sa Beppo a naklonil hlavu.

	Karl nadvihol obočie: „Na inom?“

	Mengele naňho hľadel, mlčal, stále sa usmieval. Zavládlo tiesnivé ticho.

	„Možno Gebhardt niečo rozbehol, počul som, že ho zaujali pokusy s ľadovou vodou. Ako dlho v nej organizmus vydrží a tak…“

	Mengele zovrel pery, akoby zosmutnel. Vrátil sa za stôl a znova sa posadil.

	„Už ti je lepšie?“ opýtal sa. Tentoraz bez úsmevu.

	„Akože, lepšie?“

	„Keď sme spolupracovali, zdal si sa mi akýsi bledý. Dosť si sa potil, aj ruky sa ti triasli…“

	Schmidt mávol rukou: „To je v poriadku. Necítil som sa dobre, asi nejaká viróza. Je tu vo vzduchu veľa svinstva.“ Hlas sa mu zachvel. Určite to postrehol aj Beppo.

	„Áno, veľa svinstva, veľmi veľa.“

	Karl ukázal na formuláre: „Musím to dokončiť a vrátiť sa do hlavného tábora.“

	„Isteže, nebudem ťa zdržovať, chcel som ťa len pozdraviť,“ Beppo sa znova usmial.

	Schmidt prikývol, opätoval mu úsmev a zahľadel sa do papierov na stole.

	Mengele neodchádzal. Sedel bez pohnutia, uškŕňal sa na kamaráta.

	Karl sa prinútil nezodvihnúť pohľad, pozeral do formulárov, no písmenká sa mu roztancovali.

	„Tiež mám veľa papierovania,“ povedal Mengele. „Napríklad musím vypisovať hlásenia pre Hlavný ríšsky bezpečnostný úrad. Rozkázali mi nahlásiť akékoľvek pochybnosti o lojalite personálu, dozorcov, členov SS, dokonca aj doktorov.“

	„Pochybnosti?“

	„Keby som mal pocit, že niekto váha, nie je dostatočne oddaný, či dokonca pomáha väzňom, musím to nahlásiť. Rozkaz je rozkaz.“

	Schmidt si prehrabol vlasy. Len čo gesto urobil, uvedomil si, že to bola chyba. Dobre to poznal z výsluchov. Akékoľvek mimovoľné pohyby znamenali nervozitu. S hrôzou postrehol, že poklepkáva nohou. Ako dlho? Prečo si to nevšimol?! Položil papiere a pozrel na Beppa.

	Mlčky na seba hľadeli.

	Mengele sa naklonil bližšie: „Neformálne si požiadal dozorcov z bloku IId, aby degradovali ďalšieho kápa. Tentoraz toho, ktorého si pred časom sám navrhol. Chcel si, aby ho vybrali do zvláštneho komanda.“

	„Áno, sám si mi to pripomenul, keď ti Židovka ukradla skalpel,“ pokrčil Schmidt plecami. „Myslel som si, že sa ti to nepozdáva, chcel som to napraviť.“

	Karlovi sa zazdalo, že príliš často žmurká. Len čo pozornosť sústredil na oči, pristihol sa, že sa škrabká na líci. Dýchalo sa mu čoraz ťažšie, akoby mu v pľúcach nezostával vzduch. Čím prirodzenejšie chcel vyzerať, tým menej mal vzduchu. Nervy, prekliate nervy, mal ich napnuté už pridlho!

	Mengele zaškrípal kriedou o tabuľku.

	„Hiler je z Ružomberka,“ prehodil.

	„Naozaj? Nevedel som, záleží na tom?“

	„Vlastne ani nie,“ Beppo sa znova uškrnul a nakreslil ďalšiu dlhú čiaru. „Ibaže aj Sára Eichelová a Laura Šternová boli odtiaľ. Aj Izák Štern, kvôli ktorému si tak vyvádzal, že si prefackal vlastného chlapa.“

	„Mauer porušil smernice, o nič iné mi…“

	„A vieš, čo je najlepšie?“ prerušil ho Mengele a natočil k nemu ľavú polovicu tváre. „Najlepšie na tom je, že aj ty si z Ružomberka.“

	Schmidt si pošúchal bradu, chcel čosi pohotovo odvetiť, no došli mu slová. Beppov pohľad prenikal príliš hlboko.

	Zmohol sa iba na chabú otázku: „Ako si to zistil? Hrabal si sa mi v papieroch?“

	Mengele sa zatváril začudovane; pustil sa do kreslenia kružnice, krieda príšerne škrípala. „V papieroch? Ústredné kartotéky sú predsa v Berlíne.“

	Ako to vie? Odkiaľ to všetko vie? mihalo sa Karlovi v mysli. Zdalo sa mu, že z tenkého škripotu sa mu roztrhne hlava.

	Odrazu zvuk stíchol. „Musím napísať to hlásenie, samá byrokracia,“ uzavrel Beppo, postavil sa a pobral sa na odchod.

	Karl sa za ním otočil. Pri pohybe zacítil, že má na chrbte prepotenú uniformu.

	„Počkaj!“ sykol.

	Mengele zastal, obočie nadvihnuté, zvedavo naklonil hlavu.

	„Spravil som chybu,“ zachrčal Schmidt. „Ale pracujem na náprave. Videl si, že som nezaváhal!“

	„Myslíš s evipanovou injekciou?“

	„Samozrejme.“

	Beppo sa uškrnul a mávol rukou, akoby to vôbec nestálo za reč.

	„Stále ku mne nie si úprimný, ako ti môžem veriť? Nejde o injekciu, ani o to, či pošleš nejakého Židáka do krematória.“

	„Akože nie som úprimný? Hovorím ti všetko a…“

	„Neklam!“ vyštekol Mengele. Do tváre mu vstúpila zlosť.

	„Myslíš si, že som idiot? Viem všetko, Karl. Viem o tebe a o Sáre, viem o Hilerovi, dokonca viem, že v Kanade máš ešte jedného priateľa.“

	Schmidtovi sa zatmelo pred očami. „Ako? Odkiaľ?“

	Beppo rozhodil rukami: „Neblázni! Bývali sme v spoločnej izbe. Veľa si toho narozprával, hlavne v prvom ročníku, hneď po príchode, keď som tam ešte nebol.“

	Karlovi svitlo: „Jonas?“ Mengele sa rozosmial, vychutnával si hru. „Budem k tebe úprimný, už ťa nemá veľmi rád. Chodieva ku mne do ambulancie, na všeličo si pospomínal. Nepoznal žiadne mená, ale keď sme sa spoločne zamysleli, všetko začalo dávať zmysel.“

	„Lenže to bolo dávno! Možno som zaváhal, keď som ich tu stretol, ale už na tom pracujem, všetko napravím!“

	„Nevieš, kto sú tvoji ozajstní priatelia. Ja som ťa sem dostal, ručím za teba, ide mi o reputáciu. Keby som ťa nenahlásil a spravíš ďalšiu hlúposť, ďalšiu zradu…“

	„Nespravím, Josef, ver mi! Všetko napravím!“

	„Už si pochybil viackrát.“

	Schmidt vstal, zovrel si hlavu, prechádzal sa po kancelárii.

	„Tak čo mám robiť?“ opýtal sa bezradne.

	„Nie som hajzel, nechcem od teba nič iné, než vyžaduješ od svojich chlapov,“ povedal Mengele. „Jonas sa mi priznal, že v Beloj Cerkvi tiež zaváhal. Dostal si ho však naspäť na správnu koľaj. Nemá ťa kvôli tomu v láske, veď preto sa tak rozrozprával, ale to je vedľajšie. Pomohol si mu. Aj ja ti chcem pomôcť.“

	„Čo mám urobiť?“

	„Gebhardt experimentuje s operáciami bez anestetík. Asistoval si mu niekedy?“

	„Zopárkrát, ale ako to súvisí?“ nerozumel Karl.

	Beppo sa usmial, oči mu šibalsky zaiskrili. „Vieš, že robím pokusy s dvojčatami. Najprv ich zmeriame, potom porovnáme vnútorné orgány, videl si to na vlastné oči. Lenže takáto metóda má svoje hranice. Keď porovnávame orgány, subjekty sú už mŕtve. Premýšľal som nad experimentom in vivo – zaživa,“ mávol rukou, akoby načrtával akúsi novú víziu.

	Schmidt stále nerozumel. Ak Josef chce, aby mu pri čomsi takom asistoval, urobí to, nie je to nič hrozné, anatomická záležitosť, nič viac.

	Mengele chytil kriedu a začal ňou jemne škrabkať o tabuľku. „Predstav si, že by sme mali dobre živenú Židovku, ktorej nič nechýba. Má dostatok jedla, spánku aj tepla. Zároveň by sme však mali aj jej dvojča – rovnakú Židovku, lenže vyhladovanú, vyčerpanú, na pokraji smrti. Porovnáme ich orgány a reakcie na bolesť pri operácii in vivo!“

	Karl konečne pochopil, zakrútila sa mu hlava.

	Sára a Laura.

	Mengele dávno všetko vedel, prinajmenšom od krádeže skalpela, po celý čas sa s ním zahrával. Poznal pravdu, no pozorne Karla sledoval, určite sa pri tom dobre zabával. Sáru po krádeži ušetril iba preto, že sa v ňom už vtedy zrodil príšerný nápad, akási skúška, ktorej ho chcel podrobiť, aby zistil, či je dostatočne oddaný.

	Mlčal, na čosi také nedokázal prikývnuť, veď zopár operácií bez anestetík už zažil, vedel, čo to znamená. Ešte pred chvíľou bol presvedčený, že by to zvládol, že by to nebolo nič hrozné, lenže Sára a Laura… to bolo iné, úplne iné! Prstami si zovrel koreň nosa, zašklbalo mu kútikom úst.

	„Mysli na Ingrid, Siegfrieda a Kirsten,“ poradil mu Beppo, pasúci sa pohľadom na jeho zápase. Stále škrabkal kriedou po tabuľke, bavilo ho to. „Nechcem od teba nič iné, než si ty sám vyžadoval od Jonasa. Vtedy si sa zachoval správne. Dúfam, že sa tak zachováš aj teraz.“

	Krieda konečne stíchla, na Schmidta zaľahlo dusivé ticho. Zotrel si z čela pot, zhlboka vydýchol, nabral zvyšky odvahy a pozrel čiernemu slnku do očí.

	Vybrali ju pri rannej selekcii. Sára nekládla odpor, strach o Markusa a neistota, či vôbec žije, ju za posledné týždne rozožrali. Z apatie ju prebrali jedine Viktorove údery, čosi také nečakala (Birkenau stále dokázal prekvapiť). Odkedy sa Hiler vrátil z Ameriky, cítila, že s ním čosi nie je v poriadku. Laura aj Izák jej dohovárali, no ona si nemohla pomôcť – stále ju k nemu priťahovalo. Teraz sa za svoje vtedajšie pocity hanbila – priťahoval ju zradca, odporný zradca, ktorý sa pridal k vrahom, len čo zacítil príležitosť. V mysli sa jej dlho ozývali jeho slová – mlátil ju a zaliečal sa esesákovi.

	Nedávalo to zmysel, veď ukradnutým skalpelom ktosi zarezal prasa, čo ublížilo jej synovi. Leo to určite nebol. Odrazu zapochybovala, či sa skalpel vôbec zarezal do správneho mäsa. Možno ho Narsky s Hilerom vymenili za niečo s iným väzňom a ten si vybavil vlastné účty. Možno, že bolo všetko zbytočné…

	Teraz na tom však nezáležalo. Nezáležalo už na ničom, veď ju vybrali pri rannej selekcii a odvádzali cez tábor nevedno kam. Zdvihla vyholenú hlavu a zahľadela sa na nízke slnko. Studené lúče sa odrážali v oknách barakov aj na kryštálikoch suchého januárového snehu. Nohy jej ovanul ľadový vietor, zdvihli sa snehové jazyky. Tentoraz bola vďačná za každú mrazivú vlnu, aj za studený slnečný lúč – každý pocit bol odrazu dobrý, premkla ju istota, že sa čoskoro prepadne do beztvarej ničoty, kde už nebude žiadne teplo a zima, svetlo či tma, nebude tam vôbec nič a ona sa v tej prázdnote rozplynie.

	Zohla sa, nabrala hrsť snehu a vložila si ho do úst. Striaslo ju, hrdlo sa jej stiahlo od chladu. Sáre to neprekážalo, túžila sa utopiť v telesnom vneme, nech bol akokoľvek nepríjemný. Pravidelné kroky eskorty ju však vytrhávali a nemilosrdne odvádzali v ústrety prázdnu.

	Došli k akejsi budove neďaleko od krematórií. Pri bráne ju dozorcovia odovzdali dvom lekárskym asistentom v bielych plášťoch. Muži Sáru bez slova predviedli dlhou chodbou. Dôkladne ju poprezerali (akoby pod tenkým väzenským odevom mohla čosi ukrývať) a vtisli do potemnenej miestnosti bez okien. Sára po nej prebehla pohľadom – červená dlažba, steny pokryté svetlými kachličkami. Kúty sa topili v tme, no stred ožarovali moderné lampy. Na podlahe stáli dva masívne stoly zo sivého mramoru. Postrehla, že sú v nich vytesané odvodové kanáliky, stoja pri nich vane s nablýskanými niklovými kohútikmi a na neďalekej stene sú pripevnené tri porcelánové umývadlá. Zatackala sa.

	Pitevňa!

	Unavená myseľ vyprodukovala nový príval desu. Už rozpoznávala aj ľudí postávajúcich v miestnosti. Spočiatku ich nevnímala, všetci boli v bielych plášťoch, pripadali jej ako inventár. Teraz však zo šera vystupovali ich tváre, záblesky očí aj útržky rozhovorov.

	Pri mramorových stoloch sa pripravoval Mengele. Naťahoval si na ruky gumené rukavice, keď ju uvidel, usmial sa: „Pozdravuje vás synček. Nebojte sa, má sa vynikajúco.“

	Z prítmia vystúpil Karl, vošiel do priestoru ožiareného lampami, plavé vlasy sa mu zajagali. Pozrel na Sáru, no rýchlo odvrátil pohľad, otočil sa a vrátil sa do tmy.

	Chcela ho osloviť, ale zahryzla si do jazyka. Žiadal ju predsa, aby to nerobila. Keby ho oslovila, mohla mu spôsobiť problémy. Lepšie bude tváriť sa, že ho nepozná. Keď je tu Karl, určite jej neublížia. Možno, že všetko zinscenoval, aby jej pomohol a dostal ju zo ženského tábora.

	Ozvalo sa hlasné šťuknutie, na strope sa rozsvietili ďalšie lampy. Ožiarili druhý pitevný stôl. Ktosi na ňom ležal.

	Sáru zdrapili dva páry mocných rúk. Mykla sa, no držali ju pevne, nepodarilo sa jej vyšmyknúť. Rozkričala sa, ani to nepomohlo. Vliekli ju k voľnému stolu. Otočila hlavu a hľadela na Karla, lenže kamarát z detstva nehybne stál, plecia mal zvesené, pohľad zabodával do dlažby.

	Pochopila, že jej nepomôže. Premkla ju ozajstná hrôza.

	Čo s ňou idú urobiť?! Prečo sú v pitevni?!

	„Sára!“ vyhŕkol ženský hlas.

	Pozrela naspäť k stolom. Na jednom z nich ležala Laura. Sestra bola úplne nahá, triasla sa od strachu, určite by sa pokúsila utiecť, no členky, stehná, ruky aj hrudník jej obopínali kožené remene. Mladý asistent chytil Lauru za vlasy (stále ju neostrihali) a nasadil jej akýsi náhubok, aby nekričala.

	K Sáre, zovretej pomocníkmi, pristúpili ďalší dvaja muži a začali z nej strhávať šaty.

	Nebránila sa. Hľadela na sestru šialenú od strachu, vedela, že keby sa bránila, vydesila by ju ešte väčšmi.

	Zvalili ju na stôl, mramor sa jej chladnými zubami zahryzol do tela, inštinktívne sa mykla, no chlapské ruky ju silno držali. Začula šušťanie remeňov, kožené pásy jej stiahli členky i stehná, o chvíľu bola znehybnená.

	„Karol!“ vykríkla. „Karol, preboha!“

	Prikročil k nej asistent, chcel ju umlčať, no Mengele ho gestom zastavil.

	„Karol!“ ziapala v panike. Vykachličkované steny odrážali jej krik.

	Mengele pozrel na Karla a uškrnul sa: „Chceš to počúvať?“

	Sára začula kroky, ktosi k nej odzadu podišiel, chytil ju za hlavu a začal jej navliekať náhubok.

	Rozplakala sa, spoznala Karlov dotyk, jeho prsty i vôňu.

	Umlčal ju, so zapchanými ústami ho už nemohla osloviť, vydala iba zopár nezrozumiteľných škrekov a potom stíchla, ochabla, iba občas ňou zalomcoval nemý nárek.

	Doktor Mengele sa pozorne zahľadel na Lauru. „Táto môže skolabovať,“ skonštatoval. Prešiel medzi stoly a rozopol remeň na Laurinom ľavom zápästí. Otočil sa k Sáre, uvoľnil jej pravicu. „Musia sa trochu upokojiť,“ dodal.

	Sestry natiahli ruky, dotkli sa dlaňami, prsty sa im preplietli.

	Preniklo nimi vzájomné teplo, kŕčovito sa zvierali, pozerali si do zaslzených očí.

	O chvíľu sa už Laurin hrudník dvíhal a klesal o čosi pomalšie.

	Mengele sa vrátil medzi stoly, chytil ich za zápästia, chcel ich od seba odtrhnúť.

	Obe však zatli prsty zo všetkých síl, bol to posledný vzdor, rozhodli sa nepopustiť.

	„Ale no,“ šomral Mengele, napol sily, no sestry sa držali pevne, akoby k sebe prirástli. Chvíľu zápolili, doktor od námahy očervenel.

	„Svine!“ uľavil si a zavrčal na asistentov: „Pomôžte mi.“

	Spoločnými silami ich zovretie roztrhli, sestry sa ešte zakvačili končekmi prstov, no chlapi zabrali, definitívne ich oddelili a pripútali. Len čo sa im prsty vzdialili od seba, začala sa z priestoru medzi nimi vylievať prázdnota, ktorá ich čoskoro zhltne.

	„Pristúpime k experimentu,“ zavelil Mengele a prikročil k Laure. Chvíľu sa nič nedialo. „Načo čakáš?“ opýtal sa doktor. V hlase mu zaznievalo pobavenie.

	Sára začula kroky, vedela, že je to Karl, blížil sa k nej.

	Naklonil sa nad ňu, spočiatku odvracal pohľad, no napokon sa v ňom čosi zlomilo a prudko jej pozrel do očí. Nebola v ňom už žiadna nerozhodnosť, Sára mu v pohľade zazrela bezmocný hnev, ba priam zúrivosť. Zazdalo sa jej, že zadržiava dych, nemohla vedieť, že spomienky mu priviali vôňu ihličia.

	„Začneme zvislým rezom. Asistenti, pripravte si rozťahovacie háky,“ povedal Mengele a spolu s Karlom sa pustili do diela.

	Dnešná šichta im dala obzvlášť zabrať. Museli zvládnuť dve plné kapacity za sebou. Znamenalo to vyvliecť z komory tritisíc mŕtvol. Chlapi už sotva stáli na nohách, príšerne páchli, túžili vrátiť sa do baraku a dopriať si aspoň krátky spánok, kým ráno začne kolobeh odznova.

	„Ešte nekončíme,“ oznámil Taunhaub. „Hore nestíhajú spaľovať, potrebujú viac triedičov a nakladačov, choďte im pomôcť!“

	Frflajúc, pobrali sa k peciam. Viktor bol v posledných týždňoch nevšímavý, menil sa na musulmana, no napriek tomu postrehol, že medzi chlapmi panuje čoraz väčšia nervozita. Najprv nerozumel, čo sa deje, no keď ich raz pozoroval pri večeri, došlo mu to. Komando pracuje už viac než tri mesiace. Znamenalo to, že všetci budú čoskoro roztriedení, ako medzi sebou nazývali kompletnú likvidáciu. Každé komando končilo po štvrťroku v plyne, neexistovala žiadna výnimka, ich čas sa blížil.

	Hilera to príliš neznepokojovalo, na rozdiel od väčšiny ostatných prijal skutočnosť, že sú už dávno mŕtvi, aj keď zatiaľ dýchajú, chodia a pracujú. Iba tak dokázal plniť denné úlohy a nehodiť sa na drôty – presvedčil samého seba, že by to bolo zbytočné, tak či tak bol už mŕtvy. Niektorí chlapi to neprijali, čosi si medzi sebou šepkali, zdalo sa, že chystajú akúsi akciu. Zopár kománd sa už vzbúrilo a zmohlo na chabý odpor. Jediné, čo tým dosiahli, bolo viac utrpenia pred smrťou.

	Vyšli do haly s pecami. Spaľovači už taktiež ledva stáli na nohách, no pri výťahoch aj pred halou sa vŕšili hŕby tiel. Keďže chlapi spaľovali najmä mŕtvoly privezené výťahmi, nakopili sa im prírastky, ktoré po celý deň dovážali nákladné autá. V zime zúril hladomor aj choroby, zúfalí väzni častejšie porušovali pravidlá, takže vzrástol aj počet popráv. Zdalo sa tiež, že odolnosť väzňov vystavených lekárskym pokusom je v mrazoch nižšia – umieralo ich oveľa viac než na jar alebo v lete.

	Viktora pridelili k jednej z kôp, nakladal telá a odnášal ich k peciam. Pracovali do druhej po polnoci. O dve hodiny začne ranná zmena. Esesáci nechali v hale len zopár hliadok, ostatní dozorcovia sa vytratili. Vrátia sa až nadránom. Vedeli, že chlapi budú pracovať až do úplného vysilenia – nedovolili by si nesplniť úlohu, najmä nie teraz, keď osud komanda visel na vlásku.

	Hiler držal zadný koniec zdravotného vozíka naloženého mŕtvolami a kráčal k rozhorúčenej hale s pecami. Prechádzali okolo radu nahých tiel pripravených na spálenie. Čosi ho upútalo, zahliadol červené kadere. Od únavy takmer nevidel, no farba vlasov mu zasvietila až do mozgu. Zastal a lepšie sa prizrel.

	„Čo robíš?“ zašomral chlap držiaci prednú časť vozíka.

	Viktor pustil rúčky, telá sa rozsypali po zasneženom dvore. Nevšímal si to, rozbehol sa k mŕtvole s červenými vlasmi.

	Bola to žena, bola to…

	Zakvílil a vrhol sa k nej. Chytil jej hlavu, no vyšmykla sa mu z roztrasených rúk a zaborila sa naspäť do snehu.

	Bola nahá, rozrezaná, ktosi ju vypitval.

	„Laura!“ vydýchol Hiler. „Laura!“

	Odrazu zahliadol mŕtvolu ležiacu vedľa. Údy mali prepletené, akoby sa posmrtne objímali. Stuhol, otvoril ústa, no nevydal žiadny zvuk.

	Dosadol do snehu, ústa mal stále roztvorené, prepadol sa do ticha.

	Prudko dychčal, nemohol zo seba dostať ani hlásku, dusil sa.

	Hľadel na mŕtvu zmrzačenú Sáru. Aj ju ktosi rozrezal ako kus mäsa.

	Obe sestry mali na rukách i nohách odreniny od remeňov. Metali sa, bojovali do poslednej chvíle; zo znetvorených tvárí im vyžarovala nekonečná bolesť i hrôza.

	Mozog mu preťalo poznanie.

	Robili im to zaživa! Rezali a pitvali ich zaživa, bez uspatia!

	Zatmelo sa mu pred očami, všetko sa zakrútilo, zdalo sa mu, že padá.

	Keď sa prebral, ležal v snehu, okolo stáli chlapi z komanda a čosi naňho kričali. Nepočul ani slovo, nedoliehal k nemu ich krik ani vlastný nárek.

	Pozviechal sa na kolená a došmátral sa k mŕtvolám. Chytil do dlaní Sárinu hlavu, objal chladné skrvavené telo a pritisol sa k nemu.

	Opäť sa všetko zatmelo.

	Videl Sáru v deň, keď sa milovali na úpätí Čebraťa. Kedysi dávno, prvý aj posledný raz. Bolo to najkrajšie, čo v živote videl. Sárina tvár lemovaná ohnivými vlasmi, posypaná pehami, oči rozšírené od vzrušenia i očakávania – všetko zvýraznené slnečnými zábleskami v zelenej tráve.

	Otvoril oči.

	Na kosť vychudnutá tvár skrivená v príšernom kŕči, vyholená hlava, zožltnutá koža napätá na prasknutie, mŕtve oči vyžarujúce bezodný des.

	Znova sa k nej pritisol, dlho kričal, no stále nič nepočul.

	

	Keď sa ako-tak spamätal, bol premočený od snehu, zuby mu drkotali od zimy aj šoku. Kričal, no z vydratého hrdla mu vychádzal iba neľudský chrapot. V náručí zvieral ľahučké kostnaté telo, Sárine roztvorené ústa naňho nemo kričali, veľké vyhasnuté oči hľadeli kamsi do diaľav.

	Pobozkal ju na chladné čelo a jemne spustil do snehu. Postavil sa a zmätene sa rozhliadol, akoby nevedel, kde je. Obďaleč postávalo zopár chlapov, nechali ho na pokoji, pochopili, že medzi mŕtvymi objavil kohosi blízkeho. Z času na čas sa to stávalo. Muži tu nachádzali rodičov, súrodencov, neraz aj svoje deti. Správali sa vtedy rovnako ako Hiler. Nemalo zmysel hnať ich do práce, väčšina sa po takomto zážitku pomiatla.

	Viktor ukázal na vozík. „Pomôžte mi,“ zachrčal potichu.

	Obe mŕtvoly naložili a odniesli k zadným peciam. Stráže tam nechodievali často, s mŕtvymi sa preto dalo rozlúčiť o čosi dôstojnejšie. Chlapi sa rozhliadli, a keď nablízku nevideli žiadneho esesáka, vysvetlili spaľovačovi, o čo ide. Prikývol, pustil ich k peci. Vybrali zásobník so spáleným popolom a vysypali ho na hŕbu za pecou. Zasunuli ho naspäť, kývli Viktorovi a poodstúpili.

	Najprv naložil Lauru. Keď z kovových nosidiel kĺzala do blčiacich plameňov, rozhoreli sa jej červené vlasy.

	Potom prišla na rad Sára. Poľahky ju zodvihol a uložil na smrteľné lôžko. Ležala schúlená ako dieťa, stuhla tak, keď ju držal v náručí.

	Zaváhal a prelomil sa v páse, no hukot ohňa pohltil jeho plač.

	Napokon sa vzchopil, ešte raz ju pohladil po vyholenej hlave, zasunul nosidlá s telom medzi plamene a naklonil ich.

	Keď ich vytiahol, prázdna kovová plocha sa leskla. Zabuchol hrubé dvierka, aby neunikalo teplo, na podobné rozlúčky nemali veľa času, chlapi riskovali vlastné životy.

	Netrvalo to dlho, za dvierkami vládla pekelná teplota, pec bola rozžeravená do biela.

	O štvrťhodinu chlapi vytiahli zásobník – nebolo v ňom veľa popola. Vysypali ho do vedra a podali Hilerovi.

	Odvliekol sa za halu, medzi múrmi a plotom bola malá lúka. Pretínal ju tieň vysokého komína s valiacim sa dymom. Fúkal mrazivý vietor, priestranstvo oblizovali snehové jazyky. Viktor sa prebrodil cez čierny sneh, zostával posledný krok rozlúčky, no nevedel sa k nemu odhodlať.

	Pozrel na nebo posiate tisíckami hviezd. Podaktoré svietili jasne, iné blikotali, akoby sa chveli.

	„Niektorí ľudia sú možno z prachu rovnakej hviezdy,“ povedala mu kedysi Sára.

	Napriahol sa a vysypal popol do hvízdajúceho vetra.

	

	Zvyšok noci prebdel, no keď sa dopoludnia vrátili do krematória, aby pomohli druhej zmene, necítil sa vyčerpaný. Šok ho vybičoval, vyžmýkal z tela zvyšné zásoby síl. Aj myseľ mal ostrú. Vedel, že takýto stav nepotrvá dlho. Čoskoro sa vybudené zvyšky energie minú a zastrie ho ešte hustejšia hmla. Zatiaľ však premýšľal jasne, nič necítil, akoby v noci utŕžil prisilný úder a všetky pocity sa vypli.

	Keď im kápo rozdeľoval prácu, Hiler odbehol za šoférom, ktorý na nákladniaku obchádzal tábor a vozil do krematória mŕtvoly. Cez noc, keď nemohol zaspať, si premyslel celý postup. Nesľuboval si od toho priveľa, no keby sa nepokúsil zistiť, čo sa Laure so Sárou stalo, nikdy by si to neodpustil. Uškrnul sa nad absurditou – samému mu zostávalo zopár dní života, no napriek tomu chcel zisťovať zbytočné detaily. Myslel tiež na rany pokrývajúce telá dvojčiat. Boli to presné rezy (a bolo ich veľa – museli ich týrať dlho, veľmi dlho), takže sestry zabili pri akýchsi lekárskych experimentoch.

	„Priviezol si včera dve sestry dvojičky?“ opýtal sa šoféra. „Mali rozrezané bruchá, akoby ich ktosi pitval.“

	„Neskúmam ich,“ odvrkol chlapík. „Od lekárov som bral včera iba jednu várku, zopár tiel.“

	„Od ktorých lekárov?“

	„Nevieš, kto nás najviac zásobuje?“

	„Mengele?“

	Šofér prikývol. „Presne tak. On a ešte jeden. Keď sme nakladali telá, vyšli pred pitevňu. Obaja mali zakrvavené plášte aj rukávy, určite pracovali spoločne.“

	„Kto bol ten druhý?“ Viktorovi sa zachvel hlas. Odrazu mal pocit, akoby mu do vysušeného hrdla nasypali štrk.

	„Čo toľko vyzvedáš? Aj tak ti to bude na hovno!“

	Hiler nič nepovedal, no čosi v jeho pohľade chlapovi rozviazalo jazyk. „Tuším sa volá Schmidt. Hauptsturmführer Schmidt. Taký vysoký blondiak.“

	Viktor sa už na nič nepýtal, zbledol, v hrdle mu pribudlo ďalšie vrecko štrku. Šofér pokrčil plecami a odišiel.

	Karl! Karl! Karl! dunelo Hilerovi v hlave.

	Odrazu mu bolo všetko jasné. To Schmidt ho nechal preveliť do zvláštneho komanda – na istú smrť. Karl zavraždil Sáru s Laurou, azda mal prsty aj v Izákovej smrti. Rozhodol sa ich všetkých zabiť. Tváril sa, že im pomáha, no v skutočnosti mu boli nepohodlní, chladnokrvne sa ich zbavoval jedného po druhom.

	Karl! Karl! Karl!

	„Doštuduj tú medicínu,“ povedal mu Viktor kedysi dávno, keď na seba zobral vinu za vraždu, čo spáchal Karol – vtedy ešte Karol, kamarát Karol, perfektná hlava s hviezdnou budúcnosťou, žiadny hauptsturmführer Karl Schmidt.

	Doštuduj tú medicínu.

	Hladké chirurgické rezy na mŕtvolách sestier dvojičiek.

	Viktor stále nič necítil, no myseľ sa mu už plnila hmlou, oveľa hustejšou a nepreniknuteľnejšou než doteraz. Pripadal si, akoby sa zabáral do bažiny. Nepochyboval, že sa z nej už nevynorí, no bolo mu to jedno, nezáležalo mu na ničom.

	Karl! Karl! Karl!

	Nezáležalo mu už vôbec na ničom.

	Vrátil sa k chlapom a dal sa prideliť na prácu sprievodcu.

	Ubehlo zopár dní, no Hiler stál mimo času – keby sa ho opýtali, nevedel by povedať, či od Laurinej a Sárinej smrti prešlo niekoľko hodín, alebo týždňov. Potácal sa ako bez duše, mechanicky pracoval na pridelených úlohách a vyčkával koniec. Ostatní chlapi od neho bočili – ani v zvláštnom komande nemali radi musulmanov. Nikto nepochyboval, že Hiler čoskoro umrie – buď urobí chybu a Nemci ho upália, alebo pôjde na drôty, prípadne v amoku skočí na niektorého dozorcu a ten ho okamžite zastrelí. Nepozastavovali sa nad tým, veď podobné prípady boli na dennom poriadku.

	Končil sa večer, začínala sa nočná zmena a komando sa zoraďovalo na dvore. Odrazu preťal vzduch ostrý zvuk píšťalky. Chlapi zašomrali, vedeli, čo to znamená. Pri večernom apeli ktosi chýbal, takže dozorcovia organizujú pátrací výjazd. Členov zvláštneho komanda používali často, pretože ostatní väzni boli príliš zoslabnutí, aby pomáhali pri pátraní. Každý výjazd bol poriadna drina. Chlapi sa brodili v močariskách, preliezali potrubia, prehŕňali sa pichľavými kríkmi, a keď utečenca objavili, okamžite ho vydali Nemcom – inak by ich obvinili z napomáhania pri úteku.

	Do dvora vbehol oddiel esesákov a začal zostavovať pátraciu skupinu. Náhlivo vyberali chlapov a sácali ich k bráne. Hilera zdrapil pár ozrutných rúk, Nemec čosi zareval a šmaril ho medzi vybratých. Viktor stratil rovnováhu, spadol na zmrznutú zem, horko-ťažko sa pozviechal. Otupene hľadel na prebiehajúci výber. Všimol si, že zopár chlapov sa snažilo zaradiť do skupiny, no esesáci ich odohnali. Také čosi nebolo bežné, do pátracieho oddielu sa málokto hlásil dobrovoľne. Viktor nad tým viac nepremýšľal, nebola to jeho starosť, nič už nebola jeho starosť, poslušne plnil príkazy.

	Nemci vybrali asi sedemdesiat chlapov a odviedli ich do severozápadnej časti tábora – do rozostavaného Mexika. Práve tam totiž cez deň pracoval väzeň, ktorý pri večernom sčítaní chýbal. Plánovaný sektor bol obrovský, zaberal niekoľko kilometrov štvorcových. Všade sa rozkladali základy i rozostavané múry barakov, skladísk, spŕch a hospodárskych stavieb.

	Skupina dostala za úlohu prehľadať každý kúsok od centra Mexika až k severnému plotu. Pustili sa do práce, preliezali staveniská, nazerali pod hŕby materiálu i stavebných dosiek. Postupne sa presúvali k severnému okraju. Nikoho neobjavili, chlapi boli čoraz nervóznejší. Najmä Rusi – čosi si medzi sebou šepkali, niektorí kŕčovito žartovali.

	Henryk Taunhaub, Šlomo a zopár ďalších, ktorých Viktor poznal, sa držali pri nich a nenápadne naznačovali svojim známym, aby sa k nim pridali.

	Väčšina esesákov zostala na hlavnej ceste, vedeli, že väzni nemajú kam ujsť, veď na severnej strane narazia na plot so strážnymi vežami, kde striehli hliadky s guľometmi. Pátracie výjazdy zažili už veľa ráz, väzni sa o nič nepokúsili, dobre vedeli, že nemajú šancu.

	Blížili sa k plotu. Rusi prestali šepkať, obzerali sa, akoby odhadovali, či ich je dosť. Priblížilo sa viacero skupiniek. Vzadu kráčalo zopár esesákov so samopalmi, vpredu stála strážna veža. Aj do Hilera preniklo napätie. Nevedel, čo sa deje, no očividne sa k čomusi schyľovalo.

	Chlapi boli v posledných týždňoch rozrušení, vedeli, že čas zvláštneho komanda sa každým dňom kráti. Odhodlali sa k zúfalému pokusu?

	Kúsok za vežou sa v plote čosi černelo. Viktor sa lepšie prizrel – v ostnatom pletive bola desaťmetrová diera. Stáli za ňou naukladané hŕby stavebného materiálu, tadiaľto ich prenášali do tábora.

	Ak plánovali útek, ako zariadili, že ich pošlú pátrať práve sem? Spolupracovali s bežnými väzňami? Možno sa s nimi dohodli, že keď niektorý umrie pri práci v Mexiku, nenahlásia to, ale telo ukryjú. Tak si zabezpečili, že do Mexika vyšlú pátrací oddiel naverbovaný z komanda.

	Udialo sa to za pár sekúnd.

	„Vpred!“ vykríkol ktorýsi z Rusov.

	Na každého esesáka sa vrhlo zopár väzňov. Prekvapení Nemci nestihli zareagovať, chlapi ich stiahli na zem a mlátili kameňmi či kusmi potrubia. Na strážnu vežu sa zniesli desiatky ostrých úlomkov tehál, ktoré si väzni nazbierali počas pátrania.

	Aspoň tridsať chlapov sa rozbehlo k veži, oblepili ju ako mravce, zapreli sa zo všetkých síl. Veža sa zachvela, hliadka stihla zopárkrát vystreliť, no drevo zapraskalo a konštrukcia sa zrútila.

	Hiler stál ako obarený, do plánu ho nikto nezasvätil, nevedel, čo má robiť. Nerozhodne postával a sledoval, ako chlapi zabili otrasených strážcov, vyzbrojili sa a miznú cez dieru v plote.

	V tme za chrbtami im zazneli nemecké výkriky, k nebu vyletela svetlica.

	„Bež! Hýb sa!“ zareval naňho akýsi Rus vyzbrojený samopalom zabitého Nemca.

	Viktor zaváhal, telo mal stŕpnuté, myseľ otupenú, nechcelo sa mu ani pohnúť.

	Rus naňho namieril zbraň. Ak sa okamžite nerozbehne, zastrelí ho – nemôžu tu nechať svedkov, esesáci by z nich dostali priveľa podrobností o utečencoch.

	Hiler sa otočil k plotu, do chrbta ho štuchla hlaveň.

	„Bež!“ brechol väzeň.

	Poslušne sa rozbehol. Len čo prešiel cez dieru v plote, pridal, každým skokom bol živší, ani nevedel ako, odrazu upaľoval zo všetkých síl, na ničom nezáležalo – jedine na tom, aby bol čo najrýchlejšie preč z toho hrozného miesta.

	Vbehli do riedkeho lesíka, nebo aj krajinu osvetľovali svetlice, zozadu zaznieval nemecký krik a streľba.

	Viktorovi napadlo, že v tábore necháva Lea a azda aj Markusa s Eugenom, no v tej chvíli mu to bolo jedno, myseľ sa mu vypla, šprintoval nadoraz. Musel sa dostať čo najďalej, kým Nemci neobkľúčia celú oblasť.

	Utečenci vybehli z lesíka, zelená svetlica ožarovala rovinatú krajinu pokrytú ligotavým snehom. Nevedeli, kadiaľ sa pustiť. Na horizonte sa nevypínala žiadna hora, jediným orientačným bodom boli hviezdy.

	Svetlica zhasla, všetko sa ponorilo do tmy.

	Viktor sa zhlboka nadýchol mrazivého vzduchu a rozbehol sa v ústrety prázdnote.

	

	Karla prebudili údery na dvere. Strhol sa, posledných pár nocí sa konečne trochu vyspal. Napravil záležitosť s Beppom aj vlastné pochybenie, už mu nič nehrozilo, nervy sa mu pomaly upokojovali.

	Údery neprestávali.

	Schmidtovi stiahlo hrdlo, srdce sa mu rozbúšilo. Tak predsa! Prišli poňho. Presne takto si to počas prebdených nocí predstavoval. Búchanie na dvere, oznámenie o zatknutí, vojenský súd…

	Beppo ho predsa len nahlásil. Nepomohlo, čo všetko Karl urobil, aby odčinil chvíľkové zaváhanie. Nepomohla injekcia Sárinmu synovi, ani príšerná a nezmyselná operácia bez anestetík, ktorú musel vykonať dvojčatám. (Beppo sa po celý čas tváril ako vedec, no Schmidta neoklamal, dobre si všimol, ako mu od radosti svietili oči.)

	Pozrel na služobnú pištoľ položenú na nočnom stolíku. Pripravil si ju na takýto prípad. Keby si strelil do hlavy, nebol by žiadny vojenský súd. Nestal by sa zločincom, neponížili by ho a Ingrid s deťmi by neznášali dôsledky jeho zlyhania.

	Načiahol sa za zbraňou a zovrel chladný kov.

	„Hauptsturmführer, otvorte, máme špeciálnu udalosť!“ ozvalo sa spoza dverí.

	Špeciálna udalosť?

	Karl povolil zovretie, končeky prstov však nechal položené na zbrani.

	„Čo sa stalo?“ zakričal.

	„Útek! Skupinový útek. Takmer celé zvláštne komando.“

	Zvláštne komando? Tam dal predsa odveliť Hilera!

	Zamrazilo ho, prudký úľak sa menil na hnev.

	„To hádam nie,“ zamrmlal, prešiel cez izbu a otvoril dvere.

	Stál za nimi dozorca. „Rozkaz hlavného veliteľa. Všetci členovia SS majú okamžite nastúpiť do akcie,“ hlásil.

	Karl sa náhlivo navliekol do uniformy. „Čo presne sa stalo? Aká je situácia?“

	„Obkľúčili sme okolie miesta, kadiaľ unikli. Zopár sa ich podarilo zadržať alebo zastreliť na úteku. Väčšina sa však rozpŕchla po krajine. Asi šesťdesiat chlapov.“

	„Opatrenia?“

	„Prehľadávame všetky okolité statky aj železničné stanice. Lenže na vlak môžu naskočiť hocikde, aj medzi stanicami.“

	„Vieme už, ktorí väzni ušli? Spísali ste zoznam tých, čo chýbajú?“

	„Samozrejme, pán hauptsturmführer,“ prisvedčil dozorca.

	„Ukážte mi ho!“

	

	Keď Schmidt medzi utečenými väzňami uvidel číslo 44070, zalomcoval ním ešte prudší hnev. Keby sa tak nepreľakol, že prišli poňho, ovládal by sa lepšie. Rozochvených nervov sa však zmocnila zúrivosť.

	Hnusný skurvený Hiler! Samozrejme, že musel zdrhnúť! Čo sa to nikdy neskončí? Väzeň, z ktorého najprv urobil kápa a neskôr ho dal preveliť do zvláštneho komanda, ušiel. Isteže, stalo sa to v rámci skupinového úteku, lenže velenie to nemusí zaujímať. Skurvený Hiler ušiel, ďalší škrabanec na jeho povesti! A práve teraz, keď sa konečne vyhrabal z nepríjemností. Odporní prašiví Židáci, pomohol im a čo má za to? Samé problémy. Najprv Izák, potom Markus a Sára s Laurou, teraz Hiler. Nedajú pokoj! Čo si myslia, že to má ľahké?! Veď aj jemu ide o život, aj jemu ide o rodinu!

	Pokúsil sa upokojiť a premýšľať racionálne. Možno, že situácia nebola až taká zlá. No a čo, že Hiler zmizol, aspoň ho má z krku, už ho nikdy neuvidí. Nemusí ho trápiť svedomie, veď mu nič zlé neurobil. Práve naopak, pomohol mu a splatil dávny dlh – ako sa od čestného chlapa očakáva. Najlepšie by azda bolo nechať to tak, zbytočne to nerozmazávať.

	Presvedčenie mu vydržalo zopár minút. Potom opäť vybuchol. Nervy, napínané po celé mesiace, sa nedokázali upokojiť.

	Skurvený Hiler, stále musí robiť problémy! Beppo je blázon, o tom Karl nepochyboval, znova sa bude chcieť pobaviť. Takúto príležitosť si nedá ujsť. Určite to znova vytiahne, možno nie hneď, ale o pár mesiacov či rokov. Nezabudne. Ak to nespraví Beppo, zradí ho ktosi iný – napríklad Jonas, to je tiež pekný hajzel. Aj jemu Karl pomohol, vytiahol ho zo sračiek, a ako mu to kamarátik odplatil?

	Nie, žiadny pokoj! Nedá sa učičíkať, záležitosť s Hilerom sa musí skončiť, musí ju raz a navždy vyriešiť, inak sa bude stále vynárať. Karl zúril, hneval sa na všetkých – Beppo sa s ním zahrával, Jonas ho zradil, velenie mu nedôverovalo, Židia mu robili problémy (Sára hrozne kričala, ani trochu mu to neuľahčila) a nevďačný Hiler dokonca ušiel.

	Musí to skončiť, aj keby sa Viktorovi podarilo ubziknúť. Karl predsa stále patrí k SD, tá má dlhé prsty, slúžia jej ľudia na celom obsadenom území. Ak im nahlási, kde sa utečenec ukrýva, zájdu si ho tam vyzdvihnúť.

	Lenže ako zistiť, kam Hiler asi zamieri? Kto by mohol čosi vedieť, kto by len mohol čosi vedieť?

	

	Lea vytiahli z postele a vyvliekli ho za skladisko. Stál v snehu medzi zadným múrom a plotom iba v tenkom úbore, triasol sa od mrazu a ľadového vetra.

	Pristúpil k nemu vysoký esesák. Narsky ho spoznal, no nevedel, či je to dobre, alebo zle.

	„Hiler ušiel. Kam pôjde?“ opýtal sa Karl.

	„Karol, ja…“

	Schmidt k nemu priskočil a vrazil mu päsťou do tváre.

	„Žiadny Karol, ty hajzel! Kam pôjde Hiler?!“ rozkričal sa.

	Narsky sa zľakol jeho hlasu – znel pomätene. Z rozmláteného nosa sa mu na zmrznutý sneh valila krv.

	„Neviem,“ zamrmlal. Všetko sa dialo prirýchlo, bol zmätený a vystrašený, ani poriadne nevedel, na čo sa ho pýtajú.

	Schmidt kývol na Ressa, Mauera a Brunberga. Pustili sa do práce. Kopali do Lea, dupali mu po prstoch, vymlátili mu zopár zubov. Karl sa prizeral, počítal s tým, že Narsky bude robiť problémy. Veď bol Židák, čo iné od neho čakať? Kúsok, aspoň malý kúsok vďačnosti alebo starého priateľstva? Ani náhodou! Ďalší skurvený Žid, čo ho podráža! Tak ako všetci. Rozčuľoval ho aj Brunberg, ktorý odrazu pracoval horlivo, akoby mu spravilo dobre, že sa Karlovi za dobrotu odvďačil zradou. Schmidt by si to s ním najradšej vybavil, lenže nemohol – Jonas by Beppovi hlásil každý prejav nevraživosti.

	„Viac! Tvrdšie! Nech spieva, nemáme čas!“ povzbudzoval hauptsturmführer trojicu.

	Narsky sa topil v bolesti a panike, počul praskať vlastné kosti, krvou nasiaknutého snehu bolo čoraz viac. Bál sa smrti aj utrpenia, no čosi v Karlových nemeckých výkrikoch ho zatvrdilo. Veľa ráz sa s Viktorom rozprávali, kam by zamierili, keby sa im podarilo ujsť. V otrasenej a ubolenej mysli mu vyskakovali záblesky z rozhovorov.

	„Kam by si išiel?“ opýtal sa Viktor.

	„Kam by si išiel ty?“ žmurkol naňho.

	„Čo najďalej, zašil by som sa niekde, kde ma nikto nepozná.“

	„A čo by si tam robil? Ako by si prežil?“

	Hiler pokrčil plecami: „Neviem, nejako by už bolo. Máš hádam lepší plán?“

	„Možno.“

	„To som zvedavý.“

	„Pod lampou býva najväčšia tma,“ povedal Leo.

	„Nerozumiem.“

	„Jasné, že nerozumieš, starký. Hovoril som ti, že si príliš ľahkovážny a raz na to doplatíš.“

	„Čo by si robil?“ zavrčal Viktor, akoby ho to rozhnevalo.

	„Keď sa začali deportácie, myslel som dopredu. Čo keď ma odvezú a podarí sa mi ujsť, kam pôjdem?“

	„No kam?“

	„Predsa domov. Veď keby sa to stalo, budem bez peňazí, bez prostriedkov, sám neprežijem. Musím ísť niekam, kde mi ktosi pomôže a kde prečkám, kým to šialenstvo pominie.“

	„Do Ružomberka?“ nechápal Viktor. „Kto ti už len tam pomôže?“

	„Nie všetci majú ľudákov a nacistov v láske. Nájdeš aj zopár čestných ľudí. U niektorých som čosi nechal, aby ma prichýlili, ak by bolo treba.“

	„Si hlupák,“ mávol rukou Hiler. „Peniaze si vezmú, ale keby si naozaj prišiel, nebudú ťa poznať.“

	„Never tomu, na ľudí mám dobrý čuch, nestavil by som na hajzlov. Keby si sa dostal von, a ja nie, zájdi napríklad za starým Skuteckým na Vajanského ulicu. Je to síce komunista, starý blázon, ale pomôže.“

	Leo nevedel, či si Hiler na rozhovor pamätal, aj keď mu adresu i meno zopárkrát zopakoval. Netušil, či ho Viktor poslúchne, no vo februárových mrazoch bude rád, ak sa vôbec dostane do sto kilometrov vzdialeného Ružomberka. Na dlhšie cestovanie by mal rovno zabudnúť.

	Spomienky pretrhol bolestivý záblesk. Jonas s Mauerom ho chytili, Ress ho kopal do rozkroku. Leo zavýjal od stupňujúcej sa bolesti, bolo to, akoby ho cez rozkrok napichávali na žeravý kutáč. Rozbesnený Ress sa smial a z času na čas mu vrazil päsťou do žalúdka.

	„Kam išiel Hiler?“ vrčal Karl. Tušil, že Narsky čosi vie, mal na to dokonale vycvičený inštinkt. Keby mal viac času a pokoja, použil by vlastné metódy vypočúvania. Lenže bol celý bez seba od zlosti, jemná chirurgia neprichádzala do úvahy, stačil jeden nesprávny pohyb a vypočúvaný mohol predčasne vykrvácať.

	„Pustite ho!“ prikázal.

	Leo sa zrútil na zakrvavený sneh.

	Karl mu dupol na dolámané prsty. „Kam išiel?!“

	Narsky zareval, vypľul krvavý chuchvalec, zdalo sa mu, že krvi z neho vyteká čoraz viac, dusil sa. Prikývol a rozkašľal sa. Bolesť bola priveľká, už sa jej nedalo vzdorovať, viac nevydrží.

	„Poviem, všetko poviem,“ vydýchol, z úst sa mu vyvalili ďalšie krvavé nitky.

	„No vidíš,“ prikývol Karl. „Počúvam.“

	Narsky sa pozviechal na všetky štyri. Po perách mu stekala tmavá krv, Schmidt spoznal príznaky vnútorného krvácania.

	„Povedz mi, čo potrebujem, a budeš v poriadku,“ zaklamal. „Už žiadna bitka, o pár dní sa ti to zahojí.“

	Leo znova prikývol. Zlomili ho, viac neznesie, nie je žiadny hrdina.

	„Vieš čo, Karol?“ zachrčal. „Pojeb sa!“

	Vychrstol mu do tváre spŕšku krvavých slín a prudko vyskočil na nohy. Prekvapení chlapi nečakali takú rýchlosť, vrhli sa naňho, no dlane im skĺzli po premočenom úbore a Ressovi zostal v rukách iba útržok látky.

	Jonas zdvihol samopal, zaznela krátka dávka, do Narského sa zarylo zopár striel, no nestihli ho zastaviť. Skočil na plot z ostnatého drôtu, zaiskrilo sa, telo sa mu skrútilo, zahryzol sa doňho smrtiaci prúd.

	Chlapi zastali, Karl stál ako obarený, tvár mal pofŕkanú krvou, na krku a čele mu navreli žily.

	Pozeral na škvariace sa telo, triasol sa, od zlosti mu nedalo ani nadýchnuť.

	Ďalšie problémy, ďalšia drzosť! Ešte aj Narsky ho urazil a ponížil priamo pred chlapmi.

	Stisol zuby, navreté žily na popolavej tvári mu očerveneli.

	„Zabite ich,“ zasipel. „Zabite ich všetkých.“

	Nechápavo naňho hľadeli, nerozumeli, koho majú zabiť.

	Elektrina stravujúca Narskeho mŕtvolu potichu praskala.

	Schmidt si z tváre zotrel krvavú spŕšku. Niektoré chuchvalce si rozmazal po lícach aj po nose. Mal toho dosť, toto bola posledná kvapka, stačilo.

	„Všetkých ružomberských Židov. Do jedného.“

	Eugen sa začudoval, prečo ho z bloku odvádzajú tak skoro ráno. Prišli poňho dvaja uniformovaní esesáci. Povedali mu len, aby sa obliekol, že pôjde s nimi. O ďalšie deti sa nestarali.

	Chlapec bez slova poslúchol, netrúfal si odporovať. V kútiku duše dúfal, že ho odvedú za mamou. Pred niekoľkými dňami ju vyzdvihla podobná dvojica dozorcov, vraj bude preč iba chvíľu. Odvtedy sa neukázala. Nestihli sa ani poriadne rozlúčiť, Eugenovi iba narýchlo zamávala spoza plota a už jej nebolo.

	Chlapec v detskom bloku osamel. Zmocnila sa ho hrôza, veď podobne zmizol aj Markus a teta Sára. Všetci kamsi odchádzali, iba on zostal medzi dvojčatami. Ani tie sa s ním však nechceli hrávať, bol odlišný, bol sám – nemal navlas podobného brata ani sestru.

	Jediný, kto ho neprestal navštevovať, bol doktor Mengele. Zakaždým, keď prišiel, mal dobrú náladu a usmieval sa.

	„Neboj sa, mama sa ti vráti, alebo pôjdeš za ňou,“ utešoval ho.

	Teraz tu však dobrosrdečný doktor nebol, takže ho nemal kto povzbudiť. Mĺkvi dozorcovia ho viedli cez prebúdzajúci sa tábor. Zahli k bloku IId, odkiaľ sa vyvalil zástup ľudí.

	Eugen niektorých spoznal. Vpredu krivkal starý rabín, za ním pán Gross – obchodník s cukrovinkami a ďalší, ktorých tváre mu boli povedomé. Odkiaľsi sa k nim pripojila hŕstka vychudnutých žien i detí. Aj medzi nimi chlapec rozpoznal zopár známych. Srdce mu poskočilo, po tvári sa mu rozlial úsmev. Určite je medzi nimi aj mama! Napol krk a postavil sa na špičky, aby ju čo najrýchlejšie našiel.

	Zástup sa blížil, Eugen pohľadom napäto preskakoval z tváre na tvár, mamu však nikde nevidel.

	Dozorca ho chytil za golier a postrčil medzi ostatných. Súputníci si ho nevšímali, vôbec sa nezdali byť veselí, práve naopak. Kráčali sklonení, na bielom snehu vyzerali ako zmoknuté havrany. Keď si ich chlapec prezrel zbližša, vydesilo ho, akí sú vychudnutí a zbiedení. Bola ich nanajvýš stovka, viac určite nie.

	Srdce mu stále silno búšilo, chlapec dúfal, že ich vedú kamsi, kde ho už čaká mamka.

	Blížili sa k jednej z dymiacich tovární. Z vysokého komína šľahali plamene, valil sa odtiaľ hustý čierny dym. Každým krokom mu do nosa čoraz silnejšie udieral nepríjemný mazľavý zápach. Prešli cez bránu, ocitli sa na dvore. Kovové vráta sa za nimi zavreli, prikázali im postaviť sa do trojradu a vyčkávať.

	Podupkávali po snehu, triasli sa od zimy, mlčali.

	„Prečo sme tu?“ opýtal sa Eugen, no nik mu neodpovedal. Väzni hľadeli do snehu, akoby ho vôbec nepočuli.

	Brána sa so škripotom otvorila, do dvora vošiel oddiel esesákov, namierili na nich samopaly. Viedol ich vojak, ktorý kríval a dychčal, akoby bol po dlhom behu.

	Postavil sa na vyvýšené pódium a prihovoril sa im: „Dnes v noci sa zopár väzňov pokúsilo o útek. Zabili pri tom niekoľkých nemeckých vojakov. Jedným z utečencov je väzeň číslo 44070, ktorý pochádza z vášho mesta. Volá sa Viktor Hiler. V súlade so smernicami reichsführera SS budete potrestaní za útek vášho človeka. Keďže existuje podozrenie, že sa medzi vami nachádzajú Hilerovi spojenci a kolaboranti, budete potrestaní smrťou.“

	Zlyhal mu hlas, no nie preto, že by ho rozsudok rozcítil. Po celý čas hlasno dychčal, v pľúcach mu zostávalo málo vzduchu, poslednú vetu ledva dokončil.

	Hľadeli naňho nechápavo, nerozumeli, o čom hovorí. Ženy a deti boli predsa umiestnené v úplne inom sektore, chlapi Hilera už zopár týždňov nevideli. Odkedy ho prevelili do zvláštneho komanda, neboli s ním v žiadnom kontakte. Okrem toho, žiadny z nich by mu nepomáhal, veď to bol kápo a hnusný zradca, čo ich zapredal a spriahol sa s nemeckými vrahmi.

	Keď konečne pochopili obsah vypovedaného, zalomcovala nimi zúrivosť. Esesáci nadvihli hlavne, prsty držali na spúšťach. Židovskí chlapi sa stiahli, nechceli vyvolať masakru (stále dúfali, že sa čosi stane a nedorozumenie sa vysvetlí), no šomrali a privolávali kliatby na nenávideného Hilera. Nielenže im ubližoval ako kápo, ešte aj zmizol a nechal ich napospas nespravodlivému trestu.

	Nemci ich začali odvádzať dole schodmi, popoháňali ich kopancami, údermi aj štuchnutiami hlavní.

	Deti sa rozplakali, zopár žien kvílilo, chlapi nadávali alebo mĺkvo zvierali dlane do pästí, no po chvíli ich opäť bezmocne roztvárali. Nikto sa nevzoprel, dali sa odviesť do suterénu.

	„Vyzlečte sa!“ prikázal dýchavičný esesák.

	Židom sa vyzliekať nechcelo, došlo k niekoľkým šarvátkam. Nemci sa s nikým nemaznali, výprask sa ušiel otáľajúcim chlapom, ženám aj mrnčiacim deťom. Napokon boli všetci nahí, padla na nich akási ťažoba a malátnosť, už sa vôbec nevzpierali. Niektorí začali drmoliť modlitby, pridala sa k nim dobrá polovica.

	Eugen pochopil, že nejdú za mamou. Nahé telíčko mu striasala zima, posmrkával a na ľadovej betónovej dlažbe prešľapoval z nohy na nohu.

	Voviedli ich do miestnosti s hrubými oceľovými dverami. Kráčali ako ľudské stádo, esesáci ukazovali, aby prešli za dvere. Najprv mali ísť ženy a deti. Len čo Eugen prekročil prah, ovanul ho zápach ľudských tiel. V sále za dverami vládlo šero, neboli tam žiadne okná. Rozoznal však, že dnu je natlačených veľa nahých ľudí. Postávali hlava pri hlave a na čosi čakali, museli ich byť stovky. Sála už bola plná, no Nemci tam natlačili zostávajúcich chlapov. Vedeli, čo robia, muži boli mocnejší než ženy a deti, takže si spravili miesto. Tlačenica sa stupňovala, Eugen stál medzi dospelými, kostnatý mužský chrbát a zadok ho pritisol o nafúknuté brucho akejsi ženy. Nič nevidel, nemohol sa ani poriadne nadýchnuť. Vystrel ruky nahor, aby na seba upozornil, no nikoho nezaujímal.

	Začul, že posmrkávajú už aj podaktorí chlapi. Vystrašilo ho to. Čo sa tu deje, čo im idú urobiť?

	Oceľové dvere sa s rachotom zabuchli, zaštrkotal v nich akýsi mechanizmus. Nárek v sále ešte viac zosilnel.

	Odrazu zhaslo svetlo, ktoré doteraz ako-tak osvetľovalo miestnosť.

	Zahalila ich tma.

	Ženy začali úzkostlivo vykrikovať, niektorí chlapi ich upokojovali, ďalší plakali, alebo čoraz hlasnejšie odriekavali modlitby. Eugen vnímal, že hlasy sa roztriasli aj tým, ktorí tíšili ostatných.

	V stene čosi zašušťalo, akoby sa odtiaľ sypal jemný prášok. Na dlažbu dopadlo niečo kovové, znelo to ako plechovka od kompótu.

	Na chvíľu všetko zmĺklo, od strachu zamreli, no potom temnotu preťal výkrik: „Plyn!“

	Stojaci sa zomkli, Eugena zo všetkých strán zovrela lepkavá ľudská koža.

	Ľudia začali vrieskať a tlačiť sa čo najďalej od plechovky.

	Eugen sa dusil, chcel zakričať, no telá ho mliaždili. Akýsi chlap sa predieral dozadu, mlátil a škriabal všetkých, čo mu stáli v ceste. Čoraz viac hrdiel revalo, chrčalo, sipelo i dávilo. Tma pohlcovala výkriky, no šírilo sa v nej čosi zlé a smrtonosné. Zachytilo to ľudí stojacich pri dverách, ich krik sa zmenil na chrapot. Tlak ešte viac zosilnel. Eugen plytko dychčal, mliaždili ho zo všetkých strán, ziapal od bolesti, no nepomohlo to. Všetci v temnote jačali, driapali sa a hrýzli.

	Chlapec spadol na zem, pokúsil sa vstať, no stúpilo naňho zopár chodidiel. Nebrali ohľad na jeho krik ani chrapot lámaných detských kostí. Stúpali naňho ďalší a ďalší, krik silnel, stovky hrdiel vrešťalo v smrteľnej hrôze, no Eugen sa od nich vzďaľoval, opúšťal rozlámané a podupané telo, hrôza sa rozplynula v agónii a jemu sa zazdalo, že v príšernom hurhaji rozpoznáva mamin hlas. Bol to však iba záchvev, ktorý čochvíľa pominul, chlapcovi ktosi dupol na hrdlo, nebola pri ňom mama, nebol tam nikto, iba on, jeho dokonávajúce telo a hrôza vo výkrikmi naplnenej temnote.

	Ležal v nepreniknuteľnej tme, dávno stratil pojem o čase. Horúčka neustúpila, zmietala ním už zopár týždňov. Občas sa mu zazdalo, že zmizla, no čochvíľa sa vrátila, prenikla mu celým telom a odviala zárodky obnovujúcich sa síl.

	Väčšinu času strávil v polospánku, ktorý nemal ďaleko od blúznenia. Neraz by odprisahal, že v tmavej kutici počuje ťapkanie bosých detských nôh, ale aj výbuchy smiechu, chrčanie dusiacich sa hrdiel či volanie o pomoc. V čiernočiernej tme sa zopár ráz zaleskli vyvalené očné bielka, z temnoty vystupovali bledé mŕtvolné tváre a upierali naňho lačné vycivené pohľady.

	Keď sa prepadol do nepokojného spánku, zakaždým sa ocitol na rovnakom mieste. Za sebou počul nemecké výkriky, brechot psov a rachot výstrelov. Spolu s ostatnými utečencami dobehli k akémusi lesíku. Obzrel sa a po prvý raz uvidel Birkenau z diaľky. Úhľadné línie žltých svetiel lemujúce ploty aj zástavbu barakov, štyri obrovské vatry olizujúce ústia pätnásťmetrových komínov, reflektormi osvetlená vstupná brána – vyzeral prekrásne, ako umelecké dielo z akéhosi cudzieho sveta. Viktor však vedel, čo táborová elegancia znamená, vedel, aká je smrteľná, mal to vypálené až do špiku kostí. Nebo ožiarili ďalšie zelené svetlice, až teraz sa začínal ozajstný boj. Utečenci vyšprintovali z lesíka a stratili sa v pustej planine zarastenej hustým papradím.

	Hiler sa strhol, no sen, ktorý sa už dávno zmenil na pravidelne sa opakujúcu nočnú moru, ho stiahol naspäť pod hladinu.

	Húštiny, jedľové lesíky, pichľavé krovie – pred očami sa mu mihali záblesky z prvých kilometrov na úteku. Orientovali sa podľa hviezd.

	Čoskoro sa rozdelili. Rusi zamierili na východ, Viktor, spoločne s hŕstkou gréckych Židov, vykročil na juh. Gréci sa chceli cez Slovensko a Maďarsko dostať až do Palestíny. Viktor sa k nim spočiatku pridal, no rýchlo pochopil, že taký cieľ je nemožný.

	Krutý februárový mráz sa mu zahrýzal do tela. Bol síce dobre oblečený, členovia zvláštneho komanda si to mohli dovoliť, no zima mu aj tak zaliezla pod kožu. Vedel, že vzdialenosť k slovenským hraniciam je vzdušnou čiarou nanajvýš sto kilometrov. Spomenul si na rozhovory s Leom. Obchodník ho presviedčal, že ak sa mu podarí ujsť, jeho jediná šanca je Ružomberok. Povedal mu vtedy aj akési meno, no Viktor si ho nepamätal. V mysli mu uviazla iba informácia, že ide o robotníka bývajúceho na Vajanského ulici. Nevedel sa rozhodnúť. Smerovali na Slovensko, no Hiler váhal, či sa má naozaj uchýliť do rodného mesta a spoliehať sa na pomoc od akéhosi podplateného prisluhovača.

	Ďalšie dva dni ho presvedčili, že Narsky mal pravdu – ďalej než na Slovensko tak či tak nezájde. Utečenci prespávali v senníkoch a krmelcoch, hĺbili si v nich nory ako divá zver, no mráz ich aj tak postupne stravoval. Jeden z Grékov od vysilenia a zimy umrel, nezvládol náhlivé nočné pochody.

	Zakrádali sa úmornými rovinami i tmavými lesmi, vyhýbali sa pocestným aj nemeckým oddielom, živili sa odpadkami určenými pre zvieratá, ktoré ukradli v stodolách. Kdesi v horách na pomedzí Slovenska a Poľska sa rozdelili. Gréci zamierili východnejšie, Viktor sa pustil priamo na juh. Narazil na koľajnice a napriek tomu, že išlo o veľké riziko, naskočil na prechádzajúci nákladný vlak. Už sa nevládal trmácať pešky, bol vysilený a vyhladovaný. Neustále kašľal a sipel, lomcovala ním zimnica i horúčka, bál sa, že dostal zápal pľúc.

	Pritisnutý k chladnému vagónu docestoval do Čadce. Vystriehol ďalší vlak smerujúci na Žilinu. Pri Budatínskom zámku z neho zoskočil, došmátral sa ku koľajniciam vedúcim do Ružomberka a pustil sa popri nich. Keď sa priblížil hrkotajúci vlak, podarilo sa mu naň vyškriabať. Držal sa z posledných síl, zmáhali ho bludné predstavy, zdalo sa mu, že po koľajniciach za ním uteká smrť. Už-už ho doháňala, no vlak vyšiel spoza ohybu kopca a Viktor uvidel svetlá nočného Ružomberka.

	

	Strhol sa zo spánku, ešte aj teraz cítil, ako ho ten pohľad vystrašil. Rodné mesto, bezpečný ostrov medzi horami, kam sa vrátil z nebezpečnej Ameriky. Chcel sa tu vtedy ukryť, veď to bolo malé mestečko, kde sa mu nemohlo prihodiť nič zlé.

	Rozospatý Hiler sa zasmial do čiernej tmy, často kričal aj nariekal, zdalo sa mu, že temnota pohlcuje každý zvuk. Aj teraz sa rozrehotal na vlastnej naivite, keď si myslel, že Abe Reles a jeho Murder, Inc., pred ktorými utekal, sú tým najhorším zlom.

	Len čo si na nich spomenul, rozosmial sa ešte viac, z očí mu vyhŕkli slzy. Abe a jeho partia úbožiakov s ich primitívnymi vraždami, čo mali zakaždým dôvod a zištný motív, nech bol akokoľvek banálny. Rehotal sa ako zmyslov zbavený, smial sa na ich úbohosti, na tom, ako sa plahočili, len aby sa dostali zo svojej plesnivej štvrte. Aj tak im to nepomohlo, všetci skončili mŕtvi, väčšinu upražili na elektrických kreslách (kovové peklo ich dostalo). Ich smiešnych vraždičiek bolo azda tisíc, najviac dvetisíc za osem rokov a celá Amerika bola z toho posratá. Obrovská senzácia!

	V krematóriu číslo dva zvládli tritisíc mŕtvych za obyčajnú dennú zmenu. Krematóriá však boli štyri a nepracovali iba cez deň, ale aj v noci, po celé týždne a mesiace.

	Toto bolo peklo, ničotný Abe so svojou partičkou bol jedine na smiech, Hiler sa zabával na tom, aký hrozivý sa mu Reles kedysi zdal.

	Zakuckal sa, smiech sa zmenil na vzlyky. Rodné mesto, návrat do rodného mesta… Keď z vlaku zoskočil kdesi v Rybárpoli, neplakal – triasol sa od strachu. Ružomberok bol určite plný Nemcov, esesákov, gardistov a zradcov, ktorí ho posadili na podobný vlak. Netušili, že sa vráti, ani on to netušil. Neodchádzal vtedy sám, do vagóna vlastnoručne vtiahol oboch rodičov, Lea s matkou i otcom, Sáru, Markusa, Júliusa, Lauru, Izáka, Adelku a Eugena.

	Ty si ich zabil!

	Všetci boli mŕtvi. Preboha, všetci už boli určite mŕtvi. Aj tých, čo ešte živorili, si napokon nechal napospas esesákom v Birkenau. Opustil si ich, len aby si si zachránil život, holé, dokonale vyprázdnené a nezmyselné živorenie.

	Z tmy sa vynorili tváre, spoznával ich, všetkých ich spoznával.

	Ty si ich zabil!

	Útek už oľutoval aspoň tisíc ráz.

	Odvrátil prepotenú tvár, no z druhej strany postávali Stégerovci a nemo naňho civeli.

	Kuticu zaplnil rachot kovového pekla, tentoraz znelo ako vlaková súprava rútiaca sa po zmrznutých koľajách.

	Zavrel oči, lenže aj tam, na zadnej strane viečok, naňho ktosi čakal.

	„Chcem ti pomôcť,“ povedal Karl s úsmevom.

	Schmidt to myslel úprimne, hovoril to úprimne, Viktor by na to stavil čokoľvek. Poznal ho predsa od detstva, vedel v ňom čítať, rozlúštil mu každý záchvev na tvári. Karol sa nemohol až tak zmeniť, aj keď bol esesák. Keď sa rozprávali, Karol mu neklamal, naozaj mu chcel pomôcť a splatiť dávny dlh.

	Prečo im to teda urobil, prečo tak ublížil Sáre, Laure aj jemu – Viktorovi?

	Karl! Karl! Karl!

	Hiler si zovrel hlavu a skrútil sa do klbka.

	Mŕtve tváre ho obstúpili, vydychovali naňho mráz, striasala ho zimnica.

	Na vnútornej strane viečok číhal Karl.

	Viktor nemal kam ujsť, za chrbtom počul streľbu, nemecké výkriky a brechot psov. Birkenau nebol z tohto sveta, nedalo sa z neho uniknúť, preliezť cez dieru v plote vôbec nič neznamenalo. Tábor zostal každému utečencovi v hlave, jediným únikom bola smrť.

	Za hrubým múrom čosi zavŕzgalo. Ktosi odstraňoval falošný drevený obklad zakrývajúci vchod do tajnej komory. Zaškrípali pánty, tmu preťal lúč žltého svetla.

	Hiler zazrel siluetu štíhlej ženskej postavy – Zuzana, Skuteckého dcéra.

	„Zdalo sa mi, že kričíte,“ prihovorila sa mu.

	Obrátil sa na druhý bok, nechcel, aby mu videla mokrú a strhanú tvár.

	Podišla k nemu, na dlážku pri váľande položila šálku s horúcim bylinkovým čajom. Na chrbte pocítil jej mäkkú dlaň, vychádzalo z nej príjemné teplo.

	„Zase?“ opýtala sa.

	Neotočil sa, nič nepovedal, iba prikývol. Na jeho výkriky už boli zvyknutí, aj keď ich stále desili. Mysleli si, že ho prenasledujú nočné mory. Keby vedeli, že neraz kričí, aj keď bdie, vystrašilo by ich to ešte viac.

	Keď sa v noci po návrate do Ružomberka dovliekol na Vajanského ulicu, mal už namále. Útek ho vyčerpal, bol premrznutý, zmietala ním vysoká horúčka.

	Každý krok ružomberskými ulicami ho oberal o posledné zvyšky síl. Odvšadiaľ naňho kričali mŕtvi – zo známych múrov, dlaždíc i samého vzduchu.

	Dotackal sa na vytypovanú ulicu, zúfalo prezeral schránky a zvončeky pri vchodoch, nevedel presnú adresu. Meno Juraj Skutecký (vydoloval ho z pamäti počas trmácania sa vlakom) objavil až na predposlednom chátrajúcom dome. Zazvonil, no nič sa nedialo. Pokĺzol sa a takmer spadol. Krútila sa mu hlava, pred očami mu poskakovali iskry.

	Znova zazvonil, spočiatku gombík nástojčivo stláčal, potom ho zo všetkých síl stisol a držal.

	K bráne sa napokon došmátral starnúci chlap. Nebol vysoký, na veľkej lysine sa mu blýskalo svetlo z pouličných lámp.

	„Čo chceš?“ zavrčal a premeral si ho.

	„Pán Skutecký?“

	„Čo si zač, tulák? Vypadni!“

	„Posiela ma Leo Narsky, ušiel som z…“ nedopovedal. Podlomili sa mu kolená, skúsil sa zachytiť brány, no neudržal sa a zosypal sa na chodník. Ľad ho príjemne chladil, z úst mu vychádzala horúca para. Nepamätal si presne, čo sa stalo, vedel len, že Skutecký ho prefackal, čosi sa ho pýtal a napokon ho vtiahol do domu.

	Keď sa Viktor prebral, ležal na váľande v akejsi komore. Chlap naňho podozrievavo hľadel, vedľa stála mladá tmavovlasá žena s mokrým uterákom. Nahla sa k nemu a priložila mu ho na rozpálené čelo.

	Skutecký sa ho na čosi vypytoval, no Hiler zo seba nič zrozumiteľné nedostal. Videl mu v očiach nedôveru, bol si istý, že robotník ho udá žandárom alebo gardistom. Zmohol sa iba na to, že si vyhrnul rukáv košele a otrčil mu pred tvár predlaktie s vytetovaným číslom.

	Skutecký nevedel, čo to znamená, no pochopil, že je naozaj akýsi väzeň. Dokonca mu bol povedomý, určite ho kedysi zahliadol v mestských uliciach.

	„Prečo ťa Narsky poslal za mnou?“

	„Vraj ste spoľahlivý… Zaplatil vám… Pre takýto prípad…“ zachrchlal Hiler, hrdlo i priedušky mal v jednom plameni.

	„Kde je Leo? Prečo neprišiel aj on?“

	Viktor iba zakrútil hlavou, stačila myšlienka na miesto, odkiaľ ušiel, a celý sa rozochvel. Zašklbalo mu perami, znova pokrútil hlavou, pri každom výdychu mu zachrčalo a pískalo v pľúcach. Prepadol sa do spánku, no každú chvíľu sa budil a zúrivo krútil hlavou, aj keď tam Skutecký už dávno nebol.

	

	Zuzanina dlaň ho príjemne hriala na chrbte, zdalo sa mu, že spomienky, čo vyvolala, patrili do pradávnej minulosti. Nevedel presne, ako dlho sa tu ukrýva, no určite to nebolo viac než dva či tri týždne.

	Vdýchol sladkastú šalviovú vôňu vystupujúcu z horúceho čaju. Napil by sa, no hanbil sa načiahnuť za šálkou. Nechcel, aby mu Zuzana videla do tváre, aj keď na tom vôbec nezáležalo. Bol zarastený a prepotený, príšerne páchol, v kúte stálo vedro, kam vykonával potrebu. Strhaný výzor, červené oči ani mokré líca už nemohli nič pokaziť. Bál sa však, že Zuzana opäť prejaví súcit – ten bol zo všetkého najhorší. Nič ľudské sa nezlučovalo s táborom, ktorý mal neustále v hlave, súcit bol ako zraňujúci osteň bodajúci do živého mäsa.

	„Nemci prehrávajú jednu bitku za druhou. Už to nepotrvá dlho,“ snažila sa ho povzbudiť.

	Stále mlčal, ešte jej nepovedal nič súvislé, no ona mu každý deň nosila čaj s liečivými kvapkami, mokré obklady, med či striedme jedlo. Mladá žena sa očividne potrebovala s kýmsi pozhovárať a prahla po ľudskom kontakte.

	Predpoklad sa mu potvrdil, sama mu prezradila, o čo ide.

	„Som učiteľka, ale prepustili ma. Vraj preto, že nie som dosť dobrá katolíčka, ale ja viem, že to bolo kvôli otcovi,“ rozprávala, kým mu vymieňala obklady. „Je robotnícky majster, dávno sa spriahol s komunistami, verí im. Navonok sa správa vzorne, ľudáci naňho nič nemajú, ale viete…“ zaváhala, akoby zvažovala, či neprezrádza priveľa. Keď sa presvedčila, že Hiler má stále vysokú horúčku, pokračovala: „Zapája sa do protinemeckého odboja, veď preto aj vás…“

	Znova zmĺkla, pacient sa jej pod rukami roztriasol, z ničoho nič sa potichu rozvzlykal. Nič nezvyčajné, stávalo sa to často. Nepočul teda ani slovo z toho, čo mu rozpráva. Ležal síce na váľande v tajnej komore, ktorú otec zriadil na stretnutia s odbojármi, no mysľou bol ďaleko, prežíval akési hrôzy a vôbec nevnímal, čo sa okolo neho deje.

	Mäkká dlaň ho naposledy pohladila po chrbte, Zuzana vstala a vyšla z kutice. Keď v komore opäť zavládla tma a ticho, Hiler sa s námahou obrátil. Zašmátral po čaji, no prsty omrznuté pri úteku mal stále drevené, zavadil nimi o šálku a prevrhol ju.

	Skutecký ho navštevoval pomenej, no keď prišiel, zdržal sa dlhšie.

	„Nevrieskaj toľko!“ dohováral mu. Malé pichľavé očká sa mu leskli od strachu. „Začuje to ktosi na ulici a skončili sme. Všetci, rozumieš? Všetci, nielen ty!“

	Hiler nič nepovedal, iba si zahryzol do rozpukanej pery. V poslednom čase vnímal, čo mu kto hovorí, no bol by radšej, keby zostal ponorený do hustej, nepreniknuteľnej hmly. Skuteckého zmienka o tom, že Viktor aj teraz ohrozuje kohosi ďalšieho, stačila, aby sa mu rozbúšilo srdce, stiahol žalúdok a čelo zarosilo potom. Vnútornosti sa mu zachveli, chcel čosi povedať, no hrdlo ani jazyk ho neposlúchali. Nezrozumiteľne zachrčal.

	„Čo hovoríš?“ naklonil sa Skutecký. „Tu máš trochu čaju.“

	Viktor sa napil, horúca tekutina mu stiekla hrdlom, aspoň na chvíľu si znova ovládal hlasivky.

	„Pôjdem,“ zašepkal, zdvihol sa na rukách, skúsil sa postaviť. Pohyb ho vyčerpal, ruky sa mu roztriasli, no zaťal zuby a hrabal sa z váľandy. Všetko bolo lepšie než ďalší mŕtvi, ďalší zabití, ktorých stiahne do hrobu.

	„No, no, no,“ tíšil ho domáci a zatlačil ho naspäť. „Nie tak zhurta. Kam by si šiel? Hneď by ťa dostali. Pritlačia na teba a všetko o nás vyspievaš. Radšej zostaň tu, veď neprekážaš, len toľko nevykrikuj.“

	Mocnými rukami Hilera vtisol naspať na vankúš. Nahol sa nad neho a prikryl ho dekou. Viktor hľadel na jeho nízku zavalitú postavu aj lysinu blýskajúcu sa v svetle petrolejového plameňa. Napadlo mu, že Narsky musel poriadne zaplatiť, keď sa domáci toľko snaží. Skutecký sa určite bojí, že keby nepomohol a Leo by sa po vojne náhodou vrátil, mal by z toho opletačky. Viac sa mu premýšľať nedalo, myšlienky sa mu rozpŕchli. Pohyb ho celkom vyšťavil, znova sa prepadol do polospánku. Keď sa prebudil, v komore už nik nebol, no Viktora pálilo hrdlo zachrípnuté od výkrikov.

	

	Skutecký sa vrátil o niekoľko dní. Len čo vošiel, Viktor postrehol, že je nervóznejší než zvyčajne. V rukách žmolil uterák, čosi v ňom bolo zabalené.

	„Stále kričíš,“ začal a neisto prešľapoval z nohy na nohu. „Napadlo mi, že by si mal…“

	Hiler prikývol, vedel, o čo mu ide: „Povedal som, že pôjdem, nebojte sa. Už ste mi dosť pomohli.“ Hlas mu už slúžil o čosi lepšie, dokonca sa mu zdalo, že má dosť síl, aby sa vytackal z domu.

	Domáci vyvalil oči a rýchlo k nemu prikročil. „Nie, nie, to som nemyslel! Veľa ste si vytrpeli, zostaňte ešte.“

	Viktor si už dávnejšie všimol, že chlap mu tyká, iba keď je rozčúlený. Inokedy sa snažil o úctivé vykanie. Často premýšľal, koľko mu Narsky zaplatil, keď vzbudil toľko úcty a ohľaduplnosti. Chcel sa na to opýtať, no netrúfal si, nechcel Skuteckého zahanbiť, veď mu pomáhal zo všetkých síl, aj keď sa veľmi bál.

	„Premýšľal som… Keby náhodou prišli…“ pokračoval robotnícky majster. Rozmotal ručník, pod látkou sa zalesklo čosi kovové.

	„Keby sem prišli…“

	Starý šesťranový revolver.

	„Rozumiem,“ prikývol Viktor.

	Skutecký naňho hľadel, aby sa uistil, či naozaj pochopil, čo od neho chce. Keby prišli Nemci, mal by sa zastreliť. Robotník by tvrdil, že utečenec ho ohrozoval zbraňou a Zuzanu využíval ako rukojemníka. Vynútil si, aby ho prichýlili, vyhrážal sa, že ak to neurobia, zabije ich. Ťažko povedať, či by mu takéto vysvetlenie pomohlo, asi by ho aj tak popravili, no azda by ochránil aspoň dcéru.

	Hiler prstami prebehol po zbrani, pocítil jej chlad. Už dávno žiadnu nedržal v ruke.

	Revolver pokrývala hrdza, nebol ani naolejovaný, ktovie, či by vôbec vystrelil. Viktor otvoril bubienok a skontroloval šesť nábojov. Keď ho zacvakol naspäť, pozrel na Skuteckého.

	„Rozumiem,“ ubezpečil ho.

	Majster sa upokojil, pohľad do utečencových očí ho uistil, že vie, čo od neho očakáva.

	„Potrebujem mať poistku, pochopte,“ zamrmlal, akoby sa Viktorovi ospravedlňoval, a vyšiel z komory.

	

	Hiler sa prebudil spotený, hrdlo ho pálilo ešte viac než zvyčajne. Naširoko roztvoril zaslzené oči. V tme nič nevidel, no vedel, že sú tam – tak ako každú noc. Striaslo ho, zakaždým vydychovali mráz, cítil na sebe ich vyčítavé pohľady. Prenasledovali ho v snoch aj v bdelom stave, nemal kam ujsť.

	Viktor sa napil, studená voda mu stiekla po vysušenom hrdle, príšerne to zaštípalo. Určite zase vykrikoval zo sna.

	Začuje to ktosi na ulici a skončili sme. Všetci, rozumieš? Všetci, nielen ty!

	Zotrel si z čela pot, rozhodol sa.

	Nemôže, už nemôže, nie ďalších!

	Zástup stojaci v tme prikročil k nemu o čosi bližšie. Videl ich všetkých.

	Nie ďalších, už nie!

	Prsty sa mu rozbehli do tmy.

	„Odpustite,“ šepkal do prázdnoty cez vyštípané hrdlo. „Odpustite!“

	Končeky prstov nahmatali chladný kov, zovrel pažbičku revolvera. Natiahol kohútik, zaznelo tiché cvaknutie.

	Hlaveň mu poľahky vkĺzla do úst, pritisol si ju o boľavé podnebie, zacítil hrdzavú pachuť. Vedel, že výstrel musí smerovať šikmo nahor, aby rozstrelil mozog a temeno. Položil ukazovák na oblúčik spúšte.

	Čas sa natiahol, Viktorovi sa zazdalo, že v nepreniknuteľnej tme prešli celé veky.

	Rýchlo, hlavne rýchlo, inak premešká správny okamih, ruka sa mu roztrasie a náboj vyletí šikmo, zraní ho, vôbec ho nemusí zabiť.

	Komorou prebehla vlna mrazu, v temnote sa zalesklo zopár mŕtvych očí.

	Hiler chcel ujsť, konečne naozaj ujsť, chýbali mu milimetre.

	Cítil čoraz viac mrazu, čoraz viac nenávisti. Prízraky ho obstali. On bol ich jediný život, všetci už žili iba v ňom.

	Chystáš sa nás zabiť po druhý raz! vyčítali mu. Čo už teraz, kam chceš ujsť? Mal si sa odpraviť v Amerike a všetci by sme žili.

	Roztriasla sa mu ruka.

	Už nie, už nie ďalších!

	Do jarného vzduchu sa zahrýzal kovový cvengot. Na rozbahnenej rovine za hlavnou táborovou bránou pracovali stovky väzňov.

	Planírovali pôdu, vláčili ťažké drevené podvaly, kládli ich do vyhĺbených jám a zalievali betónom. Vytvárali stabilný podklad pre novú železničnú rampu. Už onedlho sem, šesťsto metrov do útrob tábora, povedú koľajnice. Väzni pracujúci v tieni ozrutnej veže týčiacej sa nad bránou ich práve začínali ukladať a zbíjať.

	Rozliehajúce sa údery kladív pripadali Karlovi ako rajská hudba. Postával pri bloku B Ia, vychutnával si prvé jarné lúče a pozoroval lopotiacich sa chlapov. Pohľad na nové koľaje ho upokojoval. Tam, kde sa doteraz prevaľovalo iba mazľavé bahno, vznikalo koľajisko – dokazovalo povestný nemecký poriadok a užitočnosť.

	Aj s ním to bolo rovnaké. Posledné mesiace sa topil v podobnom bahne, nevedel sa z neho vydriapať. Nech robil, čo robil, nemal pod nohami pevnú pôdu, nevedel, čo si počať. Zašpinil si obe ruky, všetko, na čo siahol, mu z nich vykĺzlo. To však bola minulosť, teraz naskočil naspäť na správnu koľaj. Stál na nej pevne, zaprisahal sa, že už nikdy neskĺzne, už sa nedá zasviniť.

	Odkedy Hiler zmizol a Karl zatočil s jeho rodákmi, konečne nadobudol istotu, objavil pevnú pôdu. Odkedy zarezal do Sárinho tela, necítil žiadne výčitky. Stačilo vykonať rozhodujúci rez a slabosť sa rozplynula ako para. Už mu nič nehrozilo, odrazu sa mu ľahko dýchalo, v živote nespával tak dobre ako teraz. Hmla, v ktorej poblúdil, zmizla. Chyby, čo narobil, sa nedali odčiniť naraz, no Schmidt vedel, že krôčik po krôčiku napreduje správnym smerom.

	Spoznal, kto sú jeho ozajstní druhovia, ozajstní priatelia. Nevykašľali sa naňho, práve naopak – keď videli, že sa snaží, pomáhali mu zo všetkých síl.

	„Vieš, načo stavajú novú rampu?“ opýtal sa ho Beppo pred dvoma týždňami.

	Karl pokrčil plecami. Nemal potuchy, prečo to robia, veď stará železničná rampa stála iba kúsok od tábora.

	„Prídu noví Židáčikovia,“ uškrnul sa Mengele. „A veľa, veľa! Takmer všetky dobyté územia sú už vyčistené – judenfrei – alebo v nich dožíva len hŕstka parazitov. Okrem Maďarska. Aj keď je naším spojencom, tamojšia vláda doteraz príliš nespolupracovala.

	Hebreji sa tam mali ako v bavlnke. Osemstotisíc. Predstav si, osemstotisíc sa ich tam tiesni!“

	„Koľkých sem pošlú?“ opýtal sa Schmidt.

	„Všetkých, Karolko, všetkých,“ zasmial sa doktor a oči sa mu zaleskli od pobavenia. Žoviálne potľapkal hauptsturmführera po pleci. „Preto nová rampa, budeme ich voziť priamo sem, do tábora, ani minútka nevyjde nazmar. Reichsführer vydal jasný rozkaz, má to byť blesková akcia. Najneskôr do štyroch mesiacov musia byť všetci preč. Nie z Maďarska, ale odtiaľto, rozumieš?“

	„Osemstotisíc za štyri mesiace?“ Karlovi pred očami naskočili cifry. Kedysi už takto počítal, nebolo to nič nové.

	Štyri mesiace – zhruba stodvadsať dní. Osemstotisíc deleno stodvadsať…

	„To je viac než šesťapoltisíc za deň. Každučký deň, bez jediného prerušenia!“ vyhŕkol.

	„Máš to v sebe, stále to máš v sebe!“ Rozosmiaty Mengele mu žartovne priložil päsť k brade a naznačil zopár úderov. „Presne to som o tebe napísal do hlásenia. Veliteľ tábora číta všetky výkazy, zaujalo ho to. Vie, že má pred sebou najväčšiu vyhladzovaciu akciu v dejinách, takže potrebuje každého, kto má skúsenosti. Tvoj záznam z Ostlandu je vynikajúci, dosiahol si skvelé čísla.“

	Schmidtovi sa pred očami stále mihali cifry. Nová správna koľaj, vracalo sa po nej všetko, v čom bol dobrý, všetko, v čom sa mu darilo.

	Efektivita bolo kľúčové slovo.

	„Isteže, je to výzva,“ povedal Beppovi. „Veď už len logistika bude nesmierne náročná. Len čo začnú prichádzať transporty, každý zádrh môže spôsobiť hromadenie a zlyhanie.“

	Doktor sa priam vznášal od spokojnosti. Nič ho netešilo viac, než vidieť, že kamaráta vrátil na správnu cestu. Pred pár týždňami musel byť nepríjemný a trochu naňho zatlačiť, situácia si to vyžadovala, no Karl ho nesklamal. Neupadol do depresie, pochopil, čo je to česť a záväzok, správal sa ako správny nemecký chlap, žiadny podradný materiál.

	„Zajtra o ôsmej ráno sa hlás u veliteľa tábora. Vysvetlí ti podrobnosti. Musím už ísť, mám strašne veľa roboty, asi sa budem musieť rozdvojiť,“ rozlúčil sa Mengele.

	Na akcii pracovali len najskúsenejší muži. Všetko muselo dokonale fungovať. Vodca i reichsführer do nich vložili obrovskú dôveru, ktorú nemohli sklamať. Znamenalo to veľkú česť, no zároveň aj nesmierne vážny záväzok. Za úspešný priebeh operácie zodpovedal hauptscharführer Otto Moll. Velením ho poverili, pretože už pred rokmi riadil spaľovanie mŕtvol za Bielym a Červeným domom. Vystriedal niekoľko dôležitých postov. Krematóriá, ktorým velil, pravidelne dosahovali najlepšie výsledky.

	Otto Moll bol tvorivý a vynaliezavý duch, Karlovi sa okamžite zapáčil.

	„Poďte, ideme do terénu!“ zavelil hneď na prvej schôdzi organizačného výboru. Vyšli z baraku, Moll rázne kráčal vpredu, ostatní mali čo robiť, aby s ním udržali krok. Došli až k severnému okraju tábora, ku krematóriám štyri a päť.

	„Akciu musíme plánovať ako bojovú operáciu – spätne, odzadu, až po prvý krok,“ vykladal hauptscharführer. „Tu vykopeme jamy, do ktorých budeme sypať popol. Velenie mi oznámilo, že keď sa akcia rozbehne, dostaneme každý deň tri transporty. V každom bude vyše tritisíc Židov.“

	To znamená, že každý deň musí zmiznúť zhruba desaťtisíc väzňov.

	„Prejdime k procesu spaľovania,“ pokračoval Moll. „Pôvodná dvadsaťštyrihodinová kapacita tunajších pecí bola navrhnutá na štyritisíc štyristošestnásť spálených tiel. Keďže nám toto číslo nevyhovovalo, znížili sme predpísanú dĺžku spaľovania na dvadsať minút a zvýšili počet naraz spaľovaných tiel. Takto sme sa dostali na číslo osemtisíc spopolnených denne. Ani to nám však nestačí, preto nebudeme spaľovať iba v peciach, ale vykopeme špeciálne jamy. Podobné sme kedysi používali za Bielym a Červeným domom.“

	Skupinka prešla trasu, ktorú onedlho absolvujú státisíce privezených maďarských Židov. Dôsledne naplánovali každý detail. Karl žasol nad Mollovou pripravenosťou.

	Hauptscharführer bol ako dirigent, čo sa pripravuje na životný koncert. Pôjde o symfóniu vyžadujúcu si dokonalú súhru všetkých súčastí. Nikto nesmel zahrať falošne – od organizátorov až po posledného nosiča batožiny na rampe.

	Moll vypočítal, že štyri krematóriá nebudú stačiť, tak sa rozhodol opätovne sprevádzkovať aj plynovú komoru v Červenom dome. S jej pomocou by ten nápor mali zvládnuť.

	Aj keď situácia na frontoch nevyzerala príliš povzbudivo, dokonca hrozilo, že Nemci dočasne prídu o väčšie dobyté územia, Karl o svojom poslaní nezapochyboval. Práve naopak, prekypoval energiou a nadšením. Rodine posielal povzbudzujúce listy, Siegfrieda požiadal, aby mu poslal nový zápisník. Dokonca si povedal, že bol azda až prehnane opatrný, a požiadal Ressa, aby mu urobil zopár záberov pri novom koľajisku. Odoslal ich spolu s krasopisne napísaným listom a veril, že Ingrid pochopí, čo sa jej snímkou snaží povedať. Potrebovali povzbudenie a on im ho poskytne.

	Do akcie zapojil aj Jonasa, Ressa a Mauera. Chcel, aby sa aj na nich preniesla dobrá energia. V uplynulých mesiacoch to medzi nimi zaškrípalo, no teraz sa vzduch vyčistil a Karl si úprimne prial, aby sa ich vzťahy napravili. Medzi ním a Jonasom to stále nebolo ono, no Schmidt cítil, že sa postupne zbližujú. V Beloj Cerkvi urobil Karl iba to, čo musel, aby kamarátovi pomohol. Brunberg sa správal rovnako. Neudal ho, všetko vyzradil iba Beppovi, lebo vedel, že ani on sa na Karla nevykašle, ale pomôže mu. Spoločne to dokázali, prešli nocou a nastúpili na novú koľaj.

	Začiatkom mája veliteľstvo poslalo prvý skúšobný transport z Maďarska. Všetci ho očakávali s napätím, skúšobných tritisíc Židov malo otestovať ich pripravenosť. Generálna skúška, našťastie, prebehla bez problémov, nezaznel ani jediný falošný akord. V polovici mája mohli začať naostro.

	Slnko pražilo, začínal sa jún, planina bola vysušená a rozpálená. Prichádzajúci vlak rozvíril mračná prachu. Hauptscharführer Moll, Karl a ďalší chlapi stáli pri rampe. Nastal ďalší kontrolný deň.

	Schmidt si obľúbil tento proces, väzňova cesta od vystúpenia z vagóna až po rozsypanie popola skrývala zvláštnu krásu. Bola to báseň, jemná poézia, priam meditácia o životnej vznešenosti a nízkosti.

	Nič netušiaci privezenci vystúpili, celé rodiny sa vysúkali z vagónov, postávali v prachu, na ktorý sa mali čoskoro obrátiť, a rozhliadali sa s nádejou v očiach. Potom utvorili zástup a pekne organizovane sa pobrali ku krematóriám.

	Pred odchodom z rampy prešli riadnou selekciou. Beppo dohliadal na to, aby nepremárnili ani jeden zaujímavý subjekt. Zo záplavy dvojičiek, trpaslíkov, mrzákov a ďalších genetických anomálií bol šťastím bez seba. Aj teraz na Karla s úsmevom zamával.

	Usporiadaný ľudský had sa ťahal až ku krematóriám. Pri prvej skúške boli organizátori nervózni. Obávali sa, že ľudia sa dovtípia, čo za plotom spaľujú. Veď z jám sa dvíhali chuchvalce štipľavého čierneho dymu a šíril sa odtiaľ sladkastý zápach spaľovaných tiel. Napočudovanie však väzni pokorne čakali, oddychovali vo vysadenom hájiku alebo sa potichu rozprávali. Nebúrili sa, lebo nemali dostatočne veľkú predstavivosť, aby dokázali zachytiť gigantickosť nemeckej vízie. To, čo sa tu dialo, ležalo ďaleko za hranicami ich najbujnejšej fantázie. Aj keď sa už ocitli takmer zoči-voči plameňom a počuli ich hučanie, syčanie i hvízdanie, utrápené mysle odsúdencov odfiltrovali všetko, čo sa do nich nezmestilo.

	Spočiatku na nich dohliadali ozbrojené jednotky, no Moll čoskoro zistil, že je to zbytočné, takže počet vojakov postupne znižoval. O niekoľko týždňov dospeli do štádia, keď tisícky ľudských zvierat odvádzala na popravu iba hŕstka ozbrojencov.

	Aby nemuseli čakať, kým sa Židia vystriedajú v prezliekarni, prikázali im zobliecť sa už pred krematóriom. Ani vtedy sa nebúrili, organizmy poslúchli, ohli sa pred silnejšou vôľou.

	So sklonenými hlavami (aj malé deti chodili zhrbené ako starci) vošli do komory a poslušne zomreli tak, aby nenarušili predpísaný dvadsaťminútový interval. Časť mŕtvol spálili štandardným postupom. Pece napriek nepretržitému nadmernému zaťaženiu pracovali spoľahlivo a kvalitne. Boli to precízne nemecké výrobky od firmy Topf und Söhne, ktorá dodala aj výťahy, ventilačný systém a všetko potrebné vybavenie.

	Zvyšné telá spaľovali v jamách za krematóriami. Každá jama mala presné predpisové rozmery. Mŕtvoly ukladali do troch vrstiev oddelených drevom, hoblinami, pilinami alebo starými železničnými pražcami. Úhľadnú hranicu vytvárali, až kým sa v jame neocitlo presne tisícdvesto tiel. Potom začali so spaľovaním.

	

	
		IV.



	

	Noc bola dusná a vlhká, no Schmidt s ostatnými chlapmi sa nepotili iba z júlovej horúčavy. Od hlavnej brány začuli rev motorov, oslepilo ich studené svetlo reflektorov.

	„Rýchlo! Rýchlo!“ ziapal ktosi. Na dvore sa rozľahol dupot ťažkých bagančí.

	Schmidt s Ressom, Mauerom a Brunbergom zastali, nevedeli, čo sa deje, no muselo to byť čosi vážne.

	Do dvora sa vrútilo päť vojenských džípov. Vyskákali z nich esesáci, rozostavili sa a stŕpli v pozore. Na kohosi čakali.

	Baraky osvetlili ďalšie svetlá, cez bránu do tábora majestátne vplával elegantný čierny mercedes.

	K štvorici dobehol Moll, ktorý bol skontrolovať situáciu pri krematóriách. Strážcovia z veže nad hlavnou bránou mu tam bleskovo zavolali. Naozaj išlo o čosi vážne.

	Vyvalil na nich oči, bol bledý, zalieval ho studený pot.

	„Kontrola! Tajná kontrola,“ zachrčal a upaľoval k autám.

	Mercedes medzitým zastal, reflektory pohasli, nič sa nedialo.

	„Čo ho tak rozrušilo?“ nerozumel Mauer.

	Karl pokrčil plecami. Taktiež nevedel, čo sa s Mollom deje. Doteraz bol za každých okolností ľadovo pokojný. Popoludní Otta pozoroval, keď ho vyrušilo vrieskajúce decko v dave čakajúcom pred krematóriom. Hauptscharführer potreboval premýšľať, potreboval pokoj a ticho. Došiel teda k zástupu, zobral kojenca na ruky, mierne ho hojdal a prihováral sa mu.

	„Tíško, uvidíš ohník, tíško,“ šepkal a usmieval sa na vystrašenú matku. Prešiel s deckom za plot, šmaril ho do plameňov a pokračoval v premýšľaní. Hauptscharführera Molla nerozrušilo len tak hocičo. Teraz však šprintoval k zaparkovaným autám, akoby mu išlo o život.

	Cez bránu vošla ďalšia limuzína. Bola im povedomá – patrila veliteľovi tábora Rudolfovi Hössovi. Prítomnosť neznámeho hosťa ho vytiahla uprostred noci z jeho luxusnej vily v hlavnom tábore.

	Jeden z esesákov otvoril zadné dvere na čiernom mercedese. Vystúpil odtiaľ nevysoký chlap v uniforme. Vo svetle reflektorov sa mu zaleskli okuliare.

	„Panebože!“ vydýchol Jonas. „Reichsführer!“

	Najvyšší veliteľ SS Heinrich Himmler urobil zopár krokov, zastal a rozhliadol sa.

	Höss k nemu náhlivo došiel, uvítal ho a podával mu rýchle hlásenie. Reichsführer sa ho na čosi opýtal. Veliteľ tábora úctivo prikývol a ukázal na zadychčaného Molla. Hauptscharführer predstúpil pred Himmlera. Chvíľu sa rozprávali, no reichsführer po niekoľkých vetách otočil hlavu a vykročil ku koľajisku.

	

	Kontrola trvala do tretej nad ránom. Himmler chcel osobne vidieť celú procedúru spaľovania. Vyhnali teda z vlaku zostávajúcich Židov, odviedli ich ku krematóriu, splynovali a spálili.

	Moll dal zvolať všetkých chlapov, čo sa zúčastnili na likvidácii maďarských Židov. Kráčal spolu s Himmlerom a Hössom, no každú chvíľu na reichsführerovu žiadosť zavolal niekoho zo skupiny, aby hlásil detaily. Himmler sa zaujímal o všetko, chcel spoznať presné čísla, technické normy aj maličkosti ohľadom jednotlivých postupov.

	Počas splynovania, ktoré reichsführer pozorne sledoval cez priezor na dverách komory, odbehol Moll k chlapom.

	„Našťastie, nie ako v Sobibore,“ zašepkal a viditeľne si oddýchol. Viac nemusel hovoriť, všetci vedeli, čo sa stalo minulý rok v sobiborskom tábore. Himmler si vtedy rozkázal špeciálnu prezentáciu. Personál musel vybrať tristo mladých Židoviek, vyzliecť ich a nahé odviesť cez táborový dvor do plynovej komory.

	Reichsführer pozoroval každý ich krok. Jeho zvláštne želania pri návštevách táborov už nikoho neprekvapovali.

	Personál v Dachau poveril úlohou hľadať možnosti, ako čo najosožnejšie využiť telá usmrtených väzňov. Nezniesol žiadne plytvanie, vychádzal z logického predpokladu, že aj v bitúnkoch sa spracovávajú kopytá, rohy, kosti a dokonca aj chvosty zabitého dobytka. Vymyslel pre to oficiálny výraz kadaververwertung – zhodnocovanie zdochlín. Zaujímali ho najmä možnosti využitia telesných pozostatkov ľudských zvierat pri výrobe nábytku (do svojho sídla na Berghofe si dal poslať niekoľko stoličiek, ktorých súčasťou boli ľudské bedrové kosti), ako aj pokusy s využitím ľudskej kože (jeho polooficiálna milenka Hedwiga Potthastová sa hosťom chválila výtlačkami Mein Kampf viazanými v mäkučkej koži z ľudského chrbta, ktorú nazývala rückenhaut).

	Moll však nemal čas na reči, reichsführera zaujal proces spaľovania. Gigantická hranica, ktorú uštvaní členovia zvláštneho komanda postavili v rekordne krátkom čase, akoby ho uriekla. Očarovane hľadel do plameňov a kýval nakrátko ostrihanou hlavou.

	Keď sa väčšina tiel rozpadla na popol, pobrali sa do spoločenskej miestnosti. Himmler skontroloval, či majú dostatok gramofónových platní s klenotmi nemeckej vážnej hudby a overil si, či poznajú citáty zo Schillera a ďalších národných básnikov. Všetko bolo rovnako dôležité, žiadny detail sa nesmel zanedbať.

	Reichsführer sa napokon posadil za stôl, rozkázal, nech mu prinesú osobné záznamy všetkých chlapov, čo sa zúčastňujú na akcii, a pozorne ich študoval.

	Celý čas museli stáť nastúpení v pozore. Po necelej hodine Himmler vstal, prešiel sa popred zástup, z tváre sa mu nedalo nič vyčítať.

	Karl už sotva stál, na nohách bol takmer dvadsaťštyri hodín. Dúfal, že kontrola sa chýli ku koncu.

	„Hauptsturmführeri Helk a Schmidt, vystúpte!“ vyštekol odrazu Himmler.

	Karlovi sa rozbúšilo srdce, automaticky poslúchol, po únave zrazu nebolo ani slychu, zaplavil ho adrenalín.

	Prečo im prikázal vystúpiť? Čo sa stalo?

	Reichsführer k nemu pristúpil, Schmidtovi sa zatajil dych. Himmler stál priamo pred ním, no nedíval sa mu do očí. Pohľad mu pobehoval po miestnosti, akoby sledoval lietajúcu muchu. Občas sa na chvíľu zastavil na akomsi vzdialenom bode, no potom sa znova rozbehol.

	Prešla sekunda, dve…

	Karlovi sa zazdalo, že to už nevydrží. Himmler mal nevýraznú tvár, brada mu ubiehala dozadu, no čosi v ňom vyvolávalo hrôzu. Schmidt mal pocit, akoby pred ním stála cudzia bytosť s ostnatou rozpínajúcou sa mysľou.

	„Za oddanú službu ríši vás povyšujem na sturmbannführera. Heil Hilter!“ zahajloval a podal mu ruku.

	Karlovi do očí vyhŕkli slzy. Neovládol sa, preglgol zovretým hrdlom.

	Himmler s porozumením pokýval hlavou, potľapkal ho po pleci a podišiel k ďalšiemu hauptsturmführerovi, ktorého sa chystal povýšiť.

	Schmidt nepočul, čo sa okolo neho deje, hlasy sa rozliali do šumu, pohľad sa mu rozostrel.

	Reichsführer mal preňho pochopenie, vedel, čo všetko ríši obetoval, ako oddane jej slúžil, aké muky podstúpil. Hlupáci vo velení tomu nerozumeli, trestali ho, ponižovali, no reichsführer, sám reichsführer ho ocenil! Odrazu vedel, že to stálo za to, všetky obete stáli za to, Birkenau bol posledná skúška. Azda pri nej trochu zaváhal, no napokon ju zvládol. Teraz už nikto nespochybní jeho schopnosti a užitočnosť, nikto nespochybní, že patrí do tohto kmeňa, do tejto pokrvnej rodiny, bez ohľadu na prekliaty Ružomberok, prekliatych Židov i chvíľkové zaváhanie!

	Hučanie v ušiach postupne utíchlo, Karl cez dunenie vlastného pulzu začínal vnímať, čo reichsführer hovorí. Himmler bol spokojný s tým, ako rozbehli akciu s maďarskými Židmi. Od mája sa ich v Birkenau podarilo evakuovať (toto slovo s obľubou používal) takmer tristotisíc. Oproti pôvodnému zámeru to bolo o čosi nižšie číslo, no deficit nespôsobila neefektivita, ale problémy s deportáciami v Maďarsku. Reichsführer povýšil ďalších dvoch obersturmführerov, Otta Molla a na záver aj veliteľa tábora Hössa.

	Pred odchodom sa ešte raz pobral popri nastúpenom zástupe a každého z chlapov si dôkladne prezeral.

	Odrazu zastal pred Jonasom.

	„Ste mi povedomý, nestretli sme sa už?“

	„Október 1937, hrad Wewelsburg, pán reichsführer!“ vyhŕkol Brunberg. „Zúčastnil som sa na školení dôstojníkov. Na záver ste mi venovali prsteň SS.“

	Himmler prikývol a prebehol po ňom pohľadom. Uvidel vychudnuté ruky i nohy, nafúknuté brucho, vycivenú červenú tvár a neprirodzene zašpicatený nos. Očká za sklami okuliarov sa mu stiahli do prísnej štrbiny. Bytostne neznášal pijanov. Ak sa nebodaj vyskytli medzi dôstojníkmi jeho elitných oddielov, považoval to za hrubú urážku, priam zradu.

	„Vy pijete?“ vyštekol. Chladne pritom hľadel na Jonasov strieborný prsteň, azda by mu ho aj strhol z prsta.

	„N-nie, pán reichsführer!“ zakoktal sa Brunberg. Červeň mu zmizla z tváre, zbledol ako stena.

	„Neklamte! Kto je váš veliaci dôstojník?“ Himmlerov hlas znel ľadovo, po predchádzajúcej prívetivosti nebolo ani stopy. Akýkoľvek podozrivý detail treba preveriť. Keď sa k nemu donieslo, že niektorý z jeho chlapov veľa pije, je homosexuál či sadista, okamžite ho degradoval a uväznil, prípadne dal popraviť. Nezniesol krutosť a nedisciplinovanosť, jeho jednotky plnili tvrdé, no ušľachtilé úlohy, nebolo v nich miesto pre spodinu.

	„Haupt… sturmbannführer Schmidt, pán reichsführer,“ zasipel Jonas.

	Himmler naňho ani nepozrel a vrátil sa ku Karlovi.

	„Podajte mi hlásenie o hauptsturmführerovi,“ prikázal.

	Schmidt si udržal kamennú tvár, no v mysli sa škodoradostne uškrnul. Hodil pohľadom po Brunbergovi. Bol mŕtvolne bledý, po tvári mu stekali pramienky potu. Karl si vedel predstaviť, čo prežíva. Himmler bol počas štúdií jeho najvyšší vzor, priam idol. Išiel sa potrhať, aby mu mohol slúžiť. Keď ho prijali do SS, bol nadšením bez seba. Teraz stál ako prepotená troska, pokožku mal ako z vosku, nechýbalo veľa, aby sa rozplakal. Počas celej kontroly sa reichsführer osopil iba naňho. Navyše, ak Karl potvrdí, že sa Brunberg napriek rozkazom správa nedisciplinovane, čaká ho tvrdý trest. Himmler si na podobných prípadoch zakaždým zgustol.

	Bonzák Brunberg, napadlo mu.

	Ešte raz pozrel na vyplašeného Jonasa. Videl mu na očiach, že ho obchádzajú mdloby. Už dávno nebol oddaný ríši ako kedysi, Karlovi sa zdalo, že už ničomu neverí. Reichsführer bol však uňho stále na piedestáli. Predstava, že ho pred všetkými degraduje a osobne potrestá, musela byť preňho príšerná.

	Schmidt zaváhal.

	Jonas už ničomu a nikomu neverí, prebehlo mu mysľou, preto tak chľasce.

	„Hauptsturmführer Brunberg plní rozkazy s príkladnou oddanosťou a ráznosťou,“ povedal pevným hlasom. „Pri výkone ťažkých úloh v Ostlande ochorel, no úspešne sa zotavuje. Vodcovi a ríši slúži s oceľovou vôľou, osobne zaňho ručím.“

	Dúfal, že Jonas dnes nevypil ani kvapku. Boli po celý čas spolu, no aj tak poriadne zariskoval.

	Himmler prikývol, vrátil sa k Brunbergovi, ešte raz si ho prezrel, naklonil sa k nemu a zhlboka vdýchol. Zrejme nezacítil žiadny alkohol, lebo znova pokýval hlavou.

	„Ďakujem za vašu uvedomelú službu, hauptsturmführer. Liečte sa bylinkami, sám to tak robím,“ povedal potichu, predniesol chlapom zopár povzbudivých slov a pobral sa na odchod.

	Keď vyšiel zo sály, uľahčene si vydýchli. Zástup sa rozchádzal, miestnosť zaplnil vzrušený šepot, iba stŕpnutý Brunberg zostal stáť v pozore. Bol napnutý ako struna, vyzeral ako tichý výkričník.

	

	Vzrušenie z nečakanej kontroly a prítomnosti reichsführera im nedovolilo zaspať. Obstáli v neľahkej skúške – Himmler vyjadril spokojnosť s ich prácou. Čosi také nebolo časté, najmä v otázke vyhladzovania býval až prehnane pedantný. Nadchýnala ho mystická viera, že vojnové víťazstvo je podmienené vyhladením všetkých Židov na dobytých územiach. Bola mu zrejmá aj príčina množiacich sa porážok – vo vyhladzovaní nepostupovali dostatočne rýchlo.

	Chlapi sa z Himmlerovho blúznenia čoraz otvorenejšie vysmievali. Aj teraz, keď bolo isté, že nadobro odfrčal, vytiahli alkohol a oslava zo zvládnutej kontroly sa menila na bujarú pitku. Čerstvý obersturmbannführer Höss povolil voľnú zábavu. On sám sa síce ospravedlnil a odišiel naspäť do vily v hlavnom tábore, kde býval s rodinou iba kúsok od prvej plynovej komory, no dal pritom jasne najavo, že nebude vyšetrovať, keď po jeho odchode vypijú zopár fliaš tvrdého.

	Karl prebehol pohľadom po sále plnej opitých dôstojníkov, dozorcov i vojakov. Sám sa pohárika ani nedotkol, desilo ho, ako v posledných týždňoch upadá služobná morálka. Mauer s Ressom vedeli, že neschvaľuje popustenie disciplíny a radšej sa mu stratili z očí.

	Pri stole zostal sedieť iba mĺkvy Jonas. Stále mal sklopený pohľad, nič nevravel, čakal, kedy Karl naznačí, že mu má byť vďačný. Aj keď sa okolo nich rozlievali litre pálenky, netrúfol si dať čo i len pohárik. V duchu sa zaprisahával, že pred Schmidtom si už nikdy nevypije. Aj napriek zlosti a zahanbeniu chápal, čo preňho Karl urobil, keď sa zaňho osobne zaručil. Mohol ho zničiť, pomstiť sa mu za to, čo o ňom narozprával Beppovi, stačilo zopár viet a bol by koniec. Karl ho však namiesto toho podržal.

	„Ďakujem,“ zašomral, hľadiac na prázdny stôl.

	Schmidt prikývol, no nepovedal nič, nechcel sa k tomu vracať.

	„Tu ste!“ vykríkol Beppo, keď sa k nim predral pomedzi vyspevujúcich chlapov. Vynoril sa z cigaretového dymu a prisadol si k nim.

	„Gratulujem!“ potľapkal Karla po pleci. Škeril sa od ucha k uchu, medzierka medzi zubami mu žiarila, bol dokonale šťastný. Pomohol Karlovi, dostal ho zo šlamastiky a Schmidt ho nesklamal. Donieslo sa mu do uší, že dnes na oplátku pomohol Jonasovi. Navzájom sa podržali, staré priateľstvo vydržalo. Druhú ruku položil na Brunbergovo plece, stále sa spokojne usmieval.

	Karlovi napadlo, že sedia ako kedysi v kaviarni Osteria Bavaria v Mníchove. Jonasa vtedy prijali do SS, Beppo odchádzal na medicínsku stáž a on nastupoval do služby pre SD. Stáli na začiatku veľkej cesty, čakalo na nich veľa práce, vyžarovalo z nich nadšenie. Bolo to dávno, odvtedy prešlo už dvanásť rokov, no ich priateľstvo pretrvalo, prežilo všetky otrasy, Schmidtovi sa zazdalo, akoby v Osteria Bavaria sedeli iba predvčerom.

	„Pamätáte si, ako ste ma prehovorili, aby som s vami išiel na vodcov prejav?“

	„Jonas ťa prehovoril, ja som vtedy študoval,“ uškrnul sa Beppo. „Vôbec ste nechápali, o čom hovorím, keď som vás upozorňoval, že v centrálnej Afrike sa rodí nadpriemerne veľa dvojčiat.“

	„Áno, áno,“ prikývol Karl. Spolu so spomienkou na Beppov študijný zápal sa rozpamätal aj na to, kedy Mengele po prvý raz začal hovoriť o dedičnosti farby očí – bolo to na druhý deň po zvláštnom nočnom záchvate, ktorý ho na smrť vydesil. Beppo vtedy vyzeral ako blázon, vydával zvuky, akoby sa mysľou ocitol na akejsi vzdialenej planéte, kde zúrila prudká atmosférická búrka. Schmidtovi ešte aj teraz prebehli po chrbte zimomriavky, keď si na to spomenul. Mengele sa naňho dobrosrdečne usmial a privrel viečka.

	„Som na rampe, čakáme ranný transport,“ povedal.

	Brunberg konečne pozrel na Karla: „Gratulujem ti k povýšeniu, zaslúžiš si ho.“

	„Ďakujem.“

	Nad stolom sa vznášal čoraz hustejší cigaretový dym, o chvíľu na seba už poriadne nedovideli, opilecké vyspevovanie pohltilo rozhovor, pripomínali nemé a beztvaré dymové fantómy.

	Viktor sedel za dreveným stolom a chlípal horúcu polievku. Zuzana ho mĺkvo pozorovala. Za päť mesiacov, čo sa u nich ukrýval, sa zmenil. Kožu mal bledú, už dávno nevyšiel na svetlo. Na vyholenej lebke mu narástli vlasy, sivé ako starcovi. Prvé mesiace vôbec nedbal na výzor, tvár sa mu strácala v hustej brade, ktorú si oholil iba nedávno.

	Teraz už vyzeral o čosi lepšie, trochu pribral, prsty mal dlho zdrevenené, no v posledných týždňoch držal lyžicu čoraz istejšie. To však nebola hlavná zmena. Tvár mal ešte stále strhanú, oči sa mu leskli – pohľad štvanca sa ani trochu nemenil. No už zopár týždňov nevykrikoval zo sna. Z času na čas ho trápili nočné mory, zopárkrát vykríkol rôzne mená. Najčastejšie to bolo meno Sára – zrejme jeho manželka, no Zuzana sa neodvážila opýtať sa ho. Stále bol uzlík nervov, stačilo nevhodné slovo, ktoré mu čosi pripomenulo, a celý sa roztriasol, alebo odvrátil pohľad a ponuro mlčal. Našťastie, v noci už nenariekal, ani divoko nevykrikoval, z komory už dávno nezačuli zúfalé vzlyky.

	Zuzana dobre vedela, čo je príčinou zmeny. Všimla si, že Viktor sa upokojil, odkedy mu otec priniesol starý šesťranový revolver. Odhovárala ho od tohto zámeru, bála sa, že utečenec obráti hlaveň proti sebe, zazrela mu čosi také v očiach. Určite chcel umrieť a bývalá učiteľka by prisahala, že sa o to aj pokúsil.

	Keď ho navštívila druhý deň po tom, čo mu otec daroval zbraň, našla ho zhrbeného sedieť na posteli. Revolver ležal vedľa neho, akoby ho tam odhodil. Viktor hľadel na dlážku, jedla sa v ten deň ani nedotkol. Myslela si, že sa zbláznil, celú noc bola napätá, očakávala, kedy zaznie výstrel. Keby otca dobre nepoznala, podozrievala by ho, že Viktorovi zbraň podstrčil práve na tento účel. Azda na tom aj čosi bolo, Skutecký bol obetavý, no nemienil riskovať vlastný ani dcérin život pre blázna, čo sa pri prvej príležitosti dobrovoľne zabije. Továrenský majster si otestoval, či za to utečenec stojí. Zdalo sa, že Viktor skúšku zvládol, ba dokonca mu prospela. Odkedy mal pri sebe zbraň, výrazne pookrial.

	„Vyzeráte lepšie,“ povedala mu a usmiala sa. Podobne ako Skutecký, aj ona mu stále vykala. Viktor už chápal, že nejde o prehnanú slušnosť či úctivosť. Snažili sa udržať si od neho odstup, príliš sa nespriateliť, vedeli, že majú v dome mŕtveho muža, ktorého šance na prežitie vojny sú, napriek ich pomoci, mizivé. Dokonca aj keby prežil, keby ho uchránili pred najhorším, navždy zostane mŕtvym mužom, veď prišiel o celú rodinu aj blízkych, žil v akomsi vzduchoprázdne, síce dýchal, no inak bol mŕtvy.

	Viktor prikývol, naozaj sa cítil lepšie. Pozrel na revolver položený na stolíku pri posteli.

	„Diera v plote,“ uškrnul sa. Vyzeral sebaistejšie, akoby ho tešilo, že môže všetko kedykoľvek ukončiť.

	Zuzana mu nerozumela, netušila, o čom hovorí, no bola rada, že aspoň občas čosi prehodí. Zvykla si rozprávať sa s ním, aj keď zvyčajne iba počúval. Tentoraz už naozaj počúval, už bol duchom prítomný a dával pozor na každé slovo.

	Úsmev jej pohasol. „Bojím sa o otca.“

	Hiler na ňu pozrel, so Skuteckým v posledných dňoch naozaj čosi nebolo v poriadku. Nevedel však, čo je vo veci.

	„Chodieva domov neskoro večer alebo v noci,“ pokračovala. „Tvrdí, že je to kvôli práci v Mautnerových závodoch. Obsadili ich Nemci, vraj v strojovni zriadili nové oddelenie. Nikto nevie, čo tam vyrábajú, robotníci tam nesmú vkročiť. Nahnali do fabriky veľa vašich ľudí aj s rodinami. Pracujú na novom oddelení, žijú v izolácii, s nikým sa nesmú stýkať.“

	Viktor nepovedal nič. Ak Židov odviedli iba na prácu do fabriky, nemajú sa na čo sťažovať.

	„Otec vraví, že nasadili šialené pracovné tempo, pravidelne z továrne vypravujú vlaky do ríše, preto sa vracia až v noci.“ Zuzana si prehrabla tmavé vlasy. Nebola pekná, mala špicatý nos a úzke pery, no v svetle petrolejovej lampy vyzerala pôvabne. „Ja si však nemyslím, že to je pravý dôvod.“

	Viktor položil lyžicu a pozrel jej do očí.

	„Čosi sa deje, cítim to!“ nervózne zvýšila hlas. „V meste sa objavujú čudní ľudia, keď idem po ulici, napätie vo vzduchu by sa dalo krájať.“

	„Nemci?“ opýtal sa Hiler.

	„Áno, aj. Prišli sem esesáci, vraj aj gestapo. Určite to nejako súvisí s tým, čo sa deje. Akoby sa čosi chystalo. Bojím sa, že otec sa do toho zaplietol. Je dobrák, veď aj vás prichýlil, takí vždy dopadnú najhoršie.“

	Viktor si pomyslel na Leove peniaze, za ktoré sa Skutecký o neho stará. V duchu sa uškrnul, no nedal na sebe nič poznať, iba prikývol.

	„Nebojte sa, nič sa mu nestane,“ upokojoval ju.

	Zuzanu nepresvedčil a sám mal pocit, akoby nad svojím záchrancom vyslovil kliatbu. Všetci, ktorým sa nemalo nič stať, všetci, ktorých chcel ochrániť, už boli mŕtvi.

	

	
		II.



	

	„Na, toto som ti priniesol,“ šomral Skutecký a rozbaľoval akýsi balíček. Od Viktorovho rozhovoru so Zuzanou prešli tri týždne. Domáci bol odvtedy čoraz rozrušenejší, oči mu svietili, ruky sa mu triasli. Aj teraz bol nervózny, lebo Hilerovi tykal, čelo aj lysina sa mu leskli od potu, očami behal po komore.

	„Keby sa niečo prihodilo a musel by si utekať, tu máš,“ zamrmlal a podal Viktorovi akúsi tenkú knižočku.

	„Čo je to?“

	„Len ber, dal som ti to vyrobiť. Pre prípad. Stačí prilepiť fotku.“

	Viktor váhavo zalistoval stránkami.

	„Falošné doklady?“ nerozumel.

	„Na meno Gabriel Nomsky. Znie dosť židovsky, viem, ale lepšie nemali. Keby si musel utekať, potrebuješ papiere.“

	„Máte dobré kontakty…“ začal Hiler, no zarazil sa. Pochopil, prečo mu starec dáva doklady. „Veľmi vám za všetko ďakujem. Zajtra odídem.“

	Skutecký nespokojne zacmukal, pokrútil hlavou a mávol rukou. „O to nejde! Len keby sa čosi zomlelo.“

	„Nerozumiem.“

	„Tí hajzli stále čmuchajú, aj esesáci prišli. Viac vedieť nemusíš, aspoň zatiaľ,“ povedal. Znelo to tajnostkársky, no Viktor nevyzvedal. Videl, že Skutecký má nervy napäté a nechcel naňho tlačiť.

	„Falošné doklady… Museli stáť veľa peňazí, také čosi sa nezháňa ľahko, poznám to z Ameriky.“

	„Päť mesiacov ťa skrývam, riskujem, nechcem, aby ťa dostali na prvom rohu.“

	„Ďakujem vám.“

	Odmlčali sa, obaja hľadeli do zeme.

	„Nechápte to zle, ale koľko vám Leo vlastne…“ odvážil sa Viktor. Už dávno nad tým premýšľal, bol presvedčený, že to musel byť poriadny balík.

	Skutecký naňho nechápavo pozrel. „Čo koľko?“

	„Veď viete, koľko peňazí Leo nechal. Živíte ma, riskujete a ešte aj toto,“ Hiler zamával falošnými dokladmi.

	„Peniaze?“

	„Možno šperky alebo zlato…“

	Skutecký sa rozosmial: „Isteže! Zlato, šperky, peniaze! Myslíš, že preto ťa chovám? Neser ma!“

	Viktor naňho vyjavene pozeral, do tváre sa mu nahrnula krv.

	„Nechal tu čestné vyhlásenie a notársky overený úpis. Vraj percentá z jeho podniku. Môžem si s tým akurát tak vytrieť riť, na nič iné mi to nie je. Bezcenný papier, úplne bezcenný. Myslel si, že mu na to naletím, mal ma za hlupáka, Židák vychcaný!“

	„Tak prečo ste…?“

	„Prečo som to prijal? Bol zúfalý, keď prišiel, mal už holú riť. Čo som mal robiť? Papier som zobral, akože mu verím, a povedal mu, že platí. Potreboval to, nebol zlý chlapec.“

	„Prečo ste ma…?“ Viktor sa nevedel vykoktať. „Ukrývali.“

	Skutecký sa zarazil, úsmev mu pohasol, akoby premýšľal nad odpoveďou.

	„A čo som mal robiť?“ opýtal sa po chvíli.

	„Neviem… hocičo iné.“

	Starý muž chvíľu mlčal, potom sa naklonil a potľapkal Hilera po pleci.

	„No,“ zašomral, aby uzavrel rozhovor, s námahou vstal a vyšiel z komory. Keď sa za ním zavreli dvere a zaškrípalo maskovacie drevené obloženie, Viktorovi napadlo, že mu mal azda poďakovať srdečnejšie.

	

	
		III.



	

	Prebudili ho výkriky. Viktor sa strhol zo spánku, čosi na hlasoch ho vydesilo. Zalial ho pot. Skutecký sa so Zuzanou v poslednom čase často hádal – ich prudké škriepky prenikali cez múry Hilerovej kutice. Vystrašená dcéra otcovi dohovárala a čoraz dôraznejšie žiadala, aby sa nezapájal do odboja. Skutecký ju najprv presviedčal, aby sa nebála, no v posledných dňoch reagoval čoraz zlostnejšie.

	Tentoraz sa však v dome rozliehali výkriky viacerých ľudí. Drsné hlboké hlasy štekali akési rozkazy.

	Rozospatý Viktor sa malátne posadil na posteli. Stále sa celkom neprebral, augustová horúčava ho omračovala, v komôrke si nemohol ani vyvetrať. Dusný lepkavý vzduch ho obaľoval, akoby bol ponorený v teplom bahne, hlasy k nemu ledva doliehali.

	Výkriky, dupot ťažkých čižiem, rinčanie rozbitého riadu.

	Čosi v Hilerovi kládlo odpor, čosi v ňom bolo príšerne vydesené (triasol sa od hrôzy) a robilo všetko preto, aby zostal pohrúžený do polospánku, kde slová nemali ostré hrany a nemohli ho dorezať.

	Zažmurkal a potriasol hlavou, konečne precitol.

	Pochopil, čo počuje.

	Nemčina!

	Strhol sa, vyskočil na rovné nohy a vrhol sa do kúta. Schúlil sa, trasúce sa dlane si priložil na uši.

	Nemčina!

	Akoby ho zasiahla elektrina. Všetko sa vrátilo, kutica bola odrazu plná mŕtvych, nedalo sa v nej dýchať, zmenila sa na plynovú komoru, odkiaľ Viktor vyťahoval tisícky udusených tiel.

	Mŕtvi, mŕtvi, mŕtvi!

	Potichu zakvílil, takmer sa rozkričal, len aby prehlušil doliehajúce výkriky. Zahryzol si do pery, tvár mu skrivil kŕč, ešte väčšmi sa schúlil, knísal sa dopredu-dozadu.

	Hlasy však neutíchli, práve naopak, nahrnuli sa do kuchyne, odkiaľ ich bolo počuť jasnejšie.

	„Mená, povedz mená!“ ziapal akýsi Nemec. O dlážku zaškrípal presúvaný stôl – zrejme vytvárali priestor na výsluch.

	Vojenská hliadka, nemecká vojenská hliadka!

	Viktora natiahlo, v hrdle zacítil žlč.

	„Nebudeš hovoriť?! Spracujte ho!“ ozval sa príkaz.

	Z kuchyne zaznel lomoz, Skuteckého určite mlátili.

	„Rozkaz, pán hauptscharführer!“ začul Hiler.

	Hauptscharführer? Esesáci!

	Viktor si skrížil ruky na prsiach, silno ich zovrel, hrôza ho znehybnila, nevedel sa ani nadýchnuť.

	Mŕtvi naňho hľadeli, prepaľovali ho ľadovými pohľadmi, mrazili, nebyť horúceho letného vzduchu, steny by určite pokryla inovať.

	Už nie ďalších!

	Múrmi prenikol ženský výkrik, zaryl sa mu až do miechy.

	Zuzana! Zuzanu nie, už nie ďalších!

	Rehot niekoľkých esesákov.

	„Prosím vás, to nie, len to nie!“ žobronil Skutecký.

	„Mená!“

	Nezazneli však žiadne mená, Viktor si predstavil domáceho, ako sa krčí, odvracia pohľad od dcéry pritlačenej ku kuchynskému stolu, oči má zaliate slzami, no napriek tomu mlčí.

	„Hans!“ zahrmel veliteľov hlas.

	Zuzana sa opäť rozkričala, ktorýsi z vojakov sa pustil do diela.

	Viktorova roztrasená ruka sa cez tmu natiahla k stolíku.

	„Prosím vás!“ kričal ženský hlas. „Prosím vás, nie!“

	Ruka stuhla na polceste a vrátila sa. Nemôže, nedá sa, všetci, ktorým chcel pomôcť, sú už mŕtvi.

	Viktor stŕpol, nevedel, čo má robiť, bol ako z kameňa, nevládal sa pohnúť. Hľadel do tmy, prepaľoval ju pohľadom, vedel, že sa v nej ukrýva stolík a na ňom leží revolver.

	Pomohli ti, riskovali pre teba…

	Ruka sa opäť pohla, každý centimeter ho stál veľa síl, zatínal zuby, aby trasúce sa prsty prekonali vzdialenosť.

	Zuzane zapchali ústa, no aj tak počul jej tlmený nárek a bolestivé vzdychanie. Stôl rytmicky škrípal o dlážku, ktorési prasa ju znásilňovalo.

	„Mená! Ak nepovieš, vystriedame sa ti na nej všetci šiesti!“

	Hiler sa znova zastavil a stuhol.

	Šiesti, až šiesti!

	Starý šesťranový revolver.

	Ktovie, aký je presný a či vôbec vystrelí, ešte nikdy ho nepoužil (zato si ním už zopár ráz mieril na hlavu).

	Šesťčlenná vojenská hliadka, šesť ozbrojených esesákov.

	Nemožné, čosi také by nedokázal ani v najlepšej forme, keď ešte trénoval rýchlu streľbu v Streleckej jednote a neskôr v Amerike.

	Holá nemožnosť, ak znova urobí chybu, všetci umrú.

	Už nie ďalších!

	Viktor sa stiahol, prepotené dlane si priložil na uši, pritlačil zo všetkých síl.

	Keď si poslúžia, azda ich nechajú žiť.

	Nenechajú. Sú to esesáci, šiesti esesáci, ktorí vedia, že Skutecký je v odboji.

	Už nie, už nie ďalších!

	Skutecký vyvaľoval oči, po lícach mu tiekli slzy, no držali ho tak, aby nemohol odvrátiť pohľad.

	Vrieskajúcej Zuzane vyhrnuli nočnú košeľu, zvalili ju na kuchynský stôl a roztiahli nohy. Jeden z nich neváhal a surovo do nej vnikol, tvrdo prirážal, pokrikoval pritom na svojich druhov.

	Starý muž vedel, čo sú zač, v odboji ho vystríhali, aby sa mal pred nimi na pozore. Jednotka SS určená na likvidáciu povstaní a vzbúr. Kolovali o nich tie najhoršie chýry, boli to zvieratá, zväčša zločinci, ktorí si krvavou prácou mohli vyslúžiť slobodu. Zatiaľ ich do mesta prišla iba hŕstka, predvoj, no čoskoro vraj dorazí celý prápor.

	Útržky rozhovorov a obrazov sa mu mihali pred očami, akoby upadal do polospánku. Obchádzali ho mdloby. Zúfalo sledoval, ako mu znásilňujú dcéru, ako naňho upiera zrak a prosí ho o pomoc, prosí ho, aby konečne povedal všetky tie prekliate mená, nech už, preboha, prestanú.

	Skutecký ich má na jazyku, všetky ich má na jazyku, no vie, že hneď ako vysloví čo i len jedno, definitívne ich oboch odsúdi na smrť. Prizná sa, zabije nielen ich dvoch, ale aj všetkých, ktorých vymenuje.

	Pery sa mu trasú, zatína zuby.

	Nesmie, za žiadnu cenu nesmie, ani za tú najväčšiu, ktorú práve platí. Lenže ak nepovie, tak či tak ich umučia a zabijú…

	Hans stuhol, z hrdla sa mu vydral slastný vzdych, ešte zopár ráz prirazil a znehybnel, striekal lepkavú dávku do zmietajúcej sa obete.

	Ostatní sa smiali.

	„Ďalší!“ rozkázal veliteľ. Vybral sa na prechádzku kuchyňou, zaujal ho kutáč pri peci. Zodvihol ho a s úsmevom ním zamával Skuteckému pred očami.

	„Užije si aj s týmto. Možno, že studeným, a možno si podkúrime a trochu ho rozhorúčime,“ ubezpečil ho.

	Medzi Zuzanine stehná sa predral ďalší vojak. Nedočkavo vytiahol penis a zaboril ho do nej.

	Zakvílila ako zranené zviera, esesáci sa rozrehotali. Skuteckým zalomcoval plač, podlomili sa mu kolená, keby ho nedržali, spadol by na dlážku.

	Kuchynské dvere sa rozleteli, zarinčala rozbitá sklenená výplň.

	Zadunelo šesť výstrelov.

	Vojakov trhlo, nestihli sa obzrieť, štyria sa bezhlasne zrútili na zem. Starca odrazu nik nedržal, Zuzana bola voľná.

	Na okamih sa nikto nehýbal, dvaja Nemci, Skutecký, Zuzana ani Hiler s namierenou zbraňou.

	Dvaja ozbrojení Nemci, minul ich, minul!

	Dymiaca sa hlaveň, prázdny bubienok revolvera – koniec.

	Jeden z dvojice esesákov zachrčal, vypľul spŕšku krvi a spadol na dlážku. Veliteľ sa zatackal, pustil kutáč, ledva sa udržal na nohách, no siahol po pištoli na opasku.

	Viktor priskočil, zdrapil ho za ruku, vytrhol mu zbraň, priložil mu ju pod bradu a vystrelil.

	Krv, úlomky lebky a kúsky mozgu.

	Hľadel mu do zahmlievajúcich sa očí, až kým esesák neklesol na kolená a potom sa nevládne zvalil na chrbát.

	Hiler prešiel cez kuchyňu a troma výstrelmi dorazil zranených.

	Keď sa presvedčil, že sú všetci mŕtvi, zbraň mu vykĺzla z ruky. Stratil rovnováhu, mechanickú razantnosť vystriedal závrat. Odrazu sa skrútil a vracal na dlážku.

	Skutecký sa pomočil. V ušiach mu hučala ozvena výstrelov, srdce mu búšilo, vyjavene hľadel na šialenú scénu vo vlastnej kuchyni.

	Šesť chlapov ešte pred chvíľou žilo, vykrikovalo, znásilňovalo mu dcéru. Teraz ležali mŕtvi, neživé kusy mäsa, Hiler ich zabil ako hmyz, za pár okamihov ich vymazal z bytia.

	Miestnosť zaplnil zápach spáleného pušného prachu, obnažených vnútorností, výkalov i zvratkov.

	Zuzana sa triasla, aj keď ju už nikto nedržal, stále ležala no kuchynskom stole s kŕčovito roztiahnutými nohami. Skutecký vnímal absurdné detaily, všimol si, že jej po stehne steká pramienok bieleho semena, čo v predsmrtnom kŕči vystrekol zasiahnutý esesák.

	Hiler bol ako bez ducha, postával nad mŕtvolami, hľadel na ne, akoby neveril tomu, čo vykonal.

	„Musíme zmiznúť,“ zachrčal Skutecký. „Musíme okamžite zmiznúť!“

	

	Narýchlo sa pobalili a vykročili do noci. Zuzana kráčala ako bez duše, robila všetko, čo jej otec povedal. Viktor na tom nebol oveľa lepšie. Nebyť Skuteckého ráznosti, doteraz by postával nad mŕtvymi telami.

	Nemčina, esesáci, streľba, pachuť krvavej spŕšky z veliteľovej prestrelenej lebky – všetko mu splývalo, akoby to mozog odmietal spracovať.

	Najviac ním otriaslo, že opäť zariskoval s cudzími životmi, opäť chcel pomôcť a takmer privodil ďalšiu katastrofu. Keby ešte raz dostal rovnakú možnosť, už by to asi nedokázal, neodvážil by sa, už by nemohol. Stále sa chvel, aj pri najslabšom zvuku sa strhol, slepo nasledoval Zuzaninho otca.

	„Máš doklady?“ opýtal sa Skutecký, keď odchádzali.

	Hiler neodpovedal, hľadel naňho s prázdnym výrazom.

	„Doklady! Choď po ne!“ zrúkol majster a zatriasol ním ako s námesačným.

	Viktor sa vrátil do tajnej komory, zdvihol zo stolíka preukaz a vrátil sa k čakajúcej dvojici. Napadlo mu, či sa Zuzana vôbec stihla opláchnuť. Pochyboval, že by to dokázala, ak jej to otec neprikázal, alebo to sám neurobil.

	Zakrádali sa bočnými uličkami, mierili do južnej časti mesta.

	„Na celom Slovensku vyhlásili stanné právo. Nesmú nás chytiť, inak je po nás, nič nám nepomôže, hneď im bude jasné, kam ideme,“ opakoval Skutecký.

	„A kam ideme?“ nerozumel Viktor. Zdalo sa mu, že mieria von z mesta.

	„Akože kam? Za ostatnými. Nerozumieš, čo sa deje?“

	Hiler nerozumel, no viac sa nevypytoval – videl, že Skutecký sa tiež ledva drží, určite ešte nezažil takúto streľbu. Navyše, podopiera vzlykajúcu dcéru, ktorú mu práve znásilnili dvaja esesáci.

	Mŕtvi, všetci sú mŕtvi, zabil ich všetkých šesť.

	Domáci mal pravdu. Ak ich chytia a zaistia, nič im nepomôže.

	Vykradli sa z mesta, Skutecký ich viedol stále na juh. Kráčali popri ceste, a keď začuli rachot motora, skrčili sa, alebo zaľahli do trávy. Prešli popri Bielom Potoku a vnorili sa do lesov na západnom okraji Nízkych Tatier. Nešli však hlboko, stále sa držali pri ceste. Putovali dlho, zo všetkých troch sa už lial pot, noc bola horúca a dusná. Občas zastali, zhodili batohy a utierali si prepotené chrbty i čelá. O chvíľu však pokračovali ďalej, nemali čas na oddych.

	Hustá tma sa už premieňala na šero, keď došli k Liptovskej Osade. Skutecký ich zaviedol na horný koniec dediny. Prikázal im čakať v húštine a prikradol sa k jednému z nízkych domov. Potichu klopal na okno, až kým nevrzli dvere a ktosi nevyšiel.

	K Viktorovi sa doniesli útržky rozhovoru, no priveľmi nepočúval – snažil sa upokojiť Zuzanu. Položil jej ruku na plece, ale keď sa pri dotyku napla a stŕpla, radšej dlaň odtiahol.

	Skutecký sa vrátil s dedinčanom, ktorý si ich podozrievavo obzeral a prešľapoval z nohy na nohu, akoby nad čímsi váhal.

	„Nemôžeme sa vrátiť,“ presviedčal ho Skutecký. „Vedia o mne. Navyše, tá streľba, nemali sme inú možnosť…“

	Chlap napokon prikývol, nepovedal ani slovo, iba sa otočil a zamieril k siluete hôr črtajúcej sa v rednúcej tme. Vošli medzi smreky, prechádzali úzkymi dolinami, premočila ich ranná rosa. Muž ich náhlil, chcel sa čo najskôr vrátiť do dediny, aby si nikto nevšimol jeho neprítomnosť.

	„Nezabudni, si Gabriel Nomsky,“ pošepol Skutecký Viktorovi. „Ušiel si z pracovného tábora, kam ťa odvliekli pre pomoc odboju. Nie si Žid, jasné? Žiadny Žid!“

	„Nerozumiem, prečo?“

	Robotník rozhodil rukami: „Ja som pomohol tebe, ty mne…

	Ani Rusi vás nemajú radi, nikto vás nemiluje, radšej ich nedráždi, s nikým sa neserú.“

	„Rusi?“

	Skutecký zavrtel hlavou, mávol dlaňou a odvrátil sa, akoby sa zhováral s úplným hlupákom.

	Kráčali vyše hodinu, keď ich sprievodca konečne zastal a ukázal na rozsiahly nízkotatranský masív s holým hrebeňom. „Prašivá, pôjdeme už len rovno, až do tamtoho sedla.“

	Po chvíli ich prekvapili traja chlapi so samopalmi.

	„Partizánska hliadka,“ zašepkal Skutecký. „Len pokojne.“

	Ozbrojená trojica spoznala sprievodcu a po chvíli dohadovania ich pustila ďalej. Cestou narazili na ďalšie dve hliadky. Napokon došli do provizórneho tábora. V sedle stálo zopár pozbíjaných chatrčí a množstvo stanov. Napriek skorej rannej hodine tu bolo rušno. Ženy v táborovej kuchyni pripravovali jedlo, chlapi v civilných šatách triedili zásoby, ktoré sem v noci dopravili. O kúsok ďalej sa začínal bojový výcvik. Mohutný Rus s hustou bradou predvádzal skupine dobrovoľníkov, ako sa správne pohybovať so samopalom.

	„Čoskoro to vypukne,“ povedal Skutecký, keď postrehol, že Viktor konečne pochopil, na čo sa pozerá.

	„Ozbrojené povstanie,“ zašomral Hiler a starec prikývol.

	

	
		IV.



	

	V tábore strávili dva týždne. Viktora zaradili do kuchyne, kde šúpal zemiaky, pomáhal pri varení alebo rozdeľovaní jedla. Nikto si ho príliš nevšímal, väčšinu času trávil mlčky. Skutecký pracoval v zásobovacej skupine, často odchádzal na celé dni. V okolí sa nachádzalo viac táborov a zrejme aj hlavný štáb, no Viktor sa tam nikdy nedostal. Nesmel sa vzdialiť ani na krok, partizáni boli podozrievaví, veď každý nový mohol byť špeh alebo nemecký donášač.

	Zuzana sa mu vyhýbala, nechcela sa s ním zhovárať, ak sa náhodou stretli, sklonila hlavu a odišla. To, čo Viktor vykonal a čomu bol svedkom, ich rozdelilo, vyrástol medzi nimi nepriechodný múr.

	Hiler trávil celé dni sám, nachádzal sa síce uprostred čoraz plnšieho tábora, no zostával sám, všetci ľudia navôkol žili na inej planéte, žiadny z nich nemal v hlave Birkenau.

	V noci čoraz častejšie striehli na výsadky. Napäto počúvali, a keď v tichu lesa zahučali letecké motory, rýchlo podpálili vatry. Lietadlá nebolo vidieť, aby ich Nemci nezostrelili, zakaždým preleteli ponad hory a zmizli v diaľke. Po chvíli sa však k zemi na padákoch zniesli zásoby, debny so zbraňami alebo výsadkári. Niektorí mali vojenské bundy, iní boli v civile. Keď Rusi pristáli, objímali sa so spolubojovníkmi a väčšinou sa rýchlo opili. Hiler sledoval ich surové tváre i drsné spôsoby, podaktorí sa správali zdržanlivo a rozvážne, no mnohí boli ako zvieratá. V pohľadoch sa im odrážala vojna a krviprelievanie, prichádzali z ozajstného frontu, podobne ako Viktor, aj oni už boli z iného sveta, boje ich poznačili.

	Viktor vedel, prečo prichádzajú. Mali sa postaviť do čela partizánskej vojny v nemeckom tyle, porážka nacistických armád už bola len otázka času, Sovietsky zväz tu mohol veľa získať. Bolo to pochopiteľné. Hiler však nechápal, prečo do tábora prichádza čoraz viac miestnych dobrovoľníkov. Študenti, chlapi z okolitých dedín a miest, dokonca vojenskí zbehovia. Nie všetci boli komunisti, v tábore sa vytvorilo zopár skupín. Podaktorí sa hlásili k exilovej londýnskej vláde a túžili po obnovení Československej republiky, iní sa búrili proti ľudákom a farárskemu prezidentovi, ďalším sa nepáčilo, že štát je samostatný iba naoko a v skutočnosti ho riadia z Berlína. Našli sa aj takí, ktorí sa tešili, že si zastrieľajú a hádam aj voľačo nakradnú.

	Viktor hľadel na nesúrodú zmes bojovníkov a krútil hlavou. Všetci riskovali vlastné životy aj životy svojich blízkych, brali do rúk zbrane a boli ochotní bojovať. Nerozumel tomu, doteraz bol presvedčený, že Slovákom sa ľudácka vláda páči, že podporujú Nemcov, aj to, ako štát zatočil so Židmi. Ešte pred pár mesiacmi by neveril, že nájde čo i len jedného, ktorý s tým nesúhlasí. Keď zistil, že ho Skutecký prichýlil zadarmo, dostalo jeho presvedčenie prvé trhliny. Teraz videl desiatky, ba stovky ďalších Slovákov, ktorí chytali zbrane a chystali sa na Nemcov a ich napomáhačov.

	Koncom augusta sa ruch v tábore zväčšoval, prichádzalo množstvo dobrovoľníkov i správ. Nemci vraj vedia, že sa čosi chystá, takže posilňujú svoje jednotky. Do Ružomberka dorazil čerstvý oddiel SS a veľa agentov gestapa. Posilnili hlavne obranu Mautnerových závodov, no ňuchajú po celom meste, vo veľkom zatýkajú, pátrajú po členoch odboja.

	Búrka vypukla v poslednú augustovú nedeľu. Do tábora dorazila správa, že niektoré partizánske jednotky vstúpili do mesta. Pridala sa k nim aj miestna vojenská posádka a žandári. Spoločnými silami obsadili Ružomberok, vraj sa tam strieľalo až do noci. Na druhý deň sa dal celý tábor do pohybu. Premiestňovali sa do mesta, kde dostanú ďalšie rozkazy.

	Viktor kráčal za konským povozom naloženým proviantom, zacláňal si oči a hľadel k mestu. Na nohách boli všetky tábory z okolia Prašivej. Dlhá kolóna áut, vozov a chodcov sa strácala v rannom opare. Dotrmácali sa k Podsuchej pri Bielom Potoku. Na trávnatom priestranstve pri ceste postávala hrča ľudí. Tiesnili sa tam ozbrojení partizáni, ale aj civili, na čosi čakali. Od Ružomberka sa blížili tri nákladniaky so zakrytými korbami. Museli byť poriadne naložené, úzku dolinu vyplnil rev namáhaných motorov. Zabrzdili obďaleč, chlapi so samopalmi čosi vrieskali, spod plachiet na korbách sa vyhrnuli ľudia.

	Zajatí nemeckí vojaci, esesáci, civili aj zopár žien. Mohla ich byť dobrá stovka. Ruky držali nad hlavami, vystrašene sa obzerali na všetky strany.

	Partizáni ich hnali na lúku kúsok od cesty. Viktor tušil, čo bude nasledovať, ako zhypnotizovaný vykročil za nimi.

	Došiel na okraj priestranstva, kde sa zhromaždila skupina zvedavcov.

	„Dostanú, čo si zaslúžili, prasatá nemecké,“ pochvaľoval si akýsi študent.

	Na Hilerove plece dopadla čiasi ruka. „Poď, musíme ísť, nie je čas na zízanie,“ súril ho Skutecký. Odvracal od lúky pohľad, akoby nechcel vidieť, čo sa tam odohrá.

	Nemcov rozdelili do niekoľkých skupín. K jednej z nich pribehla žena vo vojenskej lodičke, čosi vykríkla a skosila ich dávkou zo samopalu. Ostatní Nemci stŕpli od hrôzy, partizáni zdvihli zbrane a začali s popravami. Žena so samopalom dorážala zranených, za chvíľu ich zabila aspoň desiatich.

	„Tatiana,“ poznamenal študent so spokojným úsmevom. „Nemci jej vraj pozabíjali deti, rodičov aj manžela. Znásilnili ju a odrezali jej oba prsníky. Pozri sa, že ich nemá. Keď počuje nemčinu, musí strieľať.“

	Viktor bol na tom rovnako. Uprene hľadel na štyroch dobitých esesákov v otrhaných uniformách. Stáli v skupinke s civilmi vykrikujúcimi, že sú nevinní.

	Možno boli, možno nie, Hiler k nim necítil žiadny súcit ani ľútosť. Nemci, ich vlastní ľudia, to všetko vyvolali. Osobná vina už dávno nehrala rolu, keby k nim pocítil ľútosť alebo sa ich, nebodaj, zastal, zradil by státisíce svojich mŕtvych, ktorí boli tiež nevinní. Navyše, Nemcom nevadilo, čo sa deje, kým ich vojaci na frontoch vyhrávali. Ani jedného z ružomberských Nemcov nevidel Viktor na železničnej stanici, keď ich hnali do dobytčiakov a posielali do Osvienčimu. Nikto, kto tam vtedy nestál a nesnažil sa tomu zabrániť, preňho nebol nevinný.

	Vykročil k skupine zajatcov, on a esesáci nemôžu existovať v rovnakom svete.

	„Nechoď tam! Nechoď!“ kričal za ním poblednutý Skutecký. Keď ho Viktor neposlúchol, zlostne hodil rukou a vrátil sa naspäť na cestu.

	Hiler nepočul výstrely ani výkriky, nevnímal zápach rozstrieľaných tiel a dymu, ktorý zahalil lúku. Videl len štyri sivozelené esesácke uniformy, lesklé gombíky a výložky so zdvojeným bleskom.

	„Čo, aj ty chceš?“ opýtal sa ho so smiechom bradatý Rus, ktorý práve zastrelil zopár Nemcov. Otrčil k Viktorovi pištoľ a hľadel naňho očami zamútenými od pálenky i krvi.

	Čosi sa stalo, Hilerovi sa zatmelo pred očami, akoby na chvíľu stratil vedomie.

	Keď sa prebral, zvieral v ruke pištoľ s dymiacou sa hlavňou. Stál nad štyrmi mŕtvymi esesákmi a pociťoval príjemný závrat.

	Karl! Karl! Karl! Karl!

	Pripitý partizán naňho vyjavene hľadel. Prázdnu ruku, v ktorej pred chvíľou držal zbraň, mal ešte stále zdvihnutú.

	Viktor mu bez slova vrátil pištoľ, skontroloval, či sa esesácke uniformy nehýbu, a pobral sa naspäť k ceste.

	„Hej!“ zakričal mu ktosi za chrbtom. „Hej ty, počkaj!“

	Kráčal ďalej, mal pocit, že sa vznáša, cítil sa ako po dávke kokaínu, čo zopár ráz okúsil v Amerike.

	Dobehol ho nejaký Rus vo vojenskej košeli a pripojil sa k nemu.

	„Vojak?“ opýtal sa cez plece.

	Viktor pokrútil hlavou.

	„Dobre strieľaš. Netrasú sa ti ruky ani kolená,“ pochválil ho. Rozprával zmesou slovenčiny a ruštiny. „Potrebujem takých, poď s nami, škoda ťa niekde pri koňoch.“

	„Nemôžem, chýbal by som veliteľovi.“

	„Ser na veliteľa, to vybavím. Chceš ešte zopár takých?“ kývol hlavou k mŕtvym esesákom a zaškeril sa. „Takto ich treba hlušiť!“

	Viktor nič nevravel, no Rus postrehol, že sa mu zaleskli oči a trochu spomalil.

	„Som Nikolaj Belov,“ predstavil sa a priateľsky mu podal ruku. Hiler si všimol, že má na nej vytetovanú hviezdu. Zaujalo ho to, pozrel mu do očí. Mal ich hnedé a hlboké, zbiehali sa mu okolo nich vrásky, určite mal už okolo päťdesiatky. Bol nižší, no šľachovitý a dobre stavaný. Nepáchol alkoholom, ale ostrým tabakom.

	„Gabriel Nomsky,“ povedal a podal mu ruku. Chlapsky si nimi potriasli.

	Nasledujúce mesiace sa zliali do jedinej šmuhy. Povstanie sa ako požiar rozšírilo aj do okolitých miest. V Martine partizáni postrieľali nemeckú vojenskú skupinu, Liptovský Mikuláš aj Hrádok padli pomocou armády a žandárov do povstaleckých rúk. Z Banskej Bystrice napokon vyhlásili celonárodné povstanie proti Nemcom a ich slovenským prisluhovačom. Vypukol zmätok, máločo išlo podľa plánov. Vojenské jednotky na západe a východe krajiny sa povstalcom nepodarilo zapojiť tak, ako si plánovali. Stredné Slovensko sa však zmenilo na vzbúrenecké územie.

	Nemci dlho neváhali, na Slovensko sa zo všetkých strán valili bojové jednotky. Veď cez regióny, ktoré sa vymkli spod kontroly, prechádzali dôležité železničné trasy zásobujúce východný front.

	Prápor SS Schäfer zaútočil na mesto už začiatkom septembra. Útok bol taký zdrvujúci a rýchly, že úplne rozdrvil povstaleckú obranu. Vojaci i partizáni zahanbujúco ustúpili k Bielemu Potoku. Tam sa ich však zmocnil akýsi vzdor. Veliteľ mestskej vojenskej posádky major Vesel vyhlásil, že tadiaľto Nemci do Bystrice neprejdú a prikázal vytvoriť silnú obrannú líniu. Nasadili ťažké guľomety aj húfnice. Na vrchu Ostré s výhľadom na celý región zriadili delostreleckú pozorovateľňu a ostreľovali každý pohyb nemeckej techniky či zásobovania. Hlásili odtiaľ aj dôležité súradnice pre leteckú podporu z Troch dubov, ktorá podľa nich kosila Nemcov a zbombardovala muničný sklad v meste.

	Cez dolinu, ktorú povstalci zablokovali, viedla cesta do srdca povstania – Banskej Bystrice. Iné priechody boli komplikované a neprejazdné pre ťažkú techniku. Nemeckí velitelia zúrili, na obrannú líniu sústreďovali jeden útok za druhým. Nasadzovali pechotu, delá, mínomety, lietadlá, dokonca aj tank. Povstalci sa však držali, vzdorovali celý september i október, odrazili štrnásť sústredených útokov, viazali na seba čoraz viac nemeckých síl a bojovej techniky. Koncom októbra ich biedna sila necelých štyroch práporov odolávala takmer celej divízii. Hlavný nápor znášala vojenská posádka, no na bočných krídlach jej pomáhali partizánske oddiely.

	Nikolajovi chlapi zodpovedali za úsek pri Vlkolínci, kde Nemci nasadzovali špeciálne jednotky SS v úsilí preniknúť povstalcom do tyla. Viktor čoskoro prestal počítať dni, všetko sa valilo ako jediná vlna a on mal v hlave iba jedno – zabíjať Nemcov. Túžba po ich krvi sa zmenila na posadnutosť, celkom ho ovládla, v bojoch aj pri popravách do nich strieľal s takou nástojčivosťou, že chlapi neraz krútili hlavami.

	Najmä vraždenie esesákov bolo preňho drogou, pri každom jednom akoby sa nadýchol čerstvého vzduchu, po každom výstrele sa vznášal, no úľava nikdy netrvala dlho, čoskoro sa opäť prepadol do hnijúcich bažín, kde ho dusilo od spomienok a zúrivosti. Potreboval viac esesáckej krvi (Karl! Karl! Karl!), všetko mu bolo jedno, vrhal sa do samovražedných útokov, vyskúšal si streľbu z guľometu, mínometu či vrhanie granátov, len aby zabil čo najviac Nemcov.

	Nemecké velenie napokon stiahlo z Poľska obávanú esesácku brigádu Dirlenwanger a spolu s ňou nasadilo proti obrannej línii všetky sily, ktoré v regióne malo. Po ťažkých bojoch dobyli Ostré a povstalcov zatlačili do hôr, no straty už boli zbytočné, pretože Bystrica medzitým padla. Zmocnili sa jej jednotky, ktoré do mesta prenikli z juhu, severná prístupová cesta zostala nevyužitá, vojakom a partizánom sa ju podarilo ubrániť.

	Zdecimovaný Nikolajov oddiel sa vrátil na Prašivú, kam sa zbiehali všetci, čo prežili. Jednotný odpor bol zlomený, aj keď sa doň zapojilo takmer šesťdesiattisíc vojakov a dvadsaťtisíc partizánov. Nikto poriadne nevedel, či sa povstanie skončilo, alebo stále trvá, len sa zmenilo na partizánsku vojnu. Mnohých už prešla chuť bojovať a rozpŕchli sa domov, iných bojovnosť neopúšťala. Viktor nemal kam ísť, no aj keby mal, nikde by nešiel – ovládlo ho šialenstvo, chvíľkovú radosť pocítil len pri pohľade na mŕtvych Nemcov, na preliatu krv. Spolu s Nikolajovými chlapmi ho priradili k zväzu partizánskych oddielov Pobeda, ktorý zabezpečoval horské priesmyky, útočil na nemecké jednotky, ničil ich zásobovacie trasy aj komunikačné spojenia.

	Udrela studená jeseň, okrem nemeckých oddielov prečesávajúcich hory a nedostatku jedla i výzbroje partizánov čoraz väčšmi sužovala zima. Množili sa prípady rabovania horských osád, morálka klesala, prišlo aj k znásilneniam a vraždám.

	Nikolaj zúril, každý deň chlapom opakoval, že prichádzajúcu zimu prežijú, len ak bude miestne obyvateľstvo na ich strane a pomôže im, inak všetci zmrznú, skapú od hladu, alebo ich postrieľajú pohotovostné oddiely.

	Vlastnoručne popravil troch banditov, ktorí sa odtrhli od akejsi jednotky a mali na svedomí zopár lúpežných vrážd. S Gabrielom (nevedel, že v skutočnosti sa volá Viktor) si rozumel, páčila sa mu jeho horlivosť, neraz ho sledoval, bafkal z fajky a premýšľal nad jeho posadnutosťou a nad tým, čo asi vyvolalo až toľkú nenávisť.

	„Máš chladnú krv, nestrácaš hlavu, čo keby si velil hliadke?“ opýtal sa ho pri večeri.

	Viktor prudko pokrútil hlavou, ani sa nad tým nezamyslel. Veliteľa to prekvapilo. Takmer každý chlap chcel veliť a postupovať nahor, aj keď len v zúboženom partizánskom oddiele.

	„Hodil by si sa mi, Michala Hronského zastrelili pri Ľupči, potrebujem náhradu,“ naliehal.

	Hiler prehltol kúsok tvrdého chleba a pozrel mu do očí. „Pošli ma kdekoľvek a pôjdem. Ale žiadne velenie,“ povedal.

	Veliteľ videl, že s ním nepohne. Inokedy plnil bez reptania aj najťažšie rozkazy, no voči požiadavke, ktorá mu mala pohladiť chlapskú samoľúbosť, sa očividne zatvrdil. Nikolaj zlostne zaťal zuby, vedel však, že si musí dobre zvážiť, či vyvolať konflikt s inak správnym a oddaným chlapom. Takých mal okolo seba čoraz menej.

	Zašomral akúsi ruskú nadávku, mávol potetovanou rukou a pobral sa preč. Nedalo mu to však pokoj a čoraz častejšie po očku sledoval Viktora, jeho zvláštne správanie aj odstup, aký si udržiaval od ostatných chlapov.

	„Ako sa vlastne voláš?“ opýtal sa ho začiatkom decembra, keď spoločne rúbali strom na stavbu zemľanky.

	Viktor zastal uprostred pohybu. „Gabriel,“ povedal a rázne zaťal do kmeňa.

	Nikolaj oprel sekeru o strom, z vrecka prešívaného kabátca, ktorý volal fufajka, vytiahol fajku a začal ju napchávať tabakom. Spokojne sa usmieval – z Gabrielovej reakcie usúdil, že zaťal do živého – aj bez sekery.

	„Myslím, ako sa voláš pravým menom.“

	Údery sekery sa zrýchlili. „A nie je to jedno?“

	„Chcem to vedieť, zostane to medzi nami, máš moje slovo,“ uistil ho veliteľ. Ručiť za niečo svojím slovom znamenalo preňho najvyššiu garanciu.

	„Viktor.“ Sekera sa zaborila hlboko do dreva. „Viktor Hiler.“

	„Žid?“

	„Áno.“

	„Svätá Mária,“ zamrmlal Nikolaj a pravoslávne sa prežehnal. Neznášal nacistov aj boľševikov, no Židia boli tesne za nimi. „To preto si bol v koncentráku, čo? Žiadny odboj.“

	Viktor prikývol, od začiatku rozhovoru na veliteľa ani raz nepozrel, uprene hľadel na zväčšujúci sa výsek v kmeni.

	„Mňa tiež zobrali,“ povedal Nikolaj.

	Sekera zavisla vo vzduchu. „Nemci?“

	„Nie, komunisti. Kurvy vyjebané!“

	„Tiež majú tábory?“

	Veliteľ sa rozosmial. „A odkiaľ myslíš, že to Nemci odkukali? Gulagy, lágre, by si sa čudoval, pareň.“

	Hiler spustil sekeru a otočil sa k nemu. „Prečo ťa zobrali?“

	„Keď máš v Rusku toto,“ Nikolaj otrčil ruky s vytetovanými hviezdami, „je to skoro, ako keby si bol Žid.“ Natiahol si rukavice a potiahol z fajky. „Vor v zakone, vyššia kasta, Stalin nás nemá rád. Prišli si po mňa, naložili ma do vagóna a hybaj na Sibír, do pracovného lágru. Rodinu som už nevidel.“

	„Dostal som do vagóna aj rodičov a blízkych,“ povedal Viktor potichu. Hľadel kamsi pomedzi stromy, teraz by na veliteľa nepozrel za nič na svete. „Chcel som im pomôcť, vybavil som výnimky, ale zradili ma a všetkých zobrali.“

	„Mŕtvi?“

	„Všetci.“

	Nikolaj pokýval hlavou. „Moji sú tiež mŕtvi a ja pre nich. V lágri nám dali na výber. Buď pôjdeme proti Nemcom, alebo pôjdu na Sibír aj naše rodiny. Niektorí odmietli, ja som prijal. To je smrť, keď máš na rukách hviezdy. Suka, to som teraz pre našich, horšie než mŕtvy.“

	„Prečo neujdeš, ale bojuješ?“ nerozumel Viktor.

	„A ty?“

	Hiler pokrčil plecami, do vzduchu vydýchol obláčik pary.

	Nikolaj vyklepal fajku, už vedel, prečo mladému preskakuje. Zdvihol sekeru, zaťal ju hlboko do kmeňa a vysekol kus smrekového dreva.

	„Ukradli ti dušu a ty ju chceš naspäť. Lenže od mŕtvych Nemcov ju nezískaš, ani keby si vystrieľal celú divíziu.“

	„Možno, že áno.“

	„Kdeže! Musíš sa zmieriť s mŕtvymi a zabiť tých, čo ťa zradili. Musíš ich zabiť všetkých, do jedného, až potom sa ti duša vráti.“

	Nikolaj ešte raz zaťal, vytrhol sekeru, poodstúpil a zopár ráz kopol do zmrznutého kmeňa. Smrek sa s vrzgotom naklonil, zapraskal a zrútil sa do snehu.

	

	
		VII.



	

	Viktor premýšľal nad Belovovými slovami, uviazli mu v mysli, nemohol sa ich zbaviť. Nerodil sa v ňom žiadny plán, nepôsobili ako zjavenie, no pod povrchom neustále pulzovali. Už dávnejšie ho ťahalo do mesta, aj keď to bolo nebezpečné a hlúpe. Nemal dôvod, prečo by tam chodil.

	Nikolaj akoby to vycítil, lebo v polovici decembra mu pri prechode cez hrebeň Smrekovice povedal: „Keď sa všetko upokojí, zájdi si do synagógy, či čo to máte. Aj ja to tak robievam. Samozrejme, chodím do ozajstného chrámu,“ uškrnul sa. „Zakaždým ma tam čakajú.“

	„Kto?“ dychčal Viktor brodiaci sa vysokým snehom.

	„Tí, čo nemajú pokoj.“

	„Mŕtvi?“

	„Ich tiene. Uchyľujú sa do chrámov, kam chodievali zaživa. Tam ich nájdeš.“

	Hiler tomu neveril, no presvedčivosť veliteľovho hlasu naňho zapôsobila. Azda preto ho čosi ťahá do mesta? Mŕtvi volajú spoza múrov starej synagógy? Možno chcú, aby sa prišiel rozlúčiť. Nevedel, či sa ešte niekedy dostane tak blízko k mestu. Oddiel môžu čoskoro preveliť kamsi do diaľav, kedykoľvek ho môže skosiť nemecká guľka. Potom by sa azda so všetkými stretol, no mohlo to byť aj inak, jeho smrť ich mohla navždy rozdeliť. Čo keď neexistuje žiadny posmrtný život a oni už naozaj prežívajú iba v ňom samom?

	Rozhodol sa, že tam zájde, no všetko musel poriadne naplánovať. Nemohol sa iba tak vybrať do Ružomberka plného Nemcov, gardistov a ľudákov. Premýšľal nad tým, bol to zložitý rébus.

	Riešenie mu napadlo, keď sledoval dvoch chlapov, ktorí na strom pred zemľankou zavesili pozliepanú papierovú reťaz.

	Vianoce! O pár dní sú Vianoce, celkom na to zabudol. Nikdy tento sviatok neslávil, no pamätal si, akí z neho bývali kresťania vytešení. Dokonca aj Karol ho mal rád. Celý rok sa v kostole neukázal (náboženstvo považoval za naivnú poveru), ale na vianočnú polnočnú omšu zakaždým išiel.

	„Bolo tam celé mesto. Plný kostol aj námestie ľudí!“ referoval mu, keď sa stretli.

	Aj teraz tam budú. Gardisti, ľudáci aj nacisti, všetci rozcítene oslavujú narodenie Pána. Hiler si dobre pamätal, aké to bolo, keď sa ako chlapec na Štedrý večer prechádzal po Ružomberku. Ulice boli vyľudnené, nestretol ani dušu, zasnežené mesto vyzeralo ako vymreté. Ak sa má ísť rozlúčiť, lepšia príležitosť sa už nenaskytne.

	Povedal o svojom pláne veliteľovi, ktorému sa to nepozdávalo, no napokon pokrčil plecami a mávol rukou, nech ide. Sám mu tú myšlienku vnukol, ťažko ho mohol odhovoriť. Aj keby Hilera zajali a mučili, nemal čo vyzradiť. Oddiel sa často premiestňoval, zloženie sa menilo, chlapi nevedeli nič o budúcich plánoch. Ak mladý chce, nech ide, prinajhoršom skape. Ak si to nedá v hlave do poriadku, čoskoro skape tak či tak.

	Viktor čakal na Štedrý deň s rastúcim napätím. Sám sebe sa vysmieval, rozumovo sa mu celá akcia zdala smiešna, no pocitovo to bolo iné. Potreboval sa rozlúčiť, aj keď vedel, že medzi starými múrmi nikoho nenájde. Bolo to gesto, symbol, ktorý im dlžil.

	Vyrazil až podvečer, obliekol si koženú leteckú bundu a oholil sa, aby na prvý pohľad nevyzeral ako partizán. Do vrecka si strčil iba malú pištoľ. Ak sa čosi zomelie, príliš mu nepomôže, no aspoň si ušetrí mučivé vypočúvanie a vezme so sebou zopár Nemcov.

	Prešiel na Malinné Brdo a cez kalváriu zostúpil do mesta. Spočiatku sa tmavými ulicami zakrádal obozretne, no vonku nebolo ani duše. Pozrel na hodinky – ukazovali čosi po jedenástej. Celé mesto sa už tiesnilo v kostole a na námestí pred ním. Vybral sa popri sirotinci, zišiel k hotelu Savoy a priblížil sa k synagóge. Bola tmavá, porozbíjané okná vyzerali ako vyhasnuté oči. Na návrší neďaleko od nej stál hlavný mestský kostol. Okná s farebnými vitrážami mal rozsvietené, jagal sa ako rozprávkový zámok. Zaznieval odtiaľ spev veriacich, ktorí chválili Pána na výsostiach.

	Viktor sa prikradol k bočným dverám synagógy. Boli len pribuchnuté, rozstrihnutá zámka s reťazou ležala v topiacom sa snehu. Potichu nazrel dnu a načúval. Ticho, iba kvapkanie vody. Prešmykol sa dovnútra, zavrel za sebou.

	Obklopila ho tma a chlad, vdýchol plesnivý zápach. Nikto tu nebol a nečakal naňho, žiadni mŕtvi tu nehľadali pokoj. Presne, ako čakal, no napriek tomu ním prebehol záchvev sklamania.

	Oči si privykli na tmu, rozoznal zničený aron ha-kodeš – svätostánok na zvitky tóry, aj rozmlátené lavice. Páchlo tam močom, ktosi sa vysíkal na posvätné symboly. V synagóge bolo chladno, Viktorovi z úst vychádzala para.

	Odrazu pocítil, že mŕtvi sú tam. Naozaj tam boli, no nie ako prízraky, ale spomienky, ktoré mu ožívali pred očami.

	Synagóga plná modliacich sa Židov. Sú s ním rodičia, vedľa stojí Leo aj Izák. Na balkóne sa modlia ženy, Laura je ponorená do modlitby, Sára to iba predstiera, a keď si všimne, že ju Viktor pozoruje, šibalsky naňho žmurkne.

	Hiler hľadí na prázdny balkón, preniká doňho vlhký chlad, necíti žiadne zmierenie. Skúsi prosiť o odpustenie, no počuje iba kvapkanie vody padajúcej z prederavenej strechy.

	V tme za ním stojí Nikolaj, až sem ho prenasleduje veliteľov prízrak.

	„Musíš sa zmieriť s mŕtvymi a zabiť tých, čo ťa zradili,“ šepká mu bezhlasne do ucha.

	Viktor sa otočí, no nikto tam nie je. Stojí sám v prázdnej synagóge.

	Navždy.

	Musíš zabiť tých, čo ťa zradili.

	Aj v sebe cíti rovnaké prázdno, synagóga je ako on.

	Pozrie na zničený a znesvätený svätostánok.

	Cez rozbité okná prenikne útržok kňazovej kázne, ktorú na námestie prenášajú amplióny: „Kristus prináša lásku a odpustenie…“

	Zmier sa s mŕtvymi.

	Voda odrazu prestane kvapkať, v ruine zavládne ticho.

	Musíš ich zabiť všetkých, do jedného.

	

	Veriaci sa tiesnia na námestí aj vo vysvietenom kostole. Pripravujú sa na sväté prijímanie, dali si znamenie pokoja. Sú spolu, aj v zime im je teplo a príjemne.

	Kňaz Ferenčík, odetý do slávnostného bieleho rúcha, pozdvihne najsvätejšiu hostiu.

	„Pane, nie som hoden,“ odriekajú ľudia.

	Hiler kráča po Tmavých schodoch, vystupuje na Rínok. Pozrie na múrik, sedí tam so Sárou, jedia spolu okrúhle perníčky, je sviatok Jom kipur – Deň zmierenia.

	Zmier sa s mŕtvymi.

	Farár si vloží hostiu do úst, Hiler skloní bielovlasú hlavu a prediera sa davom.

	Vstúpi do vyzdobeného chrámu, vdýchne vôňu voskových sviec. Kráča priamo k oltáru, nikto si ho nevšíma.

	Ferenčík zdvihne tanierik s hostiami a vyzýva veriacich, aby pristúpili. Viktor je od neho už len zo desať krokov, dvíha zrak na vyrezávaného trpiaceho Krista, ide si po eucharistiu.

	Kňaz ho uvidí a spozná, vyvalí oči, vystrašenou tvárou mu preletí záchvev.

	Hiler zdvihne ruku s pištoľou, krátko zamieri a strelí mu do čela. Oltár pofŕka krv, vo vzduchu sa zaleskne kovový tanierik, hostie sa rozletia.

	V šokovanom tichu a slabnúcej ozvene výstrelu zacvendží prázdna nábojnica.

	Viktor sa otočí a odchádza. Už je takmer vonku, keď zaznejú výkriky. Nikto ho nezastaví, nikto z týchto červov, ani gardisti či Nemci nemajú v kostole zbrane.

	Synagóga je prázdna, Hilerovi je jedno, čo sa stane. Vyjde pred chrám, veriaci na námestí ešte nič netušia. Začuli zapraskanie a krik, no myslia si, že azda ktosi odpadol.

	„Kým sa preberú, máš desať-pätnásť sekúnd,“ hovorieval Reles o svedkoch streľby.

	Zahne za kostol a zbehne po Tmavých schodoch. Múrik je prázdny, nikto na ňom nesedí.

	Po dvoch týždňoch najväčší rozruch utíchol. Správa o zavraždení kňaza vyvolala zdesenie v celej župe. Nikolaj najprv zúril, neschvaľoval akcie, ktoré proti nim štvali obyvateľstvo, no keď zistil, že Ferenčík bol presvedčený ľudák, neraz verejne oslavoval Hitlera, chválil a hostil esesákov vykonávajúcich protipovstalecké čistky, ba dokonca udal niekoľkých členov odboja, zmenil názor.

	„Musíme im ukázať, že nacistické svine netolerujeme, so zradcami a kolaborantmi nemáme zľutovanie. Udržať si iniciatívu, to je dôležité,“ vykladal.

	Chlapi počúvali a prikyvovali.

	„Udierať na najzraniteľnejších miestach, ukázať, že nás nezlomili,“ rozohnil sa veliteľ.

	Viktor si spomenul, že čosi podobné hlásal aj Reles. (V poslednom čase naňho a na Ameriku myslel čoraz častejšie.)

	„Poriadny hit je drzý, rýchly a zasahuje tam, kde to skurvenci najmenej čakajú,“ zdôrazňoval gangster.

	„Veliteľ, mám nápad,“ ozval sa Hiler. „Už som také čosi zažil,“ doložil a myslel na to, ako sa Chrobák a Emanuel Weiss vybrali zhasnúť Dutcha Schultza priamo do jeho sídla.

	„Najprv povedz, čo na to treba, potom sa môžeme baviť ďalej,“ zahľadel sa naňho Nikolaj.

	„Okrem mňa iba jedného dobrovoľníka, ktorý pôjde na vlastnú päsť, nikomu nevelím. A auto so šoférom, čo by nás previezlo po meste. Môže to byť niektorý z tamojších odbojárov, po hite zmizne spolu s nami.“

	Belov nadvihol obočie: „Po hite?“

	

	Pred veliteľstvom Hlinkovej gardy na Mariánskej ulici zastala otlčená škodovka. Vystúpil z nej Hiler s mladým Andrejom Strmeňom, ktorý sa dobrovoľne prihlásil, lebo rád strieľal. Šofér nevypol motor, povedali mu, že to bude chvíľka.

	Dvojica si odistila nemecké samopaly MP 40, Viktor si napravil dvojranovú brokovnicu s odpílenými hlavňami, čo mu visela cez plece, a vošli dnu.

	Pred obedom bývalo na veliteľstve len najaktívnejšie jadro. Aj tak ich už veľa nebolo, čím bol východný front bližšie, tým menej verných zostávalo. Streľba netrvala dlho, dva plné zásobníky vystrieľali rýchlo.

	Nerob z toho veľkú vec!

	Viktor pohľadom prebehol po poskrúcaných telách. Vedel, že akcia nesmie trvať dlhšie než minútu.

	Ležal tam Fero Vlachinský, ktorý ho zmlátil a deportoval, jeho brat Jozef aj Mikuláš Dorunský. Ďalších päť zakrvavených mŕtvol nepoznal.

	Andrej sa v štipľavom dyme prudko rozkašľal, Viktorovi sa však dýchalo perfektne. Náhlivo prešiel k bočnej kancelárii, zvesil z pleca brokovnicu a cez drevené dvere vypálil obe dávky.

	Zdnuka sa ozvalo ryčanie.

	Hiler prešiel cez zvyšky dvier, za stolom uvidel ležať tajomníka Mrvu, arizátora, čo kedysi v lekárni vrieskal na jeho rodičov. Broky mu dotrhali nohy aj bok.

	Tajomník sa plazil k oknu, zavýjal od bolesti, no keď uvidel Viktora, náhle zmĺkol.

	Hiler zalomil brokovnicu, vyhodil z hlavní prázdne nábojnice, znova ju nabil a prudkým pohybom ruky zacvakol.

	Dychčiaci Mrva sa zvalil na chrbát, schytil do rúk akýsi obrázok a otrčil ho pred seba ako štít.

	Zarámovaná rodinná fotografia – tajomník (v gardistickej uniforme), manželka a dve vysmiate dcérky.

	Hiler k nemu pristúpil so zastretým pohľadom. „Open your fuckin’ mouth,“ zavrčal.

	Zaslzené oči vyžarovali smrteľný des, Mrva bol samá ochota, lenže nerozumel.

	„Otvor tú skurvenú držku!“

	‚Starý pán Grieš pozdravuje!‘ kričal tajomník na stanici, usmieval sa a kýval im na rozlúčku.

	Mrva stuhol, zabudol aj dýchať, zdalo sa, že každú chvíľu odpadne. Chcel prosíkať, no namiesto toho poslušne rozďavil vyschnuté pery.

	Viktor do čiernej studnice vrazil skrátené hlavne.

	Tajomník sa rozpišťal a zamával rodinnou fotografiou.

	Dve vysmiate dcérky.

	Hiler stlačil obe spúšte naraz, výstrel zatriasol oknami.

	Bezhlavé telo zovrelo rámik tak silno, že sklo nevydržalo. Po tvárach spokojnej rodinky sa rozbehli pavučiny prasklín.

	Otakar Grieš sa strhol zo spánku, otvoril oči, no v tmavej spálni toho veľa nevidel. Svetlo mu nerobilo dobre, už roky trpel silnou cukrovkou, pri živote ho držala len jedovatá zlosť. Na oknách viseli ťažké závesy, cez ktoré aj vo dne ledva preniklo zopár svetelných lúčov. Teraz, uprostred noci, neprepúšťali vôbec nič.

	Čo ho prebudilo? Začul azda v polospánku akýsi šramot? V posledných rokoch nespával dobre, morila ho cukrovka, zlé sny a zlosť, ktorá ho vytŕhala zo snov a nedovolila mu opäť zaspať. Uplynulé týždne boli obzvlášť zlé. Keď mesto koncom leta ovládli banditi, boľševici a Židia, tŕpol, že si poňho prídu. Veď bol stále vplyvným ľudákom, poťahoval nitky mestskej politiky a navyše ako vychýrený kožušník patril k najbohatším Ružomberčanom. Na bránu jeho vily vtedy našťastie nedopadli žiadne špinavé päste, nikto sa k nemu nedobýjal. Určite by prišli, no Nemci tú zberbu, vďakabohu, rýchlo vyhnali, slušní mešťania si mohli vydýchnuť.

	Lenže v starom Griešovi sa už zahniezdil nepokoj, situácia nebola dobrá, ba neustále sa zhoršovala. Východný front bol čoraz bližšie, vláda čoraz zúfalejšia, všetko sa rúcalo.

	Opäť čosi zavŕzgalo, akoby ktosi vystupoval po drevených schodoch. Na prízemí spali dvaja sluhovia, Grieš ich dobre platil, aby ho zároveň strážili. Keby do vily niekto vnikol, azda by čosi podnikli.

	Starec začul, že kľučka sa pohla, krídlové dvere sa začali pomaly roztvárať.

	Sú tu! Prišli si poňho!

	Zalial ho pot, ruky mal odrazu ako z olova, no aj tak sa natiahol k nočnému stolíku, kde mal položený staručký kolt Peacemaker.

	Votrelec zahmatkal po stene, našiel vypínač a šťukol ním.

	Spálňu zalialo svetlo.

	Griešom trhlo, bolestivo zasyčal a zakryl si oči dlaňami.

	„Dobrý večer, pán Grieš,“ začul cez červeň pulzujúcu pod viečkami.

	Hiler prešiel k stolíku, zobral z neho ťažký kolt a rozhliadol sa po izbe. Stenu pri posteli pokrývali fotografie Griešovho syna Antona – prvej Karolovej obete. Na niektorých snímkach bol zachytený ešte ako smejúci sa chlapec, na ďalších ako dôležito sa tváriaci mladík, najviac však bolo takých, kde stál spoločne s otcom. Starý Grieš ho objímal okolo pliec, z očí mu vyžarovala radosť a pýcha.

	Viktor si pritiahol stoličku a posadil sa. Tentoraz nemal až tak naponáhlo, Andrej Strmeň držal oboch sluhov pod hlavňou samopalu, nebolo sa kam náhliť.

	„Čo chcete? Trezor je hentam, v kúte, berte si, čo chcete!“ šepkal starec cez stiahnuté hrdlo.

	„Pozrite sa na mňa.“

	„Nevidel som tvár, nespoznám ťa. Ber si, čo chceš,“ vzdoroval Grieš.

	Viktor ho štuchol hlavňou koltu. „Pozrite sa na mňa.“

	Otakar pomaly spustil dlane pokryté stareckými škvrnami, sklonil hlavu a pootvoril viečka pod naježeným šedivým obočím. Keď si ako-tak privykol na svetlo, zodvihol zažmúrený pohľad.

	Najprv bielovlasého banditu s krivým nosom nespoznal, až o chvíľu sa rozpamätal.

	„Hiler!“ zasyčal.

	Viktor mal pocit, akoby ho oprskal kyselinou, toľko bolo v tom slove zášti. Pochopil, že starec má otrávenú myseľ, smútok zo synovej straty mu ju zakalil, nenávisť bolo to jediné, čo ho už roky držalo pri živote.

	„Skap, ty židácka sviňa! Už si mal dávno zdochnúť, čo tu ešte robíš? Všetci ste mali dávno zdochnúť!“

	Hiler naňho hľadel prázdnymi očami, tvár bez výrazu. „Ja som vášho syna nezabil,“ povedal.

	„Nehovor o Antonovi, ty voš, neber si ho do úst!“ Starcov hlas aj takmer nevidiace oči vyžarovali jedovatú zlobu.

	„Ja som ho nezabil. Zobral som vinu na seba, chránil som… kamaráta,“ zopakoval Viktor a pozrel na Griešove fotografie s milovaným synom.

	Starec ho nepočúval, chrchľavým hlasom vypúšťal ďalšie spŕšky kyseliny: „Zmizol si z mesta, ty vrah! Keby si aspoň zostal kdesi v psej riti, ale ty nie, vrátil si sa mi priamo pod nos, aby si ma dráždil! Predvádzal si sa na aute, motorke, chodieval si medzi smotánku, ty skurvenec!“

	„Preto ste dali odviezť a zabiť toľkých nevinných ľudí?“

	Grieš sa rozosmial, cítil, akú hlbokú ranu zasadil, oblažilo ho to. „Prašiví Židáci! Dúfam, že všetci skapali, aj ty si mal!“

	Viktor mu chcel znova zopakovať, že Antona nezabil, no bolo by to zbytočné. Starec nevnímal, čo hovorí, pomsta mu zatemnila úsudok, zamurovala ho vo vlastnom svete, nech by urobil čokoľvek, neprinútil by ho počúvať.

	Napokon, bolo mu to jedno, preto sem neprišiel.

	„Veľa nevinných,“ povedal, otvoril bubienok koltu a začal z neho vyhadzovať náboje. „Leo Narsky s rodičmi.“

	Vo vzduchu sa zaleskla nábojnica, potichu dopadla na hrubý koberec.

	„Aspoň vieš, ako som sa cítil! Anton bol…“ starcovi sa zlomil hlas. Hiler naozaj vedel, ako sa cítil, veď kráčal po rovnakej ceste, a ak bude žiť dosť dlho, dôjde na rovnaké miesto.

	„Izák Štern.“ Ďalšia vyprázdnená komora.

	„Môj syn… jediný… žena mi umrela…“

	„Sára Eichelová s manželom a synom.“

	„Ty si to bol! Viem, že si to bol ty, Židák smradľavý!“

	„Laura Šternová s deťmi.“

	V bubienku už zostávali iba dva náboje.

	„Dúfam, že trpeli, že ich Nemci strčili do pece, ako sa povráva. Je to pravda, strčili ich do pece?“

	„Moji rodičia,“ povedal Viktor a odhodil predposledný náboj, tentoraz však nie na zem, ale priamo do nenávistnej zvráskavenej tváre. „Je to pravda, strčili ich do pece. Zostal som iba ja,“ dodal, zaklapol bubienok so zostávajúcim nábojom a roztočil ho.

	„Zahráme sa hru, pán Grieš, naučil som sa ju v Amerike.“

	Priložil hlaveň k starcovmu spánku a stisol spúšť. Ozvalo sa cvaknutie, Grieš od hrôzy vykríkol.

	Hiler videl, v ktorej komore je náboj, natočil bubienok tak, aby prišla na rad ako posledná.

	Grieš najprv päťkrát umrie, až potom nastane zmierenie.

	Poletujúci sneh zastieral výhľad a pohlcoval zvuk. Silueta krematória so strhnutým komínom slabo presvitala cez bielu zvírenú hradbu. Pri základoch stavby sa mihali postavičky chlapov zo zvláštneho komanda, ktorí naposledy kontrolovali vyvŕtané diery napchaté dynamitom.

	Karl ich zamyslene pozoroval, krematórium mu pripomínalo vyvrhnutú rybu. S demontážou začali už v decembri – najprv rozobrali a odviezli zložitý ventilačný systém, potom odokryli podzemnú komoru aj prezliekareň, aby ich mohli zasypať; napokon strhli komín.

	Dnes odpália holé múry a na mieste veľkého nemeckého diela nezostane žiadny pamätník. Podobný osud už postihol aj ďalšie tábory, prekliata Červená armáda sa rýchlo blížila, reichsführer vydal rozkaz zahladiť stopy.

	Schmidta bolelo nivočenie ich práce, pociťoval pri tom priam fyzickú ťažobu. Nič sa však nedalo robiť, museli spáliť všetky kartotéky aj záznamy o špeciálnom zaobchádzaní s viac než miliónom zabitých väzňov.

	Z tábora sa vytrácal život. Rozostavané Mexiko rozobrali a stavebný materiál odoslali do ríše. Evakuovali aj väzňov, už od konca roka ich na nákladniakoch a vlakoch odvážali do Nemecka. Zbrojársky priemysel tam pracoval na plné obrátky, potreboval desaťtisíce pracovných síl. Prirodzene, nezastavil sa ani program vyhladzovania, všetky drahé komponenty z plynových komôr odviezli do táborov v ríši, kde ich znova uviedli do prevádzky. Plamene nesmeli vyhasnúť, keby sa tak stalo, znamenalo by to definitívnu prehru.

	„Fimbul,“ zašomral Jonas.

	Karl naňho pozrel a prikývol. Každý z chlapov sa so situáciou vyrovnával po svojom. Brunberg čoraz častejšie rozprával o starogermánskych mýtoch, všetko, čo sa dialo, prirovnával k Ragnaröku – bájnemu koncu sveta, ktorý sa podľa neho blížil s postupujúcou Červenou armádou. Fimbul – neobvyklo ničivá zima, mala byť podľa starých mýtov jedným z prvých príznakov nastávajúcej katastrofy.

	Vedľa postával Eldrich Ress, na tvári mu pohrával úškrn, v posledných týždňoch sa stále usmieval, oči sa mu leskli, zdalo sa, že je čoraz veselší. Lukas Mauer bol, naopak, ľahostajný, z tváre mu vymizla mimika, mal ju úplne prázdnu.

	„Pohlcuje nás priepasť, už nie sme v ozajstnom svete, skĺzli sme do nekonečnej prázdnoty Ginnungagap,“ hovorieval Jonas, keď stáli v poloprázdnom tábore. Do všetkých strán sa rozbiehala biela rovina, gniavilo ich ticho, horizont sa rozplýval v mliečnej hmle. Naozaj sa cítili ako v inom, neľudskom svete, sťahovala sa okolo nich obruč ničoty. Mauera už dávno dostala, no postupne prenikala aj do Karla.

	Po krátkej eufórii z povýšenia ho prepadla clivota, ochabol, plecia mu znova poklesli. Červená armáda sa každým dňom blížila, stihli splynovať len čosi vyše štyristotisíc maďarských Židov. Pece vychladli, funkčné bolo už iba krematórium číslo štyri, no aj to bežalo na slabučký výkon, veď tam denne spaľovali iba zopár stoviek mŕtvol.

	Schmidtovi sa zdalo, že to najlepšie má už za sebou, že ho už nič dobré nečaká. Vzdoroval tomu, bránil sa zo všetkých síl, no pri pohľade na zúbožené krematórium, z ktorého čochvíľa zostanú iba ruiny, to išlo ťažko.

	Chlapi z komanda ustúpili, chvíľu sa nič nedialo. Mrazivý vzduch preťalo hlasné odpočítavanie. Karl zaťal zuby, akékoľvek odpočítavanie mu nerobilo dobre, nedávno do snehu zahodil aj hodinky.

	Výbuch zadunel, múry sa rozsypali s prekvapivou ľahkosťou, chlapi pod nohami pocítili záchvev. Zdvihlo sa mračno prachu, víriaci sneh zošedivel, až napokon celkom stmavol.

	Každého kamsi odvelili, Karl vedel, že aj naňho príde rad. Keď ho zavolali na veliteľstvo, skrsla v ňom nádej. V prevelení bolo čosi optimistické, skrýval sa v ňom nový začiatok. Dúfal, že ho nepridelia k jednému z väzenských pochodov, ktoré sa mali začať v polovici januára. Väzňov bolo treba dopraviť hlbšie do ríše, no nákladniaky ani vlaky na to už nestačili. Nezostávalo nič iné, iba ich pešky vypraviť na cestu. Prepochodujú stovky kilometrov v snehu a mraze, veľa ich pri tom skape, no iná možnosť neexistovala. Zbrojárske továrne v ríši ich potrebovali, aj nové plynové komory si žiadali potravu, nemohli si dovoliť nenasýtiť ich. Predstava, že by sa zastavil program vyhladzovania, bola najdesivejšia zo všetkých.

	Pochodovať spoločne s väzňami bola otupná úloha, Karl veril, že preňho majú čosi lepšie. Čoraz častejšie myslel na Ingrid, Siegfrieda a Kirsten. Bál sa o nich, jedine z myšlienok na nich vychádzalo teplo. Potrebujú ho, práve teraz ho najväčšmi potrebujú, určite sú vydesení, mal by stáť pri nich. Dúfal, že ho prevelia kamsi do ríše, nie do ďalšej pustatiny.

	„Posaďte sa,“ vyzval ho veliteľ, keď vstúpil do kancelárie.

	Schmidt poslúchol, napäto ho pozoroval.

	„Sturmbannführer, preštudoval som si vaše záznamy, pochádzate z Ružomberka.“

	Karlovi stvrdol pohľad.

	Prečo mi znova pripomína to prekliate mesto? Prečo mi ho, dopekla, pripomína?!

	„Ako viete,“ pokračoval veliteľ, „na Slovensku vypuklo koncom leta povstanie. Jeho potlačenie nás stálo oveľa viac síl, než sme spočiatku predpokladali. Jednotný odpor sa síce podarilo zlomiť, no situácia stále nie je dobrá. Povstalci prešli na partizánsky spôsob boja, stiahli sa do hôr, odkiaľ útočia a vyvíjajú diverznú činnosť. Sú čoraz drzejší a krvilačnejší. Vzhľadom na postup Červenej armády nám to komplikuje situáciu.“

	Schmidt prikývol. Povstanie v bábkovom štáte, akým bolo Slovensko, znamenalo nepríjemnosti. Navyše, naozaj sa rozhorelo oveľa prudšie, než očakávali. Medzi chlapmi sa doteraz rozprávali nelichotivé vtipy o generálovi Gottlobovi Bergerovi, ktorý vodcovi po vypuknutí povstania chvastavo prisľúbil, že záležitosť vybaví do štyroch dní. Napokon to však trvalo dva mesiace, potlačenie povstania stálo veľa síl, bojových jednotiek i techniky, ktoré by inak nasadili na kritických úsekoch frontu. Lenže na Slovensku stále nebol pokoj.

	„Pre naše jednotky, ktoré tam operujú, sú preto neoceniteľní dôstojníci, čo poznajú terén, prostredie aj tamojšie podmienky,“ vysvetlil veliteľ. „A to ani nehovorím o vašich skúsenostiach z Ostlandu. Pôjdete do Ružomberka a spolu s vašou skupinou sa zapojíte do protipartizánskych operácií.“

	„Heil Hitler!“ vyhŕkol Karl, no cez náhle šumenie v ušiach si nepočul vlastný hlas.

	Naspäť do Ružomberka!

	Veliteľ mu podal akúsi hrubú zložku. „To však nie je všetko. Vzhľadom k vašim skúsenostiam a práci v SD dohliadnete aj na tento projekt. Poznáte Mautnerove závody?“

	Karl zalistoval papiermi. „Áno, pracoval mi tam otec.“

	„Dobre. Úspešné dokončenie projektu je prioritným rozkazom z ministerstva zbrojárskeho priemyslu. Rozumiete, čo to znamená?“

	„Výrobný program so zásadným významom pre ríšu.“

	„Presne tak. Pri Ružomberku bola preto nasadená takmer celá naša divízia. O túto výrobu nesmieme prísť. Keď si preštudujete zložku, pochopíte, o čo ide.“

	Karl odtrhol zrak od fotodokumentácie. Na snímkach aj tak videl len Ingridinu tvár. Neovládlo ho žiadne nadšenie, neprebehli ním zimomriavky. Ide o najdôležitejšiu úlohu a najväčšiu dôveru, akú mu ríša preukázala, no Karl necítil vôbec nič.

	Spomenul si na Jonasa a jeho reči o mýtickej nekonečnej prázdnote.

	Ginnungagap.

	

	Z veliteľstva sa pobral rovno za Beppom. Chcel sa s ním rozlúčiť, veď podľa rozkazu mali z tábora vyraziť už zajtra. Mengele v posledných dňoch už ani nevychádzal z pitevní. Usmrtil a preskúmal takmer všetky dvojičky, ktoré zhromaždil, zostávala ich iba hŕstka. Chcel využiť každú hodinu, vedel, že podobná príležitosť sa nezopakuje zopár nasledujúcich storočí.

	Schmidt prešiel cez vyprázdnený blok a zamieril do najbližšej pitevne pri poslednom nerozobranom krematóriu.

	Nepochyboval, že tam doktora zastihne. Nech by si vybral ktorúkoľvek pitevňu, zastihol by ho práve v nej. Nepozastavoval sa nad tým, táborové zvláštnosti ho už dávno neprekvapovali.

	Beppo pribehol od mramorového stola v plášti postriekanom krvou.

	„Hnevajú dnes, veľmi hnevajú,“ posťažoval si.

	„Prevelili nás, zajtra odchádzame. Ja, Jonas, Mauer aj Ress.“ Karl mu chcel podať ruku, no Mengele mal natiahnuté gumené rukavice pokryté slizkou vrstvou.

	„Už vedia, čo ich čaká, preto hnevajú,“ prikývol doktor.

	„Odchádzame nadobro, tábor končí, čo budeš robiť?“

	Beppovi sa rozjasnil zrak, akoby sa mu vedomie vrátilo až teraz, a začal vnímať, čo mu Karl hovorí.

	„Skartujeme dokumenty, celý výskum. Prišiel taký rozkaz, priamo od reichsführera,“ usmial sa.

	„Všetky záznamy?“

	„Čo tam po tom!“ mávol rukou Mengele.

	Schmidt neveril vlastným ušiam. „Ničíte dokumentáciu tvojho výskumu?“

	„Isteže,“ pokýval hlavou doktor. „Musím sa vrátiť, nestíhame, treba pitvať, skúmať, výskum nepočká.“

	„Pitveš, a medzitým ničia záznamy, prečo…?“

	Karl sa zarazil. Pri pohľade na kamarátov úsmev a už znova zahmlené oči so stiahnutými zreničkami pochopil, že to nemá zmysel – Beppo sa definitívne rozpadol. Myseľ sa mu rozložila na kusy, každý z nich žil vlastným životom, v inom čase a na inom mieste. Prestalo v ňom fungovať čosi, čo zjednocuje myseľ i osobnosť, nebol už žiadny Mengele, len množstvo črepín nasypaných do spoločnej nádoby a prekrytých ľudskou kožou.

	„Zbohom, Josef!“ zakričal za ním.

	Beppo však nepočúval. „Režte opatrne, veľmi opatrne, už ich veľa nemáme!“ napomenul asistentov a pritancoval k pitevným stolom.

	Karl sa otočil a pobral sa preč. Prešiel okolo skupinky väzňov, ktorí za krematóriom spaľovali stohy lekárskych dokumentov a výskumných správ. Na snehu ležali tisícky stránok popísaných Beppovým pedantským krasopisom. Väzni ich krčili, trhali a hádzali do plameňov.

	

	Schmidt zašiel aj do hlavného tábora, aby sa rozlúčil s ostatnými doktormi z desiateho bloku.

	Doktorovi Gebhardtovi po novinke, že Karl odchádza, viditeľne odľahlo. Stále bol presvedčený, že je to agent, ktorého naňho nasadili za dávne zlyhanie. Katastrofálny vývoj na fronte si dával osobne za vinu – keby zachránil Heydricha, azda by bolo všetko inak. Každým dňom preto očakával najhoršie. Keď sa dopočul, že Schmidt odchádza, od radosti mu na pamiatku daroval svoju brašnu s vychýrenou súpravou chirurgických nástrojov.

	Karla dar potešil, všetky inštrumenty starostlivo poprevracal v prstoch. Premýšľal, či práve nimi Gebhardt operoval zraneného Heydricha. Keď sa ich dotýkal, mal pocit, že sú posledným spojivom s veľkým mužom, ktorý ho kedysi v Mníchove zapojil do dôležitých úloh, pretvoril ho a nasmeroval do služby vyššiemu zmyslu.

	Pri spomienke na Heydricha ním prebehol záchvev, na chvíľu sa vrátil do dní praskajúcich energiou, ideály sa vtedy takmer zhmotnili a zdalo sa, že svet konečne ovládne krása namiesto chaosu a marazmu. To všetko bolo dávno preč, ich pokus o dosiahnutie čistoty a dokonalosti privolal ničivý Ragnarök – súmrak bohov. Mýtickí vlci už čoskoro zhltnú Slnko i Mesiac, zavládne večný chlad a z krajiny mŕtvych vypláva loď Naglfar postavená z nechtov nebožtíkov.

	„Spravili sme chybu, nevytŕhali sme im nechty! V Staršej Edde sa o tom píše, vyvolali sme Ragnarök,“ opakoval Brunberg, keď sa posledný raz prechádzali popri zničených krematóriách.

	Schmidt, Ress aj Mauer mu prikyvovali, nevysmievali sa z jeho šialenstva, každý sa strácal vo vlastnej priepasti.

	

	
		II.



	

	Vlaková súprava sa natriasala a hlasno vŕzgala. Za oknami, ktorých okraje pomaľoval mráz, sa rozprestierala nekonečná zasnežená pustatina. Trmácali sa už dlho, stratili pojem o čase.

	Karlovi sa zdalo, že naozaj zablúdili v bielej prázdnote.

	Cestu si krátil čítaním operačnej zložky, potreboval vniknúť do situácie. Povstanie na Slovensku v ňom vyvolávalo odpor. Banditi, Židia a boľševici sa spojili, aby uškodili čomusi, čo ich mnohonásobne prevyšovalo.

	Schmidta zarážalo, že podľa správ im pomáhala nemalá časť obyvateľstva. Čo sa Slováci zbláznili? Vari nevidia, že otvárajú bránu židoboľševickým hordám? Navyše, Moskva im dávala jasne najavo, že sú jej ukradnutí. Svojimi partizánskymi oddielmi nechala vyprovokovať boje v najhoršej možnej chvíli. Povstalcom nikto nepomohol, Červená armáda bola ešte ďaleko. Krajina sa až do vypuknutia nepokojov mala celkom obstojne, boje sa jej príliš nedotkli. Teraz sa však zmenila na vojnovú zónu. Nemecké jednotky a gardistické pohotovostné oddiely v rámci odvetných opatrení vypálili už takmer deväťdesiat dedín, obcí a samôt. Zabili pritom aspoň päťtisíc Slovákov, odviezli tisícky Židov. Aj banditi sa správali čoraz surovejšie, množili sa hlásenia o plienení aj masovom vyvražďovaní nemeckého a maďarského obyvateľstva.

	Karl nepriateľa nepodceňoval. Odhliadnuc od toho, že išlo o rasový a spoločenský odpad, povstalci bojovali udatne. Nešli tupo na bitúnok ako väčšina ostatných Slovanov, pre ktorých mal reichsführer Himmler pripravené jasné plány. Zhruba dvadsať až tridsať miliónov bolo na odpis, z ostatných sa mala stať otrocká pracovná sila pre ríšu.

	Keby záležalo na Karlových osobných pocitoch, povedal by, že povstalcov, ktorí sa rozhodli umrieť v boji, rešpektuje o štipku viac než pajáckeho prezidenta Tisa strkajúceho sa Nemcom do zadku a vedúceho vlastný, aj keď menejcenný národ do záhuby. Na jeho pocitoch však nezáležalo, slúžil väčšiemu celku, partizánsku pliagu bolo treba nemilosrdne rozdrviť.

	

	Schmidt zdvihol pohľad od operačnej správy a prezrel si trojicu spolucestujúcich. Presne takto si ich prezeral, keď mierili do Osvienčimu. Odvtedy prešlo iba jeden a pol roka, no všetci zostarli, akoby ubehla celá dekáda. Jonas čosi vykladal driemajúcemu Mauerovi, Karl začul slovo valkýry. Eldrich Ress hľadel z okna, no keď zachytil sturmbannführerov pohľad, povzbudivo sa usmial. Ako jediný nadšene privítal správu o nasadení v protipartizánskych akciách.

	Napokon sa vlak dotrmácal do Popradu a vydal sa na posledný úsek cesty. Čím bližšie boli k Ružomberku, tým stiesnenejšie sa Schmidt cítil. Vybral z batožiny kôpku listov od Ingrid a ponoril sa do čítania. Rád si ich čítal znova a znova, prezeral si Siegfriedove a Kirstenine kresby, prstom prechádzal po priložených fotografiách. Deti poriadne vyrástli, neobjal ich už dobré dva roky. Po dlhom čase sa k nim konečne približoval, každá sekunda odkrajovala zo vzdialenosti medzi nimi. Na ceste zostala posledná prekážka, ktorú musí zdolať – Ružomberok.

	Dúfal, že mesto sa zmenilo, najradšej by bol, keby ho pri bojoch s povstalcami zrovnali so zemou. Len čo však zazrel siluetu Chočských vrchov a Nízkych Tatier, v zovretí ktorých ležalo, pochopil, že sa nezmenilo vôbec nič. Zazdalo sa mu, že vlak zrýchľuje, zaprel sa nohami do dlážky, akoby ho chcel spomaliť. Nič však nepomohlo, koľaje viedli popri Váhu, papierenskej továrni a vrchu Mních – všetko si pamätal, spomienky v ňom zostali, aj keď sa ich úporne pokúšal vyrezať.

	Narodil si sa tam, ale odjakživa si Nemec! opakoval si sturmbannführer Karl Schmidt, keď z mysle vytláčal všetko, čo mu narúšalo prácne vybudovaný sebaobraz.

	Ozvalo sa pískanie, vlak brzdil. Vagónmi zopár ráz myklo, súprava sa zastavila. Bez slova vstali a vystúpili.

	Karl prižmúril oči, oslepil ho jagavý sneh, no najmä pohľad na mesto. Prekvapilo ho, ako dôverne ten obraz pozná, akoby nikdy neodišiel.

	Nikdy neodišiel!

	Staničnú budovu počas povstania zbombardovalo nemecké letectvo – aspoň chabá úľava. Inak však zostávalo všetko rovnaké, pekelne rovnaké, presne z tohto nástupišťa pred pätnástimi rokmi odišiel do Mníchova. Teraz sa sem vrátil, len prišiel z opačného smeru, od východu, akoby vystúpil zo zrkadla.

	Pomaly zišiel po namrznutých schodíkoch a zostúpil na rodnú zem. Odjakživa si Nemec! Všetko sa vracalo, pozeral sa za odchádzajúcim vlakom, ktorý ho pred rokmi odviezol na západ, hľadel do vlastných očí.

	Vykláňal sa vtedy z okna, bol ešte chlapec a kýval na rozlúčku kamarátom.

	Sára, Laura, Izák, Leo, dokonca aj prekliati Hilerovci sa s ním prišli rozlúčiť.

	Všetci mu mávali.

	Došiel k nim od chrbta, prešiel cez oživené spomienky, túžil, aby sa rozplynuli ako dym. Ony tam však stáli vypálené v čase, nezmizli z peróna, ani keď Karl s trojicou spolubojovníkov prešiel cez zničenú halu s opadaným mramorom a po moste cez Váh zamieril do neďalekého kaštieľa svätej Žofie – sídla štábu Sonderkommanda 7a.

	Hneď po ubytovaní si dal vysvetliť situáciu. Priamo v kaštieli držali zopár desiatok väzňov, ktorých vypočúvali v podzemných kobkách. Mŕtvoly hádzali do odpadovej šachty pri nádvorí a posýpali vápnom.

	Oveľa viac partizánov, odbojárov, Židov, komunistov a ďalších kolaborantov však držali pod zámkou uprostred mesta, v budove krajského súdu s väznicou. Schmidt sa tam dal zaviezť, ako sprievodcu si vybral Ressa prekypujúceho nadšením. Dôkladne si obhliadli väznicu, cely aj skupiny väzňov. Prekvapilo ich, že v celej budove videli iba zopár dozorcov.

	„Veľa chlapov som musel uvoľniť do pohotovostných oddielov,“ vysvetľoval riaditeľ väznice. „Ale v delostreleckých kasárňach, iba stopäťdesiat metrov odtiaľto, býva nemecká vojenská posádka. Sú v strehu, keby sa čosi zomlelo, za pár minút sú tu.“

	Karl pozrel na hrču chlapov a žien tiesniacu sa v spoločnej cele.

	„Za čo sú tu?“

	„Napomáhali banditom. Zásobovali ich, alebo niektorého prichýlili. Dokopy nič nevedia, iba pomáhali, podaktorých k tomu prinútili.“

	„Všetkých popravte,“ prikázal Schmidt. „Hneď teraz, na dvore, aby to ostatní videli.“

	Riaditeľovi poskočilo obočie. „Popraviť?“ začudoval sa a zbledol. „Zatiaľ sme iba banditov… Títo sú civili, Slováci…“

	„Koľko ich je?“ skočil mu do reči Karl.

	„Dvadsaťdva.“

	„Dnes je utorok. Každý týždeň v utorok prídem a vyberiem dvadsaťdva väzňov na popravu. Ušetrení budú iba tí, čo poskytnú dôležité a pravdivé informácie o banditoch, zradcoch a kolaborantoch.“

	Sturmbannführer sa otočil a vybral sa na dvor, aby skontroloval, ako miestni prisluhovači vykonajú rozkaz.

	„A už je po vás,“ prihovoril sa vystrašeným väzňom cez mreže Ress. „Uvidíme sa na dvore,“ usmial sa a zakýval im.

	

	Sledovať popravy bola zábava. Nezaučení dozorcovia nemali dobrú mušku, chýbala im zručnosť i technika. Väzňov dorážali až druhým či tretím výstrelom, ostatných nechali dívať sa na zbabrané a zdĺhavé zabíjanie, takže ľudia vrieskali čoraz hlasnejšie a zúfalo sa vzpierali.

	Ress mal čo robiť, aby sa nezasmial. Schmidt ho nenapomínal, sám krútil hlavou nad neschopnosťou miestneho osadenstva. Zbytočne dramatické predstavenie však malo aj kladnú stránku – keď sa sturmbannführer rozhliadol po oknách, uvidel v nich natlačené desiatky väzňov s vyvalenými očami. Len nech sa dívajú a boja, aspoň sa im rýchlejšie rozviažu jazyky.

	Po desiatom popravenom už boli dozorcovia roztrasení rovnako ako odsúdenci. Akúsi ženu dorážali už hádam desať minút, nie a nie ju odpraviť. Ruky sa im triasli, výstrelmi z malokalibrovej pištole napokon zasiahli hlavu, mysleli si, že tým sa všetko vyrieši. Boli to hlupáci, ani len netušili, že pokiaľ náboj netrafí mozgové centrum, spôsobia výstrely do hlavy najodpornejšie divadlo a zdĺhavú smrť. Stratili nervy, obiehali okolo zranenej, ktorá sa zmietala na zemi a štrikovala nohami, takže pripomínala krútiacu sa hodinovú ručičku. Občas do nej zmätočne vystrelili, no náboj z takejto zbrane nemohol len tak ledabolo priniesť rýchlu smrť.

	Sturmbannführer pozrel na Ressa a očami mu ukázal, aby im išiel pomôcť.

	Rozveselený Eldrich prikývol, utrel si slzy stekajúce po lícach a pustil sa do práce.

	Schmidt pookrial, z toľkého barbarstva mu už bolo otupno, potešilo ho, že konečne vidí humánnejší prístup.

	O šesť minút bolo po všetkom.

	

	Väznicu navštevovali každý utorok, stačilo zopár predstavení a väzni sa rozospievali. Karl neraz viedol vypočúvanie, snažil sa zaškoliť čo najviac chlapov, efektivita bolo kľúčové slovo. Získavali veľa zaujímavých informácií. Na ich základe podnikalo Sonderkommando 7a trestné výpravy do okolitých obcí. Prečesali okolie Lúčok, Likavku, Liskovú, Lúžnu, Ľupču aj Liptovskú Osadu. Málokedy obišli naprázdno, chytali banditov aj napomáhačov, popravovali ich priamo na mieste, alebo ich najprv odviezli do mesta na výsluch. Dedinčania boli hlúpi, neraz pomáhali banditom aj bez prinútenia. Bolo im treba vysvetliť, že sa to nemá. Slušnému vysvetľovaniu nerozumeli, takže im vypaľovali domy i stodoly, občas aj s obyvateľmi.

	Schmidt postupoval systematicky. Vedel, čo robí, bolo mu jasné, že ak odstrihne zásobovacie trasy, cez ktoré sa k banditom dostávajú potraviny, lieky a ošatenie, buď v horách pomrznú, alebo začnú podnikať zúfalé kroky a robiť chyby.

	Plán fungoval dobre, no vyžadoval si čas. A práve ten nemali. Začiatkom februára postúpila Červená armáda až k Liptovskému Mikulášu, iba tridsať kilometrov od Ružomberka. Nemecké jednotky vytvorili silnú obrannú líniu, židoboľševické hordy ešte nejaký čas udržia od mesta, no situácia bola hrozivá. Ružomberok sa stal dôležitým zásobovacím bodom pri bojovej línii, zhromažďovali sa tu jednotky, bojová technika i zásoby. Banditi mali na čo útočiť. Schmidt im síce uťahoval kyslík, no ich výboje boli čoraz nebezpečnejšie. Nemal čas, každý deň prichádzali kritické hlásenia, musel vymyslieť čosi účinnejšie.

	Pravidelne navštevoval aj Mautnerove závody a úzkostlivo dohliadal na rozbehnutý projekt. Výroba napredovala podľa plánu, nasadení Židia pracovali do vysilenia, no stále potrebovali viac času, aspoň zopár týždňov.

	Čas bol kľúčový, rozhodovala efektivita. Heydrich všetko predvídal – už pred rokmi vedel, o čom hovorí.

	Trestné výpravy do zasnežených hôr boli čoraz úmornejšie, morálka klesala. Chlapov zo Sonderkommanda 7a vystriedalo skúsené Einsatzkommando 27 ZbV, ktoré sem prevelili z východného Slovenska. Zvýšil sa počet popráv, no partizánske skupiny operujúce za ich chrbtom mohli s približujúcim sa frontom znamenať katastrofu.

	Schmidt napínal vôľu, rozum mu našepkával, že to už nemá význam, že by mal nechať všetko tak a zachrániť aspoň vlastnú rodinu, no čosi sa v ňom vzopälo – nesmel sklamať ríšu, keď mu konečne preukázala dôveru. Nemohol opustiť chlapov, pre ktorých bol ako maják na rozbúrenom mori, znamenal pre nich nádej. Videli, že ešte nie je zlomený, a tak vydávali zo seba maximum.

	Na každého pôsobil stupňujúci sa tlak – Brunberg vymenil chľast za blúznenie o Ragnaröku a runách, Ress sa vyžíval v popravách, Mauer sa hlásil na trestné výpravy, akoby chcel dokázať, že aj keď dychčí a kríva, zvládne pochody v zasnežených horách lepšie než zdraví vojaci. Napriek nepriaznivej situácii ani raz nezaváhali, plnili rozkazy s oceľovým odhodlaním, Karl bol na nich pyšný.

	Vernosť je moja česť – to nebola len fráza, naozaj tým heslom žili, ani teraz, v najťažších chvíľach, sa nevzdali ideálov.

	Vernosť je moja česť, opakoval si každý večer, keď sa prehŕňal starými listami od Ingrid, vdychoval vôňu papiera a presviedčal sám seba, že zacítil aj vôňu jej svetlých vlasov. Už dávno nenapísala, bál sa, čo je s nimi, znova ho prenasledovali nočné mory. Prekliaty Ružomberok ho držal v zajatí ako smradľavá bažina. Čochvíľa sa tadiaľto tak či tak prevalí front, bude po všetkom, tak prečo musí plniť akési rozkazy?

	Banditi a projekt, ešte nič nie je stratené, ak sa oboje vyrieši, stále je nádej, že sa postup nepriateľov podarí zastaviť či aspoň spomaliť. Keď sa dokončí výroba, bude to znamenať desaťtisícky mŕtvych podľudí.

	Ríša sa naňho spolieha, musí zabezpečiť dokončenie projektu, musí si poradiť s banditami! Lenže ako získať čas, ako nebojovať s chápadlami, ale odseknúť im hlavu?

	Ako im odseknúť hlavu?

	Prekliate mesto.

	Odseknúť hlavu…

	

	„Zmeníme taktiku,“ oznámil ráno Schmidt. „Doterajší postup nebol zlý, no vyžaduje viac času, než máme.“

	Jonas prikývol, akoby Karl potvrdzoval, čo si myslí aj on. Ostatní naňho potichu hľadeli a čakali, o čo pôjde. Chlapi zo ZbV 27 boli tvrdí, zažili toho dosť, spočiatku si mysleli, že sturmbannführer je iba pajác a mäkkýš, veď bol vraj lekár. Stačilo však zopár výsluchov a trestných akcií, ktoré viedol, a bolo im jasné, že sa v ňom mýlili. Ešte nestretli takého tvrdého a chladnokrvného veliteľa. Získal si ich, preto nereptali a pozorne počúvali inštrukcie.

	„Odrezávali sme chápadlá, liečili symptómy choroby, nie príčinu,“ povedal Karl. „Zameriavali sme sa na okolité obce a dedinčanov, čo dokopy nič nevedia. Chytali sme banditov, ktorých sem ruskí velitelia posielali, lebo si mohli dovoliť stratiť ich. Nemáme čas na naháňačku po horách. Stiahneme chlapov do mesta. Rozumiete?“

	Nik sa neozval, opäť prikývol iba Brunberg, Karlovi sa to nezdalo dostatočné.

	„Banditi útočia na naše sklady, dôležité vlaky, dokonca na veliteľstvo Hlinkovej gardy. To znamená, že získavajú informácie priamo z mesta. Stavil by som sa, že tu stále existuje odbojárska bunka. Práve k nej sa musíme dostať. Jej členovia budú vedieť viac než všetci dedinčania dokopy.“

	„Áno, ale ako?“ opýtal sa Mauer. „Po povstaní tu prebiehali čistky, ak ich nenašli vtedy, ako sa k nim dostaneme?“

	„Po povstaní bol chaos, všetci sa zameriavali najmä na partizánske bandy, prečesávanie hôr a okolitých obcí. My to spravíme naopak. Väčšinu síl stiahneme a sústredíme priamo do mesta. Vypátrame bunku a cez ňu im zasadíme úder, z ktorého sa nespamätajú.“

	Schmidt po nich prebehol pohľadom.

	„Verte mi, mám s tým dobré skúsenosti zo SD,“ doložil, aby ich presvedčil.

	

	Bolo to ako návrat do mladosti. Karl si pripadal ako kedysi v Mníchove, keď spolu s Heydrichom rozkladali a likvidovali komunistické, liberálne, židovské či slobodomurárske bunky. Všetko sa vracalo, slávne dni triumfu mu ožívali v pamäti. V skladisku štábu objavil zopár pôvodných čiernych uniforiem SS, ktoré velenie počas vojny sťahovalo z obehu a nahrádzalo šedozeleným variantom. Obliekol sa do jednej z nich, presne ako kedysi, potreboval si pripomínať slávu tých dní, aj chlapi prahli po symbole bývalej veľkosti a sily.

	Koncentrovanie pozornosti na mesto sa ukázalo ako dobrý krok. Začalo sa masívne zatýkanie, výsluchy sa už nezameriavali na partizánske aktivity v okolitých horách, ale na činnosť odboja priamo v Ružomberku. V Schmidtovej kancelárii sa zbiehali jednotlivé čriepky, postupne sa tam skladala mozaika.

	Odhalené informácie predbehli aj najodvážnejšie očakávania. V meste pôsobil samostatný partizánsky oddiel. Organizoval zásobovanie, sabotážne akcie v miestnych továrňach a informoval banditov v horách. To však nebolo všetko. Povstalci nadviazali spojenie s vplyvnými úradníkmi, dokonca aj s niektorými gardistami. Zradcovia, roztrasení z blížiaceho sa frontu, ochotne donášali, prezrádzali dôležité informácie a pomáhali Židom i partizánom, len aby sa očistili. Gardistické rady, oslabené po masakre najaktívnejších členov, každým dňom redli. Schmidt s údesom zistil, že takmer celý pohotovostný oddiel je dohovorený, že zbehne k partizánskym bandám. Postaral sa, aby nedôveryhodných gardistov rýchlo prevelili do inej oblasti, vedel však, že nebezpečenstvo nie je zažehnané. Mesto vrelo, mohlo im čochvíľa vybuchnúť pod prstami. Ani sa nenazdajú a ocitnú sa na ostrove obkľúčenom nepriateľmi.

	Čas, o všetkom rozhodoval čas. Informácie sa pekne zbiehali, už to nepotrvá dlho a dostane sa k nemu čosi veľké. Zasadí banditom úder, z ktorého sa nespamätajú, zabezpečí dokončenie projektu a odvoz výroby. Stihne to skôr, než sa všetko rozsype. Vráti sa do ríše, nesklame vodcu, Ingrid ani samého seba, bude sa môcť pozrieť deťom do očí.

	Nervózne sa prechádzal po kancelárii a každú chvíľu pozeral na nástenné hodiny, ktorých tikanie znášal len s veľkým sebazaprením.

	Čas rozhodoval o všetkom.

	Na zasneženom dvore zastal nákladniak. Z kabíny vyskočil Jonas. Zamával k oknu na druhom poschodí, vedel, že Karl sa pozerá. Naznačil mu, aby zišiel dole, a spolu s vojakmi sa pustil do vykladania zajatcov natlačených na korbe.

	Sturmbannführer vyšiel na dvor, z nástojčivých Brunbergových posunkov vyčítal, že ide o čosi vážne.

	Prešiel popri zatknutých chlapoch, prižmúrenými očami si poprezeral ich vzdorovité tváre, v ktorých sa ukrýval strach, pocítil mrazenie v kostiach.

	Čosi veľké.

	„Zatkli sme ich počas stretnutia,“ referoval Jonas. „Títo traja prišli z hôr, ostatní sú miestni robotníci, úradník a predavač v obchode.“

	Schmidt počúval, nič nevravel, mĺkvo hľadel na stojace mŕtvoly.

	„Sledovali sme ich už dlhšie, pravidelne odvážali zásoby. Nechceli sme ich však zobrať, kým sa neobjaví niekto z hôr.“

	Karl pozrel na trojicu zarastených a páchnucich mužov. Očividne boli dlho v horách. Hoci mali upravený odev, aby nevyzerali nápadne, príliš im to nepomohlo.

	Čosi veľké.

	Nadýchol sa strachu, čo vyžarovali, potreboval zistiť, ktorý sa bojí najviac.

	Pristúpil k nízkemu zavalitému chlapovi s výraznou lysinou. Pozrel mu do očí.

	Tento je najviac vystrašený, ale zbabelec nie je. Bojí sa, lebo vie čosi dôležité. Vyzerá vzdorovito, Karl má skúsený odhad, bude s ním veľa roboty.

	Čas rozhoduje o všetkom.

	„Meno?“ opýta sa takmer pošepky, vydýchne pritom obláčik pary.

	„Juraj Skutecký,“ povie pravdivo zatknutý. Na holej lebke mu vystúpia kvapky.

	„Nemám čas, Juraj, povieš mi všetko, čo vieš. Budeš rozprávať, až kým ti nepoviem, že stačí. Tvrdohlavcov bijeme, púšťame do nich elektrinu, lámeme im kosti, vypichujeme oči, kastrujeme zaživa, vytŕhame nechty…“

	Skutecký hľadí do snehu, para, ktorú vydychuje, je čoraz hustejšia, kvapiek na lysine pribúda.

	„Toto všetko ťa minie,“ povie Karl s úsmevom. „Nemám čas na nevinné zábavky. Ale musíš začať hovoriť, tu, pred všetkými, inak ti urobím čosi také, že si budeš priať, aby sme s tebou radšej naložili, ako som ti povedal.“

	Skutecký stále pozerá do snehu, tvár má už takmer rovnako bielu, brada sa mu chveje, ale mlčí.

	Schmidt rozhodí rukami, nič iné nečakal, v mysli sa mu vynorili slová Hippokratovej prísahy, uškrnie sa nad toľkou absurditou.

	„Spôsob svojho života zasvätím podľa vlastných síl a svedomia úžitku chorých a budem ich ochraňovať pred každou krivdou a bezprávím,“ zarecituje a pozrie na Jonasa.

	„Zájdi mi po koženú brašnu od doktora Gebhardta.“

	Brunberg prikývne a odíde, Karlove požiadavky ho už neprekvapujú, naučil sa, že najlepšie je plniť ich bez reptania.

	Schmidt sa otočí naspäť ku Skuteckému.

	„Až po vás,“ usmeje sa, ukloní a ukáže rukou ku vchodu do kobiek.

	

	
		IV.



	

	Tábor vyzeral vyľudnene, Karl však vedel, že to tak nie je. Prezeral si zemľanky a narýchlo zbúchané chatrče zaliate chladným mesačným svitom. Bez problémov prenikli až k táborovej obrannej línii. Zopár predsunutých hliadok, na ktoré narazili v lese, zlikvidovali bez jediného výstrelu. Vojaci už zažili množstvo protipartizánskych akcií, takže vedeli, čo majú robiť. Keď sa zakrádali lesom, Schmidt nezačul ani jediné kovové cinknutie.

	Ešte raz ďalekohľadom skontroloval zasneženú poľanu. Prudký mráz zahnal zberbu do chatrných obydlí, okolo ohníkov podupkávalo iba zopár stráží. Karl vedel, na čo sa díva. Zberný tábor – tu sa zhromažďujú nováčikovia, utečenci, zásobovači a partizánske jednotky čakajúce na zásoby nábojov, potravín a liekov. Vynikajúci úlovok. Nadrel sa, kým zo Skuteckého získal informáciu o jeho polohe, no stálo to za to. Bol si istý, že viac toho umučený robotník nevedel. Hlavný partizánsky štáb sa nepochybne nachádza hlbšie v lesoch, určite je lepšie strážený, prístupové cesty má zamínované a poistené pascami. Ak budú mať šťastie, podarí sa im dnes zajať niekoho, kto im vyzradí polohu povstaleckého centra.

	Karl pozrel na vojenského veliteľa a prikývol. Veliteľ zdvihol ruku, chvíľu ju podržal vo vzduchu a prudko ňou mávol.

	Ozvalo sa tiché zapraskanie ľahkých mínometov. Niektorí vojaci si zapchali uši.

	Výbuchy zaduneli, zmrznutá zem, sneh a drevené triesky sa rozprskli na všetky strany.

	Tábor razom ožil, poľanu zaplnili výkriky.

	Veliteľ znova mávol rukou, povstalcov zasypala nová vlna trieštivých delostreleckých mín. Zopár chatrčí sa rozletelo, akoby ich postavili zo zápaliek.

	Civilisti neboli cvičení na takéto situácie, v tábore vypukol zmätok. Po zakrvavenom snehu sa váľali zvyšky roztrhaných tiel, zranení jačali, kto mohol, utekal preč, iba zopár chlapov sa pokúsilo o odpor.

	K nebu vyleteli svetlice, poľanu zalialo zelené svetlo.

	Pechota vyrazila do útoku, obkľúčili takmer celý tábor, povstalci nemali kam ujsť. Niekoľkým sa podarilo prešmyknúť medzi stromy, no väčšinu skosila streľba zo samopalov alebo črepiny z útočných granátov.

	Boj netrval dlho, o chvíľu bolo po všetkom. Na zasnežený les opäť zaľahlo ticho prerušované občasnými výkrikmi, chrapotom a stonaním.

	Karl sa prebrodil do tábora – na zemi sa váľali telá aspoň štyridsiatich povstalcov, z dôležitého zásobovacieho uzla zostali iba dymiace trosky. Najviac radosti v ňom však vyvolal pohľad na dobrú dvadsiatku zajatcov. Niektorí boli pri vedomí, iní ležali v snehu po ohlušení granátmi. Schmidt medzi nimi zazrel aj bradatého Rusa s potetovanými rukami.

	

	
		V.



	

	Za úspešný zásah mu osobne zagratuloval generál Höffle, veliteľ nemeckých vojsk na území Slovenska. Karl sa neubránil pýche, aj keď pochvala od generála už príliš neznamenala. Pred niekoľkými dňami padla obranná línia pri Liptovskom Mikuláši a zdecimovaným jednotkám sa len tak-tak podarilo naspäť vybojovať stratené pozície. Nepotrvá dlho a Sovieti definitívne pretrhnú obranu, ničivá vlna z východu sa preleje cez Ružomberok.

	„Ak niečo môže pomôcť, sú to príklady individuálneho hrdinstva, ako ten váš,“ povedal mu Höffle.

	Chlapi naozaj pookriali, vrátil im vieru, že nie je všetko stratené. Schmidt generálovi prisľúbil, že nepoľaví. Neklamal, prebudil sa v ňom starý inštinkt, túžil splniť úlohu. Najmä teraz, keď bol už iba krôčik od odhalenia hlavného štábu. Iste, partizáni ho mohli premiestniť, ale v zasnežených horách si nemohli dovoliť priveľa voľného pohybu. Ak zistí, kde tábor ležal, ľahko si odvodí únikové trasy. S technikou a zásobami sa povstalci nemôžu pohybovať príliš rýchlo, neujdú mu. Zostávalo zistiť, kde sa štáb nachádza, stačila jediná informácia.

	Karl prikázal, aby zajatcov podrobili najtvrdším metódam výsluchu. Čas rozhodoval o všetkom. Keď to bolo možné, viedol vypočúvania osobne. Inokedy ich zveril Brunbergovi, Mauerovi a Ressovi, už mali dostatok skúseností.

	Často navštevoval Mautnerove závody a súril výrobu. Do jej ukončenia zostávalo iba zopár dní, nanajvýš týždeň. Potom všetko naložia na vlaky a priamo z továrenského komplexu odošlú do ríše. Dokončí projekt, zničí hlavný povstalecký štáb a vráti sa k rodine. Bol si istý, že po splnení úloh mu to nikto neodoprie. Najschopnejších ľudí budú aj tak potrebovať najmä v Berlíne. V najhoršom prípade spojenecké sily azda donútia ríšu k vyjednávaniu a uzavretiu mieru, no aj tak im zostanú obrovské územia. Zvládnuť chaos a zaviesť poriadok sa bude dať iba z hlavného mesta.

	Karl preťal myšlienky na budúcnosť.

	„Keď sa vám zdá budúcnosť dôležitá a neustále na ňu myslíte, majte sa na pozore. Práve vtedy je kľúčová prítomnosť a to, čo práve robíte,“ hovorieval Heydrich.

	Schmidt bol s prítomnosťou spokojný. Práve skontroloval, ako prebieha vypočúvanie mladej partizánky, ktorú zajali pri nočnom útoku. Zaťala sa, bežné metódy nepomáhali. Karl cítil, že čosi vie. Prikázal chlapom, aby jej pred očami elektrickým prúdom uškvarili zopár povstaleckých druhov. Ak dievčina ani potom nedostane rozum, sama si bude môcť za to, čo nastane.

	Pred kanceláriou uvidel dvoch pobočníkov s napätými tvárami. Premklo ho nedobré tušenie.

	Načo prišli dvaja?

	Starší z nich drží telegram.

	„Pre vás, pán sturmbannführer,“ zamrmlal a podal mu ho. Obaja zmizli skôr, než sa Karl začítal.

	Píše generál Höffle, naozaj pôjde o čosi dôležité. Schmidt vojde do kancelárie a zavrie za sebou. Posadí sa za stôl, pustí sa do čítania.

	Telegram obsahuje tri body. Hneď prvý je zlá správa – obranná línia pri Liptovskom Mikuláši definitívne padla. Červená armáda je v Ružomberku najneskôr o pár dní.

	Druhý bod – vzhľadom k situácii má okamžite zastaviť projekt. Všetko, čo sa podarilo vyrobiť, treba naložiť na vlak a spolu so strojmi aj zaškolenou pracovnou silou okamžite evakuovať do ríše.

	Drobné písmenká sa roztrasú, Karl sa zhlboka nadýchne, aby sa ovládol. Zastavenie výroby, jej prevezenie do ríše, opätovné zabehnutie a spustenie znamená niekoľkotýždňové zdržanie. Projekt sa nestihne dokončiť, všetko vyjde navnivoč! Schmidt čosi také nemôže pripustiť, nesmie, aj keď ide o rozkaz z ministerstva. Ríša mu zverila úlohu postarať sa o výrobu, nepreruší ju, keď je iba kúsok od dokončenia.

	Oči mu preskočia k poslednému bodu. Chvenie rúk razom ustane, písmenká sú dokonale ostré. Karl ich číta, no nerozumie významu, pozerá na ne, znova a znova prechádza po znakoch, no pripadá si, akoby čítal vety v cudzom jazyku.

	

	S najhlbsim zarmutkom vam oznamujem, ze vasa manzelka Ingrid, syn Siegfried a dcera Kirsten zahynuli 12. januara pri leteckom bombardovani Berlina. Vodca je s vami. Sieg Heil!

	

	Význam sa k nemu rúti, nie a nie doraziť, no keď ho zasiahne, Karl prestane dýchať. Zbledne, zopár ráz zažmurká.

	Ginnungagap.

	Odrazu je prázdny, iba tenká vrstvička kože, nič viac.

	Položí telegram na stôl, ruky sa mu nezachveli. Zamyká mu však kútikom úst, znova zmätene zažmurká.

	Musí dohliadnuť na splnenie úlohy. Vstane a pomaly prejde k skrini. Necíti nepokoj.

	Splň úlohu!

	Otvorí skriňu (zazrie sa v zrkadle na vnútornej strane dverí – vyzerá normálne, iba oči má akési iné), vytiahne koženú aktovku s chirurgickými nástrojmi a vyberie sa do kobky, kde vypočúvajú partizánku. Cestou po schodoch si spomenie na Beppa, ktorý pitval posledné dvojičky, kým za pitevňou už spaľovali lekárske správy o jeho výskume. Pochopí ho, Beppo nebol žiadny blázon.

	Splň úlohu!

	Viktor vyšiel z dielne, privrel oči pred poletujúcim snehom a zastrčil do puzdra poloautomatickú pištoľ ČZ 38. V zásobníku chýbal jeden upravený náboj s odpílenou špičkou. Pred chvíľou ho vystrelil do mladého nemeckého zajatca, ktorého vypočúval.

	Potreboval ukázať tvrdosť, nešlo len oňho, aj chlapi, čo prežili nočný útok na tábor, potrebovali povzbudiť. Prešlo odvtedy osem dní, no zvyšok oddielu sa ešte stále nespamätal. Prišli o väčšinu bojaschopných chlapov i dôstojníkov. Prežil jediný veliteľ – drobný Ukrajinec Vasyľ. Stratili spojenie s hlavným štábom a zásobovačmi. Karlovi sa jediným úderom podarilo roztrieštiť takmer celý systém.

	Viktor vedel, že za tým stojí on, už v januári sa dozvedel, že velenie protipartizánskych operácií prevzal sturmbannführer Schmidt, ktorý pricestoval z Generálneho gubernátu. Spočiatku neveril, že je to naozaj Karl, no keď s Nikolajom sledovali jednu z masových popráv pri Liskovej, pochybnosti sa rozptýlili. Z vysokého brala, kde vtedy stáli, nevidel síce sturmbannführerovi do tváre, no spoznal jeho pohyby. Boli mu dobre známe, díval sa na ne celé detstvo. Nebyť Belova, asi by sa roztriasol od hrôzy, no veliteľ mu položil ruku na plece a upokojil ho. Obaja mysleli na to isté.

	„Už čoskoro,“ povedal Viktor.

	„Hej,“ prisvedčil Nikolaj.

	Hiler odvtedy nepremýšľal nad ničím iným, než ako zhasnúť Karla. Zabitie Ferenčíka, Mrvu, ba ani Grieša neprinieslo zmierenie. Isteže, cítil sa lepšie, no stále čosi chýbalo.

	Zhasnúť Karla.

	Myšlienka ho celkom posadla, vedel, že Karl je nebezpečný a určite čosi chystá. Drvivý úder na zberný tábor však nečakal, bola to takmer smrteľná rana. O dva dni neskôr síce zo zúrivosti podnikli menší odvetný útok pri Bielom Potoku a zajali nemeckého vojaka (toho, čo umrel pred malou chvíľou), no nevedeli, čo ďalej. Hory prečesávali trestné oddiely, smrť rozosieval aj vytrvalý mráz a nedostatok jedla.

	Viktor sa pobral cez provizórny tábor a obzeral si chlapov. Niektorí mu kývli hlavou, počuli výstrel, vedeli, čo sa stalo. Potrebovali vidieť tvrdosť, inak sa nedalo, no takýto príklad ich zároveň menil na čosi, čím by sa v bežných podmienkach nestali. Napríklad mladý Andrej Strmeň, ktorý mu pomáhal pri útoku na gardistické veliteľstvo, sa už otvorene vyžíval v streľbe a vraždení. Keď odchádzali z Griešovej vily, zastrelil oboch sluhov – len tak, bezdôvodne. Viktor vedel, že to on Andreja nakazil. Preniesol naňho čosi zlé, tak ako kedysi v Amerike preniesol nákazu na Viktora krvilačný Abe Reles. Nič iné sa však robiť nedalo. Nemci postupovali rovnako, ba ešte horšie. Nikto ich sem nevolal, za všetko, čo sa dialo, niesli zodpovednosť oni, nie obrancovia.

	Keď Viktor pomedzi výbuchy i streľbu utekal do hôr, obzrel sa.

	V zelenom svetle zazrel zničený tábor a hŕstku povstalcov, ktorí bežali za ním. Bola medzi nimi aj Zuzana Skutecká. Chýbalo jej už iba zopár metrov, stačila chvíľa a ocitla by sa v akom-takom bezpečí.

	Zaštekal samopal – ktorýsi vojak uvidel bežiacu skupinku a vypálil do nej plnú dávku.

	Mladá učiteľka sa prehla ako luk, v záblesku vybuchnutého granátu na okamih vyzerala ako bronzová socha, no vzápätí sa zrútila do zmrznutého snehu, ktorý sa lačne napil jej krvi.

	Keď nad tým Hiler neskôr premýšľal, pochopil, že Skutecký si zabil dcéru. Musel to byť on, kto vyzradil polohu tábora. Stratil sa už deň predtým, takže vydržal dosť dlho. Zrejme na ňom zapracoval Karl Schmidt osobne. V momente, keď odbojár zašepkal zopár slov o tábore, vyriekol rozsudok smrti nad vlastnou dcérou.

	Život požiera blízkych, nech robíš čokoľvek, napokon zostaneš sám, preháňalo sa Hilerovi v mysli. Čím viac sa snažíš ochrániť ich, tým rýchlejšie miznú.

	Došiel na druhý koniec tábora a zastal pri veľkom vojenskom stane. Vedel, čo sa tam deje. Vasyľ dával chlapom pokyny, vysvetľoval im plán pripravovanej nočnej akcie. Viktor vedel, že musia podniknúť práve takýto krok, rozhovor s mladým zajatcom ho v tom utvrdil. Sám včera na Vasyľa tlačil, nástojil, aby neváhali. Každým dňom sú vyčerpanejší, čas rozhodoval o všetkom. Ak to neurobia teraz, tak nikdy, zostávala im sila na posledný úder.

	Lenže s blížiacim sa súmrakom si už Hiler nebol taký istý. Vedel, čo akcia obnáša, bál sa toho, veľmi sa toho bál. Pri myšlienke, že zostáva už iba zopár hodín, sa mu roztriasli ruky, brucho mu skrútili kŕče.

	Poobzeral sa, či ho nikto nevidí, prešiel za blízke kríčie.

	Vzpriamené držanie tela ochablo, plecia mu ovisli, prehol sa a povracal. Železné odhodlanie bolo iba divadlo, ruky sa mu triasli, oblial ho studený pot, zachvátila hrôza.

	Zopár hodín, už iba zopár hodín. Zašklbali ním ďalšie kŕče, čupol si do snehu, zovrel hlavu do dlaní a plytko dýchal. Snažil sa upokojiť, ale srdce mu stále divo búšilo. Žiadny pokoj, žiadne zmierenie.

	Karla prebudili údery na dvere.

	„Pán sturmbannführer, pán sturmbannführer!“ vykrikoval ktosi.

	Na chvíľu sa preľakol, že je naspäť v Osvienčime, že poňho prišli a odvádzajú ho na vojenský súd.

	Zažmurkal a prebral sa.

	Je v Ružomberku, Ingrid, Siegfried a Kirsten sú mŕtvi (Sieg Heil!) a on musí dokončiť projekt, musí splniť úlohu.

	„Pán sturmbannführer!“

	Potichu zahrešil a vykročil k dverám. Potreboval sa dobre vyspať (myslel si, že po dnešnej správe o smrti svojej rodiny nezaspí, no len čo si ľahol, prepadol sa do hlbokej černoty), ráno má vypočúvať Rusa s potetovanými rukami. To, čo sa dozvedel od partizánky, ktorú zaživa rozpáral, mu stačilo, aby pochopil, akého vzácneho vtáčika má v hrsti. Bol sa naňho pozrieť vo väznici, pekne si ho oťukal. Rus bol kľúč od všetkého. Karl bol presvedčený, že má v hlave informácie o sieti partizánskych táborov, zásobovacom systéme aj hlavnom štábe. Navyše, dobre sa poznal s Gabrielom Nomským – Karlovým starým kamarátom, ktorý mu už dávno trhal nervy. Zakaždým sa vynoril v najhoršej možnej chvíli – v Birkenau aj tu –, nedal pokoj, ustavične mu pripomínal jeho prekliaty pôvod aj to, že vyrastal medzi Židmi. Karl potlačil nechutné spomienky. Musí to skončiť, musí to raz a navždy skončiť.

	Došiel k dverám a otvoril ich. Stál za nimi mladý vojak.

	„Útok, hlásia veľký útok na centrálny muničný sklad!“

	Schmidt rozospato zažmurkal a zdvihol obočie: „Tí všivavci útočia?“

	Nečakal, že urobia takú chybu. Muničný sklad bol dôležitý, ak ho zničia, spôsobia vážne škody, no útokom vyriekli nad sebou konečný ortieľ.

	„Nasaďte tam všetky sily, všetky posádky, rýchlo!“

	„Rozkaz, pán sturmbannführer!“

	Vojak odbehol odovzdať rozkazy, Karl si narýchlo obliekol uniformu a vybehol na dvor. V džípe už čakal Jonas s Ressom a Mauerom. Schmidt naskočil, pneumatiky sa pretočili na ľade, no auto sa rozbehlo. Vyrazili k centrálnemu muničnému skladu stojacemu pri východnom vstupe do mesta.

	Dorazili o necelých desať minút.

	Budovu zachvátili plamene, oblizovali konštrukciu, ešte stále zaznievala streľba a výbuchy. Ktovie, aké škody útok spôsobil. Ak rýchlo neuhasia oheň, môže vybuchnúť celý sklad.

	Na nákladniakoch práve dorazili posádky z delostreleckých aj mestských kasární. Vojaci zoskákali a v bojových formáciách sa rozbehli k budove. Nepotrvá dlho a útok odrazia. Schmidt sa uškrnul. Čo si tie svine mysleli? Nespamätali sa z úderu, ktorý im zasadil, zmohli sa iba na takéto zúfalstvo.

	Isteže, bol to odvážny výpad, no v meste sa nachádzali aj dôležitejšie ciele. Na tie si však netrúfli, zostala ich iba hŕstka, pekne im ukázal.

	Na tvári mu stále pohrával úškrn, no oči mu odrazu zvážneli. Čosi mu napadlo. Pozrel na nákladniaky, ktorými sa doviezli vojaci. Posádka z mestských aj delostreleckých kasární, presne ako rozkázal.

	Úškrn mu zamrzol, po chrbte prebehli zimomriavky.

	Delostrelecké kasárne blízko pri väznici…

	Kľúč od všetkého…

	Zakrútila sa mu hlava.

	„Kurva!“ vykríkol a od zúrivosti vyprskol sliny.

	Jonas naňho prekvapene pozrel. Ešte nikdy nepočul Karla takto zanadávať.

	„Do väznice! Rýchlo do väznice!“ zrúkol Schmidt.

	Viktor počkal, kým z kasární neodídu všetky nákladniaky, a dal znamenie, aby vyrazili. Vasyľ mu nechal iba zopár chlapov, hlavným cieľom bol preňho muničný sklad. Hilerovi sa ho ledva podarilo presvedčiť, aby útok spojili s pokusom o Nikolajovo oslobodenie.

	Belov doteraz neprehovoril, inak by už boli všetci mŕtvi, no keď na ňom zapracuje Karl, napokon povolí. Bol by to koniec pre hlavný štáb, vedľajšie tábory aj zásobovací systém. Keby Schmidt začal rozpletať klbko informácií, dostal by všetkých – povstalcov, partizánov aj civilistov, čo im pomáhali.

	Nemohli mu Nikolaja iba tak nechať, nemohli, nech by to stálo čokoľvek.

	Viktor zatínal zuby a bežal k väznici na čele klinovej formácie. Potil sa, tŕpol od strachu, zo všetkých síl odháňal myšlienku, že velí šiestim chlapom, zodpovedá za nich, ich prežitie závisí od jeho rozhodnutí. Z toho mal strach, smrteľnú hrôzu, o vlastný život mu nešlo.

	Už nie ďalších!

	Došli k bočnej bráne, hodili pod ňu dva šúľky dynamitu a ukryli sa.

	Výbuch zahučal, zem sa otriasla, no nevnímali to, bežali do budovy. Podľa informátorov väznicu strážilo len zopár dozorcov – spoliehali sa na pomoc nemeckých vojakov z blízkych kasární. Tí boli teraz preč, aspoň na chvíľu, kým Karl pochopí úskok.

	Vybehli po schodisku a rozbehli sa chodbou k riaditeľovej kancelárii. Dozorcovia sa zmohli na slabý odpor, sústredená streľba zo samopalov ich zopár skolila, ostatní odhodili zbrane a dvíhali ruky nad hlavu.

	Zoradili ich na chodbe, stále na nich mierili.

	„Kde je Rus s vytetovanými hviezdami?“ opýtal sa Viktor. V mysli mu čoraz hlasnejšie tikala sekundová ručička, nemali veľa času. Karl je bystrá hlava, rýchlo pochopí, o čo ide.

	Dozorcovia mlčali, ruky držali spojené za hlavami, vystrašene hľadeli na dlažbu.

	Chodbou zarachotili výstrely, všetkými trhlo, jeden z chlapov sa zrútil na zem.

	Z hlavne Strmeňovho samopalu stúpal prúžok dymu. So zacvaknutím nasadil do zbrane plný zásobník.

	„Kde je Rus?“ zopakoval Viktor.

	Tučný chlapík v prepotenej košeli zajachtal: „Ukážem, ukážem vám.“

	Vytiahli ho z radu a zamierili k celám.

	Andrej natiahol záver samopalu (páčil sa mu jeho kovový zvuk), hlúčik vydesených chlapov sa rozkričal.

	Strmeň stlačil spúšť.

	Ozvena streľby a náreku putovala po väzenských chodbách ešte hodnú chvíľu potom, ako už boli dozorcovia mŕtvi.

	Vydesený spotený tučniak ich zaviedol na koniec dlhej chodby lemovanej celami.

	„Tu,“ ukázal na oceľové dvere.

	Viktor ho štuchol hlavňou: „Otváraj.“

	Dozorca však roztrasenými rukami nedokázal odomknúť. Keď sa mu to nepodarilo ani na tretí raz, usedavo sa rozplakal.

	Hiler zobral kľúče a odomkol.

	Otočil sa k Andrejovi. „Osloboďte čo najviac väzňov,“ ukázal na cely.

	Vošiel do kobky, kde držali Nikolaja. Uvidel ho natiahnutého tak, aby sa podlahy dotýkal iba špičkami nôh. Prebehol pohľadom po jeho zúboženom tele. Vyskúšali na ňom všetko – bitku, elektrinu, rezanie i lámanie. Chodidlá a palce na nohách mal rozmliaždené, zmenili sa na krvavú masu.

	Nič nevyzradil.

	Viktor k nemu došiel, prikázal uvoľniť reťaz. Nahé telo mu odkväclo do náruče. Nikolaj naňho pozrel kalným pohľadom, ktovie, či bol pri vedomí.

	Čosi zachrčal pomedzi rozbité a horúčkou rozpraskané pery.

	Hiler nerozumel, naklonil sa, aby lepšie počul.

	„Trvalo ti to, pareň,“ zašepkal veliteľ a po zmučenej tvári mu prebehol náznak úsmevu.

	Na chodbe zaštekal výstrel.

	Musia ísť, nezostáva veľa času.

	Dvaja chlapi chytili Nikolaja, vliekli ho medzi sebou, vyrazili na rýchly ústup.

	Keď Viktor prekročil telo tučného dozorcu (Andrej ho skolil jediným výstrelom) a rozhliadol sa, uvidel asi dvadsiatku otvorených ciel. Vyšlo z nich azda tridsať väzňov. Zmätene sa rozhliadali, nevedeli, čo sa deje.

	Na odomykanie ostatných dvier nezostával čas.

	„Ústup! Rýchlo!“ zakričal Viktor.

	Keď utekali od väznice k nákladniaku, čo ich čakal obďaleč, zazreli na konci ulice svetlá. Blížili sa, autá sa rútili šialenou rýchlosťou.

	Džíp zastal pred väznicou, ešte sa kĺzal po snehu, no Karl nečakal a vyskočil na cestu. Len čo dobehol k budove, videl, že je zle. Bočná brána vyvalená, vo vzduchu zacítil štipľavý dym.

	Počkal, kým dorazili vojaci, a poslal ich dnu. Vedel však, že je to zbytočné, prišli neskoro.

	Prechádzal sa pred väznicou, biely od zlosti. Keď sa ako-tak upokojil, vybral sa na prehliadku.

	„Svine,“ šomral idúcky popri zmasakrovaných dozorcoch. „Vôbec ich nemuseli pozabíjať, nebolo to potrebné,“ vykladal Jonasovi a krútil hlavou. Ani Ress, kráčajúci za nimi, nechápal toľké barbarstvo. Čo im tí chlapi urobili? Iba strážili väznicu, určite mali rodiny a deti. Skurvení banditi ich postrieľali ako dobytok.

	Na konci chodby ich čakala prázdna cela určená pre špeciálnych väzňov.

	Karl nič nevravel, no jeho chlapi videli, že mu z času na čas šklblo bradou.

	Dlho stál s rukami založenými za chrbtom a pozeral na reťaz s okovami ležiacu na linoleom pokrytej dlážke.

	Nerušili ho, vychádzalo z neho priam neľudské napätie, vedeli, že stačí maličkosť a vybuchne.

	Napokon sa k nim sturmbannführer otočil, tváril sa ako zvyčajne, len oči mal iné, dovtedy pripomínali modrú oblohu, teraz kus sivého ľadovca.

	„Zožeňte zoznam všetkých oslobodených väzňov,“ prikázal. „Potrebujem vedieť, aké informácie sa dostali k povstalcom.“

	Záznamy mu priniesli o necelú štvrťhodinu. Našiel v nich presne to, čoho sa obával. Nielenže mu banditi ukradli kľúč od všetkého, bolo to oveľa horšie. Pri troche šťastia ešte nevedeli, k čomu sa dostali. Nepotrvá však dlho a prídu na to.

	Karl sa oprel o stenu, prstami si zovrel koreň nosa. Premýšľal, zvažoval možnosti, sústredene kombinoval.

	Rozhodol sa, pokýval hlavou, akoby si potvrdzoval, že zostáva jediná alternatíva.

	„Čo sa stalo?“ opýtal sa Brunberg.

	Karl naňho neprítomne pozrel, chvíľu naňho hľadel ako na cudzinca.

	„Ragnarök, Jonas, ozajstný Ragnarök,“ povedal napokon.

	

	
		IV.



	

	Nákladniakom sa zviezli iba kúsok. Vedeli, že Nemci čoskoro spustia pátraciu akciu. Nemali veľa času, vyskákali z korby a cez kalváriu sa utiahli do lesa. Oslobodení väzni sa šmatlali za nimi, no najviac práce mali s Nikolajom, ktorý mal rozdrvené nohy. Keď ho obliekli a dali sa mu napiť, trochu pookrial, no aj tak ho museli niesť. Výstup do tábora im zabral dobré tri hodiny.

	Viktorovi to neprekážalo, namáhavá chôdza mu vyhovovala, aspoň si nikto nevšimol, ako sa roztriasol, len čo nasadli do nákladniaka. Zaplavila ho úľava, veď sa im všetko vydarilo a nikto z chlapov neumrel, no prežité napätie ho vyčerpalo. Už nikdy nebude schopný veliť, toto bola posledná akcia, posledný raz zodpovedal za cudzie životy. Front je tu najneskôr o niekoľko dní, Nemci sa neudržia a potom… Zarazil sa, pocítil bezradnosť, nikdy nepremýšľal, čo bude robiť potom, nikdy mu ani nenapadlo, že sa toho dožije.

	Keď sa nadránom dotrmácali do tábora, trúsili sa tam aj zvyšky chlapov, čo prežili útok na muničný sklad. Tvárili sa pochmúrne, sotva sa vliekli. Nemci zareagovali pohotovejšie, než čakali. Podarilo sa im síce zaútočiť na budovu a určite poškodili veľa uskladnenej munície, no zaplatili privysokú cenu. Padla takmer tretina mužov, už ich zostávala iba necelá päťdesiatka. Črepiny z vybuchnutého granátu zabili aj Vasyľa. Keby sa nepodarilo vyslobodiť Nikolaja, jednotka by sa ocitla bez veliteľa, žiadny iný už nezostal.

	Oslobodených väzňov natlačili do vojenského stanu, nevedeli, čo s nimi. Zopár dní azda prečkajú v tábore, budú síce hladovať, no prežijú. Ak všetko pôjde podľa očakávania, front sa cez mesto preženie už čoskoro.

	Nikolaja uložili na posteľ v zemľanke, no o odpočinku nechcel ani počuť, trval na tom, aby okamžite naplánovali ďalšie kroky. Viktor a zopár ďalších ostrieľaných chlapov ho teda obstalo, aby sa poradili, čo ďalej.

	„Sme zdecimovaní, vyčerpaní, máme málo zásob, zbraní aj streliva,“ začal Andrej. „Musíme počkať, kým sa prevalí front, až potom môžeme niečo podniknúť.“

	„Súhlasím,“ pridal sa Viktor. „Útok na muničný sklad bol posledné vzopätie, viac urobiť nemôžeme, aspoň nie teraz.“

	Nikolaj bafkal z fajky, prikyvoval, sám videl, že melú z posledného. Nemali ani spojenie s hlavným štábom, nemohli teda koordinovať kroky. V tejto situácii bolo najlepšie vyčkať, ako sa udalosti vyvinú.

	Ktosi zaklopal na hrubo zbúchané dvere. Vošiel mladý muž, čo dozeral na oslobodených väzňov.

	„Veliteľ, jeden z nich stále otravuje a dožaduje sa rozhovoru s vami,“ povedal mladík.

	Nikolaj pokrčil plecami. „Nemáme čas na osobné pletky, nech vydrží.“

	„Tvrdí, že je inžinier, pracoval v Mautnerových závodoch. Nemci tam vraj vyrábajú čosi dôležité.“

	„Počul som, že je tam akási dôležitá výroba,“ prikývol Viktor. „Skutecký mi to raz spomenul.“

	„Tak nech ide dnu,“ kývol Nikolaj.

	Do zemľanky vošiel drobný chlapík s okuliarmi na nose. Jedno sklíčko mal prasknuté. Zastal pred nimi, nervózne prešľapoval z nohy na nohu, v ruke žmolil vreckovku.

	„O čo ide?“ opýtal sa Rus.

	Chlapovi sa zadrhol hlas, odkašľal si, až potom zo seba dostal zopár viet. „Počul som, že ste zaútočili na muničný sklad, poškodili strelivo.“

	„No a?“

	„Viete, chcel som…“

	„Hovor konečne!“

	„A čo lafety?“ vyhŕkol inžinier.

	„Lafety?“

	„V železiarňach Mautnerových závodov…,“ muž sa zakoktal. „Som strojársky inžinier… Nemci zriadili špeciálnu výrobu delostreleckých lafiet – podpier pre delá leFH 18.“

	Nikolaj stále nerozumel: „Podpier?“

	„Rámov, lôžok, do ktorých sa ukladajú delové hlavne s kalibrom stopäť milimetrov. Jednoducho povedané, vyrábajú súčiastky, bez ktorých sú delá nefunkčné, nedajú sa dokončiť ani použiť.“

	„Prečo ich vyrábajú tu a nie v Nemecku?“ opýtal sa Viktor.

	„Po bombardovaní ríše popresúvali dôležitú zbrojársku výrobu na dobyté územia. Pracovali sme dňom a nocou, hnali nás ako dobytok, pretože už prišli o dve takéto fabriky. Táto výroba je monopolná.“

	„Monop…“ zamrmlal Nikolaj. Technické výrazy neboli preňho, no z inžinierovej nástojčivosti a napätého pohľadu niektorých spolubojovníkov vycítil, že ide o čosi vážne.

	Viktor sa poškriabal na čele.

	„Monopolná,“ zopakoval. „To znamená, že inú fabriku na výrobu týchto súčiastok už nemajú, vyrábajú ich iba tu.“

	„Presne tak,“ prikývol inžinier. „Prečo myslíte, že je pre nich Ružomberok taký dôležitý? Nejde len o železnicu. Pre túto výrobu držia zo všetkých síl celý región.“

	„Počkaj, holúbok,“ zamával prstom Nikolaj. Oči mu podozrievavo zažiarili. „A čo s tým máš ty? Prečo ťa zavreli, keď je to také dôležité?“

	„Projekt je takmer hotový, prebiehajú už len dokončovacie práce. Zopár ráz hrozilo, že ho predčasne ukončia a všetko odvezú do ríše, lenže nový sturmbannführer výrobu zakaždým udržal. Trval na tom, aby sa projekt dokončil podľa plánu. Prevezenie výrobných liniek aj zaškolenej pracovnej sily by znamenalo príliš veľké zdržanie.“

	Hiler nadvihol obočie, spomenul si, že Zuzana mu rozprávala čosi o Židoch. „Pracovnej sily?“ opýtal sa.

	„Asi tristo Židov, premiestnili tam celé rodiny. Sú izolovaní, aby nikomu nič nevyzradili, pracujú ako otroci. Inžinierov sa zbavili, hneď ako nás nepotrebovali, aj mňa by popravili. So Židmi spravia to isté, tiež sa ich zbavia, len čo dokončia prácu.“

	Nikolaj si zamyslene šúchal bradu: „Koľko tých lafiet plánujú vyrobiť?“

	„Podľa projektu päťtisíc.“

	Zemľanka stíchla, vysoké číslo ich prekvapilo.

	„To znamená, že ak výrobu dokončia a lafety odvezú, zložia kdesi päťtisíc funkčných diel?“ uisťoval sa Viktor.

	Okuliare s prasklinou sa zablýskali. „Pravdepodobne áno.“

	„A ak ich neodvezú…“

	„Prídu o päťtisíc diel,“ dokončil Nikolaj za Hilera. „Vieš, čo narobí päťtisíc diel? To sú desaťtisíce mŕtvych.“

	„Alebo živých,“ zašepkal inžinier a stiahol hlavu medzi plecia, akoby sa preľakol, že povedal priveľa.

	„Živých, ak lafety neodvezú,“ prikývol Rus.

	Viktor pochopil, čo sa im drobný chlapík snaží celý čas vysvetliť. Obrátil sa k veliteľovi: „Keď zistia, že je tento tu medzi oslobodenými väzňami, hneď im bude jasné, že sme sa dozvedeli o výrobe. Okamžite ju odvezú.“

	Inžinier prikývol. „Presne tak! Naložia vyrobené súčiastky, stroje aj zaškolených Židov na vlak priamo vo fabrike a odošlú ich do ríše.“

	„Koľko času im to zaberie?“ opýtal sa Belov.

	Viktor si pomyslel na Karla – hlavu, ktorej to vždy rýchlo myslelo. „Podľa mňa s tým už začali.“

	Nikolaj zhlboka vydýchol, nič nevravel, no Hiler vedel, na čo myslí. Ak nič nepodnikne a hlavný štáb sa o tom dozvie, vyhlásia ho za zradcu, zbabelca a sabotéra. Červená armáda a politickí komisári ho za to dajú popraviť.

	„Päťtisíc diel,“ zamrmlal veliteľ a napil sa pálenky.

	Viktor sa otočil k inžinierovi. „Koľko času zaberie evakuácia?“

	„Ak nasadia všetky sily, čo majú, nanajvýš desať hodín, azda o čosi menej.“

	„Možno už začali, teraz je päť hodín ráno, takže máme čas nanajvýš do tretej.“

	„Nemôžete sa s niekým spojiť a…“

	Viktor mu skočil do reči: „Po útoku na tábor nemáme spojenie. Ak niekoho vyšleme cez hory, nedorazí včas, nestihnú skoordinovať žiadnu akciu.“

	„Musíme na nich udrieť,“ povedal Andrej Strmeň.

	Všetci naňho pozreli, nikto nič nepovedal. Vedeli, že má pravdu, no vedeli aj, že je to samovražedná akcia s malou nádejou na úspech.

	„Schmidt si domyslí, že sa o to pokúsime, pripraví sa. Budú v obrannom postavení, bude ich viac a sú oveľa lepšie vyzbrojení. Nás je málo, chlapi sú vyčerpaní, budeme v nevýhodnej pozícii, máme len samopaly, trochu trhavín a zopár pušiek,“ zhodnotil Viktor.

	Nikolaj prikyvoval, no odrazu znehybnel. „Musíme to skúsiť,“ uzavrel. Nikto mu neprotirečil.

	„Zbláznili ste sa?!“ vyhŕkol Hiler. „Stačí chybička a rozprášia nás, lafety aj robotníkov odvezú, v ríši si zmontujú delá a Židov sa zbavia, alebo ich strčia do koncentráku, kde ich…“

	„Máš pravdu,“ súhlasil Nikolaj a zahľadel sa mu do očí. Nikomu neprezradil, že Gabriel sa v skutočnosti volá Viktor a je Žid. Teraz mu však pohľadom hovoril, aby si dobre uvedomil, kto vlastne je. „Vyžmýkajú ich a zabijú. Zhruba tristo Židákov, celé rodiny, hovoríš?“ zazrel na inžiniera.

	Chlapík prikývol, Hiler veril, že si nevymýšľa. Aj v Osvienčime Nemci nasadzovali do pridružených fabrík celé rodiny, nebolo to nič výnimočné.

	„Zaútočíme a zastavíme transport. Neodvezú lafety, nezložia žiadne delá,“ opakoval Andrej, oči mu svietili. „A neodvezú ani Židákov,“ mávol rukou, na tom mu záležalo najmenej.

	„Tak, tak,“ prikyvoval Nikolaj. „Pripravíme útok, musíme to stihnúť.“

	Chlapi súhlasne zamrmlali, no neznelo to príliš nadšene. Jedine Strmeň sa tváril spokojne. Začali sa radiť jeden cez druhého, no veliteľ zdvihol ruku, aby ich utíšil.

	„Máme ešte jednu starosť,“ povedal a odokryl deku, ktorá mu zakrývala zmrzačené nohy. „Tak skoro chodiť nebudem.“

	Neporozumeli, nechápavo naňho hľadeli.

	Viktorovi svitlo ako prvému. Žalúdok sa mu stiahol, v ústach zacítil žlč, zahalila ho biela tma.

	„Kto bude veliť?“ zachrčal.

	Nezačuli ho, stále civeli na Nikolajove rozdrvené chodidlá.

	Päťdesiatka vlastných chlapov, tristo Židov, päťtisíc diel – desaťtisíce mŕtvych alebo živých!

	Karl! Karl! Karl!

	„Kto povedie útok?!“ zopakoval Viktor, takmer pritom vykríkol.

	Chlapi odtrhli pohľady od Nikolaja, otočili hlavy a zízali naňho. Rus sa mu zadíval do očí, vydýchol obláčik dymu, a keď ukázal na Viktora prstom, neveselo sa uškrnul: „Nikdy sa nepýtaj na to, čo už vieš.“

	

	
		V.



	

	Kedysi s Karolom na kúpalisku súťažili, kto vydrží dlhšie ponorený pod vodou. Bolo to už dávno, veľmi dávno, nemali viac než sedem-osem rokov, no Viktorovi sa zdalo, akoby to bolo včera. Teraz sa cítil rovnako, ako keď zostal pridlho pod hladinou. V ušiach mu hučalo, tiché šumenie prehlušovali údery srdca. Na pľúca mu tlačila vodná masa, nemohol sa nadýchnuť ani vydýchnuť, zmocnil sa ho kŕč. Otvoril oči, no cez kalnú vodu uvidel iba zopár svetlých šmúh. Ovládla ho panika, chcel vyplávať, ale odrazu nevedel, kde je hladina, všetky smery sa mu pomiešali, stratil orientáciu. Urobil zopár temp, chvíľu sa mu videlo, že sa ponára ešte hlbšie, no našťastie začul skreslené zvuky okolia. Prenikali pod vodu, kde sa lámali do zmätenej a nezrozumiteľnej kakofónie.

	Presne tak sa Viktor cítil, akoby sa zasekol pod hladinou. Nemohol sa nadýchnuť ani vydýchnuť, hľadel na Nikolaja a ostatných partizánov, videl však iba rozmazané svetlé škvrny. Počúval, čo hovoria, no vnímal len klbko pazvukov.

	Nikolaj si všimol, že Hiler spopolavel a civí naňho prázdnymi očami; nechcel, aby odpadol priamo pred chlapmi.

	„Nechajte nás samých,“ prikázal a potiahol si z fajky.

	Nikto nereptal, poslúchli ho, radi na chvíľu vyprázdnili zadymenú zemľanku, aby sa nadýchali čerstvého vzduchu.

	Veliteľ mávol rukou: „Poď sem.“

	Hiler k nemu bez vôle došiel a sadol si na nahrubo vyrezaný drevený stolček.

	„Nemôžem,“ dostal zo seba. Prudko pokrútil hlavou, tvár sa mu skrivila, oči sa zaleskli. „Nemôžem!“

	Päťdesiatka vlastných chlapov, tristo Židov, päťtisíc diel – desaťtisíce mŕtvych alebo živých.

	Už nie ďalších!

	Nikolaj vyčkal, kým sa upokojí a chytí dych. Nenáhlil sa. Hodiny síce pravidelne tikali, času nebolo nazvyš, no Rus vycítil, že o výsledku akcie sa rozhoduje tu, v zadymenej zemľanke, a práve teraz.

	„Koho mám nechať veliť? Povedz, poraď mi.“

	„Nemôžem, ja naozaj nemôžem,“ šepol Hiler.

	„Nikto iný mi nezostal, iba ty. Všetci ostatní sú strelci, dobrí vojaci, ale nie velitelia. Viedol si zopár menších akcií v meste…“

	„To bolo iné, išiel som sám za seba, nikomu som nevelil! Andrej vedel, do čoho ide, rád riskuje, konal na vlastnú päsť.“

	Nikolaj vyfúkol kúdol dymu. „A vo väznici? Tiež si nikoho neviedol? Videl som ťa, po celý čas si dával na chlapov pozor, počúvali ťa, máš u nich rešpekt.“

	Viktor znova pokrútil hlavou. „Stačí chybička a všetci sú mŕtvi. Aj keby sme nespravili chybu, rozprášia nás, je to samovražedný útok.“

	„Tristo Židov, povedz, koľko je to vagónov?“

	„Štyri alebo päť,“ zasyčal Hiler.

	„Päť plných vagónov…“

	Viktor nič nevravel, prepaľoval Rusa zlostným pohľadom. Myslí si, že ho vyprovokuje?

	Nikolaj to zniesol, neodvrátil zrak.

	„Napokon, nejde o lafety, Nemcov, mojich ľudí ani o Židov. Každému z nás záleží na čomsi inom. Budeš veliť, povedieš útok, lebo ti nič iné nezostáva.“

	„Akože nezostáva?“ začudoval sa Viktor. Prekvapila ho istota vo veliteľovom hlase.

	Nikolaj sa usmial, prižmúril oči a zabafkal. Premáhal bolesť z dlhého mučenia aj obrovskú únavu, no napriek tomu na chvíľu vyzeral ako dobrácky starec poučujúci vnúčika.

	„Dobre vieš, prečo,“ povedal a pozorne si Hilera prezrel, akoby ho videl po prvý raz. Sám si prikývol a zamrmlal čosi v reči, ktorej Viktor nerozumel. Potiahol si z fajky, hľadal vhodné slová. Chvíľu mu to trvalo, no napokon ich našiel.

	„Ešte sa ti nevrátila celá duša, stále kúsok chýba. Dobre vieš, kde je.“

	„Čaká tam Karl a…“

	„Zmier sa s mŕtvymi, Viktor, choď a zober si dušu naspäť, inak ti neodpustia. Ak to neurobíš, akoby si im našťal do tvárí.“

	Viktor mlčal, nemal čo povedať, pripadal si prázdny, zvnútra ho čosi vyžralo.

	Nikolaj si logol pálenky. „Poďte dnu!“ zakričal z plných pľúc, ako mal vo zvyku, no vzápätí sa rozkašľal.

	Chlapi sa vrátili, k stolu dostrkali inžiniera so zdrapom papiera a tupou ceruzou.

	„Kresli!“ prikázal Andrej.

	Chlapík načrtol pôdorys Mautnerových závodov s hlavnými halami. Označil vstupnú bránu aj zopár ďalších vchodov. Spoločnými silami do provizórnej mapy nakreslili aj okolitý terén.

	Veliteľ zobral papier a poležiačky si ho dlho prezeral. Brány vo vysokom múre obopínajúcom celý továrenský komplex ho nezaujímali. Prehliadol si najmä úsek, kde sa závody dotýkali úpätia Čebraťa pokrytého lesmi.

	„Čo je tu?“ opýtal sa a zabodol prst do plánika.

	„Druhá pradiareň, pre ríšu nezaujímavá, tam nie je veľa Nemcov. Sústreďujú sa najmä v okolí zlievarne a železiarne, kde je zbrojárske oddelenie.“

	„Pradiareň,“ šomral Nikolaj. „Pozrite, múr sa takmer dotýka lesa, stojí tam jediná hala. Aj keby ktosi striehol na streche, je to osamotený výškový bod, takže ho rýchlo dostaneme.“

	Nahrnuli sa k nemu, študovali mapku, vypytovali sa inžiniera na veľa drobností.

	Viktor stále sedel na stolčeku, sledoval ich, počúval, ako sami seba presviedčajú o tom, že našli najlepšie miesto na útok.

	Keby nepoznal Karla, tiež by tomu uveril. Lenže ho poznal, pridobre ho poznal, takže vedel, čo podnikne. Určite strávil aspoň hodinu nad podobným plánikom. Prezeral si ho a odhadoval, kde zaútočia, ak sa vôbec zmôžu na nejakú akciu.

	Viktor hľadel na skupinku chlapov, chcel im povedať, že miesto, ktoré vybrali, je práve to najhoršie, že Karl tam určite prichystá nejaké prekvapenie.

	Chcel im to povedať, zakričať na nich, varovať ich.

	Namiesto toho potichu sedel, bál sa otvoriť ústa a postaviť sa proti všetkým.

	Stačí chybička a všetci sú mŕtvi.

	Čo keď sa mýli, čo keď majú pravdu? Azda vybrali najlepšie miesto, Karl má možno iné starosti než študovať mapky. Ak ich teraz presvedčí, alebo zneistí, môže zbabrať celý útok.

	Už nie ďalších!

	Hľadel na nich, chuchvalce dymu z Nikolajovej fajky sa nad nimi vznášali ako prízraky mŕtvych. Definitívne sa rozhodli, že zaútočia práve v tomto bode.

	Prepletené prsty mu zbeleli od sily, akou ich stláčal. Chcel ich varovať, no mĺkvo sedel a zatínal zuby, aby zostal sedieť, nevybehol zo zemľanky a nestratil sa v studených horách.

	Karl sa usmieval, aj keď nemal veľa dôvodov na radosť. Skurvenci mu prekazili dokončenie projektu. Nariadil okamžitú evakuáciu výroby, lafiet aj pracovnej sily. Nasadil na to všetkých mužov, čomu zostali. Tristo Židákov aj stopäťdesiat vojakov pracovalo už od rána. Krátko pred jednou popoludní boli takmer hotoví. Vlaková súprava stála na koľajisku za železiarňou pripravená na odchod. Chlapi do nej nakladali posledné stroje. V prvých jedenástich vagónoch boli naukladané lafety. Nestihli vyrobiť päťtisíc kusov, no aj štyri tisícky sú lepšie než nič. Do stredných vagónov nanosili najdrahšie stroje, v posledných štyroch sa tiesnili Židia. Roztriedili ich, ženy s deckami odtrhli od mužov, každý nech cestuje v oddelenom vagóne. V ríši sa uvidí, čo s nimi. Ak sa obnoví výroba lafiet, poslúžia a ušetria veľa času – sú dobre zaučení. Ak sa výroba neobnoví, taktiež poslúžia – každý mŕtvy Žid slúžil nemeckému víťazstvu.

	Úškrn na Schmidtovej tvári mal však inú príčinu. Bol si istý, že partizánske zmije sa ešte o čosi pokúsia. Oslobodený väzeň im určite všetko vykvákal, dozvedeli sa o projekte aj lafetách. Takú informáciu nenechajú len tak, nemôžu. Vlastní velitelia by ich za to postrieľali, len čo by sa dozvedeli, aký náklad si nechali ubziknúť priamo spod nosa.

	Kým Jonas s Mauerom a Ressom dohliadali na evakuáciu, Karl sedel nad detailnou mapou Mautnerových závodov.

	„Odkiaľ zaútočíte?“ šomral si popod nos.

	Zvažoval rôzne možnosti, postupne vylučoval jednu za druhou. Napokon mu zostala posledná. Vstal a s mapou v ruke prešiel k druhej pradiarni v zadnej časti komplexu. Múr takmer pri lese, jediná výšková budova, odľahlá oblasť závodov…

	Dal by krk za to, že zaútočia práve tu. Okamžite sa pustil do príprav. Dal si záležať, aby zažili ozajstné prekvapenie. Pri oslobodení Rusa z väznice mu prešli cez rozum, no tentoraz tvrdo narazia.

	Na streche pradiarne ponechal iba jednu hliadku, aby nevzbudil podozrenie. Potreboval, aby povstalci prenikli do závodu. Sto metrov od múru stálo nevysoké skladisko. Zdanlivo nepodstatné, no jemu dokonale zapadlo do plánu.

	Po zhrdzavenom rebríku sa vydriapal na strechu, aby skontroloval, či je všetko tak, ako rozkázal.

	Pohľad na guľometné hniezdo ho uspokojil. Štyria vojaci čupeli za krytom z vriec naplnených pieskom. Na kovovej trojnožke ležal ťažký guľomet MG 42 – jedna z najlepších armádnych zbraní – prezývaný aj Trhač papiera. Vojaci ho tak volali pre jeho obrovskú kadenciu. Vystrelil dvadsaťpäť nábojov za sekundu. Pálil tak rýchlo, že sa jednotlivé výstrely ani nedali rozoznať, zvuk pripomínal trhanie papiera či páranie látky. Od guľometu sa vinul dlhý nábojový pás s dvestopäťdesiatimi nábojmi.

	Schmidt odhadoval, že povstalcov bude nanajvýš stovka. Zrejme ich bude menej, no radšej číslo nadhodnotil. Keby mali spojenie s hlavným štábom a dokázali sa skoordinovať s ďalšími jednotkami, zaútočili by na muničný sklad spoločne. Zúfalý útok bol však dôkazom, že konajú nekoordinovane a na vlastnú päsť. Ak sa dnes o čosi pokúsia, bude to ešte zúfalejšie.

	Karl znova pozrel na guľometnú hlaveň namierenú k múru. Pohľadom preletel po stometrovom úseku, ktorý budú musieť útočníci prebehnúť. Nedostanú sa ani do tretiny a všetci budú mŕtvi.

	Zliezol po rebríku a prešiel na dvor za skladiskom. Prezrel si nastúpených vojakov – takmer stopäťdesiat mužov ozbrojených najnovšími útočnými puškami Sturmgewehr 44. Keby sa čosi stalo, napríklad by zlyhal guľomet, rozstrieľajú hŕstku povstalcov automatickými zbraňami. Aj keby sa Karl mýlil (túto možnosť si nepripúšťal) a banditi by zaútočili kdesi inde, vojaci sa tam rýchlo presunú. Zaľutoval, že nemá viac chlapov, no vojenské posádky veliteľstvo nasadilo do obrannej línie pred mestom. Stále však mali početnú aj technickú prevahu a budú sa brániť, nie útočiť. Všetky výhody boli na ich strane.

	Navyše, čas hrá v ich prospech. Potrebujú nanajvýš hodinku. Chlapi naložia drahé stroje, ktorých prenášanie nechcel zveriť do židáckych rúk, nastúpia do vlaku a zmiznú.

	Karl sklonil hlavu a pozrel na topiaci sa sneh. Vlastne nevedel, kam pôjde. Odrazu si nevedel ani predstaviť, čo bude robiť po vojne. Jediný ozajstný blízky, ktorý mu zostal, bol Viktor.

	Zlostne si odpľul, osud sa s ním nepekne zahrával. Ak Hiler príde, skončí rozstrieľaný v uličke za múrom. On za to môže, on spôsobil, že nad Karlovým životom visí kliatba, že za sebou vlečie minulosť ako ťažkú oceľovú guľu, ktorej sa nie a nie zbaviť.

	Schmidt sa postavil za nastúpených vojakov, aby mal dobrý výhľad na bojisko. Pripojil sa k nemu Jonas, Mauer a Ress. Aspoň oni zostali verní.

	Čakali. Zo šedivej oblohy padal ťažký mokrý sneh a menil sa na dážď. Pod čižmami sa im tvorila čľapkanica, no stále bolo chladno, takže vydychovali obláčiky pary.

	Z lesa na úpätí Čebraťa vystupovali chuchvalce hmly a pomaly sa niesli ponad vrcholce smrekov. Vládlo ťaživé ticho, ktoré z času na čas prerušilo zaburácanie diel z blížiaceho sa frontu.

	Ku Karlovi pribehol dôstojník a pošepol mu, že hliadka v lese za múrom zaznamenala pohyb.

	„Nereagujte, nech veria, že nás prekvapia,“ prikázal Schmidt. „Potrebujeme, aby prenikli dovnútra. Zrejme na to použijú dynamit alebo protitankové päste.“

	Dôstojník vzorovo zahajloval, na Karla zapôsobila jeho disciplína a oddanosť.

	Vyčkávali, no stále sa nič nedialo. Vzduch zaplnil vlhký opar, vojaci držali pripravené zbrane.

	Kdesi zapraskal výstrel z pištole. Vzápätí sa ozvali ďalšie štyri rany.

	Prikrčili sa a poobzerali, zvuky sa odrážali, najprv nevedeli, odkiaľ prichádzajú.

	Karlovi sa zazdalo, že od skladiska s guľometným hniezdom.

	Toto nebolo v pláne.

	Prečo tam ktosi strieľa? Prečo tam…?

	Schmidta akoby obarili horúcou vodou.

	Vzápätí ním zalomcovala triaška.

	Od zhrozenia mu poklesla brada.

	Nie, len to nie!

	„K skladisku!“ vykríkol a ukázal na nízku budovu.

	Vojaci sa rozbehli, zostávalo im päťdesiat metrov.

	

	Viktor dorazil posledného zo štvorice obsluhujúcej guľomet. Prikradol sa sem iba s Andrejom Strmeňom, poznal zopár chodníčkov, kadiaľ sa dalo prešmyknúť cez múr. Karol ho do závodov často brával, keď navštevoval otca, sám mu ich ukázal. Keby nepotlačil spomienky na detstvo a nehanbil sa za to, kým vtedy bol, dobre by si to pamätal a nespravil by takúto chybu.

	Zdrapili guľomet a otočili ho na opačnú stranu. Zaľahli za vrecia, nad hlavami im zahvízdali guľky.

	Vojaci šprintovali k skladisku, niektorí zastavovali a strieľali, ďalší sa načahovali za granátmi.

	Andrej zamieril na ľudskú masu a stisol spúšť. Guľomet sa rozbehol ako cirkulárová píla, do Nemcov sa zaryli desiatky nábojov.

	Dvor zaplnili výkriky, no smrtonosný stroj stále vrčal, vyletúvala z neho záplava nábojníc, na Strmeňovej skrivenej tvári sa odrážali záblesky.

	Viktor pridŕžal nábojový pás, zodvihol ruku a vystrelil signálnu svetlicu.

	Pri múre za pradiarňou zaduneli výbuchy, murivo sa rozletelo, zaznela odtiaľ streľba.

	Povstalci sa vovalili do fabriky a pálili po vojakoch, ktorých kosila guľometná paľba.

	Viktor si pretrel spotenú tvár, plán sa vydaril, vyšlo to presne tak, ako chlapom navrhol, keď sa v zemľanke konečne vykoktal. Bola to jediná šanca, nič ešte nebolo vyhraté, no ak mohli zvíťaziť, tak jedine takto.

	Rozžeravený guľomet vystrelil posledný náboj, dvestopäťdesiat výstrelov vychrlil za necelých pätnásť sekúnd.

	Dvor sa zmenil na jatky. V hustej krvavej čľapkanici ležali desiatky mŕtvych, miesili sa tam umierajúci a zranení. Zo stopäťdesiatich nemeckých vojakov stála na nohách už len hŕstka, ktorá padala pod paľbou útočiacich povstalcov.

	Viktor s Andrejom zdvihli samopaly zabitých Nemcov, spustili sa po rebríku a rozbehli sa na pomoc spolubojovníkom.

	

	Boj netrval dlho, ustal tak náhle, ako vypukol. V uličkách medzi halami už len z času na čas zarachotila streľba. Zaznieval aj nárek ranených a výkriky umierajúcich. Povstalci utrpeli minimálne straty. Prišli síce o štrnásť chlapov, no pri takomto útoku to bol ozajstný zázrak. Viktorov plán sa vydaril. Keď v zemľanke partizánom slabým hlasom povedal, čo navrhuje, príliš mu neverili. Lenže Nikolaj ho podržal a presvedčil ich, aby ho počúvali. Teraz videli, že mal pravdu. Prechádzal sa po bojisku ako bez duše, čosi si mrmlal, vyzeral ako blázon. Keď ho však stretli, triasli mu rukou a uznanlivo kývali hlavami.

	Zavolali ho k továrenskému koľajisku. Stál tam naložený vlak, práve otvárali zapečatené vagóny.

	Viktor sa tackal popri koľajniciach, pozeral na tisícky lafiet, bez ktorých Nemci nezložia svoje delá, a kŕčovito sa usmieval, keď ho rozradostení chlapi tľapkali po pleciach.

	Došiel k zadným vagónom. Povstalci odtiahli posuvné dvere, z temnoty sa vyvalili desiatky Židov. Už vedeli, že ich neodvezú do ríše. Roztrhnuté rodiny sa k sebe vrhli, padali si do náručia, objímali sa, výskali od radosti.

	Viktor prebehol pohľadom po tešiacich sa mužoch, ženách i deťoch. Bolo ich veľa, strašne veľa.

	Odvrátil hlavu, nechcel, aby videli, že plače uprostred ich živelnej radosti. Nechcel sa dívať, no priťahovali ho ako magnet.

	Zmier sa s mŕtvymi.

	Uvidel matku s dvoma dievčatkami, objímali si otca.

	Zober si dušu naspäť.

	Starnúci otec hladil po čiernych vlasoch syna, ktorý mu hladkal šediny, obom sa triasli plecia.

	Hiler si sadol na múrik, vyplnili ho výkriky šťastného davu.

	Cez živých sa zmieroval s mŕtvymi, bola to jediná cesta. Mŕtvi nestáli o pomstu, tá je dobrá len na zmierenie so sebou samým.

	Keď sa ako-tak pozbieral, chcel kamsi odísť, no nevedel kam, odrazu si pripadal celkom stratený.

	„Chýba nemecký veliteľ!“ zakričal ktosi. „Nie je medzi mŕtvymi.“

	Povstalci spozorneli, ešte nebolo po všetkom. Zhŕkli sa do skupiniek a pustili sa do prehľadávania areálu.

	Viktor išiel s nimi, no po chvíli sa oddelil.

	Skontroloval si samopal aj poloautomatickú pištoľ nabitú trhavými nábojmi, ktorú mal zastrčenú za opaskom.

	Bezcieľnosť sa vytratila, už vedel, kam má ísť.

	

	Výrobná hala bola prázdna. Nehučali tu sústruhy ako kedysi, keď sem pán Schmidt brával syna s jeho najlepším kamarátom. Vojaci stroje odniesli a naložili do vlaku, ktorý už nestihli vypraviť.

	Zostali len sudy naplnené oceľovými pilinami, ktoré boli odpadom pri výrobe, a pravidelne rozostavené kovové piliere podopierajúce nosnú konštrukciu s rovnou strechou.

	Karl sa sem uchýlil, keď sa prebral z prvého šoku. Zasiahli ho na najcitlivejšom mieste. Stále nemohol uveriť, že Hiler, hlúpy Hiler ho takto dobehol. On, Karl, bol predsa mozog, Viktor bol odjakživa prchký a povrchný, ako mu mohol prejsť cez rozum?!

	Krútila sa mu hlava, potreboval popremýšľať, čo ďalej, preto sa ukryl do haly, ktorú dobre poznal. Neraz sa tu s Viktorom naháňali, aj keď ich otec napomínal, aby nevystrájali, že si môžu ublížiť.

	Ešte nebolo všetko stratené, nemohlo byť, prozreteľnosť by predsa nepremrhala Karlove schopnosti. Určite ho ešte niečo čaká, určite niečo veľké a ušľachtilé, takto sa to nemohlo, nesmelo skončiť!

	Jonas, Mauer a Ress naňho hľadeli, z očí im vyžaroval strach. Čakali, spoliehali sa naňho, že čosi vymyslí.

	„Dostaneme sa odtiaľto,“ snažil sa ich upokojiť.

	Z haly sa mohli prešmyknúť do lesa na úpätí Čebraťa. Schmidt to tam dobre poznal. Prejdú desať kilometrov a dostanú sa do Ľubochne, tá je ešte stále v nemeckých rukách. Odtiaľ prejdú na železničný uzol v Kraľovanoch, nasadnú na vlak a zmiznú do ríše. Je predsa sturmbannführer, v tomto chaose ho ťažko niekto zastaví. Nemohli tu zostať, ich smrť by bola zbytočná, celkom zbytočná, ríši oveľa lepšie poslúžia z Berlína.

	„Karl!“ zašepkal Brunberg.

	Schmidt naňho pozrel, no Jonas už nepovedal nič, iba uprene hľadel ku vchodu do haly.

	Zvonku dopadalo mdlé svetlo, ktosi v ňom kráčal.

	Trojica sa rozostavila pred Karla. Zdvihli zbrane, chránili svojho pána.

	Viktor odhodil samopal, proti trom namiereným hlavniam aj tak nemal šancu. Roztiahol ruky a kráčal k nim.

	Karl ho okamžite spoznal, sledoval každý jeho pohyb a bleskovo premýšľal.

	Prečo prišiel sám? Kedykoľvek ho môžu skosiť, no podpíšu si tým rozsudok smrti. Povstalci začujú streľbu a za pár sekúnd vtrhnú do haly. Keby ich chcel Hiler zabiť, boli by už mŕtvi, určite by neprišiel osamote. Azda chce vyjednávať alebo mu dokonca pomôcť? Veď on, Karl, mu v Birkenau pomohol. Hiler mal dnes šťastie, no inak je hlupák, nevie, čo všetko sa stalo v tábore, ani len netuší, že v tom mal prsty jeho bývalý kamarát.

	Schmidt čosi zašepkal, trojica sklonila hlavne. Všetkým však bolo jasné, že stačí jediný prudký pohyb a začnú strieľať.

	Viktor zastal medzi dvoma nosnými piliermi asi desať metrov od nich.

	„Tvoja práca?“ opýtal sa Karl a kývol hlavou k pradiarni.

	Hiler mlčal, hľadel mu do očí, akoby medzi nimi nikto nestál, akoby tam nebola žiadna prekážka.

	Čo ten prekliaty Židák chce? Prečo nič nehovorí, iba naňho civí, akoby mu preskočilo?

	Vonku zafúkal vietor, kovová konštrukcia zaškrípala.

	„Pomohol som ti, všetkým som vám pomohol,“ ozval sa Schmidt.

	Viktor potriasol hlavou, na tvári sa mu nepohol ani sval.

	Oporné piliere znova zavŕzgali, odkiaľsi zavanul strojový olej.

	„Aj ja ti pomôžem, Karol, všetku pomoc ti dnes vrátim,“ povedal Hiler.

	Len čo Karl začul jeho hlas, vedel, že Viktor neprišiel vyjednávať ani pomôcť. Prišiel ho zabiť, iba tak, sám, azda aj holými rukami, celkom mu preskočilo.

	Takmer vyštekol rozkaz na streľbu, no zaváhal. Jediný hlasný výstrel – rozsudok smrti.

	Sekunda ticha.

	Hiler sa vrhol za pilier, vytiahol pištoľ a vystrelil.

	Jonas sa skrútil, ostatní spustili paľbu zo samopalov. Hala sa otriasla ozvenou, na kovový pilier zabubnoval príval guliek.

	Karl ustúpil, Ress sa kryl za konštrukciou, Mauer sa chcel taktiež ukryť, no zradil ho zmrzačený kĺb.

	Zatackal sa, Viktor ako šialenec vyskočil z krytu a vystrelil. Mauer vykríkol, pustil zbraň a chytil sa za hlavu. Medzi prstami sa mu zaleskla krv zmiešaná s očným sklovcom.

	Hiler nezastal, rozbehol sa k ďalšiemu pilieru blízko Karla a zraneného Jonasa.

	Mauer s guľkou v hlave príšerne ziapal, Ressovi sa zasekla zbraň, alebo vystrieľal celý zásobník. Odhodil samopal a siahol po pištoli.

	Viktor sa mihol okolo piliera, ocitol sa zoči-voči Karlovi, stáli od seba päť či šesť metrov.

	Schmidta zarazil jeho pomätený útok, na okamih stuhol, oči sa mu rozšírili od desu.

	Hiler naňho namieril a stlačil spúšť.

	Zranený Jonas sa vrhol pred Karla. Zasiahli ho dva výstrely, na hrudi mu vybuchli krvavé gejzíry, trhavé náboje mu rozdriapali pľúca i srdce.

	Vernosť je moja česť.

	Z úst sa mu vyvalila krv a útržky hrtana, klesol na kolená.

	Hiler urobil krok doprava, aby dostal na mušku Karla.

	Ress vystrelil z pištole a zasiahol odokrytého Žida do boku. Viktorom šklbla ostrá bolesť, no opätoval streľbu.

	Pamätal si Ressa, dobre si ho pamätal. Odrazu videl iba jeho, prechádzala ním bolesť, túžil zabiť Karla, no videl iba Ressovu tvár, ruky a zbraň.

	Trafil ho do hrude, Nemec sa zatackal.

	Ďalší výstrel, ďalší a ďalší. Hiler stláčal spúšť, kričal a bežal k rozstrieľanému Ressovi, z ktorého pri každom zásahu lietali kúsky krvavej látky i mäsa.

	Karl mal šialenca konečne na muške, lenže do haly už vbiehali povstalci, ak vystrelí, je po ňom.

	„Kurva!“ zanadával, najradšej by Viktora dorazil, no zaťal zuby, prikrčil sa za sudy a rozbehol sa k zadnému východu.

	Hiler strieľal do vrieskajúcej masy, náboje s odpílenou špičkou ju trhali zaživa, až kým zbraň nezašťukala naprázdno.

	Stále mu to nestačilo – Ress, skurvený Ress, pre ktorého zmlátil Sáru!

	Došiel k umierajúcemu Eldrichovi, zdrapil ho za vlasy a zúrivo sa rozhliadol.

	Betónová dlažba, kovový pilier, sudy s oceľovými pilinami.

	Sudy s pilinami.

	Dovliekol skapínajúceho k najbližšiemu sudu a vrazil mu tvár do pilín ostrých ako ihly.

	Pichľavá masa sa Ressovi zaborila do očí, nosa, líc aj pier. Zareval, vo vzduchu sa zaleskli piliny.

	Viktorovi nestačilo, vdýchol kovové peklo.

	Zopár ráz mu otrieskal hlavu o pichľavý odpad, až kým sa Ressova tvár nezmenila na krvavé cesto s vytekajúcimi očami, a odhodil ho na dlažbu.

	Prehlo ho od bolesti, z boku mu vytekalo veľa lepkavej krvi, zmáčala mu stehno i nohu. Prichádzal k zmyslom, opäť si uvedomoval, kde je, zacítil spálený pušný prach, cez hukot v ušiach začul Mauerovo jačanie. Krvácal aj z dvoch rán na ruke, asi zo samopalu, doteraz ich vôbec necítil, no začínali príšerne páliť.

	Pozrel na chlapov dorážajúcich zraneného Mauera, ktorému guľka s plochou špičkou oddrapila kus líca a čeľuste. Zaznelo zopár výstrelov, vreskot konečne stíchol, zmenil sa na slabnúce chrčanie, Lukasom zmietali posledné záchvevy.

	Viktor sa dotkol skrvaveného boku a vykríkol od ostrej bolesti. Rana bola vážna, potreboval okamžitú pomoc. Medzi povstalcami je lekár, azda by čosi urobil. Možno by to však nepomohlo, ktovie, koľko času mu zostáva…

	Karl! Karl! Karl!

	Prebehol očami k zadnému východu, pozrel naspäť na chlapov. Zaváhal.

	Zober si dušu naspäť.

	Došiel k Ressovej pištoli, s námahou ju chytil do nezranenej ľavej ruky, odvrátil sa od chlapov a zamieril k zadnému východu.

	Karl vbehol medzi stromy, utekal na miesto, ktoré dobre poznal. Potreboval sa dostať trochu vyššie na úpätie Čebraťa. Pamätal si, že je tam orientačný bod, podľa ktorého presne zistí, kadiaľ sa vydať.

	V lese bol ešte sneh, ten síce tlmil kroky, no zostávali v ňom stopy. Karl začul lámanie vetvičiek, zvuky prichádzali odzadu, ktosi ho prenasledoval.

	Zahrešil a zrýchlil. Kopec bol strmý, zopár ráz sa pokĺzol, no ovládal sa, aby nezazmätkoval. Ak sa nedostane, kam si zaumienil, zablúdi a čoskoro ho dostanú.

	Lial z neho pot, dychčal, čierna uniforma sa do lesa vôbec nehodila. S námahou prekonal posledné metre. Rozhrnul opadané kríky, zastal a rozhliadol sa. Už vedel, kde je. Vykročil cez zasneženú lúku obohnanú stromami. Prekvapilo ho, koľko je tu snehu, hlboko sa doň zabáral.

	Prebrodil sa takmer na opačný koniec, k smrekovej hradbe mu chýbalo už len zopár metrov.

	„Karl!“ zakričal za ním ktosi.

	Karl! Karl! Karl! opakovala ozvena v lesnom tichu.

	Schmidt zastal, uškrnul sa a pokýval hlavou.

	Konečne ho ten skurvenec volá ozajstným menom a nie zasratým Karol!

	Otočil sa, zdvihol zbraň.

	Hiler bol celý od krvi, ledva stál na nohách, zázrak, že sa mu udržal v pätách a dobehol až sem. Muselo ho poháňať čosi neľudské. Telo, a najmä myseľ občas skrývali takéto prekvapenia, Karl sa to naučil v Birkenau.

	Viktor dychčal, mieril na Karla nemeckou pištoľou Luger P08 používanou esesákmi. Rýchlo sa rozhliadol. Salaš – lúka v lesoch na úpätí Čebraťa priamo nad Mautnerovými závodmi. Kedysi sem v lete chodievali na výlety. Celá partia, celá partia detských kamarátov.

	Stáli od seba necelých pätnásť metrov, dychčali po namáhavom behu, z úst im vystupovala para. Hľadeli na seba cez mieridlá zbraní.

	Padal súmrak, zasnežená čistina sa ponárala do šera. Na chvíľu ich premohla atmosféra známeho miesta, lúka oživila spomienky. Kedysi odtiaľto odišli ako kamaráti, prešli kus sveta a vrátili sa.

	Karl už nebol Karol, dokonca ani Viktor ho tu neoslovil pôvodným menom.

	Hiler s prešedivenou hlavou, zlomeným nosom a vráskavou tvárou vyzeral aspoň o dvadsať rokov starší, než naozaj bol.

	Obaja cez mieridlá zbraní s vyzrážanými kvapkami na kove hľadeli na posledné spojivo s minulosťou, ktoré im zostalo. Keď vystrelia a nitka sa pretrhne, nebude už nič, čo by ich spájalo s tým, čím kedysi boli.

	Obaja cítili to isté – chlap na opačnej strane bol poslednou zábranou pred pádom do ničoty. Ten, čo prežije, skončí rovnako, ako ten, ktorý umrie.

	Na okamih sa zazdalo, že zbrane sklonia, vzápätí ich však dohnala prítomnosť. Zafúkal studený vietor, odvanul z lúky spomienky na dávne letné dni. Zmrznuté smreky a borovice zavŕzgali, spadli z nich spŕšky snehu a zavírili vo vzduchu.

	Viktor s Karlom si už nemali čo povedať, viselo medzi nimi prázdno, zostávalo jediné kovové slovo.

	Bleskovo zvažovali možnosti.

	Stihne vystreliť, je rýchly, veľmi rýchly, premýšľal Karl. Tmavá krv vytekajúca z rany na pravom boku, asi poškodená pečeň.

	Zbraň drží v ľavej ruke, prudko krváca, stratil už priveľa krvi, tacká sa, dlho nevydrží. Pár minút, najviac pár minút!

	Viktorovi sa tmilo pred očami, šero a sneh mu splývali do jedinej škvrny, zbraň v stŕpnutej dlani oťažievala. Videl len nejasnú čiernu siluetu na popredí tmavého lesa, Karl sa mu strácal a rozplýval.

	Snažil sa vydýchať, no nemohol chytiť dych, zdalo sa mu, že má čoraz menej kyslíka.

	„Všetkých si zabil!“ zakričal Karl. „Všetci idú na tvoj účet, kamarát.“

	Viktor sa zaknísal, pištoľ sa zachvela.

	Schmidt sa potešil, taktika fungovala. Stále to bol Viktor, obyčajný Viktor, v ktorom čítal ako v roztvorenej knihe. Odmalička vedel, ako ho potešiť, aj ako ho zraniť, robil si s ním, čo chcel. Tak ako teraz.

	„Nielen Izák, ale aj Sára, Laura, ich decká a Leo, všetci umreli kvôli tebe.“

	Hiler udržal zbraň, no hlaveň sa viditeľne triasla. Keď Karl vykrikoval mená mŕtvych, Viktorovi sa zazdalo, že ich vidí. Stáli na okraji lúky, boli k nim otočení chrbtami, a hľadeli na mesto.

	„A to nie je všetko,“ uškrnul sa Karl. Videl, že Hiler sa čochvíľa zrúti, chystal sa vytiahnuť posledný triumf. „Po tvojom úteku skončili v plyne všetci ružomberskí Židia. Počuješ? Všetci do jedného!“

	Viktor klesol na kolená do červeného, krvou napitého snehu. Pištoľou stále mieril kdesi ku Karlovi, no ramená sa mu chveli.

	Sekundy, zostávajú sekundy, nič viac.

	„Vedeli, že je to kvôli tebe,“ doložil Schmidt. „Nenávideli ťa, keď umierali, preklínali tvoje meno.“ Usmial sa. „Viem to, díval som sa totiž cez priezor do komory.“

	Zmier sa s mŕtvymi, zabi všetkých, ktorí ťa zradili.

	Schmidt začal jemne stláčať spúšť, potreboval jediný presný zásah, Hiler už nezvládne opätovať streľbu.

	Všetkých do jedného.

	Viktor stuhol, pozrel na bývalého kamaráta a prižmúril oči. Hlaveň nemeckej pištole znehybnela.

	Karl postrehol zmenu v jeho postoji, zazdalo sa mu, že Viktor je odrazu pevný ako z ocele.

	Zbrane zarachotili naraz, dva výstrely splynuli do jedinej rany, prázdne nábojnice sa utopili v snehu.

	Nad bielou lúkou sa prevaľovala slabnúca ozvena. Šero zhustlo, stromy zavŕzgali v ďalšom nápore vetra.

	Zmeraveli, ani jeden sa nepohol.

	Karl sa uškrnul kútikom úst.

	Prekvapila ho Viktorova presnosť, takto presne Hiler nikdy nestrieľal.

	Nemusel sa ani pozrieť na ranu, ktorá mu trhala hruď, aby vedel, čo znamená.

	Zostávalo mu desať sekúnd, pri čistom zásahu srdca zostáva nanajvýš desať sekúnd vedomia.

	Zbraň mu vykĺzla z dlane, zmizla v snehu, pohltila ju biela ničota.

	Karl spadol na kolená.

	Sekundy, nanajvýš zopár sekúnd.

	To predsa nie je možné, prozreteľnosť by nepremrhala… Jeho nie!

	Čakajú ho dôležité úlohy, jeho nie!

	Zachvátila ho panika, ale potlačil ju.

	Aj Viktor kľačal na kolenách, hľadeli si do očí, po rokoch si konečne hľadeli do očí a ani jeden neuhýbal pohľadom.

	Viktor a Karol.

	Akoby sa medzi nimi nič nestalo, akoby z lúky nikdy neodišli, po celý čas tu vedľa seba stáli a dívali sa na mesto.

	Karol načiahol dlaň, chcel sa kamaráta dotknúť, no nahmatal iba prázdnotu.

	Hnev ho opustil, cítil sa strašne ľahký, lenže odrazu mu nič nedávalo zmysel.

	Odkedy odišiel z lúky, nič nedávalo zmysel.

	Hiler ho odprevádzal prázdnym pohľadom.

	Natiahnutá ruka sa zachvela, dlaň sa zvierala a znova roztvárala, akoby v posledných chvíľach nechcela zvierať iba vzduch.

	Viktor sa ani nepohol.

	Karol sa zakymácal a zrútil sa tvárou do snehu. Zazrel bielu priepasť, premkol ho pocit zbytočnosti, márnosti, padal do nej strašne rýchlo.

	Stisol dlaň, držal v nej iba studený sneh.

	Ginnungagap.

	

	Viktor odhodil esesácku pištoľ a s námahou vstal. Zatackal sa, no udržal rovnováhu a odkrivkal k neďalekým húštinám. Na čistinu sa znášal čoraz hustejší súmrak, sneh stmavol, ležiace telo v čiernej uniforme s ním splývalo.

	Hiler už skoro nič nevidel, obostierala ho oveľa hustejšia tma než pozemský súmrak, no miesto, kam smeroval, ho priam magneticky priťahovalo. Každý krok znamenal utrpenie a príval bolesti. Pomaly sa vliekol, musel dôjsť tam, kam si zaumienil, nebolo to príliš ďaleko.

	Cez húštinu sa predral k murovanému domčeku, ktorý vyzeral ako z rozprávky. Čupil sa medzi smrekmi, strecha sa takmer dotýkala zeme. Vodný rezervoár, pri ktorom vraj straší.

	Viktor sa dotackal až k stavbe. Oprel sa o stenu, hľadal čosi pod štítom strechy. Netrvalo dlho a objavil to.

	„Zápis uhlíkom vydrží veľmi dlho,“ povedal vtedy Karol. Aspoň tak sa Viktorovi zazdalo. Spomínal si, aké detinské mu to pripadalo.

	Na popraskanej omietke sa vynímal letopočet 1928 a pod ním päť krasopisne napísaných mien:

	

	Karol Schmidt

	Sára Bergártová

	Laura Bergártová

	Izák Štern

	Leo Narsky

	

	Viktor spustil dlaň z diery v hrudníku, ktorú vyhĺbila guľka z Karlovej pištole. Len čo povolil tlak, vyvalila sa mu odtiaľ hustá krv.

	Natiahol ruku, roztraseným červeným ukazovákom čosi dopísal pod mená. Vyhasínajúce oči priblížil k stene a zadíval sa na svoj krvavý výtvor.

	

	Karol Schmidt

	Sára Bergártová

	Laura Bergártová

	Izák Štern

	Leo Narsky

	Viktor Hiler

	

	„Odpustite,“ zachrčal a rozkašľal sa. Mená pofŕkala červená spŕška.

	Zviezol sa do snehu, chrbtom sa oprel o chladný múr. Oči sa mu vyvrátili, na oblohe poblikávali prvé iskry.

	Niektorí ľudia sú možno z prachu rovnakej hviezdy.

	So Sárou sa milovali iba kúsok odtiaľto.

	Stisol viečka, tvár sa mu uvoľnila, zaliala ho úľava. Bolesť sa strácala, kamsi odchádzala, už ju takmer necítil. Bolo mu zima, triasol sa, no pokoj, čo sa v ňom rozlieval, by nevymenil za nič na svete.

	Vrátila sa mu duša.

	Načiahol sa a prešiel prstami po menách na stene. Už z nich nevyžarovala nenávisť, z písmen sálalo teplo, vstúpilo doňho zmierenie.

	V ušiach sa mu ozývali výkriky zachránených rodín, ktoré dnes vytiahol z vagónov. Spomenul si na päťtisíc diel, ktoré Nemci nezložia, lebo k nim nedorazia potrebné súčiastky.

	Ani Karl už nikomu neublíži. Viktor mu kedysi daroval budúcnosť. Dnes napravil svoj omyl a zobral mu ju.

	Vykašľal ďalší krvavý chuchvalec, dusil sa, pomaly zhasínal. Prekročil dieru v plote, Birkenau nad ním stratil moc a vyvanul mu z hlavy.

	Keď naposledy vydýchol, jagali sa na nebi tisícky studených hviezd.

